
			מבוא

			הרב כלפון משה הכהן (1950-1874) היה גדול חכמי ג'רבא במאה העשרים. בימי חייו ואף לאחר פטירתו היה והינו בעל השפעה רבה בעולם התורני החינוכי והתרבותי של הקהילות היהודיות בתוניסיה, ובקרב קהילות יוצאי תוניסיה וצאצאיהם החיים בישראל ובתפוצות. לציון יום השנה השבעים לפטירתו שחל בראשית שנת 2020, הצענו למרכז דהאן באוניברסיטת בר אילן לקיים כנס מחקרי שבמוקדו יעמדו הן יצירתו, פועלו והגותו של הרב כלפון והן יצירתם, פועלם והשפעתם של חכמים תוניסאיים אחרים שפעלו בעת החדשה. פרסמנו קול קורא לכנס, ועקב ההיענות הרבה התקיימו בכנס שמונה מושבים שנפרסו על פני יומיים. הכנס התקיים באוניברסיטת בר אילן בתאריכים 28-27 בינואר 2020, בחסותו ובארגונו של המרכז לחברה, תרבות וחינוך במורשת יהדות ספרד על שם אהרן ורחל דהאן, וזכה להצלחה רבה. 

			טווח השנים שבהם עוסקים המאמרים שבקובץ תחילתו במאה השמונה־עשרה וסופו במדינת ישראל בת זמננו. אולם מרבית המאמרים עוסקים בעשורים שבין שלהי המאה התשע־עשרה לאמצע המאה העשרים. בשנים אלו הייתה תוניסיה מדינת חסות של צרפת ובהשפעתה (ובהשפעת בתי הספר המודרניים שהקימה חברת כל ישראל חברים) נקלטו בתוניסיה בכללה, ובקרב יהודי תוניסיה בפרט, סממני תרבות אירופאיים מודרניים. בעקבות כך, החלו להיווצר שינויים באופי החיים המסורתיים של יהודי תוניסיה, שבאו לידי ביטוי בין היתר בלבוש, בשפה, ברכישת השכלה כללית ובהתרחקות חלקית מקיום מצוות שבין אדם למקום. אולם השינויים שפקדו את הקהילות השונות בתוניסיה לא היו אחידים. המחקר מצביע באופן כללי על כך שדפוסי החיים בקהילות של דרום תוניסיה, ובפרט באי ג'רבא, הוסיפו להיות שמרניים במידה ניכרת, והיצירה התורנית שם אף התפתחה ביתר שאת מאשר בעבר. לעומת זאת, בקהילות צפון תוניסיה, ובפרט בבירה תוניס, ניכרו תמורות עמוקות יותר, וחוגים חברתיים רחבים למדי נטו לכיוון של השכלה וחילון. התמונה המורכבת שהייתה קיימת בתוניסיה עוררה חוקרים רבים וחשובים לחקור ולנתח את התמורות שחלו בקהילות ארץ זאת, את הגורמים להן — ואת השלכותיהן. לצד ההיבטים החברתיים והתרבותיים עמדו חוקרים גם על אפיון דמויות מרכזיות, נושאי משרה רבנית לצד פעילים חברתיים ומשכילים בולטים, אשר פעלו בתוניסיה מעת שהחלה ההשפעה הצרפתית המודרנית ועד ליציאת היהודים ממנה, אם לישראל ואם לצרפת ולמדינות אחרות, החל משנות החמישים של המאה העשרים.

			המאמרים שבקובץ זה מהווים קומה נוספת בחקר העולם התרבותי של יהדות תוניסיה בתקופה זאת, תוך התמקדות ביצירתם, פועלם והשפעתם של חכמי תוניסיה בעת החדשה. כל אחד משנים־עשר המחקרים הנכללים בקובץ עבר ביקורת של שני חוקרים שלא ידעו את זהות הכותב/ת, כשם שזהות הלקטורים לא נודעה למחברים. אנו מבקשים בהזדמנות זאת להביע את תודותינו העמוקות הן ללקטורים, אשר השקיעו שעות רבות 'לשם שמים' בקריאת המאמרים ובהצעת כיוונים לשיפור, והן למחברים שעמלו הן על כתיבת המחקר והן על תיקון הנוסח הראשון של מאמרם לאור הערות הקוראים. 

			כותבי המאמרים באים מדיסציפלינות שונות ובמחקריהם עשו שימוש במגוון שיטות מחקר, תוך התבססות על מקורות רבים ועשירים. מקצת המאמרים מהווה סיכום של מחקר רב־שנים ומקצתם יצירה של חוקרים וחוקרות צעירים ומבטיחים; כל אחד מן המאמרים פותח פתחים חדשים למחקרים עתידיים. המאמרים מופיעים בקובץ על פי סדר שמות המשפחה של מחבריהם, ואלו הם: 

			מאמרה של מיכל עזיזה אוחנה עוסק בדמותו של הרב שמואל טייב שפעל בתוניסיה במחצית הראשונה של המאה עשרים. בתוניסיה התקיימו בתקופה זאת חוגים של משכילים מתונים וכן חוגים רבניים שמרנים, המוצגים לעתים כנוקטים עמדות דיכוטומיות במגוון סוגיות. אולם, כותבת מיכל אוחנה, דמותו של טייב מאתגרת חלוקה זאת, שכן הגם שטייב נמנה על המחנה הרבני השמרני, הוא הזדהה עם חלק מן הערכים של אנשי תנועת ההשכלה. זאת, משום שזיקתו העזה למסורת הפילוסופית הספרדית בגרסתה המתונה אִפשרה לו לזהות ערכים אלו כתואמים את המסורת היהודית. דמותו של טייב מזמנת הבחנה בגוונים השונים של המחנה הרבני־השמרני ומסמלת את הפנים הרבות של המודרניות בתוניסיה, הכוללת — לצד ההשכלה העברית והמודרניות הצרפתית — גם דמויות רבניות שגישתם השמרנית אִפשרה להם להציע פתרונות לסוגיות מודרניות על בסיס דרכה של המסורת הפילוסופית הספרדית.

			מיכל אוחנה מתמחה בחקר ההגות היהודית וההיסטוריה האינטלקטואלית בצפון אפריקה מהמאה השש־עשרה עד המאה העשרים והיא פוסטדוקטורנטית באוניברסיטת מרטין לותר, האלה־ויטנברג, גרמניה. 

			ביטי יהודה והראל מקייס דנים בספר דרכי משה של הרב משה כלפון הכהן, הכולל דרשות שנשא לפני בני קהילתו מדי שבת בשבתו. הם מסבירים שכל אחת מדרשות אלו עוסקת בנושא מרכזי ומבקשת לפתח מסר רעיוני מוסרי שהוא גם יישומי־מעשי. פעמים רבות ניכר שהרעיון המרכזי של הדרשה רלוונטי לסוגיות אקטואליות, וחושף את מודעותו של הרב כלפון לתמורות הרוחניות והחברתיות העוברות על קהילתו. 

			ביטי יהודה הוא מרצה בכיר בחוג לחינוך יהודי במכללה האקדמית הרצוג. מחקריו עוסקים בתולדות החינוך היהודי, ובפרט במעבר בין חברה מסורתית לחברה מודרנית.

			הראל מקייס הוא מוסמך בחינוך יהודי מהמכללה האקדמית הרצוג. הוא חוקר עצמאי ומרצה על קהילות יהדות ספרד.

			מוטי גודמן משווה בין דרכי הפסיקה של שלושה רבנים חשובים בני המאה העשרים בכל הקשור לקביעת נקודת האיזון המדויקת ביותר בין "כבוד השבת" — שמירה על דמותה במיוחד במרחב הציבורי מחד, ל"כבוד הבריות" — מציאת מענה לפרט ולצרכיו במגוון תחומים מאידך. שניים מרבנים אלו הם בני תוניסיה (הרב כלפון והרב מצליח מאזוז) ואחד תושב ניו־יורק (הרב משה פיינשטין). גודמן מצא כי הרב כלפון משה הכהן והרב מצליח מאזוז הנהיגו קהילה ותיקה בעלת מסורת מבוססת ויציבה, סמכו על בני קהילתם ששמירת השבת יקרה להם, ומשום כך לא חששו שמא היתרים מסוימים יורחבו שלא כדין ("מדרון חלקלק") או יתפרשו כפגיעה בערכי השבת הציבורית. לעומתם הרב משה פיינשטיין הנהיג קהילה של מהגרים שלא הייתה לה מסורת מקומית ותיקה, והמודרנה והליברליות הקיפו אותה מכל עבר. המחבר כותב שבפסיקותיו של הרב פיינשטיין ניכרת ההישענות על "מסורת הספרים" (בהיעדר "מסורת חיים"), בהדגש על עיון בפסיקה הקדומה המקורית והגעה לפסיקה עצמאית מתוכה, דרך שלדעתו חובת הפוסק לצעוד בה. 

			מוטי גודמן הוא חוקר עצמאי העוסק בתפישת הסבל בהלכה המודרנית. 

			אביעד הכהן מתמקד במאמרו באופן שבו משתקף בכתבי הרב כלפון משה הכהן תחום הלכתי חשוב מאוד למדינת ישראל המתחדשת, והוא: המשפט הציבורי העברי. הכהן מצא שלנושא המשפט הציבורי העברי נוכחות בולטת ביצירתו התורנית של הרב כלפון, הן בסוגיות רוחב עקרונית כגון השפעת עליית המשטרים הדמוקרטיים בעולם על ההלכה, והן בסוגיות ספציפיות כגון ארגון סדרי הקהילה ותהליך המינויים בה, עקרון ההכרעה על פי רוב, חובת העשייה בשירות הציבור ותשלום שכר תמורתה, ואפשרות הפרישה מכהונה ציבורית והתנאים לה. 

			פרק מיוחד במאמר מוקדש לתורת "זכויות אדם" כפי שהיא באה לביטוי ביצירתו של רבי כלפון, בין השאר בסוגיות יסוד חוקתיות כגון שוויון ואיסור הפליה, פלורליזם וריבוי דעות, חופש הביטוי וחופש הלבוש, עבדות והגבלת חירות אישית, חופש דת, חופש העיסוק וכללי אסדרה (רגולציה) שונים. לצד הצגת תפיסותיו של הרב כלפון בתחומים אלו, בוחן אביעד הכהן את תרומתה הגדולה של תורת חכמי תוניסיה בעת החדשה בכלל ושל תורת רבי משה כלפון הכהן בפרט למשפט הציבורי העברי ולהטמעתו במשפט הישראלי בן ימינו. 

			אביעד הכהן, נשיא המרכז האקדמי "שערי מדע ומשפט", כיהן בעבר כעשור שנים כדקאן בית הספר למשפטים במרכז האקדמי. הכהן חוקר ומרצה למשפט חוקתי ומשפט עברי בפקולטה למשפטים באוניברסיטה העברית ובאוניברסיטת בר אילן, עמית מחקר בכיר במכון ון ליר בירושלים, וחבר הוועדה למונחי משפט באקדמיה ללשון העברית. אביעד הכהן חיבר וערך עשרות רבות של ספרים ומאמרים, בין השאר בשדה המשפט העברי ובתחום ספרות ההלכה והשו"ת (שאלות ותשובות) של קהילות ישראל. 

			מאמרו של אלימלך וסטרייך, "גירושין שרירותיים של האישה במשפט העברי בעידן המודרני: בין תוניס לג'רבא וגאבס ביניהם", מלמד כי במפנה המאה העשרים התקיימו בתוניסיה שתי מסורות בנושא: המסורת של קהילת תוניס שהתירה לאיש לגרש את אשתו אף ללא שום עילה, ולעומתה המסורת של קהילת ג'רבא שאסרה לגרש את האישה בניגוד לרצונה ללא עילה מוצדקת. 

			דייני ג'רבא גילו פעלתנות רבה, משפטית ומוסדית, מול ניסיונות של גברים בקהילתם ובקהילות סמוכות, שביקשו להתיר להם לגרש את נשותיהם באופן שרירותי. יותר מכולם פעל בתחום זה ר' משה כלפון הכהן, שכיהן עשרות שנים כראב"ד ג'רבא וכתב כמה פסקי דין מרכזיים בנושא, וגם הרחיב את התשתית העיונית שאותה גיבש בחיבורו ברית כהונה אודות מנהגי ג'רבא. ר' כלפון גם חידש מסגרת פרוצדורלית שהקשתה על גירושין חד־צדדיים, אף במקרים שלא ניתן היה לחסום אותם בשל שיקולים של הדין המהותי. חותם עידן האוטונומיה השיפוטית היהודית בתוניסיה היה ר' מצליח מאזוז, מחכמי ג'רבא, שבשלב מסוים עבר לכהן בבית הדין של העיר תוניס. הוא הותיר אחריו פסק דין מקיף ורחב שניתח את הנושא של גירושי אישה על כורחה וסקר את השתלשלות הפסיקה העשירה בסביבה זו.

			דייני ג'רבא נאבקו על החלת גישתם במקומות נוספים ובראשם קהילת גאבס, אך במהלך כל המחצית הראשונה של המאה העשרים בולט מאוד ניסיונם של דיינים בגאבס להשתחרר מעולה של ג'רבא ולאמץ בעירם את מסורת קהילת תוניס. במאמר זה נותן וסטרייך פשר למאבקם העיקש של חכמי ג'רבא בניסיונות אלו. הוא מעלה השערה שלפיה הדבר קשור לכך שסמכות השיפוט בנושאי משפחה הייתה נתונה בידי בית הדין של קהילת תוניס, שבה רווח כאמור המנהג להתיר גירושין שרירותיים של האישה. אכן, במהלך כל התקופה נדרשו חכמי ג'רבא, ור' כלפון הכהן ביניהם, לְחוות דעתם של חכמי קהילת תוניס בנושא גירושי אישה. נראה שהתעצמות בית הדין בתוניס חלה בעקבות הארגון מחדש שיזם השלטון הצרפתי, שהעניק לבית דין זה מעמד וכוח עדיפים על פני כל בתי הדין של הקהילות השונות. כמו כן השפיע על יחסם של חכמי ג'רבא מעמדם התורני הרם של חכמי תוניס במפנה המאה העשרים, ובראשם ר' ישראל זיתון, שכיהן כראב"ד וכרב ראשי, מחליפו בתפקיד ר' משה שתרוג ור' נסים הירחי שכיהן אחריו. 

			אלימלך (מלך) וסטרייך הוא פרופ' אמריטוס בפקולטה למשפטים באוניברסיטת תל אביב.

			מאמרו של צבי זוהר "תחיית שיטתו של הרב כלפון בהכשרת תלמידי חכמים לכתיבת שו"תים בעולם התורה בישראל", פותח בציון העובדה שב־1500 השנים האחרונות נכתבו מאות אלפי תשובות על ידי אלפי תלמידי חכמים שפעלו בקהילות יהודיות ברחבי העולם. זאת, למרות שהכתיבה לא נעשתה בשפת אמם ולמרות שניסוח תשובה הלכתית מותנה בשילוב מוצלח בין הבנה מעמיקה של מקורות תורניים מגוונים, דיון במעלות ובחסרונות של חלופות הלכתיות אפשריות, ובניית טיעון מסודר המוביל להעדפת אחת החלופות על פני האחרות. כיצד הצליחו חכמים אלה לרכוש מיומנות זאת? בפתח המאמר סוקר זוהר את המעט הידוע על כך, ולאחר מכן הוא מסכם בקצרה את יוזמתו ופועלו של הרב כלפון משה הכהן שעיצב ומימש תכנית להקניה מסודרת של מיומנות כתיבת התשובות לתלמידי חכמים צעירים. 

			בחלקים המרכזיים של המאמר דן זוהר במעבר של שיטה זאת למדינת ישראל בראשית שנות השבעים של המאה העשרים, בעקבות הקמתה מחדש של ישיבת כסא רחמים בבני ברק בראשות הרב מאיר מאזוז. תחילה הוא דן בהתפתחויות שאירעו בין כותלי מוסדות הישיבה, ולאחר מכן הוא מציג כמה ניסיונות לטפח את מיומנויות כתיבת התשובות ההלכתיות אצל תלמידים שלמדו במסגרות אחרות. לבסוף פורס זוהר בפני הקורא את הפעילות השיטתית הנרחבת בתחום זה, שהחלה בשנת 2008 ביוזמת חכם חיים כהן: הקמת סדנאות שואל ומשיב ברחבי הארץ שנועדו להקניית מיומנות כתיבת תשובות הלכתיות לתלמידי חכמים צעירים. תוך כדי עיונו בהתפתחויות הללו, מתייחס זוהר גם למציאות התורנית והחברתית שבתוכה הן התרחשו. 

			צבי זוהר הוא פרופ' אמריטוס של אוניברסיטת בר אילן, שם היה נאמן הקתדרה על שם צ'נסי סטילמן ליצירה ההלכתית והערכית של חכמי ישראל בארצות האסלאם ולימד בפקולטה למשפטים ובמחלקה לתולדות ישראל ויהדות זמננו. צבי הוא מוותיקי החוקרים במכון שלום הרטמן בירושלים, שם הינו עמית מחקר בכיר במרכז קוגוד לחקר המחשבה היהודית ולהגות עכשווית. 

			מאמרו של ירון זילברשטיין דן בשימוש של הרב כלפון במקורות התלמוד הירושלמי. הקהילה היהודית בקירואן הייתה אחד ממרכזי התורה הבולטים במאות התשיעית-האחת־עשרה שבהם יושמה תורת ארץ ישראל, והתלמוד הירושלמי נלמד בה בהיקף נרחב. ניסיונו של פרקוי בן באבוי, תלמידו של רב יהודאי גאון, לצמצם תופעה זו ולהשליט את מרותו של התלמוד הבבלי על התלמוד הירושלמי גם בקירואן לא צלח, ולימודו ופירושו של הירושלמי היכה בה שורשים עמוקים.

			לצד זאת, העיון בדרך שימושו של רבי כלפון משה הכהן בשו"ת שואל ונשאל בנוסחו ובפרשנותו של התלמוד הירושלמי מלמד, כי לא ניתן לאתר רציפות פרשנית ולמדנית בין דבריו ובין תקופת רבינו חושיאל ורבנו חננאל במאות התשיעית-האחת־עשרה, וגם לא למסורות עתיקות קדומות יותר הקשורות לירושלמי שהשתמרו במשנתו. דרך שימושו של הרב כלפון משה הכהן בתלמוד הירושלמי דומה לזו של רוב פוסקי ההלכה באשכנז ובספרד בתקופתו. שימושם בירושלמי היה במקרים רבים מתוך ציטוטי הירושלמי בראשונים, והפירושים שניתנו לציטוטים אלה נועדו במקרים רבים ליצור התאמות בין הירושלמי ובין הבבלי וכן לספרות ההלכה המקובלת. 

			ירון זילברשטיין הוא מרצה בכיר במכללה האקדמית חמדת.

			בעוד שהרב משה כלפון הכהן, עמיתיו ותלמידיו פעלו במחצית הראשונה של המאה העשרים, מרחיב יובל חרובי את יריעת המחקר. מאמרו דן ביצירה הלכתית מרכזית של אחד מגדולי חכמי תוניס במאה השמונה־עשרה — משכנות הרועים של הרב עוזיאל אלחאייך. 

			הרב אלחאייך היה אחד מבכירי הדיינים בבית הדין הגדול של תוניסיה, שמקום מושבו היה בעיר תוניס, במפנה המאות השמונה־עשרה והתשע־עשרה. במוקד המאמר ניצב המושג "בית דין של כת הקודמין" אותו טבע הרב אלחאייך, עשה בו שימוש עשרות פעמים בספרו האמור וניתן לראות בו מונח מפתח בכתיבתו ההלכתית. במאמר שלפנינו טוען חרובי שהמונח "בית דין של כת קודמין" בא לציין, בהתאם להקשר שבו הוא מופיע, הן את כלל מסורת הפסיקה והדיינות בתוניס בעבר הקרוב והרחוק והן גוף דייני מוגדר, דהיינו בית הדין הגדול, שפעל בעיר זו כאשר הרב אלחאייך היה צעיר ובטרם התמנה לדיין בכיר. הרב אלחאייך מעיד שבימי צעירותו, בהיותו דיין מתלמד, הוא נכח בבית הדין של כת הקודמין, התוודע באופן בלתי אמצעי לפעילותם של דייניו וינק מהם את מסורת הפסיקה שרווחה בתוניס בעבר. אזכור אחד של המונח "בית דין של כת הקודמין" מעורר עניין מיוחד וחרובי מקדיש לו דיון נרחב: הרב אלחאייך מציין שדייני בית הדין של כת הקודמין היו אמונים על מסורת פסיקה קדומה שבמסגרתה הם פסקו לעתים כדעת רמ"א, אף אם זו עמדה בניגוד לפסיקת ר' יוסף קארו. עם זאת, הרב אלחאייך לא ראה את עצמו ואת בית דינו מחויבים למסורת פסיקה זאת, והם נטו לאמץ תחתיה מסורת בעלת מאפיינים ספרדיים מובהקים יותר. 

			במאמר שלפנינו נדונה השאלה באיזה שלב התרחקו הדיינים בתוניס ממסורת הפסיקה המקומית לטובת המסורת הכלל ספרדית, ומתברר שעיקר המפנה התרחש בפרק הזמן שסביב שנות השמונים של המאה השמונה־עשרה. לקראת סופו של המאמר נדונה עדות בודדת, שמקורה בספר יתר הבז לר' נהוראי ג'רמון, ושממנה עולה האפשרות שמסורת הפסיקה התוניסית הקדומה המחויבת לפסיקת רמ"א הייתה נרחבת יותר מזו המתוארת בספר משכנות הרועים. לבסוף מוצגות עמדותיהם של שניים מגדולי רבני תוניסיה במאה העשרים, ר' ישראל זיתון ור' משה כ'לפון הכהן, כלפי מסורת פסיקה זו. 

			יובל חרובי משמש כעובד מחקר בחוג להיסטוריה של עם ישראל באוניברסיטת תל אביב ומרצה במכללת אורות ישראל ובמכללה ירושלים.

			יובל יוסף טובי מציין בפתח מאמרו "הרב כ'לפון משה הכהן וחכמי ארץ ישראל", שיחסו החם של הרב כ'לפון משה הכהן לציונות הוא מן המפורסמות. יחסו נבע מן המקום החשוב שתפשה ארץ ישראל בהגותו הרעיונית ובא לידי ביטוי גם באופן מעשי, כגון הפצת הידע של העברית, ודווקא ברובד החדש שלה — העברית המדוברת בארץ ישראל, כפי שהדגיש במילון הערבי־העברי שכתב כבר בראשית המאה העשרים.

			במאמרו כותב טובי, שמכוח תפישתו זו חידש הרב כלפון את עיקרון הזיקה ההלכתית המחייבת לחכמי ארץ ישראל, זיקה שלא אפיינה את קהילות ישראל במזרח ובמערב במאות השנים האחרונות. לדברי טובי, יש לציין במיוחד את קשרי הרב כלפון עם הרבנים הראשיים הספרדים, הראשון לציון הרב יעקב מאיר והראשון לציון הרב בנציון חי עוזיאל. על בסיס תכתובת הנמצאת בידיו דן טובי על כך, שבשנת תרצ"ב פנה הרב הכהן אל הרב יעקב מאיר בעניין הלכתי מסוים שבו הוא [הרב הכהן] פסק להיתרא, וביקש חוות דעתו. בשל טרדותיו, הפנה הרב מאיר את השאלה לרב בן ציון קואינקה. זה אימץ את חוות הדעת של הרב הכהן, אך תלה את הדבר באישורו של הרב מאיר. ואמנם הרב מאיר פסק גם הוא להיתרא, ובמכתב מיוחד ששיגר לרב הכהן הוא מכנה אותו בלשונות מופלגים של הערכה: "לכבוד הרב הגדול, מעוז ומגדול, מר דיינא דנחית לעמקא דדינא, כקש"ת כלפון משה הכהן שליט"א, ראש הרבנים בעוב"י ג'ירבא יע"א". הקשרים עם הרב עוזיאל היו הדוקים עוד יותר, ובכלל זאת אימץ הרב כלפון את פסיקת הרב עוזיאל לפיה יש חובה הלכתית לחוג את יום העצמאות.

			יוסף יובל טובי הוא פרופסור (אמריטוס) לשירה העברית בימי הביניים בחוג לספרות עברית והשוואתית, אוניברסיטת חיפה. תחומי עיסוקיו האקדמיים העיקריים: הזיקות הרוחניות, התרבותיות וההיסטוריות שבין היהדות לאסלאם בימי הביניים ובזמן החדש.

			מאמרו של לירון יצחקי "הרקע לכתיבתו של החיבור שירי דוד", סוקר את השתלשלות חקר הלשון העברית בתוניסיה ובג'רבא ומציג כמה סיבות לכתיבת הספר שירי דוד (ליוורנו, תרמ"ב) על ידי רבי דוד (גישא) הכהן מג'רבא. ספר זה שייך לסוגה של שירה דידקטית, ומטרת רבי דוד הכהן הייתה ללמד את קוראיו את רזי הדקדוק המקראי. חיבור זה של הרב דוד הכהן ושיטת הלימוד הייחודית שפיתח, זכו עד כה להתייחסות מועטה במחקר ההיסטורי, ומאמר זה מציג זווית מחקר חדשה למחבר, לחיבור ולשיטת הלימוד הייחודית ולסביבתו התרבותית.

			לירון יצחקי הוא דוקטורנט באוניברסיטת בן גוריון בנגב במחלקה להיסטוריה של עם ישראל, וכותב עבודה לתואר שלישי שעוסקת בספר שירי דוד שחיבר רבי דוד הכהן מג'רבא. לירון יצחקי גם חוקר במרכז אליישר לחקר מורשת יהדות ספרד והמזרח, מרצה במכללת קיי בבאר שבע ובמכללה האקדמית אשקלון. 

			רונאל עטיה פותח את מאמרו "מכל מלמדיי השכלתי" בקביעה, שהתקופה שבה שימש הרב כלפון בתפקידי ההנהגה הרבנית אופיינה בשינויים תרבותיים רבים. כניסת המעצמות מאירופה ואיתם תרבות המודרנה השפיעה על הקהילות היהודיות בתוניסיה ואתגרה את הקהילה היהודית בג'רבא ואת העומדים בראשה. הרב כלפון, מנהיגה הבולט של הקהילה בתקופה זו, פעל בכמה מישורים על מנת לשמר את אופייה המסורתי של קהילתו. עוד מראשית דרכו הרבנית הוא היה ער לנעשה בסביבתו, ובשנת 1915 הוא אף פרסם "קריאה" לאנשי הקהילה בג'רבא ובה התריע על כך, שבעקבות מותם של גדולי חכמי הדור הקודם קיימת חובה להעמיד תלמידי חכמים שימלאו את מקומם כדי לשמר את דרכה של הקהילה. במאמר שלפנינו בוחן עטיה את פעולותיו של הרב כלפון בהקשר לסביבה בה הוא גדל והתחנך, באמצעות אפיון תפיסת העולם של המנהיגות הרבנית שקדמה לו (ובפרט מוריו הישירים). בכך מנסה עטיה לענות על השאלה: האם וכיצד הושפעו מהלכיו ופעולותיו מתפיסות עולמם של רבותיו? 

			רונאל עטיה הוא סגן רקטור ומרצה בחוג להיסטוריה של עם ישראל במכללת אורות ישראל. הוא חיבר ספרים ומאמרים העוסקים בתולדות יהודי ג'רבא ולוב החל משלהי המאה התשע־עשרה. 

			במאמרו "הכשרת פוסקי הלכה בג'רבא: פרק מתוך משנתו החינוכית של הרב כלפון משה הכהן", דן לוי יצחק קופר בתכנית הלימודים הייחודית והמקורית שהתווה הרב כלפון משה הכהן במטרה להקנות לתלמידי חכמים צעירים יכולת לחבר תשובות הלכתיות באופן עצמאי. המאמר מתחקה אחרי התפתחות התכנית, הן מבחינה רעיונית הן מבחינה מעשית, מניצני חשיבתו של הרב כלפון אודות הנושא ועד למימוש בפועל של התכנית במלואה. עיקרה של התכנית היה מסלול לימודים מדורג, כאשר תחילה נבחרה שאלה מספרות השו"ת הקיימת והיא הוצעה בפני התלמידים יחד עם מקורות. התלמידים נדרשו לגבש תשובה הלכתית ולהעלותה על הכתב. בשלב מתקדם נדרשו התלמידים לאתר בעצמם את המקורות כדי לעגן את תשובותיהם. התלמידים הציגו את תשובותיהם בפני מוריהם הן בכתב והן בעל פה, והתוצרים עמדו לביקורת עמיתים. מקורות משלימים מחכמי תוניסיה ועדויות מאת מבקרים בג'רבא מוסיפים נופך לתיאור השיטה, יישומה והצלחת הפצתה. 

			לוי יצחק קופר מלמד במכון פרדס לחינוך יהודי בירושלים וכן בפקולטה למשפטים באוניברסיטת תל אביב. תחומי מחקריו הם ההיסטוריה של המשפט בעת החדשה, והמשפט העברי על רקע הקשרו האינטלקטואלי, התרבותי והמשפטי הרחב. בנוסף לעיסוקיו האקדמיים, הוא משמש כרב קהילה בצור הדסה וכותב טור בעיתון ג'רוזלם פוסט בשם "המגיד ממלבורן".

			מאז הכנס הקדשנו אנו העורכים מאות שעות להתרקמות ההדרגתית של קובץ מאמרים זה, החל מעידוד המחברים להתמיד בחיבור המאמרים למרות האתגרים שהעמידה תקופת מגפת הקורונה (שהחלה סמוך לאחר קיום הכנס), דרך מציאת שני שופטים לכל מאמר ועידודם להגיש חוות דעת בטווח זמן סביר, ולאחר מכן עידוד הכותבים להגיש נוסח משופר של מאמרם ואחר כך להגיב להצעות השיפור של העורכת הלשונית המצוינת. 

			מעל ומעבר לתודות שרשמנו לעיל לכותבים ולשופטי המאמרים, אנו מבקשים להביע שלמי תודה לאנשי מרכז דהאן: ד"ר שמעון אוחיון, ראש המרכז שבמסגרתו התנהלו ארגון הכנס והוצאת הקובץ, ורכזת המרכז גברת אורה קובלקובסקי, על פעילותם המסורה בארגון הכנס וביצועו. גב' קובלקובסקי ראויה לתודה כפולה ומכופלת על כך שהמשיכה מאז סיום הכנס לפעול ללא לאות לקידום הפקת הקובץ משלביו המוקדמים ביותר ועד עתה, כשאנו זוכים לברך על המוגמר. תודתנו נתונה גם לד"ר אילנה שמיר על עבודתה המקצועית והזריזה כעורכת לשונית; בזכותה הפכו המאמרים הדוקים יותר מבחינה מדעית ואיכותיים יותר מבחינת הלשון העברית. ולבסוף, תודה להוצאת הספרים אדרא ולעומד בראשה פרופ' אבי אלקיים, אשר הואילו להפיק את הכרך הנוכחי ולהוציאו לאור ביעילות ובנועם. 

			עבודתנו על הקובץ החלה בעת מגפת הקורונה ומסתיימת בשעה שמדינת ישראל נתונה במלחמה עם אויב אכזרי, מר ונמהר. יהי רצון שיתקיימו בנו במהרה דברי הנביא ישעיה (לה: י) וּפְדוּיֵי ה' יְשֻׁבוּן וּבָאוּ צִיּוֹן בְּרִנָּה וְשִׂמְחַת עוֹלָם עַל רֹאשָׁם; שָׂשׂוֹן וְשִׂמְחָה יַשִּׂיגוּ וְנָסוּ יָגוֹן וַאֲנָחָה.

			צבי זוהר ורונאל עטיה, כסלו תשפ"ד

		
	
			מיכל עזיזה אוחנה

			בין הפילוסופים, רשב"ץ וקופרניקוס ובין כי"ח לרבה בר בר חנה:  עיונים בהגותו של ר' שמואל טייב

			לאהרן רוזנטל ועידו אוחנה היקרים והאהובים, בהגיעם למצוות

			א. מבוא

			ר' שמואל בן אברהם טייב נולד בתוניסיה במחצית השנייה של המאה התשע־עשרה. הוא למד תורה אצל ר' שלמה דאנה (1923-1850)1 ור' ישועה כהן (נפטר 1903),2 ולימים שימש כרב ומורה צדק בערים מהדייה, בנזרת ומוכנין וכטוען רבני בעיר הבירה תוניס. בשנת 1949 עלה לישראל והתיישב בטבריה. הוא נפטר בשנת 1957 ונקבר בחיפה. טייב חיבר ארבע ספרים: איילת השחר — קובץ דרשות בנושאים שונים (תוניס 1910);3 כנפי שחר — פירוש להגדה של פסח (ג'רבה 1917); שמן טוב — שיטה על מסכת מכות (סוסה 1945); עפעפי שחר — פירוש על התורה (ג'רבה 1949).4

			בסקירתו את הספרות התורנית הענפה והמגוונת של רבני תוניסיה במאות התשע־עשרה והעשרים, הכוללת חיבורים בתחומי דעת רבים: מקרא, תלמוד, הלכה, מדרש, קבלה, דקדוק והיסטוריה, עמד משה עמאר על כך כי תחום דעת אחד כמעט ונעדר ממפעלם העשיר: הגות, למעט טייב שנדרש מעת לעת לחקירה פילוסופית בספר דרשותיו איילת השחר.5 גם מסקירתו של שלום בר־אשר את הספרות הרבנית של רבני תוניסיה נעדר שדה יצירה זה.6

			באופן דומה, ואולי כתוצאה מכך, בעוד שמחקר אקדמי רב התייחד לכלל תחומי היצירה הנזכרים של רבני תוניסיה, מחקרים ספורים בלבד הוקדשו לבירורה של ההגות היהודית שהתגבשה שם בתקופה האמורה, ומתוכם רובם מתמקדים בבירור תפיסתו של הרב חלפון משה הכהן (1950-1874), אב בית הדין של ג'רבה.7 לפיכך אבקש להקדיש את מאמרי לדמותו של טייב החריגה בנוף התרבותי של רבני תוניסיה ולהגותו. עיון בספר דרשותיו הנזכר ובפירושו לתורה עפעפי שחר, מורה כי טייב אכן נדרש לפרקים בחיבוריו לבירור סוגיות הגותיות כגון תשובה, גאולה, השגחה וכדומה. 

			עיון בשני החיבורים הנזכרים מורה כי מקורותיו של טייב היו מגוונים ביותר וכללו סוגות ספרותיות שונות, והם מתפרשים על מרחב גאוגרפי וטווח זמנים רחב ומקיף, כגון: 

			א. 	ספרי הגות וביאורים למקרא מימי הביניים עד דור גירוש ספרד, דוגמת ספריהם של ר' בחיי אבן פקודה, רמב"ם, רמב"ן, רד"ק, חזקוני, ר' בחיי בן אשר, רלב"ג, הר"ן, רח"ק, ר' יוסף אלבו, ר' יצחק אברבנאל, ר' יצחק עראמה, הרא"ם ואחרים.

			ב. 	ספרות הגות והלכה מרחבי הפזורה הספרדית באיטליה והאימפריה העות'מאנית מהעת החדשה המוקדמת עד המאה התשע־עשרה, דוגמת ספריהם של ר' עובדיה ספורנו, ר' עזריה פיג'ו, ר' משה חפץ, ר' משה אלמושנינו, ר' משה אלשייך, ר' יצחק אדרבי, ר' שמואל יפה אשכנזי, ר' יוסף צרפתי, ר' שמואל לניאדו, ר' אליהו בן חיים, ר' חיים גאטיניו, מהר"י בירב, הרדב"ז, ר' אברהם אזולאי, ר' יוסף קארו, מהרשד"ם, החיד"א, ר' חיים בן עטר, ר' אהרון הכהן פרחיה, ר' רפאל יצחק בן אהרון מיו, ר' אפרים נבון, ר' אברהם ישראל זאבי ואחרים.

			ג. 	ספרי דרשות וביאורים לספרי התנ"ך ממזרח אירופה, מרכזה ומערבה מהמאה השש־עשרה עד למאה העשרים, דוגמת ר' שלמה לונטשץ, ר' דויד אלטשולר, ר' שבתי בס, ר' דוד שלמה אייבשיץ, המלבי"ם, ר' בנימין מאיר, ר' צבי הירש שלז, המגיד מדובנא, ר' צבי הירש מולאדיסאוו, הגר"א, ר' פנחס אליהו הורביץ. כמו כן טייב ציין שהוא ראה פירוש המיוחס ל"אביר הסופרים ר' קלמן שולמן ז"ל", איש תנועת ההשכלה בווילנה.

			ד. 	ספרות שנכתבה על ידי רבני תוניסיה דוגמת יד שאול לר' שאול בן מוסה הכהן, משמרות כהונה לר' אברהם הכהן יצחקי, יתר הבז' לר' נהוראי זרמון, זרעו של אברהם לר' אברהם חג'אג', ואף לזו המצויה בכתבי יד כמו חיבורו של ר' חיים זייתון. 

			מסקירה חלקית זו מתברר כי לרשותו של טייב, או לכל הפחות לעיונו, עמדו מיטב ספרי ההגות והדרוש של ימי הביניים והעת החדשה המוקדמת, ואף מעט ספרות דרוש ומוסר של חכמי אשכנז מהעת החדשה. הכרה זו מעניינת ומרשימה, במיוחד לאור העובדה שספרות הגות לא תפסה מקום מרכזי בספריות של הישיבות בתוניסיה בשלהי המאה התשע־עשרה.8 

			במאמרי אתמקד בבירור תפיסתו של טייב ביחס לשתי סוגיות מרכזיות, תכלית האדם (וכתוצאה מכך השארות הנפש) ומעמדן של החכמות החיצוניות, באמצעות עיון בספר דרשותיו איילת השחר ופירושו למקרא עפעפי שחר. העיון בסוגיה הראשונה יחשוף את זיקתו העזה של טייב למסורת הפילוסופית הספרדית של ימי הביניים, והעיון בסוגיה השנייה יחשוף את יחסו המורכב לערכיה של תנועת ההשכלה המודרנית. 

			ב. זיקה למסורת הפילוסופית הספרדית: סוגיית תכלית האדם והשארות הנפש

			את ספר דרשותיו איילת השחר השלים טייב בשנת 1910 כאשר כיהן ברבנות בעיר השדה מהדייא. בפתיחתו לספר הזכיר את דברי הרשב"ץ (1444-1361) בתשובה קל"ד מספר השו"ת שלו יכין ובועז. דומה שחל כאן בלבול בין הסב המפורסם, הלוא הוא הרשב"ץ שנמלט מספרד בעקבות פרעות קנ"א (1391) והתיישב באלג'יר והיה לגדול רבני העיר לדורותיה, לבין נכדו, הוא ר' צמח בן שלמה דוראן (1500-1440) שירש את אביו וסבו המפורסם ברבנות העיר, והתשובה המדוברת מיוחסת לו ולא לסבו. מכל מקום טייב ציין כי דוראן הפליא לעשות בתשובה זו שבה הוא ביאר מהי תכלית האדם וכיצד מתאפשרת השארות הנפש, תוך כדי שדחה את סברתם של הפילוסופים בנידון.9

			סוגיית תכלית האדם, וכפועל יוצא מכך סוגיית הישארות הנפש, הזינה פולמוסים רבים בהגות היהודית בימי הביניים ובשלהי התקופה. שתי בחינות עיקריות נידונו במסגרת זו: האחת, האם נדרשת רכישת ידע לצורך שלמות זו? ואם כן, איזה סוג ידיעה נדרש, האם עיון פילוסופי או שמא לימוד תורה? השנייה, האם נדרש מעשה לצורך שלמות זו? ואם כן, איזה סוג מעשה, והאם נדרשת כוונה בקיום המעשה? ואיזו? 

			היו מי שאחזו בתפיסה כי שלמותו של האדם כרוכה באופן בלעדי בהוצאת השכל לפועל, היינו ברכישת מושכלות. אחרים דחו תפיסה אליטיסטית זו והעמידו חלופות אחרות המנגישות את השגת השלמות האדם גם להמון העם ולא רק לקומץ אנשים מלומדים. הם הציעו כי לצורך שלמות האדם די ברכישת מושכלות דרך אמונה תמימה ולא דרך חקירה שכלית מאומתת, הועידו מקום למעשה המצווה וייחסו משמעות רבה לכוונה המתלווה אליו.10

			ההוגים היהודים בדורות שלאחר גירוש ספרד התמודדו אף הם עם סוגיית השלמות האנושית. הם דחו את התפיסה התולה את השלמות האנושית ברכישת מושכלות בלבד, ולעומת זאת אימצו את התפיסה המייעדת חשיבות לאמונה, וחייבו קיום של מעשה המצווה בפועל בליווי כוונה נכונה.11 

			טייב תיאר בהרחבה את סברת הפילוסופים, כפי שהביאה דוראן בתשובתו הנזכרת: תכלית האדם חייבת להתממש בדבר שבו הוא מתייחד ונבדל משאר הנבראים, לאמור מהצומח ומבעלי־החיים. בחינת כלל הנבראים מורה כי התזונה והגידול משותפים לאדם ולצומח, ואילו התחושה משותפת לאדם ולבעלי־החיים; לעומת זאת, היכולת להשכיל מיוחדת לאדם בלבד. לפיכך מכיוון שהאדם מתייחד משאר הנבראים ביכולת להשכיל, הרי שתכליתו תהא השגה שכלית, עליו לרכוש מושכלות.

			והביא [דוראן] [...] [סברת] חכמי המחקר שכל נמצא טבעי יש לצורתו המינית סגולה ותכלית מה [כלשהיא] יבדל בו משאר המינים, והתכלית הנמצא בו הוא סיבת מציאותו בצורה ההיא המיוחד במין ההוא [...] והתכלית הזה לפי דת הפילוסופים הוא השגת המושכלות.12

			טייב, בעקבות דוראן, ביאר כי לשיטת הפילוסופים שכלו של האדם איננו "עצם" מלכתחילה כי אם "הכנה" בלבד במשמעות של פוטנציאל ("שכל היולאני"), ורק ברכישת המושכלות הוא "מתעצם", לאמור הופך לעצם, וזהו "השכל הנקנה" של האדם. רכישת המושכלות מצד האדם מושגת באמצעות התקשרות עם "השכל הפועל", הוא האחרון מעשרת השכלים הנבדלים. כמו כן לדידם של הפילוסופים בהכרה השכלית האמתית מתחולל זיהוי מוחלט בין השכל, המשכיל והמושכל; הזדהות זו של האדם עם ידיעותיו מאפשרת לו קיום נצחי כתוצר סיבתי של רכישת מושכלות ושל דבקותו בשכל הפועל. במילים אחרות, רכישת המושכלות, הוצאת השכל מן הכוח אל הפועל, והדבקות בשכל הפועל, הם שמקנים לשכלו הנקנה של האדם את הקיום שלאחר המוות הגופני. ודוק, הישארות זו שלאחר המוות איננה חלה על הנפש בכללה, כי אם על השכל הנקנה של האדם בלבד.

			ואמרו כי השכל הזה הנקנה באמצעותם הוא מתקשר עם השכל הפועל והוא הנשאר אחר המות, וזה כשיתעצם השכל המשכיל והמושכל, וישובו דבר אחד [...] ובזולת זה הדרך לא יצוייר שום השארות.13

			טייב, בעקבות דוראן, ביאר כי המקור למסקנתם השגויה של הפילוסופים — שהישארות הנפש בכללה לאחר מות הגוף איננה אפשרית כי אם הישארותו של השכל הנקנה בלבד — הוא הגדרתם השגויה לנפש האדם. לטענתם הנפש היא ה"צורה" של הגוף, היא איננה עצם עצמאי שקיומו לא תלוי בשום גורם, כי אם כוח מכוחות הגוף. לפיכך עם מות הגוף הנפש ממילא איננה שורדת, אלא רק שכלו הנקנה של האדם. 

			והנה סיבת טעות הפילוסופים בדבר הזה הוא מצד שנשתבשו בצורת האדם [...] היונים הקדמונים סוברים שזאת הצורה היא הכנה באדם וקורים אותו כח, ואמרים שאיננו עצם, ואחרי [ומפני] שהיא הכנה אי אפשר לה ההשארות מעצמה. ואין ההשארות אלא בשכל הנקנה, [קרי] להכנה הזאת המתעצם עם המושכל ונקרא שכל נקנה, והוא מתקשר ומתאחד אחר הפירוד מהגוף [מיתתו של האדם] עם השכל הפועל וזהו ענין ההשארות, והיא דעת אלכסנדר [אלכסנדר איש אפרודיסיאס, מחשובי מפרשיו של אריסטו] ואריסטו וזולתם.14

			אולם ציין טייב, דוראן דחה בתשובתו את מסקנת הפילוסופים כי שלמות האדם והישארותו לחיי עולם הבא תלויות ברכישת מושכלות. לפי המשתמע מדברי טייב דומה כי דחייתו של דוראן מורכבת משתי טענות שונות, כאשר לכל טענה שני חלקים. עיון בדבריו של דוראן מורה כי למעשה טייב ערך וארגן מחדש את טענותיו של דוראן.15

			לפי טייב, בטענתו הראשונה דוראן ערער על הגדרותיהם של הפילוסופים את שכלו ההיולאני של האדם ואת נפשו. תחילה הוא הקשה על דברי הפילוסופים כי אם לשיטתם השכל ההיולאני הוא הכנה, הרי שצריך להיות לו נושא שיוציאו לפועל, אולם אין בנמצא כגון זה. "הגאון הרשב"ץ יחליט לבטל הדעה הזאת ממה שהוסכם היות כל כח בהכרח יהיה לו נושא, כדי שיראה פועל הכח, ואם לא יהיה לו נושא — אינו דבר. ואם כסברתם שהשכל הוא הכנה, א"כ בהכרח יהיה לו נושא, ולא מצאנו נושא להכנה זאת".16 

			שנית, טייב טען כי דוראן גרס שהנפש איננה צורת הגוף כי אם "עצם רוחני" בעל קיום עצמאי שאיננו תלוי בגורמים אחרים, וממילא הישארותה לאחר מות הגוף איננה מתערערת ובוודאי שאיננה תלויה בהשגת מושכלות. "והגאון הנז'[כר] הסכים עם דעת רוב חכמי ישראל האומרים שצורת האדם הנכבדת אשר הובדל בה מהב"ח [= מהבעלי־חיים] הוא עצם רוחני דק ועומד בעצמו, לא הכנה, ואחרי [ומפני] שהוא עצם עומד בעצמו אפשר לו ההשארות מבלתי קנין המושכלות".17 דומה כי בהערתו שדוראן אחז בדעה שהנפש היא עצם רוחני עצמאי כ"רוב חכמי ישראל", רמז טייב לתפיסתו של ר' חסדאי קרשקש (1410-1340) שדחה את ההגדרה האריסטוטלית לנפש האדם כצורה של הגוף והגדירה כעצם רוחני ברשות עצמה. לדידו הנפש היא במהותה נצחית מפני שהיא עצם רוחני, משולל מחומר לחלוטין, והשכל הוא כוח אחד מכוחותיה הרבים של הנפש.18 

			לפי טייב, בטענתו השנייה דוראן הקשה על תכלית השגת המושכלות שהציגו הפילוסופים. תחילה הוא גרס כי תכלית זו כמעט ואיננה ניתנת להשגה על ידי רוב בני האדם כי אם על ידי מעטים בלבד, בני עלייה, יחידי סגולה, כך שרוב בני האדם לא יצליחו להשיג את תכליתם. אי השגת השלמות על ידי רוב בני המין האנושי משמעה שבריאת האדם על ידי האל היא לשווא, דבר שלא ניתן כמובן לייחס לאל, משום שפעולתו שלמה מתוקף היותו מושלם. 

			הנה אין ספק שלא יושג זה לכללות ההמון ולא לרובם, רק לאדם אחד מני אלף או ליחיד בדור [...] ויהיה מציאות כלם — לבטלה [מפני שלא השיגו את תכליתם], זולת האיש היחיד בדור. ואם ימצא דור אחד שלא יהיה איש שלם, כאריסטו דרך משל, יהיה אז מציאות כל המין לבטלה בזמן ההוא, ויהיה לפ"ז [= לפי זה] כל הפועל האלהי בזמן מה ורובו בכל הזמנים בלתי מגיע אל תכליתו [...] וזה ממה שאין ראוי שייוחס לשום פועל שלם, אף כי [קל וחומר] לסיבת הסיבות [האל] יתעלה.19

			שנית, טייב טען כי דוראן גרס שהפילוסופים עצמם מודים שלא כל רכישת מושכלות מבטיחה את הישארות השכל הנקנה. לשיטתם רכישת מושכלות מתחומי הלוגיקה וההנדסה אינם מקנים זאת; הללו רק מהווים מצע לרכישת מושכלות מתחום המטפיזיקה, שרק הן מביאות לשלמות השכל ולהישארותו אחר המוות. 

			ועוד שגם לפי דבריהם המושכלות ההם שישכיל אותו חכם או היחיד בדור אפשר שלא יגיעהו אל תכליתו ושלמותו האנושי. כי ההשכלה ביסודות ובדברים הטבעיים אין זה מה שיתן שלמות בנפש בעצם אף לפי דעת הפילוסופים [...] כי כל אלו יתנו שלמות לנפש מצד שהן מבוא ודרך וסולם לעלות על במתי ההשכל'[ה] והשכיל הדברים השמימיי'[ם].20 

			ברם תיאור זה של סברת הפילוסופים לוקה בחסר וסוקר רק את התפיסה המחמירה במחלוקת שחצתה את הפילוסופים בימי הביניים: האם די בהשגת רק חלק מהמושכלות, כגון ידיעות מתחום ההנדסה בלבד, על מנת שהשכל הנקנה של האדם ידבק בשכל הפועל? או שמא האדם חייב להשיג את כל המושכלות, כולל ידיעות מטפיזיות על האל, לשם השגת תכלית זו. אמנם רוב הפילוסופים בימי הביניים, דוגמת אלפאראבי, אבן באג'ה ואבן רושד, וככל הנראה גם הרמב"ם, אחזו באפשרות השנייה המחמירה וחייבו את השגת כל המושכלות, ואולם הרלב"ג גרס בהתאם לאפשרות הראשונה המתונה, כי רכישת כל מושכל שהוא מאפשרת התאחדות אונטולוגית, גם אם לא מוחלטת, עם השכל הפועל, ומקנה נצחיות לאדם.21

			דומה כי דוראן, וטייב בעקבותיו, ציין רק את התפיסה המחמירה המחייבת את השגת כל המושכלות, משום שהיא משרתת את טענתו בפולמוסו עם הפילוסופים המבקשת לערער את תפיסתם בכללה, כי תכלית ושלמות האדם כרוכות ברכישת מושכלות. דוראן, וטייב בעקבותיו, בחר שלא לציין, וממילא לא להתמודד, עם התפיסה המתונה המסתפקת ברכישת כל מושכל שהוא, משום שהיא לא משרתת את האינטרס הפולמוסי שלו בדחיית סברת הפילוסופים בכללה.

			לאחר שדוראן דחה את סברת הפילוסופים בשאלת תכלית האדם, ציין טייב, הוא הציע אופן אחר שבו האדם משיג את שלמותו האישית וכתוצאה מכך גם את חלקו לעולם הבא. לדידו, מימוש הייחוד השכלי המאפיין את האדם הוא לא השגת מושכלות, כי אם קיום מצוות מתוך כוונה לעבוד את האל.

			ואחר שבטל הגאון הדעה הזאת גזר אומר שההשכל'[ה] הנפשיית שאמרנו שתתן שלמות הנפשיי בהיותה מתחברת אל הפעולות איננה השגת המושכלות, אבל היא שיכוין העושה הפעולה הגופנית ההיא לעבוד את ה' בעשייתה, וזה כשיעשה אותה בכונה לעשות הטוב והישר בעיני ה' לא להנאת עצמו ולא לכונה אחרת כלל.22 

			טייב גרס כי זו דעתם של רוב חכמי ישראל ובכללם ר' יוסף אלבו (1444-1380), והפנה את המעיין בדבריו בספר העיקרים, מאמר שלישי, פרקים ג ו־ה. עיון בדברי אלבו שם מורה כי הוא תיאר את סברת הפילוסופים בשאלת תכלית האדם, דחה אותה בשל אותם נימוקים, והציע את אותה הצעה חלופית כי שלמות האדם כרוכה בקיום מעשה מצוות מתוך כוונה לעבוד את האל.23

			עד כה טייב הציג דיון פילוסופי שגור ומקובל בהגות היהודית של ימי הביניים והפגין בקיאות במינוח ששלט בכיפה. הוא תיאר את הסברה של הפילוסופים היוונים שאליהם התוודע ככל הנראה רק מכלי שני, היינו מתוך אזכורם בספרות היהודית של ימי הביניים, דחה אותה באמצעות טיעוניהם של ההוגים היהודים, והציע את החלופה שהם העמידו. בביאורו לתורה עפעפי שחר שהשלים בתוניס בסוף שנות ארבעים של המאה העשרים, חזר טייב על עיקרי הדברים כפי שהוצגו במסורת הפילוסופית הספרדית של ימי הביניים. 

			כי נפל הפרש בין הפילוסופים בעיקר שלמות האדם והצלחתו והשארת נפשו אחר המות. כי יש מהם אמרו שבהיות האדם נבדל מבע"ח בנפשו משכלת שבה ישיג המושכלות, גזרו אומר שאין שלמותו בהשארות נפשו תלוי רק [אלא] בהשגת המושכלות שאז תתעצם במושכלות. ודעתם כי שכל אדם הוא שכל בכוח והוא נקרא היולי המוכן לקבל המושכלות ובהשיגו אותם תתעצם בהם והוא נקרא שכל נקנה הוא הנשאר אחר המות וידבק בשכל הפועל.

			אך חכמי ישראל האלהיים הכו על קדקד סברה זו והוכיחו בראיות ברורות ששלמות האדם והשארת נפשו תלוי בקיום המצות המעשיות אשר צוה ה' לעשות לא זולת. יען כי לא רבים יחכמו להשיג המושכלות אם מצד מזגם ומוחם הדל, היותם קשי ההבנה [...] מה חטאו האומללים האלה שלא ישיגו ארחת חיים הנצחיים והשארת נפשם, האם האל יעות משפט, ואם שדי יעות צדק להאבידם לנצח כאבדן הבהמה, וחלילה לשופט כל הארץ לעשות משפט מעוקל כזה.24

			עם זאת, בהזדמנות זו טייב העלה טענה נוספת לדחיית סברת הפילוסופים. טענה זו לא נזכרה בשיח הפילוסופי של ימי הביניים מפני שהיא נסמכת על תאוריות מדעיות מתקדמות יותר שחוללו את המהפכה המדעית באירופה במאות השש־עשרה והשבע־עשרה. 

			הנימוק שהציע טייב בדבריו הוא, כי אם נאמץ את סברת הפילוסופים שתכלית האדם והישארות הנפש לחיי עולם הבא תלויים ברכישת מושכלות, הרי שמבין שלושה אסטרונומים דגולים: תלמי (המאה השנייה), קופרניקוס (1543-1473) וטיכו ברהה (1601-1546), רק אחד זכה להשגת תכלית האדם והישארותו משום שרק אחד מהם צודק.25

			ועוד לפי דעתם, בטלמיום, שחשב הארץ נחה והגלגלים יקיפו כדור הארץ, וקופרניקוס שחשב להפך שהשמש נח והארץ עם כוכבי הלכת מקיפים את השמש, והתוכן טיח'א בראמ'ה שחשב שכוכבי הלכת מקיפים את השמש והשמש עם כוכבי הלכת המקיפים מקיפים את הארץ הנחה, א"כ [= אם כן] לא תהיה ההשארה רק לאחד מאלה והשנים האחרים לנצח יאבדו.26

			נימוק זה אמנם חדש הוא ומאוחר ביחס לשיח הפילוסופי השגור של ימי הביניים, ולא נמצא אותו מן הסתם בדברי דוראן או אלבו, אולם הוא הופיע כבר בסופה של המאה השמונה־עשרה במסכת טיעוניו של ר' פנחס אליהו הורביץ (1821-1765), שיצא גם הוא כנגד תפיסת שלמות האדם של הפילוסופים בספרו הפופולרי ספר הברית השלם.27 ואכן בהמשך דבריו הפנה טייב את המעיין בדבריו לספר זה לשם דחיית סברת הפילוסופים (כמו גם לספר העיקרים לאלבו ולספר עקדת יצחק לר' יצחק עראמה (1494-1420). ראוי לציין כי ספר הברית השלם להורביץ נמצא ברשותם של חכמי צפון־אפריקה כבר במחצית השנייה של המאה התשע־עשרה. כך למשל גם ר' חיים בלייח (1919-1832) מתלמסאן עשה שימוש בטענה הנזכרת לשם דחיית סברתם של הפילוסופים בסוגיה הנדונה,28 ואילו ר' רפאל משה אלבאז (1896-1823) מצפרו ציין ספר זה כאחד ממקורותיו בהקדמתו לספרו באר שבע שהוקדש לשבעת החכמות.29 

			פנייתו של טייב לתאוריה מדעית בפירושו למקרא איננה מקרית. בשער הספר המקורי שהודפס בג'רבה (1949) הצהיר טייב על מגמתו בפירושו למקרא, "ספר עפעפי שחר — יבואו בו ביאורים יקרים על התורה מפז חמודים. התורה והחכמה שלובי יד יחד צמודים. א' בא' יגשו והיו לאחדים, השכל והמדע יחד יבואו גדודים, אדניהם הטבעו על אדני פז מיוסדים [...]". ואכן, עיון בספר זה מורה כי טייב נדרש לתאוריות מדעיות חדשות ולטכנולוגיות בנות הזמן גם בהזדמנויות נוספות.

			כך למשל בזכות המלבי"ם (1879-1809) התוודע טייב לתפיסה המדעית המודרנית כי ישנן מספר מערכות שמש, ובעזרתה הוא פתר קושי ייתורי בטקסט המקראי. בביאורו לפסוק "ויעש אלהים את שני המאורות הגדולים..." (בראשית א, טז), תהה טייב מדוע נזכרים השמש והירח בה' הידיעה; לכאורה היה צריך לומר "ויעש אלוהים שני מאורות גדולים", הלוא יש רק שניים ולכן אין צורך ליידע אותם. על כך הוא השיב, כי באמצעות התבוננות בטלסקופים משוכללים הגיעו האסטרונומיים בימינו למסקנה כי ישנן מספר מערכות שמש, ולכן היה צורך לציין באמצעות ה' הידיעה את השמש והירח המדוברים בפסוק.

			"ויעש אלהים את שני המאורות הגדולים..." (בראשית א, טז) — אומרו בה'א הידיעה ולא אמר את שני מאורות גדולים [...] במה שנתבאר מהתוכנים האחרונים ע"י כלי המחזה הנפלאים כי השמש מלכת השמים עם המון הכוכבים הסובבים אותה הם כאין וכאפס נחשבו לעומת שמשים רבות לאלפים ולרבבות המפורדים במרחק שלא ישוער ואשר לא נשיגם רק ניצוצות דקים מתנוססים בנתיב החלב ונראה כקרח הנורא סביב לראשינו. ועיין להגאון החוקר מלבי"ם בפירושו לאיוב בארוך [פ"ט, פתיחה למענה חמישית]. ולזה לא כתב שני מאורות גדולים כי באמת אלהים ברא מאורות ושמשות רבות לאין מספר ולא שנים בלבד, ולא זכרם הכתוב בהיותם בלתי ידועים ובלתי נגלים אלינו, ולא זכר רק שני המאורות הגדולים הנודעים לנו והם השמש והירח.30 

			בהזדמנות אחרת, הידע המדעי המודרני שהושג באמצעות אותם טלסקופים משוכללים יצר דווקא קושי בטקסט המקראי. בביאורו לפסוק "ויוצא אותו החוצה ויאמר הבט נא השמימה וספור הכוכבים אם תוכל לספור אותם, ויאמר לו כה יהיה זרעך" (בראשית טו, ה) — הקשה טייב כי האסטרונומים בימינו דווקא מסוגלים למנות את כוכבי השמים באמצעות הטלסקופים המשוכללים העומדים לרשותם. על כך הוא השיב כי כוונת הפסוק היא למניית הכוכבים בעין בלתי מזויינת, ומשימה זו היא אכן בלתי אפשרית.

			ויוצא אותו החוצה ויאמר הבט נא השמימה וספור הכוכבים אם תוכל לספור אותם, ויאמר לו "כה יהיה זרעך" (בראשית טו, ה) — הנה המשל ממספר הכוכבים הוא קשה, כי באמת התוכנים האמתיים הם מונים מספר לכוכבים וידעו מספרם ע"י כלי המחזה הנפלאים שהמציאו החכמים בדורותינו אלה כנודע לחכמי התכונה. אך יאמר כוונתו ית' אשר אף באמת תוכל לספור אותם בראייה שכלית ע"י חכמת השיעור והמדידה וכלי ההבטה, אך לא תוכל לספור אותם בראייה חושית אחת לאחת למצוא חשבון, כן יהיה זרעך שלא יספר מרוב.31 

			עם זאת, טייב לא הפנים ככל הנראה באופן מלא את התגליות המדעיות החדשות, מפני שכרבנים ודרשנים רבים בצפון־אפריקה ובמזרח אירופה הוא הוסיף להסתמך מעת לעת על התאוריה המדעית של אריסטו אודות החומר ההיולי, ארבעת היסודות והגשם החמישי, שעורערה מן היסוד במדע המודרני. כמו כן, כרבים אחרים, הוא הוסיף להסתמך גם על התפיסה האסטרולוגית שאמנם הייתה תפיסה מדעית רווחת ומקובלת בימי הביניים ובדורות שלאחר גירוש ספרד, אולם הופרכה מכול וכול בעת החדשה.32 

			אם כן, בדיונו המקורי המתוארך לכל המאוחר לעשור הראשון של המאה העשרים, הציג טייב דיון, אמנם בסיסי ופשוט ביותר, הנשען על המסורת הפילוסופית־הספרדית של ימי הביניים. לעומת זאת, בדיונו השני בסוגיה כעבור (לפחות) כמעט יובל שנים, הפנים טייב טיעון נוסף המתבסס על תאוריות מדעיות מראשית העת החדשה המוקדמת; אל הטיעון הזה הוא התוודע ככל הנראה בזכות עיון בספרות השכלה מוקדמת. כמו כן הוא נזקק בפירושו למקרא לתאוריות מדעיות מודרניות ובעזרתן הוא פתר והעלה קשיים פרשניים.

			ג. תמורות העת החדשה: ערכו של התלמוד והיחס לחכמות חיצוניות

			סוגיית תכלית ושלמות האדם שנידונה לעיל הדגימה מחד את זיקתו העזה של טייב למסורת הפילוסופית הספרדית של ימי הביניים ואת בקיאותו בה, ומאידך את היחשפותו לספרות השכלה מוקדמת מתחום המדעים ויישומה לאישוש הסברה הימי־ביניימית. כעת אבקש לבחון את יחסו של טייב לערכיה של תנועת ההשכלה היהודית שהורתה באירופה ולחברת "כל ישראל חברים" שייצגה את הזרם הרפורמיסטי המערבי. 

			ניצנים ראשונים של השפעות תנועת הנאורות וההשכלה בתוניסיה ניתן לאתר בשלהי המאה השמונה־עשרה בקרב קהילת הגראנה בתוניס, קרי באגף האירופאי־ליוורנזי של הקהילה היהודית. ואולם חדירה של ממש התרחשה רק במחציתה השנייה של המאה התשע־עשרה.33

			יהודים מקומיים אחדים, בוגרי החינוך המסורתי הקהילתי, התוודעו אז לתכניה וערכיה של תנועת ההשכלה היהודית בזכות קריאה ועיון בעיתונים עבריים או בספרי השכלה, ומתוך שיח עם משכילים עברים שביקרו בקהילתם.34 משכילים מקומיים אלו שלחו כתבות הסוקרות את הנעשה בקהילתם לכתבי־עת עבריים הצפירה והמליץ, ניהלו חוגים ללימוד עברית ודקדוק ופעלו לשיפור מעמדם החברתי־פוליטי של יהודי תוניסיה. כמי שנמנו על בני המעמד הבינוני, הם היו רגישים לאופן ארגון הקהילה ולפיכך דרשו לערוך רפורמות במוסדות ההנהגה ופעלו לדמוקרטיזציה שלהם ולמען אחדות וסולידריות בין פלגי הקהילה. כמו כן, הם פעלו להפצת מסריה של תנועת ההשכלה בקרב השכבות הרחבות באמצעות כתיבה ענפה בערבית־יהודית. עם זאת, הפנמתם את השיח המשכילי לא הביאה אותם להתכחש לערכי המסורת; הם ביקשו למזג בין היהדות המסורתית לזמנים המודרניים, וחתרו לקיים את ערכי הדת תוך התאמתם לרוחות החדשות.

			ערכי הנאורות ותנועת ההשכלה לא חדרו לקהילה היהודית בתוניסיה רק בשל מאמציהם של משכילים מקומיים אוטודידקטים אלה. חברת כל ישראל חברים [כי"ח] שנוסדה בפריז בשנת 1860, פעלה מול מעצמות אירופה לביטול מעמד הד'מי הנחות של יהודי ארצות האסלאם ולהשגת שוויון זכויות עם האוכלוסייה המקומית. כי"ח שאפה גם לחולל שינוי תרבותי בקרב היהודים המקומיים ולהביא לאקולטורציה ואינטגרציה שלהם לחברה האירופית הקולוניאלית. לתכלית זו הקימה החברה רשת בתי־ספר שהתפרשה בקהילות צפון־אפריקה, המזרח והבלקן. בית־הספר הראשון של כי"ח בתוניסיה הוקם בעיר הבירה תוניס בשנת 1878, שנים ספורות לפני הכיבוש הצרפתי, ושימש כאחד הסוכנים הדומיננטיים של התרבות המערבית בעולמם של יהודי העיר. מנהלי בית הספר ומוריו, שקיבלו את הכשרתם בפריז, היו אמונים על השקפתה של תנועת הנאורות האירופית והפיצו את תפיסתם בקרב תלמידי בית הספר.35 

			אולם לרוב השינויים שביקשו היהודים המשכילים הצרפתים לחולל הרחיקו לכת מכוונותיהם של המשכילים המקומיים המתונים, שהסתייגו מהתמערבות מהירה ומנטישת ערכי המסורת. בניגוד ליהודים הצרפתים שנטו ברובם להשכלה רדיקלית, ושתכנית התיקון שלהם התבססה על המרת התרבות המקומית בתרבות מערבית כחלק מהזדהותם עם השאיפות הקולוניאלית של מולדתם, המשכילים המקומיים חתרו אמנם למודרניזציה, אולם נטו כאמור אחר ההשכלה השמרנית והמתונה, וביקשו לתקן את החברה ברוח זו.36

			עם זאת, בתוניס נמצאו גם משכילים מקומיים מעטים שניתקו את עצמם מהדת. יעקב גולדמן (1931-1856), משכיל ארץ ישראלי, ביקר בתוניסיה בסוף שנות השמונים של המאה התשע־עשרה ותיאר בעיתונים הצפירה והמליץ את התרשמותו מהקהילות היהודיות בה. תחילה ביקר בג'רבה, ספאקס ובקהילות אחרות בדרום תוניסיה, ולאחר מכן שהה כחודש וחצי בתוניס. בדיווחיו הוא תיאר רצף של מגמות תרבותיות שמאפיינות את יהודי העיר, החל מרבנים מסורתיים ויהודים חסרי השכלה תורנית (ואולי אפילו אוריינות), דרך משכילים מתונים וכלה במשכילים רדיקלים שהשליכו את המסורת אחר גוום.

			בעיר הגדולה הזאת שיש בה כארבעים אלף נפש לבית יעקב, מצאתי נוחם לנפשי; בה מצאתי רעים להתרועע, בה מצאתי חכמים [...] תופשי התורה — רבים שרידי הדור הישן — ובה בורים שלא ידעו גם להתפלל, בה משכילים על דבר אמת יראי ה', אוהבי עמם ארצם ושפתם, ובה משכילים הוללים שאכלו קלפת ההשכלה ותוכה לא טעמו.37 

			בדרשה כב מספר דרשותיו איילת השחר הלין טייב כי בדורו ובמקומו יש מי שמכחישים את חכמת התלמוד לנוכח העובדה שמצויות בו אגדות בלתי הגיוניות בעליל כאגדותיו של רבה בר בר חנה, אמורא מסוף המאה השלישית לספירה המפורסם במעשי הגוזמאות שסיפר. כידוע אנשי תנועת ההשכלה באירופה הסתייגו מגילויים אי־רציונליים במסורת היהודית. והנה לפי עדותו של טייב מתברר כי גם באחת מהערים הפריפריאליות בהן כיהן כרב (ייתכן שהייתה זו מהדיה בה השלים את קובץ דרשותיו) בסופה של המאה התשע־עשרה, או לכל המאוחר בעשור הראשון של המאה העשרים, נשמעו הסתייגויות מעין אלו המערערות על תקפותו האפיסטמולוגית של התלמוד, או לכל הפחות ביחס לסיפוריו של רבה בר בר חנה בשל יסודות אי־רציונליים.

			ועתה קם דור חדש אשר לא ידע את ה' ואת תורתו ולא נמצא אחד מעיר שמחזיק ביד לומדי תורה, ומלבד זה עוד הוסיפו סרה לענותם בדברי נאצות וגדופים [...] כי הכחישו גם בתורה שבע"פ והטילו מום בקדשים באומרם שהתלמוד אין חכמה ואין תבונה בו ומבלבל הדעת, והסיבה לזה בעבור שמצאו בו אלה החכמים בעיניהם הגדות זרות בלתי מקובלים אל השכל כמו הגדה דרבה בר בר חנה [...] אשר פשטן ושטחיותן מפליאי לב כל שומע, ולזאת מצאו המתפקרי'[ם] מענה לשון וירחיבו עליו פיהם לאמר אין תבונה בו.38

			טייב דחה את טענתם של המקטרגים על ידי כך שהורה כי יש לבאר את אגדות חז"ל שיש בהן יסוד בלתי רציונלי בדרך המשל ומליצה. 

			שומו שמים על זאת! [...] כי באמת הדברי'[ם] הזרי'[ם] שיש בתלמוד הם ע"ד [על דרך] מליצה וחידה, ובהם כללו דרושים אלהיים עמוקים מני ים אשר לא ישיגם שכל פשוט זולת איש נבון וחכם זך השכל ונקי הדעת הוא לבדו ישיג אמתת'[ם], כאשר דרך זה יאות לאנשי החכמה והמדע לדבר ברצר'[?] וברמז ולהעטות הדבר ההוא במעטה המליצה והחידה, [והמ'[ה] מרוב גאות'[ם] לא יאבו לתלות ההעדר והחסרון במו מקוצר השגתם ודלות שכלם, וע"כ [ועל כן] יפערו פיה'[ם] לבלי חק לדבר סרה על התלמוד. ודבר זה שאמרנו שחכמי התלמוד דברו ע"ד המליצה והחיד'[ה] הוא אמת ויציב נכון וקים.39

			שאלת תוקפן של אגדות חז"ל הסותרות את ההיגיון ו/או את חוקי הטבע לא התעוררה לראשונה בעת החדשה, עם מאמציהם של אנשי תנועת ההשכלה להעמיד פירוש רציונלי ליהדות ולעקור רכיבים הסותרים זאת. כבר ההוגים היהודים בימי הביניים ובשלהי התקופה התמודדו עם הסוגיה. הללו הציעו פרשנות אלגורית למדרשי חז"ל שאינם הולמים את החוקיות הטבעית, לפחות לחלקם, ואנשי תנועת ההשכלה שנימנו על הזרם המתון ניסו לקדם פתרון זהה.40

			בהמשך דבריו חיזק טייב את ערכו של התלמוד על ידי כך שהורה על המעלות והמידות הטובות שהוא מנחיל לעוסקים בו. 

			לכו שמעו ואספרה כל יראי אלהים את יקר תפארת גדולת התלמוד: התלמוד ילמד דעת את העם לשמור תורת הנקיון בזהירות יתרה והפליגו מאד באזהרתה [...] התלמוד ילמדנו לאהוב איש את רעהו מבלי הבדל בין איש לאיש ובין דין לדין, בין שיהיה מבני עמינו ובין שיהיה מעם אחר נכריה עבודתו! כאשר ראינו כמה הזהירו על גזל הגוי וגם צוו להתפלל בשלומה של מלכות!41 

			יש לתת את הדעת לכך שהמעלות והמידות שטייב מנה תואמות להפליא לערכים שאנשי תנועת ההשכלה היהודית באירופה ביקשו לקדם.42 התפשטות רעיון הסובלנות הדתית בתקופת הנאורות הביאה להערכה מחודשת של אפליית היהודים כביטוי של דעה קדומה וקנאות דתית, ואינטלקטואלים אחדים קראו לבטלה, הציעו תכניות מגוונות לשילובם של היהודים במדינה החילונית וקידמו חקיקה אמנציפציונית. אנשי תנועת ההשכלה היהודית בגרמניה הפנימו את הערכים ההומניסטים של הנאורות, ולא מעטים מהם נטלו על עצמם את התפקיד המסורתי של בעלי המוסר לכלל החברה שהיה נתון עד אז בידי דרשנים, מגידים ורבנים. המשכילים היהודים שמו דגש מיוחד על שיקומם המוסרי של היהודים ועל התפתחות אישיותו של הפרט ועיצובה, ושאפו להפוך את היהודים לאזרחים מסורים המועילים למדינתם. הם הכירו אמנם בחובותיו של היהודי לערכי המסורת, אולם ברוח האמנציפציה הם ביקשו להרחיב את חובותיו גם לספֵרות חיצוניות — למדינה ולשליטיה, לאזרחי המדינה ולאדם באשר הוא אדם. הם אף טענו כי הטקסטים היהודים מהווים מקור לערכים אוניברסליים והומניסטיים אלה, אולם בחברה המסורתית נלמדים הטקסטים בצורה מסולפת. במילים אחרות, המשכילים היהודים יצרו שלושה דפוסי זהות של הפרט, כיהודי כאדם וכאזרח, אליהם הוא מחויב מתוקף המסורת היהודית. מגמה זו נמשכה גם אל תוך המאה התשע־עשרה ומגולמת היטב בשירו של המשכיל יהודה ליב גורדון (1892-1830), "היה אדם בצאתך ויהודי באוהלך/ אח לבני ארצך ולמלכך עבד".43

			באופן דומה חברת כי"ח חרתה על דגלה את קידום רמתם המוסרית של היהודים בארצות האסלאם על ידי הנחלת נורמות, ערכים והתנהגויות אירופיים, וביקשה להפכם לאזרחים נאמנים המועילים למדינתם וחברתם. החתירה לשינוי מידותיהם המוסריות כמו גם לשיפור ההיגיינה שלהם, חוזרת ונשנית בדוחות שמילאו שליחי כי"ח. כך למשל כתב שליח כי"ח בתוניס בשנת 1908:

			המידה הטובה הראשונה שהחינוך הרציונלי יצטרך להקנות לו היא אהבה בלתי מתפשרת לניקיון. שום מאמץ לא יהא מיותר כדי להיאבק בהפקרות שנהגו בגוף האדם: גוף שמן ומדולדל, גב כפוף, בריאות שיגרונית ועצבים רופפים — כך התנוון הצמח האנושי בצל ה"חארה" [כינויו של הרובע היהודי בערי תוניסיה]. הגיעה העת לחזקו. התעמלות גופנית מאורגנת היטב תכשיר את תלמידינו הצעירים לעבוד בכל עבודה קשה, בתעשייה ובשדות. האהבה לניקיון הגוף, הדאגה המתמדת לחוסנו ולגמישותו, מולידות הרגלים של איפוק ויישוב דעת, תחושה ברורה מאד של כבוד עצמי, תכונות שעליהן מושתת הניקיון המוסרי: ישרות, כנות, רצון טוב, יוזמה, אומץ, קור־רוח.44

			בהמשך דרשתו הוסיף טייב לחזק את ערכו של התלמוד על ידי כך שהורה על ידיעתם הרבה של חכמי התלמוד בתחומי דעת שונים ומגוונים. 

			התלמוד יופיע אור החכמ'[ה] והמדע גם בשאר ידיעו'[ת] לכה נא איתי קורא יקר! [...] מי לא ישתאה על גודל חכמתם במדידה תשבורת הנדסה [...] מי לא יתמה על עוצם תבונתם בחכמת הטבע והרפואה [...] מי לא ישתומם על רוחב בינתם בחכמת התכונה [...] מי פתי! יכחיש גודל ידיעתם בנמוסיות ותהלוכות בני אדם והנהגו'[ת] המדינות [...] מי לא יתפלא? על רוב שלמותם בדקדוק הלשון בדרשותיה'[ם] היקרות והנעימות!45 

			גם מעלה זו שייחס טייב לאמוראים עולה בקנה אחד עם ההתעוררות האינטלקטואלית שאפיינה את תנועת ההשכלה היהודית באירופה.46 כידוע, המשכילים המוקדמים במחצית הראשונה של המאה השמונה־עשרה חשו נחיתות אינטלקטואלית מול המלומדים הנוצרים שהיו אמונים על הידע ההומניסטי והמדעי החדש. משכילים אלו העלו ביקורת נוקבת על פגמיה של הלמדנות המסורתית וגינו את כסילותם ובערותם של רבנים ומלמדים אחדים. הם קבלו על הזנחת לימוד החכמות החיצוניות וביקשו לגאול אותן באמצעות כתיבה והדפסה של ספרים שאינם תורניים. לצד זאת דרשו המשכילים המוקדמים לחדש את המסורת הפילוסופית הרציונליסטית. בשנות השמונים של המאה השמונה־עשרה פיתחו אנשי תנועת ההשכלה היהודית בגרמניה תכנית חינוכית מקיפה, שמטרתה המוצהרת הייתה לשנות את החינוך היהודי המסורתי ולעדכנו ברוח הזמן. הם העלו ביקורת חריפה על הקוריקולום המסורתי ובמיוחד על הדומיננטיות של הטקסט התלמודי. תכניתם החינוכית כללה לפיכך הוראת מקצועות כללים כמו לשונות זרות, היסטוריה ומדעים. פרוגרמה חינוכית זו השתלבה בהשקפת עולמם ובאידאולוגיה שלהם להביא לתמורה בחיי היהודים על מנת שישתלבו בעידן הנאורות והאמנציפציה ויהפכו לאזרחים פרודוקטיביים המועילים לחברה בזכות ההכשרה בתכני הלימוד החדשים.

			באופן דומה גם כי"ח ביקשה להרחיב את תכני הלימוד המסורתיים ולהקנות לתלמידיה כלים הדרושים להשתלב כלכלית בחברה המקומית והקולוניאלית. אולם בשלב מסוים השינויים שחוללה בתכנית הלימודים בבתי הספר שלה עוררו התנגדויות והסתייגויות כפי שיתואר להלן.

			ניתן אמנם לטעון, כי טייב הזדהה עם חלק מערכיה של תנועת ההשכלה היהודית — פירוש אלגורי למדרשי חז"ל, היגיינה, מוסר אוניברסלי והומניסטי, נאמנות למדינה השלטת, השכלה כללית — אולם בניגוד לאנשי תנועת ההשכלה לא הייתה לו תודעה עצמית של "יהודים חדשים" החיים בעידן היסטורי מתקדם וטוב מקודמיו, ולפיכך הוא גם לא פיתח אידאולוגיה מגובשת שחתרה לתמורות בחברה היהודית לשם שילובה בחברה הכללית. דומה כי בניגוד למשכילים טייב לא צידד בערכים הללו על מנת לעמוד באתגרים פוליטיים או בתביעותיו של השלטון ו/או של אנשי רוח, לשם שיקומם ותיקונם הכולל של היהודים ושילובם כאזרחים. כמו כן, בניגוד אליהם הוא גם לא העמיד את עצמו כאלטרנטיבה להנהגת הציבור ולא יצר מסגרות ארגוניות ממוסדות חלופיות, ואף לא ביקש לחתור תחת אושיות הסדר הקיים או לערער את מעמדה של האליטה התורנית. לדידו האמוראים הם הם שהורו על הערכים הנזכרים ומגלמים אותם במעשיהם ובחיבורם — התלמוד. הוא צידד בערכים אלו לשמם, כשם שניתן לאפיין חלק ניכר מהמשכילים המוקדמים, ולא לשם קידומה של אידאולוגיה משכילית החפצה בשיקומה ותיקונה של החברה ברוח ערכי הנאורות. 

			לקראת סוף דרשתו דייק טייב, כי בני הפלוגתא שלו נחלקים לשתי סיעות. את הסיעה הראשונה הוא אפיין כמי שמסיתה באופן גלוי כנגד לימוד התורה מפני שחבריה מערערים על תקפותה האפיסטמולוגית, כמתואר לעיל; ואילו את דוברי הסיעה השנייה הוא אפיין כמי שאינם יוצאים כנגד לימוד התורה באופן ישיר כי אם בדברי חלקות. הללו אינם מערערים על התקפות האפיסטמולוגית של הלימוד התורני כי אם על מידת התועלתנות שבו.

			ויש כת אחרת שאינם מדברים ומסיתים בזרוע רמה ובשאט נפש, רק מדברים בשפת חלקות, בלב ולב ידברו. ולשני כתות האלה קלל דוד ע"ה [עליו השלום] [...] ואופן הפיתוי הוא כי יאמרו חזק ונתחזק בעד לשוננו ושפתינו החיה השלטת היא כעת למען ייטב לנו בעבורה וחיתה נפשנו בגללה, ואם לא נגבר חילים ללמוד לשונות העמים מי אדון לנו ירצה מי יכלכל אותנו לחם לפי הטף, ומה לנו ולשפה העברית אשר הובלה לקברות זה שנים רבות, ומה לנו וללימוד התורה, כי לא לחכמים לחם, ובכל יום תמיד עיננו רואות שד עניים ואנקת אביונים הם שוחרי חכמה ותושיה רעבים ללחם וצמאים למים.47 

			החברה הקולוניאלית, מציע ירון צור, מתאפיינת בשלושה מגזרים: מגזר אירופי שכלל פקידים ומתיישבים שניהלו את חייהם בשפה מערבית; מגזר ילידי שאליו השתייכו תושבים ששלטו בתרבות ובשפה המקומית; ומגזר מתמערב שאליו השתייכו תושבים מקומיים שאימצו את התרבות המערבית והפכו אותה לשפת תרבותם הגבוהה.48 בשל ההתפשטות הקולוניאלית והמהפכה התעשייתית, חדרה הכלכלה האירופאית לשוק התוניסאי במאה התשע־עשרה ביתר שאת, ולא היה ניתן עוד לקיים כלכלה אזורית סגורה כבעבר. לפיכך השליטה בלשונות מערביות הפכה לחיונית ביותר לצרכי פרנסה, וגם אפשרה ניעות חברתית בין שני מגזרי הקצה ותיווכה ביניהם. 

			בתי־הספר של כי"ח ביקשו לתת מענה לצורך זה בפרוגרמה החינוכית שלהם, ובלימודיהם במוסד רכשו התלמידים כלים להשתלבות בחברה המודרנית. בהסכם שנחתם בין כי"ח לבין הקהילה היהודית בתוניס על הקמת בית־ספר בעיר הוסדר מודל כלכלי שיאפשר את פעילותו, ונקבע שבית־הספר יתנהל ברוח המסורת היהודית ויישמרו בו הלכותיה. ולצד הלימוד התורני המסורתי נוספו מקצועות לימוד חדשים, כגון השפה הצרפתית. רבים מאנשי הנהגת העיר, ובכלל זאת חלק מרבניה — וביניהם ר' אברהם חג'אג' מחשובי רבני התוואנסה, ור' אברהם אבוקרא (השלישי) מקהילת הגראנה בעיר — הביעו את הסכמתם לפתיחת המוסד החדש, חתמו על ההסכם וקידמו בברכה את תכני הלימוד החדשים שהציע.49

			לצד ההיענות החיובית נשמעה התנגדות נחרצת בקרב רבני ג'רבה. הללו סירבו בתוקף להעניק לכי"ח דריסת רגל במחוזם, סיכלו ארבע ניסיונות כאלה ואיימו בהטלת חרם על מי שיפעל לפתיחת בית ספר של החברה, ואף דחו את הפצרתו של ר' ישראל זיתון, רבה הראשי של תוניסיה, בנימוקים דתיים.50 

			זמן קצר לאחר ייסוד בית הספר של כי"ח בעיר הבירה תוניס, ביקש רבה של קהילת התוואנסה במהדיה (בה כיהן טייב מאוחר יותר כרב קהילה), הרב מתתיה חי גוויטע, את סיועה של כי"ח בהקמת בית־ספר דומה גם בעירו. גוויטע הבין כי מוטב לחולל שינוים מסוימים בתכנית הלימודים הישנה והמסורתית כדי להתאימה למציאות החדשה והמודרנית. אולם בחלוף זמן קצר הוא נוכח לדעת כי שאיפותיה של הנהלת כי"ח אינן מתמצות בלימודי שפות, אלא מתרחבות לעבר כינונה של מהפכה תרבותית שתמיר את התרבות היהודית המסורתית בתרבות צרפתית. גוויטע נקלע לסכסוך עם מנהל בית הספר בעירו, וכעבור שנתיים נסגר שם בית־הספר.51

			גם המשכיליים המקומיים המתונים בתוניס התנגדו נחרצות לכך שהתרבות הצרפתית, ולא התרבות העברית, תהווה מרכז כובד של הלימודים בבית־הספר של כי"ח. המשכילים המתונים לא שללו מגע עם התרבות הצרפתית, אולם הם ביקשו לשמור על אופייה וייחודה של החברה היהודית גם בנסיבות המודרניות, ולפיכך ביכרו את העברית המתחדשת כשפת התרבות העיקרית.52 

			שלום פלאח (1936-1855), שנמנה על היזמים המשכילים המקומיים הבולטים, ניהל מאבק נמרץ מול מנהל בית־הספר של כי"ח בתוניס, דוד קאזס. פלאח ניסה להקים רשת חינוך שתתחרה בזו של כי"ח והקדיש מאמצים ניכרים לטיפוח הוראת העברית. פלאח העיד על עצמו כי "אוהב כל הלשונות והעמים אנכי (ורוח הפאנטויזמוס לא רחפה על פני מעודי), וגם את עמי ולשוני אנכי אוהב, כי עברי אנכי ואת אלהי ישראל אני ירא!! א"כ למה נגרע? ולמה נבזה ליקהת עמנו שארית מחמדנו?".53 זאת ועוד, לדידו רק באמצעות לימוד העברית אפשר יהיה לבסס את הרגש הלאומי המתפרץ מחדש. אכן פלאח, כמשכילים מקומיים אחרים, היה בעל נטיות לאומיות.54

			החלטת הוועד של כי"ח בשנת תר"ע (1910) להגביר את הלימודים הכללים על חשבון צמצום לימודי העברית והיהדות, נתקלה בהתנגדות חריפה מצד יהודי תוניס, וביום שבת נערכה בבית הכנסת "בית יעקב" בעיר אספה רבת משתתפים שבה נישאו נאומים בגנות ההחלטה ובשבח העמקת לימוד העברית, בין היתר על ידי הרב אליהו טייב וז'אק שמאמה.55 

			בהקשר זה של טיפוח לימוד העברית, אציין כי כבר בעת ביקורו בעיר בסוף שנות השמונים של המאה התשע־עשרה, ציין יעקב גולדמן לשבח את רבה של העיר מהדיה על שום בקיאותם הרבה של ילדי העיר בשפה העברית. 

			אך דבר אחד טוב מצאתי ברב העיר הזאת כי הוא ינהל תלמידיו — כל ילדי העיר — עם מבועי מי השפה העברית וכלם למקטנם עד גדולם (ולא עד בכלל) ידברו כן בשפת עבר. והיה בבא איש אשר שפת ערב, השפה המדוברת באפריקא, מוזרה לו והיו הילדים למליצים בינו ובין אבותיהם באמצעות השפה העברית, ובזה ראוי הוא הרב להיות לנס ליתר רבני אפריקא כי גם לרבנינו כלם באשר הם שם.56 

			דרשתו של טייב, ובכלל זאת קובלנתו על דחיקת העברית מתכנית הלימודים, נמנית עם הדרשות האחרונות בקובץ דרשותיו, אותו הוא השלים כזכור בעיר מהדיה בשנת 1910. לפיכך ייתכן שגם דרשה זו היא חלק ממכלול התגובות של יהודי תוניסיה להחלטה של כי"ח. מכל מקום, גם אם אין בדרשתו תגובה ישירה להחלטת כי"ח, הרי שהיא בכל זאת בבחינת תגובה למדיניותה הגורפת שהעתיקה את מרכז הכובד בבתי הספר שלה לתרבות הצרפתית והזניחה את התרבות היהודית והשפה העברית. 

			טייב הציג בדרשתו את המצדדים בתועלת שבלימודי שפות — לעומת העדר התועלת שבלימוד העברית ומקצועות תורנים — כאנשי הסיעה השנייה בבני הפלוגתא שלו, ולאור דבריו החריפים כי קללתו של דוד המלך מופנית (גם) אל המפתים בדברי חלקות כמותם, ניתן היה לכאורה להסיק שהוא מתנגד ושולל מכול וכול את לימוד השפות שהללו ביקשו לקדם. אולם עיון בהמשך דבריו חושף כי הסתייגותו איננה גורפת, הוא לא שלל או התנגד ללימודי שפות באופן קטגורי. "וזו היא דעה נפסדת [דחיית לימודי עברית ותורה מפני לימודי שפות], כי הנכון הוא שבתחלה ימלא כרסו מלימוד תורתינו שתתעלה, ואחר יוכל ללמוד לשונות העמים".57

			אם כן, טייב לא שלל לחלוטין את הלגיטימיות שבלימוד שפות אבל התנה זאת בסדר לימוד נכון. לדידו, תחילה יש ללמוד תורה, "ימלא כרסו", ולאחר מכן יותרו לימודי שפה. דומה כי יש להבין את ההיתר העקרוני של טייב ללימוד שפות לאור דבריו של ירון הראל, כי יש לתלות את גישתם החיובית של רבני אגן הים התיכון בסוף המאה התשע־עשרה (גם) בזיקתם למסורת הספרדית. בבואם להכריע בשאלה אם להתיר לימודי שפות והשכלה הכללית, עמדה לנגד עיניהם גלריה היסטורית של תלמידי חכמים מתקופת תור הזהב בספרד, ובראשם הרמב"ם, ששלטו בערבית, ששימשה בעת ההיא כשפת התרבות והמדעים, והיו להם ידיעות מפליגות בחכמות חיצוניות.58 

			ודוק, אמנם בימי הביניים סוגיית היחס לחכמות חיצוניות ולפילוסופיה הזינה פולמוסים רבים בין הוגים שכלתנים שחייבו את לימוד החכמות החיצוניות, הפילוסופיה והחקירה השכלית, לבין הוגים שמרנים שראו בהן נטע זר ולכן שללו אותן; אולם לרוב התקבלה פשרה שהתנתה את לימוד החכמות החיצוניות בלימוד תורני מקדים, דוגמת חרם הרשב"א.59 זאת ועוד, גם צאצאי המגורשים בדורות הבאים הכירו בערכה של החקירה השכלית והעיון בחכמות חיצוניות, ולכן עודדו את העיסוק בהן, אך במקביל דרשו בתוקף להכיר במגבלותיהן ולהציב לעיסוק זה תנאים קפדניים, בין היתר הקדמת חינוך תורני לרכישת חכמות חיצוניות. כך שהמסורת הספרדית לא נקטעה עם הגירוש מספרד אלא המשיכה בקרב צאצאיהם בפזורותיהם באימפריה העות'מאנית ובצפון אפריקה גם במאות הבאות.60 

			דומה כי אין צורך להכביר במילים בנוגע לזיקתו האישית של טייב למסורת הפילוסופית הספרדית, לאור הדיון בחלקו הראשון של מאמר זה. זיקתו של טייב למסורת הספרדית איננה זיקה עמומה ורופפת בדמות זיכרון רחוק של עבר מפואר או נרטיב נוסטלגי להתרפק עליו, כי אם ישירה, בלתי אמצעית, חזקה ודינמית. הסייג שטייב הציע — הקדמת החינוך התורני ללימודי השפות — הולם לחלוטין את הפשרה שהושגה בימי הביניים ובדורות שלאחר גירוש ספרד.

			למעשה גם ההיתר של חכמי אגן הים־התיכון במאה התשע־עשרה ללימוד שפות ומקצועות חול אחרים הותנה בכך שלימודי הקודש יוסיפו להיות עדיפות עליונה ואילו לימודי החול יילמדו כהשלמה בלבד, כך שמעמדם הבכיר של מקצועות היהדות בתכנית הלימודים יישמר. כמו כן, הם התנו זאת בכך שהוראתם של מקצועות הקודש תעשה על ידי תלמידי חכמים, דרשו כי המורים יקפידו על התפילות והברכות בפי התלמידים, ושהמוסדות החדשים יעמדו תחת פיקוחם.61 כך למשל, יישמו רבני תוניס בשנות השבעים של המאה התשע־עשרה את "אסטרטגיית עיקר ותפל" בקהילותיהם, והעידו על כך כשנדרשו לנידון בעקבות פנייתו של הרב אליהו בכור חזן (1908-1848) מטריפולי. הרב אברהם חג'אג' השיבו: "כי גם פה אנן בדידן [= אנו בענייננו] כן עשינו, שגם בבתי ת"ת [= תלמוד תורה] של פה הביאו מלמד שעה אחת ביום ללמדם שפה איטאלקי, כי בימים אלה ובזמן הזה צריכה רבה היא, ותורה שעמה מלאכה זה וזה מתקיים בידם [...] ובפרט כי אם לא יעשן כן, אדרבה הולכים אל האיסקו'לה [= בית הספר הצרפתי] ועושים אותו קבע והתורה עראי".62 והרב אברהם אבוקרא (השלישי) ענה ברוח דומה, "כי אני הוא העומד עמידה שיש בה סמיכה לעשות בית ספר ללמד לבנ"י [= לבני ישראל] העניים לשון איטאלקי וצרפת [...] ובזה יהיה התורה קבע ושתי שעות ביום שאר לשונות [...]".63 

			עם זאת, בשלהי המאה התשע־עשרה חל שינוי ביחסם של חכמים לא מעטים בקהילות שונות במזרח התיכון לסוגיה זו.64 בתחילה הייתה זו התנגדות ספציפית לבתי־הספר של כי"ח כמכשיר להפצת החינוך המודרני בקרב הנוער, ולא לעצם רכישת השכלה כללית, כך ששינוי הגישה בשלב הזה היה טקטי־מקומי ולא עקרוני. אולם בחלוף השנים חלה אצל חלק מן החכמים גם תמורה בתפיסת העולם, וההתנגדות העניינית הפכה להתנגדות עקרונית, כך שתגובתם ההלכתית הייתה להשכלה ולא למשכילים. אז התרבו גם התבטאויות הפוסלות עקרונית ומלכתחילה את לימודי החול.

			טייב בוודאי לא נמנה על חוג המשכילים המקומי המתון, הוא לא קידם רפורמות בארגונה של הקהילה או יזם רפורמות חינוכיות בתכנים או במתודות.65 ואולם מדבריו האחרונים מסתבר שהוא גם לא נמנה על חוגי הרבנים האולטרה־שמרנים שהעלו נימוקים אידיאולוגיים כנגד הרחבת תכני הלימוד. טייב לא אסר לימוד שפות באופן גורף, הוא לא שלל את תכני הלימוד החדשים, גם לא לאחר שהתוודע להשלכותיהם כפי שנהגו רבנים אחדים. טייב דרש להקפיד על קיומו של התנאי שהציבו חכמי ימי הביניים ובדורות שלאחר הגירוש, ושחכמי אגן הים־התיכון במאה התשע־עשרה החרו החזיקו אחריהם: ראשית לכול יש ללמוד תורה ורק לאחר מכן לשונות העמים.

			הידרשותו של טייב לנידון חשובה ביותר, משום שהיא דוגמה לכך שרבני הערים הפריפריאליות בתוניסיה המשיכו להיאבק על דמות החינוך היהודי בסופה של המאה התשע־עשרה או לכל המאוחר בעשור הראשון של המאה העשרים. זאת ועוד, בניגוד למשכילים המתונים שניהלו את מאבקם בכלים מודרניים מעל דפי העיתונות העברית ויהודית־ערבית, ובניגוד לרבנים השמרנים שניהלו את מאבקם בכלים הלכתיים, כדוגמת החרם שהטילו רבני ג'רבה, הרי שטייב הפעיל את השפעתו הרוחנית והמוסרית על ידי כך שעשה שימוש בסוגה ספרותית מסורתית, הדרשה.66 

			לדברי רפאל כהן באחד מגיליונות הירחון התורני אור תורה שיוצא לאור החל משנת תשכ"ח (1968) על ידי חברת "אור תורה" שעל יד בית כנסת אלגריבה בכפר שלם ועל ידי "ארגון עולי ג'רבה ודרום טוניסיה בישראל" מפרדס כץ, ומשנת תשל"ב (1972) גם על ידי ישיבת כסא רחמים — מסופר כי בצעירותו ביקש טייב לעזוב את לימודיו בישיבה משום שקינא בלבושם הנאות של תלמידי בית־הספר של כי"ח, בשעה שהוא, כבן ישיבה, לא היה לבוש באופן הולם כמותם. רבו, שלמה דאנה, הניאו מזאת על ידי כך שקנה עבורו מערכת לבוש נאה ומכובדת.67 

			ר' שלמה דאנה, ראוי לציין, ידוע כאחד הרבנים הבולטים בעיר תוניס שלחמו בהשפעת ההשכלה האירופאית, וכמי שפעל להרמת קרנה של התורה — לאור הזנחתה בשל הפנמת התרבות המערבית על ידי יהודי העיר, בהקימו את ישיבת "חברת התלמוד" שככל הנראה המשיכה את מסורת הלמדנות התוניסאית מן המאה השמונה־עשרה.68 בהקדמתו לספר של רבו שיצא לאור בשנת תרע"ח (1918), הזכיר טייב את מצבה החמור של הקהילה ואת הירתמותו של דאנה לתיקון המצב.

			ויותר משהיה חכם עוד למד דעת את העם [...] והוא הגבר הוקם על שהקים עולה של תורה, הוציא חמה מנרתקה כצאת השמש בגבורה [...] ואף גם זאת בזימנא כי האידנא אשר עמודי התורה רופפו, ותופשי התורה אנשי אמונה אבדו חלפו, ועמא דארעא ברית אלוה שכחו, כותלי בית המדרש יוכיחו, כי סוגרו על מסגר [...] ואש המינות יצאה ותאכל אשיות, וחכמת סופרים תסרח [...] הן צדיק כלביא יקום קם ויתעודד, ושינה מעיניו נדד, להחזיר עטרה ליושנה כימי עולם וכשנים קדמוניות.69

			לדעתי אין באמור לעיל — האנקדוטה שטייב חזר בו מכוונתו להצטרף לבית הספר של כי"ח וזיקתו העזה לפעילותו רבו — כדי להמעיט או לכרסם בהיתר העקרוני שהעניק טייב ללימוד שפות בתנאי שקדם לכך לימוד תורני ראוי.

			ד. סיכום

			דמותו, הגותו ופועלו של טייב מאתגרים את התפיסות המקובלות ביחס לרבני תוניסיה בסופה של המאה התשע־עשרה ובמחצית הראשונה של המאה העשרים. ראשית לכול, בחיבוריו הוא נזקק לבירורן של סוגיות הגותיות מגוונות, ומדיוניו השונים נחשפת זיקתו העזה והישירה למסורת הפילוסופית הספרדית של ימי הביניים ושלהי התקופה. טייב הפגין בקיאות רבה במחלוקת שהתעוררה אודות סוגיית שלמות האדם והישארות הנפש והזדהה עם התפיסה הפילוסופית הספרדית בגרסתה המתונה. כמו כן הוא נעזר בטיעונים שהוצגו בספרות ההשכלה המוקדמת לאישוש סברה זו, טיעונים המשקפים הבנה במהפכה הקופרניקאית. 

			שנית, טייב מהווה דוגמה לרב שכיהן ברבנות בעריה הפריפריאליות של תוניסיה במחצית הראשונה של המאה העשרים, והתמודד עם תמורות המודרנה וחדירת ערכיה של תנועת הנאורות ותנועת ההשכלה היהודית. עיון בדרשותיו מורה כי חרף שייכותו למחנה הרבני השמרני בתוניסיה הוא הזדהה עם חלק מערכיה של תנועת ההשכלה היהודית, אולם בניגוד למשכילים המקומיים הוא לא פיתח אידאולוגיה מגובשת שחתרה לטרנספורמציה של החברה היהודית לשם שילובה בחברה הכללית או ביקש או ביקש לחתור תחת אושיות הסדר הקיים. הזדהותו עם הערכים שכי"ח ביקשה לקדם בחברה היהודית בתוניסיה נובעת מהכרתו כי הם מגולמים כבר במסורת היהודית. דומה כי מקורם של הפתרונות שהציע לסוגיות שהסעירו את הקהילה היהודית בתוניסיה בזמנו — פרשנות אלגורית לאגדות חז"ל והקדמת חינוך תורני לחינוך כללי — במסורת הפילוסופית הספרדית, אליה הייתה לו זיקה ישירה וחזקה. לפיכך אבקש לטעון, כי דמותו של טייב מאפשרת לנו להבחין בגווניו השונים של המחנה הרבני־השמרני, ומסמלת את הפנים הרבות של המודרניות בתוניסיה, שלצד ההשכלה העברית והמודרניות הצרפתית כוללת גם דמויות רבניות שמרניות שהציעו את דרכה של המסורת הספרדית.

			רשימת מהמקורות וקיצוריהם

			אוחנה, ר' חיים בלייח = מיכל אוחנה, "ר' חיים בלייח: משכיל עברי וממשיכה של ההגות היהודית הספרדית", פעמים 155-154 (תשע"ח), עמ' 196-163.

			אוחנה, הפולמוס = מיכל אוחנה, "פולמוס החכמות החיצוניות והחקירה השכלית בפזורה הספרדית בצפון־אפריקה בדורות שלאחר הגירוש", מחקרי ירושלים במחשבת ישראל כו, תשפ"א, עמ' 365-333.

			אוחנה, פרשנות = מיכל אוחנה, "פרשנות אסטרולוגית בפזורה הספרדית בצפון־אפריקה בדורות שלאחר הגירוש", דעת 91 (2021), עמ' 282-255.

			אוחנה, לעשות רצון = מיכל עזיזה אוחנה, "'לעשות רצון בוראו [...] כי בדבר הזה יושג האושר': דתיות הלכתית של ציות ושעבוד בקהילות היהודיות בצפון אפריקה בעת החדשה המוקדמת", מחשבת ישראל ה (תשפ"ד), עמ' 96-112.

			אילן, דורש טוב = נחם אילן, ג'רמי הורביץ וקימי קפלן (עורכים), דורש טוב לעמו — הדרשן, הדרשה וספרות הדרוש בתרבות היהודית, ירושלים תשע"ג.

			אלבאז, ספר באר שבע = רפאל משה אלבאז, ספר באר שבע על שבע חכמות, ירושלים תשע"ח.

			אלבוים, דברי חכמים = יעקב אלבוים, להבין דברי חכמים: מבחר דברי מבוא לאגדה ולמדרש משל חכמי ימי הביניים, ירושלים תשס"א.

			אריסטו, אתיקה = אריסטו, אתיקה: מהדורת ניקומאכוס, תרגם מיוונית: יוסף ליבס, ירושלים ותל אביב תשל"ג.

			ארליך, יוסף אלבו = דרור ארליך, הגותו של ר' יוסף אלבו — כתיבה אזוטרית בשלהי ימי הביניים, רמת־גן תש"ע.

					48	צור, קהילה קרועה, עמ' 46-33.

					50	סעדון, המאבק, עמ' 313. על התמודדותם של רבני ג'רבה עם תמורות מודרניות נוספות ראו: דשן, עירנו אי־ג'רבה.

					52	סעדון, המאבק, עמ' 313-311.

				

				
					53	מצוטט אצל סעדון, שם, 311. קבוצת מתנגדים שלישית לבתי הספר של כי"ח (לצד הרבנים השמרנים מג'רבה והמשכילים המתונים), או לכל הפחות קבוצה נוספת שביקרה בחריפות את מערכת החינוך של כי"ח, היא קבוצת "הצדק". חבריה נמנו על השכבה המבוססת והם ביקשו להאיץ את הליך ההתמערבות של יהודי תוניסיה. לטענתם רק השתלבות במערכת החינוך הצרפתית, ולא היהודית־צרפתית, תוכל לקדם את האוכלוסייה היהודית לקראת מודרניזציה ואמנציפציה. שם, עמ' 314.

				

				
					54	על פלאח ראו: שטרית, מודרניות לאומית; צור, תקרית הלוויות. גם הפעילים הציונים העלו על נס את השפה העברית: "מה לנו ולשפות זרות. הן הנה היו בעוכרינו עד היום הזה לבולל אותנו ולעשותנו כנכרים זה לזה. לו אחז ישראל בעקרת הבית, אם הבנים, עמנו זה כאלפיים שנה כי אז היינו לעם אחד, לכן הנכון בעיני, כי השפה העברית רק היא לחוד לאחוז, ומה לנו לחבק חיק נוכריה, וכל שכן לשכת המרכז, מקור התחיה, ונקודת התנועה". מצוטט בתוך: סעדון, הציונות בתוניסיה, עמ' 65.

					56	הצפירה, שנת 16, גליון 230, מתאריך 5 לנובמבר 1889, יום שלישי יא מרחשון תר"ן, עמ' 942. יתכן מאוד שמדובר בגויטע הנזכר, שיצר קשר עם תנועת חיבת ציון בשעה שחיפש בן ברית יהודי־אירופאי חזק, המקורב לו מבחינה תרבותית, מפני שהתאכזב מפעילות כי"ח וראה בה איום רוחני ופוליטי (לאחר שכזכור הזמינם בעצמו להקים בית ספר בעירו), ראו: צור, השכלה, עמ' 158-156; צור, סיפור תרבות, עמ' 50-47.

					65	יושם אל לב כי טייב לא הועיד מקום מיוחד ללימוד השפה העברית, כשם שהמשכילים המקומיים בעלי הנטייה הלאומית ביקשו. לתפיסתו העיקר הוא הקדמת לימוד התורה לחכמות החיצוניות, ובמקרה הנדון — ללימוד שפות. עם זאת, כשהוא הדפיס את ספרו עפעפי שחר בשנת 1949, הוא בחר בפסוק: "ויתן לנו את הארץ הזאת" לציון השנה (לפרט קטן). ייתכן שניתן להסביר בחירה זו בהתרגשות הדתית שעוררה הקמת מדינת ישראל ובהתגברות פעילותה של התנועה הציונית בתוניסיה לאחר מלחמת העולם השנייה. על נקודת המפנה בפועלה של תנועה הציונית בתוניסיה לאחר המלחמה ועל הציונות המגשימה, ראו: סעדון, הציונות בתוניסיה, עמ' 303-205. 

					67	כהן, מלכי תרשיש, קנ. כהן לא ציין מראה מקום מדויק. לדאבוני לא הצלחתי לאתר את האנקדוטה המדוברת בירחון הנזכר. אמנם סקרתי רבים מגיליונותיו (החל מתאריך הופעתו ועד לשנת תשמ"ו בה נתפרסם הספר מלכי תרשיש), אך לא עלה בידי להשיג אחדים מהם. 

			יהודה ביטי   הראל מקייס

			ספר "דרכי משה" — בין מסורת למודרנה

			ספר דרכי משה לרבי כלפון משה הכהן (להלן הכמ"ה), שיצא לאור בג'רבה בשנת תרצ"ה, אוסף את הדרשות על התורה, שנשאו מדי שבת בשבתו של ידי מנהיגה הרוחני הגדול של קהילת ג'רבה, במחצית הראשונה של המאה העשרים.70 מאמר זה מבקש להציג את ייחודו של הספר שמשלב בין רעיונות מודרניים למסרים מסורתיים, הבאים לידי ביטוי הן בדרך הדרשה והן בתכניה.

			זה מאות בשנים שהדרשה היא אחת מאבני היסוד של הקשר בין הרב לבין קהילתו. בנוסף להבהרת משמעות הפסוקים העתיקים והארתם בעזרת מאמרי חז"ל העוסקים בהם, הדרשן מבקש גם לחבר בין המשתמע בפרשת השבוע לבין המתרחש בקהילתו, אם בסוגיות דתיות ואם בסוגיות חברתיות. יש חכם שעיקר דרשתו מתמקדת בענייני הפרשה, ויש חכם שעיקר דרשתו עוסקת באקטואליה. כוחו הלמדני של הרב בא לידי ביטוי בדרשת הפסוקים, ופיקחותו — בקשר בין הדברים הנאמרים לבין קהל המאזינים. היחס בין העיון הלימודי למסר הרוחני מגלה את מנהיגותו.

			עם זאת, למרות הפרסום הרב של הדרשות בעקבות הוצאתם לאור אם בחיי מחבריהם ואם לאחר מכן, מעטים המחקרים שעסקו בחומר תורני רחב זה. סביר להניח שהסיבה לכך נעוצה, בין השאר, בקשיים מתודולוגיים לא־פשוטים שסוגה זו מעוררת, כדברי יוסף הקר:

			יחסם של חוקרי המחשבה, התרבות וההיסטוריה היהודית, האמונים על תרבות המערב, אל היצירה הדרשנית או הפרשנות הדרשנית היה, וכמדומה אף נשאר, מסויג וחשדני. מעצם טיבה מעוררת ספרות זו — בכליה, בשיטותיה ובתכניה, הסתייגות ורתיעה. חוקרי המחשבה מבקשים בדרך־כלל אחר הוגים שיטתיים ומקוריים ולא אחר אימפרוביזאטורים או פופולאריזטורים. בעיניהם עצם הצורה והכורח של הדרשן או הפרשן לשרת את קהלו מהווים מכשלה. ההיסטוריון מתלבט אף הוא בשאלה, האם רשאים אנו לייחס חשיבה שיטתית למקורות הללו; האין למקורות המתפרשים ולמקריות של המעמד והמשתתפים בו השפעה מכרעת על תוכן הנאמר? האם הדרשן או הפרשן אכן מבטאים את דעותיהם במעשה יצירתם, או שמא אין כאן אלא 'תרגיל' חברתי ודישדוש בנושנות — כיוון שהמעמד מחייב ודרכי הדרוש והפירוש ותכניו ידועים זה מכבר.71 

			ברם, בעשורים האחרונים חקר הדרשות זוכה לעדנה בניסיון לעמוד על העושר הרעיוני, הספרותי וההיסטורי הטמון בהן, וליד פרסומים וההדרה של טקסטים דרשניים רבים, נעשות סקירות מקיפות ונכתבות מונוגרפיות מגוונות המאירות באור חדש את החיים הרוחניים של כל קהילה וקהילה.72 לצורך כך העיון חייב לעסוק לא רק במסר הרעיוני, המוסרי או ההלכתי של הדרשה אלא עליו לקחת בחשבון את הקשרה: מיהו הדורש, מיהו קהל היעד ומהי סביבתו: 

			הניתוח בכל דרשה הוא בין־תחומי: זיהוי משמעות היסטורית של הדרשה בזמן שבו נישאה, ובו בזמן הקדשת תשומת לב מלאה לתכונות הספרותיות והרטוריות שלה ולרעיונות המבוטאים בה. הדרשה היא אכן מקור ספרותי, הגותי והיסטורי.73

			עיון מהיר וראשוני בספר דרכי משה מגלה שהעיסוק בענייני השעה תופס מקום נכבד בדרשותיו השבועיות של הכמ"ה, ודומה שספר זה מגלה את מודעותו לסוגיות המרכזיות של תקופתו ואת היכרותו עם ערכי המודרנה ואורחותיה. מאפיינים אלה באים לידי ביטוי בשילוב רעיונות פילוסופים מודרניים בדרשת פרשת השבוע, וכן בהתייחסות רחבה לתופעות חברתיות המתרחשות בעקבות תהליך ההתמערבות העובר על קהילות צפון־אפריקה.

			פתיחותו האינטלקטואלית של הכמ"ה כבר הוזכרה רבות במחקר, אולי מכיוון שהיא נתפסת, במבט ראשון, כחריגה בהקשר הקהילתי של הכמ"ה.74 בניגוד לקהילות יהודיות אחרות בתוניס, קהילתו של הכמ"ה בג'רבה בראשית המאה העשרים הייתה מאוד מסורתית ואף שמרנית. מבחינות רבות היא המשיכה להתנהל כבעבר והיסטוריונים נוטים לצייר אותה כמעוז ההתנגדות לתהליכי המודרניזציה של החיים היהודיים במדינה.75 דרשותיו של הכמ"ה מזמינות להסתכל בצורה יותר מורכבת על סוגיה זו, שהרי התמיהה היא כפולה: לא רק שהכמ"ה היה מודע לערכי המודרנה ולרעיונותיה, אלא שהוא אף סבר שיש מקום להזכירן בדרשה בבית־הכנסת בשבת! כאמור, אמירה זו ידועה ומקובלת במחקר; מאמרנו אינו מתיימר לחדשה אלא להוסיף עליה. משום מה, ספר דרכי משה נדחק הצידה במחקרים הרבים שעסקו בכמ"ה ואנו מבקשים להשלים את החסר ולהוסיף את הספר לרשימת הכתבים הרבים של הכמ"ה המוכיחים את דרכו הייחודית בהנהגת הקהילה ובהוראת התורה.

			בטרם נדון בעצם העניין נקדים הערה מתודולוגית על אופיה של הדרשה.

			בין דרשה לפירוש

			הדרשה בציבור קיימת בכל קהילות ישראל מאז ימי התלמוד. על פי המדרש, ראשיתה בימי דור המדבר, כאשר משה רבנו היה דורש את החוקים ואת המשפטים לפני כל עם ישראל. בימי חז"ל, הדרשה נקבעה ליום השבת ובבית־הכנסת. כך, בצורה טבעית, הפכה הדרשה לעסוק בפרשת השבוע.

			במה שונה הדרשה על התורה הנדרשת בציבור מהפירוש הנכתב כספר על פסוקי המקרא? אפשר להצביע על כמה כיוונים. ראשית, הפירוש נכתב בצורה מצומצמת ובמילים בדוקות, בשונה מהדרשה שבה הדרשן יכול להתבטא בצורה יותר חופשית. בנוסף, הכותב פירוש אינו רואה לפניו את הקוראים שלו, לכל היותר הוא מדמיין אותם ומנהל איתם סוג של קשר וירטואלי. לעומת זאת, הדרשן עומד מול קהילתו; הוא מכיר את הציבור שלפניו ועליו לכוון את דבריו אליו. הבדל זה משפיע ללא ספק על תוכן הדברים, כדברי ר' משה אלפלס, אחד מהדרשנים הגדולים בסלוניקי במאה השש־עשרה:

			הדורש צריך שיהיה דבריו דברי חידוש, דאי לא תימא הכי [= שאם לא תגיד כך], מיד יקשו לו: פשיטא! מאי קא משמע לן! [= זה פשוט מדי! מה בא זה ללמדנו?!]. וגם כן צריך תנאי שני: שלא יהיה חידוש כל כך שאין השכל סובלו, שמיד יקשו לו: מנא הני מילי?76

			הערה דידקטית זו מצביעה על דו־שיח סמוי וגלוי המתקיים בשעת הדרשה בין הרב לבין קהילתו. הדרשה איננה רק אוסף של פירושים מוכרים שניתן למצוא בספרים הכתובים. הציבור תובע מן החכם ומהמורה לרבים לומר דברים של חידוש. הדרשן צריך להוסיף משלו על מה שכבר ידוע לרבים, ובה בעת עליו להיזהר שלא להתנתק מקהל השומעים ולעוף למרחקים עיוניים שיובנו רק ליחידי סגולה. כך כותב רבי יוסף חיים, גדול רבני בבל בראשית המאה העשרים, שגם הוא פרסם בכתב את הדרשות שנאמרו בבית־הכנסת בשבת:

			וזאת מן המודיעים, כי לא נהגתי לדרוש בפלפול, ושקלא וטריא, כדרך שעושים בכמה מקומות כנראה מספרים שלהם, יען כי הקיבוץ בן פורת יוסף הוא קהל רב, אשר אין להם ידיעה והשגה בפלפול, וחקירות, וקושיות, ותירוצים בגפ"ת, ואף על פי שנמצא בהבאים חכמים ולמדנים, ראיתי בני עליה והם מועטים, והדרוש נתקן עיקרו בשביל המון העם. לכן צריך שתהיה האגדה שווה לכל נפש, ולהיות הדרוש מאכל כל אדם, אשר קטן וגדול ישמעו ויבינו.77 

			על הדרשן למצוא את האיזון הנכון בין הידוע והמוכר לבין החדש והמפתיע. איזון עדין זה מחייב שגם החידוש ייראה כהמשכה של המסורת ולא יידחה כגילוי פנים בתורה שלא כהלכה. הכותב פירוש, לעומת זאת, איננו מוגבל לקהל שומעי תורתו. הוא יכול לבחור את קהל היעד של הפירוש ואת רמתו; הוא יכול לבחור בגישה פרשנית פשוטה הפתוחה לכול או לחילופין, לכוון לגלות סתרי תורה רק ליודעי חן.

			הדרשה בציבור על פרשת השבוע היא אם כן מלאכה מורכבת. מדובר בדרשה על טקסט בסיסי — פרקי החומש — שלרוב מוכר היטב לבאי בית־הכנסת. לא תמיד אפשר לחדש יותר מדי, שמא הדרשן יגדיש את הסאה ויחדש עניינים רחוקים מהשכל ויותר מכך — ממסורת שקיבלו מדורי דורות. קהל היעד של הדרשה הוא מרכיב מהותי של הדרשה. ואכן, לגבי הקבצים המדרשיים בספרות חז"ל יש מקום לשאול מהו היחס בין חומרי הגלם הדרשניים שנאמרו לפני קהל יעד ספציפי לבין החיבור המדרשי שנשתמר והגיע לידינו?78 לגבי דרשותיהם של רבנים בעת החדשה שאלה זו פחות רלוונטית, שהרי מנהג הדרשה בציבור יותר ויותר נפוץ ודווקא בקהילות הספרדים הפזורות ברחבי אגן הים התיכון, כדברי יעקב אלבוים: "חכמי מזרח ומערב מתחבטים בבעיה מהי הדרך הראויה לדובב בה את הטקסטים הישנים. אפשר שחכמי המזרח עושים זאת באינטנסיביות מרובה יותר, הם נתבעים לדרשות מרובות".79 

			דומה שיש להבין את פעילותו הדרשנית של הכמ"ה על רקע הבחנה טיפולוגית זו בין פירוש לדרוש.80 הוא לא כתב פירוש לתורה אלא פרסם בכתב את הדרשות שנשא בציבור.81

			כך משתלבת מנהיגותו של הכמ"ה ברשימה של רבנים רבים שהם גם מנהיגי ציבור. בדורות הסמוכים לו נזכיר למשל את פועלם של הרש"ר הירש בגרמניה, המעלה מלשון הפסוקים רעיונות ודברי הגות, או של ר' יוסף חיים בבגדאד שבלל בדרשותיו לפרשת השבוע משלים, והלכות ודוגמאות מעשיות.82 ניתן אף להזכיר את תורותיהם של אדמו"רי החסידות, שמצאו כיצד בכל פסוק ניתן לראות את הדרך הנכונה בעבודת ה'.

			ספר דרכי משה

			ספר דרכי משה יצא לאור לראשונה בחודש תמוז בשנת ה'תרצ"ה בעיר ג'רבה בבית הדפוס של רבי דוד עידאן.83 הספר ערוך לפי פרשיות השבוע והוא כולל 54 דרשות ונאומים, על פני 124 עמודים. אורכה של כל דרשה הוא כשני עמודים, כאשר בתחילת כל דרוש מוזכרים שמה של הפרשה הנידונה והפסוקים מהפרשה המשמשים בסיס לדרשה. הפסוקים מודפסים באותיות מרובעות, לעומת הדרשה עצמה, המחולקת לפסקאות, המודפסת בכתב רש"י צפוף, כנהוג בספרות הרבנית של התקופה. פני הספר, אם כן, מעידים על אופי מסורתי מובהק.

			הספר נפתח בהקדמה בה מקונן הרב על מצבו הרוחני הירוד של הדור, הן מצד לימוד התורה והן מצד קיום המצוות. המזור למצב עגום זה יבוא, על פי הרב, בשתי דרכים: א', על כל בני הקהילות להיוועד מדי שבת או מדי חודש לחשוב יחד על פתרון בדרך המתאימה לקהילתם, בסימן "ותשועה ברוב יועץ". ב', להעמיד בכל קהילה דרשנים ומוכיחים שיעוררו בנאומיהם את לב השומעים בדבר חשיבות המוסר, התורה והמצוות. באשר לעצמו, הוא מספר כיצד כבר שנים הוא מכין נאומים ודרשות עבור אותה משימה: 

			וכבר מזה שנים אנכי בעוניי הכינותי איזה נאומים ודרושים מוסריים לזה ובלומדי פרשת השבוע כפעם בפעם רחש לבי והתנוסס בקרבי איזה רעיונות, עצות, הנהגות, לטובת היחיד והצבור, נסמכים על איזה פסוק מאותה פרשה וכתבתים אצלי למזכרת ועתה בחפשי את אמתחותי, אמתחת הכתובים אשר לי אמרתי לסדרם לבררם וקראתים בשם "דרכי משה" והוצאתים לאורה לזכות את עצמי ואת זולתי. (דרכי משה, הקדמה, ללא ציון מס' דף)

			האם ניתן לדייק מכאן שהרב דרש נאומים אלו בפועל, או שמא אותן רשומות שנכתבו הן הגות אישית שלא באה לידי פיתוח דרשני לפי הציבור? קשה להכריע. עם זאת, ביודענו את פועלו הקהילתי של הכמ"ה, מותר להניח שחלק נכבד מהדרשות והנאומים המובאים בספר דרכי משה מבוסס על דרשות שנאמרו בפועל בבית־הכנסת בשבת, מה גם שהרב העיד על עצמו שלשם כך כתב את אותן דרשות — כדי שיישא אותם בציבור לעורר את לב השומעים. ואם כך הדבר, הרי שיש מקום גם לשאלה ההפוכה: מה נשתנו דרשות אלו — שהובאו לדפוס — מכל אותן הדרשות שרק נישאו בשבתות בבית־הכנסת אך אבדו לדורות?84

			לאחר ההקדמה מופיע מאמר קצר בשם "אשריך ישראל". הכמ"ה מתאר במאמר את מצבה של האומה הישראלית על פי חלוקה לשלוש תקופות עיקריות: עבר — יצירת האומה, הווה — הגלות, ועתיד — הגאולה השלמה. מאמר זה מציג תפיסה היסטוריוסופית על העם היהודי.85 מה ראה הכמ"ה לבחור במאמר עיוני־פילוסופי כזה כדי להתחיל ספר המציג את דרשות על התורה על פי סדר פרשת השבוע? ללא ספק יש כאן כוונה תחילה, גם אם הדבר לא כתוב במפורש. חוקר הספרות הצרפתי ג'נט כבר הראה כיצד שער הספר, דברי הקדמה, כותרות והערות — כל מה שהוא מכנה "פרה־טקסט" — אינם פחות חשובים מגוף הספר עצמו. הם יוצרים את ההקשר הרצוי בעיני המחבר כדי להבין את הטקסט.86 דומה שההקשר הקונצפטואלי שהכמ"ה מבקש ליצור לדרשות איננו הקשר פרשני קלסי או אף מוסרי. הוא בוחר לשבץ את הדרשות בהקשר אחר לחלוטין: מבט פילוסופי על העם ועל השעה. עבור קורא הספר, מאמר פותח זה מוציא את הדרשה מהמעגל הפרטי של המשפחה או הקהילה, ומרחיב את המבט לתפיסה אידיאולוגית כללית על תפקידה של האומה. נחזור על כך בהמשך.

			לאחר ההקדמה והפתיח, מצפה לקורא הפתעה. לפני הדרשה הראשונה שיבץ הכמ"ה קובץ קטן בפני עצמו, לכאורה ללא שום קשר לתוכן הספר. קובץ זה, הנקרא “שלום ירושלים", הוא אוסף חוקי עלייה לארץ ישראל שהועתקו ממכתבו של עורך־דין ירושלמי בשם מ"ח ג'יניאו מתאריך י"ח אייר ה'תרצ"ה. בהערה קטנה הכמ"ה מציין, שקונטרס זה כבר הודפס בראשית ספרו של אביו ברית שלום אורח חיים (ג'רבה, ה'תרצ"ה), אך כעת הוא גילה שמדובר בגרסה מקוצרת ממה שהתפרסם ב"עתון הרשמי לממשלת ארץ ישראל", על כן הוא רואה לנכון להדפיס את הנוסח המקורי השלם. תוספת זו — המבקשת אם כן להשלים את החסר במה שכבר פורסם — אינה שייכת לגוף הקובץ דרכי משה. היא מצטרפת לעדויות רבות המגלות את יחסו החיובי של הכמ"ה לארץ ישראל וליישובה.87 לאחר הדרשות, הספר מסתיים בתוכן מפורט, תחת הכותרת “מפתחות", ובו תיאור קצר של הנושא המרכזי של כל דרשה ודרשה (למשל בפרשת קרח: “מאמר מוסריי בגנות המחלוקת").

			הספר דרכי משה לא הודפס שנית בג'רבה. הוא ראה אור במהדורת צילום בתל אביב בשנת תשל"ו (המו"ל אינו ידוע) ושוב בשנת תשנ"ג, כחלק מהדפסת כתבי הכמ"ה על ידי עולי ג'רבה בישראל (דפוס אשר חדאד, נתיבות). גם במהדורה זו לא חל כל שינוי בפני הספר. לעומת זאת, מהדורה מחודשת עם הוספות רבות יצאה לאור בשנת תשס"ו, ביוזמת מכון אורות הנאמ"ן שעל יד ישיבת כסא רחמים בבני ברק. מהדורה זאת כוללת מספר הסכמות של רבנים בני זמננו, מבוא לספר שנכתב על ידי העורך ר' דוד גדעון מאזוז, וכן פרקי תולדותיהם של הכמ"ה, של אביו ושל סבו. בסופו של הספר מובאים תצלומים של הלווית הכמ"ה בג'רבה וכן דברי הרב מאיר מאזוז, ראש ישיבת כסא רחמים, שנאמרו במעמד העלאת עצמות הכמ"ה מג'רבה להר המנוחות בירושלים בשנת תשס"ו. כנהוג בימינו בספרות הרבנית, מהדורה זו הודפסה בכתב מרובע ובניקוד, בתוספת מראי מקומות לפסוקים ולמדרשים המוזכרים בספר. 

			שילוב רעיונות מודרניים בדרשות

			המעיין בדרשותיו של הכמ"ה בספר דרכי משה מופתע לראות את המקום הנרחב הניתן לרעיונות מודרניים בדרשות שונות. מושגים כגון חירות, נאורות, שוויון ואחרים מוזכרים מספר פעמים בספר ובהקשרים שונים. לרוב, לא מדובר בהתייחסויות קצרות ונקודתיות אלא רעיון מבואר ומפורט, המתפתח לאורך הדרשה כולה. נסתפק כאן במספר דוגמאות. 

			בפרשת וארא, המציינת את קץ השעבוד במצרים והיווצרותו של העם היהודי כעם חופשי, הכמ"ה בחר לעסוק בערך הלאומיות. הסבר המושג עצמו מקדים את הדיון הפרשני:

			קיומו ונצחיותו והתמדו של כל לאום ולאום תלויים בסוגים הללו: להיות ארץ מיוחדת מרכזית אשר בה משתתפים כל הלאום [...], להיות להם חוקים אחדים בעיניהם [...] להיות להם שפה אחת מדוברת ביניהם, כי באמצעותה ייתכן הקיום והשתתפות ביניהם להבין איש שפת רעהו [...] הן בעבודת האדמה, הן במסחר, הן בחוקים והנימוסים וכיוצא בזה. (דרכי משה, ט"ז, ב') 

			הכמ"ה מתייחס אם כן למונח לאום במשמעותו המודרנית, שהתפשטה במהלך המאה התשע־עשרה באירופה. התפתחות הרעיון הלאומי בעם היהודי שהובילה לציונות ולהקמתה של מדינת ישראל, התרחשה גם היא בתקופה זו. הכמ"ה משתמש ברעיון המודרני, בהגדרתו ובמונחים הקשורים אליו, אבל ממקם אותו בהקשר אחר לחלוטין — יציאת מצרים. דיון בלאומיות בהקשר זה מעניק ללאומיות ישראל גוון מסורתי יותר, ונותן לקורא תחושה שמושג זה אינו זר לתורת ישראל אלא דווקא צומח מתוך המקורות.88

			דוגמה נוספת היא התייחסות לרעיון הקידמה ולהתפתחות המדע בעת החדשה. הכמ"ה מזכיר במפורש את העניין ורואה בו דבר חיובי. בניגוד אולי לעמדות רבניות שמרניות, המזהות את המדע כאויבה של האמונה ואת הטכנולוגיה כ"עובדין דחול" ללא קשר לדת ולמסורת, הכמ"ה משבץ תופעות אלו בהקשר מסורתי לחלוטין — הן ביטוי לגאולה. בלשונו:

			וכבר ניצוצי הגאולה האירו ומאירים מעת לעת, כמו שיראה כל מבין ומשכיל הנותן לב ועין חודרת על זה: [...] סלילת הדרכים והמצאת המכונות הקיטוריות ליבשה, לים ולאוויר, אשר מיום ליום הולכים ומתרבים לקרב המרוחקים בזרוע [...] ובכלל זה המברקים אשר נתחדשו ע"י "הרדיו" וכיוצא [...] התכוננות חבר לאומים כללי לכל עמי ומלכי תבל. (דרכי משה, נ"ז, א')

			החידוש הוא אם כן כפול: לא רק שהתפתחויות טכנולוגיות הן תופעות בעלות ערך מבחינה דתית, אלא יש להבינן כ"ניצני הגאולה"! עבור הכמ"ה, גאולת ישראל אינה מצטמצמת למשמעותה הצרה, אם במישור הדתי (התחזקות בקיום המצוות) ואם במישור הלאומי (הקמתה של מדינת הלאום היהודי). יש להבין את מושג הגאולה המסורתי בהקשר רחב יותר, המתפרץ מעבר להגדרות הדתיות. גאולתם של ישראל היא חלק ממכלול של תופעות מודרניות — ודומה שזאת התזה המרכזית של הספר דרכי משה בעניין. אין זה מפתיע אם כן ששורות אלו מופיעות בדרשת פרשת ניצבים, סביב הפסוק המתאר את בשורת הגאולה: וְשָׁב ה' אֱלֹקֶיךָ אֶת שְׁבוּתְךָ וְרִחֲמֶךָ וְשָׁב וְקִבֶּצְךָ מִכָּל הָעַמִּים אֲשֶׁר הֱפִיצְךָ ה' אֱלֹקיךָ שָׁמָּה (דברים ל, ג).

			במקום אחר הכמ"ה מחווה דעתו בסוגיות כלכליות. בפרשת לך לך, המחלוקת בין רועי אברהם לרועי לוט מזמינה את הכמ"ה לדרוש במעלת השלום בין בני האדם אף שהם חלוקים זה על זה. הקשרה של הפרשה — מחלוקת סביב הרכוש — נידון מתוך מבט כלכלי־פילוסופי. הכמ"ה מגנה את התופעה של הטלת מיסים גבוהים על הציבור ומתאר חזון כלכלי־אוטופי בדבר שחרור האדם וחירותו: 

			מה טוב ומה נעים אם יישאו ויתנו בדבר זה לשחרר את כל בני האדם מלשלם שום מס גולגלתי (לפי אדם) ומס מלאכותי (לפי התוצר) [...] ועסקי הפרנסה והמלבוש יהיו משוחררים מכל מין מס, כשחרור האדם עצמו. (דרכי משה, ד', ב') 

			מס גולגולת (או "מס בסכום קבוע") ומס רכוש (או "מס בסכום משתנה") הם הדרכים שבאמצעותן מדינה גובה מיסים מתושביה. בעולם הישן, צורת המס הייתה מפלה בין אלו החייבים במס לבין אלו הפטורים ממנו. בשלטון האסלאם, המס מבדיל בין המוסלמים לבין האחרים. הכמ"ה מבקש להסתייג מאמצעי כפייתי זה של השלטון שלא אחת מבטא כוחנות, אפליה ושרירותיות.89 אף שלא נראה סביר שהכמ"ה מתנגד למיסים הוגנים המשרתים את הציבור, דאגתו לחירות האדם מזמינה אותו לקרוא לצמצום הנטל, דבר שימנע דאגה מליבו של האדם ויביא ברכה לחברה כולה: 

			כי בזה ירבה השלום והבטחון בעולם כולו, ומלאה הארץ דעה כמים לים מכסים. ולא יהיו רוב בני האדם במצב עגום ואיום, ולילה ויום הם חושבים איך ובמה לפרנס את עצמם ואת בני ביתם, ופחדו לילה ויומם מהיוקר, ואינם בטוחים כמעט בפרנסת מחר פן ואולי לא תשיג ידם די מחסורם. (דרכי משה, ד', ב')

			תיאור זה מתבסס על תפיסה כלכלית ליברלית מודרנית הקוראת לבעלות האדם על פרי עבודתו, ועל שחרורו מהטלת מס על עמלו. יש בכך רמז לתפיסה הרואה במעורבות המדינה בחלוקת העושר על ידי לקיחת מס היא פגיעה בזכותו של האדם על קניינו. על מנת לייצר הון ולפתח הון וכלכלה משגשגת, יש לצמצם את מעורבותה של המדינה בתהליכים הכלכליים ורצוי לעודד תחרות בין היזמים.90

			עבור הכמ"ה, ביטחון כלכלי מתבסס על הקביעה שחירות האדם היא תנאי להתפתחות חיים אינטלקטואליים ורוחניים — הלוא הם תכלית האדם. גם כאן משתלבת התפיסה הכלכלית בחזון המנוסח במונחים דתיים: שחרור העם ממיסים יביא להתרבות החכמה ואף לידיעת ה': "רוב הדברים היותר נחוצים לחיים יהיו בטוחים ותתיישב דעת רוב בני האדם הסובלים מחרפת רעב והמצוק, ונסו יגון ואנחה, ותרבה הבינה והדעת, והיה ה' למלך על כל הארץ ביום ההוא יהיה ה' אחד ושמו אחד (דרכי משה, ד', ב').91

			דוגמאות אלה מצביעות על ידיעותיו של הכמ"ה בחידושי זמנו ועל כך שאין הוא מהסס לחשוף את ידיעותיו הרבות בתחומים אלו, והוא מפגין אותן לפני הציבור הרחב — שומעי לקחו בדרשותיו לפרשת השבוע או לומדי ספרו. ברם, יש לשים לב לנקודה נוספת: המשקל הניתן בדרשה לאותם מושגים. העיסוק במודרנה אינו קישוט בדרשה במטרה למשוך את תשומת הלב של הציבור; ההיפך הוא הנכון: העיסוק במודרנה הוא לב הדרשה והמסגרת הדרשנית, הוא הסגנון הספרותי והחינוכי שהכמ"ה בחר בכדי להביא לציבור את רעיונותיו. בניגוד לדרשנים במאות האחרונות שהתמקדו בפסוקים עצמם, בניסיון לתת בהם פרשנות מחודשת אך על סמך הפרשנות הקלסית, הכמ"ה ממעט מאוד לעסוק בפסוקים עצמם. בפועל, מלבד כמה פרשות בודדות (בעיקר בתחילת ספר בראשית) הכמ"ה אינו מזכיר אף לא פסוק אחד נוסף מהפרשה מלבד זה שצוין בראש הדרשה. למעשה, ניתן להגיד שהדרשה היא בבחינת “חי נושא את עצמו", כלומר, אינה קשורה קשר הדוק ללשון הפרשה ולפסוקים עצמם אלא לנושא המרכזי שלה ולהשלכותיו בימינו.92

			כך הלך הכמ"ה בדרך שהוא בעצמו המליץ לדרשנים כמה שנים לפני כן, בהקדמה לספרו מטה משה:

			ראוי לכל דרשן לשית נגדו עצם הרעיון או המידה אשר אליה כוננו עשתונותיו ואם עלה בידו איזה מתק לשון בכתובים או במאמרי חז״ל המתאים למטרתו מה טוב, ואם לאו לא אכפת [...] הכול יודעים שאין אותו הביאור והרמז רק להמתיק העניין כדרך השירים או להיות לזיכרון כדרך כמה סימנים.93

			כלומר, הכמ"ה רואה בדרשה בראש ובראשונה כלי להעברת רעיונותיו של הדרשן לקהילתו. הוא ממעט בחשיבות השימוש בכלי הדרשני ובהיסמכות על הפסוק עצמו: "ואם עלה בידו מה טוב, ואם לאו — לא אכפת". ירון נעים, חוקר פועלו החינוכי של הכמ"ה, מציין כי זהו קו עקבי בהנהגתו הציבורית: "גדולתו של הכמ"ה התבטאה ביכולתו להעביר מסרים מודרניים באמצעות דרשותיו ופירושיו בלי שהדברים יעוררו התנגדות בקרב שומעיו, אלא יובנו כמבוססים על מקורות דתיים".94 

			כפי שראינו, ספר דרכי משה ממחיש היטב טענה זו. הדרשה איננה תרגיל פרשני עבור הכמ"ה. הוא מבקש להעביר לקהילתו מסרים מודרניים; הוא מאמין בהם ובערכם המוסרי; הוא, רבה של הקהילה, הפנים אותם ומשוכנע באמיתותם. עם זאת, הוא יודע שיש לנהוג בעטיפה מסורתית — דרשה לפרשת השבוע — כדי שהדברים יתקבלו לבני עדתו תחילה ובהמשך, ללומדי ספריו, שהרי הנמענים של ספרו אינם בני קהילת ג'רבה אלא הרבה מעבר לכך. במעגל הראשון, יהודי ג'רבה עדיין מצויים בעמדה החוששת מהרעיונות מהמערב, למרות שתהליך ההתמערבות כבר החל בעקבות הנוכחות הצרפתית בתוניסיה. הם אוחזים בקרנות המזבח המסורתי ולא היו מוכנים להיחשף לרעיונות ולמסרים מודרניים, ללא הלבוש המסורתי המוכר — דרשת פרשת השבוע בבית־הכנסת. עבור בני דורו של הכמ"ה ולומדי ספרו, המעגל השני שלא ניתן להגדיר את גבולותיו הגיאוגרפיים — לימוד פרשת השבוע בספר דרשות — מבטא עוגן של יציבות ומסורתיות בעולם משתנה.

			עם זאת חשוב להדגיש: אף על פי שהכמ"ה דורש על עניינים מודרניים, הוא נמנע מלצטט את הוגי הדעות עצמם: לא נמצא בדרשותיו זכר להוגי הלאומיות (כגון הרדר ופיכטה) או לפילוסוף הכלכלן אדם סמית'.95 אף שהדי שיטותיהם נמצאים בכתביו, ייתכן שלא קרא ישירות את דבריהם אלא נחשף לרעיונותיהם דרך ספרות משנית פופולרית יותר.96 ושמא מדובר בעמדה עקרונית המבקשת להסתייג מהזכרת אנשי רוח לא יהודים בדרשת השבת בבית־הכנסת, למרות שאין זה אומר שאין להביא את רעיונותיהם.

			לסיכום, תודעתו המודרנית של הכמ"ה באה לידי ביטוי הן מבחינת התוכן — שילובם של רעיונות מודרניים בדרשה, והן מבחינת הצורה — התרחקות מהדרכים הספרותיות של הדרשה המסורתית. ברם, הוא נשאר נאמן לכלי המסורתי שבידי הרבנים כדי להנהיג את קהילתם: דרשת השבת בבית־הכנסת.

			הזיקה בין תהליכים מודרניים ותופעות חברתיות חדשות

			בעקבות עיון בספר דרכי משה, ברצוננו להוסיף דברים באשר להתייחסות למציאות החברתית והתרבותית של יהודי תוניסיה בעקבות תהליכי התמערבות על שעברו על המדינה כולה.

			אף שמבחינה רשמית תוניסיה הייתה חלק מהאימפריה העות'מאנית כבר מהמאה השש־עשרה, כלפי פנים, התנהלה תוניסיה כמדינה מוסלמית עצמאית. בסוף המחצית הראשונה של המאה התשע־עשרה החלו השליטים להנהיג רפורמות שהאזרחים קיבלו אותם בברכה.97 ברם, לאחר שקיעה כלכלית בעקבות חובות כבדים למדינות אירופה בעקבות הסכמי שלום וסדרי נתינות, השלטון המוסלמי קרס. בשנת 1881 תוניסיה נכבשה על ידי צרפת והפכה למדינת חסות שלה, עם הטלת פרוטקטורט על האזור. השפעות אירופאיות רבות במישורים שונים החלו לחלחל בהדרגתיות לקהילה המסורתית: הלבוש מערבי החליף את הלבוש המסורתי, השימוש בשפה הצרפתית התפשט, במסגרות החינוך החלו לשלב לימודי חול. לאחר מלחמת העולם הראשונה השלטון הצרפתי היה מעוניין להעניק אזרחות צרפתית לחלק מתושבי תוניסיה כמהלך בעל חשיבות אסטרטגית. יהודים שכבר היו בעלי תרבות צרפתית הפכו לאזרחים של המעצמה האירופאית מתוך הזדהות עם ערכיה ואורחותיה.98

			באי ג'רבה, השוכן בגבולה הדרומי של תוניסיה, תהליכים אלו הורגשו פחות. שתי קהילות יהודיות המרכזיות שפעלו בעיר שמרו לרוב על מסגרת חייהן המסורתית. עמדה רווחת במחקר היא שיש לראות בקהילת ג'רבה "מבצר" של היהדות השמרנית, מקבילה לחברה המסורתית באירופה שבחרה "להגביה חומות" על מנת להתרחק מהמודרנה. ייתכן שדעה זו מוגזמת. ירון נעים סובר, כי בניגוד למה שהתרחש בכמה מחוזות באירופה, יהדות ג'רבה לא הוסיפה גדרות והרחקות מהמודרנה אלא המשיכה לשמור על מסגרות הקיום ובחנה כל חידוש ושינוי בפני עצמו.99

			עיון בספר דרכי משה בניסיון למצוא בו השתקפות של רקע החברתי, מאפשר להבין בצורה יותר מעמיקה את מה שהתרחש בג'רבה באותם הימים. מכמה פסקאות בספר אפשר להתרשם שתהליכי המודרניזציה חדרו במידה מסוימת גם לג'רבה, ולא רק לתוניס הבירה. כך למשל בהקדמה, שבה הכמ"ה קורא לדרשנים ולחכמים לחזק את קהילותיהם בשמירת התורה והמצוות, הוא זועק על התרחקות הקהילות המסורתיות ממחויבות להלכה ומלימוד וידיעת התורה:

			עין רואה ואוזן שומעת כי ידיעת התורה ושמירת המצוות ירדו פלאים בדור יתום זה, נסוגו אחור עשר מעלות אחורנית, ובמסתרים תבכה נפש כל בעל לב ועין חודרת על מצבנו הנורא. (דרכי משה, הקדמה, ללא ציון מס' דף)

			במה מדובר? האם "עין רואה" את המתרחש בג'רבה, או שמא "אוזן שומעת" על מה שקורה בתוניס? בדרשה לפרשת כי תשא הדברים מפורשים יותר. בדרשה זו עוסק הכמ"ה בחומרת חילול השבת. בחברה מסורתית שההלכה היא מרכז חייה, היינו מצפים שהרב ידרוש על חיזוק בהלכות שבת ייחודיות ומורכבות שאין הציבור בקיא בהן. כך למשל, במרחב גיאוגרפי שונה אך במסגרת חברתית מסורתית שלכאורה דומה, כותב ר' ישראל מאיר הכהן מראדין בהקדמה לפירושו משנה ברורה על חלק אורח חיים מספר שולחן ערוך לר' יוסף קארו:

			וראה את חומר העוון שיש באיסור חילול שבת [...] וכן באיסור בורר מצוי מאוד להיכשל מפני חסרון ידיעה. דרך משל: כשיש לו בשר של שני מיני עופות מחולקין ורוצה לברור מין אחד מחברו ולהניחו לאחר זמן — דאיסור גמור הוא כמבואר בפוסקים, אלא ייקח מהן מה שהוא רוצה לאכול עכשיו והשאר יישאר ממילא [...] וכן במלאכת דש ולישה ומלבן ובשארי אבות מלאכות [...]. (פירוש משנה ברורה לאוה"ח, הקדמה לחלק ג)

			לעומת זאת, כאשר הכמ"ה מדבר על חילול שבת, הוא אינו מתייחס לדקדוקי הלכות אלא לגופי תורה עצמם, והדבר מפתיע מאוד. עבורו חילול שבת קשור ליהודים שהתרחקו משמירת השבת כתוצאה מהתבוללות. הכמ"ה מתמודד הן עם תופעת החילון עצמה והן עם הרגשות המעורבים — ואולי המבולבלים — של בני הקהילה שנשארו נאמנים למסורת האבות. הוא רגיש למתרחש סביבו ובוחר לחזק אצל השומעים — אלה הבאים לבית־הכנסת בשבת — אמפתיה ורגשי אחווה כלפי אלו שהתרחקו — אולי בנים, אולי שכנים, אם בתוניסיה ואם בג'רבה עצמה. הוא מדגיש בדרשתו על חילול שבת: לא בזדון הם עושים אלא בשוגג. הוא אינו נוהג בהם בשמאל דוחה אלא בימין מקרבת. בלשונו:

			ומה שעין רואה ואוזן שומעת, כי באיזה מקומות יש מאחינו בית ישראל מחללי שבת, אין ספק כי לא במרד ולא במעל, רק מחסרון ידיעה והרגשה ומחסרון החינוך והתרבות הישראלית, והנם כתינוקות אשר נתחנכו בין הגויים [...] ובטוחים אנו באחינו בית ישראל, שהם כולם זרע קודש ושלשלת היחס והמעלה, כי יבוא יום ושבו בנים וכו'. (דרכי משה, כ"ה, ב')

			אין זו לגיטימציה של התופעה אלא ניסיון להבין אותה לעומקה: התרחקות מקיום המצוות נובעת מחינוך דתי לקוי, ותוצאה של "התחנכו בין הגויים". לכן הכמ"ה יוצא פעמים מספר נגד החינוך המערבי המודרני המתבולל. כך למשל בדרשה לפרשת חיי־שרה העוסקת בחשיבות השמירה על התא המשפחתי:

			ישים האדם לב לחנך את בניו ואת בנותיו על ברכי התורה והמצווה הכתובה והמסורה, לשמור ולעשות את כל אשר ציווה ה' לאבותינו ולנו, ולשמרם מכל מין נטייה התערבות והתבוללות. (דרכי משה, ו' ב')

			ייתכן שמאחורי הדברים מסתתר נוהג שהלך והתפשט לפיו הבוגרים המצוינים של החינוך היסודי בחסות כי"ח המשיכו את לימודיהם בתיכונים צרפתים לא־יהודיים, ולפעמים אף עברו לצרפת ללימודים גבוהים. מסלול זה הוציא יהודים רבים ממשפחות מסורתיות לחברה מודרנית מעורבת לחלוטין, ומכאן לאפשרות של נישואים עם לא־יהודים. בדרשה לפרשת וישלח מזהיר הכמ"ה את השומעים על העניין:

			ובכן האיש הנלבב ישמור את בניו ובנותיו מזה, לבל יטמאו בעמים, וישים עין פקוחה על צאצאיו ויוצאי חלציו ולכל הנשמעים אליו ואשר עומדים ברשותו, לבל ידבקו בעמים. (דרכי משה, ט', ב')

			נראה כי הכמ"ה היה ער להתמודדויות הרוחניות בקהילות צפון־אפריקה בעקבות תהליך ההתמערבות. הכמ"ה לא חשש להתייחס גם לתופעות רחוקות מאורח החיים המקובל באי השמרני, ודבריו מכוונים אולי גם למה שנעשב בתוניס. הוא ידע על ההתדרדרות הרוחנית בתוניס ורצה להזהיר את שומעי לקחו פן יגיעו הדברים גם אליהם. כלומר, אף שהחשש מהתבוללות או מחילול שבת המוני אצל יהודי ג'רבה הוא קטן, חשוב להקדים תרופה למכה ולהביע שאט נפש מתופעות כדוגמת אלו.

			וייתכן גם שהכמ"ה לא ראה את תפקידו מצומצם לקהילה אחת בלבד, אלא חש אחריות על־קהילתית. לכן הוא פורש את חסותו על פני שאר קהילות תוניס ואולי צפון אפריקה בכלל, ומורה לרבים את הדרך בה ילכו. ועל כן הוא רואה את עצמו חייב להתייחס בדרשותיו גם לתופעות שאינן מקובלות עדיין באי ג'רבה אלא בתוניס ובכל מקום בו הרוח החדשה הרחיקה את היהודים מאמונתם ומאורח־חיים דתי.100 

			סיכום

			עיון בספר דרכי משה חושף לפנינו את דמותו של הכמ"ה כבעל תודעה מודרנית המנהיג את קהילתו בתקופה המורכבת בה הקהילות היהודיות בצפון אפריקה עוברות ממציאות של חברה מסורתית לחברה מודרנית. הכמ"ה נאמן למסורת ובה בעת הוא הפנים חלק מערכי המודרנה ואף שילב אותם בתפיסתו הדתית והאידיאולוגית. ברם, עינו פקוחה על המציאות המתרחשת סביבו והוא מודע לסכנת ההתבוללות ולאיבוד הזהות הדתית שהתמורות החברתיות והכלכליות יכולות להביא עמן. על כן, בהנהגתו הציבורית הוא מאוד זהיר ושומר על הצביון המסורתי בצורת התפקיד שלו: הדרשה בבית־הכנסת בשבת היא הכלי המרכזי דרכו הוא מדבר אל קהילתו. גם אם הסגנון והמבנה שלה סוטים במקצת מהמקובל, המסרים הם מסרים יהודים־מסורתיים: חיזוק המסגרת הקהילתית והמשפחתית המסורתית. עם זאת, במישור הפילוסופי הוא אינו מהסס לשלב בה מסרים מודרניים לאחר שהוא מקשר בינם לבין העולם המסורתי. 

			שאלת יחסו של הכמ"ה למודרנה נדונה בהרחבה במחקר. מאמר זה ביקש להוסיף לדיון זווית שטרם נחקרה בהקשר זה: מרכזיותו של הספר דרכי משה בהבנת דרכי הנהגתו את קהילתו כרב מחנך ולא רק כפוסק וכדיין. כאמור, עיון בספר חשף תמונה מורכבת ובה תמיכה במודרנה ובאותה עת — דחייתה. מחד גיסא, הכמ"ה יצא נגד תופעות חברתיות הנובעות מהמודרנה ומהתרחקות מרוח ההלכה כדוגמת חילול השבת ונישואי תערובת. מאידך גיסא, היה לו ידע בתחומי המדע והפילוסופיה, הכלכלה והטכנולוגיה. הוא סירב להתעלם מהתפתחות העולם ולא רצה להסתגר מאחורי חומות בצורות. מנגד, הוא לא מיהר לאמץ רעיונות מודרניים אלא בשלבים ובבחינה מושכלת, בבחינת "לרגעים תבחנו". 

			ייתכן שהמפתח להבנת עמדתו המורכבת של הכמ"ה נעוץ בתפיסתו הפילוסופית את ההיסטוריה. ניצני תפיסה זו הובאו במאמר "אשריך ישראל" שבראש ספר דרכי משה, לכאורה ללא סיבה ברורה. על־פי מבטו של הכמ"ה, תקופתו היא תקופת המעבר בין ההווה — הגלות, לעתיד — הגאולה. ייעודו של עם ישראל הולך ומתקרב. חלק מערכי המודרנה, כאמור, משתלבים בחזון זה. ברם, אימוץ ערכי המודרנה ואורחותיה ללא הבחנה וביקורת עלול לפגוע בתהליך: עם ישראל מאבד את זהותו ומתרחק מייעודו. באותה נשימה חשוב להוסיף, שמשתמע מהדברים כי גם דחיית המודרנה בעקבות תפיסה מסורתית קיצונית מעכבת את הגאולה ומשאירה את עם ישראל ב"הווה", כלומר, בגלות. ספר דרכי משה מציג את שביל הזהב בין מסורת למודרנה על פי נוסח הכמ"ה. המאמר "אשריך ישראל" הוא התשתית ההיסטוריוסופית המאפשרת להבין נכונה את דברי הרב בספרו. 

			רשימת המקורות וקיצוריהם

			אלבוים, דרשה = יעקב אלבוים, "דרשה ודרוש בין מזרח למערב", פעמים 26 (תשמ"ח), עמ' 131-128.

			בן־ישראל, בשם האומה = חדוה בן־ישראל, בשם האומה: מסות ומאמרים על לאומיות וציונות, באר שבע תשס"ד.

			בראון, תוניסיה = Princeton, 1974 Leon Carl Brown, Tunisia of Ahmad Bay 1837-1855.

			בשן, קווים לדמותו = אליעזר בשן, "ר' כלפון משה הכהן אב"ד ג'רבה: קווים לדמותו", בתוך: שמואל גליק (עורך), זכר דבר לעבדך: אסופת מאמרים לזכר דב רפל, ירושלים תשס"ז, עמ' 82-69. 

			גולדמן, הרב קוק = אליעזר גולדמן, "זיקתו של הרב קוק למחשבה האירופית", בתוך: ב' איש־שלום וש' רוזנברג (עורכים), יובל אורות, ירושלים תשס"ה, עמ' 122-115.

			ג'נט, Seuils = Gérard Genette, Seuils, Paris 1987, pp. 189-220.

			גרג, הסחר החופשי = סמואל גרג, "ישראל והסחר החופשי בעידן של לאומנות כלכלית", השילוח 16 (תש"פ), עמ' 70-49.

			דן, ספרות = יוסף דן, ספרות המוסר והדרוש, ירושלים תשל"ה.

			דשן, עירנו אי־ג'רבה = שלמה דשן, "'עירנו אי־ג'רבה': התמודדותם של רבי כלפון משה הכהן ובני דורו עם ניצני המודרנה", בתוך: אפרים חזן וחיים סעדון (עורכים), תרשיש — מחקרים ביהדות תוניסיה ומורשתה, רמת־גן תשס"ט, עמ' 382-361.

			הקר, הדרשה הספרדית = יוסף הקר, "הדרשה הספרדית במאה הט"ז — בין ספרות למקור היסטורי", פעמים 26 (תשמ"ח), עמ' 127-106.

			זוהר, אשרור דתי = צבי זוהר, "אשרור דתי של הציונות כתנועה לאומית חילונית: פרק במשנת הרב כלפון משה הכהן", ישראל 2 (תשס"ג), עמ' 125-107.

			חרובי, רבני תוניס = יובל חרובי, "רבני תוניס והמפעל החינוכי של ארגון כי"ח", בתוך: ח' סעדון (עורך), לשרת את עמם בדרכם — כי"ח וקידום הקהילות היהודיות בארצות האסלאם, ירושלים תשפ"א, עמ' 66-33.

			טורניאסקי, הדרשה = ח' טורניאסקי, "הדרשה והדרשה־בכתב כמתווכת בין התרבות הקאנונית לבין הקהל הרחב", בתוך: ב"ז קידר (עורך), התרבות העממית, ירושלים תשנ"ו, עמ' 196-183.

			טייב, יהודי תוניס = ג'ק טייב, "יהודי תוניס בין שתי מלחמות העולם", בתוך: יצחק גרשון (עורך), שורשים במזרח: קבצים לחקר התנועה הציונית והחלוצית בארצות האסלאם, כרך ב (תשמ"ט), עמ' 401-369.

			לואיס, בעולם האסלאם = ברנרד לואיס, היהודים בעולם האסלאם, תרגום: מרים שקד, ירושלים תשנ"ו.

			מוריאל [מסינג], החינוך = יהודה מסינג, החינוך היהודי בג'רבה בעידן של תמורות: 1956-1881, עבודה לתואר מוסמך, האוניברסיטה העברית, ירושלים תש"ן.

			נגר, ההנהגה = רבקה נגר, ההנהגה הדתית בג'רבה ויחסה לתמורות הזמן 1945-1915, עבודה לתואר דוקטור, אוניברסיטת בר אילן, רמת־גן תשס"ח.

			נגר, מסורת במבחן = רבקה נגר, מסורת במבחן — רבני ג'רבה בין שמרנות לתמורה, אשקלון תשע"א.

			נעים, בין שמרנות למודרנה = ירון נעים, הרב כלפון משה הכהן מג'רבא: בין שמרנות למודרנה, עבודה לקבלת תואר דוקטור, אוניברסיטת בר אילן, רמת־גן תשס"ט.

			נעים, יהדות חרדית = ירון נעים, "בני ג'רבא — האומנם יהדות חרדית בארצות האסלאם?", מדעי היהדות 50 (תשע"ד), עמ' 113-83.

			נעים, אחרית הימים = ירון נעים, "אחרית הימים והקץ המגולה בכפיפה אחת: הרב כלפון משה הכהן מג'רבה ותהליך הגאולה", פעמים 165 (תשפ"ב), עמ' 141-97.

			סמית, האומה = אנתוני ד' סמית, האומה בהיסטוריה, תרגום: איה ברויאר, ירושלים, תשס"ג.

			סעדון, החינוך = חיים סעדון, "החינוך", בתוך: הנ"ל (עורך), תוניסיה, ירושלים תשמ"ה, עמ' 98-85.

			ספרשטיין, מצב המחקר = מ' ספרשטיין, "הדרשה כמקור היסטורי, ספרותי והגותי: מצב המחקר", בתוך: נחם אילן ואחרים (עורכים), דורש טוב לעמו — הדרשן, הדרשה וספרות הדרוש בתרבות היהודית, ירושלים תשע"ג, עמ' 28-11.

			הרב עוזיאל, מכמני עזיאל = הרב בן־ציון עוזיאל, מכמני עזיאל, חלק א' שער ב' פרק ג' מאמר ב. הובא בספר: הרב יצחק שוראקי ועזרא ברנע (עורכים), שבת ומועד חלק א', ירושלים תשע"א, עמ' 232.

			עטיה, חדשנות = רונאל עטיה, חדשנות חינוכית במשנתו של הרב כלפון משה הכהן מג'רבה, עבודה לתואר דוקטור, אוניברסיטת בר אילן, רמת־גן תשע"ח.

			עטיה, מדוע = רונאל עטיה, "בין ציונות לגאולה — מדוע ויתר הרב כלפון משה הכהן מג'רבה על הזדמנות לעלות לארץ ישראל?", ציונות דתית ז (תשפ"ב), עמ' 218-207.

			פליסהואור וחורב, גאולת האדם = עמוס ישראל־פליסהואור ודפנה חורב־בצלאל, "גאולת האדם, העם והעולם: מנהיגות מקומית והגות בינלאומית של הרב כלפון משה הכהן מג'רבא", בתוך: דיני ישראל כ"ט (תשע"ג), עמ' 258-217.

			צור, סיפור תרבות = ירון צור, סיפור תרבות: יהודי תוניסיה וארצות מוסלמיות אחרות, ירושלים תשס"ג.

			קופר, ציונות = לוי יצחק קופר, "ציונות מעומק המסורת ה׳גרבאית'", השילוח 19 (תש"פ), עמ' 192-183.

			קדרי, קהל היעד = תמר קדרי, "קהל היעד של ספרות המדרש", בתוך: נחם אילן ואחרים (עורכים), דורש טוב לעמו — הדרשן, הדרשה וספרות הדרוש בתרבות היהודית, ירושלים תשע"ג, עמ' 47-29.

			רגב, הדרשה = שאול רגב, הדרשה המסורה והכתובה: דרשות ודרשנים בימי הביניים, ירושלים, תש"ע.

			רגב, ספרות = שאול רגב, "ספרות הדרש והמוסר של הרב יוסף חיים", יהדות בבל: כתב־עת לחקר יהודי בבל ותרבותם 1 (תשנ"ו), עמ' 43-35.

			רודריג, חינוך = אהרון רודריג, חינוך, חברה והיסטוריה: "כל ישראל חברים" ויהודי אגן הים התיכון 1929-1860, ירושלים תשנ"א.

			

			
				
					70* 	תודתנו לד"ר ראובן מאמו על קריאת המאמר ועל הערותיו. כמו כן אנחנו מודים ללקטורים הראשונים, שהערותיהם שיפרו ללא ספק את הטיעון המרכזי של מאמר זה ואת איכותו המחקרית. 

						על דמותו ועל הנהגתו של הכמ"ה נכתבו עד כה שלוש עבודות דוקטור שבהן רקע ביוגרפי עשיר ומפורט עליו: נגר, מסורת במבחן, עמ' 43-33; נעים, בין שמרנות למודרנה, עמ' 41-27; עטיה, חדשנות. וראו גם: בשן, קווים לדמותו.

				

				
					71	הקר, הדרשה הספרדית, עמ' 108.

				

				
					72	מאמרו של ספרשטיין, מצב המחקר, פורס כלל מגמות אלו.

				

				
					73	שם, עמ' 20.

				

				
					74	דומה שזאת הטענה המרכזית של נעים, בין שמרנות למודרנה (בפרט עמ' 247-239), החוזרת ונשנית אצל נגר, הנהגה.

				

				
					75	כך למשל סביב הפולמוס בנוגע לשאלת היחס לבתי־הספר של חברת כי"ח, שהוא אחד ההבדלים הגדולים והמוזכרים רבות במחקר בין תוניס לג'רבה. בעוד שבתוניס הרשת הקימה יותר מחמישים בתי־ספר, בג'רבה לא הצליחה להתפתח עקב חרם הרבנים. על תהליכי המודרניזציה בתוניסיה בכלל ובג'רבה בפרט ראו: נגר, מסורת במבחן, עמ' 32-17 וכן דשן, עירנו אי־ג'רבה. על התמורות בחינוך היהודי בתוניסיה בכלל ובג'רבה בפרט ראו: סעדון, החינוך; מוריאל [מסינג], החינוך, עמ' 17-1 וכן עמ' 279-273; נגר, מסורת במבחן, עמ' 212-182. על היחס לכי"ח בתוניסיה בכלל ובג'רבה בפרט ראו: צור, סיפור תרבות, עמ' 98-94, רודריג, חינוך, עמ' 183-182; מוריאל [מסינג], החינוך, עמ' 80-63; נעים, בין שמרנות למודרנה, עמ' 118-115, וכמובן חרובי, רבני תוניס.

				

				
					76	מתוך ספר "ויקהל משה" לרבי משה אלפלס (מובא אצל הקר, הדרשה הספרדית, עמ' 116).

				

				
					77	מתוך ספר "בן איש חיל" לרבי יוסף חיים (מובא אצל רגב, ספרות, עמ' 39). רבי יוסף חיים הביא לדפוס גם דרשות אחרות שנודעו תחילה לתלמידי חכמים בני עירו ונישאו בישיבה בימי האזכרה לאביו (ס' שני אליהו). דוגמה זו מוכיחה עד כמה שאלת קהל היעד של הדרשות — בעל פה ובכתב — היא שאלה חשובה. 

				

				
					78	תמר קדרי מזהה ארבע גישות מרכזיות העונות לשאלה זו בין חוקרי המדרש, החל מהגישה הרואה מרחק רב בין התוצר הסופי לבין הדרשה שנישאה בעל־פה עד הגישה הסוברת שהקובץ הספרותי הוא הוא העברתו בכתב של הדברים שנאמרו בעל־פה. לדבריה, ההבדל בין גישות אלו טמון בשאלת קהל היעד של הדרשה בימי חז"ל: האם הוא הציבור הרחב — ולכן הטקסט הכתוב כולל חומרי גלם שפותחו לפני כן בבית־המדרש, או שמא קהל היעד הוא ציבור מצומצם של לומדי תורה — ולכן החומרים שנשתמרו בחיבורים הם למעשה מסורות ומאמרים מפיהם של חכמים שכך נלמדו וכך נמסרו. ראו: קדרי, קהל היעד. 

				

				
					79	אלבוים, דרשה, עמ' 131. 

				

				
					80	הבחנה זו פחות רלוונטית לגבי הספרות התורנית הקדומה, בה יותר קשה להבחין אם הסוגות נבדלות זו מזו מבחינת הלבוש הספרותי. יוסף דן סבור למשל, שכל מה שנכתב בספרות המוסר והפרשנות בתקופת הגאונים ובימי הביניים מקורו בדרשות שנאמרו בציבור בעל־פה, אף על פי שלא נשתמרה בידינו אף דרשה אחת מתקופה זו כפי שנאמרה בציבור. לדעתו, גם הפירושים הקדמונים מקורם בדרשות שנאמרו בפני ציבור ועובדו לאחר שנים רבות כפירוש על הסדר (ראו: דן, ספרות, עמ' 35 ואילך).

				

				
					81	שאול רגב הצביע על כך שקיים גם סוג של דרשות כתובות שלא נאמרו כלל בציבור אלא נכתבו מראש לפי סגנון דרשני (ראו: רגב, ספרות, עמ' 196-185). האם ספר דרכי משה נכלל בקבוצה זו? מבנה הספר המקיף את כל מעגל השנה, התמקדות הדרשה ברעיון אחד בלבד, והעובדה שלא צוין תאריך ליד כל דרשה — הם אולי סימנים שבכוחם להצביע על כך. ברם, מכלל הדוגמאות שמביא רגב עולה בצורה ברורה, שבדרך כלל מחבר הדרשה מציין עובדה זו בחיבורו, אם מפאת ניסיון מר מאמירת הדרשה בציבור ואם מפאת גילו הצעיר בעת כתיבה או העדר תפקיד ציבורי. לא כך הם פני דברים באשר להכמ"ה: מנהיגותו זכתה לאהדה רבה בימי חייו ועדויות רבות מספרות על כושרו הרטורי.

				

				
					82	ראו בהרחבה: רגב, ספרות.

				

				
					83	למהדורה זו מתייחסות המובאות מספר דרכי משה בציון מספר הדף בספר ומספר העמוד (א' או ב').

				

				
					84	על הסיבות למיעוט כתיבתן של דרשות והבאתן לדפוס במרחב האשכנזי בראשית העת החדשה, כבר עמד אלבוים, דרשה, עמ' 247-242. לדבריו, הן בעיני הממסד הרבני והן בעיני הבריות, הדרשות אינן עיקר התורה אלא פרפראות לה, ולכן אינן מצדיקות את הטרחה הרבה הנדרשת לשם הבאתן מכלי אל כלי, כלומר, מן הנאמר אל הנכתב. בכוחם של דברים אלו להסביר גם מהי חשיבותה של הדרשה המובאת לדפוס על ידי מחברה (וראו גם: טורניאסקי, הדרשה, עמ' 185). זאת ועוד. בניגוד לספרות התורנית הרחבה שעל פי רוב נכתבת בלשון הקודש, הדרשות הנישאות בבית־הכנסת נאמרות לרוב בשפה מדוברת, ובמקרה דינן — בערבית־יהודית. שאול רגב מציין בצורה ברורה שדרשותיו של רבי יוסף חיים בבגדאד נישאו בערבית־יהודית אף שהובאו לדפוס בעברית (רגב, הדרשה, עמ' 37). סביר להניח שהוא הדין לגבי הכמ"ה. ההוצאה לאור של דרשות הכמ"ה בספר דרכי משה שכולו בלשון הקודש, מצביעה אם כן על חשיבותן בעיני המחבר שככל הנראה שוב טרח עליהן על מנת לתרגמם וייתכן גם להרחיב על הנאמר.

				

				
					85	במקומות שונים בדרשות חוזר הכמ"ה על תפיסה זו. עבורו, עם ישראל נמצא כעת בדיוק בתקופת המעבר בין שלב ההווה — הגלות, לשלב העתיד — הגאולה. וראו עוד בהמשך.

				

				
					86	ג'נט מחלק בין ההקדמה "הרשמית" של הספר לבין טקסטים אחרים המשמשים גם כן כהקדמה בגלל מיקומן, אף שלהם כותרת אחרת (ראו: ג'נט, Seuils).

				

				
					87	תפיסתו הלאומית של הכמ"ה המושתתת על יסודות דתיים היא מן המפורסמות (ראו למשל: זוהר, אשרור דתי; נעים, בין שמרנות למודרנה, עמ' 216-160; נגר, מסורת במבחן, עמ' 181-147; פליסהואור וחורב, גאולת האדם, ולאחרונה נעים, אחרית הימים; עטיה, מדוע). על כן לא ניכנס במסגרת זו לנושא זה. עם זאת חשוב לציין, שבפרספקטיבה של הדורות ספר דרכי משה נתפס בעיני רבים, ולא בכדי, כאחד הספרים המכוננים של הכמ"ה אודות יחסו החיובי לשיבה לארץ ישראל, במיוחד לאור דבריו בדרשה לפרשיות ניצבים־האזינו (ראו: קופר, ציונות). כאמור, הספר הודפס שנית בשנת תשל"ו, ולדברי המדפיס כתגובה להחלטת האו"ם על הציונות כגזענות באותו שנה ובהמשך לנאומו החשוב של חיים הרצוג בעניין.

				

				
					88	חדוה בן־ישראל מסבירה כי האומה המודרנית נוצרה בשלושה שלבים: תחילה, האוכלוסייה מתעצבת לקבוצה המודעת לייחודה ולאחדותה בעקבות תהליכי מודרניזציה. שנית, המרכיב הפוליטי מצטרף לתודעה האתנית, ולבסוף — גיוס אתוס משותף ופולקלור הנשענים על מקורות היסטוריים כדי לתת לאומה ממד רוחני ולעיתים אף גשמי (למשל הצבת דגלים, הנפקת דרכונים ובחירת המנון). לאור הסבר זה יש להבין את התפתחות הרעיון הלאומי בעם היהודי במאה התשע־עשרה. גם אם העם היהודי היה בעל זהות תרבותית קיבוצית החוזרת ונשנית על פני פרק זמן של 3000 שנה (ואף לאורך הגלות הממושכת, שבה הקיבוץ היהודי פוצל ופוזר), הרצון של העם היהודי להגדרתו כאומה מבחינת שפה, תרבות וארץ קיבל דחיפה בזכות אותו רעיון מודרני. ראו: בן־ישראל, בשם האומה, הקדמה. וראו גם: סמית, האומה.

				

				
					89	כל תושב במדינה מוסלמית שאינו מוסלמי נדרש לשלם מס מיוחד — "ג'יזיה". אופן התשלום מבטא יותר מכול את אדנותו של המוסלמי מול השפלתו של הלא־מוסלמי: "הג'יזיה תגבה בהקנטה בהשפלה. הוא (הד'מי) יבוא בעצמו, ברגלי ולא ברכיבה. שעה שהוא משלם, הוא יעמוד ואילו גובה המס יישב. גובה יאחז בעורפו, ינענע אותו ויאמר: 'שלם את הג'יזיה', ובשעה שהוא משלם, יכה אותו על מפרקתו". (לואיס, היהודים בעולם האסלאם, עמ' 21).

				

				
					90	לאחרונה נעשה ניסיון מעניין ומקורי לעקוב אחרי השפעת דבריו של הפילוסוף אדם סמית', אבי הכלכלה המודרנית, על הוגים יהודים. ראו בהרחבה: גרג, הסחר החופשי.

				

				
					91	יש לסייג מעט אמירה זו שכן בקונטרס "צרכי העולם" (מודפס בספר ויקהל משה), הכמ"ה פורש את משנתו האוניברסלית ונראה לכאורה כי הוא גם דוגל בגישה ריכוזית. כך לדוגמה סעיף כ"ו: "השטרות — תהיה מניעה לכל העולם הממלכות והעמים לבלתי השתמש בשטר שאינו מהבנק הנזכר. והעובר כמורד במלכויות", או בסעיף כ"ז שלאחריו: "אחת לעשר שנים יבטלו השטרות ויוחלפו באחרים למען לא יהיה כח לאיזו ממשלה לאסוף הון הרבה". ראו בהרחבה: פליסהואור וחורב, גאולת האדם. נראה על כן שלכמ"ה יחס אמביוולנטי כלפי מקומה של הכלכלה בחיי הפרט והציבור. ברם, ללא קשר עמדתו הפוליטית־חברתית של הכמ"ה, הטענה המרכזית של מאמרנו בעינה עומדת: הכמ"ה נעזר בדרשות לפרשת השבוע להעברת מסרים מודרניים.

				

				
					92	מעניין לציין בהקשר זה דרשה נוספת של הכמ"ה שהודפסה מחדש בספר דמות הכסא (בני ברק תשנ"ו), המאגד מאמרים ודרשות שונות של רבני תוניס, במדור "אגדה והשקפה", תחת הכותרת "מאמר על היושר והצדק". רק בהערת שוליים צוין שמדובר בדרשה לפרשת ויצא שמקורה בספר דרכי משה. עבור המהדיר וגם בעיני הקורא מבנה הקובץ וצורת הדיון מזמינים את הכותרת "מאמר על..." במקום הכותרת המקורית "דרשה לפרשת...".

				

				
					93	בתוך: זכות משה, עמ' 81. הספר מטה משה הודפס בנתיבות בשנת תשל"ח באסופה של כמה חיבורי הכמ"ה תחת הכותרת זכות משה.

				

				
					94	נעים, בין שמרנות למודרנה, עמ' 57.

				

				
					95	בניגוד, למשל, לראשון לציון הרב הראשי בן ציון מאיר חי עוזיאל, שמזכיר אותו בפירוש בדרשה לשבת שובה: "קול פנימי זה, שאנו קוראים בעברית מוסר כליות [...] אינו באמת אלא הד קול האדם עצמו לפשעי אחרים (כמו שהיטיבו לתאר אדם סמית' והבאים אחריו)". ראו: מכמני עזיאל.

				

				
					96	כך למשל עולה ממחקרו של אליעזר גולדמן אודות מידת חשיפתו של הרב א"י קוק למקורות הפילוסופיה המערבית. ראו: גולדמן, הרב קוק. על אף המרחק הגיאוגרפי והתרבותי בין הכמ"ה לבין הראי"ה, יש מקום להשוואה בין השניים בעניין זה לאור העמדה המורכבת למודרנה המשותפת לשניים.

				

				
					97	ראו בהרחבה: טייב, יהודי תוניס.

				

				
					98	צור תיאר את העניין באריכות (ראו: צור, סיפור התרבות).

				

				
					99	זו אחת מטענותיו המרכזיות של נעים, יהדות חרדית.

			מרדכי גודמן

			כבוד הבריות וכבוד השבת

			אבי מורי, אברהם חיים גודמן, 

			נפטר בי"ז סיון תשפ"ב. 

			אבי מורי עלה מארה"ב ודחפני לעיון בתורתו של הרב משה כלפון הכהן.

			יהיה מאמר זה מוקדש לעילוי נשמתו.

			א. הקדמה

			ההתפתחות הטכנולוגית המואצת שחלה מאז תחילת המאה העשרים הביאה בכנפיה ברכה מרובה: היא אפשרה עשיית פעולות רבות במאמץ פחוּת או אפילו בלא מאמץ כלל, והפכה את החיים לנוחים מאוד. הנוחות הפכה להרגל, וההרגל — לתלות. בהיעדר האמצעים הללו, תחושת הרווחה מתחלפת במצוקה של ממש. ובשבת? איסורי השבת המחייבים להימנע משימוש בטכנולוגיה מפירים לכאורה את תחושת העונג שהיהודי אמור לחוש דווקא בה. יש לדייק שבמקרים רבים אין מדובר ב"פינוק" כפי שעשוי להשתמע, אלא ברצון לקיים מצוות שבלעדי הסתייעות בטכנולוגיה קיומן נמנע (לדוגמה: השתתפות בתפילה במניין למתקשה בהליכה). האם העונג ביום חול אפשרי יותר משהוא אפשרי בשבת? תהייה זו מתחדדת לאור העובדה שפעילות המכשירים נעשית ללא התערבות אדם, ולכאורה “הם בשלהם" — עובדים, ו"הוא בשלו" — שובת. 

			שמירת השבת הפכה לאתגר הבא לידי ביטוי בשאלות שהופנו לפוסקים ובהן בקשות למצוא פתרון הלכתי שיאפשר שימוש במגוון אמצעים הטכנולוגיים בלי לפגוע בשמירת השבת. בתשתית הבקשות — התנגשות בין שני ערכים: כבוד הבריות (נוחות הפרט וצרכיו) וכבוד השבת. פוסקי ההלכה נדרשו להתמודד עם האתגר החדש, ופעמים רבות להפעיל יצירתיות מחשבתית. התמודדות זו היא שעומדת בלב המאמר; וליתר דיוק — מוצע בו עיון משווה בין דרכים שנקטו פוסקים שונים כדי להגיע לאיזון המדויק בין כבוד השבת — שמירה על דמותה במיוחד במרחב הציבורי מחד גיסא, לכבוד הבריות — מציאת מענה לפרט ולצרכיו במגוון תחומים שבלעדיו הוא עשוי לחוש שכבודו נפגע, מאידך גיסא. זאת באמצעות עיון בתשובות פוסקים שעמדו בראש קהילות שחוו שינוי בחייהן בהשפעת המודרנה, ועם זאת הן נבדלות זו מזו במאפיינים מובהקים: 

			קהילת יהודי תוניס — קהילה שהתאפיינה במסורת ארוכת שנים של הנהגה ובמסורת מושרשת של הלכה ומנהגים קבועים, ואם כי מגמת החילון לא פסחה עליה, השפעתה בתקופה הנידונה הייתה מעטה ולא הצליחה לערער את יציבות המסורת.101 במאמר נבחנות תשובותיהם של פוסקים חשובים המייצגים את הקהילות האלה: הרב כלפון משה הכהן (להלן: כמ"ה), מחשובי הרבנים בג'רבה,102 והרב מצליח מאזוז (להלן רמ"מ).

			קהילת יהודי ארה"ב — קהילה של מהגרים שנקבצו ממקומות שונים, ואין לחבריה מסורת משותפת; קהילה שהתגבשה בחברה חומרית וליברלית ועשתה מאמצים (במיוחד הדור השני) להיטמע בסביבתה; קהילה שהתפתחו בה זרמים שהציעו חלופות ליהדות האורתודוקסית, וכיוון שנתפסו רכות ומכילות יותר, החשש לזליגה מהזרם האורתודוקסי היה חשש של ממש.103 במאמר נבחנות תשובותיו של הרב משה פיינשטיין (להלן: רמ"פ)104 המייצג את קהילת יהדות ארה"ב. 

			ב. מקורות בהלכה הקדומה לכבוד השבת

			בתורה נקבע ששבת היא יום מנוחה ועשיית מלאכה בה אסורה.105 חכמים מנו שלושים ותשע מלאכות האסורות בשבת מהתורה,106 ומלבדן קבעו פעולות שונות שגם עשייתן אסורה בשבת, ובמרוצת הדורות כינוין שהשתגר הוא “שבות".107 

			איסורי שבות נחלקים לשני סוגים מרכזיים על פי המטרה שבבסיסם: הסוג האחד נועד להרחיק את האדם ממלאכות האסורות בשבת מהתורה, והוא נובע מהזיקה שבין פעולות מסוימות לאותן מלאכות, היינו עשיית פעולה מסוימת נאסרה בשל החשש שמא מתוכה יגיעו לעשיית המלאכה האסורה, או בשל הדמיון בינה ובין אותה המלאכה.108 הסוג השני נועד לשמור על כבוד השבת ועל אופייה המיוחד — יום מנוחה — ללא קשר למלאכה מסוימת.109 הנימוק לאיסורים השייכים לסוג זה נוסחו במגוון צירופים: “עובדין דחול",110 “זילותא דשבתא", “שלא יעשה כדרך שהוא בחול". בספרות חז"ל יש הבחנה ברורה בין איסורי תורה לאיסורי שבות שנחשבים איסורים דרבנן. 

			הרמב"ן, בפירושו לתורה, חידש חידוש מפליג: לדעתו, גם איסורי שבות הם איסורי תורה. ההבדל היחיד בינם לאיסורי תורה מסתכם בכך שאיסורי השבות לא הוזכרו בתורה במילים מפורשות. והסיבה — התורה דרכה לקצר, ומשום כך לימדה איסור רחב היקף (כעין מסגרת) וחכמים הגדירו את הפרטים שעליהם חל האיסור (הפרטים שבתוך המסגרת).111 כך עולה מפירושיו למצוות “קדושים תהיו"112 ו"ועשית הישר והטוב",113 וכך סבר גם לגבי שבת — לדעתו, איסורי עובדין דחול נועדו לשמור על השבת ודינם ככל איסור דאורייתא. הרמב"ם114 ושאר חכמי ימי הביניים לא סברו כמותו, וראו באיסורי השבות איסורי דרבנן בלבד.115

			תקופה ארוכה נראה ששיטת הרמב"ן נדחקה מהפסיקה המקובלת, ובדברי פוסקים שאחרי השולחן ערוך היא איננה מוזכרת. בדורות האחרונים, בשל המאבק ברפורמה ובעקבות פריצת חידושי הטכנולוגיה, הייתה לה עדנה: ר' משה סופר החזיר אותה לקדמת הבימה וקבע שיש לאיסורי השבות גדר של איסורי תורה.116 מאז היו פוסקים שהזכירו בדבריהם את הרמב"ן והחתם סופר ושיטתם.117 

			מתוך בחינת פסיקותיהם של כמ"ה, רמ"מ ורמ"פ בשאלות הנוגעות לשימוש בפיתוחי הטכנולוגיה, נוכל לעמוד על נקודת האיזון שקבעו בין הקצה האחד — שמירת קדושת השבת ודמותה, ובין הקצה האחר — התחשבות בצורכי הפרט גם במחיר החשש לפגיעה בצביון השבת. כמו כן ננסה לברר באילו מקרים, אם בכלל, ניכרת בפסיקה הישענות על גישת הרמב"ן והחתם סופר ולהבין מדוע נצרכה.

			ג. "כבוד הבריות" ומקומו בקביעת ההלכה

			הכבוד כערך אנושי מוגדר בתלמוד כ"כבוד הבריות".118 נחום רקובר הקדיש לנושא כבוד האדם כערך על119 ספר שלם, ויעקב בלידשטיין120 קבע ש"משקלו ההלכתי של כבוד הבריות הוא — יחסית — כה צנוע, וזאת כמדומני לאורך הדורות ובכל המקומות", ולמעשה הוא “לא נעשה מכשיר רב עוצמה בפתרון בעיות הלכתיות והוא גם לא שימש מכשיר לבקרה הלכתית פנימית". התלמוד הבבלי אינו מקבל את האפשרות שכבוד הבריות ידחה איסור מהתורה, ולעומתו הירושלמי מרחיב את השימוש בכלל אף להתיר איסור תורה.121 בלידשטיין מסיק שאחת הסיבות למיעוט השימוש בכלל “גדול כבוד הבריות" קשורה לאופיו של הכלל, ה"מעמיד אינטרס ‘אנושי' לעומת האינטרס ה'אלקי'".122 סיבה אחרת קשורה לנטייתו של הדיון ההלכתי המעשי שלא להזדקק לכללים עיוניים, וייתכן שבשל נטייה זו לא פיתח כללים מעשיים לשימוש בכלל גדול כבוד הבריות, ובהיעדר כלים — השימוש בו נותר מצומצם.123 

			יהודה ברנדס טען שכבוד האדם הוא עיקרון־על בפסיקה ההלכתית, והוא עומד ביסודן של כל המצוות ומשמש שיקול פסיקה שעשוי להצדיק דחייה של מצווה או של איסור; למעשה הוא איננו שיקול חוץ־הלכתי אלא ערך המובנה בתשתית ההלכה עצמה, ולכן מכפיף ערכים אחרים תחתיו. לדעתו “[כבוד האדם] הוא רכיב יסודי בהלכה עצמה ומשמש שיקול בהכרעת ההלכה במגוון תחומים [...] שורשם של מושגים אלו מצוי בתורה שבכתב, גזעם ניצב איתן בתורה שבעל פה [...] עם זה, כפי שהתבאר, ה'כבוד' עצמו הוא מושג יחסי ומשתנה המושפע גם מנסיבות חברתיות ותרבותיות, ולפיכך לעתים נדמה כאילו הערך עצמו מקורו במקורות זרים המנוגדים לערכי התורה".124 

			דוגמה מובהקת לפסיקה שבה ניתן משקל רב לערך כבוד הבריות היא תשובת הרמ"א שבה התיר לקיים חתונה ביום שישי,125 ובתשובות הן של רמ"פ הן של כמ"ה מוצאים הסתמכות עליה ופסיקה מקילה מתוך התחשבות בכבוד הבריות.126 

			ד. בין מסורת להתחדשות

			התמודדות עם שאלות הלכתיות שלידתן בהתפתחויות בעידן המודרני אינה דבר חדש; היא מבוססת על עימות יסודי יותר בין מסורת להתחדשות. יתר על כן, ההתמודדות עם המודרנה רחבת היקף ואיננה מצטמצמת לתחום ההלכה בלבד. העידן המודרני הביא בכנפיו שינויים הנוגעים לעולם המעשה וגם לעולם הרוח: האדם התרגל לראות בשינוי מאפיין קבוע של החיים שפסקו להיות קבועים;127 ובעצמו — ריבון המנהל את העולם, שהוא גם מקור החוק והמשמעות.128 היחיד אינו תלוי עוד בקהילה המסורתית ואיננו נמדד במידה שהוא מתאים את עצמו למקובל בה, אלא בהיותו מיוחד ושונה.129 

			ההתייחסות למודרנה אינה אחת. למעשה אפשר לשרטט כעין ציר שבקצהו האחד המסורת, ובאחר — התחדשות (המודרנה והחילון): יש הדבקים במסורת, ויש המבקשים לאמץ את החידושים, והרוב מנסים לחפש את נקודת האיזון בין הקצוות. ה' גורדין הציג שלושה דגמים של תגובת קהילות אורתודוקסיות לתופעת החילון:130 

			א. 	הסתגרות והתבדלות מהסביבה — קהילה מובהקת שהציגה דגם זה: יהדות הונגריה ובראשה החתם סופר; ביטוי לגישה עולה מהסיסמה שטבע “חדש אסור מהתורה". 

			ב. 	קבלת השינויים ומציאת ממד ערכי הטמון בהם — קהילה מובהקת המציגה דגם זה: יהדות גרמניה ובראשה הרש"ר הירש; ביטוי לגישה עולה מהסיסמה שטבע “תורה עם דרך ארץ". 

			ג. 	אדישות: תפיסת השינויים בהיבט המעשי בלבד ללא חשש מפני השפעה שתהיה להם בתחום הערכי — קהילה המציגה דגם זה: יהדות מזרח אירופה שהתמודדה עם השכלה מתונה, ומאופיינת על ידי הרב ישראל סלנטר. 

			לעיל הזכרתי מסורת. חשוב לומר שגם מושג זה התפרש ביותר מאשר דרך אחת: מנחם פרידמן חילק בין “מסורת החיים" המבוססת על מנהג העם ובין “מסורת הספרים" הצועדת בדרך שמתווה ההלכה הקבועה מלמעלה.131 ודברים ברוח דומה כתב הרב סולובייצ'יק במאמרו “שבר ושחזור".132 שניהם הראו שהמסורת שעליה יסתמך הפוסק תלויה בקהילתו: בקהילה שהמסורת שלה יציבה — הפוסק יסתמך על “מסורת החיים", ואילו בקהילה שחוותה משבר (בהשפעת חורבן פיזי, מעבר גאוגרפי או תרבותי מהותי) ובעקבותיו נוצר נתק בין העבר להווה, הפוסק יסתמך בעיקר על ‘מסורת הספרים". כלומר: המשבר של יהדות תוניס — אם נגדיר שהיה משבר — נוצר בשל שינוי במציאות (כניסת המודרנה), ואילו המשבר של יהדות ארה"ב הוא משבר בעקבות הגירה. קהילת יהדות תוניס נותרה אותה הקהילה שהייתה — אותה החברה המשיכה לנהל את חייה באותו המקום — ויש לה מסורת שאפשר להישען עליה. לעומת זאת, קהילת יהודי ארה"ב אינה קהילה חדשה שנוצרה מהתקבצות של יחידים שהגיעו ממקומות שונים, ואין לה מסורת משותפת שעליה אפשר להישען עליה. 

			דוגמה שעשויה להמחיש את כוחה של מסורת חיה ובחירה בהישענות על המסורות השונות עולה ממחקרו של יעקב כ"ץ בעניין דרכים שנקטו קהילות יהודי אירופה בעניין תפילת ערבית: זמנה של תפילת ערבית — אחרי צאת הכוכבים.133 בקהילות מסוימות באירופה נתגבש מנהג להקדימהּ ולקיימהּ לפני השקיעה. כ"ץ הציג שלושה דגמים לתגובתן של הקהילות לפער שנוצר: (א) קבלת המנהג וביסוסו על סמך הבנה חדשה בתלמוד (שיטת רבנו תם [ר"ת]); (ב) דחיית המנהג וחתירה לקיום ההלכה ככתבה וכלשונה; (ג) דגם ביניים: הכרה בפער בין המנהג להלכה והשארתו על כנו, היינו: שתי האפשרויות מוסיפות להתקיים בחלוקה מובחנת: קבלת המנהג (לרוב העם), וקבלת ההלכה (לקבוצת מיעוט). 

			לאור המאפיינים של הקהילות שפסיקותיהן נבחנות במאמר זה, נצפה למצוא הסתמכות על מסורת החיים בפסיקותיהם של רבני תוניס, ואילו בפסיקות רמ"פ נצפה לזהות הסתמכות בעיקר על מסורת הספרים. 

			ה. דרכי פסיקה

			פוסקי ההלכה בכל דור נדרשים להתמודד עם שאלות חדשות. השינויים במציאות יוצרים מצבים שהיתקלות בהם מתרחשת לראשונה, ומשום כך אין הנחיה הלכתית כיצד יש לנהוג. מקובל להבחין בין שתי דרכים עיקריות שבהן צעדו פוסקים במקרים כאלה:

			עיון בתלמוד ובפסיקות קודמות והכרעה בדרך של חידוש עצמאי — הפוסק מעיין במקורות ההלכה שלפניו ומחדש מתוכם הלכה למקרה החדש שלפניו. דרך זו מאפיינת את פסיקתו של רמ"פ, והוא קבע גם תנאים מסוימים שעל הפוסק לעמוד בהם:134

			א.	מותר לפסיקה להיות אחרת מפסיקה קודמת, אבל אסור שתהיה מנוגדת לפסק שהתקבל בשולחן ערוך.

			ב.	אם אין בשולחן ערוך אמירה מפורשת האוסרת לנהוג לפי פסיקות אחרות (של יחידים), שאמנם לא נפסקו להלכה בשו"ע אבל אינן סותרות את שנפסק בו (כגון: דעת הרמב"ן לעיל) מותר לפוסק, במקרה שהוא רואה צורך, לפסוק לפיהן. 

			לדעת רמ"פ הכרעה עצמאית מתוך עיון ביסודות ההלכה איננה רק מותרת לפוסק אלא היא חובתו. תפיסתו זו התעצבה עוד בשבתו ברוסיה לפני הגיעו לארצות הברית.135 ישראל תא־שמע ראה בדרך זו שיטה המאפיינת את פסיקתם של הרמ"א וכלל פוסקי אשכנז.136 לדבריו הם הפכו את הכלל “הלכה כבתראי" לכלל המאפשר לפוסק האחרון להכריע במחלוקות קדומות.137 יצוין כי שיטת רבנו תם שהוזכרה לעיל בעניין זמן תפילת ערבית גם היא נשענת על עיון כזה, שמתוכו מתאפשרת קבלת מנהג רווח שמקורו אינו ידוע ועיגונו במסגרת ההלכה.

			הסתמכות על פסיקות קיימות — הפוסק מעיין בכל הפסיקות שנתחברו עד זמנו, ומוצא בהן את הפסיקה המתאימה למקרה החדש שלפניו. דרך זו מאפיינת את הפסיקה הספרדית כפסיקת הבית יוסף שנסמכת על הפוסקים הראשונים,138 ובה הלכו גם כמ"ה ורמ"מ.139

			ו. הבדלים בפסיקה — ייצוג להבדלים בין גישות

			להלן יוצגו פסיקות שנתחברו בעקבות שאלות הנוגעות לשימוש באמצעי הטכנולוגיה בשבת. הפסיקות נבדלות זו מזו, ולהלן נתחקה על הגישות שבבסיסן.

			1. הפעלת מכשירי חשמל בשבת

			קריאה לאור הנר

			בהלכה נפסק שאסור לקרוא לאור הנר מחשש שמא יטה את הנר ויעבור על איסור תורה של הבערה.140 כשהומצאה הנורה החשמלית, הייתה תמימות דעים בין הפוסקים שהדלקתה בשבת אסורה.141 לעומת זאת, שאלת האפשרות לקרוא לאורה עוררה דיון והוא נסמך על השאלה הקדומה בעניין סיבת האיסור לקרוא לאור הנר. לכאורה, אם האיסור לקרוא לאור הנר יסודו בחשש שמא יטו אותו, הרי בנורת חשמל החשש הזה איננו קיים: היא דולקת היטב, ואין צורך להטות אותה כדי ליהנות מאורה. 

			כמ"ה142 פותח את הדיון בהשוואת הנורה לנר שעווה. בשולחן ערוך נאסרה הקריאה לאור נר עשוי שעווה,143 ומפרשי השולחן ערוך נחלקו בעניין כוונת המחבר: היו שסברו שכוונתו לאסור את הקריאה לאורו לחלוטין בשל החשש שמא יטה הקורא את הנר (ויגביר את הבעֵרה, איסור תורה); והיו שסברו שהקריאה עצמה מותרת ואין לחשוש שמא יטה הקורא את הנר. החשש הקיים בנר כזה הוא שמא יבואו לנגב את ראש הפתילה, ומתוך הניגוב יגיעו לכיבוי. פעולת הכיבוי אסורה מדרבנן. בשל החשש שמא יגיעו לעבור על איסור דרבנן אין גוזרים גזרות, ומשום כך משנה ברורה הכריע שבנרות הטובים שהיו בימיו, שאורם צלול, אין חשש ומותר לקרוא לאורם.144

			כמ"ה הבין שכוונת פסיקת השולחן ערוך היא לאסור קריאה לאור הנר לחלוטין, והאיסור תקף לגבי כל סוג של נר. כיוון שחכמים גזרו גזרה אחת לגבי נר ולא חילקו בין סוגי נרות שונים, גזרתם חלה על כל נר ובכלל זה “נר של חשמל". כמ"ה היה מודע לפסיקת המשנה ברורה והביא גם אותה בתשובתו, אם כי הביע תמיהה לפשר ההיתר. לעומת הפסק שקבע בתשובה הקדומה, בדיונו החוזר בשאלה בספרו ברית כהונת עולם, פסק להתיר את הקריאה לאור “נר חשמל". לשונו מלמדת על שינוי שחל בדעתו, שמקורו בהתבוננות חדשה בחשמל, ובלשונו: “נראה דשאני אלכתריסית"י שלא חלה עליו גזירת רבנן דשמא יטה שהוא אור מחודש שלא היה בימי הראשונים [...] שאני הכא דלא הוי אש ממש שהרי אין בזכוכית המכסה את האור חום וצ"ע לעת הפנאי".145

			שני החידושים העיקריים בדבריו:

			א.	גזרת חכמים חלה על הדברים שהיו בזמנם, וכיוון שמנורת החשמל לא הייתה בזמנם — הגזרה אינה חלה עליה.

			ב.	החשמל איננו האש הקלסית המוזכרת בדברי חז"ל.

			גם רמ"מ אסר בתשובתו את מנורת החשמל. תשובתו קצרה, ולדבריו לא ראה צורך להאריך כיוון שכמ"ה אסר בראיות ברורות (בתשובתו המוקדמת).146 ראוי להזכיר שבמרוצת הזמן, כפי שעולה מעדות בנו, גם הוא חזר בו.147 

			אם כן, שני הרבנים קיבלו את גזרת חכמים ותחילה ראו לנכון להחילה גם על נורת החשמל. משהובהר ההבדל בין הנורה החדשה לנר הישן — הותירו את הגזרה לגבי נר שעווה על כנה (למרות היתר המשנה ברורה), אבל יצרו הבחנה ברורה בין הנר ובין הנורה החשמלית ולא החילו עליה את הגזרה. נורת חשמל ≠ נר שעווה. 

			גם רמ"פ דן בשימוש בחשמל בשבת, ובכלל זה עסק בנורה החשמלית. הוא לא חשש שמא מתוך קריאה לאורה יגיעו לידי איסור ולכן התיר את הקריאה לאורה. לעומת זאת, אסר לטלטל אותה לצורך גופה או מקומה. בתשובתו הסביר שמעיקר הדין הטלטול מותר, אבל בשל הדמיון בינה לנר שעווה148 ראה לנכון לאסור.149 בפסיקת רמ"פ ההשוואה בין נורת חשמל לנר שעווה וההבחנה בדמיון ביניהם גרמה להחמרה בטלטול הנורה לעומת הקלה במכשירי חשמל אחרים. היינו לעניין טלטול, נורת חשמל = נר שעווה.

			הפעלת שעון שבת

			הפוסקים במאה התשע־עשרה נשאלו אם מותר לכוון מנגנון מכני (שעון שבת) שיפעיל או יכבה את החשמל בשבת. רוב הפוסקים התירו ומיעוטם אסרו.150 גם בין הפוסקים שאת פסיקותיהם בחנתי ניכרו הבדלים.151

			כמ"ה נשאל אם מותר להפעיל מערב שבת מנגנון הפועל בעצמו בשבת ומונע מהאור להאיר. בתשובתו הרחיב כמ"ה את הדיון לשימוש בשעון השבת בכלל. בדרכו אל הפסיקה הוא בחן את פעולתו של שעון השבת וקבע שהיא חציצה (אינה הדלקה ואינה כיבוי של המכשיר המופעל באמצעותו), ומשום כך פסק להתיר. בחינתו עולה בקנה אחד עם שיטתו של רבנו תם: בדיקת המציאות לאור העיון בתלמוד מביאה להגדרה חדשה, וההגדרה החדשה משפיעה על הפסיקה. כמ"ה עיגן את פסיקתו וביסס אותה: הוא היה מודע למחלוקת בין המקלים (מתירים) ו המחמירים (האוסרים) בעניין הפעלת מכשירים בתכנון מוקדם מערב שבת. לנגד עיניו עמדה הידיעה שגם לדעת המחמירים מדובר באיסור דרבנן ולא באיסור תורה, ועמד גם הכלל הקובע שבאיסור דרבנן יש לפסוק לפי המקלים, במיוחד כאשר ידוע שדברי האוסרים היו לפניהם ובכל זאת הכריעו להיתר.152 לפיכך הכמ"ה אינו נושא ונותן בדברי האוסרים ואיננו מברר אם יש מקום לאסור. מלבד זאת הוא מפנה לתשובת בן דורו, הרב משה שתרוג, המתיר הפעלה באמצעות שעון שבת ואינו חושש שמא ההיתר יביא להדלקת החשמל בטעות.153 כמ"ה מפגין אפוא ביטחון בשמירת השבת ואינו חושש שמא מתוך ההיתר יטעו ויעברו על איסורי השבת.154 הפעלת השעון בעוד מועד לא תפגום במנוחת השבת ולא תהפוך את השבת לחול; אדרבה, היא תאפשר מנוחה ושביתה. 

			רמ"מ אסר את השימוש בשעון שבת והורה להימנע ממנו לחלוטין, מתוך חשש שמא ההיתר יביא לפריצת מסגרת השבת לחלוטין. רמ"מ הכיר את מנהגם של חכמי פורטוגיזיס [אשר בתוניס מכונים אלגראנה] להתיר שימוש בשעון שבת בבתי הכנסת ולאסור בבתים פרטיים, אבל לא אימץ אותו בישיבתו. בנו סיפר שלהצעת אחד מתלמידי הרב להתקין שעון שבת בישיבה כדי לחסוך בהוצאות החשמל, השיב: “אבא ז"ל היה מחמיר בזה ואנו אחריו אל תדאג נותן השבת ית"ש ידאג לנו גם לחומרות".155

			שאלה בעניין השימוש בשעון שבת הופנתה גם אל רמ"פ. בשנת תשל"ז הפנה אליו נכדו שאלה אם מותר לבשל בשבת אם הפעלת כירת הבישול תיעשה באמצעות שעון שבת, והשיב: 

			פשוט שאסור להתיר זה דהרי ע"י מורה שעות כזה יכולים לעשות כל המלאכות בשבת ובכל בתי החרושת (פעקטעריס) ואין לך זלזול גדול לשבת מזה,156 וברור שאם היה זה בזמן התנאים157 והאמוראים היו אוסרין זה, כמו שאסרו אמירה לעכו"ם מטעם זה, וגם אולי הוא ממילא בכלל איסור זה דאסרו אמירה לעכו"ם, דאסרו כל מלאכה הנעשית בשביל ישראל מצד אמירת הישראל וכ"ש מצד מעשה הישראל.158

			גם רמ"פ אינו מגדיר את הפעולה כמלאכה האסורה מן התורה. הוא מדמה אותה לאמירה לנוכרי וקובע שהיא אסורה כמותה. הכפפת איסור השימוש בשעון שבת לאיסור אמירה לנוכרי היא חידוש גדול, ועל כן רמ"פ איננו מסתפק בה ומצרף אליה נימוק נוסף: “אבל יש טעם גדול לאסור מטעם אחר דהא זילותא דשבת ואף זילותא דיו"ט הא אסרו בכמה דברים וכיון שברור שאיכא זילותא דשבת הוא בכלל איסור זה". 

			ודוק: אמנם הפעולה עצמה (השימוש בשעון השבת) אינה אסורה מן התורה, מה שאין כן האיסור לפגוע בכבוד השבת ולגרום לזילותה — איסור זה הוא מדברי תורה: “דעושה דבר שהוא זילותא לשבת הוא עובר בידים על חיוב הכבוד שמשמע שהוא ג"כ חיוב התורה שנתפרשו ע"י הנביאים".

			קביעה זו עולה בקנה אחד עם גישת הרמב"ן שהוצגה לעיל. אמנם את הדלקת האור על ידי שעון שבת לא אסר (כשם שאסר את הבישול), וזאת מתוך השוואה של הפעלה באמצעות שעון שבת להפעלה באמצעות אמירה לנוכרי: כיוון שהדלקת האור על ידי נוכרים כבר התפשט הנוהג להתירה, אזי הדלקת האור וכיבויו באמצעות שעון שבת מותרים גם הם.159 בתשובה מאוחרת שכתב בערוב ימיו נראה ששינה מעט את עמדתו, לפי שכתב בעניין האור: “ורק בהדלקת וכיבוי הנרות דחשמל שנהגו העם להתיר אין למחות, ואולי גם מותר לכתחילה. ואין למילף מזה לשאר דברים, אף שלא ידוע טעם לחלק".160 הניסוח שנקט — “אולי מותר לכתחילה" — זהיר. הטעם המרכזי לאיסור הוא פגיעה בכבוד השבת, ובמצב כזה למנהג הציבור המבטא את הלך הרוחות, מה נתפס בעיניו כזלזול ומה איננו נתפס כזלזול — משקל רב.161

			לסיכום, פסיקותיהם של שלושת הפוסקים הן המחשה מובהקת של הדגמים שהוצגו לעיל בעניין תפילת ערבית: כמ"ה בוחן את המציאות החדשה וקובע לה הגדרה המבוססת על עיונו בהלכה הקדומה ועל פיה מתיר את המנהג שכבר פשט (כשיטת ר"ת); רמ"מ דוחה את המנהג החדש מכול וכול (ללא הבדל בין יחידים לציבור) ונצמד להלכה הקדומה; ובפסיקת רמ"פ אפשר לראות דגם ביניים — לא היתר גורף ולא איסור גורף, אלא חלוקה מובחנת: השימוש בשעון שבת לכלל מכשירי החשמל — אסור; השימוש בו לתאורה — מותר. את ההיתר תלה במנהג המופיע בהלכה של הדלקת אורות על ידי נוכרים בבתי הכנסת (מנהג הציבור).162 

			2. נגישות וניידות

			בני ישראל קיבלו לראשונה את מצוות השבת במרה, שם נאמר: “שְׁבוּ אִישׁ תַּחְתָּיו אַל יֵצֵא אִישׁ מִמְּקֹמוֹ בַּיּוֹם הַשְּׁבִיעִי".163 האיסור לצאת ממקום למקום מהותי לשבת. חכמים חיזקו את אופייה המיוחד של השבת והרחיבו את איסור התורה — היציאה וההוצאה מרשות לרשות — גם לכרמלית. 

			ההסתייעות במכשירים לצורך ניידות במרחב מוכרת; יש המתקשים מעט ונעזרים במקל הליכה, ויש שאינם מסוגלים ללכת ומסתייעים בכיסא גלגלים. הוצאת המכשירים מרשות היחיד (הבית) לרשות הרבים או העברתם מרחק ארבע אמות ברשות הרבים, נחשבת טלטול ואסורה מן התורה.164 הפוסקים התחבטו כיצד נכון לגשר על הפער בין הצורך של נכים ומוגבלים בנגישות ובין שמירה על כבוד השבת. להלן ייבחנו פסיקות שנכתבו בקשר לשלושה עזרי תנועה: קב לקטוע רגל, מקל הליכה לזקן וסומא וכיסא גלגלים לנכה. 

			במקום המוקף עירוב — נפתרת סוגיית העברה מרשות לרשות מבחינת איסור ההוצאה, אולם עדיין קיימת שאלה מבחינת אופי המרחב הציבורי של זילות השבת; ובמקום שאיננו מוקף עירוב — הקביעה אם השימוש בעזרים מותר תתבסס על זיהוי טיבו של אמצעי העזר — האם הוא נחשב חלק מלבושו של האדם, ושמא תכשיט, וכן על התשובה לשאלה אם קיים חשש שמא המכשיר יינתק מהאדם והוא יבוא להרימו ולטלטלו.165 

			מקל הליכה לנכה

			בהלכה הקדומה

			השאלה ההלכתית אינה חדשה. במשנה במסכת שבת מובאת מחלוקת תנאים בשאלה אם מותר לקיטע לצאת בשבת בקב במקום שאין בו עירוב: ר' מאיר התיר ור' יוסי אסר.166 חכמי ימי הביניים ניסו להבין את פרטי המציאות שעליה נסבה המחלוקת, ולא הגיעו לתמימות דעים: רש"י סבר שהקב המוזכר בדברי התנאים הוא תותב. ר' מאיר התיר לקיטע לצאת בו בשבת משום שלדעתו הקב מתפקד כמנעל, ואילו ר' יוסי סבר שהקב איננו נחשב מנעל אלא משא ולכן אסר. בעלי התוספות ניתחו את המחלוקת בדרך אחרת: לדעתם הקב המוזכר הוא מנעל עשוי עץ שאינו מהודק לרגל, והקיטע נעזר בו וגם במקל הליכה. ר' מאיר התיר את היציאה בקב כי לא חשש שמא ייפול והקיטע יבוא לטלטל אותו, ואילו ר' יוסי חשש שמא ייפול ולכן גזר לאסור.167 

			גם בתלמוד מוזכרת ההסתייעות בעזרי הליכה ביום טוב: על העיוור נאסר לצאת במקלו לרשות הרבים,168 וכן נאסרה יציאה באפיריון. ניכר מדברי חכמים שהמעשה נתפס כמעשה חול ומשום כך נאסר, למעט במקרה שמדובר באדם חשוב שיציאתו נועדה לצורך הרבים, ולכן התירו לו.169

			להלכה ר' יוסף קארו פסק כר"י,170 והמשנה ברורה הסביר שכיוון שהקיטע אינו זקוק לקב להילוכו יש חשש שייפול לכן אסור. בשולחן ערוך יש הבחנה בין קיטע שאינו יכול לנוע בלי המקל (מותר) ובין מי שמסתייע במקל רק כדי לייצב את ההליכה (אסור).171

			פסיקה מאוחרת

			כמ"ה התחשב בצורכי היחיד, ובמיוחד של יחיד חולה.172 רב היה רצונו להתחשב בצורכי היחיד הנתון במצוקה בשל חולי, אבל החשש מפגיעה בדמותה של השבת במרחב הציבורי גבר עליו, כפי שעולה מפסיקותיו. כמ"ה נשאל אם מותר לזקן להסתייע במקל הליכה בשבת ויום טוב במקום המוקף עירוב כדי שלא ייפול.173 בתשובתו הוא מביא שלוש דעות של פוסקים שהתירו ואת שיטת כף החיים שאסר. כמ"ה חשש שמא היציאה במקל תיצור רושם של זלזול בכבוד השבת (בדומה לחשש חכמים לזלזול ביום טוב כ שהובא לעיל). ואף שהביא בתשובתו את פסיקת הנודע ביהודה,174 שלפיה במקום המוקף עירוב אין ביציאה כזו משום זלזול ביום טוב, ולכאורה יכול היה להישען עליה ולהתיר — הכריע לאסור לפי דעת כף החיים. 

			בסיום התשובה כתב נכדו, שעם התפשטות השימוש במקלות הליכה חל שינוי במציאות, והמקל איננו מסמן עוד “עובדין דחול". אדרבה, אנשים מתהדרים בו לכבוד ותפארת. המקל שינה את תפקידו: הוא לא רק מסייע להליכה; הוא הפך סמל לסטטוס חברתי ולכן אינו מבטא זלזול בשבת. ייתכן שבהסבר של הנכד טמון ההסבר לבחירת הסב לאסור, אף על פי שהיה לו על מי לסמוך כדי להתיר; ייתכן שבמקומו ובזמנו המקל עדיין נתפס כמייצג פעילות של חולין ולכן חשש ואסר. ואילו בזמנו של הנכד השימוש במקל לאו דווקא סייע להליכה ומשום כך חדל להיתפס כסימן לחילול שבת.

			בשנת תשמ"ד נשאל רמ"פ על ידי נכדו אם לאישה עיוורת מותר לצאת לרשות הרבים כשהיא מסתייעת במקל לצורך הליכה.175 לפי הפסיקה המקובלת, במקרה כזה היציאה במקל אסורה. אולם רמ"פ מתעמק בסוגיה במסכת שבת ויורד לשורש המחלוקת בעניין היתר היציאה במקל: לשיטתו של רש"י, ההיתר מבוסס על החשבת המקל למנעל, והתפקיד שהוא ממלא הוא בדיוק התפקיד שממלא המנעל (אף על פי שהמנעל מחובר לרגל והמקל לא). ואילו לשיטת הרא"ש המקל נחשב כרגלו של האדם (תחליף לרגל), ולכן מותר להשתמש בו בכל מקום (ללא תלות בעירוב) בתנאי שהוא אכן משמש בתפקיד רגל, היינו אין אפשרות ללכת בלעדיו (אבל אם הוא מצטרף לרגל ואיננו מחליף אותה — אסור). רמ"פ מסיים את הדיון במסקנה שנכון להחמיר כשיטת הרא"ש, אבל (ובמקרה זה הוא חורג ממנהגו) חותם את התשובה כולה במילים: “וכבר נתפשט להיתר שלא שייך למחות, דמוטב שיהיו שוגגין, ובפרט אצלינו בזה"ז [= בזמן הזה], שכמעט ליכא רה"ר [אין רשות הרבים] גמור האסור מדאורייתא,176 ומ"מ צ"ע [= ומכל מקום צריך עיון]".

			בשאלה הייתה בקשה לפסיקת הלכה, ולכאורה צפוי שבתשובה תופיע פסיקה. ואולם רמ"פ משיב שהתקבל הנוהג שלא למחות בידי מי שעושה כן. בתשובה מוצג הסבר הלכתי: שיטת המתירים היא למעשה שיטת רש"י. אמנם שיטתו נדחתה מההלכה, אך היא הגורם שבגללו נמנעים מלמחות. רמ"פ מקבל את המציאות ואינו יוצא נגדה, והפסיקה מסתיימת ב"צריך עיון".177 תשובתו המבטאת הסכמה שבשתיקה למצב הקיים178 המנוגד לאיסור ברור — נראית תמוהה, ובמיוחד מתוך השוואתה לתשובה לשאלה בעניין השימוש בשעון שבת, שבה פסק לאסור בניגוד להיתר שכבר ניתן.179 ואולם אם נעיין בשתי התשובות לעומק נבין את ההבדל: איסור השימוש בשעון השבת לידתו בחשש מהשפעת הטכנולוגיה על “כבוד השבת", ולעומת זאת בבסיס ההיתר לאישה העיוורת עומד ערך “כבוד הבריות", היינו הרצון להתחשב בקשיי האישה ולעזור לה. במקרה זה — כיוון שהיה לו על מי שיסמוך — סמך והתיר. 

			כיסא גלגלים לנכה

			נכים ברגליהם המוגבלים בתנועתם מסתייעים בעגלת נכים (להלן: כיסא גלגלים). השימוש בכיסא גלגלים בשבת העלה כמה שאלות הלכתיות. את השאלות אפשר לחלק לשני סוגים מובחנים זה מזה: עם הסוג הראשון נמנות שאלות לבירור מהות הפעולות הנוגעות לשימוש בכיסא — אם הן עצמן אסורות בשבת (בהפעלתו: עשיית חריץ בקרקע, חשש של תיקון הכלי והפעלת מכשיר מכני שאינו עובד מעצמו, או בהעברתו מרשות לרשות). עם הסוג השני — שאלות הנוגעות לפגיעה באופי השבת שעלול השימוש לגרום: האם הנסיעה בשבת בכלי תחבורה גורמת לפגיעה מהותית בכבודה?

			השאלות מן הסוג הראשון הן שאלת מקדמיות; אם בעקבותיהן ייפסק היתר יהיה מקום להעלות שאלות גם מן הסוג השני. בלעדיו — השימוש אסור לחלוטין, והשאלות מן הסוג השני, בטלות מאליהן. ברור לכול שבלא היתר להשתמש בכיסא הגלגלים בשבת, הנכה ייאלץ להישאר בביתו. הפוסקים דנו אם לצורך קיום מצוות כגון קריאה בתורה ותפילה במניין, ראוי להתיר את השימוש בו.

			בדיון בשאלות הנוגעות לשבת עולה לא פעם האפשרות להסתייע בנוכרי לעשיית פעולה האסורה על ישראל. ככלל, אסור לנוכרי לשבות בשבת,180 אולם חכמים למדו במכילתא: “כל מלאכה לא יעשה בהם. לא תעשה אתה ולא יעשה חברך ולא יעשה גוי מלאכתך".181 משום כך בשעת צורך גדול או צורך מצווה מותר להיעזר בנוכרי, ויש לומר לו הדברים ברמז (למשל דרך סיפור).182 בשאלות שיוצגו להלן ובתשובות שניתנו להם, יש שאפשרות זו עולה גם היא על הפרק.

			באלול תרצ"ד הופנתה לכמ"ה שאלה בעניין האפשרות להשתמש בכיסא גלגלים. השואל ידע שבלא היתר לא יוכל להשתתף בתפילות הימים הנוראים, והידיעה הסבה לו צער עמוק.

			אקדים רקע קצר על השואל ושאלתו.

			השואל היה הרב רחמים חי חויתה הכוהן. שנים לפני שהפנה שאלה לכמ"ה דן הרב בשימוש בכיסא גלגלים בשבת (בעיר מעורבת) בעקבות שאלה שהופנתה אליו.183 בתשובתו התיר את השימוש וציין שלוש סיבות להיתר: (א) אין חשש שמא יתקן שהרי אינו יכול לרדת מכיסא הגלגלים ולתקנו; (ב) כיסא גלגלים אינו מיועד להליכה למרחקים מחוץ לתחום; (ג) גזרות חכמים נקבעו לגבי פעולות וחפצים שכיחים, וכיסא גלגלים מיועד ליחידים — נכים — ולא ציבור הרחב.184

			כאמור, לקראת הימים הנוראים תרצ"ה, פנה הרב רחמים הכוהן לכמ"ה וביקש לשמוע חוות דעתו. בפנייתו ציין שהוא חולה ומוגבל בתנועה. בימות החול התחיל לצאת מביתו ושאיפת האוויר הצח משפרת את בריאותו, אולם ביום השבת, בשל פסיקת הרב הדאיה, הוא נמנע מלצאת מביתו. כעת, בהתקרב ימי הדין, הוא ביקש לברר אם יש מקום להיתר:185

			אולם בהיות שהימים הנוראים הבעל"ט קרבו ויאתיון, וצער גדול ועלבון רב להתפלל בימים אלו ביחיד בבית, לכן חזרתי ועיינתי שנית בדבר, וראיתי שבאמת יש מקום להקל אפילו בעיר שאינה מעורבת, ע"י גוי.

			בשאלה עצמה כלולים טעמים להיתר, אך הפונה איננו מתיר לעצמו אלא מבקש מכמ"ה למצוא למענו היתר ראוי מן הטעמים שהזכיר או מטעמים אחרים. כמ"ה פתח את תשובתו בקביעה עקרונית: “כיון דזה הוא דבר התמוה לרבים, וכמ"ש רומנ"י בתשובתו, אף שאין לנו לגזור גזירות מדעתינו אין אנחנו יכולים להתירו" — דבר התמוה בעיני רבים אין אפשרות להתיר למרות הצער העמוק,186 ולנושא שבו עסקינן — סיבת האיסור: פגיעה בכבוד השבת. בהמשך התשובה מופיע נימוק: כמ"ה סבר שיש היום רשות הרבים מהתורה, ואם כן הוצאת הכיסא לרשות הרבים היא איסור תורה ממש ואין דרך להתירה על ידי ישראל.187 כמ"ה מחלק חילוק יסודי בין כלי העשוי להליכה (כמו מקל הליכה) לכלי הולכה (כיסא גלגלים). כלי העשוי להליכה נחשב חלק מהאדם והוא יכול לצאת בו לרשות הרבים, מה שאין כן כלי הולכה, שאין בינו ובין כלי תחבורה אחרים הבדל מהותי, וכשם שהם אסורים — “לכן לא הותר לו לרכוב על אוטומוביל, ושאר המובילים, מטעם זה" — גם הוא אסור. 

			כמ"ה הציע לפונה לאסוף מניין לביתו, ואם הדבר איננו מתאפשר לו — לשכור גוי להובלתו, ואם גם זה אינו אפשרי — להישאר בביתו.

			רמ"מ לעומתו הבחין בייחודו של כיסא הגלגלים ובשוני בינו לכלי התחבורה האחרים, ומתוך כך ייחד לו דין משלו:188

			ואמנם בעגלה דנדון דידן שהיא מיוחדת לקיטע, אין להחמיר כלל. וזה כלל גדול בכל כיוצא בזה, שבכל הוראה פרטית לאדם פרטי, לא נפיק מינה חורבא לשאר העם. שהכל יודעים דדוקא לזה התירו וחזותו מוכחת. ולאדם זה עצמו אנו יכולים להבינו [ללמדו] יפה לעמוד בכל האזהרות הצריכות.

			כיסא הגלגלים הוא מכשיר רפואי הניתן לאדם יחיד שנזקק לו מסיבות רפואיות, וגם ההיתר ניתן לאדם היחיד הנזקק לו. לכן אין חשש שמא אחרים שיראוהו יסיקו מסקנות מרחיקות לכת שהכול מותרים בנסיעה בשבת. כל מי שעיניו בראשו מבין שהכיסא נועד לפתור מצוקת יחיד ואין להרחיבו להיתר כללי גורף.189 

			האם הכרחי לראות בכיסא הגלגלים כלי תחבורה? מתשובת רמ"פ לשאלה (שלהי תשל"ב) בעניין דינו של נכה לעניין הליכה בעזרת קביים ונסיעה בעגלת נכים, מתברר שלאו דווקא. רמ"פ מחדש בתשובתו שכיסא גלגלים לנכה דינו כדין מנעל, ולכן הנכה רשאי לצאת בו לרשות הרבים. כל עוד הוא מוליך את הכיסא בעצמו — השימוש מותר בדיוק כשם שמותר השימוש במנעל. ואולם אם במעבר מרשות לרשות יש למשל מדרגה, והוא איננו מסוגל להוליך את הכיסא בעצמו ונזקק לעזרה, שם יוכל להסתייע בנוכרי, כיוון ש"שהוא חולה שיש לו צער גדול מזה שלא ילך להשמחה של קרובו יש מקום להתיר".190 ראוי לשים לב למילות רמ"פ “מזה שלא ילך להשמחה של קרובו". אין מדובר בהיתר לצורך מצווה. ההיתר ניתן לצורך השתתפות בפעילות חברתית־משפתית. בשל הצער שייגרם לנכה אם ייעדר מהשמחה, ההשתתפות בה מוגדרת כעת כצורך גדול, וצורך גדול — מצדיק אמירה לנוכרי.191 ראוי לדייק שרמ"פ לא ראה בכל צורך של נכה צורך גדול המצדיק אמירה לנוכרי, והגביל את ההיתר למקרים שבהם ההסתייעות בנוכרי היא הפתרון היחיד האפשרי.192

			ז. תובנות ומסקנות

			תשובות הפוסקים שהוצגו לעיל נכתבו בעקבות שאלות שבכולן ניכר המתח בין “כבוד הבריות" (הפונה החש מצוקה) ל"כבוד השבת" (החשש לפגיעה בדמותה). להלן נפרט את ההיבטים הבולטים שעלו מהן. 

			התחשבות בשינוי המציאות 

			כמ"ה בחן בתשומת לב שינויים שחלו במציאות, ובמקרים שבהם למד שהשינוי מהותי, ולהבנתו פסיקה שקבע בעבר אינה עולה בקנה אחד עם המציאות החדשה — לא היסס לשנות ולפסוק אחרת. דוגמה מובהקת לשינוי כזה הוא הפסיקה הנוגעת לשימוש בנורת החשמל. כל עוד סבר שהיא דומה לנר המוכר — אסר את השימוש בה, וכאשר למד עד כמה היא שונה ממנו — פסק להתיר. עיון במגוון תשובותיו של כמ"ה מעלה שהוא לא ראה בעיה בחדשנות מצד עצמה, היינו כל עוד אינה מתנגדת לעקרונות היהדות,193 ואדרבה ראה בחיוב את התפתחות הטכנולוגיה.194

			דוגמה מובהקת נוספת עולה מהוספה שהוסיף נכדו לתשובה שלו בעניין היציאה בשבת במקל הליכה. כמ"ה אסר אותה משום שלהבנתו היא פוגמת בדמות השבת; אבל נכדו זיהה שינוי שחל במציאות, שבעקבותיו יציאה במקל כבר איננה נתפסת כזלזול בשבת — ולכן התירה.

			בעניין נורת החשמל ניתן לזהות אותה ההתחשבות במציאות גם בפסיקת רמ"מ: תחילה אסר כדעת חכמים וברבות הימים חזר בו.

			רמ"פ זיהה גם הוא את השינויים במציאות, ואולם התחשבותו בהם הייתה מסויגת יותר, ולכן במקרים מסוימים אסר שימוש במכשיר אף על פי שהיה ברור לו שמעיקר הדין אין סיבה לאוסרו. דוגמה מובהקת להבחנה כזאת אפשר לראות בעניין נורת החשמל. לרמ"פ היה ברור שהיא שונה מן הנר הקדום, והוא לא חשש שמא המשתמש בה יגיע לעשיית מלאכה אסורה ולכן התיר את הקריאה לאורה. ואולם — את טלטולה אסר בשל קווי הדמיון בינה ובין הנר. דוגמה נוספת: האיסור להסתייע בשעון השבת, אף על פי שמעיקר הדין אין איסור בהפעלתו (וראו לעיל, הערה 64).

			מסורת הקהילה, מסורת החיים ומסורת הספרים

			כמ"ה ורמ"מ הנהיגו קהילה שיש לה מסורת מבוססת ויציבה, ומשום כך סמכו על בני קהילתם ששמירת השבת יקרה להם, ולא חששו שמא היתרים מסוימים יורחבו שלא כדין (“מדרון חלקלק") או יתפרשו כפגיעה במרחב הציבורי. 

			ההיתר של כמ"ה להשתמש בשעון השבת מיטיב להדגים עד כמה סמך על קהילתו. כמ"ה ולא חשש שמא מתוך ההיתר שבת יטעו ויעברו על איסורי השבת.195 הוא אפילו מצא בשעון השבת כלי המחזיק ברכה — תכנון הפעלת המכשירים בעוד מועד יאפשר עונג שבת ומנוחה — היהודי לא יוטרד משביתתו, שכן השעון יפעיל או יכבה את המכשירים הנחוצים ללא התערבותו. גם במקרה שהופנתה אליו שאלה בעניין חילול שבת הוא השיב שהוא סמוך ובטוח שהכול יתוקן.196

			גם רמ"מ סמך מאוד על קהילתו ומשום כך לא חשש להתיר מחשש שההיתר יורחב שלא כדין (כיסא הגלגלים). ומנגד — לא היסס לאסור במקום שראה לאסור. בפסיקתו ניכרת הישענות על פסיקות קודמות שנהגו עד ימיו (ולא חידוש), בלא חשש להתנגדות מצד קהלו שהתרגל זה כבר למנעמי המודרנה (נורת חשמל).

			רמ"פ לעומתם הנהיג קהילה חדשה שלא הייתה לה מסורת, ואדרבה המודרנה והליברליות הקיפו אותה מכל עבר. אופי קהילתו בא לידי ביטוי בפסיקותיו, לדוגמה: הוא חשש שמא מתן היתר לשימוש בשעון השבת ינוצל שלא כהלכה: מערכות שלמות (תעשייה ומסחר) יופעלו בשבת — אמנם בלא התערבות אדם — ויהפכו את השבת לחול, ומשום כך אסר. גם את טלטול נורת החשמל אסר בשל דמיונה לנר הקדום. בפסיקותיו ניכרת ההישענות על מסורת הספרים (בהיעדר מסורת חיים) ובבחירה בעיון בפסיקה הקדומה המקורית והגעה לפסיקה עצמאית מתוכה, דרך שלדעתו חובת הפוסק לצעוד בה.

			כבוד הבריות וכבוד השבת

			בפסיקות שהוצגו לעיל (וברבות נוספות) ניכר שהפוסקים הבינו את מצוקתם של יחידים סובלים וחיפשו דרכים להקל עליהם. במקרים מסוימים פוסקים חששו שהפסיקה המקלה ליחיד עלולה לפגום בדמות השבת במרחב הציבורי, ולכן החמירו. ויש — שהקלו גם במקרים כאלה, אם כי לא תמיד פסיקה מקלה הנוגעת להתנהלות במרחב הציבורי מעידה על ייחוס משקל רב יותר למצוקת הפרט. יש שהפוסקים לא חששו שההיתר ליחיד הסובל יביא לפגיעה כזאת כפי שנדגים ונסביר להלן: 

			כמ"ה ייחס חשיבות רבה לדמות השבת במרחב הציבורי.197 משום כך, למרות נטיית ליבו לחפש דרכים להקל על מי שנקלע למצוקה אישית, במקרים שבהם חשש שהקלה כזאת תפגע בדמות השבת דווקא החמיר. דוגמה לכך אפשר לראות בפסיקתו לרב רחמים חי חויתה הכוהן. גם בפסיקתו בעניין היציאה במקל לרשות הרבים אפשר לראות דוגמה כזאת. פסיקות המתירות אותה היו לפניו, והוא — בשל החשש האמור — בחר לאסור. 

			רמ"מ לא חשש שמא היתרים ליחידים הסובלים ממצוקה אישית יביאו לפגיעה בדמות השבת. פסיקתו בעניין כיסא הגלגלים היא דוגמה מובהקת לכך. היו פוסקים שחששו שמא הנסיעה בכיסא גלגלים תצטייר כנסיעה בכל כלי תחבורה שהוא ותפגע בדמות השבת, אבל רמ"מ כלל לא חשש מתרחיש כזה. להבנתו — ההבדל ברור. הרואים נכה בעגלת נכים אינם חושבים שנסיעתו ברחובות העיר מבטאת זלזול בכבוד השבת. ברור לכול שזו הדרך היחידה שלו להתנייד ממקום למקום והוא מכבד את השבת לא פחות מאחרים. כבוד השבת יישמר גם אם ייראו כמה נכים הנוסעים במרחב הציבורי. 

			גם רמ"פ היה רגיש מאוד למצוקתם של יחידים, ובמקרים מסוימים ניכר שהמשקל שייחס לפתרון מצוקתם הכריע את הכף. דוגמאות מובהקות לנטייה זו הן תשובתו לשאלת האישה העיוורת בעניין יציאה במקל, משבחר באפשרות שיש בה משום הסכמה שבשתיקה למען כבוד הבריות. בהיתר היציאה מרשות לרשות בכיסא גלגלים (כל עוד הנכה מסיעו בעצמו) וביסוסו על הקביעה שתפקידו תפקיד של מנעל — אפשר לראות שרמ"פ איננו חושש כלל שמא ההיתר יביא לפגיעה בדמות השבת. כשם שיוצאים בשבת במנעל — אפשר לצאת בכיסא גלגלים.

			רשימת המקורות וקיצוריהם

			ספרות מקור

			בבלי, מהדורת וגשל, ירושלים תשנ"ז. 

			חומש תורת חיים, ירושלים תשנ"ג.

			מכילתא דר' ישמעאל, פרנקפורט תרצ"א.

			ר' אברהם יצחק הכוהן קוק, שו"ת אורח משפט, ירושלים תשמ"ה.

			ר' בן ציון מאיר חי עוזיאל, משפטי עוזיאל, ירושלים תשנ"ט.

			ר' חיים הירשנזון, מלכי בקודש, סנט לואיס תרע"ט תרפ"ח.

			ר' חיים דוד הלוי, שו"ת עשה לך רב, תל אביב תשל"ו-תשמ"ט.

			ר' יהושע נויבירט, שמירת שבת כהלכתה, מהדורה שלישית, ירושלים תש"ע.

			ר' יוסף חיים, שו"ת רב פעלים, ירושלים תש"מ.

			ר' יוסף קארו, שולחן ערוך, מהד' א"י גוטליב, ירושלים תשס"ז.

			ר' יחזקאל לנדא, שו"ת נודע ביהודה, נודע ביהודה, ירושלים תשנ"ד.

			ר' יצחק אייזיק הלוי הרצוג, פסקים וכתבים, כרך ד יורה דעה, ירושלים תש"ן.

			ר' כלפון משה הכוהן, ברית כהונת עולם, בני ברק תשנ"ח.

			ר' כלפון משה הכוהן, שו"ת שואל ונשאל, בני ברק תשנ"ט-תשס"א.

			ר' מאיר הכוהן מראדין, משנה ברורה, ירושלים תש"ע.

			ר' מרדכי יעקב ברייש, שו"ת חלקת יעקב, תל אביב תשנ"ב.

			ר' משה איסרלש, שו"ת הרמ"א, ירושלים תשע"ח.

			ר' משה בן מימון, משנה תורה, מהד' יוחאי מקבילי (מבוסס כתבי יד תימניים), חיפה תשס"ה.

			ר' משה פיינשטיין, שו"ת אגרות משה, ניו יורק תשי"ט-תשמ"ב.

			ר' משה סופר, שו"ת חת"ם סופר, ירושלים תשס"ח.

			ר' משה שתרוג, שו"ת ישיב משה, תל אביב תש"מ. 

			ר' מצליח מאזוז, שו"ת איש מצליח, בני ברק תשס"ח. 

			ר' ניסים גירונדי, דרשות הר"ן השלם, ירושלים תשס"ט. 

			ר' עובדיה יוסף, שו"ת יביע אומר, ירושלים תשי"ד–תשס"ד.

			ר' רחמיים חי חיותא הכהן, שו"ת שמחת כהן, מושב ברכיה תשנ"ו-תש"ס.

			ר' שלום מרדכי הכוהן שבדרון, שו"ת מהרש"ם, ירושלים תשל"ד.

			ספרות מחקר 

			אנציקלופדיה תלמודית, חשמל = אנציקלופדיה תלמודית, כרך יח, ירושלים תשמ"ו, הערך חשמל, עמ' קעד, תרנ-תרנד, ונספח לערך חשמל, עמ' תרעז-תרעח.

			בלידשטיין, כבוד הבריות = יעקב בלידשטיין, “'גדול כבוד הבריות' — עיונים בגלגוליה של ההלכה", שנתון המשפט העברי ט-י (תשמ"ב-תשמ"ג), עמ' 186-127. 

			ברגר, הכרח הכפירה = Peter Berger, The Heretical Imperative, N.Y. 1979.

			ברנד, גדול כבוד הבריות = יצחק ברנד, “גדול כבוד הבריות", סידרא כא (תשס"ו), עמ' 5-34.

			ברנדס, זכויות = יהודה ברנדס, יהדות וזכויות אדם: בין צלם אלוהים לגוי קדוש, ירושלים תשע"ג. 

			ברנדס, פסיקה ממלכתית־מודרנית = יהודה ברנדס, “פסיקה ממלכתית־מודרנית", הלכה ציונית: המשמעויות ההלכתיות של הריבונות היהודית, בעריכת י"צ שטרן וי' שלג, ירושלים תשע"ח, עמ' 44-17. 

			ברנדס, שביתת כלים = יהודה ברנדס, “שביתת כלים ואוטומציה בשבת", אקדמות כב (תשס"ט), עמ' 118-96.

			בשן, קווים לדמותו = א' בשן, “ר' משה כלפון: קווים לדמותו", זכר דבר לעבדך: אסופת מאמרים לזכר דב רפל, בעריכת ש' גליק, ירושלים תשס"ז, עמ' 82-69.

			גולדמן, יהדות ללא אשליה = אליעזר גולדמן, יהדות ללא אשליה, ירושלים תשס"ט.

			גורדין, הנהגה הלכתית = הראל גורדין, הרב משה פיינשטיין: הנהגה הלכתית בעולם משתנה, אלון שבות תשע"ז.

			גילת, פרקים בהשתלשלות ההלכה = יעקב דב גילת, פרקים בהשתלשלות ההלכה, רמת גן תשנ"ב.

			דשן, עירנו אי־ג'רבה = שלמה דשן, “עירנו אי־ג'רבה: התמודדותם של רבי כלפון משה הכהן ובני דורו עם ניצני המודרנה", תרשיש: מחקרים ביהדות תוניסיה ומורשתה, בעריכת א' חזן וח' סעדון, רמת גן תשס"ט.

			הבלין, חכם אשכנזי = שלמה זלמן הבלין, “רבי יחיאל אשכנזי ותשובותיו: חכם אשכנזי בארצות האסלם", שלם: מחקרים בתולדות ארץ ישראל ויישובה היהודי, ספר שביעי, בעריכת י' הקר, ירושלים תשס"ב, עמ' 92-71.

			הכהן, פרשיות ומשפטים = אביעד הכהן, פרשיות ומשפטים: משפט עברי בפרשת השבוע, תל אביב תשע"א.

			השל, השבת = אבהרם יהושע השל, השבת: משמעותה לאדם בימינו, ירושלים תשמ"א.

			זוהר, האירו פני המזרח = צבי זוהר, האירו פני המזרח: הלכה והגות אצל חכמי ישראל במזרח התיכון, רעננה תשס"א.

			זוהר, מחויבות יהודית = צבי זוהר, מחויבות יהודית בעולם מודרני: הרב חיים הירשנזון ויחסו אל המודרנה, רעננה תשס"ג.

			כ"ץ, ההלכה במצר = יעקב כ"ץ, ההלכה במיצר: מכשולים על דרך האורתודוכסיה בהתהוותה, ירושלים תשנ"ב.

			כ"ץ, מסורת ומשבר = יעקב כ"ץ, מסורת ומשבר: החברה היהודית במוצאי ימי־הביניים, ירושלים תשמ"ו.

			כ"ץ, מעריב בזמנו = יעקב כ"ץ, “מעריב בזמנו ושלא בזמנו: דוגמה לזיקה בין מנהג, הלכה וחברה", ציון לה (תש"ל), עמ' 60-35.

			לאו, ממרן עד מרן = בנימין לאו, ממרן עד מרן: משנתו ההלכתית של הרב עובדיה יוסף, תל אביב תשס"ה.

			מאמו, משנתו ההלכתית = שי מאמו, משנתו ההלכתית של הרב משה כלפון הכהן מג'רבה כפי שהיא משתקפת בחיבוריו ההלכתיים “ברית כהונה" ושו"ת “שואל ונשאל", דיסרטציה, אוניברסיטת פוטסדם, גרמניה תש"פ. 

			נגר, מסורת במבחן = רבקה נגר, מסורת במבחן: רבני ג'רבה בין שמרנות לתמורה, אשקלון תשע"א. 

			נעים, הרב כלפון = ירון נעים, הרב כלפון משה הכהן מג'רבא: בין שמרנות למודרנה, דיסרטציה, רמת גן תשס"ט. 

			נעים, רבני ג'רבא = ירון נעים, “רבני ג'רבא — האומנם יהדות חרדית בארצות האסלאם?" מדעי היהדות 50 (תשע"ה), עמ' 113-83.

			סולובייצ'יק, שבר ושחזור = H. Soloveitchik, “Rupture and Reconstruction – The Transformation of Contemporary Orthodoxy”, Tradition 28, 4 (1994), pp. 64-130.

			סמט, כבוד הבריות = נעם סמט, כבוד הבריות: עיון רב־תחומי בסוגיה תלמודית, חיבור לשם קבלת תואר מוסמך, אוניברסיטת בן־גוריון בנגב תש"ע.

			פיקאר, הלכה בעולם חדש = אריאל פיקאר, הלכה בעולם חדש: שיח רבני בחברה מודרנית, ירושלים תשע"ב.

			פיקאר, משנתו = אריאל פיקאר, משנתו של הרב עובדיה יוסף בעידן של תמורות, רמת גן תשס"ז.

			פיקסלר, שימור דעות = א' פיקסלר, “שימור דעות בהלכה", עלון שבות 176 (תשע"ה), עמ' 107-105. 

			ישראל־פליסהואור, כשהעולם משתנה = עמוס ישראל־פליסהואור, “כשהעולם משתנה: המשפט הבין־לאומי בהלכה", הלכה, מטה־הלכה ופילוסופיה: עיון רב־תחומי, בעריכת אבינעם רוזנק, ירושלים תשע"א, עמ' 15, 185-151.

			פרידמן, מסורת שאבדה = מנחם פרידמן, “מסורת שאבדה, כיצד נצחה האות הכתובה את המסורת החיה — עיון בפולמוס השיעורים", מסע אל ההלכה: עיונים בין־תחומיים בעולם החוק היהודי, בעריכת ע' ברהולץ, ירושלים תשס"ג, עמ' 218-196.

			פרנקל, דיון בבעיות = ב' פרנקל, “דיון בבעיות הנוגעות להלכה עם התפתחות המדע", בד"ד 15 (תשס"ד), עמ' 110-107.

			קוסמן, עובדין דחול = אדמיאל קוסמן, לתולדות הקטגוריה של איסורי “עובדין דחול" בשבת ויו"ט: וייחוסה לקטגוריה של איסורי ה"שבות", דיסרטציה, אוניברסיטת בר אילן, תשנ"ג.

			קסירר וגליקסברג, מסיני ללשכת הגזית = שלמה קסירר ושלמה גליקסברג, מסיני ללשכת הגזית: תורה שבעל פה במשנתם של הרמב"ם והרמב"ן, רמת גן תשס"ח.

			רוזנק, מחוללת שינוי = אבינעם רוזנק, ההלכה כמחוללת שינוי: עיונים ביקורתיים בפילוסופיה של ההלכה, ירושלים תשס"ט.

			רוטנשטרייך, על הקיום היהודי = נתן רוטנשטרייך, על הקיום היהודי בזמן הזה, תל אביב תשל"ב.

			רונס, הושטת חפץ = ר' יצחק אבי רונס, “הושטת חפץ לאשתו בפרהסיה", תחומין מ (תש"ף), עמ' 147-138.

			רקובר, כבוד האדם = נחום רקובר, גדול כבוד הבריות: כבוד האדם כערך־על, ירושלים תשנ"ט.

			שטראוס, הזכות הטבעית = ל' שטראוס, הזכות הטבעית וההיסטוריה, ירושלים תשס"ה.

			שביד, תולדות = אליעזר שביד, תולדות פילוסופיית הדת היהודית בזמן החדש, תל אביב תשס"ו. 

			שגיא, אתגר השיבה = אבי שגיא, אתגר השיבה אל המסורת, ירושלים תשס"ז.

			שפרבר, דרכה של הלכה = דניאל שפרבר, דרכה של הלכה: קריאת נשים בתורה — פרקים במדיניות פסיקה, ירושלים תשס"ז.

			שפרבר, מנהגי ישראל = דניאל שפרבר, מנהגי ישראל, ירושלים תשנ"ד.

			תא־שמע, הלכה מנהג ומציאות = ישראל תא־שמע, הלכה מנהג ומציאות באשכנז, ירושלים תש"ס.

			

			
				
					101	זוהר, האירו פני המזרח, עמ' 13-12. בשן, קווים לדמותו, עמ' 70 הערה 4, ציין שרבני ג'רבה התנגדו לפתיחת בית הספר כל ישראל חברים. וראו: נעים, רבני ג'רבא, עמ' 95-86, המתאר את התנגדות רבני ג'רבה ובראשם הרב כלפון לפתיחת בית הספר מחשש להתבוללות, ועם זאת קיבלו את עקרונות המודרנה כל עוד אינם פוגעים ביהדות.

				

				
					102	אי קטן בקצה תוניס. ראוי להעיר בהקשר זה, שרבני ג'רבה ראו במקומם עיר חשובה. ראו: דשן, עירנו אי־ג'רבה, עמ' 361.

				

				
					103	גורדין, הנהגה הלכתית, עמ' 13-11, 49-46. לסקירה רחבה של הזרמים השונים ביהדות ארה"ב ראו: שביד, תולדות, חלק שלישי, עמ' 430-311. 

				

				
					104	בראשית דרכו היה רב ברוסיה וברבות הימים הגיע לארה"ב.

				

				
					105	שמות כ, ט.

				

				
					106	משנה שבת ז, ב. לדיון במקור המלאכות ותולדותיהן עיינו גילת, פרקים בהשתלשלות ההלכה, עמ' 43-32. מקור המלאכות הוא מהמשכן וחכמים קבעו מהי מלאכה חשובה. השוואת המשכן לשבת מלמדת על קדושת המקום המתבטאת במקדש ועל קדושת הזמן המתבטאת בשבת. ראו: השל, השבת, פרק א.

				

				
					107	כדברי הרמב"ם: “ודברים הרבה הן שאסרו חכמים משום שבות" (הלכות שבת, פכ"א ה"א). ושלא כמותו, לדעת הר"ן: “והעובר על אחד מהשבותין כעובר על אחד מהלאוין. כי עיקר התורה וגודל שכרה הוא במה שיגזרו החכמים ויתקנו במה שאין לו סמך בתורה". ראו: ר' ניסים גירונדי, דרשות הר"ן, הדרוש השביעי, עמ' רסב. 

				

				
					108	רמב"ם, הלכות שבת, פכ"א ה"א: “ודברים הרבה הן שאסרו חכמים משום שבות, מהן דברים אסורים מפני שהן דומים למלאכות ומהן דברים אסורים גזרה שמא יבוא מהן איסור סקילה".

				

				
					109	רמב"ם, שם: “יש דברים שהן אסורין בשבת אף על פי שאינם דומין למלאכה ואינם מביאין לידי מלאכה. ומפני מה נאסרו? משום שנאמר (ישעיהו נח, יג): ‘אם תשיב משבת רגלך עשות חפציך ביום קדשי'".

				

				
					110	הביטוי “עובדין דחול" לציון איסור שמטרתו לשמר את אופי השבת, מופיע לראשונה בתלמוד בדברי אביי בסוגיה במסכת ביצה (כח ע"א). בספרות התנאית משמש הביטוי (העברי) “כדרך שעושה בחול". ועיינו בדברי קוסמן בעניין הביטוי התלמודי (עובדין דחול, עמ' 65-61), הביטוי התנאי (שם, עמ' 32) ובהבדל בין הביטויים השונים (שם, עמ' 231-229). 

				

				
					111	גילת, פרקים בהשתלשלות ההלכה, עמ' 96-94. גילת תולה את שיטת הרמב"ן בפרשנותו למדרשי הלכה. לשיטתו, כל מה שלמדו חכמים מתוך פסוקי התורה בדרך מדרש הלכה — יש לו דין דאורייתא. 

				

				
					112	רמב"ן בפירושו לויקרא יט, ב: “לפיכך בא הכתוב, אחרי שפרט האיסורים שאסר אותם לגמרי, וצוה בדבר כללי שנהיה פרושים מן המותרות [...] באלו ובכיוצא בהן באה המצוה הזאת הכללית, אחרי שפרט כל העבירות שהן אסורות לגמרי, עד שיכנס בכלל זאת הצוואה הנקיות בידיו וגופו".

				

				
					113	רמב"ן בפירושו לדברים ו, יח: “וזה ענין גדול, לפי שאי אפשר להזכיר בתורה כל הנהגות האדם עם שכניו ורעיו וכל משאו ומתנו ותקוני הישוב והמדינות כלם [...] חזר לומר בדרך כלל שיעשה הטוב והישר בכל דבר".

				

				
					114	לעיון בדעת הרמב"ם שאינה כדעת רמב"ן, ראו: קסירר וגליקסברג, מסיני ללשכת הגזית, עמ' 84-54. 

				

				
					115	קוסמן, עובדין דחול, עמ' 160-159, 181, 194-193. וכן נפסק להלכה כשיטת הר"ן בעניין רדיית הפת שהיא אסורה משום עובדין דחול ואינה שבות ומותרת לצורך השבת. שולחן ערוך אורח חיים סימן רנד, ה.

				

				
					116	קוסמן, עובדין דחול, עמ' 199-198. את דיונו הוא מסכם (שם, עמ' 217) במחלוקת עקרונית של רבני המזרח המתירים נסיעה ברכבת בשבת בתוך התחום, לעומת חכמי אשכנז האוסרים נסיעה כזאת על פי חידושו של החתם סופר. וראו: זוהר, האירו פני המזרח, עמ' 23-21, הדן בהכרעתו של הרב עבדאללה סומך, המתיר נסיעה ברכבת עירונית ואוסר ברכבת בין־עירונית ויתרון הרכבת העירונית הוא שנסיעה בה מותרת בשבת לעומת נסיעה בעזרת סוסים האסורה בשבת.

				

				
					117	ובהם הבן איש חי. ראו: שו"ת רב פעלים ח"ג סימן יב.

				

				
					118	בבלי, ברכות יט ע"א. לעיון מורחב בסוגיה עיינו: סמט, כבוד הבריות; ועיינו בסקירתו של שפרבר, דרכה של הלכה, עמ' 67 ואילך של הכלל “גדול כבוד הבריות" כחלק מכללי־על הלכתיים.

				

				
					119	רקובר, כבוד האדם. 

				

				
					120	בלידשטיין, כבוד הבריות, עמ' 128.

				

				
					121	שם, עמ' 133. להרחבה ראו: ברנד, גדול כבוד הבריות, שעמד על ההבדל בין דרך הבבלי בסוגיה לבין דרך הירושלמי.

				

				
					122	בלידשטיין, כבוד הבריות, עמ' 179.

				

				
					123	שם, עמ' 180.

				

				
					124	ברנדס, זכויות, עמ' 120-119.

				

				
					125	שו"ת הרמ"א, קכה.

				

				
					126	רמ"פ נשאל לגבי מי שקבע (בטעות, ופרסם למקורביו) לקיים את טקס פדיון הבן ביום השלושים להיוולדו במקום ביום השלושים ואחד כפי שנפסק להלכה — אם כדי למנוע ממנו בושה אפשר להתחשב בדעות המקלות ולהתיר לו לפדות את התינוק בתאריך שקבע. רמ"פ פסק: “לכן במקום בושת וגדול כבוד הבריות יש לעשות הפדיון אף שהוא לא כמו שנוהגים דגדול כבוד הבריות שדוחה לא תסור" (שו"ת אגרות משה [להלן: אג"מ] יורה דעה ח"א סימן קצו, עמ' שצה). בתשובתו הביא ראיה מתשובת הרמ"א לעיל, וקבע שבמקרה שבו יש שתי שיטות בהלכה “כבוד הבריות" מאפשר לנקוט בשיטה המקלה, אף על פי שלא נפסקה להלכה. אין להבין מפסיקה זו שלדעת רמ"פ כל מקרה שבו אדם חש אי־נוחות מסוימת, ומבחינתו אפילו בושה — מצדיק הקלה הלכתית. לדוגמה: בשאלה שהופנתה אליו הועלתה הטענה שהקפדה בפרהסיה על איסורי הרחקה בין איש לאשתו עלולה לבזות את האישה, ולכן יש לצמצמה רק לזמנים שבהם בני הזוג לבדם. רמ"פ דחה את הטענה מכל וכול: “ומה שמתביישות כשהיא נמצאת עם אלו שאינן שומרות דיני התורה אין להחשיב בושת כזה לכבוד הבריות להתיר איסורים ואף לא מנהג ישראל בשביל זה, כיון דאדרבה טוב שלא תתבייש אף לפניהן בקיום מצות התורה" (אג"מ, יורה דעה ח"ב סימן עז, עמ' קמו), ועיינו גם רונס, הושטת חפץ, עמ' 140. כמ"ה נשאל לגבי אדם שמת אביו לפני פסח ולא חיכה שלושה חודשים כנהוג בג'רבה לאסור תספורת על אביו למשך שלושה חודשים, ואחר שעברו שלושה חודשים לא יכול להסתפר לפני י"ז בתמוז, היות שבט"ז בתמוז הסתיימו שלושים יום למות בנו. כמ"ה התיר לו להסתפר מי"ז בתמוז. השיקול של “כבוד הבריות" גורם להכריע כשיטות המקלות לגבי תחילת האבלות הישנה על המקדש. ראו: שו"ת שואל ונשאל ח"ה, יורה דעה סימן קלה, עמ' קנח; מקור הדין בשולחן ערוך, יורה דעה סימן שצ, סעיף ד. יש להעיר שהרב משה סופר שנשאל שאלה דומה (שו"ת חת"ם סופר ח"ב, יורה דעה סימן שמז), התיר להתגלח בי"ח בתמוז תספורת חלקית כדי שחבריו לא יגערו בו והכלל “כבוד הבריות" אינו עולה בנימוקיו. היתרו מבוסס על הכרת המציאות: העובדה שמנהגם של בני אשכנז לגלח את הזקן מצמצמת את שיעור הגערה משלושה חודשים לחודש אחד.

				

				
					127	רוטנשטרייך, על הקיום היהודי, עמ' 63. 

				

				
					128	האדם בזכות דעתו הפך לריבון במקום האל. שטראוס, הזכות הטבעית, אהוד לוז במבוא לספר, עמ' כז. לדעת כ"ץ (מסורת ומשבר, עמ' 17), ההשכלה וגם החסידות הנשענת על הכריזמה הדתית והחוויה הדתית הבלתי אמצעית, מתנגשות זו בזו, ועם זאת יש להן מכנה משותף כלפי המסורת: הן רואות בעצמן את מקור הסמכות מבלי להזדקק לתוקף של המסורת.

				

				
					129	שטראוס, הזכות הטבעית, עמ' 232. גם כ"ץ (ההלכה במצר, עמ' 20-9) הראה שהאורתודוקסיה המודרנית איננה המשך לתנועה המסורתית אלא נוצרה כתגובת נגד לתנועת ההשכלה והחילון. חוקרים מאוחרים עמדו על הבעייתיות שבחלוקה דיכוטומית בין חברה מסורתית לחברה מודרנית. שגיא (אתגר השיבה, עמ' 19-18) הבחין בין המסורת לבין דימוי המסורת; ופיקאר (משנתו, עמ' 21-19) סיכם שבחברה המודרנית חל שינוי מהחברה המסורתית בתחומים אלו: (א) פרשנות המציאות על פי הנחות הקיימות בעבר; (ב) אופי הפעילות הנורמטיבית השגרתית שאין נותנים עליה את הדעת; (ג) סמכות השלטון; (ד) בניית הזהות האישית והחברתית.

				

				
					130	גורדין, הנהגה הלכתית, עמ' 50-46, 216-215. אשר לאפשרות לקיים אורתודוקסיה מודרנית, ראו: גולדמן, יהדות ללא אשליה, עמ' 44-38. וכן ראו: ברגר, הכרח הכפירה, עמ' 65-32. גם ברגר זיהה שלוש דרכי תגובה של האדם מאמין לעולם המודרני: (א) ראייה במודרנה תנועה (אחת מני רבות) של כפירה; (ב) הפיכת מושגים דתיים לחילוניים; (ג) חוויה דתית שאינה תלויה בגורמים חיצוניים המאשרים את נכונותה. שגיא (אתגר השיבה) הציע חלוקה משלו. בחלוקה שלו שני סוגים בלבד, והיא מבוססת על היחס למודרניות מצד הוגים: (א) קבלת המודרניות לכתחילה, גישה שמייצג אליעזר גולדמן (יהדות ללא אשליה, עמ' 105-81); (ב) קבלתה בדיעבד, גישה שעם מייצגיה נמנים הרב סולובייצ'יק וישעיהו ליבוביץ (שם, עמ' 80-27).

				

				
					131	פרידמן, מסורת שאבדה. בעמ' 198-196 הוא מציין את ידידו שמשפחתו ממרוקו ולה יש מסורת מפוארת ולכן אינה יכולה לאמץ את חומרת החזון איש לגבי שיעור גביע היין, לעומת משפחות אשכנזיות שהמסורת המשפחתית שלהן נפגעה בשואה. ובעמ' 204 תלה את התפתחות החומרות לקראת סוף מאה התשע־עשרה בהתהוות עולם הישיבות שריכזו אליהן צעירים המנותקים ממסורת משפחתית.

				

				
					132	סולובייצ'יק (שבר ושחזור, עמ' 63-62) טוען, שאפילו האות הכתובה המתארת היסטוריה אינה מתארת את השינוי אלא את הרציפות המדומה, וכך נוצר כעין תחליף לסיפור האישי מהבית. בהערה 6 הוא מציין, שהרב ישראל מאיר הכהן, מחבר המשנה ברורה, הבין בשלב מוקדם שבעקבות תהליכי החילון הבית איבד מיכולתו לחנך, ולכן חינוך על ידי לימוד מספרים הופך למצווה חשובה ושומר על רציפות המסורת. בדרך זו ניתן להבין את דברי שפרבר (מנהגי ישראל ג, עמ' יג-כ) שלפיהם מחבר המשנה ברורה סובר שיש למנהג תוקף עצמאי, ללא קשר לבסיסו העיוני ולמקורו ההלכתי. 

				

				
					133	כ"ץ, מעריב בזמנו.

				

				
					134	כפי שעולה מתשובה שחיבר בשנת 1934 שעסקה בדיני חציצה בטבילה (אג"מ, יורה דעה ח"א, סימן קא): “מחוייב כל מי שבידו להכריע כל דין שיבא לידו כפי האפשר לו בחקירה ודרישה היטב בש"ס ופוסקים בהבנה ישרה ובראיות נכונות אף שהוא דין חדש שלא דברו אודותיו בספרים... ואף אם הכרעתו לפעמים נגד איזה גאונים מרבותינו האחרונים מה בכך הא ודאי שרשאין אף אנו לחלוק על האחרונים וגם לפעמים על איזה ראשונים כשיש ראיות נכונות והעיקר גם בטעמים נכונים [...] כיון שאינו נגד הפוסקים המפורסמים בעלי הש"ע שנתקבלו בכל מדינותינו".

				

				
					135	גורדין (הנהגה הלכתית, עמ' 387-380) ראה בשיטת רמ"פ פסיקה המבוססת על “מודל התבונה האנושית" המפרשת את ההלכה על פי תכליתה. 

				

				
					136	סקירה של הפסיקה האשכנזית ראו אצל הבלין, חכם אשכנזי, עמ' 92-88.

				

				
					137	תא־שמע, הלכה, מנהג ומציאות, עמ' 62-60. 

				

				
					138	כפי שעולה מדברי הרב יוסף חיים מבגדאד (שו"ת רב פעלים ח"א, בפתיחת הספר): “ובדרך זו נוהגים חכמי הספרדים בפסקים ותשובות שלהם, לתור ולדרוש מכל הספרים ראשונים ואחרונים ואחרוני האחרונים ככל אשר תשיג ידם כדי לברר ההלכה בתשובותיהם". דברים אלו הובאו גם אצל הרב עובדיה יוסף בספרו יביע אומר חלק אורח חיים בפתיחה. ביחס להקדמה זו ראו: לאו, ממרן עד מרן, עמ' 69-63. וראו אצל זוהר, האירו פני המזרח, עמ' 58-57, דיון בשיטת הפסיקה של הרב יוסף חיים השמה דגש בלימוד של חכם מחוכמתם של חבריו החכמים אף אם אינם במעלתו, שהרי “מתלמידי יותר מכולם". 

				

				
					139	ראו: מאמו, משנתו ההלכתית, עמ' 19. 

				

				
					140	שולחן ערוך אורח חיים סימן רעה סעיף א. ואפילו הנר גבוה שאינו יכול להגיע אליו אסורה הקריאה לאורו.

				

				
					141	אנציקלופדיה תלמודית, חשמל; ר' יהושע נויבירט, שמירת שבת כהלכתה, פרק יג סעיף א, עמ' קסו. לדברי ברנדס (פסיקה ממלכתית־מודרנית, עמ' 31) הטוען שהמחלוקת ההלכתית — אם יש לראות בנורה אש (שיטת הרב קוק שו"ת אורח משפט סימן עא) או שמא אש היא רק אש במובן המקובל, זו שדלקה במשכן (כך שיטת המהרש"ם ח"ב סימן רמז) — היא מחלוקת עקרונית רעיונית בהבנת האופי של איסורי שבת.

				

				
					142	שו"ת שואל ונשאל ח"א סימן עו. הדיון מופיע בתשובה שנכתבה בי"ג בכסלו תרצ"ג.

				

				
					143	שולחן ערוך אורח חיים סימן רעה סעיף א.

				

				
					144	משנה ברורה סימן רעה סעיף קטן ד.

				

				
					145	ברית כהונת עולם ח"א דף קעג מערכת ש אות כא; מאמו (משנתו ההלכתית, עמ' 139-138) טוען שמנורת החשמל המוכרת לנו כיום הגיעה שש שנים אחרי כתיבת התשובה הראשונה. שינוי המציאות הביא לשינוי בתשובה. אעיר כי הרב חיים הירשנזון (מלכי בקודש, ח"ה, עמ' 21) ביסס את ההיתר להדליק נורת חשמל בשבת על שני נימוקים שנראים אותם הנימוקים ממש: (א) החשמל איננו האש שהייתה במשכן, ולכן בהדלקת חשמל אין עוברים על איסור הבערה; (ב) חכמים גזרו על מה שהיה קיים בזמנם, ולא ייתכן לומר שאמצעים מודרניים מאוחרים אסורים מדברי חכמים. וראו גם: זוהר, מחויבות יהודית, עמ' 254-251. למרות הדמיון עד כדי זהות בנימוקים, חשוב להבחין בין הפסיקות הנשענות עליהם: פסיקת הרב הירשנזון נוגעת להדלקה או לכיבוי אור החשמל, ואילו פסיקת כמ"ה אינה עוסקת בהדלקה או בכיבוי כלל (ברור לו שפעולות אלו אסורות), אלא בהנאה מאורה של המנורה שכבר דולקת. הרב עובדיה (שו"ת יביע אומר ח"א אורח חיים סימן טז) הזכיר את שיטת כמ"ה לאסור ופסק להתיר מטעם שאין גוזרים גזרות חדשות. פיקאר (הלכה בעולם חדש, עמ' 219) ציין כי הרב עובדיה חתם את התשובה בנימוק שהקריאה לאור נר החשמל מונעת ביטול תורה. הרב עובדיה כתב תשובה נוספת בעניין זה (והתפרסמה בספרו יחווה דעת ח"ג סימן כ) וגם בה הביא את פסיקת כמ"ה המוקדמת, לאסור, והכריע להתיר כדעת רוב הפוסקים. בתשובה מאוחרת יותר (שו"ת יחווה דעת ח"ו סימן כ) שעסקה במנורת חשמל שניתן לשנות בה את עוצמת האור ומשום כך לכאורה היא דומה לנר השמן של חז"ל והיה מקום לאסור, פסק הרב עובדיה שהשימוש מותר, וגם כאן הביא פסיקה של כמ"ה — אבל פסיקה מאוחרת המתירה, מספרו ברית עולם.

				

				
					146	שו"ת איש מצליח ח"א סימן לא, עמ' קז. התשובה הופנתה לרב הדאיה. 

				

				
					147	עדות בנו הרב מאיר מזוז שליט"א, ראש ישיבת כסא רחמים, מילואים בסוף שו"ת איש מצליח ח"א (נח ע"ב).

				

				
					148	אג"מ כרך ח, אורח חיים ח"ה סימן כב אות לו, עמ' עו; שם, סימן כג, עמ' עו. רמ"פ כתב שאין להתיר בטלטול כיוון שדומה הוא לנר של אש.

				

				
					149	ואכן ניכר הבדל בין פסיקתו בעניין הנורה לפסיקותיו בעניין מכשירי חשמל אחרים שאינם מוגדרים כלי שמלאכתו לאיסור (לשיטתו — כלי שפעולתו עצמה אסורה ולא כלי שהפעלתו באיסור). לדוגמה: את המאוורר לא אסר להזיז ממקומו שמא יתנתק ממקור החשמל או מחשש דומה; את טלטול הנורה אסר רק בגלל הדמיון בינה לנר השעווה שאותו ברי שאסור לטלטל. וכן פסק במקרים אחרים שבהם גזרת חז"ל דרשה סימן היכר, ובמכשירים של היום היכר כזה איננו נחוץ (אג"מ כרך ח אורח חיים י"ה סימן כב אות כה, עמ' עד-עה). 

				

				
					150	לסיכום דיון האוסרים הפעלה מערב שבת ראו: אנציקלופדיה תלמודית, כרך יח נספח לערך חשמל, עמ' תרעז-תרעח. מעניינת שיטתו של הרב בן ציון מאיר חי עוזיאל (1953-1880) המתיר לכבות על ידי שעון שבת ואוסר להדליק מהטעם שנחשב מעשי ידי האדם בזמן התחלת הפעולה (משפטי עוזיאל חלק ג סימן לב, עמ' פו).

				

				
					151	הדימוי נועד רק למחלוקת בדבר כבוד השבת מול כבוד הבריות. איני טוען שישנה עקיבות; כל פוסק נקט גישה אחת בכל פסיקותיו. כך, לדוגמה, יש דמיון בין הרמ"פ לכמ"ה בגישה המחלקת בין הציבור הרחב לבני עלייה. להסברת גישתו של רמ"פ ביחס להכלה של מומרים לתיאבון לעומת דחיית מומרים להכעיס עיינו גורדין, הנהגה הלכתית, עמ' 160, 217-216). לגישתו של כמ"ה עיינו בהבחנה שהציג מאמו (משנתו ההלכתית, עמ' 146-143) בעניין פסיקתו של כמ"ה לגבי שימוש במכונת גילוח שאיננה פסיקה אחת לכולם: לציבור הרחב — מותר, ולבני עלייה — אסור. 

				

				
					152	שו"ת שואל ונשאל ח"ד או"ח סימן מא, עמ' כ. 

				

				
					153	שו"ת ישיב משה ח"ב סימן רטו (עמ' לב ע"ב). לדעתו איסור ההדלקה ברור וידוע, ואין לחשוש להדלקה בטעות, ולכן אין סיבה לגזור על הפעלת שעון שבת מתוך חשש כזה. 

				

				
					154	שו"ת שואל ונשאל ח"ג, השמטות אורח חיים סימן תקיח, עמ' קכב. ביטחון בשמירת השבת מובע גם בתשובה בעניין הדרך שבה יש לנהוג במחלל שבת שפתח את חנותו בשבת. כמ"ה מפרט את ארבעת האיסורים שבהפעלת חנות בשבת, ואוסר את המאכלים המבושלים והיין הנמכרים בחנות מדין מומר. וראו: דשן, עירנו אי־ג'רבה, שלמד מפסק זה שכמ"ה היה סמוך ובטוח כי מצב היהדות מתוקן ולא חשש לפריצת גדר.

				

				
					155	ואם בישיבה אסר, קל וחומר בבתים פרטיים. רמ"מ חשש שמא היתר יביא לפריצת גדר של ממש לצורך פעולות שפגיעתן באופי השבת (גם ברשות היחיד) ברור, כגון לצפייה במשחקי כדורגל וכדומה. במשנה ברורה עם הערות איש מצליח, כרך ג, במבוא להלכות שבת (עמ' 23-16) שכתב בנו, הרב מאיר ניסים מאזוז (1945, תוניסיה־ישראל) הסביר מדוע יש לאסור את השימוש בשעון שבת. ושם בעמ' 17 הביא מה שכתב אביו לרב בוגיד סעדון בהגהתו לשו"ת שמחת כהן (ח"ב אורח חיים סי כג) וציין לשו"ת עשה לך רב לרב חיים דוד הלוי (ח"ז סימן כב) שניתן לחכמים הסמכות והחובה לגזור גזרות חדשות במקום שבו הציבור אינם בני תורה. 

				

				
					156	רמ"פ מתאר בתחילת התשובה את התוצאה של הזלזול בשבת, ובהמשך התשובה משתמש ב"זילותא דשבתא" כנימוק הלכתי. החשש מהפעלת המסחר בשבת באמצעות הטכנולוגיה משתקף גם בתשובת הרב יעקב בריש משנת תשכ"א: הרב נשאל אם מותר להפעיל מזכירה אלקטרונית בשבת, והשיב (שו"ת חלקת יעקב אורח חיים סימן ע): “ואם נזלזל בקדושת שבת בההיתרים של הטעכניק משום שהכל נעשה מעצמו, יוצמח מזה חילול שבת גדול, שאדם בשבתו בביהמ"ד או על שלחנו של סעודת שבת ומנגן זמירות לכבוד שבת, ועסקו או משרדו עובד בשבת עבורו כבימות החול, ומסופקני אם זה אינו דומה להא דרמב"ן בפ' אמור דמקח וממכר הנעשה בקביעות, אף בדברים שאינן של מלאכה אסור מן התורה"; והשיג עליו ר' משה שטרן (שו"ת באר משה ח"ו קונטרס עלעקטריק א סימן נ): “ראיתי בתשו' חלקת יעקב (ח"ג סי' צ"ד) שמתחילה כתב כמעט ככל דברי דעפ"י הלכה אין מקום לאסור, אולם אח"כ עשה עצמו לדייני גזירה וגוזר גזירה חדשה שבודאי אין ביד שום רב יהי' מי שיהי' לגזור מעצמו גזירות חדשות, ובודאי אם גדולי רבנים דזמנינו יגזרו גזירה, ובהסכמה יעלו לגזור בודאי נכוף ראשינו לקבל גזרתם, אבל רב יחידי בודאי אין בידו לגזור וגם בודאי לא נקבל גזירתו". ויכוח זה מאפיין מקרים שבהם אין איסור ברור שניתן לקושרו לאחת מל"ט אבות מלאכה אך כבוד השבת נפגע אנושות, ופוסקי ההלכה שאינם יכולים לגזור גזרות חדשות מנסים לבסס את האיסור על יסודות קיימים.

				

				
					157	ברנדס (שביתת כלים, עמ' 111) סבר שבפסיקת רמ"פ ניכרים שרידים של שיטת בית שמאי שאסרו הפעלת כלים מערב שבת. וכן (שם, עמ' 113) הוא מביא את שיטת הרב יצחק אייזיק הלוי הרצוג שמעלה את דרגת החומרה של אמירה לנוכרי בשבת ומגדיר אותה איסור תורה. 

				

				
					158	אג"מ אורח חיים ח"ד סימן ס. וביקורת על פסק זה כתב הרב עובדיה יוסף (שו"ת יביע אומר ח"י אורח חיים סימן כו): “ולית דחש להא משום זילותא דשבת, ומה בין הבערה וכיבוי, לבישול, כולה חדא מילתא היא, ובע"כ דה"ט משום שלא אסרה תורה בשבת אלא עשייה, אבל גרמא שרי".

				

				
					159	ודוק: הדלקת תאורה לבדה מותרת ואילו הדלקת מכשירי חשמל אחרים, אפילו נחשבים צורכי הבית כגון מזגן, אסורה. כך כתב בנו הרב ראובן פיינשטיין לרב צבי רייזמן “מכונת קפה ומכשיר אופה לחם בשבת", מוריה שנה לה (י-יב) (תשע"ח), עמ' רצ. עיינו גורדין, הנהגה הלכתית, עמ' 252-251; וכן פיקאר, הלכה בעולם חדש, עמ' 218-215. לטענת פיקאר התאורה הפכה למובנת מאליה בשבת, ולכן הפעלתה אינה נתפסת עוד כפעולה המנוגדת לאופי השבת.

				

				
					160	אג"מ כרך ח אורח חיים ח"ה סימן כד אות ה, עמ' עח. התשובה נכתבה בשנת תשמ"ג במענה לשאלה שעניינה דין אורח המתארח בשבת ומארחו מגיש לו מאכלים שנתבשלו בשבת באמצעות שעון שבת. את אכילת המאכלים האלה רמ"פ אסר, אבל ניצל את ההזדמנות להסביר את עמדתו בעניין שעון השבת בכלל. ועיינו בדברי פרנקל (דיון בבעיות, עמ' 108) שהביא מכתב שכתב רמ"פ בערוב ימיו, ובו ציין שהיה רוצה לבטל את כל ההקלות שהטכנולוגיה והמדע הביאו לחיי יהודים שומרי שבת ואפילו את השימוש בשעון שבת לתאורה בלבד, כדי לשמור את ה'רוח של השבת'.

				

				
					161	ומשום כך הנוהג שהתפשט בעניין האמירה לנוכרי נחשב תקדים שעליו אפשר היה לבסס היתר להדליק ולכבות תאורה באמצעות שעון שבת, אבל כיוון שלהפעלת מזגן לא נהג תקדים כזה — אותה לא התיר.

				

				
					162	רמ"א, שולחן ערוך, אורח חיים, סימן רעו סעיף ב; אג"מ אורח חיים ח"ד סימן ס, עמ' צב–צג: “ונמשך מזה באיזה מקומות שגם בשבת לעת ערב הדליקו ע"י נכרי לאמירת המזמורים אף שכבר צוחו הרבה [...] אבל נתן טעם להמתירין".

				

				
					163	שמות טז, כט.

				

				
					164	שולחן ערוך אורח חיים סימן שמה. בהגדרת רשות הרבים יש הסוברים שצריך תנאי סף של 60 ריבוא העוברים שם מדי יום. שולחן ערוך אורח חיים סימן שמה סעיף ז; וראו בביאור הלכה ד"ה שאין, מה פסק השולחן ערוך. וראו גם: ר' יהושע נויבירט, שמירת שבת כהלכתה פרק יז אותיות ו–ח, עמ' רמז–רמח. חכמים הרחיבו את איסור התורה וקבעו רשות נוספת האסורה מדרבנן ‘כרמלית' שגם אליה וממנה אין להעביר חפצים בשבת. 

				

				
					165	שולחן ערוך אורח חיים סימן שא סעיף ז.

				

				
					166	משנה שבת ו, ח.

				

				
					167	בבלי שבת סה ע"ב, תוספות ד"ה הקיטע.

				

				
					168	לכאורה במקום המוקף עירוב אין סיבה לאסור, ואיסור זה הוא גזרה.

				

				
					169	בבלי ביצה כה ע"ב (בברייתא המובאת בסוגיה); שולחן ערוך אורח חיים סימן תקכב, סעיף א-ב.

				

				
					170	שולחן ערוך אורח חיים סימן שא סעיף טו.

				

				
					171	שולחן ערוך אורח חיים סימן שא סעיף יז. מן ההיתר לצאת במקל הליכה למי שאיננו יכול להסתדר בלעדיו וגם מהסבר המשנה ברורה עולה, שאדם שמסתייע בתותבת ואינו יכול ללכת בלעדיה, מותר לו לצאת בה לרשות הרבים בשבת (שולחן ערוך סימן שא; רמ"א, סעיף טז; משנה ברורה, ס"ק נו).

				

				
					172	בשן (קווים לדמותו, עמ' 75) הציג דוגמות לפסיקות של כמ"ה המלמדות על נטייתו להקל על חולים ובהן: הקלה בתעניות למעוברות ולמיניקות מחשש לשלומן או לשלום התינוקות הרכים היונקים (שו"ת שואל ונשאל ח"ד אורח חיים סימן ז-ח, ח"ה סימן צט), במיוחד באזורים חמים (שו"ת שואל ונשאל ח"ח סימן עג); הנחייתו להורים להשקות ילד שנחלש מחמת צום יום הכיפורים, אף על פי שהילד רוצה מאוד להשלים את הצום; היתר לחולה להסתפק בשטיפת הפה והדחתו בין אכילת בשר לחלב (ברית כהונה א יו"ד מערכת ב סימן יט, וכן שו"ת שואל ונשאל ח"א יו"ד סימן נח, ח"ב יו"ד סימן כו); היתר גילוח בתער על ידי נוכרי, ונתינת סמכות לחולה להגדיר שמצבו מסוכן מבלי להידרש לחוות דעת הרופא (שו"ת שואל ונשאל ח"ח יו"ד סימן קלב, ח"ג יו"ד סימן שכט). 

				

				
					173	שו"ת שואל ונשאל ח"ו סימן כח, עמ' לג.

				

				
					174	שו"ת נודע ביהודה מהדורה קמא אורח חיים סימן יא, עמ' טו; ומהדורה תנינא סימן כח, עמ' קלב.

				

				
					175	אג"מ ח"ה סימן יט, עמ' מט–נ. 

				

				
					176	רמ"פ מודע לעובדה שהעירוב מקל על מצוקת היחיד, ובכל זאת איננו מתיר להסתייע בעירוב בכרך הגדול מחשש שתישכח תורת עירוב מישראל, ובלשונו: “דהרי בשביל זה לא ידעו כלל שאיכא איסור הוצאה. וזה וודאי שאיסור היותר גדול הוא להשכיח תורה, אפילו כשידוע שלא יבא שום תקלה מזה" (אג"מ אורח חיים ח"ה סימן כח). ועיינו גורדין, הנהגה הלכתית, עמ' 261. ובכל אופן בתשובה זו נראה שהוא חוזר ליסוד הדין שברוב המקומות אין רשות הרבים מהתורה ומותר אפילו בערי ענק דוגמת ניו יורק. 

				

				
					177	השימוש בצ"ע [צריך עיון] נדיר בתשובות רמ"פ (מופיע בחמש תשובות בלבד). 

				

				
					178	הכהן (פרשיות ומשפטים, עמ' 139-137) משווה בין גישת רמ"פ המתיר הכנסת כלב נחייה לבית הכנסת מתוך התחשבות בסומא (אג"מ ח"א סימן מה) ובין גישת הרב ברייש האוסר (שו"ת חלקת יעקב או"ח, לד) בגלל הזלזול בבית הכנסת. וראו סקירתו של פיקסלר (שימור דעות, עמ' 127-105) המציגה תהליך שבו דעות שנדחו מההלכה חוזרות בדברי הפוסקים, לפעמים בצורה בלתי מודעת.

				

				
					179	תשובה שבה אסר את השימוש בשעון השבת אף על פי שהכיר את תשובות חכמי המאה התשע־עשרה שכבר התירו.

				

				
					180	בבלי סנהדרין נח ע"ב: “נכרי ששבת חייב מיתה".

				

				
					181	מכילתא דרבי ישמעאל בא — מסכתא דפסחא בא פרשה ט (מהדורת הורביץ, עמ' 30).

				

				
					182	דיני אמירה לנוכרי מובאים בשולחן ערוך אורח חיים, סימן שז סעיף ה; בדין הנאה ממלאכתו עוסק סימן שכה; סימן שלד סעיף כה עוסק בנוכרי המכבה שרפה.

				

				
					183	שו"ת שמחת כהן ח"א סימן עח, עמ' קה.

				

				
					184	הוא הוסיף שגם לדעת כל מי שאסרו נסיעה באופניים — הוא סמוך ובטוח שיסכימו עימו שדין כיסא הגלגלים שונה, והשימוש בו מותר. בעניין האופניים שהזכיר ראוי להסביר: הרב יוסף חיים מבגדאד התיר נסיעה באופניים במקום שיש בו עירוב, ובעיר ללא עירוב התיר לצורך מצווה כגון קריאה בתורה או שליח ציבור וכן לזקן המתקשה בהליכה (שו"ת רב פעלים אורח חיים ח"א סימן כה, עמ' כד). פסקו נחשב דעת יחיד, ורוב הפוסקים חלקו עליו, ולדוגמה עיינו ציץ אליעזר ח"ז סימן ל אות א, עמ' קמו. זוהר, האירו פני המזרח, עמ' 57) הסביר שלשיטת הרב יוסף חיים מבגדאד הפוסק אינו חייב להיות כפוף לדעות פוסקים אחרים, אך ראוי שלצד פסיקתו יביא דעה של פוסק אחד (לפחות) שהיא כדעתו. ועם זאת, בבירור ראשוני, בשל התחושה שהחידוש בתשובתו גדול, פנה לרב עובדיה הדאיה, שאסר את השימוש בכיסא גלגלים בעיר מעורבת, וביסס את האיסור על השוואתו לאופניים (שו"ת ישכיל עבדי ח"ג סימן יט ואורח חיים ח"ה סימן מ; התשובה התפרסמה גם בקובץ השו"ת של הרב רחמים חי חויתה הכוהן, שו"ת שמחת כהן סימן עח, עמ' קז–קיא). בתשובת הרב הדאיה עלו שני ההיבטים: איסור מלאכה — משום שהאופניים בימיו התקלקלו תדיר והיה חשש אמיתי שהרוכב עליהם יבוא לתקנם; וגם כבוד השבת — ריבוי כלי התחבורה בעיר (אפילו המעורבת) יביא לפגיעה בדמות השבת במרחב הציבורי. 

				

				
					185	שו"ת שמחת כהן ח"א סימן עט, עמ' קיב.

				

				
					186	שו"ת שואל ונשאל ח"ג סימן קיח. וראו בתשובתו בח"ו סימן כו, עמ' לג, שם אסר מטעם שהפעלת העגלה על ידי האדם דומה לאב מלאכה של מתקן ולכן שימוש בכיסא גלגלים יהא אסור גם במקום המוקף עירוב.

				

				
					187	זוהר, האירו פני המזרח, עמ' 72-67, מסביר שבעקבות פגישה של הרב עבדאללה סומך עם הרב אליהו מני, חל שינוי בעמדתו של הרב סומך. הרב סומך סבר שיש להתחשב ביהודי בומבי הסובלים מאוד בימי הקיץ החמים, ולהתיר להם להשתמש בשמשייה מתוך היסמכות על דעת המקילים שרשות הרבים מהתורה מתקיימת רק בהצטרף שני תנאים: רוחב הרחוב שש־עשרה אמה ומעבר של שש מאות אלף איש (שלא כפסק המקובל כדעת מחבר השולחן ערוך שלפיו להגדרת רשות הרבים מהתורה די בתנאי אחד של רחוב הרחב שש־עשרה אמה.) 

				

				
					188	שו"ת איש מצליח, ח"א סימן לה, עמ' קיג. 

				

				
					189	ולאור פסיקת הרב הדאיה שהוזכרה, שנשענה על ההשוואה לאופניים, ראוי לציין שגם רמ"מ דן בנסיעה באופניים בשבת. ובתשובתו ציין שמעיקר הדין הנסיעה מותרת, אבל במציאות שבימיו — הדור פרוץ — אין מנוס לעיתים מלאסור דברים שמצד הדין מותרים. יש הלכה אידיאלית, אבל לא תמיד ההלכה הנפסקת חופפת לה, משום שעל הפוסק להתחשב במציאות שהוא רואה לנגד עיניו. ובמקרים שבהם הפוסק חושש שפסיקתו תתפרש שלא כהלכה, או שהיתר מצומצם יהפוך להיתר כללי גורף שלא ככוונת הפוסק, הוא אנוס לאסור. לגבי היתר לנסיעה באופניים (המותרת מעיקר ההלכה, כאמור) קיים חשש של ממש שמא אנשים ירחיבוהו על דעת עצמם לכלי תחבורה אחרים, אבל לגבי היתר לשימוש בכיסא לגלגלים — אין חשש כזה. ההתחשבות בפרשנות שעשויה להינתן לפסיקה, המוזכרת בדברי רמ"מ, מלמדת שלנגד עיניו ניצב פוסק שתפקידו הוא גם תפקיד מחנך. עוד על תפקיד הפוסק כמחנך של הציבור, עיינו רוזנק, מחוללת שינוי, עמ' 38-1, 141-139.

				

				
					190	מובן שלא יוכל להסתייע ביהודי אחר, שכן המלאכה אסורה עליו.

				

				
					191	אג"מ, אורח חיים, ח"ד סימן צ, עמ' קעב. 

				

				
					192	כפי שעולה מהבחנתו בין צער גדול ובין אי־נעימות בעלמא: בצער גדול רמ"פ מתיר אמירה לנוכרי, מה שאין כן במקרה של אי־נעימות, ולכן אמירה לנוכרי להביא לנכה קביים כדי שיוכל להתהלך בהם בבית — אסורה (הליכה בעזרת הקביים מותרת לנכה מדין חיגר שיוצא במקל אם אינו יכול ללכת בלעדיו. שולחן ערוך אורח חיים סימן שא סעיף יז). אומנם היעדר הקביים יאלץ את הנכה להסתייע באנשים סביבו כדי להתהלך, והוא חש אי־נעימות להטריחם ולהישען עליהם, אבל אי־נעימות זו איננה מוגדרת צורך גדול ואינה מצדיקה אמירה לנוכרי.

				

				
					193	נעים, הרב כלפון, עמ' 51; מאמו, משנתו ההלכתית, עמ' 147-146. 

				

				
					194	נגר, מסורת במבחן, עמ' 138-131. וראו גם את קביעתו של ישראל־פליסהואור (כשהעולם משתנה, עמ' 176): “הוא מכיר בשינויים בעולם ומנצלם כדי להציע תכנית לממשלה עולמית ודן בקידום שלום עולמי".

				

				
					195	שו"ת שואל ונשאל ח"ג השמטות אורח חיים סימן תקיח, עמ' קכב. ביטחון בשמירת השבת מובע גם בתשובה בעניין הדרך שבה יש לנהוג במחלל שבת שפתח את חנותו בשבת וגם מסקנת דשן מן הפסק (לעיל, הערה 54). 

				

				
					196	שו"ת שואל ונשאל ח"ג סימן תקיח, עמ' קכב; דשן, עירנו אי־ג'רבה, עמ' 372.

				

				
					197	כפי שעולה, לדוגמה, מגערתו באנשי קהילת נאבל בשל זלזול שזיהה אצלם באיסור טלטול. הוא ציין שכיוון שקהילתם מוצאה בקהילת ג'רבה, ראוי להם לנהוג לפי מנהגיה. ראו: שו"ת שואל ונשאל ח"ג, עמ' פו; וכן דשן, עירנו אי־ג'רבה, עמ' 366.

				

			

		
	
			אביעד הכהן

			תרומתו של רבי כלפון משה הכהן למשפט הציבורי העברי: עיון ראשוני198

			א. אקדמות מילין

			"תורת ה' תמימה", וכמוה תורת המשפט של חכמי תוניסיה.199 למרות הידיים הרבות שעסקו בה, עדיין נותרו חמודותיה גנוזות וראוי להעלותן מתהום הנשייה על שולחן מלכים. ביטוי לכך, אמנם טכני בעיקרו אך משקף הרבה מן המציאות, ניתן בפסקי הדין של מדינת ישראל בשנות קיומה. עיון במאגרים הממוחשבים של רבבות פסקי הדין שניתנו במדינת ישראל למן יום הִיווסדה ועד עתה, מלמד ששמו של רבי כלפון הכהן, מגדולי חכמי תוניסיה בדור האחרון,200 לא נזכר בהם ולו פעם אחת. גם שמם של חכמי תוניס האחרים כמעט נפקד מהם כליל, ונזכר, אם בכלל, רק לעתים נדירות ביותר.201 יתר על כן, שמו של רבי כלפון משה הכהן (1950-1874) [להלן: ר' כלפון] כמעט נפקד לחלוטין גם מפסיקתם של בתי הדין הרבניים במדינת ישראל. למעט אזכורים אקראיים,202 מקומו נפקד גם מהם.203 עד לשנים האחרונות, גם בספרות ההלכה, שדה המחיה ה"טבעי" של תורת ר' כלפון,204 כמו גם בשדה המחקר של המשפט העברי, נעשה שימוש מועט ביותר בחיבוריהם של חכמי תוניס בכלל, וביצירתו של רבי כלפון הכהן בפרט.205 

			בדברים הבאים ביקשתי להציב כמה ציונים בדרך הילוכו של רבי כלפון בשדה המשפט הציבורי העברי ותורת זכויות האדם שבו. כפי שהודגש בכותרת המאמר, מדובר בעיון ראשוני שיש להרחיבו ולהעמיק בו הן על רקע הקשר רחב יותר של תורת חכמי תוניסיה בכלל, והן על רקע בחינת מקומם ביחס לכלל החכמים העושים בשדה המשפט העברי. 

			ב. שדה המחקר: חיבוריו של רבי כלפון הכהן וסדר הדפסתם  כבבואה היסטורית 

			יצירתו הספרותית של ר' כלפון בכלל, ויצירתו ה"משפטית־הלכתית" בפרט, פרושה על פני עשרות רבות של חיבורים, כ־45 במספר. חיבורים אלה מגוונים ביותר בתוכנם ובהיקפם, ונמנים עם סוגות שונות — חידושים ופירושים למקרא ולתלמוד, שו"ת, פסקים, אגדה, מוסר, דברי הגות ודרושים. חלקם ראו אור וחלקם עדיין ספונים בכתבי יד.206 ראש וראשונים ליצירתו בשדה ההלכה והמנהג הם חיבוריו הגדולים ברית כהונה,207 שו"ת שואל ונשאל208 והלכה למשה.209 

			ר' כלפון חי בתקופה רבת תמורות ותהפוכות. בחייו הספיק לחוות שתי מלחמות עולם, התעוררות התנועה הציונית והרחבת תחומי השפעתה ותקומת מדינת ישראל. מעבר לחשיבותם של מאורעות אלה על החברה שבה חי והשפעתם האפשרית גם על פסיקתו והשקפת עולמו,210 אפשר להסביר אפילו ברובד הביבליוגרפי מדוע הייתה עדנה לתורתו במידה רבה רק לאחר פטירתו.

			בהקשר זה יושם על לב, שלמרות חשיבותו של החיבור ברית כהונה ומקומו החשוב של ר' כלפון ביצירתם המתחדשת של חכמי צפון אפריקה בעת החדשה, חיבור זה עלה על מזבח הדפוס טיפין־טיפין רק בערוב ימיו, וגם רוב חלקיו של ספר השו"ת שלו, שואל ונשאל, ראו אור רק לאחר פטירתו ובמשך עשרות רבות של שנים (ג'רבה־נתיבות, 1991-1952).

			בראשונה נדפסו חלקיו ההלכתיים של החיבור ברית כהונה: חלק אורח חיים נדפס בג'רבה בשנת תש"א (1941),211 ובחלוף שנתיים יצא לאור בג'רבה חלקו השני על יורה דעה. רק בחלוף תשע שנים נוספות, בשנת תש"י (1950), שנת עלייתו של המחבר לגנזי מרומים, נדפס החלק השלישי על אבן העזר, ובחלוף כשנה נוספת, בשנת תשי"א (1951), לאחר פטירת המחבר, זכה החלק האחרון על חושן המשפט לראות אור עם הגהות תלמידו הנאמן רבי שלמה מאזוז.212 גם ספרו של ר' כלפון הלכה למשה, שמקבץ את תקנות חכמי ג'רבה, וביניהן תקנות שהוא עצמו תיקן, נדפס בג'רבה רק שנה לאחר פטירתו, בשנת תשי"א (1951). 

			בשער הספר ברית כהונה מודגש כי החיבור כולל לא רק הלכות אלא גם תקנות והסכמות — מונח המשמש דרך כלל שם נרדף לתקנות קהל המהוות חלק מן המשפט הציבורי — והמיוחדות לקהילת ג'רבה.213 וזו לשון שער הספר: 

			בו יבואו מנהגי פה אי ג'רבא יע"א [= יגן עליה אלקים] חלק אורח חיים על סדר אלף בית תקנות והסכמות והנהגות רבני פה הראשונים והכרעות והוראות. תקוותי כי יעלה לפני ה' לרצון ולריח ניחוח ורבים מאחינו הרבנים והתלמידי חכמים הי"ו יקבלו תועלת מזה. 

			בהדגשה זו יש ביטוי למקומן החשוב של תקנות הקהל בהכוונת אורחות חייהם של בני הקהילה, ויש לה ביטויים נוספים שעל מקצתם נעמוד להלן. בחלוף כעשר שנים נוספות, הופיעו מחדש ארבעת החלקים במהדורה מקובצת, ומני אז זכה החיבור לכמה מהדורות נוספות. 

			גם גורלו של הספר שו"ת שואל ונשאל לא שפר עליו. כפי שעולה מההקדמה לספר, היא נחתמה כבר בשנת תרפ"א (1921).214 בפתחה "מתנצל" רבי כלפון, ברוב ענוותו, על שהעז לקרב אל המלאכה לעשות אותה: "ואף כי יודע כל שער עמי וכל באי ספרי זה כי לא בר הכי [= בר יכולת] אנכי ערב לגשת אל הקודש ולהעמיס על עצמי את הדבר הזה". למרות זאת, החליט לגשת אל המלאכה וכמה סיבות לכך שהוא מונה אותן אחת לאחת: א. כי על ידי הכתיבה והאסיפה אוסיף דעת,215 לדעת דבר הלמד מעניינו ודבר הלמד מסופו; ב. כי זה גורם לי שלא אשכח מה שלמדתי ואם אשכחהו יהיה מצוי אתי ללמדו שנית; ג. גם כי לא יועיל לחכמי ורבני הדור לגדולים אשר בארץ, יועיל לאנשים אשר כגילי; ד. אולי יחנן ה' אותי דעת ותבונה, וכאשר אחזור עליו בעזרת האל וישועתו, לעשות לו מהדורא תניינא [= שנייה], לסדרו ולתקנו, יהיה מועיל ומהני לקטן ולגדול, בעזרת האל וישועתו, ולי תהיה צדקה. 

			כפי שנאמר בחתימת ההקדמה, היא נכתבה ביום כ"ב בתמוז תרפ"א. אבל רק בחלוף כשלושים שנה(!) ויותר, בשנת תשי"ב, יצא לאור על ידי בן המחבר, רבי שושן כהן הכרך הראשון של שו"ת שואל ונשאל, בדפוס עידאן, כהן, צבאן וחדד בג'רבה.216 

			עובדה זו מקבלת משנה תוקף אם נזכור שכבר מראשית המאה העשרים הייתה ג'רבה מרכז דפוס יהודי חשוב ביותר שנדפסו בו — למרות גודלו הגאוגרפי הקטן — למעלה מ־700(!) כותרים יהודיים.217 בעוד שבקהילות אחרות לא תמיד היה הדפוס מצוי, וחכמיהן נדרשו לשלוח ספריהם לערים וארצות אחרות, דבר שגם סִרבֵּל גם ייקר את מלאכת ההדפסה, בג'רבה פעלו במחצית המאה הראשונה של המאה העשרים כמה וכמה בתי דפוס שהיו זמינים לכל דורש. התחרות ביניהם רק הגבירה את קצב הוצאת הספרים בשיעור שדומה כי אין למצוא כמותו בקהילות אחרות ביחס לגודל האוכלוסייה שלהן. יעידו על כך מאות(!) הספרים, החוברות והעלונים שנדפסו בג'רבה, ה"אי פליא",218 באותן שנים, ולצדם כתבי העת והעיתונים המרובים שהודפסו באי הקטן.219 יתר על כן, ר' כלפון עצמו שימש בצעירותו כמגיה וכסדר באחד מבתי הדפוס בג'רבה,220 והדבר היה אמור להקל עליו להדפיס את ספריו. 

			לנוכח כל אלה, לכאורה מתמיהה עוד יותר העובדה שרק שני הכרכים של ברית כהונה הופיעו בימי חייו של מחברם, וגם זאת רק בערוב ימיו, ואילו מרבית חיבוריו — ובהם כרכי תשובותיו הגדושים, שואל ונשאל — נותרו בכתב יד ולא נדפסו אלא לאחר פטירתו ובחלוף שנים רבות. אכן לאחר פטירת ר' כלפון, החלו לצאת לאור במשך כמה שנים ובזה אחר זה תשעת הכרכים של ספר השו"ת, ובהם כ־3,000(!) תשובות. ודומה שעוד היד נטויה ורבות הן התשובות שעדיין נותרו בכתבי יד.221 

			כידוע גם מתולדות חכמים וספרים אחרים, נושא שלמראית עין נתפש כמשהו שולי, אזוטרי, אקראי בעיקרו, כמו סדר הדפסתם של ספרים, אינו רק עניין טכני־ביבליוגרפי. יש בו כדי לחשוף לעתים תובנות היסטוריות מרתקות הן באשר לסדרי העדיפות של המחבר בהוצאת כתביו לאור, הן באשר למצבו החומרי (שלא תמיד ידו משגת כדי הדפסת כל חיבוריו), הן באשר ליעילות עבודתו של בית הדפוס שעוסק בהדפסת החיבור,222 הן באשר לקהל שמבקש אחר סוג מסוים של ספרים, הן באשר לסביבה המדינית, הרוחנית223 והחברתית שבה הוא חי.224

			אכן, יש להניח שבעניין זה רובצת החטאת גם לפתחו של ר' כלפון עצמו. כפי שעולה מהחיבורים שהדפיס בעודו בחיים, יש לשער שהוא עצמו קבע את סדר הקדימות של הופעת כתביו, וביכר על פני חיבוריו־שלו רבים מכתביהם של חכמים אחרים שעל הוצאתם לאור עמל ושקד במשך שנים רבות. יש להניח שגם כאשר בא לבחור איזה מתוך כ־45 כתביו־שלו יצא לאור ראשונה, שקל שיקולים שונים וביניהם אופיו של החיבור, מורכבותו, עלות הוצאתו לאור, הצורך שיש בו לנמעניו225 והרצון לשכללו עוד ועוד226 לבל תצא תקלה מתחת ידו. 

			בשנת תרס"ד (1904), נדפס בירושלים (בדפוס צוקרמן227) חיבורו של ר' כלפון למסכת אבות, והוא כבן שלושים בלבד. לימים נדפס בג'רבה בשנת תרצ"ה (1935) גם חיבורו על התורה, דרכי משה. לצד זה דאג להוציא לאור — גם אגב פועלו בבית הדפוס של ר' דוד עידאן בג'רבה — חיבורים וקונטרסים שונים שנועדו ברובם לקהל הרחב ולא רק לבקיאים בהלכה, כגון תלמידי חכמים ורבנים. כך, למשל, החיבורים והקונטרסים של אביו, רבי שלום דניאל יהודה (ראשי תיבות: שד"י) הכהן, חפץ יקר, שנדפס בדפוס דוד עידאן ג'רבה בשנת תרע"ח-1918 והוא "שיר קטן וביאורו מכיל מנין המצוות הנוהגים(!) בזמן הזה עם כמה תוכחות מוסר",228 או כפי שתואר בשער הספר: "ספר הנותן אמרי שפר, קטן הכמות ורב האיכות, רב הצורך ורב התועלת, בו יבואו כל מצוות עשה ומצוות לא תעשה דאורייתא ושבע מצוות דרבנן שאנו מקיימים בגלותינו בשיר קטן כאורך קריאת שמע" ספר רחב יריעה בעברית וערבית, חיים ושלום, שנדפס בג'רבה בשנת תרפ"ג-1923, והוא "הנהגות ישרות ומידות טובות אשר יעשה אותם האדם וחי בהם";229 ברכה ושלום, שנדפס בג'רבה בשנת תרפ"ז-1927 והוא "הנהגות ישרות בין איש לאשתו, לבניו, לבנותיו, לקרוביו, לרעיו ואוהביו, בלשון הקודש ובלשון ערבי;230 צדק ושלום, שנדפס בג'רבה באותה שנה, והוא "הנהגות ישרות לאדם במה שבינו לבין עצמו"; ברית שלום, שנדפס בג'רבה בשנת תרצ"ה-1935 והוא "אורח חיים מוסרים והנהגות ישרות על סדר הלכות מרן ז"ל בשולחן ערוך". על תפוצתם של חיבורים אלה תעיד גם העובדה כי ר' כלפון מודיע, במודעה שצירף לחיבורו דרכי משה בשנת תרצ"ה, שם מנה את כל הספרים שהוציא לאור ונמצאים למכירה, כי מכל אלה "לא נשאר רק מספר קל" [= מספר מועט של עותקים]. 

			בשדה ההלכה הדפיס ר' כלפון בג'רבה כבר בשנת תרע"ה-1915 את הקובץ מעשה בית דין, והוא "קובץ שאלות ותשובות, פסקים ומכתבים, מגאוני ורבני עוב"י [= עיר ואם בישראל] תונס, ראשונים ואחרונים, ובסופו כמה עניינים שונים"; את החיבור ישיב משה, שו"ת של רבי משה שתרוג, ראב"ד תוניס; את חיבורו של אחיו, רבי שמואל הכהן, דברי שמואל, והוא ספר כללים, או בלשונו, "מערכות על סדר א"ב, חידושי ש"ס ודרושים מוסריים בלשון הקודש ובלשון ערבי" (נדפס בג'רבה, בשנת תרע"ו-1916); ואת החיבור ברכת אברהם לרבי אברהם הכהן, והוא "שיטה ארוכה ורחבה על כל מסכת ברכות". 

			לנוכח התמונה שעולה מן ההקשר הרחב של סדר הדפסת כתביו של ר' כלפון ועשייתו גם במלאכת ההוצאה לאור וההפצה של שאר ספרים, יש רגליים לדבר — כפי שעולה גם מדברי הקדמתו לשו"ת שואל ונשאל — שר' כלפון ביקש בכוונת מכוון להדפיס את כתביו־שלו בשדה ההלכה מאוחר יותר, הן מתוך הכבוד שרחש לחכמים הראשונים שקדמו לו, ובראשם לאביו־מורו רבי שלום הכהן, הן מתוך רצון לתקנם שוב ושוב כדי למנוע תקלה שתצא ח"ו מתחת ידיו בהוראת הלכה למעשה.

			ג. "לפי הזמן והמקום": השפעת תורת זכויות אדם על חכמי המשפט העברי

			יש מחכמי ההלכה שפיתחו את הלכות המשפט הציבורי בהתאם לזמן ולמקום, וכך רוחות המודרנה והדמוקרטיה שהחלו מנשבות בעולם ומהפכת זכויות האדם הותירו את רישומן על פסיקתם, עד שיש מי שיכנה אותם אקטיביסטים. לעומתם, חכמי הלכה אחרים231 נמנעו מלתת, ובמודע, ביטוי ממשי בפסיקתם לתמורות החברתיות, הכלכליות והמשפטיות שחלו בעולם, ופסיקתם נותרה בעינה כמייצגת עמדה מסורתית. 

			עם זאת ראוי לזכור, כי אפילו אמרנו שחכמי תוניסיה הושפעו מרוחות חדשות אלה, עולמם לא היה עולם זכויות האדם של ימינו. רחוק מכך.232 נקודת המוצא של המשפט העברי היא נקודת מוצא של חובות — לא של זכויות233 — וממילא היא משפיעה על העיסוק בסוגיות אלה. יתר על כן, מונחים כמו "חופש ביטוי", "חירות תנועה" ובוודאי "חופש דת". היו זרים לעולמם של חכמי תוניסיה. מונחי יסוד בתורת זכויות האדם והמשפט הציבורי בן ימינו, דוגמת "הפרדת רשויות", שוויון בכלל ושוויון מגדרי בפרט, אינם משמשים בבית מדרשם של חכמי ישראל, לא בעבר ואפילו לא בשלהי המאה התשע־עשרה או ראשית המאה העשרים. משום כך יש לנקוט זהירות יתירה באיתור מקורות שעניינם תורת זכויות האדם במשנת חכמי תוניסיה.234 אכן, יש לא מעט הדים לגישות שמשקפות רגישות לזכויות אדם ובהקשרים שונים, אך המינוח שונה ונקודת המוצא שונה. עתה, לאחר שידענו זאת, ניתן לגשת לעיון במקורות כשאנו משווים "הערת אזהרה" זו לנגדנו תמיד והיא עומדת כל העת לנגד עינינו. בין כך ובין כך, שאלות מתחום המשפט הציבורי הונחו לפתחם של חכמי תוניסיה כפי שהונחו לפתחם של חכמי ישראל בכל קהילות העולם היהודי במשך דורות. 

			בעניין זה יש להבחין בין סוגי מקורות שונים: תקנות קהל ונורמות כלליות הצופות בעיקר פני הווה ועתיד לעומת תשובות הלכתיות במקרים ספציפיים הנוגעות דרך כלל למקרים שכבר אירעו; פירושים לעומת ספרי הלכות, ספרות הלכתית ומשפטית לעומת חיבורי פילוסופיה ומוסר, וכיו"ב. ובדומה לפתרונות שהציעו חכמי ישראל בקהילות אחרות, גם הפתרונות שהוצעו על ידי חכמי תוניסיה עשויים לתרום תרומה משמעותית לשדה המשפט הציבורי העברי שהוא בבחינת מקרא מועט והלכות מרובות. 

			במקורות הקלאסיים, בוודאי במקרא, במשנה ובתלמודים, מועט יחסית חלקו של העיסוק במשפט ציבורי על שני ענפיו העיקריים, המשפט החוקתי והמשפט המנהלי. ולבד מ"הלכות מלכים" במשנה תורה לרמב"ם,235 קשה למצוא עד המאה העשרים עיסוק שיטתי וסדור בהלכות מדינה.236 היעדרה של מדינה יהודית, ואף שלטון יהודי מרכזי בגולה, הביא לכך שהמשפט הציבורי העברי התפתח צעד אחר צעד, עד שהיה למעין משפט מקובל נוסח משפט עברי. במובן זה, תרומתם של חכמי תוניסיה בכלל, ושל רבי כלפון הכהן לשדה זה, המודגמת להלן, היא פרק חשוב שמחקרו טרם מוצה וצפונה בו ברכה מרובה לחקר המשפט העברי בכלל ולחקר יצירתם של חכמי צפון אפריקה וחכמי תוניסיה בפרט.237 

			בדברים שלהלן הובאו דוגמאות אחדות מן הים הגדול, שיש בהן ביטוי לתרומתם הפוטנציאלית הגדולה של תורת חכמי תוניסיה בעת החדשה בכלל ולתורתו של רבי משה כלפון הכהן בפרט למשפט הציבורי העברי. 

			ד. "כי בימינו נתפשטה הדעה לבחור בחופש וחירות" 

			על דרך הכלל, חכמי הלכה רבים נושאים עמם גם את רוח זמנם ומקומם,238 אם במודע או שלא במודע. רוחות המודרנה, כמו גם רעיונות דמוקרטיים ותורת זכויות האדם שהחלו מנשבות בעולם למן שלהי המאה השמונה־עשרה, נתנו את אותותיהם גם בעולם ההלכה.239 ר' כלפון נמנה עמם. בחלק מכתביו בולטת רוח "החופש והחירות"240 המנשבת בעולם בימיו, וראייתה באופן חיובי. כך, למשל, הוא כותב בעניין אחד:241 

			בימינו נתפשטה הדעה לבחור בחופש ובחירות ולהתרחק מכל כפייה והכרח (ובלא כפייה) תגדל מאוד הנדבה כפלי כפליים מהדרוש, וכל הנותנים נותנים בלב שלם ובנפש חפצה בלב שלם בלתי כל התאחדות ומעצורים [...] וגם בזמננו עינינו הרואות בכמה מוסדי צדקה אשר הייתה בהם הערכה [= מיסוי] [...] מלאים תלונות וצמצומים [...] ונגד זה כמה מוסדי צדקה היו בנדבת לבב איש איש כרצונו ונקבץ יותר ויותר מהערך הנדרש ונגמר כל אותו מוסד בתכלית השלום וההשקט. 

			במקום אחר ר' כלפון מדבר על מהפכת זכויות האדם:242 

			ובימינו אלה אדירי הממשלות הנאורות בעלי החופש והדרור שמו עינם להעלבון הגדול הזה וחוקקו זכויות לעמי המיעוט [...] אך עדיין לא נגמרו התנאים וה' יגמור לטובה אות לטובת ישראל ולטובת ולשלום כל העולם כולו.

			וכך גם בהקשרים נוספים שבהם הוא מדגיש את חופש הדת שבימיו, המאפשר לשמור טוב יותר את השבת: "[בימינו] נותנים מלכי תבל חופש ורשות גמור לכל איש מישראל לשמור שבת".243 כחכמים אחרים,244 נתנה "רוח החופש והדרור" את אותותיה גם במשנתו של ר' כלפון הכהן, וכפי שנראה להלן, לא מן הנמנע שהיו לה אף השלכות מעשיות על הוראותיו בשדה המשפט הציבורי. 

			ה. ארגון סדרי הקהילה 

			1. מינוי ועד ה"כומיתי" 

			בחיבורו ברית כהונה245 מתאר ר' כלפון את התפתחות מוסדות הקהילה: 

			מלפנים היו הקהל ממנים גבאי צדקה ומתוועדים עם ראשי הק"ק [= הקהל קדוש, הקהילה] בדבר איזה פיסקת [= פסיקת] צדקה הנצרכת להם, וכל כיוצא מצרכי הצדקות בכל דבר המתחדש, בין בהכנסה בין בהוצאה.

			ושוב נמנו וגמרו ומינו שבעה טובי העיר על זה, והם מתוועדים בקביעות בזמנים אשר קובעים להם לפקח על צרכי העיר בצדקות ובִדְקֵי העיר וצרכיה וכיוצא.

			ומזה כשלשים שנה הממשלה יר"ה [= ירום הודה] הסכימה למנות ועד ה"כומיתי" [= comité, מקור המילה הוא מהצרפתית], ועל פיהם יהיו כל הכנסות והוצאות הק"ק הי"ו וכל כיוצא בזה.

			לפי תיאור זה, מהתכנסות אקראית, ספוראדית, "לפי הצורך", עברו למיסוד קבוע של ישיבות "שבעת טובי העיר",246 ולימים קיבל הסדר זה גם את הסכמת השלטון הצרפתי.247 במקום אחר בחיבורו248 מסביר ר' כלפון ש"מינוי" ועד הכומיתי בידי הממשלה נעשה, למעשה, על פי הצעת הקהילה, והוועד מנה שבעה חברים. באופן מעשי, ככל הנראה ועד ה"כומיתי" היה כפוף לבית הדין המקומי.249 

			2. הכרעה על פי רוב ו"קול כפול" ליושב בראש 

			רבי כלפון מציע הסבר לנוהג הרווח גם בימינו,250 ולפיו ליושב־ראש הגוף הנבחר יש קול כפול במקרה של שוויון בהצבעה.251 על פניו, נוהג זה מנוגד בתכלית לאחד מעקרונות היסוד במשטר דמוקרטי בכלל, ולדיני בחירות בפרט, ולפיו מכיוון ש"הכל שווים לפני החוק", הרי ש"כל קול שווה אחד",252 ותו לא. בבקשו ליתן טעם בחריג זה, שלפיו ליושב הראש יש "קול כפול", מנמק ר' כלפון: 

			כפי מה שנודע פה דהראש להם [= לועד ה"כומיתי"] הנקרא פריזידאן קולו כשני קולות, ולא כשני קולות של שני בני אדם, אלא שאם היו מערכה לקראת מערכה שווה בשווה, אותה מערכה שבה הראש לכומיתי — הכרעתה הכרעה, הגם דבלא זה הדבר שקול.

			ונראה דכיון דכן הוא מחוקי הממשלה יר"ה, דינא דמלכותא דינא, 

			וגם מצד הסברא יש לומר דמערכה זו כוחה יפה דהוה ליה הכרעת רוב בנין, דמסתמא הראש הוא מלא תמיד בידיעת עסקי הצבור יותר מכל אחד משאר בני הכומיתי, ועוד יש לחפש אחרי זה לדינא בעלמא בעת הפנאי בעזרת השם. 

			לצד ההצבעה על כך שמדובר בהליך שהוכתב על ידי הממשלה הצרפתית, שר' כלפון מכיר בו מכוח העיקרון של "דינא דמלכותא דינא", מציע לו ר' כלפון גם הסבר הגיוני253 על מנת ליישב את הקושי שטמון בכך שנוהג זה מנוגד לכאורה לעקרון היסוד הדמוקרטי שלפיו כל קול שווה אחד. 

			3. קופת צדקה וגמילות חסדים 

			מתורתו של ר' כלפון עולה תמונה מגוונת של הסדרים שנהגו בקהילה. כך, למשל, בחיבורו ברית כהונה254 הוא מתאר את התפתחות מוסדות הקהילה: 

			מלפנים היו הקהל ממנים גבאי צדקה ומתוועדים עם ראשי הק"ק [= הקהל קדוש, הקהילה] בדבר איזה פיסקת [= פסיקת] צדקה הנצרכת להם, וכל כיוצא מצרכי הצדקות בכל דבר המתחדש, בין בהכנסה בין בהוצאה.

			ושוב נמנו וגמרו ומינו שבעה טובי העיר על זה, והם מתוועדים בקביעות בזמנים אשר קובעים להם לפקח על צרכי העיר בצדקות ובִדְקֵי העיר וצרכיה וכיוצא.

			ומזה כשלשים שנה הממשלה יר"ה [= ירום הודה] הסכימה למנות ועד הכומיתי, ועל פיהם יהיו כל הכנסות והוצאות הק"ק הי"ו וכל כיוצא בזה.

			לפי תיאור זה, מהתכנסות אקראית, לפי הצורך, עברו למיסוד קבוע של ישיבות "שבעת טובי העיר".255 לימים קיבל הסדר זה גם את הסכמת השלטון הצרפתי,256 במקום אחר בחיבורו257 מסביר ר' כלפון ש"מינוי" ועד הכומיתי בידי הממשלה נעשה, למעשה, על פי הצעת הקהילה, והוועד מנה שבעה חברים. באופן מעשי. ככל הנראה ועד ה"כומיתי" היה כפוף לבית הדין המקומי.258 

			אחד הדברים המייחדים את קהילת ג'רבה בנושא הצדקה היה הניסיון לתת לעניים לא רק "דגים" אלא גם "חכות", קרי: לייצר מציאות שבה יוכלו לעמוד על רגליהם־שלהם, בלי שיצטרכו להיסמך על קופת הצדקה גם בעתיד. לשם כך היו בוחנים את יכולת ההשתכרות הפוטנציאלית של העני, ואם היה מתברר שהוא מסוגל לעסוק במלאכה כלשהי, היו מקצים לו סכום כסף שיעמידו על רגליו, אך בד בבד מחייבים אותו לנסות ולהשתקם. וכך מתאר זאת ר' כלפון:259 

			מז"ק [= מורי זקני] מהרי"ך ז"ל260 שהיה ראב"ד פה, היה דרכו תמיד להנהיג גבאי צדקה, באם רוצים לרשום איזה איש בפנקס מקבלי הצדקה, לחקור ולדרוש אם אפשר לו לאיש ההוא לעשות איזה מלאכה או עסק, כי אז אומר להם [= הראב"ד] שיתנו לו סך מה בבת אחת להתעסק על ידי זה במלאכתו או בעסקיו, ומזה מרוויח העני שיהיה נהנה מיגיע כפיו באופן מתמיד, וכן מרוויח הכיס של הקהל שלא יהיה עליו חובה מתמדת לשלם לו. והרבה עשו והצליחו ולא הוצרכו לכיס הקהל עוד. עכ"ש [= עד כאן שמעתי] מאבי מורי מהרש"ך ז"ל [= רבי שלום הכהן], ועיין למרן ז"ל261 שכתב וזה לשונו: שמונה מעלות יש בצדקה זו למעלה מזו. הגדולה שאין למעלה ממנה המחזיק ביד ישראל המך ונותן לו מתנה או הלוואה או עושה שותפות או ממציא לו מלאכה כדי לחזק ידו שלא יצטרך לבריות ולא ישאל [= יבקש צדקה]. ועל זה נאמר 'והחזקת בו' וגו', ולזה בחר מז"ק [= מורי זקני] ז"ל הנזכר, בצדקה המובחרת הלזו, וכן ראוי לעשות וללכת בעקבותיו לטובת העני ולטובת הקהל ולקיים מצוות צדקה באופן היותר טוב ונכון. 

			בהמשך דבריו מתאר ר' כלפון את דרך חלוקת משא הצדקה על בני הקהילה השונים262

			מנהגנו פה דכשרוצים הקהל לעשות פסקה [= "פסק", לקבוע כמה כסף צריך כל אחד לתרום לקופת הצדקה] יהיו פוסקי הצדקה שלשה כתות של שלשה שלשה או יותר. 

			ונבחרים הכתות הנזכרות מבעלי מלאכה פלונית ופלונית ומהסוחרים. וכל כת מהנזכרת מערכת לבדה, ופוסקת על האנשים הרשומים אצלם. ואחר כך מערבים פסקת כל שלשה כתות, ולוקחים מזה השליש. ועל פי אותו השליש תקום הפסקה על כל אחד ואחד.

			ודומה לזה כתב ה' ויקרא אברהם ז"ל (דף קכ"ו אות ג), שכן נוהגים במקומו. ושם נתן סמוכות לזה על פי דברי מרן ז"ל (חו"מ קג, ב). עיין שם. 

			ודרך זו נכונה להשקיט הריב כי כל אחד נידון כמו בבית דין של שלשה שלשה והמתברר מתוך שלשתם על פי הרוב הוא קרוב אל האמת. 

			וכן ראוי לעשות בכל תשלומי הק"ק [= קהל קדוש, הקהילה] שהם דרך פסקה, כמו שכר שומרי העיר והמסים וכיוצא [= בזה]. 

			אכן, כפי שנרמז בדברים המעודנים ("ודרך זו נכונה להשקיט הריב"), קביעת הסכום שכל אחד חייב לתרום לצדקה הייתה עשויה להיהפך בנקל (ופעמים שאף נהפכה) ממצווה למצה ומריבות, מחלוקות וקטטות. לכן, על אף שמצד הדין ניתן לכפות על מתן צדקה, העדיפו בג'רבה להימנע מכך וביכרו על פניה את ההתנדבות הרצונית. וכך מתאר אותה ר' כלפון:263 

			עוד נהגו מקרוב פה, שכשהם צריכים לאיזה צדקה, עומד אחד מהדיינים בבית הכנסת הגדולה264 ודורש שם ברוב עם ומבאר ערך הדבר ההיא ומעלותיו.

			ואחר כך כל הנמצאים שיש להם יכולת מתנדבים אז, איש איש כפי אשר ידבנו לבו, ואין מקפידים בזה אם העשיר החסיר כפי מה שראוי לו, או הבינוני העדיף [= נותן יותר] על מה שראוי לו.

			וכן דרך זו נכונה היא מאד לשים שלום ולהרבות שלום, כי בזה לא יהיה שום תלונה לומר לזה או לזה ערכי כך וכך וערכך כך וכך265 וכיוצא [= בזה], כי כפי נדבת לבו מברכו הדיין אז ב'מי שבירך' וגו' ברוב עם,266 ואין לבו תלוי כלל בזולתו. 

			לצד מצוות הצדקה, וכיוצא חלציו של אהרן הכהן, הידר מאוד גם ר' כלפון ברדיפה אחר השלום, וביטוי לכך ניתן גם בקטע הסמוך:267 

			עוד נהגו מקרוב לשלוח מכתבים להראויים לשלם, ושם כתוב ארבעה וחמשה אופני תשלומין למטרה הנחוצה לק"ק [= לקהל קודש, לקהילה] אז, ונותנים הבחירה ביד המתנדב לרשום עצמו במערכה אשר ירצה הוא, וגם דרך זו מדרכי הנועם ונתיבות השלום.268 

			הווי אומר: לא כפו על התורם לאיזו מטרה יתרום, אלא הציגו בפניו את המטרות השונות והוא בחר האם וכמה לתרום ולאיזו מטרה. כאשר בא ר' כלפון לתאר את "חבורות המצווה" השונות שהיו בקהילה, הוא מקדיש מקום חשוב לחברת גמילות חסדים שסייעה "לעניים הצנועים":269 

			עוד יש פה כעין ועד בעבור העניים הצנועים270 שכל מי שמתנדב בקביעות או דרך עראי לעניים הצנועים מביאו לידם [= לידי חברי "גמילות חסדים"] והם מחלקים את זה מדי שבוע בשבוע למי ששומעים עליו שהוא נצרך ואינו מקבל מכיס [= קופת] הק"ק271 [= הקהל הקדוש, הקהילה]. ומשתדלים אם על ידי קרוביו או מיודעיו לקבל זה באופן שאינו מתבייש.272 

			והיא מצווה רבה ויקרה מאד וראוי להתנדב ולעזור להם כי בלא זה יש כמה וכמה צנועים שמצבם בצער גדול ואינם מקבלים אלא בדרכים כאלה. 

			בהמשך דבריו מתאר ר' כלפון גם את "חברת שלושת הרגלים" שעסקה בגמילות חסד מיוחדת בשלושה מועדים בשנה, לקראת החגים:

			עוד יש פה כעין ועד לצנועים לשלושה רגלים: פסח, שבועות, סוכות. ובשבת הגדול [= לפני הפסח] ובשבת כלה [= לפני שבועות] ובשבת תשובה [= לפני יום כיפור] בבית הכנסת הגדולה עומד אחד מרבני העיר הי"ו לעורר לב נדיבי עם אלהי אברהם, כי כל מי שנדבו לבו איזה דבר לעניים הצנועים, יוליך נדבתו להממונים על זה. 

			וכן כל מי שמקבל איזה נדבה משאר עיירות לחלקה לעניים הצנועים פה, יוליכנה להממונים הנזכרים. 

			והם יתוועדו יחד, ויעשו רשימה מהנצרכים אשר אין דרכם לקבל צדקה. וכן להתחכם ולסדר אופנים מאופנים שונים שיקבל הנצרך חלקו באופן שלא יתבייש. כי באופן זה יהיו כל הנצרכים מוצאים במה לספק צרכי החגים הנזכרים. 

			ולא יהיה איש אחד מקבל משלשה וארבעה מקומות וזולתו אינו מקבל כלום ויהיה מצטמק ורע לו273 במשך ימי החגים הנזכרים.

			ומצוות צדקה כזו, ובפרט בימי החגים הנזכרים, היא כמעט אין שיעור וערך לזכויותיה ולכן ראוי לשית לב ולזכור תמיד קודם החג את העניים הצנועים לחזק ידים רפות וברכים כושלות לאמץ ושכמ"ה [= ושכרם כפול מן השמים]. 

			חברה נוספת שמתוארת בדברי ר' כלפון היא חברת ביקור חולים:274

			עוד יש פה כעין ועד לביקור חולים העניים למלאת מחסוריהם בהוצאותיהם ובהבאת הרופא ובמציאות [= מציאת] הרפואות אשר יאמר הרופא, ובהשאלת הכלים הנצרכים לחולים.

			ופעם אחת בשנה עושים נדבה כל אחד מה שנדבו לבו, בחודש אלול או זולתו, כפי העת והזמן, בכל בתי כנסיות בשבת בשחרית. ובמוצאי שבת רושמים שמות הנדיבים ומוסרים הרשימות להממונים על זה.

			וכן בכל בתי כנסיות יש קופת ביקור חולים וכל מי שנדבו לבו אם מעט ואם הרבה נותנו שם.

			וכן אחר אמירת הקדושה של "ובא לציון" קודם "קדיש תתקבל", מסבב השמש בקופת ביקור חולים, והקהל הי"ו נותנים שם מה שיראה להם, אם מעט ואם הרבה, וכן בשמחות חתן וכלה ומילה מתנדבים גם כן לקופה זו. ובאמת הרבה נפשות ניצולו ממש על ידי קופה זו וכבר אמרו רז"ל 'כל המקיים נפש אחת מישראל275 כאלו קיים עולם מלא', ולכן ראוי להחזיק במוסד כזה בכל האפשר. 

			סדרי איסוף הכספים במועדים קבועים וחברות המצווה השונות מעידות על מיסוד הקהילה ודרכי ארגונה. 

			4. "חברה קדישא": אי סדרים ותיקונם 

			על דרך הכלל, וכמו בקהילות יהודיות רבות אחרות, אנשי הקהילה ראו לעצמם זכות להיות חברים בחבורות מצווה אלה, אולם ביסוס עיקר פעולתן על מתנדבים276 ולא על עובדים בשכר, יצרה לא פעם תקלות. כך, למשל, מתאר ר' כלפון את שאירע בחברה קדישא:277

			עוד יש פה כעין ועד של החברים חברת גומלי חסדים, חסד של אמת, לקבור מתי ישראל, ועליהם ממונה הנקרא בשם 'ראש החברה' כנהוג מזה כמה וכמה דורות.

			ובשנה זו התש"א ראו ועד הכומיתי הי"ו כי העבודה הלזו אינה מסודרת ומתוקנת כפי הנצרך. וכתבו לנו מכתב לשית לב לזה ולעיין איך למצוא סדרים לזה.278 ואחרי ההתבוננות ראה ראינו כי סיבת כל זה הוא המצב העולמי279 אשר בעוונותינו הרבים היוקר יאמיר, ונחוץ להרבה מהם לשקוד על מלאכתם למצוא טרף לביתם, ומזה נמנעים איזה מהם לבוא ביום.

			וכן לעומת זה יש אשר המה זקנים ותשושי כוח או מצד שמירתם על חצרם, לכן קשה להם לבוא בלילה.

			ולכן קיבצנו את כולם וביקשנו מהם לרשום כל אחד את שמו ולבחור אם עבודת היום או עבודת הלילה או שניהם כאחד. וכן היה, שנרשמו כולם, איש איש כרצונו, ואחר כך מינינו ראש החברה ללילה וראש החברה ליום.

			ולראש חברת הלילה נמסרה רשימה מהבוחרים בעבודת הלילה ומהבוחרים לעבוד ביום ובלילה וכן לראש חברת היום נמסרה רשימה הבוחרים בעבודת היום ומהבוחרים לעבוד ביום ובלילה.

			ובאופן כזה לפי המסופר לנו עבודתם הולכת ונתקנת, ואיש איש שומר עבודתו כפי בחירתו.

			ונוהגים פה כי החברים הנזכרים פטורים מתשלומי צדקה, וברצונם הם תלוי הדבר אם לשלם או לא.

			וכן בשכירות שומרי העיר, ברצונם תלוי הדבר וכמו שכן יש מעשה בית דין מרבני תונס על זה וכמו שכן המנהג מימי עולם.

			5. חובת העשייה בשירות הציבור ותשלום שכר תמורתה 

			אגב עיסוקו בהלכות ציבור, נדרש ר' כלפון לשאלה מרתקת: האם אדם שכשיר, יכול וראוי — מצד סגולותיו וידיעותיו — לעסוק ב"צורכי ציבור",280 כגון לשמש בדיינות, להיות מורה, חייב לעשות כן? או שמא מדובר ב"דבר הרשות", וההחלטה בעניין זה מסורה לשיקול דעתו ורצונו של כל אדם?281 זאת ועוד: אפילו אמרנו שחובה ומצווה על אדם לעסוק בצורכי ציבור, האם ניתן לחייבו לעשות כן גם במחיר הפסד כלכלי,282 אישי283 או אחר שייגרם לו היה ויעזוב את עיסוקו הנוכחי ויקדיש זמנו ומרצו לעשייה בשירות הציבור? 

			בימינו חירות נתונה ביד כל אדם לעסוק במקצוע, משלח יד או כל עיסוק שלבו חפץ בו.284 לצד עקרון החירות הכללי המשליך על כל תחומי חייו של אדם, יש בחירות ספציפית זו גם ביטוי מובהק לחופש העיסוק, שהוא אחת הזכויות הבסיסיות במשטר דמוקרטי, ויש לו שורשים גם בעולמו של המשפט העברי.285 ברם, כפי שנראה להלן, בעולמה של תורת ישראל יש ביטויים לכך שאדם חייב — לא רק רשאי — לעסוק במקצוע או בעיסוק מסוים, לרבות בשליחות הציבור או בהנהגת הציבור, ואין הוא בן חורין להיפטר הימנה היה וכָּשִיר, כדאי וראוי הוא לכך. 

			סוגיות אלה מנסרות בחלל עולמם של חיי החברה בכלל ושל המשפט הציבורי בפרט שנים הרבה. כבר בתנ"ך אנו מוצאים לא מעט אנשים שמבקשים להטיל על שכמם תפקיד "ציבורי", והם מבקשים להשתמט הימנה בתואנות שונות. כך למשל, אצל משה רבנו שביקש להימנע מהטלת תפקיד הנהגת עם ישראל והוצאתו ממצרים;286 כך אצל נביאים שונים שביקשו להשתמט מתפקיד הנביא287 ולהימנע מהפיכתם לנושאי דבר ה' בעולם, וכך פרנסים ואנשי ציבור בתחומים שונים, רבים ומגוונים. 

			לגבי הוראה — הרבצת תורה ולימודה, אמרו חכמים:288 

			אמר רבי אבהו אמר רב הונא אמר רב: מאי דכתיב (משלי ז, כו) "כי רבים חללים הפילה ועצומים כל הרוגיה"? 

			כי רבים חללים הפילה — זה תלמיד חכמים שלא הגיע להוראה — ומורה. 

			"ועצומים289 כל הרוגיה" — זה תלמיד חכמים שהגיע להוראה — ואינו מורה. 

			על אף שבתלמוד נראה הקטע כמין מדרש אגדה, מעין עצה טובה או קביעת עובדה, קבע אותו הרמב"ם להלכה במשנה תורה290 ובעקבותיו קבעו מרן גם בשולחן ערוך291 כהלכה נורמטיבית ומחייבת. לפי הלכה זו, אדם שהנו בעל פוטנציאל להוראה, לא רק יכול להורות אלא חייב להורות.

			אכן, סוגיית שכרם של עובדי ציבור ונבחרי ציבור היא מן הסוגיות המרכזיות בדרכי הנהגת הציבור למן ימים קדמונים ועד ימינו.292 ביטוי לכך ניתן גם בסדר התפילה. בתפילת "מי שבירך", שבקהילות רבות נהוג לאומרה מדי שבת, נאמר: "וְכָל מִי שֶׁעוֹסְקִים בְּצָרְכֵי צִבּוּר בֶּאֱמוּנָה. הַקָּדושׁ בָּרוּךְ הוּא יְשַׁלֵּם שְׂכָרָם וְיָסִיר מֵהֶם כָּל מַחֲלָה וְיִרְפָּא לְכָל גּוּפָם וְיִסְלַח לְכָל עֲווֹנָם. וְיִשְׁלַח בְּרָכָה וְהַצְלָחָה בְּכָל מַעֲשֶׂה יְדֵיהֶם עִם כָּל יִשְׂרָאֵל אֲחֵיהֶם". ודוק: הקב"ה ישלם שכרם — אך לא הציבור.293 

			למן ימים קדמונים יש הדים למתח שבין הרצון לעסוק בצורכי ציבור שלא על מנת לקבל פרס, לבין הרצון לאפשר לשלוח הציבור להקדיש כל זמנו למילוי התפקיד שהוטל על שכמו. עבודה בשירות הציבור בהתנדבות מלאה, חינם אין כסף, עלולה להביא למצב שבו משרת הציבור — ולוּ לשם מילוי צורכי חייו, פרנסתו ופרנסת אנשי ביתו — יצטרך להיסמך על שולחנם של אחרים ולקבל מהם טובת הנאה, או לעסוק במלאכות צדדיות כדי להביא טרף לביתו. תלות זו אינה רצויה ועשויה ליצור לא מעט מצבים של ניגוד עניינים בינו לבין נותני שכרו.294

			ביטוי למתח זה מצוי כבר במקרא. כמו לגבי דמויות מקראיות רבות אחרות,295 איננו יודעים הרבה על מקורות מחייתו של אדון הנביאים, משה רבנו. לאחר שעזב את בית פרעה ובית יתרו חותנו, הקדיש משה את ימיו להנהגת העם. אך מניין חי? ומה היה מקור פרנסת רעייתו וילדיו? סתם המקרא ולא פירש. ברם, במשנת חז"ל עמדו חכמים על דברי הדיבה שהפיצו בני הדור. על הפסוק "וְהָיָה כְּצֵאת מֹשֶׁה אֶל הָאֹהֶל יָקוּמוּ כָּל הָעָם וְנִצְּבוּ אִישׁ פֶּתַח אָהֳלוֹ וְהִבִּיטוּ אַחֲרֵי מֹשֶׁה עַד בֹּאוֹ הָאֹהֱלָה" (שמות לג, ח), דרשו חכמים: "רבי חמא אמר: לגנאי היו אומרים: ראה צווארו! ראה שוקיו! ראה כרעיו! אוכל משל יהודים, שותה משל יהודים, וכל מה שיש לו משל יהודים. וחברו משיבו: ריקה, אדם ששלט על מלאכת המשכן אין אתה מבקש שיהא עשיר? כיון ששמע משה כך, אמר להם: חייכם משהמשכן נגמר אני נותן לכם חשבון שנאמר: "אלה פקודי המשכן". גם הנביא שמואל, ערב פרידתו מן העולם, אומר לעם: "הִנְנִי עֲנוּ בִי נֶגֶד ה' וְנֶגֶד מְשִׁיחוֹ: אֶת שׁוֹר מִי לָקַחְתִּי? וַחֲמוֹר מִי לָקַחְתִּי? וְאֶת מִי עָשַׁקְתִּי? אֶת מִי רַצּוֹתִי? וּמִיַּד מִי לָקַחְתִּי כֹפֶר וְאַעְלִים עֵינַי בּוֹ וְאָשִׁיב לָכֶם" (שמואל א, יב, ג). מעבר לרינונים ולהאשמות השווא שנתלות במנהיג, יש כאן עדות של מנהיגי העם כי לא התפרנסו מקופת הציבור.

			בתקופות מאוחרות יותר, עשו רבים ממנהיגי הקהילה — דוגמת שבעת טובי העיר — את שליחותם חינם אין כסף, ללא קבלת שכר. חלק מ"כלי הקודש" בקהילה, דוגמת רבנים, שוחטים, חזנים וכיוצא באלה, קיבלו שכרם מקופת הקהילה. גם דיינים עשו מלאכתם ללא תמורה, הן בשל הנוהג והן בשל ההלכה שקובעת כי דיין שקיבל שכר כדי לדון — החלטותיו פסולות. לגבי מורים ומלמדים, בעבר הרחוק רווחה הגישה שאין הם נוטלים אלא "שכר בטלה", שכר על השעות שבהן עסקו במלאכת הקודש של הרבצת תורה ונמנעו מלהתפרנס, אך לא "שכר הרווחה", שכר ממשי שניתן כתמורה עבור לימוד התורה. 

			גישה זו עוגנה במסורת עתיקת יומין של אי רצון להתפרנס מן התורה ולעשותה "קרדום לחפור בו", עקרון יסוד שמקורו בדברי תנאים הראשונים,296 כמו גם ב"איסור" ליטול שכר על הרבצת תורה, שנסמך על דברי חז"ל: "מה אני בחינם, אף אתה בחינם". מצב דברים זה, שבו אנשי הציבור בקהילה מילאו תפקידם ללא תמורה, הביא לכך שבחלק מן המקרים היו מועמדים לתפקידי הנהגה בקהילה שביקשו להשתמט ממילוי חובה זו מחשש שמא לא יוכלו למלא תפקידם כראוי בדרך שלא תפגע בפרנסתם.297 

			ברבות השנים חלק מ"כלי הקודש" בקהילה, דוגמת רבנים, שוחטים, ומלמדים קיבלו שכרם מקופת הקהילה. אכן, היו מחכמי ישראל — וכך נהגו ברבות מקהילות צפון אפריקה בכלל ובקהילת ג'רבה בפרט298 — שלא רצו בשום אופן ליהנות מכתרה של תורה, עשו לפרנסתם בכל מיני מלאכות ואת הוראת התורה והעשייה בצורכי הציבור הקפידו לעשות ללא תמורה. 

			אכן, לימים הוחלט שבדומה לקהילות אחרות, בעיקר באירופה, על רב העיר והדיינים לקבל שכר כדי "שלא יושפל כבודם ברבים". ביטוי לתמורה זו ניתן בדברי ר' כלפון בחיבורו ברית כהונה:

			כתב מור"ם ז"ל [= הרמ"א] סימן רמ"ו סכ"א: נהגו בכל מקומות ישראל שהרב של העיר יש לו הכנסה וסיפוק מאנשי העיר כדי שלא יצטרך לעסוק במלאכה בפני הבריות ותתבזה התורה בפני ההמון ע"כ. וכן מתבאר מדברי מרן ז"ל בחושן משפט (ט, ג). 

			וכן מנהגינו פה ובכל המקומות אשר סביבותינו לתת פרס קבוע שבועי לדייני העיר מהכיס הכלליי של הק"ק [= קהל קדוש, הקהילה] כדי שהדיינים יהיו בטלים ממלאכתם לדון ולהודות וללמוד ולא יצטרכו למלאכה ומשא ומתן בפני ההמונים, שזה גורם ביזוי התורה בדורותינו אלה מכמה פנים וכמ"ש מור"מ ז"ל [= הרמ"א] וכאמור. 

			למרות האמור לעיל, היו מחכמי העיר שלא רצו לעשות תורתם ודיינותם קרדום לחפור בו, ונמנעו מלקבל עליהם תפקיד בשירות הציבור כדי שלא יתפרנסו מכתרה של תורה.299 ר' כלפון הכהן נדרש לסוגיה זו אגב שאלה מעניינת שהופנתה אליו:300

			שאלה. חכם גדול שבעיר והוא בעל מלאכה שמרוויח ממנה כדי פרנסתו והותר. 

			והקהל צריכים לו להיות להם לראש אב בית דין ולתת לו כדי פרנסתו כפי מה שיאמר הוא. 

			והוא אינו רוצה רק ליהנות ממלאכתו וממילא לא יוכל לקבל עליו המשרה הנזכרת. אם חייב מן הדין לקבל עליו המשרה הנזכרת ופרס מן הקהל או לא.

			ואם תימצי לומר [= אם תמצא לומר] דחייב לקבל, אם חייבים הצבור לתת לו הפרס [= המשכורת] כמו שהיה מרוויח [= ממלאכתו], או אינם חייבים ליתן לו רק כדי פרנסתו כפי מה שהוא מוציא. 

			וכן יש להסתפק במקומות שאין הדיין יכול לידון — ולפעמים גם להורות באיזה סוגים, אינו יכול רק ברשיון המלכות — האם חייב הדיין הנזכר לקבל המינוי על פי מאמר המלך, או אין חיוב עליו רק לדון, ואם רצו — מוטב, ואם לאו — לאו. וכן בעניני הוראות איסור והיתר. 

			בתשובתו עומד רבי משה על חובתו של אדם המסוגל להורות ולדון לעשות כן. וכך הוא כותב: 

			כל עיקר החיוב המוטל על בעל הוראה להורות ולדון הוא בלתי ספק מצד החיוב הדתיי המוטל על כל אדם מישראל לחזק בדקי הדת ולייסד יסודותיה.

			ואם כן כיון שאין לו יכולת לדון ולהורות ולהנהיג את הצבור שבעיר רק ע"י מינוי מהמלכות ודאי דחייב לקבל המינוי הזה. 

			וכן חייב לבטל מלאכתו אף שיש בה רווחים הרבה ולקחת כדי סיפוקו בפרנסתו כפי מה שהוא מוציא והיינו מטעם זה דבדבר שהוא לתועלת הכלל אין להביט אל תועלתו של היחיד. 

			דאי לא תימא הכי [= שאם לא תאמר כך], אם היינו חוששים לתועלת היחיד, למה זה מחויבים להתמנות גדולי החכמים כשרואים שאין שם ראוי כמותם, והרי קיימא לן [ = מקובלנו] 'כל החושך עצמו מן הדין, הרי זה פורק ממנו איבה וגזל ושבועת שוא'301 ומה לו להתמנות? אלא ודאי משום שרואים שאם לא יקבלו תתקלקל השורה דאין לחוש לתקנתו של היחיד במקום הצורך הצבוריי והכלליי. 

			וכן מצד זה שמרויח הרבה. הנה לפי הנראה מהחיוב של המלאכה הוא רק למצוא פרנסתו ולא ליגע להעשיר וא"כ כיון דאם היה לו אפשרות להתקיים בהכנסה פחותה ממה שמרויח ועי"ז ישאר לו זמן ללמוד היה בדין לחייבו לעשות כן. 

			ה"ה [= הוא הדין] והוא הטעם לכשיקבל המינוי שאין לו רק כדי פרנסתו שאין לו לעשות מלאכתו אף שיש בה ריוח יותר. ואם כן הקהל קדוש חייבים לתת לו רק כדי פרנסתו ולא יותר. 

			ומזה עצמו נראה לי דאינו יכול לומר [= המלמד] לקהל הביאו לי בשכירות משלכם איש העומד בחריקאי [= במקומי] להתעסק במשא ומתן שלי במקומי ואנכי אקדיש עתותי בעבורכם. כי אין חייבים לו רק כדי פרנסתו ולא יותר. 

			מעבר לדיון ההלכתי הנקודתי, תשובתו של ר' כלפון מבטאת גישה עקרונית שבה דגלו, כאמור, רבים מחכמי ג'רבה ורבי כלפון בכללם,302 ולפיה עשיית התורה קרדום לחפור בה פרנסה אינה רצויה, בוודאי לא מלכתחילה. גם בעניין זה, כמו בעניינים אחרים, ר' כלפון לא רק נאה דרש אלא גם נאה קיים. הגם שכבר בשחר ימיו הוכר כתלמיד חכם גדול, סירב בתחילה להתפרנס מתורתו וניסה למצוא את פרנסתו ופרנסת אנשי ביתו מיגיע כפיו בחנות שפתח בשותפות עם אחד מבני משפחתו, רבי לאלו הכהן. גם במסחרו נהג בזהירות מופלגות וסירב להרוויח "יותר משתות", יותר משישית — השיעור שנקבע בתלמוד לעניין "אונאה". ניסיון שותפו להסביר לו כי במציאות החיים המודרנית שיעור זה אינו רלוונטי עוד, והכול נקבע לפי מחיר שוק — ערך הסחורה בשוק החופשי, לא עלה יפה, ומשלא נחה דעתו עזב את מסחרו ופנה לעסקי רבנות.303 

			אכן, בהספד שנשא לימים על אחד מחכמי הקהילה, רבי מעתוק עתוגי הכהן (תרי"ט-תרצ"א), מחבר הספר יקר הערך,304 דיבר בשבח הנפטר שנהנה מיגיע כפיו, ולפי עדות אחת305 "געה בבכיה מרוב צער" על עצמו, ש"למרות כל ההשתדלויות שעשה כדי להתפרנס מיגיע כפיו, לא הצליח עד שהוכרח להסכים לקבל עליו משרת הרבנות אחרי הפצרת הציבור והרבנים שבזמנו והחלומות שראה בחזיון הלילה".306 

			6. אפשרות הפרישה מכהונה ציבורית

			לצד החובה המודגשת, שהובאה לעיל, שחלה על כל מי שהיכולת בידו לעסוק בצורכי ציבור ובכהונה ציבורית, דן ר' כלפון, אגב שאלה שנשאל, גם ביכולת הפרישה של אדם ממשרתו לאחר שכיהן בה זה כבר. במקרה זה, דובר על כהונת ראש אבות בתי הדין בעיר לצד כהונה כרב העיר. וזו לשון השאלה:307 

			רב וגדול בעיר שלא רצה לשרת עוד במשרתו אשר נמנה עליה לראב"ד שבעיר. אם מחוייבים הצעירים ממנו לקבל את המינוי הנזכרים או פטירי ועטירי לגמרי, ואין החיוב חל רק על אותו הרב הגדול. 

			וכן אם החיוב מוטל על הקהל קדוש להביא רב גדול כמוהו ממקומות אחרים. או אין החיוב מוטל רק על הנמצא בעיר? 

			בתשובתו, מדגיש ר' כלפון את מחויבות הרב המכהן להמשיך במילוי תפקידו: 

			הא ודאי דהרב הנזכר הוא המחויב. וכמו שכתב מרן ז"ל (חו"מ ח, ג): "דרך החכמים הראשונים בורחים מלהתמנות. ודוחקים עצמם הרבה שלא לישב בדין, עד שידעו שאין שם ראוי כמוהו, ושאם ימנעו עצמם מן הדין תתקלקל השורה, ואף על פי כן לא היו יושבים בדין עד שהיו מכבידים עליהם העם והזקינים ומפצירים בם". 

			[...] הרי דמרן ז"ל (שכתב "עד שהיו מכבידים עליהם" וגו') מיירי [= מדבר במקרה שבו] שיש כמותו בעיר אחרת, ואעפ"כ כשרואה עצמו דאם יימנע, תתקלקל השורה, והעם והזקנים מפצירים בו, חל עליו החיוב לישב לדון בדרך מינוי. דאי לא תימא הכי [= שאם לא נאמר כך], היה להם לחכמים הראשונים להישמט גם בכהאי גוונא [= בכגון זה] והחיוב מוטל על הצעירים מהם, כי עכשיו הם [= הצעירים] ה'גדולים', כיון שלא רצו הגדולים לקבל. 

			אלא ודאי דכל כמה שיש גדול יותר, אין מקום ובית אחיזה כלל לאותם הצעירים מהם. וכן הדבר מוכרע ממקומו מצד השכל והסברא308 דמצוה זו מוטלת רק על הגדולים, והגדול גדול קודם בחיוב מצוה זו, ואם הגדול רוצה או אינו רוצה, אין שום חיוב חל על הצעירים ממנו. 

			לצד הדיון ההלכתי הצרוף, מגלה ר' כלפון בתשובתו גם פן מעשי ביותר, כשל רב המעורה היטב ועמוק בחיי המעשה, ויודע את נפש הדור: שאין צריך הקהל לבקש ממדינות אחרות. והכי נמי מסתברא, דאם לא כן "לא הנחת בת לאברהם אבינו",309 וכל אחד [= מהרבנים המכהנים שמבקש להיפטר מעול הציבור] יאמר: "הלא פלוני שבמדינה פלונית יותר גדול ממני", או "אולי הוא גדול ממני", ובמאי דביני ביני [= ובמה שבינתיים] תתקלקל השורה.

			וכיון שהטעם של החיוב הוא כדי שלא תתקלקל השורה, מינה ומינה נמי שאין בודקים אלא באנשי אותה העיר בהיותר גדול הראוי לזה. 

			ועוד, דעל פי הרוב, רבני שאר המדינות יהיה בהם עיכובים, הן מצדם שלא יתאים להם האויר של העיר החדשה, או אנשיה, או מחיתה, או שלא יהיו הקהל קדוש יכולים להתמזג עם טבעו ומידותיו של אותו הרב ממדינה אחרת, וממילא לא יהיה שום משמעת ולא קורת רוח לא לזה ולא לזה, ונמצא הצבור כצאן בלתי רועה. 

			ועוד דבימים שבינתיים, מה תהיה עליהם? הלא יהיו מוכרחים להיות מקולקלים בהוראה ובמשפטים. ומכל זה צריך לומר דדייקינן ונסבינן רק לפי הדיינים הראוים שבאותה העיר ואין מקפידים אם יש בעיר אחרת. 

			אכן, ר' כלפון מודע להגבלת החירות וחופש העיסוק שגלומה בהכרעתו, כאשר הוא כופה על אדם להמשיך בכהונה ומשרה שאין הוא חפץ בהם. בדומה לפתרונות שהוצעו בתורת זכויות האדם המודרנית, ולפיהם גם פגיעה מוצדקת צריכה להיעשות "לתכלית ראויה" ובאופן "מידתי", קובע ר' כלפון שאם הוצגה חלופה ראויה שתיתן מענה לצורכי הציבור תוך מזעור הפגיעה ברב המכהן, יש לבחור בה:

			איברא [= אמת], דאם הרב שבעיר השתדל והמציא להם רב כמוהו, או גדול ממנו, שיתאים למצב הקהל קדוש [...] לכאורה נראה דיכול להסתלק. אך כל עוד שלא היתה כזאת, הוא הוא הדרוש ומחוייב להתמנות וכל הצעירים ממנו פטירי ועטירי. 

			וכל שכן אם כבר נמנה ושרת בקודש, שאינו יכול להסתלק, דק"ו הוא ממי שלא נמנה שחייב להתמנות הוא. [...]

			וכן זכורני ששמעתי מהרב הכולל הדומ"ץ כמה"ר רבי נסים סיסי הכהן זצוק"ל בשם הרה"ג מהר"ח פאלאג'י זצוק"ל באיזה מספריו דשם מסיק ותני דהרב הנמנה [= שמינו אותו], אינו יכול להסתלק, גם אם הקהל קדוש לא שילמו לו את הפרס [= את משכורתו]. 

			ולכאורה הדבר קשה מצד עצמו דאיך יעבוד והם אינם משלמים לו שכירותו? ולפי האמור יש לומר דטעמו כדאמרן שלא יתבזה, אלא שאינו מחוייב לשרת הצבור ויתעסק במה שירצה, ד'וחי בהם' אמר רחמנא, אלא שלא יסתלק ממנויו ומהטעם הנז'. ואין בידי ספרו של הנז' ז"ל לעמוד על דבריו וגם איני זוכר באיזו תשובה כתב זה לחפש אחרי זה. 

			בסיכום דבריו מדגיש ר' כלפון את מקורות החובה ההלכתית־משפטית שמחייבת את הרב הגדול בעיר להמשיך בכהונתו:

			ובעיקר הדבר יש להקהל קדוש הי"ו זכות על הרב הממונה הנזכר שלא יתפטר ממינויו מכמה טעמים. 

			(א)	דכל בני הקהל שבעיר משותפים יחד בדברים הדתיים, וכל מי שהוא מהם מגיע להוראה ולדין חייב לשאת במשרה ההיא. 

			(ב)	דכל אחד מישראל מחוייב במצות עשה ד'הוכח תוכיח את עמיתך' להוכיח ולעצור בעד עוברי עבירה. ועל ידי המינוי והמאמר יהיה לו כוח לעמוד בפרץ ולעצור בעד זה. 

			(ג)	שאמרו חז"ל 'אמירתו לגבוה כמסירתו להדיוט', וכמו שאמרו 'האומר אשנה פרק זה' — נדר גדול לאלהי ישראל. וכן מצד דנהג בזה כמה שנים לשאת במשרה זו ולא היה אומר בכל פעם בלא נדר, וא"כ הוה ליה [= הוא לו] כאילו נדר. ובפרט שהיה משרת בלתי פרס [= משכורת], הרי הגע עצמך כאלו נדר דבר לצדקה דאמירתו כמסירתו. 

			(ד)	שכל הקהל קדוש מחויבים להועיל אחד לחבירו ומי מהם שבידו שום יכולת להועילם מחויב לעשות כן. 

			(ה)	מצד שכן התנה לפ"ד מהרצ"ך נר"ו [ז"ל], הרב המחבר שערי ציון ועוד, שהיה עובד אתו יחד ברבנות עמו בעת שקבל משרתו שהוא ימלא מחסורו ויעזרהו. וג"כ עם הר"ך בכתב ובע"פ כמה וכמה פעמים והם באי כח הצבור. 

			(ו)	מצד השכל והנימוס שכן כפי חקי הממשלה לראות טובת הכלל תחילה ושמחויב כל אדם לראות טובת הכלל קודם. 

			ריבוי המקורות מלמד על כוחו היצירתי של ר' כלפון לא רק באימוץ נורמות קיימות במשפט הציבורי העברי אלא גם ביצירת נורמות חדשות וביסוסן על אדנים מוצקים. וקצרם של דברים, הוא מסיק: 

			אם כן, כיון שיש לקהל תועליות מזה, אף דלדידיה [= שלדידו של] הרב הנזכר נראה לו דיותר טוב לו להסתלק [= להתפטר מכהונתו], מכל מקום יכולים הציבור לעכב בזה עד אשר ישמעו הבית דין שבזולת פה310 את דברי שני הצדדים דברי הרב נר"ו ודברי הקהל קדוש הי"ו, ומה שיראה להם ע"פ הדין יכריעו ולא שיעשה מעשה כדבריו במקום שחב לאחרים. והגם שהאדם שליט בעצמו. מכל מקום במה שהוא משותף — לא. והרי זה דומה להמקדיש דבר [= להקדש ציבורי] ובא לאבדו או למוכרו וליהנות ממנו, שיכולים גזברי ההקדש לעכב על ידו עד שיתברר שהוא שלו. וגם כן הכא בנדון דנן. 

			כְּלָל גדול כָּלַל כאן ר' כלפון בתורת המשפט הציבורי העברי: האוטונומיה של האדם ("האדם שליט בעצמו") היא ערך חשוב, אך בהיותה ערך ששייך ליחיד, נדחית היא מפני האינטרס של הרבים, הציבור כולו. עקרון יסוד זה הוא יסוד מוסד במשפט העברי, ור' כלפון מיישמו בצורה נפלאה בהלכות המשפט הציבורי שנקרו על דרכו. 

			כפי שעולה מתשובה נוספת, נושא זה הטריד הרבה את מנוחתם של יושבי ג'רבה. ההקשר ההיסטורי והחברתי לכך ברור ובולט על רקע הנוהג בקהילה מיוחדת זו. כיוון שרבני העיר הקפידו שלא ליהנות מכתרה של תורה, הם הקפידו להימנע מהשתתת פרנסתם על כהונתם הציבורית. חלף זאת, עסקו במלאכות שונות לפרנסתם ואילו את הכהונה הציבורית מילאו בהתנדבות מלאה. ברם, לא אחת, עול כפול זה של פרנסה וכהונה ציבורית כאחד, הכביד עליהם ביותר, כפי שניתן לראות גם מהשאלה הבאה שנשאל ר' כלפון:311

			שאלה: רב העיר שהיה לו משא ומתן בריבית [= היה מלווה כספים לפרנסתו] עם הגוים ביום שני וביום חמישי שהם ימי השוק באותה העיר. ואחרי ששימש באותה משרה כעשר שנים בלתי פרס מהציבור עתה החליט בדעתו מאיזה טעם שאין רצונו לשאת בעול שני דברים, אלא או יסתלק ממשרתו ויישאר בעבודתו הגופנית [= עסק ההלוואה בריבית] לבד, או להפך, להסתלק מהגשמית [= הלוואה בריבית], ולעמוד רק בעבודתו הרוחנית לגמרי. 

			והקהל קדוש מבקשים ממנו שיבטל עבודתו וייקח פרס [= משכורת] די מחסורו מכיס הקהל. 

			והוא אומר: זה אינו! [= איני רוצה]. רק העמידו לי הגביר פלוני שיהיה עמי בשותפות [= בעסק ההלוואה בריבית], והוא יעבוד, ואנכי אתעסק בצרכי צבור. 

			והפצירו הציבור באותו הגביר ולא נתרצה, והציעו לו איזה גבירים אחרים, והרב לא רצה. ומאז רוצה להסתלק [= להתפטר מכהונתו כרב העיר]. והקהל קדוש מבקשים שישרת הציבור, וייקח הפרס, כיון שאינם יכולים להכריח אותו הגביר על זה. הדין עם מי? 

			בתשובתו, עומד הרב על מקורות בסוגיה במשפט העברי, שעיקרם בתלמוד במסכת כתובות (קה, ע"א) במעשהו של רב הונא, שכאשר היה בא דין לפניו היה אומר למבקשים ממנו שידון: "מצאו לי מישהו שימלא את מקומי בעבודתי, בשאיבת המים והשקאת שדותיי, ואדון לכם את הדין". 

			עם זאת, ר' כלפון מאבחן בין המקרה התלמודי לבין זה שבא לפניו: 

			אך נראה דלא דמי כלל, דהתם אינו אומר שיביאו לו [= אלא] רק איש פלוני אשר יקראום בשם [= מישהו ספציפי], דבכהאי גוונא [= בכגון זה] ודאי שאינו חייב אותו אדם לעבוד אותה עבודה, רק אומר שתביאו לי גברא, מי שיהיה. 

			ואם כן הכי נמי בנדון דנן, אין על הקהל קדוש או הבעלי דינים חיוב להפסיד ממון רב או להפציר בו הרבה עד שיסכים. אבל הקהל קדוש מוכנים להביא לו איש אחד שיתעסק בעסקיו וכמו הך דרב הונא שביקש איש פועל שיהיה ממלא לו המים לשדותיו. 

			ועוד נראה לי דלא דמי. דדווקא התם שהרב הדיין היה עושה מלאכה שאפשר לעשותה ע"י איזה פועל שיהיה מהפועלים הנשכרים. אבל כדי להשכיר איש או להפציר באיזה איש להיות קבוע לזה לא מצינו כלל. והגם דיש לומר דכמו דרב הונא שרוצה לדון לשעה, ולכן ביקש לשעה אחד במקומו. אבל זה דנדון דנן, שהוא ממונה לכל השנה יביאו בשבילו במקומו איש לכל השנה. מכל מקום אין זה מצוי להמציא אדם אחד שיעבוד בקביעות. ובפרט שהוא ביקש דווקא הגביר פלוני, וכאמור דודאי אין חיוב על הקהל קדוש להמציאו. ומצד פרנסתו יספיקו לו הקהל. 

			מכאן עובר ר' כלפון להסתפק בשיעור השכר הראוי לרב קהילה, "אם כפי ההכנסה שהיה לו ממסחרו, או כפי מחסורו והוצאותיו לו ולהנסמכים על שלחנו". למרבה הצער התשובה קטועה ולא נודע פתרונה. 

			בין כך ובין כך, ניכר כוחו הגדול של ר' כלפון במציאת האיזון הנכון בין זכויותיו־צרכיו של היחיד לבין צורכי הציבור, סוגיה העולה תדיר גם על סדר יומנו. רגישותו להיבטיה השונים של כל סוגיה וסוגיה עשויה לשמש פרק מאלף באימוץ חלק מעקרונות אלה במשפט הנוהג בימינו ולימינו. 

			ו. זכויות אדם 

			1. שוויון ואיסור הפליה 

			כפי שראינו לעיל, ר' כלפון היה ער לרוחות "החופש והדרור" שנשבו בימיו, ונתן להן ביטוי באופנים שונים. אפשר וביטוי מסוים להשפעה אפשרית של מהפכת זכויות האדם על משנתו ניתן למצוא ביחסו כלפי ה"אחר" הלא־יהודי. 

			כמו בשיטות משפט דתיות אחרות, סוגיית הפלייתו של אדם בשל לאומיותו או דתו, חוזרת על עצמה גם במשפט העברי למן ראשיתו. כל עוד הייתה הפליה זו מקובלת בעולם, לא עורר הדבר קושי מיוחד במישור העיוני. זאת, להבדיל מהמישור המעשי שבו נדרשו היהודים לא אחת ל"התפתל" בניסיונם (העקר לעתים) להסביר מקורות שונים שמהם עלתה לכאורה ולמראית עין נימה גזענית בעליל, ואף סבלו לא מעט בשל כך. 

			תורת זכויות האדם — ועקרון השוויון שהוא אחד מיסודותיה המרכזיים, שעלתה על הבמה במדינות הדמוקרטיות וה"נאורות" בסוף המאה השמונה־עשרה, הציבה אתגר לא פשוט לחכמי התורה. כל אחד מהם ניסה להתמודד עם סוגיה זו באופן שונה. יש מהם שהתעלמו לחלוטין מן השינוי והפטירו כדאשתקד. יש מהם שניסו, באמצעות להטוטי פרשנות שונים ומשונים שהאפולוגטיות מאפיינת אותם, להוכיח שגם במקורות היהודיים "כל בני האדם שווים". ויש מהם, דוגמת ר' כלפון, שמחד גיסא לא התעלמו ממקורות שאינם עולים בקנה אחד עם התורה החדשה, אך מאידך גיסא ביקשו לתת מענה חדש והולם שיצמצם את הפער ויורה את הדרך במציאות החדשה. 

			ביטוי יפה לכך מצוי בפירושו של ר' כלפון לתורה, ובעניין זה הלך בעקבות הרמב"ם.312 מכל הדוגמאות הרבות להבלטת היחלצותו של משה רבנו "להציל עשוק מיד עושקו" בחר דווקא — ותוך חריגה מדרכו שלא להביא ראיות ואסמכתאות מן התורה — את מעשה הצלת בנות יתרו,313 בוחר גם ר' כלפון להביא לחמו מפרשה זו. וכך הוא כותב:314

			ומזה ילמד כל בר לבב ובעל נפש יקרה להיות עומד בפרץ להציל את אחיו מיד עושקיהם נפש. ובפרט באותם המקומות אשר אחינו שם מדוכאים ומעונים מבני בלי ברית. וכן גם בהיות אחד מאחינו בית ישראל עושק את אחד מאחינו בית ישראל אין להעלים עין וראוי לעזור ולהושיע את הנעשק. 

			רבי כלפון פותח ב"אחינו בית ישראל", כמתבקש גם מהמקרא עצמו, שאליו הוא מתייחס: שני המקרים הראשונים במקרא שבהם מתואר משה הנזעק להציל אחד מאחיו היהודים. אך ר' כלפון אינו מסתפק בכך, וממשיך: 

			ואף גם זאת, בהיות הנעשק נוכרי אשר לא מאחינו בית ישראל, וכן גם אם העושקו איש נוכרי ראוי לעשות כל האפשר ברישיון הממשלה315 ירום הודה להציל את הנעשק. ועוד זאת יתירה, שגם בהיות העושק איש מאחינו בית ישראל והנעשק נוכרי, ראוי גם כן בבוא מעשה כזה (אם כי רחוק מאוד מן המציאות) לעמוד לימין הנעשק. 

			כי תועבת ה' כל עושה עוול. 

			ובצדק ויושר מתנהג כל העולם כולו. 

			ועין רואה ואוזן שומעת (דבר מוכח הוא ש), כל מקום שהעושק והחמס מתרבים, היישוב המדיני הולך לאחור ולא לפנים. וכל מקום שהצדק והיושר מתרבים, היישוב המדיני הולך לפנים ולא לאחור. 

			מכאן, עובר ר' כלפון לתיאור חובתו של אדם, כל אדם בעל יכולת, ולא רק יהודי, ובמיוחד אותו ש"דבריו נשמעים אצל הממשלה", לזעוק נגד העוול ו"להציל עשוק מיד עושקו". זאת, אפילו אם ה'עושק' אינו מתקיים בסביבתו הקרובה, ואפילו אם ה'נעשק' אינו ממכריו או מבני עמו: 

			ומן האמור יש ללמוד גם כן שגם בהיות האדם בהשקט ובטחה, שלום ונחת באוהלו, ועושר וכבוד סביבו, ודבריו נשמעים אצל הממשלה, אל יהיה חושב בלבבו לאמור הנה שלום באוהלי ומאי איכפת לי מן אחי או מן כל העולם כולו?

			וכן אל יחשוב בלבבו לאמור: שמא על ידי זה שאני מטפל בעסקֵי זולתי, פן יבולע לי ויהיה לי איזה הפסד ממוני או גופני, או לא יהיו עוד דברי נשמעים אצל הממשלה, ו"אבידתי ואבידת חברי — אבידתי קודמת" וכיוצא. 

			כי לא יאמר כזאת רק מי שהוא בעל נפש לא טהורה, האחד: כי אם כה לא יעשה להציל ולהושיע עני ואביון, למחר או למחרתו יוסיפו עוד בני עוולה לענותו גם הוא, ונמצא כי הדבר נוגע ממש אל עצמו ואל בשרו. 

			ועוד: כי בדבר כזה שהוא כללי לישוב המדיני, החוב והמצווה על כל אדם למחות לקיים מה שנאמר ובערת הרע מקרבך.

			וכל המעלים עין בזה אינו אלא טועה נבזה וחדל אישים.

			ובאמת יש ויש מאחינו בעלי לב טוב ונפש טהורה להציל עשוק מיד עושקו אך בעוונותינו הרבים איננו חסרים גם כן מאיזה אנשים שאינם מביטים רק להנאת עצמם ומצבם ומעלימים עין לגמרי מכל עסקי זולתם אם נעשק ואם עושק, ובלבד שיהיו אתם בשלום. ואם כזאת יהיה נוגע הדבר להם אפילו כמלא נימה בונים עולמות ומחריבים אותם.

			על דברים נוקבים ונכוחים כגון אלה ניתן לומר: "ממשה" — משה רבנו — ו"ממשה" — רבנו משה בן מימון, הרמב"ם — "לא קם כמשה" — כר' כלפון משה הכהן, אשר ביטא בצורה נחרצת ובקול צלול ובהיר את חובתו של כל אדם להיחלץ לעזרת כל אדם אחר, יהודי או לא יהודי. 

			למותר לומר שאין למהר ולהסיק מכאן כי ר' כלפון שמר על כל דיני השוויון בתורת זכויות האדם הנהוגה בימינו במשטרים דמוקרטיים וליברליים, אך רגישותו לעניין זה בהחלט ראויה לציון. כך, מקל וחומר כאשר גם במקומות נוספים בחיבוריו, נתן ר' כלפון ביטוי לדאגתו הכנה גם לאנשים שאינם מבני ישראל. כך, למשל, ביחסו לתופעת העבדות אצל עמי העולם,316 ובתוכנית הכוללת שהציע לבניין הבית הלאומי היהודי. בין שלל הסעיפים שמיוחדים לעם ישראל, כלל ר' כלפון מדי פעם גם אמירות אוניברסליות שמתייחסות לאנושות כולה. וכך, למשל, הציע להקים "ועד שמטרתו להביא השלום בין אדם לחברו, בין בן ברית בין שאינו בן ברית".317 

			דברים אלה מקבלים משנה תוקף לנוכח מאורעות שונים שבהם נקטה החברה הסובבת לקהילה היהודית בג'רבה ביחס עוין, שלעתים עלה כדי מעשי אלימות, פיזית ומילולית, אם לא פרעות ממש שהביאו עמם קורבנות רבים ופגיעה בחיי אדם. דברים נוקבים אלה קיבלו משמעות מיוחדת בעת הדפסתם (תרצ"ה-1935), שנתיים לאחר עליית הנאצים לשלטון, ומשמעותם התחדדה עם תחילת מלחמת העולם השנייה, כמה שנים לאחר מכן. בדגש ששם רבי כלפון הן על חובת הסיוע ליהודי הן על חובה זו כלפי הלא יהודי, יש ביטוי נוסף — אחד מני רבים — לגישתו הדואלית של ר' כלפון — הפרטיקולרית והאוניברסלית — שנותנת דעתה, עיניה ולבה גם לתיקון אחיו היהודים גם לתיקון העולם כולו.318 

			2. שלטון חוק, שוויון, פלורליזם וריבוי דעות, חופש הביטוי וחופש הלבוש

			אין צריך לומר שמונחי יסוד בתורת הדמוקרטיה וזכויות האדם כגון פלורליזם, חופש ביטוי וכיוצא בהם אינם שגורים תדיר על שפתותיהם של חכמי תורה ור' כלפון הכהן בכלל זה. אכן, גם ברובד המהותי ולא רק המינוחי, הגישה הרווחת במשפט העברי לחירות הביטוי שונה ביסודה מזו הנהוגה בימינו, ואינה מדברת דרך כלל בזכות לחופש הביטוי אלא דווקא בחובה להגבילו. גם היקף חופש הביטוי מוגבל למדי ביחס להיקף הזכות במשפט בן ימינו.319 עם זאת, ותחת מגבלות אלה, כחכמים אחרים, נתן גם ר' כלפון ביטוי לברכה שיש בגיוון הדעות וריבוין. כך, למשל, בהספדו הנרגש על נשיא צרפת, פול דומר, שנרצח בידי מתנקש בשנת 1932, פורט ר' כלפון את מעלותיה של הדמוקרטיה הצרפתית. בין השאר, הוא כותב כי בזכות הפלורליזם והיכולת להביע דעה חולקת אפילו על זו של הנשיא, "בזה המדינה ניצולת מכל מיני שגיאה וטעות, כי לפי ריבוי הדעות והוויכוחים מתברר האמת".320 

			לנוכח עמדתו העקרונות שמצדדת בהיבטיה השונים של החירות, אין זה מפליא שבמקום אחר בחיבוריו משבח ר' כלפון גם את חופש הלבוש (היחסי) שנהג בימיו, ואגב כך מלמדנו על התמורות שחלו בלבוש היהודים בג'רבה בימיו:321 

			כל מי שיש לו אפילו ידיעה קלה ממצב אחינו בית ישראל מיום שגלינו מארצנו ועד עתה יראה יבין וידע כי הוטב מצבנו מאד, והוסר עול הגלות מעל צווארנו, כי בכל מקום ממקומות הגולה היינו נרדפים, מוכים ומעונים, באופן מבהיל הרעיון, עשוקים ורצוצים כאילו אין משפט ואין שופט בארץ. 

			בדברים אלה מהדהד ברמה קולם של עקרונות היסוד הדמוקרטיים של שלטון החוק ושל שוויון הכול בפני החוק. עם המהפכה הצרפתית והפצת משנת זכויות האדם, חלה תמורה גם ביחס ליהודים, ור' כלפון ער לברכה שבתמורה זו. מכאן הוא עובר לדוגמה הספציפית של "חירות הלבוש" שאינה אלא פן נוסף של עקרון האוטונומיה של האדם וחירות הביטוי שלו:

			וכן אני זוכר כי בימים שעברו לא היו לובשים כובע אדום רק שחור. וכן במנעל אי אפשר ללבוש אותו מירוק רק שחור, או לפחות שריטה שחורה מראשו לסופו על פניו [...] 

			ועתה הנה תהילה לאל, נגה עלינו האור והשיווי זכויות, האחווה וההשוואה [= השוויון] הולכות ומתקדמות מיום ליום עד כי בני דורנו זה כמעט אינם מאמינים באותם הייסורין והשעבודים שעברו עלינו.

			דבריו הנחרצים של ר' כלפון בעניין הצורך לראות את שוויון הזכויות, החירות והאחווה, שלושת עמודי המהפכה הצרפתית, כ"אור שנגה עלינו", מדברת בעד עצמה. 

			3. עבדות והגבלת חירות אישית

			לצד החירויות השונות — חירות הביטוי וחופש התנועה, חופש הדת וחופש העיסוק, הביאה בכנפיה תורת זכויות האדם המודרנית גם ברכה רבה לחירותו האישית של אדם. הד לכך מצוי במשפט הראשון של מגילת הזכויות של האו"ם, שקבעה ש"כל בני האדם נולדו בני חורין", ובסעיפים אחרים שלה המדברים בשבח החירות האישית ובגנות הגבלתה כמו גם בגנות העבדות. 

			בעניין העבדות, דעתו של ר' כלפון נחרצת.322 בפירושו לתורה על הפסוק "כי תקנה עבד עברי", כתב כדברים הבאים:

			בזמננו זה, מהדור שלפני פנינו, הסכימו ראשי ממלכות התבל שלא יהיה בעולם שום מקנה וקנין בנפשות. ואפילו העבדים בני כנען הכושים [...] נתבטל בכל תוקף ואומץ, וענוש ייענש כל עושה כן [...] ובאמת הוא דבר אנושי מאוד. והתורה דיברה כפי הזמן שהיו נמכרים בו.

			במקום אחר בפירושו לתורה הוסיף, כי בימינו אין עוד הבדל בין עבד עברי שמצווה לשחררו לבין עבד כנעני שמתחילה הייתה עבדותו עבדות עולם:323

			בימינו אשר הממשלה האדירה אנגליא324 ובעלות בריתה וכמעט כל המלכים הסכימו בביטול מכירת עבדים [...] אין ספק כי העובר על זה הוא עובר חוק, מֵפֵר ברית, ועוונו לא יימחה וענוש ייענש כפי החוקים. 

			בחקיקה הישראלית ניתן ביטוי לחירות האישית כבר בשמו של חוק יסוד: כבוד האדם וחירותו, ובסעיף הראשון שלו הקובע לאמור: "זכויות היסוד של האדם בישראל מושתתות על ההכרה בערך האדם, בקדושת חייו ובהיותו בן־חורין". מוסף עליו סעיף 5 לחוק היסוד שכותרתו היא "חירות אישית", ונקבע בו ש"אין נוטלים ואין מגבילים את חירותו של אדם במאסר, במעצר, בהסגרה או בכל דרך אחרת". ככל זכויות האדם גם הזכות לחירות אישית אינה מוחלטת, וניתן להגבילה — כלשון סעיף 8 לחוק היסוד — באמצעות "חוק ההולם את ערכיה של מדינת ישראל, שנועד לתכלית ראויה, ובמידה שאינה עולה על הנדרש, או לפי חוק כאמור מכוח הסמכה מפורשת בו". אכן, גם לאחר שפשטה ברחבי העולם הדמוקרטי תורת זכויות האדם והעבדות בטלה ועברה מחלקים גדולים בעולם, נותרו בעינם המעצר והמאסר — השוללים את חירותו של אדם — כלי מרכזי להגנה על שלום הציבור, למאבק בפשיעה, לענישת חטאים ולהרתעת עבריינים פוטנציאליים. 

			בימים קדמונים העדיפו חכמי המשפט העברי נקיטה באמצעים אחרים והשתת עונשים שאינם שוללים חירותו של אדם, וביכרו אותם על פני הליכי מעצר או עונש מאסר.325 לימים חלחלה שלילת חירותו של אדם — הן כאמצעי מנע והן כעונש ואמצעי הרתעה — גם לקהילות בכל רחבי העולם היהודי, וקהילת ג'רבה בכלל זה. אך לא אחת, בהיעדר אמצעי אכיפה קהילתיים, פנו היהודים לשלטון שהפעיל בתי סוהר וביקשו ממנו שיאכוף את הוראותיהם.326 

			עדות מעניינת לשימושם של חכמי ג'רבה באמצעי הכפייה של המאסר מצויה באחת מתשובותיו של ר' כלפון:327 

			מי שהוא בעל עבירות [= עבריין] והוצרכו הבית דין לכפותו על ידי עכו"ם בבית הסוהר ולהעבידו עבודת פרך בחומר ובלבנים. 

			אך יש חשש מצד שדרך הגוים להעבידו לפעמים בשבת. אם יש להימנע מלעשות הכפייה הנזכרת מצד זה או אין לחוש לזה.

			על אף הסתייגותו הנחרצת מן העבדות מצדיק ר' כלפון את החלטת בית הדין: 

			מדברי מרן ז"ל (חושן משפט ב, א) משמע דאפילו מיתה יכולים לענוש כשהעם פרוצים עיין שם. 

			ואין לך עוון גדול מזה ואפילו הכי [= כך] לצורך שעה שפיר דמי. ואם כן נראה דכל שכן כאן, דלא אמרינן להו [= שלא אמרו להם] שיענשוהו להעבידו בשבת כלל, רק מאליהם הם עושים כן, ולגבי דידיה ליכא [= ולו עצמו אין] עבירה, דאנוס הוא. ולגבי דידן נמי [= ולנו גם כן] כיון דאנוס הוא, לא עבדינן עבירה בזה. 

			גם ליכא [= אין] בזה משום "לפני עור לא תתן מכשול"328 כיון דאין בזה עבירה. ולכן כפי הנראה דאין לחוש לזה כלל. ויש לעיין בזה. 

			רבי כלפון אינו מפקפק כלל בעצם הפנייה לשלטון הזר כדי להסגיר לידם יהודי והשמתו במאסר, סוגיות שאינן פשוטות במשפט העברי, אך כעולה מן התשובה, דומה שהעבירות החמורות של האיש329 והיעדר היכולת להענישו ולהרתיעו בדרך אחרת ("והוצרכו הבית דין לכך") הם שגרמו. 

			4. חופש דת 

			מכל זכויות האדם, חופש הדת היא הזכות שכמעט ואין לישבה עם הדתות הקלאסיות, ובכללן הדת היהודית. שהרי כל דת רואה עצמה כ"דת האמת", אוסרת על "עבודה זרה" ועל ניאוץ האל ועיקרי תורתו, ומבקשת להגביל את חירותו של אדם ל"עשות לו אלהים" משלו. 

			למרות זאת, גם בעניין זה עמדתו של ר' כלפון מקורית ונועזת־משהו. אגב פירושו לפסוק "לא תחיה כל נשמה" (דברים כ, טז), מדגיש ר' כלפון את הלכת חז"ל שביקשו להימנע ממימוש פסוק זה כפשוטו, וקבעו שגם בכיבוש כנען, קודם שמשמידים את העמים המצויים בה, שולחים להם "איגרות" וקוראים להם להשלים או לברוח, והוא מוסיף ומשבח את חופש הדת של האומות שבימיו: "שכפי המושכלות בזמננו זה החליטו כל הממלכות האדירות והנאורות לבל תהיה כפיה בכל עניני דת ודין וגם לאלה העובדים אלילים. והוא תיקון גדול ישר ונפלא".

			אבל הפסוק בעינו עומד והוא קשה מאוד מנקודת מבט דמוקרטית, שכן אין הוא מבדיל בין "נשמה" טובה לרעה, בין ילדים למבוגרים, אלא מצווה על הריגת כולם. בנסותו ל"עקר" את תוכנו המוקשה, הולך ר' כלפון בעקבות חז"ל ומציע פרשנות מקורית. לדידו, הציווי מוגבל רק למציאות שבה האומות דבקות בכך שדת ישראל אינה "דת האמת". אבל אם האומות מכבדות את האמונה היהודית, כפי שמצווים ערכי חופש הדת והסובלנות, האיסור המקראי אינו חל אפילו ממשיכות האומות לבדוק בעבודה זרה שלהן!330 

			5. חופש העיסוק 

			בכתביו של ר' כלפון יש גם הֵדים לפסיקה שמשקפת את הזכות לחופש עיסוק, ולצדה כללים שנועדו להבטיח תחרות הוגנת ולקבוע נורמות מאסדרות (רגולטוריות). אלה נועדו ליצור איזון בין הרצון לקיים תחרות חופשית ולהבטיח את חופש העיסוק, לבין הרצון למנוע צמיחת קרטלים ומונופולים ותחרות פרועה.

			א. הגבלות על מספר תלמידים בכיתה של מלמד אחד 

			כך, למשל, נדרש ר' כלפון לשאלת יכולת הבחירה של ההורים במלמד הנראה ראוי בעיניהם, ובסוגיית מספר התלמידים המרבי המותר בכיתה אחת.331 מציאות זו משקפת תחרות בין מלמדים שונים על לב ההורים, כשכל אחד מהם רצה שהילד ילמד אצלו ובכך יגדיל את הכנסותיו.332 לצד חופש העיסוק עולה כאן גם שאלה של הזכות לחינוך, לא רק באשר לעצם הזכות אלא גם באשר לאיכות החינוך.333 בראשית דבריו מביא ר' כלפון את דברי מרן בשולחן ערוך (יורה דעה רמו, טו) שמהם עולה יחס רצוי של 25 תלמידים למלמד אחד: "עשרים וחמישה תינוקות334 — מספיק להם מלמד אחד; היו יותר על חמשה ועשרים עד ארבעים — מושיבין אחר לסייעו בלימודם; היו יותר מארבעים — מעמידים שנים". ועל כך מוסיף רבי כחלון: 

			ופה המנהג כי הרב מקבל ללמד גם יותר מחמשים ואין פוצה פה. 

			ונלע"ד [= ונראה לעניות דעתי] דרבני עירינו ס"ל [= סבירא להו, סוברים] דאין זה [= ההגבלה הנזכרת] שייך רק באם הספקת השכר הוא מכיס הק"ק [= הקהל קודש, הקהילה] הכללי או הפרטי, דאז כשמעמידים מלמד — יעמידו אותו באופנים הנזכרים. 

			אבל אם השכר הוא מאבי הבנים — לא, אם מצד דחייהם של המלמדים תלויים בזה,335 שאינם יודעים אם בן זה יתמיד אצלם או למחר מוליכו אביו אצל מלמד אחר, ואפשר שלא יישאר להם גם כ"ה [= 25] תינוקות,

			ועוד דכמה פעמים השכירות של הכ"ה [= 25 התינוקות] לא יספיקו לפרנסתם. ולכן מוכרחים שלא לתת קצבה.

			אך אם יהיה הפרס [= משכורת המלמד] מהק"ק, הם משלמים להם תמיד די פרנסתם. 

			וקצת יש להוכיח כן מלשון מרן ז"ל שכתב מושיבין אחר וגו' מעמידים וגו' דנראה דקאי [= שחל] על הממונים על זה להושיב ולהעמיד.

			ועי"ל [= ועוד יש לומר] דהכל לפי העת והזמן336 ובזה"ז [= ובזמן הזה] דהפרנסה קשה, ומה שהיה מספיק בימי הראשונים אינו מספיק כלל בזה"ז מהיוקר ההולך וגובר מדור לדור, ולכן בכל כה"ג [= כהאי גוונא, כגון זה] סברי מרנן דעדיף טפי [= יותר] להניחם לקבל כפי מה שתשיג ידם מלמנעם, ועי"ז [= ועל ידי זה] יתבטלו ממלאכת שמים זו.

			ועוד יש לומר דבזמן הזה שאני [= ועוד יש לומר שבזמן הזה שונה הדבר], שהמלמדים מחלקים התלמידים לחברות חברות: חברת הפרשה פשט לבד, חברת הפרשה עם ביאור ערב"י לבד, חברת מסכת פלונית לבד, חברת מסכת פלונית לבד, אפילו אם יהיו הרבה בחברה זו, אין צריך לכל חברה זמן הרבה, דאם פרשה — אותו השיעור מתחלק בין כולם לפסוקים, ואם גמרא אין כולם לומדים באותה חברה רק אחד לבדו משמיע דבריו לפני הרב והתלמידים, ואם לא השיג המשמיע הבנת איזה דבר, אז הרב שואל לכל שאר התלמידים.

			ועי"ל [= ועוד יש לומר] דמפני דרכי שלום נהגו כן, כי על הרוב רוצים אבות הבנים שילמוד בנם רק אצל רב זה או זה, ואם הרב הנזכר לא יקבל את בנו, נמשך שנאה ואיבה ח"ו, ולכן [...] 

			ועוד יש לראות דברי הפוסקים בזה לעת הפנאי בעה"ז [= בעזרת השם].

			בדברים מאלפים אלה ניכרת רגישותו הרבה של ר' כלפון לכבוד האדם, הסתייגותו מקיפוח פרנסתו של היחיד, ובה בעת שמירה על סדרי הקהילה, מימוש זכות ההורה לבחור לילדו את המלמד הנראה בעיניו,337 ורצון ל"הביא שלום" בין חלקיה השונים. 

			ב. הגבלה על מסחר היין: איסור מכירת יין ללא יהודים 

			בדומה לקהילות יהודיות אחרות במרחב העולם המוסלמי,338 גם בג'רבה תיקנו תקנת קהל שאסרה מכירת יין למוסלמים. בדרך כלל נתלה טעם תקנה זו באיסור הדתי — למן ימי "גזרות עומר" ואילך — שלפיו נאסר על מוסלמי לצרוך אלכוהול, ועל מי שאינו מוסלמי למכור לו אלכוהול. לא אחת, היו מוסלמים שביקשו לעקוף איסור זה באמצעות קניית יין מהיהודים, דבר שהיה עשוי להמיט קלון על הקהילה היהודית, ולהביא עליה סכנה ממש, כשותפה להפרת איסורי הדת המוסלמית.339 מעניין, שבחלק מתשובותיו, מתעלם ר' כלפון — ויש רגליים לדבר שהוא עושה כן ביודעין340 — מתליית טעמה של תקנה זו בנימוק של איסור שתיית יין למוסלמים, ומעדיף לתלות את האיסור בנימוק שונה לחלוטין: הרצון להבטיח כמות מספיקה של יין לשם קיום מצוות קידוש ולהבדלה לבני הקהילה היהודית גופה. 

			רצונו של ר' כלפון למצוא פתחי היתר למכירת יין למוסלמים ניכר בכמה תשובות שכתב בנושא. ככל הנראה עשה כן על מנת להיטיב את שכרם של מוכרי היין היהודיים. כך, למשל, בשאלה שנשאל בעניין זה:341

			שאלה פה אי ג'רבה יש הסכמה מימי הדורות שעברו, שלא למכור יין לגויים... בזולת זה בזה.

			והיום נשאלתי אודות שותפים ביין, שעשו אותו למען ישלחוהו למקומות אחרים למכרו שם, והיין הזה יש ממנו שנתקלקל, ואינו לא חומץ ולא יין, ואינו ראוי לימכר לישראל.

			ויש ממנו שראוי להימכר לישראל, ויש להם הפסד רב אם לא ימכרוהו. ומצאו קונה נוצרי(!) לקנותו בבת אחת. 

			האם גם בכהאי גוונא [= בכגון זה] היתה התקנה ואסור למכרו או לא? 

			בתשובתו, נוטה רבי כלפון להתיר, תוך שהוא בוחן את שלושת טעמיה השונים של תקנת קדמונים זו. משהגיע למסקנה כי לטעמים אלה אין תחולה והיגיון בנסיבות השאלה שלפניו, הוא נוטה להתיר המכירה ללא יהודים: 

			בחומץ מעשים בכל יום שמוכרים ישראל את חומצם לגוים.

			והטעם פשוט דרק ביין גזרו שיש בו סיבה זו, דעל ידי זה יהיו ישראל נצרכים ליין לקידוש והבדלה וכיוצא. 

			ועוד כי על ידי היין יהיה מגע גויים וחששות איסור נסך שצריכים אזהרה. 

			ועוד כי על ידי היין יהיו תקלות מהגוים, אם בעלילות שוא, אם בחששות של ערוה, על ידי היותם שיכורים, או חששות של נזקים, הכאות וגניבות וכיוצא. לא כן בחומץ.

			ואם כן יש לומר דהוא הדין לנדון דנן, דכיוון דהישראלים אומרים שאינו ראוי להם לשתייה, אם כן אין כאן טעם ראשון ["דעל ידי זה יהיו ישראל נצרכים ליין לקידוש והבדלה" וזה לא יימצא להם, היה ויתירו מכירתו ללא יהודים], אשר כפי הנראה הוא הטעם היותר עיקריי.

			גם טעם ג' [= "כי על ידי היין יהיו תקלות מהגוים, אם בעלילות שוא, אם בחששות של ערוה, על ידי היותם שיכורים, או חששות של נזקים, הכאות וגניבות וכיוצא"], ליתיה [= אינו] כלל, בהיות ממכרם לסוחרים או בעלי חנויות, שאינו לשתות תכף לקנייתו.

			וכן טעם ב' [= "כי על ידי היין יהיה מגע גויים וחששות איסור נסך"] איתיה בתקנתא [= ניתן לתקנו] שיהיה עומד שם תלמיד חכמים אשר ימסרו הבית דין בידו ההנהגה, ובכהאי גוונא יש לומר דלכל הטעמים שפיר דמי. 

			מכל מקום, כדי לצאת מידי ספק איסור עבירה על תקנת הקהל הקדומה, מציע ר' כלפון להתירה, בדומה להתרת נדר וחרם, "על ידי פתח וחרטה". 

			רבי כלפון אינו מסתפק בכך; הוא מוסיף פתרון יצירתי שיאפשר את מכירת היין: 

			עוד יש למצוא היתר בזה האופן, שהמוכר לגוים יהיה איש מעיר אחרת, כמו מאנשי גאבס, שלא חל עליו נדר זה, שדרכם שם למכור, וימכרוהו לו באופן מה שיהיה בטוח מההפסד, והוא ימכרהו אל הגוים, דבכהאי גוונא הוא ליה 'מישראל לישראל', וכמו שרגילים למכור יין לאנשי גאבס הישראלים, הגם שמוכרים אותו שם לגוים ואין פוצה פה. 

			גם אחר כל הדברים האלה מוסיף ר' כלפון לחזר אחר נימוקים נוספים להתיר: 

			עוד נראה לומר דבכהאי גוונא לא גזור כלל [= בכגון זה לא גזרו], שהרי אין ספק דאין רוב הצבור יכולים לעמוד בגזרה זו, שיהיה הדבר הולך לאיבוד, שאינו לא יין ולא חומץ. ואף אם נאמר דגזרו, הרי פסק מור"ם [= מרן, ה"בית יוסף"] סי' רכ"ט דציבור שגזרו חרמות שאין הציבור יכולים לעמוד בם — אין צריכין לקיימם.

			ומינה לנדון דנן [שביין שנתקלקל כחומץ אין יכולים לעמוד בגזרה].

			עוד יש להתיר ממה שפסק מרן ז"ל [= יו"ד סימן רח, סעיף ד] דנידוי הוא דרבנן ע"ש ואם כן יש לומר דספיקו להקל, ובנדון דנן איכא ספיקא [= יש ספק] אי גם בכהאי גוונא גזור [= בכגון זה גזרו], והוי ספיקא דרבנן... 

			הידורו — תרתי משמע — של ר' כלפון להקל, מבטא היטב את דרכו בהלכה לא רק בעניין דבקותו העקרונית בעקרון "כוחא דהתירא עדיף",342 אלא גם בחיזורו אחר מניעת הפסד כלכלי מבני קהילתו, והבטחת פרנסתם, שתהא בריווח ולא בצער. 

			ביטוי לכך ניתן בשאלה נוספת,343 שבה נדרש ר' כלפון לעניינו של יהודי "ששם היין בכלי עץ של עטרן, באופן שהיה אותו היין — יש בו ריח של עטרן, ולא רצו לקנותו הישראלים [= היהודים], ושלח ממנו גם לעיר אחרת והחזירוהו". השאלה הייתה האם בנסיבות מיוחדות אלה, יוכל אותו יהודי למכור היין לשכניו הלא־יהודים, אם לאו, למרות תקנת הקהל הקדומה שאסרה על כך. בתשובתו, מתיר רבי כלפון מכירה זו, מכיוון ש"בטל טעם התקנה" — כך לשיטתו — שהרי יין זה אינו ראוי לקידוש ולהבדלה. ר' כלפון מעיד שכך פסקו גם חכמים שלפניו. 

			עיון שיטתי בתשובות אלה מלמד, שגם ר' כלפון ביקש כקודמיו344 לצמצם עד כמה שניתן את הפגיעה בחופש העיסוק ובחירותם של הסוחרים להשיא את רווחיהם. כקודמיו, הוא הכיר בצורך לאסדר ענפים מסוימים, כגון מסחר הבשר והיין. עם זאת, ביקש לצמצם עד למינימום את הפגיעה שנובעת כתוצאה מכך. בתרגום ללשון זכויות האדם בת ימינו (שכמובן, רבי כלפון לא דיבר בה ובמונחיה), הכיר ר' כלפון ב"פסקת ההגבלה" המצויה בחוקי היסוד בני ימינו, שלפיה ניתן לפגוע בזכויות יסוד ובלבד שהפגיעה תהא "לתכלית ראויה" וב"מידה שאינה על הנדרש".345 

			ג. הגבלה על מסחר הבשר: איסור קניית בשר מעיר אחרת 

			מתשובה נוספת עולה עוד הגבלה שהחילו בני ג'רבה על קניית בשר "שחוטי חוץ": איסור לרכוש בשר שהובא מחוץ לתחומי הקהילה או העיר. איסור מעין זה מוכר לנו מקהילות שונות,346 ותלו בו שני טעמים: א. נימוק הלכתי־כשרותי: חשש לטיב השחיטה במקום אחר, שאינו נמצא בפיקוח חכמי הקהילה; ב. נימוק כלכלי: רצון להגן על התוצרת המקומית ועל עניי הקהילה שחלק מכספי "מס הבשר" שהוטל על השחיטה, היה מיועד להם.347 

			מהשאלה שבאה לפני ר' כלפון348 עולה שבני קהילה א' תיקנו תקנה לאסור רכישת בשר מחוץ לעיר, שמקורו בקהילה ב', "הקרובה להם".349 ככל הנראה, הבשר שמקורו בקהילה ב' היה זול יותר מכיוון שלא הוטל עליו מס לטובת העניים כמו המס שהטילו בני קהילה א'. לפי המתואר בשאלה, תקנת הקהל שאסרה רכישת "בשר חוץ" נעשתה — כנהוג בהרבה תקנות קהל — בצירוף "כוח חרם".350

			6. כללי אסדרה (רגולציה) 

			בדומה לאסדרת סדרי הלימוד, וכמו בקהילות ישראל בכל רחבי העולם היהודי, ניתנה שימת לב מרובה ומיוחדת גם בג'רבה לאסדרת העניינים שסבים־הולכים את מלאכת השחיטה. על מנת למנוע תקלות במלאכת השחיטה, הונהגה אסדרת רישוי גם בעניין זה.351 וכך מתוארים הדברים אצל ר' כלפון בספרו ברית כהונה:352 

			הנהגנו פה שהשוחט והבודק הבא לעשות הגבהה353 צריך להיות בידו סמיכה משוחט מובהק שקדמו שבחן אותו וניסהו פעמים שלש בהגבהה, וראה וידע שכדין הוא עושה, ומילא את ידו לעשות הגבהה.

			וכותב וחותם ונותן בידו, ואחר כך בא לפני הבית דין, וכותבים וחותמים בידו להרשותו על כך. 

			וכן הנהגנו פה שיהיה בודק שני עומד על גבי הבודק העושה ההגבהה שיראה וישגיח שלא יוגבה האבר שבו הסירכה, כי על הרוב השוחט המגביה טרוד במלאכתו להגביה קצת ויוגבה האבר, ולאו אדעתיה. 

			ביטוי לחובת העוסק במלאכת השחיטה לקבל כתב "הסמכה" ולהגבלת מספר השוחטים, מצוי גם בתשובה אחרת שכתב ר' כלפון.354 מן השאלה עולה שהקהילה תיקנה תקנת קהל ("הסכימו"355) שהסמיכה שישה שוחטים לשחוט, שניים מהם ותיקים וארבעה חדשים, "ובלעדם לא יוכל איש לשחוט".356 לימים, שני השוחטים הוותיקים כבר לא יכלו לשרת את צורכי הקהילה: האחד "הלך למדינת הים" ועזב את ג'רבה, והשני "חלה ברגליו". לא עברו ימים רבים וגם שניים מן השוחטים ה"צעירים" נדדו למדינת הים, ושני השוחטים שנותרו נדרשו לעמוד בעומס שהוטל על שכמם. כתוצאה מהתגברות הביקוש ומיעוט השוחטים, ניצלו שני השוחטים את המצב וגבו כשכר שחיטתם תעריף שהיה גבוה כמעט פי עשרה(!) מהתעריף המקורי שנהג בקהילה עת נתמנו לתפקידם. כפי שעולה מן השאלה, תעריף השחיטה הגבוה היה גם הוא זרז משמעותי ברצון להוסיף שוחטים, למרות התקנה הקדומה שהגבילה את מספר השוחטים לשישה אנשים מסוימים. 

			הפנייה לר' כלפון התמקדה בשאלה האם מכיוון שרוב השוחטים המקוריים שהוסמכו — ארבעה מתוך השישה — אינם שוחטים עוד, בטלה התקנה מאליה וניתן למנות שוחטים אחרים, או לא. בשאלה מביעים השואלים חשש, שאם אחד משני השוחטים שנותרו ילך למדינת הים, תתבטל השחיטה לגמרי. שכן לפי התקנה שנזכרה לעיל, אין שוחט יחיד רשאי לשחוט אלא אם חברו "עומד על גביו".357 

			בתשובתו מביע ר' כלפון עמדה נחרצת ולפיה השתנות הנסיבות מאפשרת מינוי שוחטים חדשים ללא כל פקפוק. את תשובתו הוא מבסס על אדני ההלכה בדיני נדרים וחרמות — שעליהם נסמכות רבות מן ההלכות שעניינן תקנות הקהל,358 ומוסיף

			שכל שכן בנדון דנן דהסיבה [= שבגינה נתקנה התקנה] בטלה, אם מצד דאותם שמינינו — רובם ככולם אינם פה, ואם מצד דאלו שנשארו, רצו לבוא עליהם בעקיפין, להחליף את משכורתם עשרת מונים359 ככל אוות נפשם, ולא דיים מה שהחליפו עוד הם מבקשים להוסיף בשכירות [= שכר דשחיטתם] כפעם בפעם.360 

			דברים נוקבים אלה מבטאים את דרכו של ר' כלפון בשדה הציבורי, שנועדה לאפשר תחרות — במגבלות מסוימות — שתביא להורדת הנטל הכלכלי מעל הציבור ותמנע ייקור מלאכותי של מוצרי צריכה בסיסיים דוגמת בשר. 

			מהמשך התשובה ניכר שבפועל לא הכול הקפידו למלא אחרי תקנת הקהל והיא "לא נתפשטה", דרישה שבספרות המשפט העברי מהווה פעמים רבות תנאי לתקפותה של תקנה.361 ר' כלפון מעיד שבמשך כמה שנים כיהן כשוחט בקהילה רבי כ'מוס ווזאן הגם שלא נמנה עם ששת השוחטים שהוסמכו לשחוט מכוח תקנת הקהל. 

			אכן, כדרכו, מעבר לנימוקים הפורמליים, וכפי שהראינו לדעת כבר לעיל,362 מוסיף ר' כלפון נימוקים לבטלות התקנה גם מכוח "השכל הישר": 

			דאי אפשר לקיים תקנה זו, דלמחר או למחרתו ייסע אחד [= משני השוחטים שנותרו] או שניהם, והייתכן שיהיו הקהל בלתי [= בלי] שוחט? 

			ועוד: דאם אין גדיים — אין תיישים!363 

			ואם לא ילמדו שוחטים זולתם, ויהיו בקיאים כראוי, סוף סוף אחר ימים צריכים לבטלה [= בסופו של דבר יצטרכו בעתיד לבטל התקנה בכל מקרה]. 

			גם בהמשך דיונו בתשובה, הוא נדרש להיגיון ול"שכל הישר"364 כדי לתמוך במסקנתו שלפיה התקנה הקדומה אינה עומדת עוד בתוקפה: 

			ועוד נראה דלא שייך בזה [= בתקנה] גדר וסייג, דהרי אין דבר זה בידם, שאם לא ירצו [= שני השוחטים שנותרו] לשחוט, הייתכן שיהיו [= בני הקהילה] בלי בשר?365 

			בהמשך דבריו, הוא סומך את הכרעתו גם על פרשנות התקנה הן באמצעות דקדוק בלשונה,366 הן באמצעות התחקות אחר "כוונת המתקינים",367 ומוסיף הערה חשובה בדבר השפעת "שינוי הזמנים" על תוקף התקנה שנתקנה לפני שנים הרבה: "ועוד דְנִשְתַנוּ הזמנים,368 ועל פי הרוב כי ההסמכה מפה [= ג'רבה] היא יותר טובה ומאושרת בהיותה תחת רשיון הבית דין ובתנאים ידועים". 

			מאחורי משפט תמים זה מסתתרת אמירה עקרונית בדבר תמיכתו של ר' כלפון בהסדרת ענייני הדת בכלל — והשחיטה נשוא דיונו בפרט — באופן ממוסד, כך שתעמוד תחת פיקוחו של בית הדין, המוסד העליון של הקהילה, ולא באופן פרטיזני, כפי שהיה נהוג בקהילות אחרות.369 

			ז. סיכום

			לצד המודרנה על חידושיה החברתיים והטכנולוגיים,370 עלייתן של המדינות ה"נאורות" וצמיחת תורת זכויות האדם בשלהי המאה השמונה־עשרה על במת ההיסטוריה הייתה במידה רבה תוצאה של שני אירועים מכוננים: הכרזת העצמאות של ארצות הברית (1776) והחוקה האמריקנית שנחקקה בעקבותיה (1787), והמהפכה הצרפתית (1789). ערכי השוויון והחירות החלו נישאים בפי כול, ובתהליך ארוך אך יציב, חלחלו לעוד ועוד מדינות וחברות ברחבי תבל. התפתחות המדינות הדמוקרטיות־מערביות־ליברליות תרמה רבות לכך. 

			תגובתם של חכמי ההלכה לתמורה זו הייתה מורכבת. אופייה החילוני המובהק של המהפכה הצרפתית, נתפס כאיום על מורשת "ישראל סבא". ערכי החירות — לרבות חופש הדת והחופש מדת — איימו במידה רבה על היהדות המסורתית. ההתפתחות המקבילה של ההשכלה והאמנסיפציה באירופה הביאו רבים משלומי אמוני ישראל לנטוש את הדת המסורתית. 

			חלק מערכי תורת זכויות האדם דוגמת ערך היסוד של השוויון — הלאומי, הדתי והמגדרי — כמו גם חופש הדת והחופש מדת, נראו כמנוגדים לחלוטין לערכי היסוד של תורת ישראל. 

			במבט כללי, ניתן להבחין בשלושה זרמים מרכזיים של תגובות לערכי תורת זכויות האדם:

			א.	התעלמות מוחלטת מערכים דמוקרטיים ומזכויות האדם השונות. תגובה זו אפיינה רבים מחכמי ההלכה במאתיים השנה האחרונות, שהמשיכו "להפטיר כדאשתקד" ולא שתו לבם לתמורות שחלו במשפט ובחברה הכללית. 

			ב.	ניסיון ל"גייר" את זכויות האדם ולהוכיח, לרוב מתוך נימה אפולוגטית מובהקת, שכולן עולות בקנה אחד עם ערכי תורת ישראל, ללא כחל ושרק. יתר על כן: כמה חכמים ביקשו להוכיח שבעצם כל תורת זכויות האדם מצויה כבר במקורות היהודיים מימים ימימה, והזכויות השונות "הועתקו" ממנה. 

			ג.	גישה מורכבת, שנתנה דעתה לתמורות ההיסטוריות ובחנה בשבע עיניים ומתוך שיקול דעת כל אחת מהן. חלק מזכויות האדם אומצו בחום על ידי חכמי ההלכה (גם אם לא תמיד בלשון מפורשת) ואילו חלק אחר אומץ רק בחלקו, לעתים תוך מתיחת ביקורת והצבת סייגים ליישומו בפועל. 

			בעוד שבקהילות היהודיות באירופה, הייתה התגובה מיידית ולעתים חריפה ביותר,371 בארצות המזרח הייתה התגובה, אם בכלל, מאוחרת מאוד ומתונה מאוד. למרות השפעתן הניכרת של תופעות החילון האירופית ורוחות המודרנה על התרופפות שמירת קיום המצוות בארצות המזרח בכלל ובצפון אפריקה בפרט, שמרו קהילות ישראל בארצות אלה על המסורת. האחיזה במידת "כוחא דהיתרא עדיף" והמתינות היחסית שמאפיינת את פסיקת חכמי ההלכה בארצות צפון אפריקה,372 הביאה לכך שגם יחסם למודרנה ולרוחות החדשות שהביאה עמה, כמו גם לערכים דמוקרטיים ולזכויות האדם היה מתון הרבה יותר מזה שבחלקים אחרים של העולם היהודי. 

			יצירתו הענפה, המגוונת ורבת האנפין של ר' כלפון משקפת במידה רבה גישה זו. ר' כלפון לא זז כמלוא הנימה מדרישתו לקיום מצוות קפדני והבטחת שמירת ייחודה של הקהילה היהודית, שלא תשנה את "לבושה ולשונה" ולא "תתערב בין האומות". אך בד בבד הביע הערכה כנה לתמורות הדמוקרטיות שחלו בעת החדשה ודיבר בשבחן. מבחינה מעשית, כפי שביקשתי להראות במאמר זה, ניתן למצוא במשנתו של ר' כלפון — בצורה מפורשת או בדרך סמויה למראית עין — רבים מערכי תורת זכויות האדם שמוטמעים בפסיקתו ההלכתית373 ועשויים לשמש מקור לא אכזב לגיבוש תורת המשפט הציבורי לא רק לשעה אלא גם לדורות, לא רק במבט הצופה פני עבר אלא גם בימֵינו — ולימֵינו. 

			

			
				
					198.	הורתו ולידתו של מאמר זה בהרצאה שנשאתי בכנס בנושא "יצירתם, פועלם והשפעתם של הרב כלפון משה הכהן וחכמי תוניסיה בעת החדשה" שהתקיים באוניברסיטת בר אילן ביום ב' בשבט תש"פ, 28 בינואר 2020. תודתי נתונה לפרופ' צבי זוהר ולד"ר רונאל עטיה שהמריצוני לעסוק בתורתם של חכמי תוניסיה ולכל העוסקים בארגון הכנס. מאמר זה הוא חלק מפרויקט מחקרי גדול שאני עוסק בו בשנים האחרונות, ונושאו המשפט הציבורי בקהילות ישראל. לפירות ראשוניים של מחקר זה ראו: הכהן, תרומת חכמי מרוקו; הכהן, אחת שאלה ועשר תשובות; הכהן, תרומת חכמי פאס. כל ההדגשות במאמר הן שלי אלא אם נאמר אחרת. 

				

				
					199	לסקירה על היצירה הרוחנית בתוניסיה, ראו: בר אשר, הספרות הרבנית בצפון אפריקה, עמ' 63-24; עמאר, הספרות הרבנית. בהקשר זה ייזכר לטוב החיבור מלכי תרשיש לר' בנימין כהן, שהוא אוצר בלום לתולדות חכמי תוניס.

				

				
					200	על רבי כלפון הכהן — הרב הכמ"ה, הרמ"ך או מהרמ"ך, נכתבה ספרות ענפה בשנים האחרונות. ראו לדוגמה: בשן, ר' משה חלפון; זוהר, אשרור דתי; נעים, בין שמרנות למודרנה [וכעת: נעים, תקופת החופש והדרור]; שוראקי, מסורת בעידן המודרני; הכהן, מלכי תרשיש, עמ' שז-שי. ראובן מאמו הקדיש כמה מחקרים להיבטים פדגוגיים בתורת ר' כלפון ולמשנתו הציונית, ראו: מאמו, קווים מנחים; מאמו, תהילה למשה; מאמו, בפי תהילתך. עם זאת יש להיזהר בהערכת השפעתו של חכם על בני דורו ואחריהם רק לפי ייצוגו בספרות המחקר, שכן לא אחת מקומו גדול פי כמה מייצוג תורתו בספרות הרבנית עצמה (דוגמה לכך יכולה לשמש דמותו של ר' חיים הירשנזון, שזכה לעיוני מחקר רבים, אך רישומו בספרות ההלכה בימיו ואחריהם קטן). לצד ספרות מחקרית זו קיימת גם ספרות הגיוגרפית רחבה על ר' כלפון, חייו ודמותו. ראו למשל: סעדון חנינה, קדושת משה; חדד, זכרון משה; ברדה, שלשה צדיקים, ועוד. לאחר הרצאתי בכנס ובעת הכנת דברים אלה לדפוס, הגיעה לידי עבודת הדוקטור של שי מאמו, משנתו ההלכתית. השתדלתי להפנות גם אליה ככל שידי הגיעה. 

				

				
					201	ראו למשל את דברי ר' עוזיאל אלחאייכ, בעל משכנות הרועים, לעניין ערבות לחוב, הנזכרת בפסק דינו של השופט משה דרורי, בר"ע (י-ם) 3284/07 מירב פלמן נ' ארז פלמן, 14.3.08. השופט נדרש לחיבור זה גם בפסק דין שעסק במצג שווא רשלני שגרם לנזק, ראו: ת.א. (י-ם) 7393/05 מיכאל בן שטרית נ' מנהל מקרקעי ישראל, 15.5.09. כפי שציין בית המשפט, חיבור זה אוזכר גם בשני פסקי דין רבניים: תיק שס/1-35-3708 אוחיון שמעון נ' בראון לאה, מפי הדיין הרב שלמה בן שמעון, ניתן ביום ו כסלו תשס"א (3.12.00), ותיק שס/836 ב.פ. נ' ב.ל., מפי הדיין הרב שלמה בן שמעון; פסק הדין ניתן ביום כ"ח באלול תש"ס (28.9.00)). לא למותר להזכיר בהקשר זה, שלמרות חשיבותו נדפס גם החיבור משכנות הרועים (ליוורנו, 1860) רק 42(!) שנה לאחר פטירת מחברו. 

				

				
					202	כך למשל מוזכר שמו בדרך אגב באחד מפסקי הדין שעסק בהוצאת צווי הגבלה, שם הוזכר חיבורו באר משה, אבן העזר, סימן קיט).

				

				
					203	גם שמם של שאר חכמי תוניס האחרונים כמעט נפקד לחלוטין מפסיקות בית הדין הרבני. ליוצא מן הכלל ראו למשל את אזכורו של רבי משה בן שמעון הכהן, מחכמי תוניס, שהתיישב בטבריה, בשו"ת והשיב משה, תיק (נתניה) 6472/ פלוני נ' פלונית, 13.3.08. 

				

				
					204	גם משום שחלק ניכר מחיבוריו יצאו לאור רק בעשורים האחרונים, ומהם אלה שעניינם בתקנות ומנהגים מיוחדים לקהילת ג'רבה, עדיין מועט יחסית השימוש בתורתו. הוספת חלק מכרכי שו"ת שואל ונשאל לפרויקט השו"ת של אוניברסיטת בר אילן, והכללת חלק מספריו של ר' כלפון בפרויקט הממוחשב של אוצר החוכמה, כמו גם ספרות המחקר הענפה שנכתבה עליו בשנים האחרונות (ראו הערה 2 לעיל), תרמו תרומה משמעותית להפצת תורתו. מבחינה זו יכולה תורת ר' כלפון לשמש דוגמה יפה להשפעת המאגרים הממוחשבים ועולם המחקר על הספרות ההלכתית עצמה, נושא שטרם נחקר כל צורכו. 

				

				
					205	צא ולמד: בחיבורו הקלאסי של מו"ר מנחם אֵלון, המשפט העברי, המונה כ־2000(!) עמודים, לא נזכר שמו של ר' כלפון ולו פעם אחת. ברשימה ספרי השו"ת שבנספח לספר מוזכרים שניים משל חכמי המאה התשע־עשרה ממרוקו, כרם חמר לר' אברהם אנקאוה, וליצחק ריח מאת ר' יצחק אבן דנאן; ומן המאה העשרים מוזכר רק חיבור אחד: תועפות ראם לר' רפאל אנקאוה. ספרו הקלאסי של רבי עוזיאל אלחאייכ, משכנות הרועים, נזכר בחיבורו של אֵלון רק בהערת שוליים, ברשימת ספרי כללים שמסודרים לפי סדר א"ב. 

				

				
					206	ראו הקדמת בנו, רבי שושן הכהן, לשו"ת שואל ונשאל: "להודיע בשער בת רבים כי אבי מורי הרב הגדול המפורסם צדיק יסוד עולם מופת הדור והדרו סבא דמשפטים משיירי כנסת הגדולה מוהר"ר כלפון משה הכהן זצ"ל ראש רבני אי ג'רבה ואגפיה יע"א השאיר אחריו למעלה משלשים חיבורים בכל מקצועות התורה". 

				

				
					207	במאמר זה עשיתי שימוש במהדורת מכון הרב מצליח, תשנ"ח [להלן: ברית כהונה]. 

				

				
					208	שו"ת שואל ונשאל, חלקים א-ח. יושם אל לב שבשער ספרו כותב ר' כלפון שקרא לספרו "שואל ונשאל" כי "כשמו כן הוא, לפעמים שואל ולפעמים נשאל", והדברים הם "לפעמים מה שבא מעשה לידי או מה שנסתפקתי בלי מעשה, ולפעמים מה שנשאלתי מאחי ורעי החכמים אשר כגילי, ולפעמים מה שאני מסתפק ושואל לזולתי", היינו: החיבור כולל גם שאלות תיאורטיות או היפותיטיות שלא היה להן בעצם שואל או בניין אב במציאות, אלא המשיב העמידן על סדר היום מיוזמתו־שלו והשיב עליהן, וגם שאלות שהוא עצמו שאל. עובדה זו עולה גם מדברי הקדמתו לחלקים השונים של החיבור. לתופעה זו בספרות השו"ת ראו: אֵלון, המשפט העברי, עמ' 1269; הכהן, על נגיפים ומגפות, ליד הפניה להערה 23. גם חלק מאותן תשובות היפותיטיות מבחינה פורמלית הן, היו לימים הלכה למעשה, משנכללו בספר השו"ת. לעניין זה ראו גם: תא שמע, תשובת ר"י הזקן. 

				

				
					209	הלכה למשה, תשי"א. 

				

				
					210	לעניין זה ראו: פליסהאור וחורב, גאולת האדם, העם והעולם; חורב־בצלאל, תגובת הרב כלפון; פליסהאור, יחס ההלכה.

				

				
					211	יש לתת את הדעת לכך שהספר ברית כהונה נדפס לראשונה בעיצומה של מלחמת העולם השנייה: חלקו הראשון, כשנה לפני שתוניסיה נכנסה לשדה המערכה, וחלקו השני בתום המערכה בתוניסיה. 

				

				
					212	רבי שלמה (בן רבי מנחם) מאזוז (תרס"ח-תשמ"ב) נמנה עם נקיי הדעת שבין חכמי ג'רבה. בצעירותו כיהן בג'רבה כרב וכדיין והוציא לאור ירחון תורני בשם "מקבציאל". בשנת תשט"ז (1956) עלה לישראל וקבע את מושבו בנתיבות. על קליטתו בעיר סיפר בנו, שופט בית המשפט העליון מנחם (מני) מזוז: "משפחתי, כמו שאר המשפחות הראשונות גרו כשנה בפחונים שהיו פזורים בשטח פתוח, בלי מים, בלי חשמל וכמובן ללא שירותי סניטציה בסיסיים. כעבור כשנה עברנו לדירת קבע, שהייתה ביתנו שנים ארוכות" (מני מזוז, "חינוך נגד שחיתות", נדפס באתר "מחלקה ראשונה", 6.11.06). לאחר עלייתו נמנע ליהנות מתורתו והתפרנס מיגיע כפיו כבעל חנות. על הכבוד וההערכה שלהם זכה מתושבי נתיבות העיד בנו הרב יחזקאל מאזוז: "לבד מתשמישי הקדושה שהיו נמכרים בחנות, עיטרו אותה מדפים עם ספרי קודש בהם למד אבא, למי שרצה לרכוש את אחד מהספרים, הובהר כי הספרים אינם למכירה" (עובדיה חן, פרנסה ולא אידיאל, באתר ישיבת כסא רחמים). רק לאחר פטירתו יצאו חיבוריו לאור: כרם שלמה, על הלכות ריבית (ירושלים, תשמ"ג); שו"ת שואל ומשיב (נתיבות תשמ"ד), כסא שלמה — שו"ת וחידושים על השולחן ערוך (נתיבות, תשמ"ז); מדרש שלמה על התנ"ך (נתיבות, תשנ"ג); חשק שלמה — חידושים בתלמוד (נתיבות, תש"ס). על שמו הוקם בנתיבות בית הכנסת אהלי שם. 

				

				
					213	הדגשת מקומן של התקנות באה גם בהסכמתו של הראשון לציון הרב בצמ"ח עוזיאל, שכתב למחבר: "בחפץ לב ובכוסף נפש עברתי על כל הלכותיו וברכתי ברכת הנהנין כפולה מפני חשיבות הספר כשהוא לעצמו שהוא אוצר בלום דבר דבור על אופניו בלשון צחה והסברה נעימה ובמעט המחזיק את המרובה ומפני חשיבות תקנות קהלת ישראל הקדושה והברוכה זאת שהיתה תמיד עיר של חכמים וסופרים רבנים גדולים ומפורסמים שירדו לעומקא דשמעתתא ואמיתה של הלכה הנאה מיוחדת היתה לי בקוראי בספרים אלה תקנות הקהלה בעניני חסד וצדקה ועוד יותר בהחזקת לומדי תורה ודרך תלמוד תורה לעומקה והיקפה לתלמידים השוקדים באהלה של תורה ואני מקווה שישיבות אלה תתקיימנה גם להבא ביתר שאת ויתר עז כי לצערנו הרב בדורות האחרונים פסק תלמוד תורה בכמה קהילות ישראל ואחרון הכביד בעטיו של השמד האחרון נהרסו הקהילות וישיבותיהן ושארית הפליטה צריכה חיזוק ועידוד רב". 

				

				
					214	ההקדמה נדפסה מחדש בראש חלק מכרכי ספר השו"ת שואל ונשאל. 

				

				
					215	בעיני רבי כלפון העלאת הדברים עלי כתב מועילה ללימוד התורה ומרגילה את הכותב לדייק בדבריו, לזקקם ולנסחם היטב. לחשיבותו של נושא זה במשנת ר' כלפון, ראו בהרחבה: מאמו, קווים מנחים. לנושא זה הקדיש גם לוי יצחק קופר את הרצאתו בכנס שנערך באוניברסיטת בר אילן, שנושאה היה "כיצד מלמדים רבנים לכתוב שו"ת? — פרק במשנתו החינוכית של רבי כלפון הכהן (ראו גם מאמרו בקובץ זה). 

				

				
					216	למען השלמת התמונה אציין שכעשר שנים קודם לכן כלל רבי משה תשובה אחת משלו, בעניין ה"הסכמה" — תקנת הקהל — שבין קהילת ג'רבה לקהילת הדיג'ת, "שאין לדייני קהל זה פשיטת ומשלוח יד בהקהל השני [...] אלא כל אחד ואחד ליקו אדוכתיה" [= יעמוד במקומו־שלו], בכרך השני של ברית כהונה שיצא לאור באותה שנה בג'רבה.

				

				
					217	למרות חשיבותו, טרם זכה הדפוס העברי בג'רבה לתיאור ממצה ומקיף. דוגמה להיעדר זה יכולה לשמש הבולטות של פרק המוקדש לנושא זה במחקרים החשובים והמקיפים שהופיעו באחרונה, דוגמת סעדון, תוניסיה. למצאי הקיים ראו לדוגמה: הטל, הדפוס. 

				

				
					218	ככינוי שבו הכתיר נחום סלושץ את ספרו על האי וקהילת היהודים שבו. ראו: סלושץ, האי פליא, וגם את ספרו, סלושץ, הכהנים אשר בג'רבה. 

				

				
					219	יש לבחון פעילות ענפה זו גם בהקשר לפעילות העצומה ורחבת ההיקף שמייחדת את קהילת יהודי תוניסיה בכלל. ראו הטל, כתבי עת; סעדון, תוניסיה, עמ' 158-141. 

				

				
					220	הד לבקיאותו במלאכה זו ניתן למצוא הן בשער של חלק מהספרים שהוציא לאור שבהם נכתב שהוא לא רק המחבר אלא גם ה"מסדר לדפוס", והן במסמך בן ל"ב סעיפים שכתב ר' כלפון ובו פירט את תוכנית הפעולה שלו לאחר עלייתו לארץ הקודש. בסעיף י"ח הוא כותב: "אם אמצא מכשורים [= מכשירים, מכונת הדפסה], אפתח שם בית דפוס ובו פועלים מגיהים ואומנים ואני מנהל לו". בהקשר זה יוער כי גם עמיתו, הרב רפאל כדיר צבאן, לימים רבה של נתיבות וחבר מועצת הרבנות הראשית לישראל, עסק במלאכת הדפוס בג'רבה. בהקשר זה יוער גם חכמי ישראל אחרים דוגמת רבי כמוס עגיב (1991-1913), רבה של קהילת יהודי לוב במאה העשרים, עשה במלאכת הדפוס לפרנסתו ושם גילה אותו רבי יצחק בוכובזה, רבה של טריפולי, שהגיע לבית הדפוס כדי להדפיס בו את חיבורו. יוזכר בהקשר זה גם רב"מ לוין, בעל אוצר הגאונים, שלצד הוראתו וחיבור כתביו שלח ידו במלאכת הדפוס וסידר את ספריו והכינם לדפוס במו ידיו. 

				

				
					221	המבקש להתרשם מדרך כתיבתו של ר' כלפון באופן בלתי אמצעי, יוכל לצפות בצילומי כתב ידו המופיעים כנספח בסוף המאמר. בעוד שבדוגמה הראשונה ניכרת כתיבה חופשית, לא מסודרת, רצופת הגהות ותיקונים, בדוגמה השנייה מדובר בכתיבה תמה, נקייה, זכה וברה. זהו כתב היד של אחת מתשובותיו הארוכות ביותר של ר' כלפון שנדפסו, ועניינה בצוואת שכיב מרע. התשובה נדפסה בשו"ת שואל ונשאל חלק רביעי, חושן משפט, סימן א, עמ' פג-קו. כתב היד שלה מצוי בספרייה הלאומית בירושלים (מספרו: Ms. Heb. 8064=38). המעיין בצילום כתב היד (נמצא במרשתת באתר הספרייה הלאומית: https://www.nli.org.il/he/manuscripts/NNL_ALEPH990030237480205171/NLI יוכל לעמוד על כתיבתו של רבי משה: התשובה נכתבה (וככל הנראה נעתקה על ידו מחדש, לאחר כתיבת הטיוטה הראשונית), על גבי מחברת ששורותיה וקצותיה משורטטים היטב. למרות אורכה הרב של התשובה המתפרשת על פני לא פחות מ־30(!) דפים הכתובים בכתב יד צפוף, רבי משה אינו חורג מן השורות, ומקפיד לא רק על התוכן אלא גם על הצורה. 

				

				
					222	לא תמיד ניתן לדעת מה גרם לעיכוב בהדפסת הספר. כך, למשל, כתב הרב בצמ"ח עוזיאל כבר בחודש שבט שנת תש"ח הסכמה לחיבורו של ר' כלפון על התורה, יד משה, אך הספר נדפס רק שנתיים מאוחר יותר, בשנת תש"י, לאחר פטירת המחבר ביום ח"י שבט תש"י. ראו הקדמת בנו לחיבור. 

				

				
					223	חברה שרוב אנשיה אינם יודעי תורה אינה צורכת ספרות תורנית ברמה גבוהה וממילא קשה למחבר לממן באופן עצמי את הדפסת הספרים. למותר לומר שלא זה היה המצב בעירו של רבי כלפון, קהילת ג'רבה המעטירה שרבו בה תלמידי חכמים ותופשי תורה. 

				

				
					224	כגון משטר פוליטי־מדיני שבו היהודים אינם חופשיים והדפסת ספרים עבריים כרוכה במאמצים מרובים, ולעתים אף בסכנה ממשית. 

				

				
					225	רבים מן החיבורים שיצאו ראשונה היו מיועדים להמון העם ועסקו בנושאים קלים דוגמת הפירוש על מסכת אבות, או בדברי אגדה ומוסר שיפים להמון העם ולא רק לתלמידי חכמים. 

				

				
					226	עדות למנהגו של ר' כלפון לכתוב כמה טיוטות, ולהוסיף לתקן ולהגיה עוד ועוד את חיבוריו מצויה הן בכתבי היד שהותיר אחריו, הן מעדות בנו שהביאם לדפוס. ראו את הצילומים שבסוף המאמר. וכך, למשל, מעיד גם בנו רבי שושן הכהן, בהקדמה לחיבור יד משה: "ולהיות כי החיבור הקדוש הזה היה מפוזר ומפורד בכמה פנקסים, ובמהדורות שונות, וכמה דיבורים נכתבו בחמשה או בששה מהדורות, ובכל אחת ואחת נמצא דבר חדש מה שלא נמצא בחברתה, ואמו"ר הכ"מ [= ואדוני מורי ורבי הריני כפרת משכבו] ז"ל מטופל בעול היחיד והציבור פקד עלי לבררם ולסדרם ולהעתיקם, ופקודתו שמרה רוחי ויגיעתי בעשר אצבעותיי לבחור מתוך כולם מהדורה מתוקנת וכלולה מכל המהדורות". 

				

				
					227	באותה עת טרם הייתה ג'רבה למרכז של הדפסת דפוסים עבריים ולכן נאלצו חכמיה, דוגמת ר' כלפון, לנדוד לארצות אחרות. במקרה שלו, בחירתו בירושלים כמקום הדפסת ספרו הראשון הייתה המובן מאליו, שכן חיבתו לארץ הקודש ולירושלים בפרט הייתה מן המפורסמות. גם הבחירה בדפוס של שמואל צוקרמן, אחד המדפיסים הירושלמיים הנודעים, לא הייתה כנראה מקרית: בדפוס זה נדפסו ספרים רבים של מחברים מחו"ל, בעיקר מארצות הברית ומאירופה, דבר שתרם רבות לרווחיות בית הדפוס. לקשרי החוץ של בית הדפוס היה אחראי חתנו של הבעלים, הרב משה אורנשטיין. על נדידתם של חכמים בני התקופה לקהילות אחרות, על מנת להוציא לאור את כתביהם, וחיזורם אחר בית דפוס זול, משלא הייתה ידם משגת, ראו את עדותו של חכם אברהם דיין מארם צובא (חלב שבסוריה), שמתאר בראש חיבורו שיר חדש את מסעו לצפת בתקווה שימצא שם בית דפוס זול יותר מאלה שבעירו, ומשתקוותו נכזבה זכה לסוף להדפיס חלק מספריו בליוורנו שבאיטליה. 

				

				
					228	לשונו במודעה שצירף בראש ספרו דרכי משה. ובשער הספר עצמו: "מוסרים, מידות ומעלות טובות, בהם יאחז האדם ואכל וחי לעולם, בעולם הזה ובעולם הבא". 

				

				
					229	דרכי משה, שם. מהחיבור עצמו מתבררת רגישותו הגדולה של המחבר למצוקות האדם. כך, למשל, הוא כותב: "בכלל הנהגת השלום לדרוש שלום חבירו ובפרט לעני ואביון לומר לו 'כיצד שלומך' ולמצווה תחשב לו כי הוא משמח לב האומללים". 

				

				
					230	חיבתו של ר' כלפון ללשון העברית ופעולתו למען תחייתה היא מן המפורסמות. ראו לדוגמה מאמו, תהילה למשה, עמ' 245-221. עם זאת, ר' כלפון לא פעל בחלל ריק, וכמנהיג העדה היה מודע היטב לצורכי הדור. לפיכך נהג כמנהג המקום והדפיס חלק מהספרים שהוציא לאור גם ב"לשון ערבי", במטרה להפיץ את הדברים בתפוצה רחבה ככל שניתן, וגם בין המון העם שחלקו לא שלט היטב בלשון העברית. תופעה זו של תרגום טקסטים עבריים לערבית (ולעתים גם לצרפתית. ראו למשל כמה קובצי הלכות מ"משנה תורה לרמב"ם" שנדפסו בג'רבה בשנת תשי"ח (1958) בתרגום לצרפתית) הייתה נפוצה בתוניס כולה ובכלל זה בג'רבה, ויעידו על כך הספרים — יותר מ־1,400(!) מהם — שנדפסו בה בערבית־יהודית. רובם המכריע מרוכז כיום באוסף אברהם הטל בספרייה הלאומית. ראו: הטל, הספרות. לצד ספרות יפה, נכללו בהם גם ספריהם של רבנים, בעיקר בנושאי אגדה ומוסר. ראו למשל ספר מלל לאברהם — מוסר ("והוא כתאב צ'ריף ג'אמע אלאדב ומצ'ווי לפ'כאר") שחיבר אברהם ן' מהר"י הכהן, שחלקו הראשון נדפס בג'רבה, תש"ז. חלקו השני כלל אגרון עברי־ערבי ("כלמאת עברייה קדם וג'דד מתרג'ימין בלוגה אלערבייה") נדפס בג'רבה בשנת תש"ח; בדומה לכך הדפיס רבי משה הכהן את חיבורו חיים ועשר, שעניינו הלכות מעשר כספים בג'רבה בשנת תש"י, כאשר לצד המקור העברי בא תרגום לערבית. מעניין במיוחד הוא תרגום של רומן מעין היסטורי על יהודי ימי הביניים, מפרנקפורט עד בגדד, שכתב שמואל רפאלי, אחת הדמויות המרתקות בירושלים בשלהי המאה התשע־עשרה וראשית המאה העשרים, שהופיע בג'רבה בשנת תשי"א בתרגום לערבית־יהודית, תחת הכותרת "כתאב חאלת אליהוד פי פרנקפורט" ("יחכי פי קוות אלצלם ואלעדאב אלדי כאן יתעדדא עלא אליהוד פי ברור אשכנז שמואל רפאלי"). גם ספרי יסוד תורגמו לערבית למען המון העם שלא שלט בעברית. כך, למשל, נדפס בשנת תש"ז פירוש להגדה של פסח תחת הכותרת כוס ישועות, ולצדו תרגום ההגדה לערבית יהודית. נפוץ ביותר היה תרגומם של ספרי מוסר שנועדו להלהיב את לב ההמונים לעבודת ה'. ראו, למשל, אשביע לחם לרבי מקיקץ חדאד ושמו המלא מקיקץ גוצה ישראל חדאד (ג'רבה, תש"י), שבשערו נכתב: "בו יבואו עשרה דרושים מוסריים עם כמה מעשיות ומשלים מתוקים וערבים בלשון הקודש, עם כמה מוסרים ומעשיות נפלאים בלשון ערבי למען תהיה יד הכל שווה בו, אחד חכם ואחד המוני". המחבר היה רב בקהילה בדרום תוניסיה ששמה נכתב בעברית תיטאוין אבל בלועזית נכתבת כך Foum Tatahouine ועם עלייתו לישראל כיהן כרב של מושב בית הגדי, ליד נתיבות, שבו גרו רבים מעולי ג'רבה. 

				

				
					231	דוגמה יפה לכך עשוי לשמש השדה הנרחב של מעמד האישה (ראו בהרחבה: בשן, נשות חיל במרוקו: בשן, נשים יהודיות במרוקו). היו חכמי הלכה בקרב חכמי מרוקו שנתנו דעתם לשינויים שחלו במעמד האישה ונתנו לכך ביטוי בפסיקתם (ראו למשל להלן, לעניין שיעור הכתובה) ולעומתם אחרים — דוגמת הרב ידידיה מונסונגו — שנותרו בעמדה שמרנית הרבה יותר (התיוג 'שמרני' או 'ליברלי' נועד רק לצורכי נוחות פדגוגית ואין לראותו בצורתו הפשטנית, שכן בדרך כלל המציאות מורכבת ומגוונת הרבה יותר. לעניין זה ראו: הכהן, עושה השלום, ליד הערה 18. לעניין הצורך בראייה מורכבת של מעמד האישה היהודייה במרוקו, ראו הערותיו החשובות של צבר, הכיסוי למזוזה. וראו: עמאר, מעמד האישה. כמו תמיד, יש להיזהר מדיבור על מהפכה שחלה בעקבות המודרנה, מכיוון שפעמים הרבה מדובר בתופעות המשקפות רצף של שינויים אִטיים, נמשכים והולכים ולא תמורה חד־פעמית. לדיון ספציפי במידת שמרנותם של חכמי ג'רבה, ראו בהרחבה: נגר, מסורת במבחן; נעים, בין שמרנות למודרנה; דשן, יהודי תוניסיה. 

				

				
					232	כך, למשל, ר' כלפון לא שלל לחלוטין ענישה גופנית של תלמיד סורר, כנהוג בימיו. ראו מאמו, משנתו החינוכית, עמ' 138 והמקור שם. אחד הביטויים הידועים להסתייגותו מכניסת רוחות המודרנה לג'רבה היה התנגדותו הנחרצת של רבי כלפון הכהן — בהמשך לקודמיו ברבנות הקהילה — לפתיחת בית ספר של "אליאנס" בג'רבה. לעניין זה ראו דבריו, ברית כהונה או"ח סימן יט: "בית ספר כי"ח אליאנס: מימי הרבנים הראשונים נ"ע נתקן פה אי גרבה יע"א בכח חרם והסכמה חמורה שלא תהיה בית ספר כי"ח פה בשום אופן. בחתימת הרה"ג מהרס"ך זצ"ל והרה"ג ר' רחמים חדאד זצ"ל ומו"ר מהרי"ב זצ"ל ועוד". על ההתנגדות ראו בהרחבה: נעים, הטוב והחסד. על השלכה אפשרית של אי פתיחת בית הספר על היצירה הרוחנית, ראו בר אשר, הספרות הרבנית בצפון אפריקה, עמ' 25. לצד זאת, ראה ר' כלפון בחידושים הטכנולוגיים שהביאה עמה המודרנה ברכה רבה, ואפילו חלק מ"ניצוצות הגאולה". ביטוי לכך ניתן בדרשתו לפרשת שמות שבחיבורו באר משה, שבה כתב, בין השאר: "סלילת הדרכים והמצאת המכונות הקיטוריות ליבשה, לים, ולאוויר, אשר מיום ליום הולכים ומתרבים, להקריב המרוחקים בזרוע, לקיים מה שנאמר 'מִי־אֵלֶּה כָּעָב תְּעוּפֶינָה וְכַיּוֹנִים אֶל־אֲרֻבֹּתֵיהֶֽם' (ישעיהו ס, ח). ובכלל זה המבריקים אשר נתחדשו על ידי ה'ראדיו' וכיוצא להשמיע ולהודיע מה שבצד זה אל קצהו השני שבסוף העולם". לעניין זה ראו הרב חזי כהן, על גאולת ישראל והאומות. 

				

				
					233	בעניין זה נכתב הרבה בשנים האחרונות. ראו למשל: הכהן, חירות, והפניות שם, הערה 13. 

				

				
					234	על הזהירות שיש לנקוט בעניין זה ראו מבוא לספרי: הכהן, פרשיות ומשפטים; ובהרחבה במאמרי: הכהן, יסודות דמוקרטיים ומעין־דמוקרטיים. 

				

				
					235	חלק מהלכות אלה נכתבו, במידה רבה, על בסיס משטר מדיני מלוכני, לעתים אנכרוניסטי ולעתים אוטופי, ולאו דווקא ריאלי. 

				

				
					236	על התפתחות הלכות מדינה בעקבות התנועה הציונית והשיבה לארץ ישראל ראו בהרחבה: הכהן, הלכה דתית־ציונית.

				

				
					237	בתחומים אחרים, נותרה פעמים הרבה גם יצירתם של חכמי מרוקו בצל ולא נידונה כראוי לה במחקרים שעניינם המשפט הציבורי במשפט העברי. לצד חיבור דוגמת חיבורו של שלמה דשן, ציבור ויחידים שהוקדש כולו לארגון הקהל, נפקד כליל מקומה של מרוקו מקובץ מאמרים שעסק ב"קהל ישראל — השלטון העצמי היהודי לדורותיו", ראה קהל ישראל. על הצורך בבחינה מחודשת על יצירת חכמי מרוקו, ראו גם הערתו המעניינת של הסופר אדם ברוך (בתום לב, עמ' 382) שנתבקש לסייע לתלמידה בכתיבת עבודה בבית ספר על יצירתם: "מי ייתן ותהיי חייל בצבא גדול של חוקרים נקיי מבט ביחס לתפארת הפסיקה של יהדות מרוקו". תודתי נתונה לעו"ד ד"ר שלי מלכה על שהפנה שימת לבי למקור זה. 

				

				
					238	הדבר בולט גם בפרשנות המקרא, כאשר הפרשן מפרש את הטקסט העתיק שלפניו על פי מאורעות זמנו ודורו. פרשנות מעין זו הייתה מודעת לחלוטין, והיא נעשתה על רקע התפישה שלפיה בהיות התנ"ך טקסט על־אנושי ועל־זמני הכולל את החכמות כולן, ניתן לגזור הימנו תובנות לא רק כלפי עבר, אלא גם כאלה הצופות פני הווה ופני עתיד. לעניין זה, ראו למשל מלמד, פירושים פוליטיים. 

				

				
					239	על אף שכל אחד משלושת אלה — יחס למודרנה, עקרונות דמוקרטיים ותורת זכויות האדם — קובע ברכה לעצמו, ואינו מקיים בהכרח זיקה למשנהו, לא אחת יש ביניהם קשר. חכם הלכה שמתייחס לכל אחד או לשלושתם, מלמד שרוחו נתונה לא רק "פנימה", כלפי קהילתו־שלו, אלא גם "החוצה", כלפי הרוחות המנשבות בעולם החיצוני. לעניין זה ראו למשל: פליסהואור וחורב, גאולת האדם, העם והעולם, עמ' 246. 

				

				
					240	עצם השימוש במונחים אלה, "חופש" וגם "חירות" בהקשר של "חופש" (freedom), יש בו חידוש בעולמה של תורת ישראל. רעיון ה"חירות" — בוודאי בפרשנותו המרחיבה והנפוצה בפילוסופיה המערבית־דמוקרטית־ליברלית, הציף לא מעט קשיים בפני האדם המאמין והציב בפניו סוגיות שונות הדורשות פתרון. כך, למשל, "חופש הדת" אבל כך גם שאר החירויות דוגמת "חופש הביטוי" (לרבות ההיתר שעולה ממנו לנאץ את האל ואת קדושי המקרא). לעניין זה, ראו למשל: הכהן, חירות; הכהן, האמנם; הכהן, ויוציאו את המקלל; ועוד. על "החופש והדרור" במשנת הרב עובדיה יוסף, ראו בהרחבה: פיקאר, פסיקתו של הרב עובדיה יוסף, עמ' 8, ובספר המבוסס עליו: פיקאר, משנתו של הרב עובדיה יוסף, עמ' 18-17. על השימוש בצירוף זה אצל חכמי המערב, ראו למשל את דבריו הנרגשים של הרב יששכר שלמה טייכטל הי"ד, בספרו משנה שכיר על התורה, פרשת פינחס, בעניין הדיבור בלשון הגרמנית: "וכעת בזמנינו נתאמת מאד קבלה זו, כי מי בראש היו משתמשים בלשון אומה האשכנזית כמו אחינו בני ישראל בני המדינה הנ"ל, אשר בכל חיי היהדות השתמשו בלשון זה, אפילו בלימוד התורה וספרי התורניים שלהם היה בכתב וגופן של האומה הנ"ל, גם בכל המלוכות אירופא אשר כל הגויים שפכו עלינו בוז וקלון, והשגנו צרות ויגון ואנחות, ושורש פורה ראש ולענה היה בזה באשכנז [...] אך כל זאת באתנו על ידי רוח החופש והדרור שנתנו לנו העמים לפני מאה שנים בערך, שאז הי' רוח זה רוח מתעה אשר התעה והטעה את כל קהלות בני ישראל ראשיה ומנהיגיה בכל מלוכות אירופא, וביותר במדינות דייטשלאנד ואונגארן עסטרייך ומעהרין, אשר ראו בזה כל אישורם העתיד, וכעמוד אש ההולך לפני ישראל להאיר להם את הדרך החיים והטוב בקרב העמים שכיניהם, ומרוח החופש הזה נעשה רוח ההתבוללות להתבולל בשכיניהם הגוים ולהתדמות להם בכל עניני החיים." 

				

				
					241	להשפעתה של תפיסת החירות בעת החדשה על הדרך המעשית, הראויה, לבקשת תרומות לצדקה מהציבור, ראו להלן, טקסט ליד הערה 65. 

				

				
					242	יד משה, פרשת כי תבא, עמ' תקצט, סעיף יב. מובא אצל נעים, הטוב והחסד. 

				

				
					243	דרש משה, דרוש יג, עמ' קמ-קנח, מובא אצל נעים, הטוב והחסד. 

				

				
					244	ראו לדוגמה בדבריו של רבי אברהם בלעיש, מחכמי תוניס (ולימים, בארץ ישראל) במחצית השניה של המאה השמונה־עשרה וראשית המאה התשע־עשרה: "ובמיוחד אנחנו מחויבים להתפלל לשלום הממשלה, במדינות שבהן אנו זוכים לחירות וחופש לשמור את דתנו הקדושה, כמו באנגליה", פרח שושן בית לוי, מודעה וגילוי דעת, לונדון, תרמ"ד (1884). ואפילו נכתבו הדברים שם בהקשר אפולוגטי מובהק, עדיין יש בהם בנותן טעם. 

				

				
					245	ברית כהונה, יורה דעה, חלק א, מערכת ו ("ועד"), סימן ה. 

				

				
					246	מוסד זה הוא עתיק יומין והדיו מצויים כבר בתלמוד. ראו מגילה כו, ע"א; ירושלמי מגילה פ"ג ה"ב, כד, ע"א, ובדברי יוסף בן מתתיהו, קדמוניות היהודים ד, ח, יד, עמ' 214: "בכל עיר ישלטו שבעה אנשים שהליכותיהם היו עוד מקודם הליכות של חסידות והתלהבות לצדק. לכל שלטון יינתנו שני אנשים שמשים משבט לוי". ראו: אֵלון, המשפט העברי, עמ' 588-587, ומאמרו של קרלין, ז' טובי העיר, והמקורות שנזכרו שם. 

				

				
					247	לפי חישוב הזמנים הדבר נעשה בראשית העשור השני של המאה העשרים. 

				

				
					248	ברית כהונה, יורה דעה, מערכת רי"ש, סימן י. 

				

				
					249	ראו נעים, הטוב והחסד. 

				

				
					250	ראו למשל סעיף 6ו לפקודת האגודות השיתופיות; סעיף 107 לחוק החברות תשנ"ט-1999; סעיף 18 לחוק בנק ישראל, התש"ע-2010, ועוד כהנה וכהנה בעשרות חוקים. על הטענה ולפיה הענקת "כוח הצבעה" של יותר מקול אחד פוגעת בעקרון היסוד של השוויון בהליכי בחירות, ראו למשל: ה"פ 58326-11-20 נושיט יד לילדי אילת (ע"ר) נ' איגוד ההתעמלות בישראל (ע"ר) ואח', 21.4.21. 

				

				
					251	ברית כהונה, יורה דעה, עמ' רלה. 

				

				
					252	ראו למשל סעיף 4 לחוק יסוד: הכנסת. 

				

				
					253	על מקומם החשוב של ההיגיון והשכל הישר במשפט, ראו: הכהן, עושה השלום, עמ' 87-83. וראו להלן, טקסט ליד הערות 112, 166. 

				

				
					254	ברית כהונה, יורה דעה, חלק א, מערכת ו ("ועד"), סימן ה. 

				

				
					255	מוסד זה הוא עתיק יומין והדיו מצויים כבר בתלמוד. ראו מגילה כו, ע"א; ירושלמי מגילה פ"ג ה"ב, כד, ע"א, ובדברי יוסף בן מתתיהו, קדמוניות היהודים ד, ח, יד, עמ' 214: "בכל עיר ישלטו שבעה אנשים שהליכותיהם היו עוד מקודם הליכות של חסידות והתלהבות לצדק. לכל שלטון יינתנו שני אנשים שמשים משבט לוי". ראו: מנחם אֵלון, המשפט העברי, ירושלים תשמ"ח, עמ' 588-587; ומאמרו של קרלין, ז' טובי העיר, והמקורות שנזכרו שם. 

				

				
					256	לפי חישוב הזמנים הדבר נעשה בראשית העשור השני של המאה העשרים. 

				

				
					257	ברית כהונה, יורה דעה, מערכת רי"ש, סימן י. 

				

				
					258	ראו נעים, הטוב והחסד, טקסט ליד הערה 97. 

				

				
					259	ברית כהונה, אות צ, סימן ז, דף עח, ע"ב. 

				

				
					260	רבי כלפון מרבה להביא שמועות ופסקים בשם אביו וזקנו גם במקומות אחרים. ראו למשל בהקדמתו לחיבורו ברית כהונה או"ח, עמ' 8: "מבואר כי עירנו אי ג'רבא היא עתיקה מאד וישוב אחינו בית ישראל בה להשערת מז"ק מהרש"ך ז"ל הוא מחורבן בית ראשון". אכן, כפי שהעיר הרב אדיר כהן (באתר ישיבת "כסא רחמים"), לא אחת משתמש ר' כלפון בכינוי "מר זקני", ואם כן "בודאי הכוונה לזקנו הגדול רבי שאול ולא לאביו רבי שלום (וכן מבואר בספר השומר אמת סימן כ"ג אות ה' שהכוונה לרבי שאול ומשם מקור דברי הרב ברית כהונה) ומה שקרא לרבי שאול מר זקני אף שאינו זקנו ממש אלא אבי זקנו, כך המנהג פשוט לקרוא מר זקני גם אחר כמה דורות כידוע". ראו שו"ת ויען הכהן חלק ב, סימן כז, והערות שם. 

				

				
					261	שולחן ערוך יו"ד סי רמט, ו. על חובת השתתפות העני במצוות הצדקה בדרך זו, ראו בהרחבה מאמרו של מו"ר הרב אהרן ליכטנשטיין, סעוד תסעוד עמו. 

				

				
					262	ברית כהונה, אות צ, סימן ח, דף עט, ע"א. 

				

				
					263	ברית כהונה, אות צ, סימן ט, דף עט, ע"ב.

				

				
					264	בית הכנסת אלגריבה ששמו יצא לשם ולתהילה. ראו: פינקרפלד, בתי הכנסת באפריקה הצפונית; אמר, בתי הכנסת ותשמישי הקדושה; יהונתן מזוז, יהדות אי ג'רבה, עמ' עג-פו. 

				

				
					265	כפי שעולה ממקורות שונים, ההכרזה על שווי הנכסים והעושר שיש לאדם ברבים הביאה עמה מחלוקות ומריבות. חלק מהנישומים שביקשו להשתמט מחובת התשלום טענו שהונם קטן הרבה יותר, וחלק מהם שהוחזקו כעשירים נרתעו מכך ש"שוויים" ייוודע ברבים ויתברר שהוא נמוך הרבה יותר ממה ששיערו.

				

				
					266	על הנוהג ל"הכריז" על קוני המצוות ועושי הצדקה ראו: קליינמן, מכירת עליות וכיבודים. 

				

				
					267	ברית כהונה, אות צ, סימן י, דף עט, ע"ב.

				

				
					268	רבי כלפון מעניק משקל הלכתי לערך השלום גם בפסקי הלכה אחרים שיצאו מתחת ידו. לעניין אי הגבלת מספר התלמידים בכיתה: "ועוד יש לומר כי מפני דרכי שלום נהגו כן [= לא למנוע תלמיד מללמוד אצל רב שהוא או אביו חפצים בו, למרות שיש כבר מספר תלמידים גדול בכיתה] כי על הרוב רוצים אבות הבנים שילמוד בנם רק אצל רב זה או אחר, ואם הרב הנזכר לא יקבל את בנו, נמשך שנאה ואיבה ח"ו, ולכן להשלטת השלום נהגו לקבל אפילו יותר מהשיעור הראוי", ברית כהונה, עמ' רסו. וראו: עטיה, לדמותו של התלמיד, עמ' 84. הדגשת השלום כערך־על בולטת במשנתם של כמה מחכמי תוניס. ראו, למשל, בדברי רבי שמואל עלוש, ויאמר שמואל, שפירש את הפסוק (במדבר לג, כו) "ויסעו ממקהלות" — דהיינו: נתרחקו מלהיות קהילה אחת ואחדות אחת, ואז "'ויחנו בתחת" — יהיו, חס וחלילה, בשפל המדרגה, אלא העיקר הוא הליכוד והאחדות"; ושם, עמ' כז: "ולא זכו ישראל לקבל התורה אלא מצד השלום, כמו שנאמר על פירוש 'ויחן שם ישראל נגד ההר' בלשון יחיד, כאיש אחד, שרק בזה יכולים לקיים כללות התורה שיש בה תרי"ג מצוות". על השלום כנימוק הלכתי־משפטי ראו: אֵלון, הדין, האמת, השלום והפשרה, במיוחד מעמ' 300 ואילך. 

				

				
					269	ברית כהונה, אות ו, סעיף ז. על דאגת חכמי ג'רבה ל"עניים הצנועים", והרצון להימנע מביושם, ראו גם דבריו הנכוחים של תלמידו המובהק וממשיך דרכו של ר' כלפון, רבי רחמים חי חויתה הכהן, בפירושו להגדה של פסח ולסימני ליל ה"סדר" (מגיד דבריו ליעקב, ג'רבה תש"ו, דף כב, ע"ב): "שולחן עורך — אותם העניים והאביונים אשר מצוקות ומרורות הזמן כרכום והקיפום מדלית איסר [= עד שאין להם אפילו 'איסר', מטבע קטנה], תספיקו להם די סיפוקם, שיהיה שלחנם ערוך בליל הקדוש הזה כדת וכהלכה, וביותר ויותר יש להשגיח על העניים הצנועים והנסתרים שאינם מקבלים בגלוי, וזהו צפוּן, שהם נסתרים וגם שצריך להתחכם איך ליתן להם בסתר על ידי קרוביהם ומיודעיהם לבל יהיה להם בושה ח"ו, ובזה ישלח ה' ברכה והצלחה במעשה ידיכם". 

				

				
					270	צירוף הלשון "העניים הצנועים" מבטא את בושתם של עניים אלה, ש"מצניעים עצמם" מחמת הבושה שכרוכה בקבלת צדקה מאחרים, ואינם מסכימים לקבל חלקם מהקופה הכללית של הקהילה שמתוארת להלן. על חלוקת הצדקה בין שני מוקדים אלה — הקופה הכללית ו"קופת הצנועים", ראו כבר אצל הרדב"ז, בן המאה החמש־עשרה, שו"ת הרדב"ז, חלק ח, סימן קעב, שמכריע שבן הקהילה אינו רשאי לחלק צדקה באופן עצמאי לעניים אלא חייב לתת הכול לקופה המרכזית, "וטעמא דמסתבר הוא, דכל אחד מן העניים ילך הוא אצל בעל הבית ויתחנן לו לתת צדקה, ונמצאו הצנועים מתים ברעב, ולכן תקנו קופה ותמחוי כדי שיתפרנסו כולם ביחד בכבוד, ומכל מקום אי נהגו מימים קדמונים לחלק כל אחד לבדו אין כופין אותו, ומיהו אפילו לפי המנהג הזה אם מתפרנסים מקצת העניים ומקצת אין מתפרנסין כופין אותו ללכת ביחד ולחלק בשווה לפי מה שהם צריכין, כי אין המנהג מועיל לגזול את העניים". השימוש בכינוי זה נפוץ גם במקורות אחרים. ראו לדוגמה בתיאורו של איש שכם, רבי דוד סתהון, ששלח איגרת למשה מונטיפיורי ובה הוא כותב לו, בין השאר: "ובכן באתי בתחינה ובקשה שיחוס וירחם עלי כמידתו הטובה וכגון דא גדולה צדקה ובפרט צדקת ענים צנועים, שיש לי בושת פנים לפשוט ידי והקב"ה לא יביאני לידי מדה זאת, וגם אינו יוצא מידי להרוויח אפילו פרוטה קטנה, ובפרט כי הנה נא זקנתי ולא אכל לצאת ולבא אלא תמיד על התורה ועל העבודה". נדפס על ידי מאיר בניהו, "תעודות לתולדות הישוב היהודי שכם", סיני לח (תשט"ז), עמ' קט. וכיוצא בזה עדותו של הרופא ר' רפאל מרדכי מלכי, איש ירושלים במאה השבע־עשרה, על עניי העיר: "גם בעיר הזאת יש עניים צנועים, ואין להם על מה שיסמוכו אלא נדבת אחינו שבגולה [...] ואם לעניים יכנסו כל עניי העיר בכלל, ויעשו הצדקה לשתי חלוקות: חלוקה אחת מוטטת לכוללות כל העניים שהם כתובים בקופה של צדקה, וחלוקה אחרת שיהיה מנה יפה לכוללות העניים הצנועים שאינם לוקחין צדקה בפרסום" (פורסם על ידי ריבלין, תקנות ציבור). והשוו לתיאורו של השד"ר הירושלמי בן המאה התשע־עשרה, רבי יצחק פרחי, את הכותל המערבי בחיבורו טוב ירושלים (ירושלים תשכ"ט, עמ' קט): "ובחודש אלול עד יום הכיפורים מתמידים ללכת שם להתפלל ולהתוודות וגמירי [= ומקובלים] שאין תפילתם חוזרת ריקם, כי לא זזה שכינה מכותל המערבי, ושם נמצאים עניים צנועים וכל איש ואישה נותנים להם איש כמתנת ידו". על קיבוץ הנדבות בכותל בימינו והניסיונות להגבילו ראו: הכהן, לעשות צדקה. 

				

				
					271	יש כאן הסדר המונע תקצוב כפול, מעין זה הנוהג בימינו. 

				

				
					272	על התקנות שעשו חכמי ישראל למנוע בושה מאדם ולהימנע מהפגיעה בכבודו, ראו בהרחבה: הכהן, שלא לבייש. 

				

				
					273	ביטוי רבני שמקורו בדיני בישול בשבת. ראו: בבלי שבת לח, ע"א. 

				

				
					274	ברית כהונה, מערכת ו, סימן יא; וראו: נעים, הטוב והחסד, ליד הפניה להערה 105. 

				

				
					275	משנה סנהדרין ד, ה. בכתבי היד הטובים של המשנה חסרה תיבת [ישראל]. ראו: אורבך, כל המקיים נפש אחת. 

				

				
					276	כפי שנראה להלן, לא הייתה זו התנדבות מלאה. לפחות חברי החברה קדישא לא קיבלו שכר, אך נפטרו במידה מסוימת מחלק מהתשלומים שנהגו בקהילה כגון מתן צדקה ותשלום שכר שומרי העיר. 

				

				
					277	ברית כהונה, אות ו, סימן ט, דף כב, ע"ב-כג, ע"א. 

				

				
					278	כפי שניתן לראות גם כאן, למרות שמבחינה פורמלית ועד הכומיתי עמד בראש הקהילה, בפועל הוא נזקק לרבני הקהילה כדי לתקן את סדריה. 

				

				
					279	רמז למשבר הכלכלי שפקד את העולם בעקבות מלחמת העולם השנייה שהייתה בעיצומה באותה עת. על הרעת המצב הכלכלי בג'רבה בתקופה זו ראו: נעים, הטוב והחסד. 

				

				
					280	המונח "צורכי ציבור" מופיע כבר בספרות התנאים, והוא משמש במקורות שונים במשמעויות שונות. לעניין זה ראו למשל, הכהן, קורונה, הערה 9. 

				

				
					281	יש לבחון שאלה זו בהקשר רחב יותר, של מחסור ב"בעלי הוראה" בקהילות תוניסיה, שעליו עמד ר' כלפון וחכמים אחרים בכמה מקומות. מחסור זה נבע לדעתם, בין השאר, משום שלומדי התורה העדיפו ללמוד תלמוד ומנעו עצמם מלימוד דרכי הפסיקה. לשם תיקון מעוות זה שם ר' כלפון דגש רב בתוכנית הלימודים שהכין, גם על לימוד פסיקת הלכה למעשה, לרבות תרגול של כתיבת תשובות הלכתיות. ראו: עטיה, לדמותו של התלמיד. 

				

				
					282	ביטוי לטורח ולהפסד — הכלכלי והאחר — שכרוך בעיסוק בצורכי ציבור, מופיע כבר בדברי חז"ל בהקשרים שונים. כך, למשל, במדרש חז"ל לדברי יהושע למשה אודות אלדד ומידד המתנבאים במחנה, "אדני משה כלאם" (במדבר יא, כח), שאותו פירשו: "כלאם" — הטל עליהם צורכי ציבור והם כלים מאליהם" (ראו סנהדרין יז, ע"א; רש"י על אתר, ועוד); וכיוצא בו המעשה המפורסם (הוריות י, ע"א) ודברי רבן גמליאל בעקבותיו (דברים שעשויים להתפרש בפנים שונות): "כי הא דרבן גמליאל ורבי יהושע הוו אזלי בספינתא [= היו הולכים בספינה]. בהדי דר' גמליאל הוה פיתא בהדי רבי יהושע הוה פיתא וסולתא [= בידי רבן גמליאל היה לחם. בידי רבי יהושע היה לחם וסולת]. שלים פיתיה דר' גמליאל סמך אסולתיה דרבי יהושע [= נגמרה פתו של רבן גמליאל וסמך על סולתו של רבי יהושע]. אמר ליה: מי הוה ידעת דהוה לן עכובא כולי האי דאיתית סולתא [= אמר לו רבן גמליאל לרבי יהושע: האם היית יודע שיהא לנו עיכוב כה גדול שהבאת סולת?]. אמר ליה [= אמר לו, רבי יהושע]: כוכב אחד לשבעים שנה עולה ומתעה את הספנים ואמרתי שמא יעלה ויתעה אותנו. אמר ליה [= אמר לו רבן גמליאל לרבי יהושע]: כל כך בידך ואתה עולה בספינה? אמר לו [= רבי יהושע לרבן גמליאל]: עד שאתה תמה עלי, תמה על שני תלמידים שיש לך ביבשה רבי אלעזר חסמא ורבי יוחנן בן גודגדא שיודעין לשער כמה טיפות יש בים ואין להם פת לאכול ולא בגד ללבוש. נתן [= רבן גמליאל] דעתו להושיבם בראש [= בית הדין]. כשעלה, שלח להם — ולא באו. חזר ושלח — ובאו. אמר להם: כמדומין אתם ששררה אני נותן לכם? עבדות אני נותן לכם, שנאמר (מלכים א יב, ז) "וידברו אליו לאמר אם היום תהיה עבד לעם הזה". 

				

				
					283	כגון חוסר יכולתו לטפל במשפחתו במידה הראויה. הד למציאות מעין זו ניתנה בדברי חלק ממפרשי המקרא בהקשר לפרשת המילה של שני בניו של משה רבנו בידי ציפורה אשתו. 

				

				
					284	אכן, לעתים מבקשים לשדל אדם להתגייס לפעילות בשירות הציבור ולמענו מכוח "דין התנועה" או "צו השעה", אך אלה הם מונחים מתחום מדעי החברה או מדע המדינה ואינם מבטאים חובה משפטית. שירות החובה בצה"ל הוא חריג לעיקרון זה. 

				

				
					285	לעניין חופש העיסוק במשפט העברי ראו למשל, הכהן, משפט וכלכלה; הכהן, עקרון המידתיות; הכהן, תקנות ירושלים; הכהן, חכמי פאס; הכהן, תרומת חכמי מרוקו. 

				

				
					286	לדוגמה "וַיֹּאמֶר מֹשֶׁה אֶל הָאֱ־לֹהִים: מִי אָנֹכִי כִּי אֵלֵךְ אֶל פַּרְעֹה וְכִי אוֹצִיא אֶת בְּנֵי יִשְׂרָאֵל מִמִּצְרָיִם?" (שמות ג, יא). 

				

				
					287	סירוב המועמד לנביאות לשליחות שהוטלה עליו הוא מוטיב נפוץ בפרקי נבואות ההקדשה. כך אצל משה רבנו וכך אצל ירמיהו א, ד-ז. לעתים, גם אחרי ההקדשה סירב הנביא למלא שליחותו, והדוגמה לכך היא יונה הנביא, ש"ברח" מה' וסירב למלא שליחותו. על "הכובש נבואתו", ראו גם משנה סנהדרין יא, ה ותלמוד שם, בבלי וירושלמי. יוצא דופן בהקשר זה היה הנביא ישעיהו, שבחזון הנבואה ניאות לקבל עליו את הנבואה מרצונו. כאשר שמע את ה' שואל "אֶת מִי אֶשְׁלַח וּמִי יֵלֶךְ לָנוּ?", השיב על אתר: "הִנְנִי שְׁלָחֵנִי" (ישעיהו ו, ח). 

				

				
					288	סוטה כב, ע"א ומקבילה עבודה זרה יט, ע"ב. וראה להלן טקסט ליד הפניה להערה 109.

				

				
					289	לפשר המדרש ראו למשל, פירוש רש"י בעבודה זרה, ד"ה ועצומים (וכיוצא בו בדברי הר"ן על הלכות הרי"ף): "'הפילה' — לשון נֵפֶל, שלא מלאו ימיו, כלומר תלמיד שלא מלאו ימיו להורות רבים חלליו, 'ועצומים' — המתעצמים [= מעין העיצומים שנוקטים עובדים בימינו, קודם שהם מכריזים על שביתה ממש] ומתאפקים ומחרישים מלהורות, הורגין את דורן, ו'עצומים' לשון 'עוצם עיניו'" (ישעיהו לג, טו). וראו עוד ליפשיץ, משפט ופעולה, עמ' 189. 

				

				
					290	רמב"ם, הלכות תלמוד תורה ה, ד.

				

				
					291	שולחן ערוך, יורה דעה, סימן רמב, סעיפים יג-יד. 

				

				
					292	על מנת להבטיח את עצמאותם, יכולתם להקדיש את מלוא זמנם לתפקידם, ולמנוע את תלותם של משרתי ציבור ונבחריו בגורמים חיצוניים, משולם שכרם מקופת הציבור, ושיעור הבכירים שבהם אף נקבע בחוק. כבר בראשית ימיה של המדינה נחקק חוק שכר חברי הכנסת, תש"ט-1949. בשנת 2003 בוטל החוק ובמקומו נקבע שכר חברי הכנסת בפרק ט' לחוק הכנסת, התשנ"ד-1994, שעניינו "שכר חברי הכנסת". גם שכר משרתי ציבור בכירים, דוגמת נשיא המדינה, שופטים ודיינים, נקבע בדברי חקיקה אחרים. ראו למשל החלטת משכורת נושאי משרה שיפוטית, תשמ"א-1981. 

				

				
					293	בהקשר זה ייאמר כי ביטוי דומה בתוכנו מופיע בחתימת רבות מתשובות גאוני בבל (וגם חלק מהראשונים): "ושכמ"ה — ושכרו כפול מן השמים". בדרך צחות אמרו כי מכיוון ששכרו "מן השמים", אם כבר — שיהיה כפול...

				

				
					294	על החשש לניגוד עניינים במשפט העברי ודרכי מניעתו ראו בהרחבה: הכהן, ניגוד עניינים. 

				

				
					295	יוצאות מכלל זה דוגמאות שבהן המקרא מדבר, במפורש או ברמז, על מקורות המחיה של גיבוריו. כך, למשל, אצל אברהם (בראשית יב, טז): "וּלְאַבְרָם הֵיטִיב בַּעֲבוּרָהּ וַיְהִי לוֹ צֹאן וּבָקָר וַחֲמֹרִים וַעֲבָדִים וּשְׁפָחֹת וַאֲתֹנֹת וּגְמַלִּים"; אצל יצחק (בראשית כו, יב): "וַיִּזְרַע יִצְחָק בָּאָרֶץ הַהִוא וַיִּמְצָא בַּשָּׁנָה הַהִוא מֵאָה שְׁעָרִים וַיְבָרֲכֵהוּ ה'"; ובמקומות שונים למדנו על נכסיהם ומקורות מחייתם של יעקב ובניו.

				

				
					296	ראו למשל, משנה אבות ד, ה: "רבי צדוק אומר: אל תעשם [= את דברי התורה] עטרה להתגדל בהם, ולא קרדום לחפור בהם. וכך היה הלל אומר, ודאשתמש בתגא, חלף [= המשתמש בכתרה של תורה, כדי ליהנות הימנה] — חולף, עובר ובטל מן העולם]. הא למדת, כל הנהנה מדברי תורה, נוטל חייו מן העולם". וראו פירוש המשנה לרמב"ם, שם; ודבריו בהלכות תלמוד תורה ג, ט. וראו הרב חיים אמסלם, גדול הנהנה מיגיעו. 

				

				
					297	חשש זה עמד לצד נימוקים אחרים של רצון להימנע ממילוי חובה ציבורית, כגון החשש מפני הוצאת לעז בפי הבריות. לתופעה זו, ראו למשל מדרש תנחומא ד, על הפסוק "והביטו אחרי משה" (שמות לג, ח), שצוטט לעיל בטקסט ליד הערה 97. 

				

				
					298	ראו חדד וינאי, שורשים ביהדות תוניסיה, עמ' 59-58; נעים, הטוב והחסד, שם, טקסט ליד הערה 109. ר' כלפון הכהן עצמו "מתוודה" על "חטא גדול" זה של הנאה מכתרה של תורה ונהיגת רבנות בשכר בהקדמתו לשו"ת שואל ונשאל, חלק ו, בהערה; וראו לעיל הערה 14 לעניין הרב מאזוז. כך נהגו גם רבים מחכמי מרוקו, דוגמת רבי אברהם מונסייגו, מחכמי פאס במאה השמונה־עשרה, בעל שיורי מצווה. 

				

				
					299	בספרות חכמי התקופה יש ביטוי למחסור אמיתי במורי הוראה, רבנים ודיינים. סיבה חלקית לעניין זה היא נהירתם של מועמדים פוטנציאליים מוכשרים ללמוד בבתי הספר של "אליאנס" (שבג'רבה הצליחו למנוע את הקמתו) וללמוד לימודים כלליים שנראו קורצים הרבה יותר לבני הדור ה"חדש". כך, למשל, קורא ר' משה שתרוג — תחת הסיסמה "מי לה' אלי?" — למועמדים ראויים לקבל מלגה נדיבה כדי שיוכלו להיפנות ללימודים תורניים ולכהן בעתיד כמנהיגי הקהל, רבניו ומוריו. ראו הקדמת המחבר לספר השו"ת שלו, שו"ת ישיב משה. ביטוי דומה לצורך המיידי בהכשרת רבנים ודיינים ראויים ניתן גם בשאלה שנשאל ר' כלפון, שמשקפת את המחסור במורים בג'רבה עקב השתמטות הראויים לכך. אמנם כלפי חוץ נימקו זאת ב"חוסר ניסיון", אך לפחות חלקם נמנעו מכך עקב סירובם ליטול שכר עבור הרבצת תורה. וזו לשון השאלה: "נשאלתי ממרביץ תורה בישראל ירא וחרד על דבר ה' לחוות את דיעי [= דעתי] לפניו בכתב אודות אשר בזמננו זה חסרו מאד בגלילותנו מורי הוראות בישראל לדון ולהורות, אם מצד חסרון המלמדים למטרה זו, אם מצד התלמידים אשר רובם ככולם רובצים תחת משאם משא לעייפה על המחיה ועל הכלכלה, ומפני זה רוב התלמידים ככולם ישיגו רק זאת "העיון התלמודי". ובהצטרך איזה קהילות הקודש לאיש משרת ומכהן במשרה ציבורית לדין ולהוראה כל התלמידים או רובם נשמטים באומרם לא נוכל ללכת באלה כי לא ניסינו. ותישאר עדת ה' כצאן בלי רועה או תצטרך לקחת משרת ציבורי פשוט בעוונותינו הרבים". הדברים נדפסו בדברי רבי כלפון תחת הכותרת "עץ חיים היא למחזיקים בה ותומכיה מאושר" בפתח הספר ישיב משה לרבי משה שתרוג, הרב הראשי ליהודי תוניס בשנים תרפ"א-תרפ"ח (1921-1928), והובאו על ידי ראובן מאמו, במאמרו: קווים מנחים הכשרת מורי הוראה, עמ' 461. על גישתו המיוחדת לענייני חינוך בכלל, ראו בהרחבה: עטיה, חדשנות חינוכית; עטיה, לדמותו של התלמיד. 

				

				
					300	שו"ת שואל ונשאל, חלק ה, חושן משפט, סימן ג. 

				

				
					301	משנה אבות ד, ט.

				

				
					302	ראו טקסט ליד הערה 103 לעיל, ובהערה 100 לעיל.

				

				
					303	זמן מסוים עבד גם בבית הדפוס. ראו: שו"ת שואל ונשאל, חלק ז, סימן מז, לח, ע"ב, והערה 22 לעיל.

				

				
					304	החיבור יקר הערך יצא לאור בידי בניו בג'רבה בשנת ת"ש, כתשע שנים לאחר פטירת מחברו, בדפוס ר' שושן הכהן (ובמהדורת צילום בשנת תשנ"ב). על ה"הסכמה" שבראש הספר חתום ר' כלפון הכהן לצדם של ר' יוסף בוכריץ ור' רחמים חי חויתה הכהן. רבי מעתוק נמנע מלהשתמש בכתרה של תורה ונהנה מיגיע כפיו במלאכת הצורפות. על מקצת תולדותיו ראו הקדמתו של ר' כלפון לקונטרסו "תולדות ומדות" שנדפס בסוף חיבורו של רבי מעתוק, יקר הערך. 

				

				
					305	ראו מלכי תרשיש, עמ' שז; קובץ אור תורה, טבת תשנ"ב, עמ' רפא. 

				

				
					306	ראו הקדמת נכדו ר' נסים הכהן, לשו"ת שואל ונשאל חלק ז, עמ' ג. 

				

				
					307	שו"ת שואל ונשאל חלק ה, חושן משפט, סימן ה.

				

				
					308	על מקום "השכל הישר" ו"הסברא" במשנת רבי כלפון, ראו לעיל, הערה 57, ולהלן, טקסט ליד הערה 166. 

				

				
					309	ביטוי שמקורו בתלמוד, כתובות עב, ע"ב ופירושו: שאם לא תאמר דבר פלוני, לא תוכל המציאות לתת פיתרון אחר. 

				

				
					310	בית דין בקהילה אחרת, שהרי בית הדין המקומי מנוע מטעמים של "ניגוד עניינים" ונגיעה בדבר לדון בעניינו האישי של הרב שעומד בראש בית הדין. 

				

				
					311	שו"ת שואל ונשאל, חלק ה, חושן משפט, סימן ו.

				

				
					312	על יחסו של הרמב"ם לאחֵר, ראו בהרחבה: הכהן, מעמדו של האחֵר. 

				

				
					313	בבואו להדגיש את חובת הדיין "להציל עשוק מיד עושקו", מביא הרמב"ם כדוגמה דווקא את הצלת בנות יתרו כהן מדין [= כהן שפיטם עגלים לעבודה זרה!], ולא מהמקרים האחרים שבהם הציל משה איש מאחיו. לעניין זה ראו: הכהן, לדמותו של דיין. 

				

				
					314	רבי כלפון הכהן, דרכי משה, עמ' קי-קיא על הפסוק "ויגדל משה ויצא אל אחיו". 

				

				
					315	מעבר לחשש הריאלי שמא מעשה "שלא ברישיון הממשלה" יביא לנקמה מצד השלטון, אפשר שיש כאן גם ביטוי, אפילו אם הוא סמוי, ליחס המכבד שלטון באשר הוא, מתוך התפיסה ש"אלמלא מוראה של מלכות — איש את רעהו חיים בלעו" (משנה אבות ג, ב). 

				

				
					316	ראו להלן, טקסט ליד הערה 125 ואילך. 

				

				
					317	נדפס אצל מאמו, תהילה למשה, עמ' 58. 

				

				
					318	על פן כפול ומיוחד זה בתורת רבי כלפון עמדו רבים. ראו למשל, הרב חזי כהן, על גאולת ישראל והאומות. 

				

				
					319	עמדתי על כך בהרחבה במאמרי: הכהן, סובלנות ופלורליזם במשפט העברי. 

				

				
					320	פקד משה, בתוך: זכות משה, דרוש לד להספד, עמ' רלא-רלד. מעניין להשוות דברים אלה לדברים שכתבו חכמי דורו, שדומה כי גם הם הושפעו מרוח זכויות האדם שהחלה מנשבת בעוז בעולם. ראו, למשל, את דברי הראי"ה קוק בחיבורו עין איה למסכת ברכות, סימן שמא: "גם הסבלנות על העיונים והדעות שהם שונות מדעותיו, בדין והלכה וגם בעיונים מוסריים, לקיים האמת והשלום אהבו, וזאת הסבלנות נעשית קנויה אצל תלמידי חכמים, רק בעסקם בתורה בחבורה ומתרגלים בדעות שונות, ורואים שדווקא מכל הדעות של החכמים השונים באורחות התורה והיראה, תצא הדרך הישרה והברורה, ששם אור ה' שורה. אבל בהיות האדם מסוגר בחוגו הצר, ולא ידע מאומה מהמון דעות חבריו העוסקים בתורה וחכמה, איש איש כפי כשרונו, באמת ואמונה, הלא לא יוכל שאת כל דעת שהיא שונה מדעתו. ובזה תהיה הסיבה היותר חזקה למחלוקת ומריבה, וחרב המדנים יתפשט על ידי זה באומה, להיות חרב איש ברעהו בפועל ובשוט לשון. וכל זה הוא תולדה של הבדידות המופלגת בעסק התורה, זה הוא הרע המגיע לתכלית השלום של האומה, הצריכה להתנהג על פי רוחם של בניה בוניה, תלמידי חכמים המרבים שלום בעולם". וכיוצא בזה כתב הראי"ה בפירושו שם, על מאמר חז"ל "תלמידי חכמים מרבים שלום בעולם": “יש טועים שחושבים שהשלום העולמי לא יבנה כי אם על ידי צביון אחד בדעות ותכונות. ואם כן כשרואים תלמידי חכמים חוקרים בחכמה ודעת תורה, ועל ידי המחקר מתרבים הצדדים והשיטות, חושבים שבזה הם גורמים למחלוקת והפך השלום. ובאמת אינו נכון, כי השלום האמיתי אי אפשר שיבוא לעולם כי אם דוקא על ידי הערך של ריבוי השלום. הריבוי של השלום הוא שיתראו כל הצדדים והשיטות, ויתבררו איך כולם יש להם מקום, כל אחד לפי ערכו, מקומו וענינו... 'ורב שלום בניך', לא אמר גדול שלום בניך... אבל הריבוי הוא 'רב שלום בניך', אל תקרי בניך, אלא בוניך, כי הבנין יבנה מחלקים שונים, והאמת של אור העולם תבנה מצדדים שונים ומשיטות שונות, שאלו ואלו דברי אלהים חיים, מדרכי עבודה והדרכה וחנוך שונים, שכל אחד תופס מקומו וערכו. ואין לאבד כל כשרון ושלמות כי אם להרחיבו ולמצא לו מקום". 

				

				
					321	תורה וחיים, ערך גאולה, עמ' צה-צז. הדברים מצוטטים גם אצל מאמו, תהלה למשה, עמ' 96. 

				

				
					322	יד משה, פרשת משפטים, עמ' שעב. על עמדתו זו, ראו נעים, קניין בנפשות. 

				

				
					323	יד משה, פרשת בהר, עמ' תלג, סעיף ה. מובא ע"י נעים, קניין בנפשות. לשינוי שחל בעמדת חכמי ההלכה ביחס לעבדות ולעקרון החירות האישית, ראו הכהן, סחר בבני אדם; הכהן, מאסר עולם. 

				

				
					324	מעניין שרבי כלפון עדות בעניין ביטול העבדות מאנגליה ולא מארצות הברית, שם זכה המאבק להפסקת העבדות לפרסום רב בעולם כולו. אכן, בעניין זה קדמה אנגליה לארצות הברית: בעקבות פסק דין מכונן של הלורד מנספילד, בשנת 1772, שוחררו אלפי עבדים באנגליה ויצאו לחירות, בעוד שבארצות הברית בוטלה העבדות באופן סופי רק בתיקון ה־13 לחוקה משנת 1864 ובצרפת רק עם הקמת הרפובליקה בשנת 1848. רבות מידיעותיו של רבי כלפון בהוויות העולם נשאבו מעיתונים שהיה קורא בהם, וייתכן שעיון בעיתוני התקופה שהגיעו לג'רבה עשויים ללמד משהו על מקור חלק מאמירותיו. 

				

				
					325	בסוגיה זו הרחיב דברים מו"ר מנחם אלון, במאמרו המאסר במשפט העברי. 

				

				
					326	פעולה מעין זו הייתה כרוכה לא אחת ב"מסירה" ו"מלשינות", וחכמי ההלכה התגברו עליה בדרכים שונות ויצירתיות. ראו בהרחבה הכהן, מוסרים ומלשינים. 

				

				
					327	שו"ת שואל ונשאל, חלק ה, חושן משפט, סימן א. 

				

				
					328	ויקרא יט, יד. מפסוק זה למדו חכמים שאסור לאדם להכשיל חברו ולהביאו לידי עבירה. במקרה זה: חילול שבת. 

				

				
					329	כדרכן של שו"ת רבות, המשיב מגלה טפח ומכסה טפחיים, ואינו מגלה מה היו עבירותיו של אותו אדם. מלשון התשובה ("ואין לך עוון גדול מזה") נראה שדובר בעבירות חמורות, ואפשר שמדובר בעבירות מין שהמשיבים נהגו בהן צנעא יתרה בתשובותיהם. 

				

				
					330	יד משה, פרשת שופטים, עמ' תקעח-תקעט; נעים, קניין בנפשות. 

				

				
					331	ברית כהונה, עמ' רסו. דן בכך גם ראובן מאמו, משנתו החינוכית, 132; וראו מאמו, בפי תהילתך, עמ' 281-269. 

				

				
					332	תלמוד התורה התקיים דרך כלל בצמידות לבית הכנסת. על מערכת החינוך בג'רבה בימי רבי כלפון, ראו: מאמו, משנתו החינוכית. 

				

				
					333	נקל לשער שככל שיש יותר תלמידים בכיתה, בוודאי מעבר למספר מסוים, איכות החינוך נפגעת. על הזכות לחינוך, ראו: הכהן, הזכות לחינוך. על מימושה בקהילות צפון אפריקה, ראו גם: הכהן, תרומת חכמי מרוקו, עמ' 149. 

				

				
					334	בלשון חכמים "תינוק" אינו זה היונק משדי אמו אלא ילד קטן, ומכאן צירוף הלשון הרווח "תינוקות של בית רבן". 

				

				
					335	השיקול של הבטחת פרנסה לאדם משמש שיקול מרכזי, ולעתים גם מכריע, בהכרעות הלכתיות שונות. ראו למשל: הכהן, הדחת איש ציבור. 

				

				
					336	בכתביו מרבה רבי כלפון לעשות שימוש בעקרון היסוד "הכל לפי הזמן" כנימוק לשינוי בהלכה נוהגת. לשם כך ניתן להתחקות אחר המופעים הרבים בחיבוריו של ביטויים כגון "בימינו", "ובזמננו", "בזמננו זה", "ובזמן הזה", "האידנא", "נשתנו הזמנים", וכיוצא בהם, המקדימים את ההנמקה הלכתית, ומהווים הערת אזהרה למעיין, מעין הרמת דגל המצביע על כך שדבריו ראויים לשימת לב מיוחדת בשל כך שהם מתייחסים למאורעות הזמן. ראו, למשל, לעניין מתן שכר למלמדי תורה: "ומה שנהגו האידנא ללמד הכל בשכר, אם אין לו במה להתפרנס — שרי [= מותר]", ברית כהונה, עמ' רסה. עקרון יסוד זה, "הכל לפי העת והזמן", שימש אבן פינה גם במשנתם של חכמי הלכה אחרים. על יישומו במשפט העברי, ראו את דברי בעל הסמ"ע, רבי יהושע ולק כ"ץ (פולין, המאה השש־עשרה): "שכוונתם במה שאמרו דין אמת לאמיתו, רוצה לומר, שדן לפי המקום והזמן בענין שיהא לאמיתו [...], שלא יפסוק תמיד דין תורה ממש, כי לפעמים צריך הדיין לפסוק לפנים משורת הדין לפי הזמן והענין; וכשאינו עושה כן, אף שהוא דין אמת — אינו לאמיתו" (דרישה, טור, חו"מ, א, ס"ק ב). ליישום כלל זה במשפט הישראלי ראו למשל את פסקי דינו של השופט מ' אֵלון: ע"פ 1399/91 רוני ליבוביץ נ' מדינת ישראל, פ''ד מז(1) 184, בראש פיסקה 9 והפניות שם; ע"א 506/88 יעל שפר, קטינה נ' מדינת ישראל, פ''ד מח(1) 174. וראו עוד, למשל לעניין קביעת שיעור חובת הצדקה וקביעת קו העוני: טור, יורה דעה, סימן רנג; הכהן, פרשיות ומשפטים, עמ' 276-275. לעניין מאסר ראו: הכהן, מאסר נשים; ולעניין לשון הרע, ראו: הכהן, לא תעשה לך פסל וכל תמונה. 

				

				
					337	הסוגיה של יכולת הורה לבחור בעצמו את המסגרת החינוכית הראויה לילדו, ניצבת בשנים האחרונות במוקד כמה דיונים משפטיים במדינת ישראל. בשונה מגישתו של רבי כלפון (שיש לה הדים כבר במקורות קדומים. ראו, למשל, בבלי עבודה זרה יט, ע"א: "אין אדם למד אלא במקום שלבו חפץ"), המחוקק הישראלי הציב מגבלות שונות על יכולת ההורה לבחור את המסגרת הראויה לילדו, הן משיקולי אינטגרציה והן משיקולים אחרים. ראו למשל: עת"מ (מרכז־לוד) 1755-10-17 עיריית גבעת שמואל נ' משרד החינוך, 8.11.17. 

				

				
					338	על תקנה דומה במרוקו ראו: הכהן, תרומת חכמי מרוקו, עמ' 143-140; וראו עוד: בשן, יהדות מרוקו, עמ' 143-142. 

				

				
					339	תמונת מראה מרתקת של איסור זה בהקשר שונה לחלוטין הייתה בארצות הברית בתקופת "היובש הגדול". למרות האיסור לצרוך אלכוהול, הותר ליהודים — בשם עקרון היסוד החוקתי של "חופש הדת" — לצרוך יין לצרכים דתיים, של קידוש והבדלה. מקצת מהם ניצלו היתר זה כדי למכור אלכוהול ללא יהודים, והרוויחו מכך הון רב, תוך העמדת הקהילה היהודית בסיכון עקב הפרת האיסור. על ניסיון למצוא פתרונות הלכתיים בסוגיה זו, ראו למשל: גינצברג, תשובה. 

				

				
					340	ראו דבריו בשו"ת שואל ונשאל, חלק ז, סימן קצז: "ועתה איני זוכר טעמו של דבר [= של איסור מכירת יין ללא יהודי] [...] ואפשר דהטעם הוא שיש בזה כמה מכשולות [...] אם מצד דנמשך מזה יוקר במחיר היין לקידוש והבדלה". בתשובה זו נוטה רבי כלפון לאסור גם מכירת יין שהחמיץ ללא יהודי, משום החשש שאם יתחילו להתיר במקרים חריגים יבואו לידי פריצת גדרי האיסור (מעין חשש המדרון החלקלק הרווח בימינו). הוא גם מעלה חשש שהתרת האיסור תביא את היהודים לידי הערמה, "שכל אחד יתחכם להסתחר [= לסחור] ולמכור בכהאי גוונא [= כגון זה], ולערב קצת חומץ עם יינו, ואומר כי התחיל להחמיץ ולכן הוא מוכר אותו". והשוו לדבריו בשו"ת שואל ונשאל, חלק ג, סימן קיד: "ואודות מי שיש לו יין הרבה של תונס ועומד להתקלקל, או שכבר התחיל להתקלקל, ורוצה למוכרו לגויים אי שרי? תשובה: כפי מה שאנחנו שומעים בזה, שיש חרמות מהראשונים על זה, וכמ"ש בברית כהונה [או"ח מערכת יו"ד, אות ו], והטעם על הרוב אומרים כי בימי הראשונים, כשהיו מוכרים לגוים הגיע זמן שלא נמצא גם יין לקידוש, וברוך היודע אם האמת כן או לא". יש כאן יותר מרמז שאפשר שרבי כלפון היה מודע היטב לנימוק השני, ואולי העיקרי, שלפיו מכירת היין למוסלמים נאסרה מחמת האיסור על שתיית אלכוהול באסלאם, אך הוא מבליע טעם זה בנעימה, ואפשר שלא בכדי!. "על כל פנים אם רומנ"י, מסכימים שיש באמת הפסד מרובה מאד, ואינו נמכר לישראל, יש למצוא היתר באופן זה שיבוא גוי ישמעאלי שיגע ביין וממילא נאסר, ועל ידי זה יכול למוכרו וכמו שכן נהוג פה דהיין הנאסר לישראל, מוכרים אותו לגויים, וכן יעשה כנזכר בחבית אחרת עד תומם, אך לא יהיה זה באופן של פרסום, שלא ילמדו ממנו הזולת לעשות כן, גם באופן דליכא הפסד כנזכר". וראו עוד בשו"ת שואל ונשאל, חלק ו, סימן קמא, שם הקל למכור ללא יהודים יין שהחל להתקלקל. 

				

				
					341	שו"ת שואל ונשאל חלק ב, יורה דעה, סימן קמט. ריבוי התשובות בנושא זה מעיד על חשיבותו הכלכלית של ענף מסחרי "שחור" זה של מכירת יין למוסלמים תוך עקיפת האיסור שמוטל עליהם. מחמת הקושי של המוסלמים להשיג אלכוהול עלה מחיר היין, כפי שמעיד רבי כלפון בתשובה זו ("דמכירת יין לישמעאלים הוא ביוקר ממה שנמכר [= במחיר השוק הרגיל שלו אצל היהודים]", שו"ת שואל ונשאל, חלק ז, סימן קצז. 

				

				
					342	על עקרון יסוד הלכתי זה ראו: פיקאר, הלכה בעולם חדש.

				

				
					343	שו"ת שואל ונשאל, חלק ז, סימן קצח. התשובה היא מיום כ"ח "אב הרחמים" [= מנחם אב] תר"ף [12.8.1920]. 

				

				
					344	ראו עדותו של רבי כלפון על קודמו, מוהרס"ך [רבי סאסי מעתוק הכהן יהונתן (1905-1832), מחכמי ג'רבה, בעל "זרע דוד" ועוד], שהתיר לרבי ציון עידאן, מסוחרי היין בג'רבה, למכור יינו ללא יהודי, לאחר שיין זה עמד מגולה בלילה ומתוך כך נאסרה שתייתו ליהודים. כפי שהעיר נכד המחבר בגוף התשובה שבספר, היתרו של רבי כלפון היה עוצמתי יותר. בעוד שיין מגולה אסור לחלוטין בשתייה, יין שיש בו ריח עטרן כשר לקידוש ולהבדלה אלא שאינו מן המובחר, ועדיין כדי להימנע מהפסד בעליו, התיר רבי כלפון מכירתו ללא יהודים. משפחת עידאן הייתה מן המשפחות המפורסמות בג'רבה, ועם בניה נמנו חכמים וסופרים, דוגמת הרב משה עידאן, ורבי דוד עידאן שבבית דפוסו נדפסו רבים מספרי ג'רבה. 

				

				
					345	ראו סעיף 8 לחוק יסוד: כבוד האדם וחירותו, סעיף 4 לחוק יסוד: חופש העיסוק. 

				

				
					346	האיסור הגיע לדיון גם בבית המשפט הישראלי, עקב סירובו של רב עיר לתת הכשר לבשר שנשחט מחוץ לעירו. ראו: בג"צ 3944/92 מרבק נ' הרבנות הראשית נתניה, פ"ד מט(1)278. 

				

				
					347	רבי כלפון (שו"ת שואל ונשאל, יורה דעה, חלק ז, סימן קצט) תולה את התקנה שנדונה לפניו בנימוק זה: "מפני תועלת העניים, שהציבור שמו מס על הבשר בשביל העניים".

				

				
					348	שו"ת שואל ונשאל, שם. לתשובות נוספות שלו בנושא "מס הבשר", ראה שו"ת שואל ונשאל, חלק ה, חושן משפט, סימנים לא, נ, נו-נז.

				

				
					349	כדרך המשיבים בספרות השו"ת, רבי כלפון אינו חושף את זהות שתי ה"ערים", אך ממקורות מקבילים (ראו למשל שו"ת שמחת כהן לרבי רחמים חי חויתה הכהן, יורה דעה א, סימן א) עולה שהוטל איסור "שחוטי חוץ" על הבאת בשר מהדיג'ת לחארה אל־כבירה.

				

				
					350	בהיעדר שלטון יהודי, נהגו רבות מקהילות ישראל לאכוף את תקנותיהן באמצעות הוספת "חרם" או "שבועה" לתקנה, ולפיהם כל מי שיעבור עליה יהא בנידוי. בנסיבות החיים באותם ימים, משמעותו המעשית של "נידוי" מעין זה הייתה חזקה ביותר: המנודה לא היה רשאי להתפלל בבית הכנסת, מרכז החיים הקהילתיים, נאסר על בני הקהילה לסחור אתו או לקיים עמו מגע. לעתים גם הוציאו את ילדיו ממוסדות החינוך והוטל איסור על מילת ילדיו או קבורת בני משפחתו. על כוחם העוצמתי של הנידוי והחרם בקהילות ישראל ראו: ליבזון, חרם; הכהן, סנקציות. 

				

				
					351	על תקנות חכמי צפון אפריקה בנושא אסדרת השחיטה ראו גם: הכהן, תרומת חכמי מרוקו, עמ' 139-133. 

				

				
					352	ברית כהונה, אות ה ("הגבהה"), סימן ד. 

				

				
					353	"הגבהה" — בהקשר זה, אחד מדיני השחיטה, הגבהת הריאה כדי לוודא שאין בה סירכה הפוסלת את כשרות הבהמה הנשחטת. ראו שם סעיפים ב-ג, ועדותו של רבי כלפון, שם סעיף ב: "וכן נהגו כל השוחטים דור אחר דור כמו שכתב בדברי יעקב מערכת שין אות א' מרבני אלחארה אלכבירה ומרב הדיג'ת יע"א ומרבני תוניס ע"ש ונדפס זה גם כן במעשה בית דין סימן ט"ל והובא קיצור מזה בסה"ק ברית אבות משנה א עיין שם. ומפי הרבנים הנזכרים לפידים יהלוכו, נידויים וחרמות ושמתות בכל חומר וחוזק". הבלטת התפשטות המנהג בשלוש הקהילות: הדיג'ת, אלחארה כבירה ותוניס, והחרמות שנסמכו לתקנה והלשון החריפה "לפידים יהלוכו", מבליטים את חשיבות השמירה על תקנה זו בעיני בני הדור. 

				

				
					354	שו"ת שואל ונשאל, חלק ז, סימן קצה. 

				

				
					355	בספרות ההלכה והשו"ת, הכינוי "הסכמה" (והפועל שנגזר הימנו, "הסכימו" או הצירוף "הסכימו הקהל") רווח ביותר ומבטא לעתים קרובות לא רק נכונות לאשר משהו (approval) ברמה המעשית, אלא תיאור של תקנת קהל בת תוקף משפטי. התשובה שלפנינו היא דוגמה לכך. 

				

				
					356	נושא זה נדון גם בסימן הבא, שו"ת שואל ונשאל, חלק ז, סימן קצו. מתשובה זו עולה, שברבות הימים החלו לשחוט בקהילה גם שוחטים שלא נמנו עם ששת השוחטים המקוריים, שכלפיהם כוונה ההסכמה, והתשובה מתמקדת בשאלה האם בעקבות כך בטלה התקנה הראשונית. 

				

				
					357	נוהג זה רווח גם בימינו, כאשר לצד השוחט — בעיקר בתהליך שחיטת בהמה גסה — ניצב דרך כלל "מפקח" או "בודק", ומלאכת השחיטה אינה נעשית ביחיד.

				

				
					358	ראו הכהן, נדרים. 

				

				
					359	על משקל דברים שאמר יעקב אבינו על חמיו, לבן הארמי: "וַאֲבִיכֶן הֵתֶל בִּי וְהֶחֱלִף אֶת מַשְׂכֻּרְתִּי עֲשֶׂרֶת מֹנִים" (בראשית לא, ז). 

				

				
					360	לצד נימוק זה מביא רבי כלפון בהמשך התשובה עוד כמה נימוקים שמבטאים עיקרון רווח בספרות ההלכה והמשפט העברי ולפיו כאשר בטל "טעמה" — הנימוק המקורי שעמד ביסוד התקנה — אין מקום לשמרה. לצד זאת מעלה רבי כלפון גם שלל נימוקים שתולים פגמים שונים בהליך התקנת התקנה ועשויים לבטלה מעיקרה, כגון חתימת מיעוט הקהל — ולא רובו — על התקנה; אי פרסומה ברבים ("היתכן כי שאר ראשי הקהל [= שלא חתמו על התקנה המקורית] לא ידעו [עליה]"?; שיקולים זרים בהליך התקנת התקנה (כגון מעורבותו הדומיננטית של אדם אחד בלבד, כנראה בעל אינטרס (שאפשר והיה נגוע גם בניגוד עניינים מובהק) שהלך עם טיוטת התקנה ו"השתדל מזה לזה כדי שיחתמו בה" בלא שהחותמים הפעילו שיקול דעת עצמאי ובחנו לעומק את תוכנה. על פגם בהליך התקנת מעשה חקיקה כעילה לבטלותו במשפט בן ימינו, ראו למשל את פסק דינו של בג"ץ בעניין ביטול חוק שעניינו מיסוי על דירה שלישית, בגין פגמים בהליך חקיקתו החפוז בכנסת: בג"ץ 10042/16 קווטינסקי נ' הכנסת, 6.8.17. כל אחד מנימוקים אלה משמש במשפט המנהלי בן ימינו, ודברי רבי כלפון גם בעניין זה יכולים לשמש דוגמה מרתקת לשימוש בהלכות המשפט הציבורי שעשויות להיות יפות גם למשפט המתחדש של מדינת ישראל בימינו. 

				

				
					361	לעניין זה ראו: הכהן, קורונה, והפניות שם. 

				

				
					362	ראו לעיל, הערות 57, 112. 

				

				
					363	ביטוי שגור שמקורו בלשון חכמים. ראו לדוגמה: ויקרא רבה, פרשה יא: "אם אין גדיים — אין תיישים, אם אין תיישים — אין צאן, אם אין צאן — אין רועה, אם אין רועה — אין העולם". 

				

				
					364	על ה"שכל הישר" כמרכיב חשוב בהכרעה ההלכתית והמשפטית, ראו: הכהן, עושה השלום. 

				

				
					365	יש כאן ביטוי למקומו החשוב של הבשר בתפריט היהודי, במיוחד בימי שבתות וחגים. מציאות זו משתקפת בהיקף השאלות שנוגעות דווקא למסחר בבשר (וגם ביין), לעומת מספר השאלות שעניינן במיני מזונות אחרים. 

				

				
					366	על פרשנות תקנת קהל לפי לשונה, ראו בהרחבה: אלון, המשפט העברי, עמ' 378-371; הכהן, פרשנות תקנות קהל; הכהן, עטיפה של משפט, והפניות שם. 

				

				
					367	על דרך פרשנית זאת ראו אלון, המשפט העברי, עמ' 382-379; הכהן, פרשנות תקנות הקהל. בהקשר זה מפנה רבי כלפון לדברי מרן בשו"ע, יו"ד, רכח, נ, "דנידון [= לשון תקנת הקהל] כפי מה שיאמרו רוב הקהל קדוש שהייתה כוונתם, וכל שכן אם הנשארים מהחותמים [= המקוריים על תקנת הקהל] או רובם אומרים שזהו הטעם". 

				

				
					368	על "שינוי הזמנים" כעילה לשינוי הנורמה, ראו לעיל, הערה 138. 

				

				
					369	נכדו של רבי כלפון הפנה את שימת הלב בהערתו על אתר כי בתוניס הסמכת השוחטים נעשתה רק באמצעות אנשים פרטיים — השוחטים שפעלו בקהילה זה כבר — ואילו בג'רבה הקפידו שההסמכה תיעשה באמצעות בית הדין. 

				

				
					370	על תגובת חכמי ההלכה למודרנה ראו למשל ובהרחבה: זוהר, מסורת ותמורה; זוהר, האירו פני המזרח; פיקאר, משנתו של הרב עובדיה יוסף; פיקאר, הלכה בעולם חדש.

				

				
					371	הביטוי המובהק ביותר שלה היה ההתנגדות החריפה לתנועת הרפורמה וההשכלה שבמידה רבה היו פריין המובהק של ההיסטוריה היהודית בעת החדשה. 

				

				
					372	כמובן שבהכללות מעין אלה לא נפקד מקומם של החריגים והיוצאים מן הכלל, אך לא כאן המקום להרחיב בסוגיה זו. 

				

				
					373	למען הסר ספק: אין כוונתי לומר ש"אימוץ" זה נעשה תמיד מתוך הכרה במעלת הזכויות הדמוקרטית. במקרים רבים, ואולי כמעט תמיד, שאב רבי כלפון את התוצאה ההלכתית מתוך המקורות היהודיים, אך מודעותו לערכים הדמוקרטיים ורצונו "לעשות שלום" בינם לבין הערכים היהודיים, הביאו לתוצאה שמשקפת גם ערכים דמוקרטיים מובהקים ואינה עומדת בסתירה להם. 

				

			

		
	
			נספח:  כתבי היד של רבי כלפון משה הכהן

			טיוטת החיבור צדקה ומשפט, חלק ב, ג'רבה תש"ז, בכתב ידו של רבי כלפון משה הכהן,  אוסף הספרייה הלאומית, ירושלים

			נספח ב: 

			מכתב רבי כלפון הכהן לרב בצמ"ח עוזיאל, הראשון לציון, תרצ"ו,  נשלח אליו בצירוף ספרו "דברי משה" 

			נספח ג: 

			תשובה הלכתית בענין ברכת האירוסין בכתב ידו וחתימתו של רבי כלפון משה הכהן,  מחודש ניסן תש"ה. נשלחה אל רבי יעקב הכהן מג'רבה 

			חיבורי רבי משה כלפון הכהן

			ברית כהונה, חלק אורח חיים = ברית כהונה, חלק אורח חיים, ג'רבה תש"ג. 

			ברית כהונה, חלק יורה דעה = ברית כהונה, חלק יורה דעה, ג'רבה תש"ג.

			ברית כהונה, חלק אבן העזר = ברית כהונה, חלק אבן העזר, ג'רבה תש"ח.

			ברית כהונה, חלק חושן משפט = ברית כהונה, חלק חושן משפט, ג'רבה תשי"א.

			ברית כהונה השלם, מהדורת מכון הרב מצליח, בני ברק תשנ"ח. דרכי משה [= על התורה], ג'רבה תרצ"ה. 

			הלכה למשה, ג'רבה תשי"א. 

			שואל ונשאל א = שו"ת שואל ונשאל לרבי כלפון משה הכהן, חלק א, ג'רבה תשי"ב.

			שואל ונשאל ב = שו"ת שואל ונשאל לרבי כלפון משה הכהן, חלק ב, ג'רבה תשט"ז.

			שואל ונשאל ג = שו"ת שואל ונשאל לרבי כלפון משה הכהן, חלק ג, ג'רבה תשכ"א. 

			שואל ונשאל ד = שו"ת שואל ונשאל לרבי כלפון משה הכהן, חלק ד, ירושלים תש"ל.

			שואל ונשאל ה = שו"ת שואל ונשאל לרבי כלפון משה הכהן, חלק ה, נתיבות תש"ם. 

			שואל ונשאל ו = שו"ת שואל ונשאל לרבי כלפון משה הכהן, חלק ו, נתיבות תשמ"ו. 

			שואל ונשאל ז = שו"ת שואל ונשאל לרבי כלפון משה הכהן, חלק ז, נתיבות תשמ"ט. 

			שואל ונשאל ח = שו"ת שואל ונשאל לרבי כלפון משה הכהן, חלק ח, נתיבות תשנ"א. 

			רשימת המקורות וקיצוריהם

			אורבך, כל המקיים נפש אחת = אפרים אלימלך אורבך, "'כל המקיים נפש אחת...' — גלגוליו של נוסח, תהפוכות צנזורה ועסקי מדפיסים", תרביץ מ (תשל"א), עמ' 284-268.

			אֵלון, המאסר במשפט העברי = מנחם אֵלון, "המאסר במשפט העברי", ספר היובל לפנחס רוזן, ח' כהן (עורך), ירושלים תשכ"ב, עמ' 200-171.

			אֵלון, המשפט העברי = מנחם אלון, המשפט העברי, ירושלים תשמ"ח. 

			אלון, הדין, האמת, השלום והפשרה = מנחם אֵלון, "הדין, האמת, השלום והפשרה: על שלושה וארבעה עמודי המשפט והחברה", מחקרי משפט יד (תשנ"ח), עמ' 342-269. 

			אמר, בתי הכנסת ותשמישי הקדושה = אריאלה אמר, "בתי הכנסת ותשמישי הקדושה", בתוך: חיים סעדון (עורך), תוניסיה, ירושלים תשס"ו, עמ' 257-256.

			אמסלם, גדול הנהנה מיגיעו= הרב חיים אמסלם, קונטרס גדול הנהנה מיגיעו, ירושלים תשע"א. 

			בר אשר, הספרות הרבנית בצפון אפריקה = שלום בר אשר, הספרות הרבנית בצפון אפריקה, ירושלים תשנ"ט.

			ברדה, שלשה צדיקים = שרה ברדה, שלשה צדיקים מאי אחד: תולדות חיי רבותינו הגאונים... ר' כלפון משה הכהן, ר' רחמים חי חויתא הכהן, ר' חיים חורי..., הוצאת ספרי קדש מעיין חיים, ירושלים תשנ"א. 

			ברוך, בתום לב = אדם ברוך, בתום לב, ירושלים. 

			בשן, יהדות מרוקו = אליעזר בשן, יהדות מרוקו עברה ותרבותה, תל אביב 2000. 

			גינצברג, תשובה = לוי גינצברג, תשובה בעניין יינות הכשרים והפסולים למצווה, ניו יורק, 1922.

			דשן, ציבור ויחידים = שלמה דשן, ציבור ויחידים: סדרי חברה בקהילות יהודי מרוקו במאות ה־19-18, תל אביב 1983. 

			הכהן, תרומת חכמי מרוקו = אביעד הכהן, "תרומת חכמי מרוקו בדורות האחרונים לפיתוח המשפט הציבורי העברי", לבי במזרח ב (תש"ף), עמ' 178-85. 

			הכהן, יסודות דמוקרטיים ומעין־דמוקרטיים = אביעד הכהן, "יסודות דמוקרטיים ומעין־דמוקרטיים בקהילה היהודית במאות הי"א-י"ח", בתוך: בדרך הדמוקרטית: על המקורות ההיסטוריים של הדמוקרטיה הישראלית (א' גל, ג' בקון, מ' ליסק ופ' מורג־טלמון עורכים), באר שבע, תשע"ג, עמ' 130-54. 

			הכהן, שלא לבייש = אביעד הכהן, "שלא לבייש — זה כלל גדול בתורה", במעגלי צדק 12 (ינואר 2007), עמ' 27-22. 

			הכהן, משפט וכלכלה = אביעד הכהן, "משפט וכלכלה בספרות השאלות והתשובות", מחניים 2 (תשנ"ב), עמ' 77-62.

			הכהן, עקרון המידתיות = אביעד הכהן, "עקרון המידתיות במשפט העברי", דף פרשת השבוע, משרד המשפטים 342, ויקרא ניסן תשס"ט [= פרשיות ומשפטים (לעיל, הערה 12), עמ' 251-244].

			הכהן, תקנות ירושלים = אביעד הכהן, "תקנות ירושלים כמקור למשפט החוקתי והמנהלי העברי, בימינו ולימינו", פרשת השבוע, משרד המשפטים והמרכז האקדמי "שערי מדע ומשפט", גיליון מס' 491, במדבר תשע"ט.

			הכהן, חכמי פאס = אביעד הכהן, "תרומתם של חכמי פאס למשפט העברי", אחרית דבר לחיבורו של מ"מ עמאר, תקנות חכמי פאס (ירושלים תש"פ), עמ' תתז-תתכד. 

			הכהן, ניגוד עניינים = אביעד הכהן, "האיסור על ניגוד עניינים במשפט העברי", בתוך: ניגוד עניינים במרחב הציבורי, ד' ברק־ארז ואח' עורכים, המכון הישראלי לדמוקרטיה, תשס"ט, עמ' 190-113. 

			הכהן, לדמותו של דיין בישראל = אביעד הכהן, "'להציל עשוק מיד עושקו': לדמותו של דיין בישראל — על פועלו ההלכתי והשיפוטי של הרב שלמה דיכובסקי", משפחה במשפט ו-ז (תשע"ד-תשע"ה), עמ' 84-9.

			הכהן, לא תעשה לך פסל וכל תמונה = אביעד הכהן, "'לא תעשה לך פסל וכל תמונה' — על צלמיות, פרצופונים ורגשונים (אימוג'י) בראי המשפט", פרשת השבוע 496, יתרו תש"ף. 

			הכהן, על נגיפים ומגפות = אביעד הכהן, "על נגיפים ומגפות במקורות המשפט העברי — חלק ב", פרשת השבוע 500, ויקרא, תש"ף.

			הכהן, מוסרים ומלשינים = אביעד הכהן, "אכן נודע הדבר' — בין מוסרים למלשינים — הלכה, משפט ואידיאולוגיה", חלק א, פרשת השבוע (בהוצאת משרד המשפטים והמרכז האקדמי "שערי מדע ומשפט"), גיליון מס' 509, שמות תשפ"א; "בין מוסרים למלשינים — הלכה, משפט ואידיאולוגיה", חלק ב, פרשת השבוע, גיליון מס' 510, וארא תשפ"א.

			הכהן, נדרים = אביעד הכהן, "לא יחל דברו ככל היוצא מפיו יעשה — דיני הנדרים כמקור להלכות משפט", פרשת השבוע, גיליון מס' 131, תשס"ג [= פרשיות ומשפטים, תל אביב תשע"א, עמ' 101-96]. 

			הכהן, סנקציות = אביעד הכהן, "אם תרצו — אין זו עגונה: הטלת סנקציות על משפחתו של סרבן גט", פרשת השבוע, גיליון מס' 358, ניצבים תשס"ט.

			הכהן, עושה השלום = אביעד הכהן, "עושה השלום — קווים לדמותו של שופט אנושי, יהודי וציוני", ספר אליקים רובינשטיין (אהרן ברק, מרים ביטון־מרקוביץ, אילה פרוקצ'יה, רינת סופר עורכים), תשפ"א, עמ' 106-45. 

			הכהן, לעשות צדקה = אביעד הכהן, "לעשות צדקה ומשפט — על הזכות לקבץ צדקה ולתתה ועל היכולת להגבילה מטעמים ראויים", פרשת השבוע, גיליון מס' 465, פרשת וירא, תשע"ז.

			הכהן, הזכות לחינוך = אביעד הכהן, "הזכות לחינוך במדינה יהודית ודמוקרטית" — קובץ הציונות הדתית (ירושלים, תשנ"ט), 588-579.

			הכהן, מעמדו של ה'אחר' = אביעד הכהן, "מעמדו של ה'אַחֵר' במשפט העברי — על יחסם של רש"י ורמב"ם לקבוצות מיעוט בחברה היהודית", מים מדליו 17 (תשס"ו), עמ' 154-119.

			הכהן, סחר בבני אדם = אביעד הכהן, "והתמכרתם שם לעבדים ולשפחות" — על איסור הסחר בבני אדם והשלכותיו, משרד המשפטים, דף פרשת השבוע 179, אלול תשס"ד [= במעגלי צדק 4 (טבת תשס"ה)] [פרשיות ומשפטים, 285-278].

			הכהן, מאסר עולם = אביעד הכהן, "על 'מאסר עולם' שאינו עולם ועל כבוד האסיר וחירותו", הסניגור 204 תשע"ד, עמ' 20-14.

			הכהן, חירות מן התורה = אביעד הכהן, חירות מן התורה — מניין? על חירות, חופש ודרור בעולמה של תורת ישראל", פרשת השבוע, משרד המשפטים, גיליון מס' 405, שמיני תשע"ב.

			הכהן, האמנם = הכהן, אביעד הכהן, "האמנם מכיר המשפט העברי בחירות הביטוי? על חופש הביטוי ומגבלותיו במשפט העברי", דף פרשת השבוע 205 (ניסן תשס"ה) [= אביעד הכהן, פרשיות ומשפטים ת"א תשע"א, עמ' 155-149]. 

			הכהן, ויוציאו את המקלל = אביעד הכהן, "ויוציאו את המקלל אל מחוץ למחנה — חופש הביטוי ופגיעה ברגשות דתיים", משרד המשפטים, דף פרשת השבוע 284 (אמור תשס"ז) [= פרשיות ומשפטים, עמ' 162-156].

			הכהן, עטיפה של משפט = אביעד הכהן, "'דיברה תורה בלשון בני אדם'? — על הלשון כאמצעי פרשנות במשפט העברי ובמשפט המדינה", בתוך: עטיפה של משפט: צבי א' טל, האדם והשופט, הוצאת בורסי, ת"א תשע"ז, עמ' 196-125.

			הכהן, פרשיות ומשפטים = אביעד הכהן, פרשיות ומשפטים, ת"א, תשע"א. 

			הכהן, פרשנות = אביעד הכהן, "פרשנות תקנות הקהל במשפט העברי", עבודה לשם קבלת תואר דוקטור, האוניברסיטה העברית, ירושלים, תשס"ג.

			הכהן, קורונה = אביעד הכהן, "חוקי ותקנות הקורונה — גזירה שאין הציבור יכול לעמוד בה? — פרק בדרכי החקיקה במשפט העברי", פרשת השבוע, גיליון 503, בלק תש"ף.

			הכהן, הלכה ציונית דתית = Aviad Hacohen, “Religious-Zionist Halakhah – Is It A Reality Or Was It A Dream?”, in: C.I. Waxman (ed.), Religious Zionism Post Disengagement: Future Directions, New York 2008, pp. 315-369.

			זוהר, מסורת ותמורה = צבי זוהר, מסורת ותמורה — התמודדות חכמי ישראל במצרים ובסוריה עם אתגרי המודרניזציה 1920-1880, ירושלים, תשנ"ג.

			זוהר, האירו פני המזרח = צבי זוהר, האירו פני המזרח — הלכה והגות אצל חכמי ישראל במזרח התיכון, ת"א, תשס"א.

			זוהר, אשרור דתי = צבי זוהר, "אשרור דתי של הציונות כתנועה לאומית חילונית: פרק במשנת הרב כלפון משה הכהן", ישראל 2 (תשס"ג), עמ' 107–126.

			חדד, זיכרון משה = משה חיים חדד, קונטרס זיכרון משה, נתיבות תשנ"א.

			חורב־בצלאל, תגובת הרב כלפון = דפנה חורב־בצלאל, "תגובתו של הרב כלפון משה הכהן, [1874-1950] גדול רבני ג'רבא בעת החדשה למלחמת העולם הראשונה ולהקמת חבר הלאומים", עבודת גמר לתואר שני, האוניברסיטה העברית, ירושלים, תשס"ח.

			מלכי תרשיש = מלכי תרשיש, נתיבות תשמ"ו.

			כהן, הרב חזי, גאולת ישראל והאומות = הרב חזי כהן, "על גאולת ישראל והאומות במשנתו של הרב כלפון הכהן", התפרסם באתר ישיבת "מעלה גלבוע": http://www.maalegilboa.org/article/על-גאולת-ישראל.

			ליבזון, חרם = גדעון ליבזון, "'חרם סתם' בתקופת הגאונים ובראשית ימי־הביניים", שנתון המשפט העברי כב (תשס"א-תשס"ד), עמ' 232-107.

			ליכטנשטיין, סעד תסעוד = הרב אהרן ליכטנשטיין, "סעוד תסעוד עימו — השתתפות המקבל בגמילות חסדים", בתוך: ספר זכרון לאברהם שפיגלמן (אריה מורגנשטרן עורך, תשל"ט), עמ' 81-93. 

			ליפשיץ, משפט ופעולה = ברכיהו ליפשיץ, משפט ופעולה — מונחי חיוב וקניין במשפט העברי, ירושלים תשס"א.

			מאמו, משנות החינוכית = ראובן מאמו, "משנתו החינוכית של הרב משה כלפון זצ"ל".

			מאמו, קווים מנחים = מאמו, ראובן, "קווים מנחים לתהליך הכשרת מורי הוראה במשנתו החינוכית של הרב משה כלפון הכהן זצ"ל", המאיר לארץ 65 (תשס"ו), 461.

			מאמו, תהילה למשה = ראובן מאמו, תהילה למשה — פרקים במשנתו הציונית של הרב כלפון משה הכהן זצ"ל, ירושלים תשס"ט. 

			מאמו, בפי תהילתך = ראובן מאמו, בפי תהילתך — פרקי חינוך ומעש, בית אל תשע"ג.

			מאמו, משנתן ההלכתית = שי מאמו, "משנתו ההלכתית של הרב משה כלפון הכהן מג'רבה כפי שהיא משתקפת בחיבוריו ההלכתיים 'ברית כהונה'" ושו"ת 'שואל ונשאל' ", אוניברסיטת פוטסדם, גרמניה, 2020.

			מלמד, פירושים פוליטיים = אברהם מלמד, "'בפשע ארץ רבים שריה' (משלי כח, ב): פירושים פוליטיים לטכסט מקראי", בית מקרא לח (תשנ"ג), עמ' 277-265.

			נגר, ההנהגה הדתית = רבקה נגר, "ההנהגה הדתית בג'רבה בעידן של תמורות: 1956-1881", עבודת דוקטור, אוניברסיטת בר אילן, תשס"ח.

			נגר, מסורת במבחן = רבקה נגר, מסורת במבחן, רבני ג'רבה בין שמרנות לתמורה (1945-1914), פאר הקודש, אשקלון, 2011.

			נעים, בין שמרנות למודרנה = ירון נעים, "הרב כלפון משה הכהן (1950-1874) — בין שמרנות למודרנה", עבודת דוקטור, אוניברסיטת בר אילן, תשס"ט.

			נעים, הטוב והחסד = ירון נעים, "'הטוב והחסד, השלום והשלווה, הצדק והשוויון אשר באים לנו תמיד מהממשלה הרוממה צרפת" [מאמר שלא פורסם בדפוס, נמצא ברשת: הרב כלפון משה הכהן מג'רבא ויחסו לצרפת (lif.ac.il).

			סלושץ, האי פליא = נחום סלושץ, האי פליא, תל אביב, תשי"ז. 

			סלושץ, הכהנים = נחום סלושץ, הכהנים אשר בג'רבה, ירושלים, תרפ"ד. 

			סעדון, תוניסיה = חיים סעדון (עורך), תוניסיה — ספריית קהילות ישראל במזרח במאות התשע־עשרה והעשרים, ירושלים תשס"ו.

			סעדון, קדושת משה = חנינה בוגיד סעדון, קדושת משה: סיפורים ועניינים לכבוד מוה"ר... כלפון משה הכהן, מכון הרב מצליח, בני־ברק תשמ"ח (ובנספח שם: הילולא דמשה, הספדים ודרשות לכבוד הרב משה כלפון).

			עטיה, חדשנות = רונאל עטיה, "חדשנות חינוכית במשנתו של הרב כלפון הכהן מג'רבה", עבודת דוקטור, אוניברסיטת בר אילן, תשע"ח. 

			עטיה, לדמותו של התלמיד = רונאל עטיה, "לדמותו של התלמיד בג'רבה לאור תוכנית הלימודים של הרב כלפון משה הכהן", פעמים 161 (תש"ף), עמ' 92-71. 

			עלוש, ויאמר שמואל = רבי שמואל עלוש, ויאמר שמואל, ג'רבה, תשכ"ב. 

			עמאר, הספרות הרבנית = הרב משה עמאר, הספרות הרבנית, בתוך: חיים סעדון (עורך), תוניסיה — ספריית קהילות ישראל במזרח במאות התשע־עשרה והעשרים, ירושלים תשס"ו, עמ' 116-99.

			פינקרפלד, בתי כנסת = יעקב פינקרפלד, בתי כנסת באפריקה הצפונית, ירושלים תשל"ד.

			פיקאר, משנתו ההלכתית = אריאל פיקאר, משנתו של הרב עובדיה יוסף בעידן של תמורות, ר"ג, תשס"ז.

			פיקאר, הלכה = אריאל פיקאר, הלכה בעולם חדש — שיח רבני בחברה מודרנית, ירושלים תשע"ב. 

			פיקאר, פסיקתו של הרב עובדיה יוסף = אריאל פיקאר, "פסיקתו של הרב עובדיה יוסף לנוכח תמורות הזמן", עבודת דוקטור, ר"ג תשס"ד.

			פליסהאואר, יחס ההלכה = עמוס ישראל־פליסהואור, "יחס ההלכה למשפט הבינלאומי: ניתוח הפסיקה וניתוח תהליכי", עבודה לתואר דוקטור, אוניברסיטת תל אביב, 2012.

			פליסהאואר וחורב, גאולת האדם = עמוס ישראל־פליסהואור, דפנה חורב־בצלאל, 'גאולת האדם, העם והעולם: מנהיגות מקומית והגות בינלאומית של הרב כלפון משה הכהן מג'רבא', דיני ישראל כט (תשע"ג), עמ' 217–258.

			קרלין, ז' טובי העיר = אריה קרלין, "ז' טובי העיר — תפקידם ומעמדם המשפטי", בתוך: בצומת התורה והמדינה, אלון שבות תשנ"א, חלק א, עמ' 165-159. 

			ריבלין, תקנות צבור = אליעזר ריבלין, תקנות צבור וסדרי משפט: ליקוטים מפירוש על התורה של רפאל מרדכי מלכי, המשפט העברי ב (תרפ"ז), עמ' 28.

			שוראקי, מסורת = יצחק שוראקי (עורך), מסורת בעידן המודרני — חכמים ספרדים בדורות האחרונים, ת"א תשס"ט. 

			שתרוג, ישיב משה = ר' משה שתרוג, שו"ת ישיב משה, תש"ם.

		
	
			אלימלך וסטרייך

			גירושין שרירותיים של האישה  במשפט העברי בעידן המודרני:  בין תוניס לג'רבה וגאבס ביניהם374

			לזכרם המבורך

			של רבי יוסף חדאד ז"ל

			ורעייתו מזיאנה־חיה ע"ה

			אנשי ג'רבה

			א. מבוא

			במאמר זה ייבחנו העמדות המשפטיות של בתי הדין הרשמיים בקהילות תוניסיה בנושא גירושין שרירותיים של האישה בעידן של מעבר מחברה מסורתית לחברה הנתונה לשלטון הצרפתי והחשופה לתרבותה.375 אצביע על קיומם של שני זרמים עיקריים: זרם שרווח בקרב דייני הקהילה בעיר הבירה תוניס ופרבריה,376 שנתן לגיטימציה לגירושין שרירותיים של האישה למרות תהליכי ההתמערבות המהירים שעברו בני הקהילה, ובכלל זה עליית מעמדה של האישה; לעומת זאת, בקהילת ג'רבה,377 שחכמיה היו ידועים בשמרנותם ובהתנגדותם לחדירה של תרבות צרפתית, התקיים זרם שהתנגד בתוקף לגירושין שרירותיים, שהיה מנוגד לנוהג שרווח בסביבתם המוסלמית שאפשר גירושין שרירותיים. 

			משנקבע העיקרון הבסיסי בדבר איסור גירושין שרירותיים, נדרשו חכמי קהילת ג'רבה ודייניה לדון בפרטים השונים ולעצב את הנושא מנקודת מבט משפטית. עם זאת חכמים בקהילת גאבס378 נאבקו לעצמאות בתחום זה וחתרו להתנתק ממסורת ג'רבה ולאמץ את מסורת תוניס. מאבק זה העסיק רבות את בית הדין בג'רבה, שבו נערכו בפועל הגיטין עבור בני גאבס, וכן של בית הדין בתוניס שהיה מעורב בעימותים בשל מעמדו במסגרת הארגון הצרפתי החדש של מערכת המשפט העברית. 

			גירושין שרירותיים הוא אחד הנושאים החשובים הקובעים את מעמד האישה בנישואין, ובעניין זה מצאנו קשת של עמדות במשפט העברי לדורותיו. כבר חכמי המשנה נחלקו בנושא: בית שמאי התירו לגרש רק בשל דבר ערווה, בית הלל התירו לגרש גם אם הסיבה הייתה שהקדיחה תבשילו, ורבי עקיבא התיר לגרש בלי עילה ואפילו מצא אחרת נאה הימנה.379 בסוגיה בתלמוד התייחסו למחלוקת זו והוסיפו עוד רכיבים כמו הבחנה בין נישואים ראשונים לבין נישואים שניים, וכן הזכירו שהמזבח מוריד דמעות על גירושי אישה ראשונה.380 מתוך דברי התלמוד כשלעצמם לא ברור כמי מהתנאים פסקו בסוגיה ומה המשמעות שיש לתת לרכיבים הנוספים שנזכרו בה. סוגיה אחרת הוסיפה גורם בציינה שאישה רעה מצווה לגרשה בלי לפרט את טיב הרוע. מקורות תלמודיים אחרים כותבים שאישה יוצאת מהנישואין אף שלא לרצונה בניגוד לאיש שיוצא רק לרצונו, וקשרו לכך את החובה לתת כתובה בסכום משמעותי כדי להגן עליה מפני גירושין שרירותיים.381 האינטגרציה של כל המקורות והפרשנות שיש לתת להם העסיקו את חכמי המשפט בקהילות השונות בתוניסיה, שנדרשו לנושא הלכה למעשה. עם זאת, דומה שהמשמעות הפשוטה של המקורות מצביעה על כך שהיה בכוחו של האיש לגרש את אשתו בניגוד לרצונה הגם שלא נהיר אם הייתה לו רשות לעשות כן.

			במסורות המשפטיות שהתגבשו בימי הביניים פוגשים שלושה זרמים עיקריים בנושא זה: זרם אחד, שרווח בקהילות מזרחיות, הותיר את דין התלמוד על כנו ולא הטיל הגבלות ישירות על גירושין שרירותיים. מנגד התפתח זרם אשכנזי שדחה גירושין כפויים מכול וכול מכוח חרם דרבנו גרשום.382 בתווך נמצא זרם ספרדי ים־תיכוני שהתקיימו בו כמה זרמי משנה: האחד נהג כפי הזרם המזרחי; השני אימץ עקרונית את הלכת רגמ"ה; השלישי הוסיף תניה בכתובה האוסרת גירושי אישה על כורחה, בדומה לתניית המונוגמיה, שגובתה לעתים בשבועה. ניכר שהמסורות שאסרו גירושי אישה על כורחה פעלו בסביבה נוצרית, שאסרה בימי הביניים מכול וכול גירושין, ואשר הקרינה ואולי אף המריצה מגמה זו של צמצום גירושין כפויים. לעומת זאת, בקהילות שפעלו במרחב מוסלמי שהכשיר את התופעה של גירושין שרירותיים של האישה, לא הטילו מסורות יהודיות הגבלות על גירושי אישה בעל כורחה או הטילו רק במידה מצומצמת.383

			החברה היהודית בתוניסיה התקיימה לאורך כל התקופות במרחב מוסלמי, בניגוד למשל ליהודי הבלקן שחיו במשך מאות בשנים במרחב הביזנטי הנוצרי עד לכיבוש של הבלקן בידי העות'מאניים במאה החמש־עשרה. הבריחה מספרד הנוצרית לאחר גזירות קנ"א והגירוש הסופי בשנת רנ"ב (1492) לא הביאו לתוניסיה גולים ספרדים במספרים משמעותיים. זאת, בניגוד לשכנתם אלג'יריה שקלטה לאחר קנ"א (1391) גולים רבים וביניהם מלומדים חשובים ובניגוד למרוקו וקהילת פאס בפרט, שלאחר הגירוש בשנת רנ"ב (1492) קלטו חכמי הלכה וגולים רבים. ניתן היה לצפות אפוא, כי בני הקהילות בתוניסיה ינהגו לפי המסורת המזרחית ההולכת בעקבות דין התלמוד. שינוי של ממש עשוי היה להתחולל רק לאחר החלת הפרוטקטורט הצרפתי על הארץ בשנת 1881, שהביא למפגש אינטנסיבי עם ציוויליזציה אירופאית מודרנית ולתהליך של החדרת ערכיה אל תוך החברה היהודית.384 

			המועמדים הראשונים להשפעה היו באופן טבעי בני הקהילה המקומית בעיר הבירה תוניס, מאחר שלסביבה זו חדרה השפעה צרפתית באינטנסיביות רבה. יתר על כן, בעיר תוניס התקיימה בצדה של הקהילה המרכזית קהילה נוספת קטנה ועצמאית, הגראנה, שמוצאה מן העיר ליבורנו שבטוסקנה, ששורשיה בפורטוגל, ואליה נספחו יהודים ממדינות נוצריות. בד בבד החלה גם חדירה של ערכים צרפתיים מודרניים לקהילה היהודית באמצעות רשת החינוך של כל ישראל חברים (כי"ח), שהביאה להופעתה של שכבת אינטליגנציה יהודית חדשה שאימצה ערכים צרפתיים מודרניים.385 אחד האישים הבולטים בקבוצה הוא מרדכי סמדג'ה, נכדו של הרב הראשי של תוניסיה, שכיהן כרב ראשי בשנים 1900-1898. הנכד מרדכי סמדג'ה פרסם בשנת 1905 חוברת ובה מתח ביקורת נוקבת על הדין היהודי המתיר לאיש לגרש אישה באופן שרירותי, בצד ביקורות על עניינים נוספים שפוגעים לדעתו במעמד האישה.386 הוא דרש לכפוף גם את היהודים התוניסאים לסמכות השיפוט הצרפתי, הגם שהמשפט שיחילו עליהם ימשיך להיות המשפט העברי.

			לעומת קהילת תוניס, הקהילה היהודית באי ג'רבה נודעה בשמרנותה ובסגירותה לחדירת המודרניות, שהתבטאה בין היתר בסירובה הנמרץ לאפשר פתיחת בתי ספר של כי"ח.387 ניתן היה לצפות שהראשונה לקלוט השפעה צרפתית מודרנית בעניין הגבלת גירושין שרירותיים של האישה תהיה קהילת תוניס, אלא שדווקא בה המשיך להתקיים הזרם ההלכתי שהתיר לגרש את האישה על כורחה. לעומת זאת, בג'רבה השוכנת בדרום הרחוק בסביבה בֶּרְבֶּרית מוסלמית ומרוחקת מהשפעה צרפתית, רווח זרם שאסר לגרש אישה בעל כורחה. יתר על כן, חכמי ג'רבה ניסו, ולא בלי הצלחה, להחיל את שיטתם ההלכתית על קהילות אחרות בדרום תוניסיה דוגמת גאבס. כמו כן, ביקשו לחשק את מנהגם ולסתום סדקים שפרצו בקהילתם, כנראה בעקבות יסודות מודרניים. 

			בחלקו האחרון של המאמר יידונו המאמצים שעשו חכמים בגאבס להשתחרר מהאפוטרופסות של קהילת ג'רבה ומסורתהּ המשפטית וניסיונם לאמץ את מסורת תוניס שהתירה לגרש אישה על כורחה. שלב זה מסתיים לקראת סוף העשור החמישי של המאה העשרים והוא נושק לביטול האוטונומיה השיפוטית של הקהילה היהודית ומיזוג בתי הדין הרבניים לתוך מערכת המשפט האזרחית של המדינה. כאן תידון עשייתו המשפטית של ר' מצליח מאזוז הי"ד (1971-1911), שהותיר אחריו פסק דין ארוך ומפורט בהיקף של חיבור עצמאי שחשיבותו רבה לענייננו וממלאת חללים עיונים וגם מעשיים. פסק דין זה נכתב לאחר שנשיא תוניסיה ביטל את האוטונומיה השיפוטית היהודית ודייני בית הדין הורשו רק לסיים את התיקים שנותרו, ביניהם התיק של איש גאבס שתבע לגרש את אשתו ללא עילה. סופו של ר' מצליח מאזוז שנרצח בידי קנאי מוסלמי, מסמל באופן טרגי גם את סופה של פעילות המשפט העברי בתוניסיה בכלל ובג'רבה בפרט.

			בטרם אציג את הגישות בשני המרכזים התוניסאים הגדולים, תוניס וג'רבה, בשאלה העקרונית האם ניתן לגרש את האישה באופן שרירותי, אתאר את מבנה האוטונומיה המשפטית של היהודים בתוניסיה בעידן המודרני.

			ב. אוטונומיה משפטית בתוניסיה בעידן של מודרניזציה

			1. שיפוט עברי

			תחת השלטון המוסלמי בתוניסיה נהנה בית הדין היהודי מאוטונומיה קהילתית ושיפוטית מקיפה בתחומים רבים, בדומה לנוהג שרווח במשטרים מוסלמיים אחרים שהתבסס על תנאי עומר. תנאים אלו לא העניקו סמכות שיפוט רשמית אך הבטיחו הימנעות התערבות מצד השלטון.388 בית הדין היהודי שפט בעניינים ממוניים אזרחיים וגם הטיל עיצומים בהתאם להוראות הדין העברי כמו למשל נידוי וחרם. עם זאת, הוא לא קיבל גיבוי ישיר מזרועות השלטון לשם הוצאה לפועל של פסקי הדין, וכנראה שלבתי הדין השרעיים הייתה סמכות להזדקק לתביעות בין יהודים במקרים שהם פנו אליו. בשלהי השלטון העצמאי בתוניסיה בשנת 1872 הגביל השליט את סמכות השיפוט של בתי הדין היהודיים לענייני משפחה וירושה בלבד, ושלל מהם את סמכות השיפוט בעניינים פליליים ואזרחיים.389 נראה אפוא שהשלטון לא התערב בארגונם המנהלי והמוסדי של בתי הדין היהודיים ובשיפוטם אלא הותירם על כנם.

			רק לאחר השתלטות צרפת על המדינה בשנת 1882 החל הארגון מחדש של מערכת המשפט.390 הד למעבר למשטר המשפטי החדש נמצא בדברי הרב משה זקן שפעל במפנה שתי התקופות:

			בימי קדם שהיה להבית דין כח מספיק לדון ולכוף על פי דברי תורתנו הקדושה גם בדררא דממונא וגביית חוב וכיוצא עקלתי לאחד ממונו בשביל שהיה אחר תובעו עד שיבואו לבית דין וכתורה יעשה... הרב סבא דמשפטים כמהר"ר נסים ביתאן ז"ל נטה ללון [התלונן] על זה.391 

			בעידן הקודם כללה סמכותו של הרב משה זקן מג'רבה לפי עדותו גם עניינים של איסור והיתר וגם ענייני ממון. היה בכוחו להטיל עיצומים בכל אחד מהנושאים שהוא דן בהם, ולא רק בתחום הצר של דיני המשפחה שנותרו בסמכותו.

			בשנת 1898 קבע השלטון הצרפתי את המבנה של מערכת המשפט העברית, שאימץ את ההגבלות שהטיל השלטון המוסלמי וחיזק אותן. מעתה, ניתן היה לתבוע בבתי הדין היהודיים רק בסכסוכים בענייני משפחה וירושה אך לא בנושאים אזרחיים. השלטון הצרפתי התערב גם בחלוקת סמכויות השיפוט בין בתי הדין ברחבי תוניסיה. ככלל נקבע, כי לבית הדין בעיר הבירה תוניס יהיה מעמד מיוחד בתור בית דין מרכזי, ורק לבית הדין הזה תהיה סמכות לשפוט בסכסוכים בענייני גירושין ולאכוף על קיומם ולא לבתי הדין של הקהילות השונות. כך עולה מדברים שכתב הרב מצליח מאזוז בפסק דין מקיף בנושא גירושין כפויים של האישה בשנת תשי"ח-1958:

			אבל לפי האמת קרוב לשמוע, שלא היה מכריח מה"ר פראג'י עלוש ז"ל חלילה לנשים ראשונות לקבל גיטן במניעת שכ"ו [שאר כסות ועונה], ולפטור את הבעל ממזונות ומכל תנאי כתובה עד שתקבל גיטה כמו בתונס, שהרי כבר בימי מהרפ"ע [מוה"ר פראג'י עלוש] לא היה זה מסור בידי רבני העיירות הי"ו מטעם הממשלה יר"ה, רק בידי בית דין תונס לבדם (ההדגשה שלי).392

			לדברי הרב מצליח, לבתי הדין בעיירות השונות ובכלל זה בגאבס לא הייתה סמכות להטיל עיצומים בתביעות בענייני גירושין הפוטרים את האיש מחיוביו לתשלום מזונות וליתר תנאי הכתובה. רק לבית הדין בתוניס הבירה הייתה הסמכות להטיל עיצומים כאלה. עולה מכאן שלבתי הדין בעיירות הייתה סמכות לדון בענייני נישואין וגירושין אלא שבשלב הטלת העיצומים הם נזקקו לגיבוי של בית הדין המרכזי בבירה.

			הד ברור לכך שרק בית הדין בעיר הבירה תוניס הוכר באופן רשמי, מצוי בהוראות שנשלחו למפקדים הצרפתים בעניין יישום הרפורמות במרוקו על ידי גנרל ליוטה, הנציב הכללי של צרפת במרוקו בשנת 1918. מסמך זה הוא השלמות לדוח שהוגש לגורמי השלטון הצרפתים בעניין הארגון מחדש של המוסדות היהודיים במרוקו ובכלל זה בתי הדין הרבניים. הנציב הכללי השווה בין ההצעות שהועלו לגבי מרוקו לבין המצב הקיים בתוניסיה שבאה תחת השלטון הצרפתי כבר בשנת 1881:

			ארגון המשפט [במרוקו] כפי שהצגתיו כאן שונה לחלוטין מזה שנקבע בתוניסיה. קודם כל בתוניסיה הוקם בית דין רבני אחד בלבד, במרוקו [...] אנו מתכוונים להקים ארבעה בתי דין רבניים. נוסף לכך בתוניסיה פסקי דין של בית הדין הרבני סופיים ואין עליהם ערעור [...] במרוקו לעומת זאת הזכות לערער מוענקת לנתבעים.393

			לדברי הנציב הכללי, בתוניסיה היה קיים בית דין אחד ולא הייתה מערכת שיפוט היררכית שבתחתיתה בתי דין נמוכים ומעליהם בית דין גדול לערעורים. בכך מערכת המשפט העברי בתוניסיה הייתה שונה מזו שנוסדה לאחר מכן במרוקו. 

			גם בשנות העשרים נותר מצב הסמכויות ללא שינוי. בשאלה משנת תרפ"ה (1925) שהופנתה לרב כלפון תאר השואל את היקף סמכויות השיפוט של בתי הדין הרבניים:

			שאלה, בזמן הזה שאנו במחוז התוניסי חוסים תחת ממשלת צרפת ולפי החוק אין דנים בדיני ממונות רק בבתי המשפט של הממשלה ואין לבית דין רשות לדון רק בירושות ואישות ואפילו בזה רק להבית דין בעיר הבירה תונס אך שאר בדה"ץ אין להם רשות רק לפשר [ההדגשה שלי] וכן בענין העוברים על האיסורים אין כח ב"ד יפה לכפות ולהכריח העובר רק באיזה פרטים.394

			בתי הדין קיבלו סמכות שיפוט רק בענייני אישות וירושה אך לא בענייני ממונות ולא בענייני איסור והיתר. אולם, גם בענייני האישות סמכותם רק לפשר בין הצדדים ולא לכוף פסקי הדין. הסמכות לכוף נתונה רק לבית הדין בתוניס הבירה. הרב כלפון לא הסתייג בדברי תשובתו מתיאור זה. עיקר דבריו התמקדו בשאלה האם ראוי שדיינים יסכימו לפעול במסגרת צרה מעין זו, או עדיף שיתפטרו מתפקידם או לא יצייתו להגבלות על סמכותם. בעניין היקף הסמכות, מצב הדברים לא השתנה אפוא מאז שניתנה סמכות מלאה רק לבית הדין בתוניס ואילו לבתי הדין בעיירות דוגמת ג'רבה נותרה רק סמכות לפשר. כוונת הדברים, כנראה, למקרה שבו לא הצריכה ההכרעה השיפוטית בין הצדדים הטלת עיצומים. למשל, אם הסכימו שני בני הזוג לקבל את החלטת הדיינים בסכסוך ביניהם, ורק נוהל ביצוע הגירושין ובעיקר כתיבת הגט ומסירתו נותר באחריות בית הדין. ייתכן שחלו שינויים במהלך השנים בהיקף הסמכות של בתי הדין אם לא להלכה אזי לפחות למעשה, אך לא מצאתי התייחסות מפורשת לכך. 

			למבנה זה של חלוקת סמכויות הייתה השפעה על מידת מעורבותו של בית הדין בתוניס בנעשה בקהילות הדרום, שכן בכל מקרה של סכסוך בין הצדדים הם פנו לבית הדין בתוניס שרק לו הייתה סמכות הכרעה. בדיונים במקרים השונים שיובאו להלן ניתן דעתנו לכך.

			2. משפט עברי

			בנושאים שהיו נתונים לסמכותם השיפוטית של בתי הדין בתוניסיה הם פסקו בהתאם למשפט העברי בלי שנדרשו לקחת בחשבון הוראות דין תוניסאיות או צרפתיות. זאת בדומה למשל להסדר שהיה קיים במרוקו, אך בשונה ממצב הדברים בארץ ישראל המנדטורית שבה הדין הפלילי התערב בנושאים שונים של דיני משפחה ובכלל זה הגירושין.395 מקורות המשפט העברי לא השתנו אפוא בתוניסיה בתקופה המודרנית; הם המשיכו להיות אלה שרווחו במסורת התוניסאית לדורותיה, שהיו דומים לרווח בקהילות ישראל אחרות. 

			המקור הבסיסי למשפט העברי הוא המשנה והתלמוד ואחריו באים כתבי הגאונים, פרשני ימי הביניים וראשית העת החדשה והקודקסים הגדולים: ספר הלכות לרי"ף, משנה תורה לרמב"ם, ספר הטורים ושולחן ערוך על נושאי כליהם. חכמי תוניסיה הרבו לעסוק במקורות השונים הללו בדונם בשאלת גירושין שרירותיים של האישה, אך דיון מקיף בכל המקורות הללו חורג ממסגרת המאמר הנוכחי. אסתפק אפוא בהצגה של קווים כלליים.

			במשנה מוצאים את עמדת בית שמאי האוסרת לגרש אישה בעל כורחה זולת במקרה של דבר ערווה, אך נחלקו עליהם בית הלל ורבי עקיבא.396 בתלמוד אנו שומעים הסתייגויות מגירושין שרירותיים בנוסח "מזבח מוריד עליו דמעות", אך אין קביעה נחרצת האוסרת לגרש אישה בעל כורחה במישור המשפטי ולא מוטלים בשל כך עיצומים על האיש.397 אדרבא, במקורות חז"ל ישנן התבטאויות ברורות בסגנון "האישה יוצאת שלא לרצונה", ויש שמנמקים בכך את חובתו של האיש להתחייב בכתובה לשלם לאישה סכום כסף בעת פירוק קשר הנישואין כדי להגן עליה מפני גירושין שרירותיים398. עמימות מסוימת זו נותרה על כנה גם בקודקסים הגדולים,399 מה שהביא לימים להיווצרות שני זרמים בנוגע להגבלת גירושין כפויים של האישה מכוח הדין. במהלך האלף השני לספירה הוטלו הגבלות שונות על גירושי אישה בעל כורחה מכוח מקורות משפטיים שונים כמו תקנה, התחייבות חוזית בכתובה או מנהג. בולטת בעניין זה המסורת האשכנזית שחוקקה את חרם דרבנו גרשום (חדר"ג) אשר אסר לגרש אישה על כורחה.400 תקנה זו משכה את תשומת לבם של מלומדים וזכתה למחקרים מקיפים, כנראה בשל קרבתה לתקנה נגד ריבוי נשים שמיוחסת אף היא לרבנו גרשום מאור הגולה. לעומת זאת, לא נכתב עד כה מחקר מקיף בנושא של גירושי אישה בעל כורחה במרחב הספרדי והמזרחי, למעט מחקרה של אילת סג"ל שהציג סיכום של התפתחות הדין החל מן המשנה והתלמוד ועד לימי הביניים והתמקד בהתחייבות חוזית בכתובה.401 

			בספרד בימי הביניים לא פשט חדר"ג שאסר לגרש אישה על כורחה. כך לפחות עולה מהקודקסים הגדולים שהתחברו כאן402 וכן בקודקס שולחן ערוך המשקף את המסורת הספרדית.403 החיבורים הללו שימרו את עמדת התלמוד שבעיקרה מכירה בכוחו של האיש לגרש את האישה בעל כורחה, כולל ההגבלות והסייגים שנזכרו בו. כמו כן התאפיינה הכתיבה בחיבורים הללו בעמימות מסוימת, בדומה לזו של התלמוד, דבר שאּפשר לחכמים מאוחרים יותר לפרש אותם אף בהתאם לגישה האוסרת גירושין שרירותיים. גם פרשני התלמוד הגדולים והפוסקים והדיינים בתשובותיהם לא חרגו מתוואי זה. רק באמצע המאה הארבע־עשרה אנו מוצאים את החכם ר' נסים מגירונה [ר"נ] הנוקט גישה החלטית נגד גירושי אישה על כורחה. לפי עדותו "אנו מוחזקים שיש חרם הקהילות בדבר או תקנת רבנו גרשום ז"ל ודבר זה פשט איסורו בכל ישראל שלא שמענו ולא ראינו אשה מתגרשת בעל כרחה". הבסיס המשפטי הוא אפוא חדר"ג או תקנת קהילות אחרת שפשטה בקרב יהודי ספרד, אך לא דין התלמוד כשלעצמו. ראוי לציין כי הלכת הר"נ לא נקלטה בזרם המרכזי של הפסיקה הספרדית לאחר הגירוש מספרד, וביטוי ברור לכך היא קביעותיו של ר' יוסף קארו בחיבוריו בית יוסף ושולחן ערוך.404

			לפי הידוע לי, רק באמצע המאה החמש־עשרה נשמעה במרחב הפסיקה הספרדית אמירה ברורה כי קיים איסור לגרש אישה בעל כורחה מכוח דין התלמוד, וכי איסור זה גורר בעקבותיו עיצומים חזקים נגד המגרש. מדובר בחכם ר' שלמה (רשב"ש) שהגיע לעיר אלג'יר עם אביו ר' שמעון בן צמח דוראן (רשב"ץ) ומשפחתו לאחר שברחו מהאי מיורקה לכאן בשל גזירות קנ"א (1391).405 תשובתו בנושא התפרסמה בחיבור שו"ת רשב"ש406 והיא תפסה מקום מרכזי אצל חכמי תוניסיה שדנו בגירושי אישה על כורחה. אציג אפוא את עיקרי דבריו ובמידת הצורך ארחיב בדיונים שדנו חכמי תוניסיה בתשובה זו. הרשב"ש ניתח את המצבים השונים העוסקים בגירושין של האישה בעל כורחה וכך הוא הציג:

			שבעיני[ן] הנשים איזו מהם מתגרשת בעל כרחה, ואיזו מהם דוקא ברצונה, ואיזו מהן נזקקין ב"ד לגירושה ואיזו מהן אין נזקקין ואי זו מהן יש לה מזונות אם לא תרצה להתגרש, ואי זו מהן אין לה מזונות אם לא רצתה להתגרש, אני אומר שארבע נשים הם ודיניהם שלשה.

			לענייננו חשוב הדיון במצב "האחת היא שאסור לגרשה", ובעניינה עוסקת הסוגיה בסוף מסכת גיטין על רבדיה השונים. לדעתו —

			ובאשה כזו שאסור לגרשה אם אינה רוצה להתגרש והוא רוצה לגרשה שהוא חייב במזונותיה, וכל שכן שאין בית דין נזקקין לו להתגרש. ואני אומר דבי דינא דמזקקין ליה משמתין להו לפי שהוא עובר על דברי חכמים ז"ל [...] וחייבים הבית דין למנוע הסופר לכתוב והעדים לחתום כיון דאיכא איסורא.

			איסור הגירושין גורר אחריו הטלת חובת מזונות על האיש בד בבד עם הוקעת בית הדין שנתן את פסק הדין והענשתו. בנוסף, מוטלת חובה על בית הדין למנוע את כתיבת גט. יש בכך מעתק חד־משמעי של האיסור העמום לגרש אישה בעל כורחה המצוי בתלמוד ובקודקסים הגדולים אל המישור המשפטי החד־משמעי שחיובים כספיים כבדים בצדו, והטלת עיצומים על בית הדין שיחרוג מהוראה זו. בעקבות הרשב"ש הלכו באלג'יר צאצאיו — בנו הרב צמח בן שלמה407 ור' שלמה ב"ר צמח.408 

			לגישת הרשב"ש היו הדים בקרב פוסקים ספרדים מאוחרים יותר וביניהם הרב משה בן חביב בחיבורו גט פשוט (סימן קי"ט, סעיף ו), אם כי רבים נחלקו עליהם וביניהם ר' חיים בנבנישתי בחיבורו כנסת הגדולה. ריכוז של מקורות ימצא הקורא בחיבור האנציקלופדי שדי חמד של ר' חזקיה מדיני שריכז רשימה של חכמים ספרדים שנחלקו בעניין.409 גם בארץ ישראל במאה העשרים נחלקו הדעות בנושא: הרב הראשי ב"צ עוזיאל, בפסק דין בתקופת המנדט קבע שגם חכמים ספרדים התנגדו לגירושי אישה על כורחה. לעומתו, הרב עובדיה יוסף בשבתו בבית הדין הרבני הגדול נקט שבמסורות ספרדיות ומזרחיות מתירים לאיש לגרש אישה באופן שרירותי.

			דומה שפרשתי יריעה מספקת להבנת הרקע לפסיקתם של חכמי תוניסיה בנושא והיכרות עם מקורותיהם. עתה אתחיל בעיון בעמדה שנתקבעה בעיר תוניס.

			ג. גירושין שרירותיים בקהילות העיר תוניס

			1. פתיחה

			בעיר הבירה תוניס התקיימו שתי קהילות יהודיות, הגראנה והתואנסה. קהילת הגראנה נוסדה בידי יהודים ממוצא פורטוגזי שהגיעו לתוניסיה במאה השמונה עשרה מהעיר ליוורנו והתיישבו בה לרגל עיסוקיהם. לאחר מכן נספחו אליהם יהודים ממוצא אירופאי, בעיקר צאצאים של מהגרים מחצי האי האיברי. בראשית דרכם היו הגראנה בעלי דרכונים טוסקניים. בשלב מסוים ערער השליט התוניסאי, הביי, על כך ותבע לכפוף אותם למרותו, אך בשנת 1846 הכיר הביי במעמדם הנפרד. קהילת התואנסה היו יהודים מקומיים אזרחי הביי וכפופים למשפטו. לשתי הקהילות היו ארגונים ומוסדות נפרדים והן ניהלו את ענייניהן בנפרד זו מזו עד שאוחדו בצו של המושל הצרפתי בתקופת מלחמת העולם השנייה.410 

			ניתן היה לצפות כי בקהילת הגראנה תשפיע מסורת המשפט הספרדית על מעמד האישה הנשואה. אכן, עיון בכתובות של בני קהילה זו מלמד כי תניית המונוגמיה רווחה ביניהם כפי שרווחה אצל מגורשי ספרד וצאצאיהם ברחבי אגן הים התיכון. היה מקום לצפות גם לנוכחותן של הגבלות שונות על גירושי אישה על כורחה מכוח פסיקתו של החכם הספרדי הגדול מאמצע המאה הארבע־עשרה ר' נסים מגירונדי, או מכוח תנייה בכתובה שרווחה אצל חלק מצאצאי המגורשים.411 ואולם, לא הגיעו לידי אסמכתאות המלמדות על הגבלה משפטית בתחום זה של גירושי אישה בעל כורחה בקרב קהילת הגראנה. גם במהלך תקופת המחקר לא מצאתי התייחסות בפסיקה הרבנית בתוניסיה המציינת ייחודיות של קהילת הגראנה בנושא. 

			נפנה אפוא לעיין במסורת המשפטית שרווחה בקרב קהילת התואנסה, שהייתה הקהילה הגדולה ומתוכה יצאו הרבנים הראשיים ודייני בתי הדין.

			2. מעין תקדימים

			התקדים במשפט הישראלי המודרני ההולך בעקבות המשפט האנגלי, הוא פסק דין של הערכאה הגבוהה במדינה, בית המשפט העליון, שקביעתו מחייבת את הערכאות הנמוכות יותר. דפוס כזה לא קיים במשפט העברי לדורותיו ובכלל זה בפסיקה התוניסאית. עם זאת מוצאים אנו תופעה שניתן לכנותה מעין תקדים, ולפיה מקבל חיבור משפטי שנוצר בסביבה מסוימת מעמד מיוחד כך שדיינים הולכים בעקבותיו ללא עוררין אף אם אין כלל נוקשה שמחייב אותם לעשות כן. לדעתי, אפשר לאפיין את החיבור משחא דרבותא, שכתבו שלושת החכמים לבית אלפסי במחצית השנייה של המאה השמונה־עשרה בתור מעין תקדים. חיבור זה הוא המקור המוקדם ביותר בנושא של גירושין שרירותיים בתוניסיה,412 ובהתייחס לסימן קי"ט בחלק אבן העזר של השולחן ערוך הוא דן במחלוקת בפסיקה אם קיים איסור לגרש אישה ראשונה.413 

			עדות ברורה ומפורשת על אימוצה הלכה למעשה של העמדה המתירה גירושין שרירותיים עולה ממעשה שאחד מחשובי רבני קהילת תוניס, נהוראי ג'רמון, היה מעורב בו. בסוף חיבורו יתר הבז, שנדפס לראשונה בשנת תקמ"ה (1785), הוא מביא סיפור אישי אגב דיון בשאלה משפטית: האם קיימת חובה על האיש החפץ לגרש לפרוע את מלוא סכום הכתובה עובר לגירושין.414 החכם פותח את דיונו "מעשה שהיה כך היה. בתי נשאת ואחר כך גרשה בעלה הראשון בלי טענה מחמת שמצא אחרת נאה הימנה ונתן לה כתובתה ונדוניתה". השימוש בביטוי "אחרת נאה הימנה" מהדהד את עמדת רבי עקיבא במחלוקת המשולשת עם בית שמאי ובית הלל המייצגת עמדה המתירה ללא סייג גירושין שרירותיים.415 ברור אפוא שבעלה הראשון של בתו של ר' נהוראי גירש אותה באופן שרירותי ולא נשמעת הסתייגות על כך מצד בית הדין בתוניס או מצד חכמי ההלכה בעיר. גם ר' נהוראי עצמו לא השמיע דברי הסתייגות, בניגוד להתנהלותו בנישואין השניים של בתו. 

			כך הוא מתאר את השתלשלות הדברים בפרק השני של חיי הנישואין של בתו, וארחיב בפרטים בשל חשיבותם הרבה לענייננו. "ואחר כך נשאת לאיש אחר ושהתה עמו תשע שנים וביני וביני ילדה ילדים ומתו והיום שלוש שנים מיום שלא ילדה". מידע זה נועד להפריך טענה אפשרית של אי קיום מצוות פריה ורבייה, שכן האישה ילדה ועל אף שמתו הילדים והאיש לא קיים את המצווה, לא נתגבשה עילת תביעה, משום שסופרים את פרק הזמן של עשר שנים מאז שילדה לאחרונה.416 בשלב זה התפתח עימות כלכלי בין הרב נהוראי לבין חתנו. מסתבר שהחתן היה לא־יוצלח מבחינה כלכלית, נהנתן שבזבז את הונו ולא היה בידו לפרנס ולכלכל את אשתו, ור' נהוראי תמך בה במקומו. והנה "נזדמנו לו שלוש מאות וחמשים גרושוש מפאת נדוניתה", לאמור החתן עמד לקבל את הנדוניה או את חלקה שהובטחה לו. ר' נהוראי חשש שחתנו יבזבז גם את סכום הנדוניה, לפיכך הציע לו שהכסף יושקע במקום בטוח והוא ישב וילמד תוך שההכנסה מובטחת ותאפשר את כל הוצאות המחייה של בני הזוג. בשלב זה התפתח עימות חריף בין ר' נהוראי לבין חתנו עד שהחתן הודיע "אני רוצה לגרש את בתך [...] אפילו תתן לי חמש מאות גרושים חוץ מאלו איני רוצה אלא בגירושין". ניסיונות הפיוס לא הועילו, ור' נהוראי הגיב: "ואען ואומר לו אין אתה יכול לגרש עד שתפרע כל סך הכתובה מפני שאתה רוצה לגרש את בתי בלי טענה [...] ועברו עלינו כמה מריבות ומדנים".

			ברור מכאן שהבת לא הסכימה לגירושין והיוזמה יצאה מן הבעל, אלא שלא היה בידה אמצעי משפטי לחסום את הגירושין השרירותיים זולת המחסום הכלכלי — הדרישה לתשלום כל רכיבי הכתובה עובר לגירושין. אלא שגם בכך נכשלו הבת ואביה ר' נהוראי "[...] שקמו אלו דייני העיר ופסקו הדין עמו, שהמגרש אשתו בלא טענה אם אין לו מה לשלם יגרש ויתן מה שיש לו והשאר ישאר עליו חוב". בית הדין ידע וקבע כי לבעל אין עילת תביעה נגד אשתו ואף אין בידו לשלם לה את כל סכומי הכתובה ועם זאת הוא איפשר לאיש לגרש את אשתו. גם בשלב זה לא הרפה ר' נהוראי: "ואמרתי להם הורוני מהיכן דנתוני". בית הדין נימק את החלטתו, אלא שר' נהוראי מתח על כך ביקורת והביא ראיות נגדיות, שלא היו מקובלות על דעת בית הדין הראשון. נראה שבשלב זה נכנס לתמונה בית דין נוסף, "והסכימו שני בתי הדין על זה [הפסק הראשון לטובת האיש] וכתבו פסק דין ואהנו מעשייהו ונעשה רצונם וגרשה בעל כרחה אף על פי שאין לו מה לשלם שאין הכתובה מעכבת הגירושין". גם בשלב זה של מעורבות שני בתי הדין ברור וגלוי שהאישה התגרשה בעל כורחה וכן שהכתובה לא שולמה במלואה ולא העניקה לה שום הגנה.

			ועדיין לא נח ר' נהוראי והוא פנה לחשובי החכמים בתוניס שיחוו דעתם בעניין הגט שנכפה על בתו, ביניהם ר' יצחק טייב מחבר הספר רב הכרכים ערך השולחן שנודעת לו חשיבות רבה ביותר בפסיקה התוניסאית.417 יודגש כי שבשום שלב לא עלתה בפיו של ר' נהוראי ולא בתשובותיהם של החכמים הטענה כי אסור לגרש אישה בניגוד לרצונה בלא עילה. אדרבה, בכמה מקרים שבים החכמים ומציינים כי מדובר בגירושין שרירותיים. רק עניין תשלום חלקי הכתובה הוא שעמד לדיון, ולדעת החכמים הנזכרים אכן נדרש תשלום מלוא סכומי הכתובה כתנאי מוקדם לגירושין.

			התייחסות למקרה של בתו של ר' נהוראי מצויה בחיבורו של הרב משה זקן מאזוז, שכיהן ברבנות ג'רבה בשנים 1915-1905. חכם זה מקדיש דיון עקרוני לשאלה אם מסורת ג'רבה מאמצת את הגהות הרמ"א ומעדיפה אותה על פני פוסקים אחרים (אך לא כשהוא חולק על ר' יוסף קארו בשולחן ערוך), וכן אם מאמצת מסורת ג'רבה את הפרשנות בספר מאירת עיניים לחיבור שולחן ערוך מאת יהושע פלק כהן, שהיה מחשובי נושאי כליו. לשם כך הוא מביא את הדיון של חכמי תוניס שנזכרו אצל ר' נהוראי וגם מכאן ניתן ללמוד על המשך הנוהג בקהילת תוניס להתיר גירושין שרירותיים. 

			בדור שלאחר מכן קבע גם הרב כלפון כי הרובד ההלכתי הראשון בעניין גירושין שרירותיים בתוניס מצוי בחיבור משחא דרבותא וכי הוא המקור המשפטי בקהילה זו עד עצם ימיו בתחילת המאה העשרים: "אך בעיר ואם בישראל תונס הם נגררים אחרי דברי הרב משחא דרבותא (ח"ב סי' קי"ט)".418 הרב כלפון, שהרבה לעסוק בנושא גירושין שרירותיים, ביקר את עמדת החיבור על כך שהתעלם מאסמכתאות קדומות חשובות ובראשם שו"ת הרשב"ש תי"א ששללו גירושין שרירותיים. עם זאת הוא לא ערער על תוקפהּ של מסורת תוניס בשל היותה עיר ואם בישראל ושתי המסורות המנוגדות יכולות לפיכך לחיות זו בצד זו, ובלשונו: "ולכן נראה דאנן בדידן ואינהו בדידהו כי עיר ואם בישראל תונס נראה דנגררו אחרי דברי המשד"ר [המשחא דרבותא] ז"ל".

			נובע מכאן, שבקהילת תוניס רווחה העמדה שמותר לגרש אישה ראשונה בעל כורחה ללא עילה. עובדה משפטית זו מסבירה, בין היתר, את המעורבות הרבה של חכמי תוניס בדיונים שהתנהלו בעיקר בין ג'רבה לבין קהילות אחרות. כפי שנראה בהמשך, נקטו בג'רבה באופן החלטי שאסור מעיקר הדין לגרש את האישה הראשונה ללא עילה, ואלה שלא נחה דעתם מעמדה זו קיוו למצוא סעד לעמדתם המנוגדת אצל חכמי תוניס. אכן, חכמי תוניס שנדרשו לוויכוחים אלה התייחסו למנהג ג'רבה שהכירו בתוקפו ובהיקף תחולתו הטריטוריאלית, אם כי בשום שלב הם לא קבעו שעמדת ג'רבה היא נחלת המסורת התוניסאית כולה. 

			לסיום הפרק בעניין מסורת תוניס, אביא דברים שכתב אחרון הרבנים בג'רבה הרב מצליח מאזוז בפרשת בני הזוג רחל וכמיס בשנת תשי"ח (1958) שתידון בהרחבה בהמשך. הרב מביא את הדיון של חכמי תוניס וביניהם ר' יצחק טייב סביב פרשת בתו של ר' נהוראי: "וכל דבריהם סובבים אם הכתובה מעכבת הגירושין או לא, אבל בסיבת הגירושין עצמם עמדו לא ענו".419 כלומר, כל הדיון של החכמים נסב על השאלה אם קיימת חובה לפרוע את כל סכומי הכתובה בטרם גירושין, אך בנוגע לעצם הגירושין הם לא הססו שהאיש רשאי לגרש אפילו באופן שרירותי: 

			בתונס ואגפיה המנהג פשוט לגרש אפי' אשה א' [ראשונה] בעל כורחה ואפי' בלי שום סיבה, רק אחר שישליש סכי כתובתה בב"ד ויהיה פרוע עמה בכל מכל כל במזונותיה וכל תנאי כתובה עד יום ההשלשה, ואם תסרב להתגרש יפטרוהו הב"ד ממזונותיה וירשוהו לישא אחרת עליה. 

			הרב מצליח מאזוז מתח אמנם ביקורת עניינית על עמדה זו, ועם זאת "אחר שידענו שכן המנהג משנים קדמוניות בהיות העיר רבתי בתורה, עיר גדולה לאלק'ים מלאה סופרים וחכמים, אין בודקין מן המזבח ולמעלה". זאת בדומה לעמדתם ר' משה זקן מאזוז שאף הוא לא פקפק בתוקפו של מנהג תוניס בשל היותה עיר שבה חכמים וסופרים. החכמים שכיהנו בג'רבה הביאו אפוא את מנהג תוניס לא בשל מקרה שהגיע אליהם מעיר זו אלא כדי להנגיד את מנהג ג'רבה למנהג תוניס ולבססו. 

			נעבור עתה לעיין בעמדתה של מסורת ג'רבה ולאחר מכן בתחולתה בדרום תוניסיה ובעיקר בעיר גאבס.

			ד. איסור גירושין שרירותיים בג'רבה — ציוני דרך

			1. פתיחה

			בעקבות התדלדלות השורות בבתי המדרש המסורתיים בקהילת תוניס, מרכז הכובד של העשייה התורנית במאה העשרים עבר לג'רבה. אפתח בעיון בפסקים שהותירו חכמי האי החל מסוף המאה התשע־עשרה ובראשם ר' משה זקן מאזוז. לאחר מכן אעבור לעיון וניתוח הכתיבה המגוונת והמקיפה של ר' משה כלפון הכהן הבולט שבחכמי ג'רבה במאה העשרים. המקורות החשובים ביותר לכך הם קבצי התשובות ופסקי הדין שקיבץ ר' כלפון בשבעת הכרכים של שו"ת שואל ונשאל וכן של עמיתים שפעלו במקום. מקור נוסף שחשיבותו רבה הוא חיבורו של ר' כלפון ברית כהונה שנדפס לאחר מות המחבר בשנת תש"י (1950). חיבור זה מסכם את מנהגיה של ג'רבה בכל חלקי השולחן ערוך, ולענייננו חשובים במיוחד חלק אבן העזר וחלק חושן משפט הנדרשים לעניינים של סמכות בתי הדין הרבניים.

			2. תקופת המעבר — ר' משה זקן מאזוז ועמיתיו לדיינות

			אחד מפסקי הדין המוקדמים בג'רבה בתקופה הצרפתית בנושא גירושין שרירותיים ניתן בתחילת המאה העשרים בעת שר' משה זקן מאזוז כיהן כרבה, דהיינו בין השנים 1915-1905,420 ועמו בהרכב ישבו הדיינים ר' יעקב הכהן ור' יוסף ברבי (1918-1851). ר' יוסף ברבי פרסם את פסק הדין בחיבורו שו"ת בן פורת יוסף ועליו נוספה הגהה חשובה של תלמידו ר' כלפון הכהן.421 ואלה פרטי המקרה כפי שהציגם אב בית הדין הרב זקן מאזוז:

			מי שבא לגרש אשתו ראשונה וזה לו קרוב לשלושים שנה שהבית דין שלפנינו ושלפני פנינו נלאו הרבה ולא מצאו מקום כדי לשבת יחדיו והנה הוא באיסור חל על איסור ובא למכור את חצירו ולפרוע כתובת אשתו לגרשה והיא לא רצתה אם יש להשתדל בגירושין הנזכרים אם לא.

			מדובר בסכסוך בין בני זוג שנמשך כשלושים שנה. אם ניקח את אמצע התקופה של כהונת הרב משה מאזוז בג'רבה, דהיינו שנת 1910, הרי שתחילתו של הסכסוך בסביבות שנת 1880, סמוך לתחילת השלטון הצרפתי בתוניסיה. במשך שלוש עשרות שנים הזוג היה מסוכסך וחי למעשה בנפרד זמן רב. התיק הגיע לבית הדין הנוכחי בגלגול שלישי, אחרי ששני הרכבים קודמים בזמן ניסו להביא לשלום בית ולא הצליחו. ככל הנראה לא הסכימו הדיינים לאפשר לאיש לגרש את האישה בעל כורחה כפי שמן הסתם ביקש, שאף לא התנזר מחיי אישות עם נשים אחרות — התנהלות שנחשבה מנוגדת לחלוטין לקוד החברתי. 

			התיק הגיע בשלב זה לבית הדין בראשות הרב משה זקן, שפתח את פסק דינו בקביעה הבלתי מעורערת כי "הן אמת כי אנחנו מעכבים הדבר שלא לגרש אשה ראשונה בעל כרחה". אלא שבשל הנסיבות המיוחדות של המקרה הציע הרב לאפשר לחרוג ממנהג ג'רבה בנושא זה, "כי מה בצע באיסור מוסיף". עם זאת, הרב משה זקן לא הכתיב את עמדתו. אדרבא, הוא הזמין חוות הדעת של יתר חברי בית הדין ואם כולם יתנו את הסכמתם, כי אז הם "ישתדלו בגירושין", לאמור יתערבו במישרין וינסו לקרב את הצדדים ובעיקר את האישה להסכים על גירושין. אלא שעמיתיו לבית הדין סרבו לפרוץ גדר ולהתערב בין בני הזוג כדי להביא את האישה להסכים לגירושין: 

			ולעניות דעתנו נראה כיוון שהוא עובר על דת משה אין לעשות רצונו לגרשה על לא חמס בכפה אלא יש לנו ליסרו על ידי המלכות ירום הודה. ובזה כל ישראל ישמעו ויראו ולא יהיו בנות ישראל כהפקר חס ושלום דכפי הנשמע ממגידי אמת שכל חפצו ורצונו לצערה ולא תהיה כזאת בישראל שמי שעובר על דת משה וישראל שיעשו לו רצונו. זה מה שנראה לעניות דעתנו ודעתו דעת עליון מכרעת.

			האיש תואר על ידי שני הדיינים כמי שעובר על דת משה. מינוח זה ניתן במשנה לאישה העושה מעשים מנוגדים להלכה ופוגעת בבעלה, כגון מי שמאכילה את בעלה במאכלות האסורים.422 אין ספק שזו התבטאות ביקורתית מאוד כלפי איש שמבקש לגרש את אשתו באופן שרירותי והדיינים חוזרים עליה לקראת סוף פסק דינם. אך מעבר לטיעון המשפטי חשובה גם הרטוריקה שבה משתמשים הדיינים כדי להוקיע את האיש ולהצדיק את מתן פסק הדין הדוחה את תביעתו לאחר שלושים שנות פירוד. מעשהו של האיש נתפס כמי שמבקש לעשות את בנות ישראל הפקר ולכן "לא תהיה כזאת בישראל" לעשות כפי רצונו לאפשר לו לגרש את אשתו. מסקנתם של שני חברי בית הדין היא חד משמעית: יש לדחות את תביעת האיש לגירושין מכול וכול ובית הדין לא ייתן לו שום סיוע וסעד. אמנם, שני הדיינים הנוספים אינם נוקטים בלשון פסקנית נגד אב בית הדין הרב משה זקן ובסוף הדברים מותירים לו את ההכרעה, ובלשונם "ודעתו דעת עליון מכרעת". ואולם נראה כי הדברים נאמרו מתוך נימוס בלבד ולא כעמדה של פסיקה. ואכן בסופו של דבר לא התיר בית הדין לאיש לגרש את אשתו וכנראה שאף לא נדרש לדון בעניין. 

			ניתוח זה של עמדות הדיינים עולה בבירור גם מדברים שכתב הרב כלפון, תלמידו של ר' יוסף ברבי, בהגהה מפורטת הסמוכה לפסק הדין שפורסם בחיבור.423 תחילה פורש ר' כלפון את מסכת המקורות התומכת בעמדה כי גירושין שרירותיים אסורים על פי דין, וכי כזו היא מסורת ג'רבה מדורי דורות. לאחר מכן הוא עובר לדון בעמדת ר' משה זקן האב"ד המבטאת לכאורה נסיגה מהעמדה הקשוחה שהוא מייצג. לדברי ר' כלפון לא כך הוא הדבר, שכן "גם ר' משה זקן לא צדד בדבר לגרשה בעל כרחה רק כוונתו לענין ההשתדלות בזה עד שהיא בעצמה תסכים לקבל את הגט על ידי הפצרים והשתדלויות וכיוצא". אך לא רק שהוא לא התכוון לפסוק גירושין ורק להשפיע על האישה להתגרש בשל כך שהיה "טעם לדבר בזו לבד לאפרושי מאיסורא"; מעבר לכך — "עם כל זה לא ערב אל לבו לעשות כן אם לא יסכימו אתו שלושה [חברי] בית דין". משמע מדובר בחוות דעת מסויגת ומצומצמת ביותר שכלל לא התכוונה לשנות את הנורמה המשפטית בג'רבה ולא לפתוח בה סדקים. אכן, אף לאחר כל ההסתייגות הללו לא הסכימו הרב יוסף ברבי ועמיתו, והצעתם הייתה שבמקום לשכנע את האישה להתגרש יש לנסות ש"תהיה כפיה לבעל על ידי הממשלה ירום הודה", כנראה שיחדל מחיי האיסור וישוב לאשתו. בשלב זה סברו הדיינים שניתן להיעזר בכוחה של הממשלה לכוף לקיים את הנורמות הדתיות שלא לחיות חיי אישות אלא במסגרת נישואין, המקובלות בחברה היהודית. מעורבות השלטון הצרפתי תידון בהמשך הדברים. 

			בסופו של דבר — 

			לא נעשה כלום בזה כי גם מהרמ"ז [ר' משה זקן] אפשר שחזר בו או שלא מלאו לבו כי לא הסכימו עמו ולכן מעולם לא קיבל האיש הנזכר רשיון מבית הדין לגרש וכן לא קיבל רשיון מבית הדין לישא אחרת ומזה לא נתגרשה האשה הנזכרת וגם לא נשא בעלה אחרת לעולם.

			המסורת הג'רבאית שדחתה מכול וכול גירושין שרירותיים של האישה לא נפרצה; ר' משה זקן נרתע בשל התנגדות חבריו או משום שחזר בו מיוזמתו. ומאחר שענייני נישואים וגירושין היו בסמכות השיפוט הייחודית של בתי הדין הרבניים, הרי שבשל התנגדות בית הדין בג'רבה נבצר מן האיש לגרש את אשתו או לשאת אישה אחרת על פניה.

			עדות נוספת של ר' כלפון על הנוהג בתקופת רבותיו בג'רבה מצויה בתשובה שהשיב בנושא גירושי אישה שבעלה טען כי היא מאוסה בעיניו:

			ועוד דפה אי ג'רבה יע"א כפי הידוע שהב"ד הראשונים נ"ע ואשר הם חיים עדנה העי"א דוחים ונשמטים מאד מגירושי אשה ראשונה. ויש מי שעמד משך ימי חייו פרוש ולא הניחוהו לגרש אף כי כתובתו בידו. ואם כן שמע מינה דנקטי בשיפולי דהרשב"ש ז"ל והרב יכין ובועז ז"ל והרב חוט המשולש ז"ל שהם מרבני המערב וספרדים ודלא כסברת הב"ח ז"ל ומהר"ם מלובלין ז"ל.424 

			נעיין עתה בעשייתו המשפטית של ר' כלפון בעת שכיהן דיין וראב"ד בג'רבה.

			3. תחת שרביט הנהגתו של ר' משה כלפון

			בסמוך לפסק הדין הקודם, ולא יאוחר משנת 1921, נתן בית הדין בראשות הרב כלפון פסק דין דומה ברוחו ובתוכנו שגם הרב הראשי של תוניסיה ישראל זיתון היה מעורב בו.425 דובר ב"איש ואשתו לבית ג'ריבי רצה לגרש אשתו ראשונה ולא נטפלנו לו", לאמור בית הדין הג'רבאי דחה את תביעתו על הסף ולא הסכים כלל לדון בה. מקרה זה הובא בעיקרו בידי הרב כלפון לתמוך בתשובתו לרב חיים חורי מגאבס כי מנהג ג'רבה שלא להרשות גירושין שרירותיים הוא קשיח.426 אלא שהאיש לא ויתר וניסה לעקוף את העמדה הנוקשה של בית הדין בג'רבה ולנצל לטובתו את הרחבת סמכותו של בית הדין בבירה תוניס. וכך מתאר הרב כלפון את השתלשלות הדברים

			ומלפנים איש ואשתו לבית ג'ריבי רצה לגרש אשתו ראשונה ולא נטפלנו לו, ואמר אז שרוצה להגיש משפטו לפני ועד הבית דין בעיר ואם בישראל תונס, ואז כתבנו להרה"ג מהר"י [ישראל] זיתון על זה, והשיב לנו כי יהי רצון שלא יבא נדון זה לידו ואם יבא יתחכם לו, ודבריו עשו פירות כי לא עברו ימים מועטים אביו ואמו שהיו מכריחים אותו לזה חיים לישראל שבקו זה אחר זה ונשארו הבעל ואשתו בשלום.427

			ברור שמבחינה חוקית רשאי היה האיש לפנות לבית הדין בתוניס, כנראה כערכאה ראשונה ולא רק כערכאת ערעור.428 משהודיע האיש לבית הדין בג'רבה על רצונו זה, פנה בית הדין הג'רבאי לרב ישראל זיתון שכיהן כראב"ד תוניס מעת ייסודו בשנת 1898 וכן כרב ראשי בשנים 1921-1918, ועדכן אותו על כך. תשובת הרב ישראל זיתון מעניינת מאוד. תחילה הוא מביע את תקוותו שהאיש יחזור בו ולא יגיש את ההליך לבית הדין בראשותו, ואם בסופו של דבר יעשה כן, כי אז "יתחכם לו". ר' ישראל זיתון ולא פירש מה טיבה של ההתחכמות ואף אנו לא נוכל אלא לשער. בסופו של דבר לא פנה האיש לבית הדין בתוניס בשל התערבות כוח עליון. אביו ואמו, שדחקו בו לנקוט בצעדים משפטיים נגד אשתו ולתבוע את גירושיה, הלכו לעולמם והאיש שב לחיות עם אשתו.

			נראה שהרחבת הסמכות השיפוטית של בית הדין בבירה תוניס בענייני משפחה על כל יהודי תוניסיה אתגרה את בית הדין המקומי בג'רבה, שעד אז היה הפוסק האחרון בכל עניין ובכלל זה בנושא גירושין שרירותיים. אין זה מפתיע שגירושין שרירותיים עולים לדיון לראשונה סמוך להשתלטות הצרפתית שארגנה מחדש את בתי הדין בתוניסיה, ולא עלו לדיון במהלך המאה השמונה עשרה ועד הרבע האחרון של המאה התשע עשרה.429 

			אנו פוגשים מעורבות נוספת של בית הדין בתוניס כעבור כמה שנים. בהגהתו לפסק הדין של הרב משה זקן מאזוז שהובא בחיבורו של רבו רבי יוסף ברבי, הזכיר ר' כלפון את מכתבו של הראב"ד של תוניס ר' נסים הירחי משנת תרפ"ג-1923 המאשר כי מנהג ג'רבה הוא: "שאין יכולת לאדם פה אי ג'רבה יע"א לגרש את אשתו ראשונה אלא אם כן מצא בה ערות דבר ושחייב במזונותיה וכמו שכתב הרשב"ש בתשובה תי"א". נמצא, שלא רק שהיה איסור לגרש את האישה הראשונה בג'רבה, אלא גם נלווה לכך עיצום המחייב את האיש להמשיך ולזון את אשתו אם גרשה.430 מעורבות נוספת של אישיות רבנית בעלת עמדה גבוהה בתוניס באה לידי ביטוי בדברים שמביא ר' כלפון בשמו של ר' משה שתרוג, שכיהן ראש הרבנים בתוניסיה בשנים 1928-1921. הרב שתרוג העיד כי כך הוא המנהג בג'רבה שלא לגרש אישה באופן שרירותי ואף הצדיק את סירובם של דייני העיר להזדקק לכתיבת גט עבור בני גאבס.431 מעניין לציין שר' כלפון נדרש לחוות דעתם של הראב"ד בתוניס ושני ראשי הרבנים בתוניסיה כדי לאשר את מנהג ג'רבה. הדבר קשור כנראה בחלוקת הסמכויות בין בתי הדין הרבניים לאחר ההשתלטות הצרפתית וביחסים בין בית הדין בעיר תוניס לבתי הדין בעיירות השונות. 

			בכמה הזדמנויות נדרש ר' כלפון לנושא של גירושין שרירותיים, למשל במקרה שנתבקש לחוות דעתו על גבולות הסייג "דבר ערווה":

			במה שכתב הרשב"ש ז"ל בסי' תי"א דהבא לגרש את אשתו הראשונה בלתי ערות דבר והיא אינה רוצה להתגרש דאין הבית דין נזקקין לו להתגרש והבית דין שנזקק לו משמתינן ליה [...] ואי נקיטנן כדעת הרשב"ש ז"ל בזה [...] [תשובה] ולענין אי נקיטנן כדעת הרשב"ש ז"ל בזה. עיין מה שכתבתי בזולת זה דכפי הנראה פה אי ג'רבה יע"א הכי נהיגי דכן ראינו ושמענו שהב"ד פה לא רצו להזקק לאיזה אנשים שבאו לגרש ולשלם כתובה לנשותיהם ימים ושנים.432 

			תחילה קובע הרב כלפון כי בג'רבה נהגו שלא לגרש באופן שרירותי ומפנה למקרה שסירבו להזדקק לתביעת האיש במשך שנים, וככל הנראה כוונתו למקרה שדן בו ר' משה זקן ובית דינו. ראוי לשים לב לכך שר' כלפון ציין כי כבר כתב אודות עניין זה במקרה נוסף. נראה אפוא כי המערכת המשפטית באי ג'רבה הייתה נתונה ללחצים מצד גברים שביקשו להקל מעליהם את הדפוס הנוקשה הנוגע לגירושין שרירותיים מן הסתם לאור התנהלות שונה שהייתה קיימת בתוניס הבירה.

			לאורך תקופת פעילותו בתור דיין נדרש הרב כלפון לנושא גירושין שרירותיים וכאן דנתי בהרחבה בפסקיו ובתשובותיו שהתפרסמו בחיבורו שו"ת שואל ונשאל. ריכוז דבריו מצוי גם בחיבורו ברית כהונה, שבו אסף את המנהגים של קהילת ג'רבה בנושאים ההלכתיים הנדונים בארבעת חלקי השולחן ערוך וערך אותם לפי סדר אלפביתי. נושא הגירושין נמצא בחלק החיבור העוסק בענייני אבן העזר, שנדפס לראשונה בג'רבה סמוך לפטירתו בשנת תש"י-1950,433 המסכם עשרות שנות פעילות הלכתית של ר' כלפון ושל חכמים נוספים. כבר בסעיף הפתיחה של חלק אבן העזר הציג ר' כלפון בהרחבה את הדין הנוהג בג'רבה בנושא של גירושין שרירותיים ואת מקורותיו, וקבע באופן פסקני כי "המנהג פשוט אי ג'רבא יע"א שלא יוכל שום אדם לגרש אשתו ראשונה אלא אם כן מצא בה ערוות דבר". ניסוח זה מהדהד מדברי בית שמאי במשנה בסוף מסכת גיטין:434 "לא יגרש אדם את אשתו אלא אם כן מצא בה דבר ערוה". אלא שר' כלפון מציין את דברי השולחן ערוך (אע"ז, קיט, סעיף ג) בתור המקור העיקרי הקובע כך: "לא יגרש אדם אשתו ראשונה אלא אם כן מצא בה ערות דבר ואין לו למהר ולשלח אשתו ראשונה". על פניו אין זהות בין הנוסח הנחרץ של ר' כלפון — "לא יוכל" — לבין נוסח השולחן ערוך — "לא יגרש". גם התוספת בסוף הפסקה "ואין למהר לשלח אשתו ראשונה" מצביעה על כך שלפנינו הוראת ריסון ולא הוראה האוסרת ושוללת פעולה זו.

			אכן, הרב כלפון היה ער לכך, ונראה שבשל כך הוא מפנה לרובד השני של מקורותיו — מפרשי השולחן ערוך מבית המדרש הספרדי ר' חזקיה די סילוה בחיבורו פרי חדש ור' משה בן חביב בחיבורו גט פשוט — וכן נושאי הכלים הקלסיים של השולחן ערוך, חלקת מחוקק ובית שמואל מבית המדרש הפולני. לדברי הרב כלפון, חכמים אלה נוקטים שעמדת ר"י קארו בחיבורו שולחן ערוך היא לאסור גירושין שרירותיים של האישה הראשונה, בדומה לפרשנות שהוא עצמו נקט בה. אולם עמדה זו איננה נחלת כלל המפרשים. אדרבה, רבים מהם סבורים שר"י קארו איננו שולל גירושין שרירותיים כהוראה נורמטיבית מחייבת אלא רק ממליץ להימנע מכך ברוח הסיפא של המשפט.435 

			אפשר שבשל כך נדרש הרב כלפון לקבוצת מקורות מבית מדרשם של החכמים לבית דוראן באלג'יר, התומכים באופן החלטי בעמדה של שלילת גירושין שרירותיים. בחטיבה זו שלושה מקורות. בראש וראשונה תשובת ר' שלמה בן הרשב"ץ דוראן,436 תשובת בנו הרב צמח בן שלמה437 ותשובת ר' שלמה ב"ר צמח, נינו של הרשב"ץ.438 במרחב ההלכה הלא־אשכנזי, חכמי משפחת דוראן הם קול צלול וברור האוסר גירושין שרירותיים של האישה על בסיס הלכת התלמוד בלי להזדקק לתקנה או להתחייבות ושבועה בשטר הכתובה. למסורת זו שהתגבשה באלג'יר הייתה לדעתי השפעה על הפסיקה ההלכתית שהתגבשה בג'רבה, הגם שלא הייתה לה נוכחות בבירה תוניס.439

			4. סיומו של עידן — הרב מצליח מאזוז 

			חותם הפעילות של המשפט העברי בג'רבה בפרט ובתוניסיה בכלל היה הרב מצליח מאזוז, שסיכם את ההתייחסות הרבנית לנושא עד לימיו באופן הבא:

			אבל בג'רבא ואגפיה העמידו דבריהם על הדין שלא לגרש אשה א' [ראשונה] בעל כורחה אלא אם כן מצא בה ערוה, וכהסכמת הפוסקים דלעיל, וכמו שכתב מורנו הרב משה כלפון זצ"ל בס' ברית כהונה440 ושם הובאה עדות רבני העיר הקדמונים בזה. וע"ע [ועיין עוד] בס' וידבר משה למוהרמ"ז [מוה"ר משה זקן] אה"ע סוף סימן א'.441

			הרב מצליח מאזוז אף הרחיק לכת וקבע כי "ומן האמור מתבאר שטעות הוא לקרות זה 'מנהג ג'רבא', לפי שכך שורת הדין נותנת. אבל בהפך, מה שעושים בתונס, ההוא יקרא מנהג, לפי שאינו מן הדין". עדות זו נכתבה בתוך פסק דין בפרשת רחל נגד בעלה כ'מייס שנתן בשבתו כדיין בבית הדין הגדול בתוניס שעיקרו תחולת מנהג ג'רבה על קהילת גאבס. (אשוב לדון בהרחבה בעניין זה בפרק האחרון העוסק בעניינה של קהילת גאבס ובמאבקים סביב רצונם של כמה חכמים שם להשתחרר ממנהג ג'רבה ולאמץ את מנהג תוניס.)

			ה. גבולות הכלל האוסר גירושין שרירותיים

			1. פתיחה

			קביעת הכלל כי אסור לגרש את האישה הראשונה באופן שרירותי הייתה צעד חשוב בהגנה על האישה בסביבה שאיננה אשכנזית ולא חל בה חרם דרבנו גרשם. עם זאת, חשיבות רבה נודעת לפרשנות הכלל ותחימת גבולותיו, שכן פרשנות מצמצמת הייתה עשויה לצמק את ההגנה שניתנה לאישה בנושא חשוב מעין זה. מקצת מן העניינים נובע מהניסוח של הכלל בסוגיה התלמודית העיקרית בסוף מסכת גיטין, האומר שאסור לגרש אישה ראשונה אלא אם כן מצא בה ערוות דבר ומכך שישנן עילות ברורות המתירות לבעל לגרש את אשתו ללא רצונה. יש מצבים גבוליים כאלה שנובעים מטקסט תלמודי במקום אחר, כמו הקביעה במסכת יבמות כי אישה רעה מצווה לגרשה. מעתה כמובן, בכל תביעת גירושין תישאל השאלה ותעלה לדיון מהי ההגדרה של אישה רעה. לעניין זה נדרש ר' כלפון בכמה מתשובותיו.442 כמו כן היא תעלה לדיון בנושא הבעל המורד, שכן האיש יבקש להצדיק את תביעתו לגירושין בהתבסס על מרידתו בשל טענת מאיס עלי וכדומה.

			2. אישה ראשונה

			כבר בניסוח הכלל האוסר גירושי אישה על כורחה בפסיקה של חכמי ג'רבה מוגדרת תחולתו רק על אישה ראשונה. נשאלת השאלה האם ראשוניות האישה מתייחסת לאיש בלבד, המבקש עתה לגרש ללא עילה, ואולי הדרישה מתייחסת גם לאישה המתגרשת, כך שגם לאישה יהיו אלה נישואיה הראשונים. לאמור, האם על האיש שאלו לו נישואין ראשונים חל הכלל, אף על פי שלאישה אלו נישואין שניים בשל היותה אלמנה או גרושה ואולי גם מי שאיננה בתולה בלי קשר למעמדה המשפטי. ואולי צריך שאף לאישה יהיו אלה נישואין ראשונים, בנוסף לאיש שאלו לו נישואין ראשונים. הכרעה בשאלה זו עשויה להיות בעלת משמעות מעשית רבה אם מדובר בשיעור ניכר של אלמנות או גרושות בחברה היהודית. מאחר שאין בידינו נתונים דמוגרפיים בעניין זה, נסתפק בבחינת ההשפעה שהייתה לכך במישור המשפטי.

			כבר בפרשת בתו של ר' נהוראי עלתה לדיון שאלת ההגדרה של אישה ראשונה בנוגע לדרישה לתשלום מלוא סכום הכתובה כתנאי מוקדם לגירושין. בית הדין שאישר את הגירושין בלי לחייב בתשלום בפועל של הכתובה, הבחין בין נישואין ראשונים לבין נישואין שניים לפחות אצל מקצת המפרשים, והסתמך על עמדת החיבור פרי חדש, שהגדיר "דזיווג שני היינו כשנשאה בעלה בעולה ואפילו היא אשתו הראשונה". לאמור, אישה ראשונה צריכה להיות אשתו הראשונה של בעלה, אך גם לה צריכים אלה להיות נישואין ראשונים וכנראה אפילו חיי אישות ראשונים.

			בהקשר שלנו נדרשו לנושא בג'רבה במקרה של אלמנה שנישאה בשנית ועתה ביקש בעלה לגרשה ללא כל עילה. וכך הוצגה השאלה שהופנתה לר' כלפון: 

			הנושא אלמנה ורוצה לגרשה והיא אשתו ראשונה אם יש בה משום לא יגרש אשתו ראשונה אלא אם כן מצא בה ערות דבר או דלמא לא נאמר זה רק בבתולה ואם תמצא לומר בתולה דוקא אם לא רצתה להתגרש ולקבל הגט איך יש לבעל לעשות.443 

			בתשובתו כותב הרב כלפון כך: "הפרי חדש סי' קי"ט סס"ק ב' כתב דמשמע לי דדוקא בתולה ודייק לה מהכתוב ואשת בריתך אשר זה שייך רק בבתולה [...]". עמדה זו של מחבר פרי חדש נתמכת במקורות נוספים, ולפיכך אימץ אותה ר' כלפון. עם זאת, הוא סייג את דבריו וקבע כי "ואם כן הגם דאין לכוף האשה לקבל הגט דהרי אפילו באשה שניה כתב הרשב"ש סי' תי"א דאין להכריחה ולכופה מכל מקום אין בידינו גם כן לכוף הבעל לתת לה מזונות וכיוצא". בשום מקרה לא ניתן, לדעת הרב כלפון, להכריח במישרים את האישה להתגרש, שכן לדעת הרשב"ש, שהוא כאמור מקור מרכזי לעמדת מסורת ג'רבה, אין להכריח במישרין שום אישה להתגרש. אלא, בעוד שבנישואין ראשונים ממשיכים לחול על האיש כל חובותיו הכלכליות כלפי אשתו ובראשן החובה לזון אותה, הרי שבנישואין שניים­ אפשר להטיל על האישה המסרבת להתגרש עיצום עקיף בכך שלא נחייב את האיש בחיובים המוטלים עליו לגבי אשתו הנשואה ובראשם חיובו במזונות.

			3. דבר ערווה — פרשנות מרחיבה

			המקורות הדנים בהגבלת גירושין שרירותיים ובראשם הלכת הרשב"ש בסימן תי"א, מציינים כחריג לאיסור גירושין שרירותיים מצב שבו יש דבר ערווה בהמשך קשר הנישואין. גם הלכת בית שמאי שהיא המרסנת ביותר בין עמדות התָנאים לעניין גירושין, מחריגה מצב של "דבר ערווה" ומתירה לאיש לגרש את אשתו על כורחה בשל דבר ערווה. אפריורית ברור שקשר נישואין שהוא בגדר עריות ממש, בראש וראשונה בגידת האישה, ואפילו דבר ערווה מדרבנן — למשל נישואי כהן וגיורת — יצדיק גירושי אישה על כורחה. השאלה שניצבה בפני הפוסקים הייתה מה הם גבולות "דבר ערווה" בהקשר זה, האם היא רחבה וכוללת גם התנהגות לא מוסרית שאיננה עולה כדי איסור ערווה ממש, כמו במקרה שהאיש איננו חייב לגרש את אשתו אבל מוטלת עליו מצווה לעשות כן. 

			בעניין גבולות הביטוי דבר ערווה בהלכת הרשב"ש דן ר' כלפון במקרה הבא:

			איזה גבול יהיה בדבר אם הבעל אומר שראה בה ערות דבר ומזה הוא מגרשה או שאמר לו הזולת כן והוא מאמין לו אף שיש הרבה פנים לומר שאין ראוי להאמין לו. ואי נקיטנן כדעת הרשב"ש ז"ל בזה. תשובה. נראה לעניות דעתי פשוט דכל מקום שאמרו רז"ל דחייב לגרש או מצוה לגרש בין מצד הדין בין מצד שאמרו אם בא לצאת ידי שמים מגרש ודאי דהבית דין נזקקים לו. אך אם רז"ל אמרו דגם בבא לצאת ידי שמים אינו מגרש ודאי דהוי בסוג זה דאין הבית דין נזקקים לו והב"ד הנזקק לו וגו'. כן נראה לי.444 

			ברור לגמרי אליבא דר' כלפון, שהיכן שמוטלת על האיש חובה לגרש את אשתו הרי שהמקרה נכלל בתחום הביטוי דבר ערווה והאישה אינה מוגנת עוד על ידי הלכת הרשב"ש. אלא שאפילו אם לא נאמר שהאיש חייב לגרש כי אם רק שמצווה עליו לגרש במקרה של התנהגות בלתי מוסרית שאיננה עולה כדי איסור עריות — למשל התנהגות העוברת על דת יהודית — לא תחול הלכת הרשב"ש ולא תגן על האישה. רק אם לא מוטלת על האיש שום חובה לגרש ואפילו לא כדי לצאת ידי שמים, כי אז מצב זה לא נכלל בגדר דבר ערווה והלכת רשב"ש חלה מפני גירושין שרירותיים.

			שאלה נוספת שיש לה חשיבות רבה בעניין זה היא אילו הוכחות נדרשות כדי לקבוע שמתקיים במקרה זה מצב שייחשב דבר ערווה. כך למשל, האם לעניין הרשות לגרש את האישה באופן שרירותי תידרשנה ראיות במידה פחותה מאלה שנדרשות במקרה של התערבות מצד בית הדין לחייב את האיש לגרש. בעניין זה לא מצאתי התייחסות בפסיקה הג'רבאית ולא ארחיב את הדיבור על כך.

			4. אישה רעה שמצווה לגרשה — פרשנות מצמצמת 

			הרחבת הביטוי "דבר ערווה" לעניין הרשות לגרש גם למקרים שבהם רק מוטלת על האיש מצווה לגרש, הציבה בפני חכמי ג'רבה קושי לא מבוטל. סתמם של דברים מתייחס למקרים שבהם הייתה התנהלות בלתי מוסרית מצד האישה, ורק שבשל היותם ברמת חומרה נמוכה ואולי בשל כמות ראיות מצומצמת לא הטיל הדין חובת גירושין אלא רק קבע שיש מצווה לגרש. אולם, סוגיה אחרת בתלמוד הבבלי התייחסה לאישה שמצווה לגרשה, ושם נקבעה העילה משום היותה אישה רעה. במה מתאפיינת אישה רעה? על כך נקבע שם:

			היכי דמי אשה רעה? אמר אביי: מקשטא ליה תכא ומקשטא ליה פומא. רבא אמר: מקשטא ליה תכא ומהדרא ליה גבא [...] אמר רבא: אשה רעה מצוה לגרשה, דכתיב: גרש לץ ויצא מדון וישבות דין וקלון.445

			הן לפי אביי והן לפי רבא אישה רעה היא זו המתנהגת בצורה לא מנומסת כלפי בעלה או שמטיחה בו דברים קשים או שמסובבת לו את גבה. אך בשום פנים אין בהתנהגותה משהו לא מוסרי. עם זאת רבא קובע, כי אישה רעה מצווה לגרשה ואם כתובתה מרובה כך שהדבר יטיל נטל כספי קשה על האיש, הרי שהפתרון שמציע רבא הוא לקיחת אישה נוספת, שגם לכך התנגדו חכמי ג'רבה בתקיפות. אכן, גם בעניין זה נשאל הרב כלפון והשיב על כך תשובה מפורטת וארוכה. כבר בפתיחת דבריו הוא הסתמך על תשובתו הבסיסית של הרשב"ש, שהבחין בין אישה שהתנהגותה בלתי מוסרית לבין אישה שמציקה לבעלה:

			תשובה הרשב"ש ז"ל בתשובה סי' תי"א ביאר דאין נקראת רעה שמצוה לגרשה אלא אם יש בה פריצות וחסרון צניעות עיין שם באורך. אבל מחמת קטטה וכיוצא אינה נקראת אשה רעה, וכן כתב הרב חוט המשולש טור א' סי' נ"ד עיין שם באורך.446 

			אף כאן המקור העיקרי הם תשובות חכמי בית משפחת דוראן מאלג'יר, שהם הרשב"ש ונכדו ר' שלמה ב"ר צמח ההולך בעקבותיו. אלא שתשובה זו אינה מתיישבת עם המשמעות של הסוגיה הנ"ל במסכת יבמות. לפיכך טוען ר' כלפון,

			וכן דעת הרי"ף והרא"ש סוף גיטין שהשמיטו לגמרי הא דאביי ורבא דמקשטא וכו' ע"ש. ולא עוד אלא דמייתו הא דאשה רעה אברייתא דרבי מאיר, ושם מבואר דהיינו חסרון צניעות ופריצות. ועוד דהרא"ש כתב לשון דגרסינן וכו' שזה מורה דהכל אחד. וכן נראה דעת הטור שהלך בעקבות אביו הרא"ש והשמיט הא דאבו"ר [דאביי ורבא] לגמרי. 

			לאמור, אף מחברי הקודיפיקציות הגדולות, רי"ף, רא"ש והטור השמיטו קטע זה, ואילו את הביטוי "אישה רעה" קשרו במישרין להתנהגות בלתי מוסרית ולא להתנהגות מציקה ומטרידה.

			אך לא רק מקורות קדומים נוקטים בגישה זו אלא גם רבני תוניסיה בדורות הסמוכים לר' כלפון פסקו שאסור לגרש אישה באופן שרירותי ועניין זה של אישה מציקה "נראה דפשיטא להו זה [שאסור לגרשה], וכן אנחנו מעידים כי מעולם לא שמענו שנתגרשה שום אשה ראשונה בעל כרחה מפני הקטטות וכו' [...]". נמצא שהמנהג בג'רבה הוא בסיס משפטי נוסף לתמיכה בנורמה המשפטית שלא לגרש באופן שרירותי אפילו במקרים של מריבות בין בני הזוג. תוקפו של מנהג כזה שריר וקיים "דאפילו לא קבלו עליהם בהסכמה אלא שנהגו כן מעצמם לגדר וסייג, אף הבנים חייבים באותו גדר". דהיינו יש תוקף להתנהלות הלכתית אפילו לא הייתה על כך החלטה ותקנה אלא רק התנהלות בפועל. אסמכתא לכך הם דברים שכתבו חכמי קהילת תוניס שר' כלפון מונה אותם בשמם.447 

			אימתי התגבש המנהג אין לר' כלפון תשובה. אפשרות אחת שמדובר במנהג קדום מתקופת הראשונים, אך קיימת אפשרות שמדובר בהתנהלות שהתגבשה בקהילת ג'רבה בדורות האחרונים "בין שנאמר שהנהיגו כן לגדר וסייג לצורך שלומן של בנות ישראל שלא יהיו חס ושלום כשבוים ביד בעליהן, אין לנו לזוז מדברי קדשם מאומה". מדובר אפוא במנהג יזום בידי החכמים מבלי שנעשו צעדים פורמליים של התקנת תקנה, וזאת להגן על נשות ישראל ולשמור על חרותן האישית ובלשונו: "שלא יהיו חס ושלום כשבוים ביד בעליהן". התוצאה היא שמריבות בין בני הזוג או אפילו התנהגות מעליבה מצד האישה לא נחשבו כעילה מספקת להצדיק גירושי אישה אלא רק התנהגות בלתי מוסרית. מנהג ג'רבאי זה חרג לדעת הרב כלפון אל מחוץ לגבולות ג'רבה והוא חייב גם ביישובים שבסביבתה, ומן הסתם כוונתו בראש ובראשונה לגאבס כפי שנראה להלן. רק תוניס נותרה חריגה וזאת בשל הסתמכות רבניה על פסקו של מחבר הספר משחא דרבותא.448

			5. שנואה או מאוסה

			בראשית שנות העשרים של המאה העשרים נדרשו דייני תוניסיה לנושא של הבעל שטוען כי אשתו מאוסה עליו ומשום כך הוא אינו יכול לחיות עמה ומבקש לאפשר לו לגרשה בניגוד לרצונה, לא להטיל עליו חיובים ממוניים הנובעים מקשר הנישואין ובייחוד לשחררו מחיוב המזונות. מי שהוביל את הדיון ואת העמדה הנחרצת נגד תביעות מעין אלה היה ר' כלפון, בתשובה שהשיב לפנייתו של עמיתו הדיין ר' יוסף בוכריץ מג'רבה ובתגובתו לראב"ד תוניס ר' נסים הירחי ועמיתיו בבית הדין.449 הרב נסים הירחי התעלם בתגובתו מטענת המאיסות והתייחס למקרה כאל כל מקרה של תביעת גירושין שרירותית של האיש וקבע: 

			מכתבם היקר זמנו י"ג תמוז התרפ"ג הגיע לנכון ואתו עמו שאלה ותשובה מרומנ"י [מרום מעלתו נרו יאיר] על דבר האיש שבא לגרש את אשתו הראשונה אם הב"ד נטפלין לו לגרש אם אין. זאת אומרת כי אנן בדידן מסכימים ומעריבים עם רומנ"י [מרום מעלתו נרו יאיר] כאשר שפטתם בצדק. ומעתה תורה יוצאת כי אינו יכול לגרשה וגם חייב הוא במזונותיה ולית דין צריך בשש. עכ"ל נר"ו.450 

			יש לומר כי מאיסות בן הזוג, בייחוד במקרה שהאישה היא המואסת בבעלה, הוא מן הנושאים המורכבים והמסובכים במשפט העברי החל מן התלמוד ובדורות שלאחר מכן ועד ימינו, וכתיבה רבנית כמו גם מחקרים מדעיים רבים נדרשו לנושא. עוד במאה השלוש־עשרה כתב חכם הלכה באשכנז, "כי הוינא בדינא דמורדת לא מסקינן מינה אלא כדמסיק תעלא מבי כרבא כי רבו בה דינין דינא דמתני' ודינא דגמרא ודינא דמתיבתא ועוד הציבו לה ציונין האחרונים".451 מאז שנכתבו הדברים הללו ועד ימיו של ר' כלפון עברו כשבע מאות שנים והצטבר היקף עצום של כתיבה הלכתית. לא אוכל אפוא להיכנס לפרטי טיעוניו המשייטים בין המקורות השונים ואציג את עיקריהם עד כמה שהם נוגעים לנושא של גירושין חד־צדדיים ללא עילה.

			סירוב למלא אחר חובות מרכזיות במסגרת הנישואין, בייחוד חיי אישות מצד האיש או מצד האישה, מוגדרים כמרידה. התלמוד הבבלי מבחין בין שני סוגים של מרידה מצד האישה. האחד, אם האישה מואסת בבעלה. השני, אם האישה מתכוונת לצער את בעלה בשל סיבות שונות. נתמקד כאן בסוג הראשון של אישה המואסת בבעלה. במשנה ובתלמוד מפורשים העיצומים המוטלים בגין מרידה, אך לא נאמר דבר מפורש בנוגע לזכות האישה המורדת לדרוש גירושין מבעלה ולכפותו על כך.452 אמנם, בישיבות הגאונים נקטו שכופים את האיש לגרש את אשתו המורדת הטוענת מאיס עלי, אם כי היו דעות כי הבסיס המשפטי לכך הוא תקנת הגאונים הראשונים ולא דין התלמוד עצמו.453 עם זאת, היו מבין הפוסקים והמפרשים, ובראשם רש"י והרמב"ם,454 שנקטו כי לפי דין התלמוד כופין את האיש לגרש את אשתו אם היא טוענת מאיס עלי. 

			העובדה שזרם נכבד ומרכזי בפסיקה הכיר בעילת הגירושין לטובת האישה בטענת מאיס עלי, שידרה למערכת ההלכתית כי טענה מעין זו היא לגיטימית ואין לראות בה התנהלות שיש לדחותה ולהתנגד לה. הטיב לנסח את הדברים בן דורו של הרב כלפון, הרב רפאל בן דוד בן שמעון, רבה של קהיר במפנה המאה העשרים, שהתייחס למורדת מאיס עלי כאל אישה אנוסה שאסור להטיל עליה עיצומים.455 אמנם, עמדה זו של כפיית האיש לגרש בטענת מאיס עלי, שייצג הרמב"ם, נדחתה במרוצת הדורות אף במרחב הספרדי תחת לחץ של הפסיקה האשכנזית,456 זולת מסורת בני תימן. אך המניע המרכזי לכך היה החומרה שבה מתייחסים בהלכה לכפיית האיש לגרש ולא אי ההכרה בעצם הלגיטימיות של הטענה. עובדה היא שגם בסביבה האשכנזית המשיכו לפסוק כפי תקנת הגאונים המיטיבה עם המורדת ומעניקה לה את זכויותיה בנכסי צאן הברזל.

			אם אישה הטוענת מאיס עלי לא נחשבה כמעַוולת, הוא הדין לכל הפחות בנוגע לאיש הטוען מאיס עלי שלא נתייחס אליו כאל מי שטוען טענה שרירותית שראוי לו לדין ולמשפט לדחותה ולהטיל בגינה עיצומים. וזהו הקושי העיוני הרציני שניצב בפני הרב כלפון: אם שרירות וזדון לב אין כאן, מדוע שלא נתיר לאיש הטוען מאיס עלי לגרש את אשתו. שמא נאמר כי לא די בכך שעילת האיש התובע גירושין איננה שרירותית ונובעת מהתנהלות מגונה, ולפיכך בית הדין יימנע מלסייע בידו לגרש את אשתו, עדיין ניתן לטעון כי מדוע זה לא נשחרר אותו מחיוביו הכספיים כלפי אשתו ובראשם חיוב המזונות והביגוד וכל הנלווה לכך. בייחוד יש בטענה זו משקל של ממש, שכן אף פוסקים בני פולין דוגמת ר' יואל סירקיש בעל הבית חדש ור' מאיר מלובלין, שבסביבתם נהג חרם דרבנו גרשום האוסר לגרש אישה בעל כורחה, נקטו שיש לפטור את האיש הטוען מאיס עלי מחיוביו במזונות.

			כדי להתמודד עם האתגר שמציבה טענה זו, נזקק ר' כלפון לניתוח מקיף ומדוקדק של מקורות הלכה רבים תוך אבחונים, חילוקים והיקשים כדי להגיע למסקנה הסופית שאליה חתר, והיא שהאיש הטוען מאיס עלי לא יוכל לגרש את אשתו וימשיך לשאת בחיובים הממוניים החלים בעת קשר הנישואין. כאמור, לא נוכל להיכנס במסגרת זו לכל מהלך דבריו של ר' כלפון, אך דומה שנוכל להסתפק בטיעון מהתחום של המדיניות המשפטית שלא נזכר בדבריו, אבל לטעמי הוא מרחף על פני הדברים ומשתקף בעמדתו התקיפה ועמדת עמיתיו ורבותיו בנושא של גירושין שרירותיים. ראשית, מן הבחינה הטכנית היה ברור לר' כלפון כי יהיה קשה להבחין בין מי שטענת המאיסות שלו כנה לבין מי שמעלה טענה זו כדי להשיג גירושין שרירותיים בשל רצונו באישה אחרת. והרי לא נועדה הגישה הג'רבאית השוללת גירושין שרירותיים אלא להילחם בתופעת הגירושין השרירותיים. 

			אך מעבר לכך, דומה שר' כלפון ידע אל נכון כי יש להבחין בין אישה הטוענת מאיס עלי וחפצה להשתחרר מקשר הנישואין בכל מחיר לבין האיש הטוען כן. בעוד שלאישה בעידן הטרום מודרני לא הייתה בדרך כלל יכולת ועצמאות כלכלית והיא החוליה החלשה בקשר הזוגי, הרי שהאיש מרכז בידיו בדרך כלל את הכוח הכלכלי וגם את המעמד החזק יותר במשפחה שמעניקה לו החברה והדת. אישה מן הסתם תהיה מעוניינת להישאר בתוך המסגרת המשפחתית, אלא אם כן כלו כל הקיצים כפי שהדבר בא לידי ביטוי בטענתה כי בעלה מאוס עליה. מה שאין כן אצל האיש שעשוי או עלול לבקש לגרש את אשתו משום שמצא אחרת נאה הימנה, דוגמת המקרה מבגדאד.457 משום כך מוצדק להאמין לטענת מאיס עלי הבאה מפי האישה ולהכיר בה כטענה בתום לב, לעומת טענת מאיס עלי הבאה מפי האיש, בייחוד בתקופה זו של התרופפות המסורת והמסגרות הישנות. רק בעניין אחד הלך ר' כלפון לקראת האיש בכך שקבע כי אין להטיל עליו את העיצום של הגדלת הכתובה כעונש על מרידתו.

			6. גירושין של אישה שחלתה או שהיא בעלת מום

			ראינו כי ר' כלפון הרחיב את מעגל הגורמים שאינם נחשבים כעילות מוצדקות לגרש אישה בניגוד לרצונה. מגמה זו נמשכת גם בנסיבות מקרה שהאישה הראשונה חלתה חולי ארוך או קצר, ושאלה כזו הופנתה אליו בשנת תרפ"ו (1926).458 נושא חובות הבעל כלפי אשתו החולה שנוי במחלוקת בפסיקה, והוא נדון אצל הרמב"ם והשולחן ערוך ונושאי הכלים. לכל אורך התשובה נוקט ר' כלפון באופן חד־משמעי והוא שב ומדגיש זאת כמה פעמים, כי גם בחולי ארוך נותר על כנו האיסור לגרש את אשתו הראשונה על כורחה. המוקדם שבפוסקים בנושא זה הוא הרמב"ם שהרשה לגרש אך קבע כי "אין ראוי לעשות כן מפני דרך ארץ".459 לפי הפרשנות שנתן ר' כלפון, דברי הרמב"ם מצויים במישור הכספי — מימון הוצאות הרפואיות מכיסו של הבעל או מסכום הכתובה של האישה — ולא במישור האישותי, דהיינו גירושי האישה על כורחה. את טענתו זו הוא מבסס על כמה נימוקים וביניהם פרשנות שנתן לדברי הרמב"ם בנושא קרוב, שהוא אישה שנמצאו בה מומין. 

			ר' כלפון מציג בהרחבה את העמדות החלוקות שנקטו נושאי הכלים של השולחן ערוך בנושא — רובם ככולם חכמי פולין במאות השש־עשרה והשבע־עשרה. ר' כלפון מעדיף את גישתם של החכמים שאסרו לגרש את האישה בניגוד לרצונה אפילו אם מדובר בחולי ארוך על פני אלו שהתירו גירושין כאלה. ראוי לציון בהקשר לזה כי הוא קיבל את גישת ר' שלמה לוריא (מהרש"ל) שהיה מן החכמים שהעצימו ביותר את חרם דרבנו גרשום, הן זה שאסר ריבוי נשים והן זה שאסר גירושי אישה על כורחה.460 ר' כלפון ער לכך שהמהרש"ל מתייחס לחרם דרבנו גרשום אבל לדעתו הוא הדין למקרה שאיסור הגירושין מקורו בגירושי אישה בעל כורחה בשל חולי ארוך. כדרכו של ר' כלפון בתשובותיו בנושא זה, הוא פונה גם אל הרשב"ש461 המשמש עבורו אסמכתא מוצקה. לפי הגבולות שקבע הרשב"ש, ניתן לגרש רק אם יש בנישואין דבר ערווה או התנהגות האישה כרוכה בפריצות או חיוב מצד הדין לגרש כדי לקיים מצוות פריה ורביה. מכאן, שבכל מקרה אחר קיים איסור לגרש ובכלל זה במקרה של אישה חולה או שנפלו בה מומין.

			לאחר שסיים את ניתוח המקורות וביסוס עמדתו האוסרת גירושין בשל חולי ארוך של האישה, פנה ר' כלפון לטיעונים המבוססים על השכל הישר והרגש המוסרי: 

			וכן הסברא מכרעת דהדברים קל וחומר מפשעה נגדו דאפילו הכי לא יוכל לגרשה וכל שכן אם לא פשעה רק מזלו גרם שחלתה או שנעשה בה מום. ועוד דלפי הנראה מתורת רחמנות ועלבון וצער נגעו בה ואם כן כל שכן וקל וחומר שיהיה לה צער ועלבון גדול אם חלתה או שנעשה בה מום דאם יבגוד בה אלוף נעוריה נתוסף לה צער כפלים וכפלי כפלים.

			בדברים אלה, הפונים לרגש המוסרי, סיים ר' כלפון תשובה נוספת הדנה בסיבה מסוימת של גירושי אישה בניגוד לרצונה.

			ו. מִשְפוט הגירושין בג'רבה

			1. הצבת מחסומים פרוצדורליים 

			הפרשה שבה התעמת הרב כלפון עם הדיין מגאבס שתדון להלן462 מלמדת כי בג'רבה העתיקו את הגירושין מהמרחב הפרטי אל המרחב הציבורי וכפפו את הליך הגירושין למעורבות בית הדין ולפיקוחו. המקרה הנ"ל מתמקד בהיבט אחד והוא הדרישה שאישה ראשונה תסכים לגירושין אלא אם לטובת האיש עומדת עילה משפטית מוצדקת, וכי מחובתו של בית הדין לברר את הנושא אף אם הצדדים לגירושין אינם משתייכים לקהילת ג'רבה. התנהלות זו היא חידוש של מסורת המשפט הג'רבה, שכן לפי דין התלמוד מעשה הגירושין איננו מצריך באופן עקרוני אקט שיפוטי, לא בהחלטה על הגירושין, לא בכתיבת הגט ולא במסירתו לידי האישה.463 תביעות עלולות להתעורר, אמנם, בעקבות הגירושין, למשל בנוגע לחיוב הכתובה המוטל על האיש, הרכיבים בכתובה שעליו לשלם464 והיקף הסכומים הכולל שעליו לפרוע לאישה, אך לא עצם הגירושין.465 

			אלא שבמסורת המשפט בג'רבה לא הסתפקו בבירור הסכמת האישה לגירושין. בחיבורו של הרב כלפון ברית כהונה מנויות פעולות נוספות המביאות את מעשה הגירושין תחת פיקוח חזק של בית הדין. בערך בית דין הוא כותב: "נתפשט המנהג להצריך שלושה בית דין בגט בין בבירור בין בסידור בין בנתינה". אחד הנימוקים שמציע הרב הוא הצורך בגיבוש מסורת יציבה שתוכל לשמור על רציפות גם אם אחד מן העוסקים בענייני הגט יפרוש בשל הגירה או פטירה. הוראה חשובה קובעת את התנהלות בית הדין לקראת מתן הגט באופן הבא:

			אין כותבין את הגט בו ביום אלא אם כן כי היה בירור על ידי שלושה בית הדין של הגט שם האיש והאשה ואבותיהם יום או יומיים קודם הסידור. וכן צריכים לכתוב קודם הבירור שבררו בזה יום או יומיים קודם וחותמים בזה כל השלושה בית הדין הנזכרים. (ברית כהונה, מערכת ב, אותיות ב-ג)

			אין ספק שכל הפעולות הללו שנדרשו כדי שניתן יהיה למסור את הגט, עשו את הגירושין לעניין משפטי מובהק שהבטיח בקרה ושליטה של הדיינים על הגירושין ובכלל זה סירוב לבצע גירושין הנוגדים את תפיסתם כמו במקרה מגאבס שיידון להלן.

			2. שדרוג הנורמה האוסרת גירושים שרירותיים

			אין ספק כי עמדתם של חכמי ההלכה בג'רבה הייתה שבקהילותיהם חל איסור לגרש את האישה באופן שרירותי, וכי שורשיה של נורמה זו הם קדומים ובסיסה המשפטי הוא מנהג מושרש מגוּבה בפוסקים בעלי משקל רב. כך גם הציג אחד השואלים את תמונת המצב המשפטית בפנייתו לרב יוסף בוכריץ:466 "נהגו שלא לגרש ראשונה כי אם בערות דבר או סיבה גדולה שנראה לבית הדין שיוכל לגרש מחמתה".467 אלא שלפי תיאורו של השואל, "כעת רבו המתפרצים שרוצים לגרש אשה ראשונה וליקח אחרת נאה הימנה ויודעים שאשה מתקנאת בירך חברתה ועל כן אומרים שרוצים לישא שנית על אשתו או לגרש הראשונה". השימוש במינוח "מתפרצים" מעיד כי מדובר בגברים שחלה אצלם התרופפות בנוגע לנורמות החברתיות או הדתיות המקובלות, וניתן לשער שמדובר בגברים שנחשפו לתרבות הצרפתית. יושם לב גם לכך שהשואל מדבר על כך ש"רבו", לאמור לא מדובר במקרה בודד אלא בתופעה חברתית ניכרת. שימוש נוסף בביטוי "רבו המתפרצים" עושה ר' יוסף בוכריץ בדבריו המוצגים להלן, וכן הוא מציין לקראת הצעתו המעשית, כי "בכגון דא שיש מעשים כאלה בכל יום".

			בתשובתו הביא ר' יוסף תחילה אסמכתא לדבריו, כי בג'רבה המנהג הוא שלא לשאת שתי נשים ללא עילה מוצדקת כגון עקרות, ושיש מנהג שלא לגרש את האישה הראשונה באופן שרירותי. האסמכתא המוצקה לעמדה זו הם דברים שכתב ר' משה זקן מאזוז שבעמדתו דנו בהרחבה לעיל: "וכן נהגו הרבנים הקודמים להחמיר בזה וכמו שכתב הרשב"ש".468 בשלב זה נראה ר' יוסף כמי שמעצים מאוד את מעמדה של הנורמה המשפטית בג'רבה בכך שהוא קובע כי 

			אם כן הכא חשיב כמקומות שקבלו חרם דרבנו גרשום [ההדגשה שלי] שלא לישא אשה אחרת ושלא לגרש אשה שלא מדעתה דכתב מור"ם [ר' משה איסרליש בהגהות לשולחן ערוך] דכופין בחרמות ונידויין למי שעובר ונושא שתי נשים וצריך לגרש אחת מהן וכתבו שם הרב חלקת מחוקק והט"ז בשם המהרש"ל שצריך לגרש השנייה.

			מנהג ג'רבה משתדרג אפוא עד לרמה של חרם דרבנו גרשום כך שכופין באמצעים חריפים את מי שמפר אותו, בייחוד הנושא שתי נשים שנדרש לגרש את האישה השנייה. בנוסף לאימוץ נורמה אשכנזית מובהקת, ר' יוסף אימץ גם את הפרשנות ההלכתית הנלווית מבית מדרשם של גדולי חכמי פולין במאות השש־עשרה והשבע־עשרה. התרגיל המשפטי שגברים אלה ניסו לעשות, דהיינו לשאת אישה שנייה כדי לאלץ את הראשונה להתגרש, לא יצלח אפוא בידם בשל העיצומים הכבדים שיוטלו על האיש במקרה של ביגמיה ובכלל זה כפייתו לגרש את השנייה.

			ר' יוסף בוכריץ ידע אל נכון כי אימוץ מרחיק לכת מעין זה של נורמה אשכנזית מובהקת בת מאות בשנים לא יתקבל בנקל בסביבתו, ולכן פנה לבקש אסמכתא בסביבה הספרדית והמזרחית הקרובה לו גם במסורת ההלכתית וגם בזמן. מדובר במפגש שהתקיים בין חכמי ירושלים הספרדים לבין חכמי העיר בגדאד בשנות השבעים של המאה התשע־עשרה ועיקרה מענה של חכמי ירושלים לפניית חכמי בגדאד שביקשו לרסן את הביגמיה בעירם ולהפעיל לחצים כבדים על ביגמיה במקרה קונקרטי.469 

			חשוב לציין כי פני הדברים בג'רבה היו שונים מאלה שבבגדאד. בג'רבה האינטרס המרכזי של האיש היה לגרש את אשתו ללא עילה, ואילו בבגדאד האינטרס העיקרי היה לשאת אישה נוספת והאיש אף עשה את הצעד הראשון בכך שקידש את השנייה. גם בענייני העיצומים הדברים היו שונים: בג'רבה העיצום נועד למנוע מהאיש לשאת אישה נוספת באמצעים מנהליים כמו סירוב לכתוב לו כתובה, ואילו בבגדאד ביקשו לאלץ את האיש לגרש את האישה השנייה באמצעות הרחקה דרבנו תם. אכן, מלומד הנוקט גישה דווקנית עשוי היה להבחין בין שני המצבים ולדחות את ההשוואה שר' יוסף ביקש לעשות. ואולם, גישת ר' יוסף הייתה השוואה על בסיס שיקול דעת רחב ולא דווקני, ולכן יכול היה להיעזר במקרה של בגדאד ובחוות הדעת של חכמי ירושלים כדי לתמוך בעמדתו. ראשית, התנגדות חריפה לנישואים ביגמיים: מה לי אם הביגמיה היא התכלית מה לי אם היא אמצעי להפעלת לחץ. כך גם לגבי הנכונות של דייני ירושלים להפעיל עיצום חריף דוגמת הרחקה דרבנו תם, שתוכל לשמש תקדים למנהג ג'רבה המבקש לחסום אפשרות של נישואין ביגמיים. שנית, עניין שלמד מן הסתם הוא היעזרות בית דין בקהילה קטנה, בגדאד, בבית דין שבקהילה ראשית בסביבה, קהילת ירושלים. הוא הדין לקהילת ג'רבה שתוכל לבקש את סיועהּ של קהילת תוניס נגד גירושי אישה בעל כורחה בכל אמצעי משפטי יעיל. אפשר לציין גם את ההסתייעות בשלטון הנוכרי לשם הפעלת הלחץ שיבוא בתוניסיה לידי ביטוי בחקיקה יזומה של בית הדין הראשי שבה, שרק לו הייתה הסמכות לכך. 

			לאור העמדה שנקט בחוות דעתו, הציע ר' יוסף בוכריץ לנקוט בכמה צעדים במישור המנהלי המעשי וגם במישור החקיקתי ציבורי. במישור המנהלי הוא הציע כי "בנידון דידן שרבו המתפרצים והתקנות הן קדומות, ודאי לא יוכל ליקח אישה שניה ואין לסופרי מתא רשות לכתוב לו כתובה, ולא לחכמים ולבני העיר להיות עמו בקידושי ונישואי השנית כלל ועיקר". עם זאת הוא אינו מחליט בדבר, אלא תולה את הצעתו בהסכמת בית הדין הגדול. מכאן הוא עובר לרובד בסיסי יותר של הסדר חקיקתי מקיף. לפי הצעתו, 

			ובכגון דא שיש מעשים כאלה בכל יום החוב מוטל על בית הדין של ג'רבא לתקן מכן ולהבא ולחזק הענין על ידי ועד בית הדין הגדול בתוניס הי"ו כאשר עשו בני בבל על ידי חכמי ארץ ישראל לסתום פה המתפרצים.

			ר' יוסף דרש מבית הדין בג'רבה לקחת דוגמה מבית הדין בבגדאד שביקש את התערבות בית הדין הירושלמי בנעשה בעירם, וליזום גם כן תקנה לחסום גירושין שרירותיים במישרין או בעקיפין על ידי נשיאת אישה נוספת. מאחר שבית הדין בג'רבה היה מוגבל בסמכותו ובכוחו,470 האיץ בו ר' יוסף לגייס את בית הדין הגדול בתוניס שלו הכוח והסמכות. האם הצליח ר' יוסף בוכריץ ביוזמתו? ספק רב, אם נשוב ונעיין במשנתו של הרב כלפון שפעל כראב"ד ג'רבה במקביל לפעילותו של ר' יוסף,471 כפי שהרחבתי לעיל.

			ז. גאבס: בין מסורת תוניס למסורת ג'רבה 

			1. פתיחה

			קהילת ג'רבה מנתה כארבעת אלפים נפשות מתוך ציבור יהודי גדול בארץ תוניסיה כולה שמנה כמאה אלף נפשות ובבירה תוניס ופרבריה כארבעים אלף נפש.472 ואולם, למסורת המשפטית שהתגבשה בג'רבה נודעת חשיבות מעבר לגבולות האי שבדרום תוניסיה, וזאת בשל כמה סיבות: ראשית, משקלם הגבוה של חכמי ג'רבה בקהילות בדרום הארץ; שנית, כפיפותן של קהילות מסוימות לג'רבה בשל קרבתן אליה ובשל נוכחות חכמים יוצאי ג'רבה באותן קהילות; שלישית, סירובם של חכמי ג'רבה להחיל את כללי המשפט הבינלאומי הפרטי העברי בנושא של גירושין שרירותיים. 

			2. ניסיון לניתוק גאבס ממסורת ג'רבה בשנות העשרים

			מייסדי לימוד התורה והמשפט העברי בקהילת גאבס הגיעו מקהילות ג'רבה, כפי שמציינים זאת רבני ג'רבה בדיונים בשאלת תחולת מנהג ג'רבה על קהילת גאבס. הראשון שבהם בעידן המודרני היה הרב משה עידאן ודמות מרכזית אחרת היה הרב חיים חורי.473 עם זאת, ניכרת במאה העשרים חתירה של רבנים בגאבס להשתחרר מהאפוטרופסות של ג'רבה לפחות בנושא שאנו דנים בו. אפשר שיש לכך קשר לעובדה שגאבס הייתה מרכז שלטוני בתקופת השלטון הצרפתי, שאחד מביטוייו היה סמכות השיפוט הרחבה של בתי המשפט האזרחיים שהושוותה לזה של הבירה תוניס.474 אפשר לפיכך שחכמי העיר ביקשו לבטא זאת בתפישתם השונה בנוגע לגירושין שרירותיים, כפי שנראה להלן.

			בשנות העשרים עלה הנושא של שאלת גירושין שרירותיים של האישה בגאבס לדיון בהתכתבות בין הרב כלפון לבין הרב משה שתרוג, ראש הרבנים בתוניסיה. דובר בגבר שבא לבית הדין בג'רבה מהעיר גאבס כדי שיכתבו לו גט "ובידו מכתב מהדיין שבעירו לגרש את אשתו הראשונה".475 במכתב ההפניה לא ציין הדיין אם הייתה לאיש עילה לתביעת הגירושין נגד אשתו. בית הדין בג'רבה ביקש לברר עובדה זו "קודם שיכתוב הגט שכיון שיש איסור בדבר צריך לידע אם הוא ברצונה".476 הרב הראשי משה שתרוג סמך ידו על עמדת בית הדין בג'רבה שרשאים דייני ג'רבה לסרב לעשות את הגט מבלי לברר אם הייתה לאיש עילה מוצדקת, מכיוון שבעניין של איסור עסקינן. 

			אלא שמתוך דברי התשובה של הרב משה שתרוג מתקבל הרושם כי לא הייתה זו רק שאלה חד־צדדית מצד בית הדין הג'רבאי המבקש לדעת כיצד לנהוג, אלא אף התקיים עימות בנושא בינם לבין הדיין מגאבס, או שלפחות ר' כלפון חשש כי כך יהיה אם הם יפנו לדיין מגאבס לשם הבהרת פרטי המקרה. לכן, הוסיף ר' משה שתרוג וכתב כי "אם הדיין [של גאבס] השיב שהם אין נוהגים לאסור אין לשמוע לו". תמיכתו של הרב שתרוג בדייני ג'רבה החלטית ונימוקיו היו, האחד, לא ניתן להכריח את דייני ג'רבה לעשות מעשה הנחשב בעיניהם למעשה אסור. השני, ש"עיר גאבס נגררים אחרי עירכם ואחר מנהגיכם בכל דבר בשחיטה ובטריפות הולכים כמנהג שלכם". הרב שתרוג אף מציע הסבר להצמדות קהילת גאבס למנהג ג'רבה, מאחר ש"רובם וכל הרבנים שלהם הם מאי ג'רבה". שמא תאמר הרי הדיין שהפנה את המקרה לג'רבה לא סבר כך וראה בגאבס מקום עצמאי, תשובת ר' משה שתרוג הייתה ש"הדיין שלהם אינו יודע, כי אינו מבני גאבס". אסמכתא לכפיפותם של בני גאבס למנהגי ג'רבה בנושא של גירושין שרירותיים מצא הרב שתרוג בעמדה שנקט הרב הראשי שקדם לו ר' ישראל זיתון. אכן, כך סיכם ר' כלפון את תשובת הרב משה שתרוג בחיבורו המאוחר ברית כהונה (ס"ג): "אשה ראשונה — העיד בגודלו הרב הגאון ראש הרבנים בעיר ואם בישראל תונס בשם הרב הגאון מורנו הרב ישראל זיתון במכתבו דודאי עיר גאבס נגררים אחר מנהגי ג'רבה".

			מי היה הדיין שהתנגד למנהג ג'רבה שאסר גירושין שרירותיים? הפנייה אל ר' משה שתרוג ותשובתו הייתה מן הסתם בעת שכיהן כראש הרבנים של תוניסיה בשנים 1927-1921. בפרק זמן זה ר' פראג'י עלוש (1920-1865) כבר לא היה בין החיים. ר' יצחק חי בוכובזה כיהן כראב"ד גאבס בשנים 1925-1921 ולאחר מכן עבר לטריפולי. ר' יצחק בוכבזה היה מילידי גאבס כך שנראה כי ר' שתרוג לא התכוון אליו באמרו שהדיין אינו מבני גאבס. קשה גם להניח שמדובר בדיין אחר שישב בבית הדין בגאבס, שכן מן הסתם הוא היה פונה תחילה לראב"ד יצחק בוכבזה שהיה מעדכן אותו על מנהג גאבס. אכן, לפי עדותו של הרב מצליח מאזוז בפרשת רחל וכ'מייס שתדון להלן, היה זה ר' יצחק בוכבזה שפנה לחכמי ג'רבה וביקש לאפשר לאיש לגרש את האישה בעל כורחה.477 אשר לדברי ר' משה שתרוג כי הדיין לא היה מילידי ג'רבה, לפי הסברו של הרב מצליח כוונתו הייתה שלא "שימש בהוראה בגאבס" ולא שלא נולד בה פיזית.478 נראה אפוא שאכן מדובר במקרה שבו היה מעורב ר' יצחק חי בוכבזה, דהיינו לפני שנת 1926,479 ויש מקום להנחה שהייתה בגאבס נוכחות לגישה שהתנגדה לכפוף עצמה למסורת ג'רבה בנושא גירושין שרירותיים.

			לאחר עזיבתו של ר' יצחק חי בוכבזה, התמנה לתפקיד הראב"ד ר' חיים חורי, אף הוא מילידי ג'רבה, שכיהן בתפקידו עד לעלייתו לישראל בשנת 1954. אכן, היה זה הרב חיים חורי שהפנה שאלה בעניין זה לר' כלפון בעת שכיהן בגאבס כראב"ד הקהילה ובה הוא ביקש לדעת "איך מנהג גאבס, אם מגרשין אשה ראשונה בעל כרחה, או אין מגרשין אלא אם כן מצא בה ערות דבר".480 שאלה זו הופנתה אליו בשנות הארבעים המאוחרות, שכן הרב כלפון בתשובתו מתייחס כבר לחיבורו ברית כהונה חלק יורה דעה שנדפס בג'רבה בשנת 1943. מסתבר אפוא שגם כשני עשורים לאחר הדיון הקודם שבו היה מעורב הרב משה שתרוג, עדיין לא נחה דעת הכול בגאבס והיו שביקשו לסטות ממסורת ג'רבה בעניין זה של גירושין שרירותיים.

			בתשובתו פורש הרב כלפון יריעה רחבה של מקורות המאששים את עמדתו כי גאבס כפופה לג'רבה. תחילה הוא מביא אסמכתאות מנושאים אחרים הקשורים בהלכות השייכות לתחום יורה דעה ובייחוד ענייני טריפות ושחיטה. הוא מביא אסמכתא מחכמים שכופפו את בני גאבס למנהג ג'רבה בנושאים אלה וביניהם ר' סאסי יהונתן הכהן (נפ' 1905) שהיה אב"ד ג'רבה. בחיבורו זרע דוד481 מתפלמס ר' סאסי עם הרב פראג'י עלוש מגאבס בשאלה אם יש לאסור דג שהיה שנוי במחלוקת, ובין יתר נימוקיו הוא ציין לכך שגאבס הולכת אחרי מנהגי ג'רבה. ההסבר שנתן היה שרבני גאבס מוצאם מג'רבה ולפיכך חלה מסורת ג'רבה בגאבס. הוא הדין לאסמכתאות שהביא מנושאים השייכים לחלק אורח חיים. הרב כלפון מפנה גם לחיבורו ברית כהנה, לחלק העוסק בענייני יורה דעה. הוא מביא את העמדות שנקטו גדולי וראשי רבני תוניס וביניהם הרב ישועה בסיס, ר' ישראל זיתון ור' משה שתרוג, שנקטו כי גאבס כפופה לג'רבה. מסקנתו הסופית היא "כל שכן בנידון דידן דכל הרבנים ראשונים ואחרונים כלם פה אחד דגאבס נגררת אחרי ג'רבא במנהגיה".

			מאחר שהרב כלפון לא הבחין בין חלקי ההלכה השונים והסתמך על דברים שנכתבו בהקשר של יורה דעה לענייני אבן העזר ובכלל זה גירושין שרירותיים, אציין כאן את קביעותיו בחיבורו ברית כהונה482 בנוגע לאזורי ההגמוניה של ג'רבה. אמנם ג'רבה עצמה הייתה מחולקת לשתי קהילות — אלחארה אלכבירה והדיג'ת — אלא שבענייני אבן העזר לא היו הבדלים ביניהן וניתן לדבר על מנהג אחיד בג'רבה. ואלה הן הערים הכפופות לג'רבה: זרזיס, מדנין ובן גרדאן (אות ו) וכן קהל עדת תיטאוין, העיר ספאקס השוכנת צפונה לג'רבה וכן העיר גפ'צה. לכל אלה מביא הרב כלפון סימוכין מתוך דברים שכתבו חכמי הלכה שונים וביניהם רבני המקומות הללו. לא מצאתי בכתבי החכמים דיונים בין ג'רבה לקהילות הנ"ל בדיני משפחה ולא בעניין גירושין שרירותיים. רק גאבס הייתה יוצאת מן הכלל; התגוששותה עם חכמים מג'רבה נמשכה שנים רבות, כנאמר לעיל.

			ראוי לציין כי כבר בראשית המאה העשרים חתרו חכמים בגאבס למעמד עצמאי של מסורתם ההלכתית ובנושא אחד שחשיבותו לא מבוטלת התנהל דו־שיח רב עניין בין הרב פארגי' עלוש מגאבס לבין הרב הראשי ישראל זיתון, שנחשב אז לגדול החכמים התוניסאים. הנושא היה זכותה של אלמנה למזונות מן העיזבון במקרה שאיבדה את כתובתה, וזאת לאור העובדה שזכותה של האלמנה למזונות מבוססת על תנאי כתובה. בשלב הראשון, בשנת תרס"ה-1905, כתב ר' ישראל זיתון לר' עלוש באופן החלטי, כי — 

			ובאמת כן אנו נוהגים ורו"מ ישאל בגירבה כיצד מנהגם ואם כנים הדברים שגם בג'רבא נהוגים לתת לה מזונות גם הם כן יתנהגו דהם גרירי או בתר תונס או בתר גירבא ואין להם מנהג בפני עצמו זהו דעתנו.483 

			בשלב הזה עמדת ר' ישראל זיתון הייתה שאין לגאבס מעמד עצמאי וכי עליה לאמץ או את מנהג תוניס, המעניק מזונות לאלמנה שאיבדה את כתובתה או מנהג ג'רבה. אך לאחר ארבע שנים, בשנת תרס"ט-1909 בתשובה אחרת כתב הרב ישראל זיתון בנושא זה, כנראה לר' פראג'י עלוש, את הדברים הבאים: "וכל לגבי דירן אין לי מה להשיב כי כאשר העיד רום מעלתו כי כן מנהגם מימי קדם הגם כי הוא משונה מפה מחננו ומעיר גירבא יעשו כמנהגם".484 לאמור, גאבס הוכרה כבעלת מעמד עצמאי שונה מזה של תוניס ושונה מזה של ג'רבה, לפחות בנוגע לנושא של מזונות האלמנה.

			מקורות אלה עמדו לנגד עיני חכמים ששבו והתפלמסו בשנות הארבעים אודות מידת עצמאותה של גאבס מול מסורת ג'רבה בנושא של גירושי אישה על כורחה, שנדונו בהרחבה בפסק הדין של ר' מצליח מאזוז שיובא להלן. 

			3. פרשת בנו של סגן הרב הראשי בשנות הארבעים

			בשנת 1944 עלתה שוב לדיון השאלה בנוגע לכפיפותה של גאבס למסורת ג'רבה בעניין גירושין שרירותיים של האישה, והפעם בבית דין בתוניס. ואלה פרטי המקרה כפי שנרשמו בפסק דין מאוחר יותר שנתן בתוניס הרב מצליח מאזוז: 

			ושוב היה מעשה אחר בשנת התש"ד — התש"ה, בנדון המנוח ר' אריה כהן נ"ע בנו של ר' סוסו הנז' יצ"ו,485 נגד אשתו רחל השלי והיא נגדו. שתבעה מזונותיה והוא השליש לה כתובתה בב"ד ורצה לגרשה. ודן הרה"ג ר' דוד בן בארון זצ"ל ובית דינו נו"ן, במשפט כתוב מיום 1944*11*12 תחת מס' 6734, שאין תביעת הגירושין מקובלת, לפי שגאבס כג'רבא שאין מגרשין אשה א' [ראשונה] בע"כ [בעל כורחה], אא"כ [אלא אם כן] נמצא בה ערוה, וחייבוהו במזונותיה סך שבעת אלפים ומאתים פ'רנק. ככה ראינו בפנקס מזכרת המשפטים. 

			התובע, אריה בנו של ר' סוסו הכהן, תבע לגרש את אשתו הראשונה ללא עילה וביקש להחיל את הלכת רא"ם המאפשרת כפייה עקיפה לגירושין של האישה ללא עילה על ידי הפקדת גט וכתובה בבית הדין, ולשחרר אותו מחיוב המזונות כלפיה.486 לדבריו, מסורת גאבס דומה למסורת תוניס ומנוגדת למסורת ג'רבה שהתנגדה לגירושין שרירותיים של האישה וגם להלכת רא"ם המאפשרת לאיש להשתחרר באופן חד־צדדי מחיוביו הכלכליים כלפיה. 

			את פסק הדין כתב הרב דוד בן בארון שהיה דיין בבית הדין הרבני הגדול בעיר תוניס וכנראה כיהן כבר באותה שעה כאב בית הדין הגדול.487 עמדתו הייתה נחרצת, שגאבס הולכת בעניין זה של גירושין שרירותיים בתוואי של מסורת ג'רבה ומשום כך נדחתה תביעת האיש והוא גם חויב במזונות אשתו. בכך, לכאורה, הוכרע הוויכוח בנושא ונפתחה הדרך לשילובה המלא של גאבס במסורת ג'רבה. ואולם, כאן התערב אביו של האיש, הרב יוסף סוסו הכהן, שהיה דיין בגאבס בתחילת דרכו ולימים עבר לתוניס וכיהן כסגן הרב הראשי מרדכי אמייס הכהן.488 ר' יוסף סוסו הכהן טען בתוקף כי מנהג גאבס שונה ממנהג ג'רבה בעניין גירושין שרירותיים, וכי הוא זהה דווקא למנהג תוניס. לפיכך דרש לפסוק לטובת בנו ולאפשר לו להפקיד גט וכתובה ולשחררו מחובת המזונות. 

			עמדה זו של ר' יוסף סוסו הכהן היוותה אתגר של ממש לר' מצליח מאזוז בתיק של רחל כמיס בסוף שנות החמישים שיידון להלן, והוא עמל וטרח להוכיח את התלות של גאבס במנהג ג'רבה בעניינים שונים ובכלל זה בעניין הגירושין. בפסק הדין של ר' מצליח נמתחת גם ביקורת על התנהלותו האישית של ר' יוסף סוסו הכהן בפרשה, ובין היתר הוא מחשידו בהעלמת מסמכים מתוך התיק בעת שהגיע לכהן בבית הדין בתוניס. לדברי ר' מצליח — 

			אך גוף המשפט לא נמצא באוצרות הוועד. ושמענו שלקחו ר' סוסו הנז' בהכנסו לבית הדין בשנת התשט"ו, אבל הוא הכחיש. גם נודענו שלקח העתק מהמשפט הנ"ל אות באות בשנת התש"ה, ודיינו בכך. אבל גם בזה הכחיש.489

			כל זאת עשה ר' סוסו כדי ליצור את הרושם שר' דוד בן בארון פסק את הדין נגד בנו ללא תשתית הלכתית מתאימה. ואולם לדעת ר' מצליח — 

			ועכ"פ [ועל כל פנים] נקוט מיהא ודאי שלא יצא שום משפט מהב"ד מימות הרה"ג מוהרי"ז [מורנו ישראל זיתון] זצ"ל ועד כען [עכשיו] לאידך גיסא לפסוק שמנהג גאבס כתונס, דא"כ [דאם כן] ודאי לא היה דן מו"ה הרד"ב [דוד בן בארון] זצ"ל בהפך, שהרי הוא שימש בבית דין כחמש ושלשים שנה, מימות הרה"ג מוה"ר ישראל זיתון זיע"א. והיה בעל זכרון נפלא, ומדקדק בדוקין שבעין, ובעל סברא ישרה ודעת זכה, ולשון חדה, לשון חכמים מרפא. וחין ערכו מי ימלל. וכ"ז [וכל זה] מפורסם.

			הרב מצליח הניח כנתון שאין לערער עליו, כי בשום שלב לא נתן בית הדין הגדול של תוניס — החל מעת מינויו של הרב ישראל זיתון לתפקיד [1898] ועד ימיו — פסק דין המתיר לבני גאבס לגרש אישה על כורחה. הנחתו התבססה על כך, שר' דוד בן בארון השתתף בפעילות השיפוטית של בית הדין בתוניס החל משנת 1910 עד למתן פסק הדין בעניינו של אריה הכהן. ומאחר שר' דוד הצטיין ביכולות אינטלקטואליות יוצאות מן הכלל וביניהן בזיכרון נפלא, חזקה עליו שהיה מזכיר בפסק הדין שלו בפרשה הנוכחית של ר' אריה בן יוסף סוסו הכהן, פסק דין מנוגד המתיר לבני גאבס כן לגרש אישה באופן שרירותי.

			עם זאת, בשום שלב לא התעלם ר' מצליח מטענת בא כוחו של אריה, שניסה לשכנע את בית הדין כי גאבס יצאה לעצמאות והשתחררה מחסותה ההלכתית של ג'רבה ואף טרח להגיב עליה. לדעתו, אכן, בראשית המאה העשרים ועד לשנת 1930 פעלו בגאבס דמויות הלכתיות חשובות שיכלו להעניק למקום עצמאות בתחום ההלכתי. אבל בדורות שקדמו להם פעלו בגאבס חכמים ילידי ג'רבה ולפיכך המסורת ההלכתית בגאבס נוצקה בתבניתה של מסורת ג'רבה וכך היא מתמידה עד היום.490

			האישיות ההלכתית שעליה הסתמכו באי הכוח במקרה של ר' אריה היה ר' פראג'י עלוש, חכם מן השורה הראשונה שזכה להערכה רבה בקרב חכמי תוניסיה. לדברי ר' אריה [או אביו] היו בידיו עדויות כי חכם זה אכן גירש בגאבס אישה ראשונה בעל כורחה. ר' מצליח, שהעריך מאוד את הרב פראג'י עלוש, סירב לראות בכך אסמכתא המצדיקה להבדיל בין מנהג גאבס לבין מנהג ג'רבה בשל כך 

			[...] אפי' אם יבואו מאה עדים שמה"ר פראג'י עלוש גירש אשה ראשונה בגאבס בעל כרחה כמו בתונס, אין משגיחין בהם ולא שומעין להם. שהרי אם אמת הדבר שמהרפ"ע [פראג'י עלוש] עשה כן, מוכרח אחת משתים. או שלא ידע אז מהקדמה זו דגאבס נגררת תמיד אחר ג'רבא, עד שנודעה לו ממהרס"ך [מורנו הרב סוסו הכהן] בתשו' הנ"ל או ממוהרי"ז [ישראל זיתון] במכתבו האחרון הנ"ל, או שלא ידע מעיקרא מנהג ג'רבא בגירושין [...]491

			התנהלותו זו של הרב פארג'י עלוש המתוארת אצל ר' אריה איננה ראיה, לדברי הרב מצליח, שכן חכם זה או שלא ידע על תלותה המלאה של גאבס בג'רבה בענייני גירושין או שלא ידע מהו מנהג ג'רבה בנושא גירושין שרירותיים. לגופו של עניין דחה ר' מצליח את העדות כלא אמינה משום שבתקופת החכם ר' פארג'י עלוש ניטלה מבתי הדין של הקהילות השונות הסמכות לשפוט בענייני גירושין והועברה באופן בלעדי לבית הדין הגדול בתוניס.492 כל שיכלו לעשות בתי הדין המקומיים בקהילות הוא לכתוב גט ולהדריך את האיש במסירתו לאישה אם היא לא התנגדה לעצם הגירושין. לפיכך צריך, לדעת הרב מצליח, לפרש את התנהלותו של ר' פארג'י עלוש באופן הבא:

			וכ"ש [וכל שכן] שלא יֵעשה כן במקומנו, לכפותה בחזקה לקבל גיטה ולא לזרקו לה בתוך חיקה, אלא ההכרח הוא בפיתוי ושידול עמה בדברים רכים וקשים, עד שמסכמת להתגרש מרצונה, דוגמת כופין אותו עד שיאמר רוצה אני, וזה יען שהיה רואה בעיני השכל לפי הנדון ולפי הענין שאין תקנה להשלים ביניהם, ולפיכך היה משתדל בכל כחו לרחק ולא לקרב.

			לא הייתה אפוא כפייה של ממש במקרה הנ"ל מצדו של הרב פראג'י עלוש, אלא שכנוע ופיתוי האישה נוכח הסיכויים הקלושים לשלום בית בין הצדדים.

			ההתייחסות המפורטת והמדוקדקת של הרב מצליח לפרשת ר' אריה נבעה מכך שהיא שימשה אותו כתקדים לפרשת רחל וכ'מייס, שבה התמקד פסק הדין שנתן, ובכלל זה האבחונים והביקורת שמתח עורך הדין של האיש כ'מייס על פסק הדין של ר' דוד בן בארון. 

			4. עם נעילת שערי המשפט העבריים — פרשת רחל וכ'מייס ריני

			בשנת תשי"ח-1958 נדרש הרב מצליח להכריע בתיק הנ"ל שהיה מורכב, מסובך ומסוכסך ואשר התנהל בבית הדין בתוניס מראשית שנת 1951 ועד סוף שנת 1957.493 בפסק דין ארוך ומקיף ביותר הכולל יותר מ־11,000 מילים הוא ניתח את הנושא של גירושי אישה ראשונה על כורחה מנקודות מבט שונות: העמדה שיש לנקוט לפי הדין, מקומו של המנהג בקהילות השונות בתוניסיה, איזה מנהג יחול בערים גאבס, תוניס או ג'רבה, ועדויות שונות בנוגע למנהג ותקדימים שונים שניתנו בבית הדין הגדול בתוניס. כל אחת מנקודות המבט הללו נדונו בהרחבה רבה. כך למשל עמדת המשפט העברי בנושא זכתה לעיון מקיף ביותר (חלקו הגדול הוזכר לעיל), אך הרב מצליח חרג מעבר לכך. המקורות הרבים והבולטים הם החכמים לבית דוראן — רשב"ש, ר' צמח בנו ור' שמעון נכדו — וכן החכמים לבית חזן שאימצו את הנורמה הספרדית האוסרת לגרש אישה על כורחה.494

			מדוע טרח ר' מצליח בניתוח כה מקיף ומפורט של עמדת המשפט העברי בנושא כשלעצמו ולא הסתפק בקביעה ובעדויות שגאבס נוהגת כמנהג ג'רבה האוסר גירושין שרירותיים של האישה הראשונה? נראה שכוונתו הייתה לחסום את עמדת האיש שביקש לגרש את אשתו ללא עילה מכל כיוון אפשרי, ואפילו יעלה בידו להוכיח או לפחות להטיל ספק במידת התלות של גאבס במסורת ג'רבה בנושא זה. אכן, כך הוא אומר לקראת סוף פסק הדין: 

			דאפי' [שאפילו] נימא שאין הדבר מוכרע לגמרי בזה, באופן שדברי הרבנים הנ"ל ודברי המערערים במאזנים ישאו יחד, ויהיה הענין אצלנו בספק שקול, מכל מקום מאחר שנתבאר בס"ד בראשית משפטנו זה מפי סופרים וספרים, ששורת הדין נותנת במקום שאין מנהג, לתפוס להלכה ולמעשה כדברי האוסרים שלא לגרש אשה ראשונה בעל כרחה, אם כן איפוא בגאבס שהמנהג מוטל בספק, הרי כללא הוא בש"ע (אה"ע סי' קי"ח ס"ו) דבר שאינו מפורש בתקנה נעמידנו על דין תורה. והוא הדין או כל שכן במנהג [...]495

			הרי לך שאף אם יש ספק בנוגע למנהג שרווח בגאבס, ההכרעה של בית הדין בתוניס מחייבת לדחות את תביעת האיש לגרש את אשתו ללא עילה. בד בבד תידחה טענת האיש, כי מאחר שההכרעה לעניין הגירושין היא רק במסגרת כללי הספק, מתחייב שלעניין מזונות תיחשב האישה המוציא מחברו ותביעתה תידחה. זאת, משום שאסור לאיש לגרש ואשתו קשורה בו ואילו המונע את הגירושין הוא בית הדין, כך שלפי הדין הוא ממשיך להיות חייב לשאת במזונותיה.

			במהלך כתיבתו הביא ר' מצליח עוד תקדים משנת 1953 לכך שאסרו על איש בן קהילת גאבס לגרש באופן שרירותי את אשתו הראשונה וחייבו אותו במזונותיה.496 פסק הדין הזה ניתן בבית הדין הגדול בתוניס בראשותו של הרב הראשי מרדכי אמייס, ובית הדין היה ער לעובדה הבאה:

			ואף על גב דפה תונס נוהגין לגרש כל שהפקיד כתובתה בב"ד, היינו דוקא בתונס שמצינו שנהגו כן אבל בעיר אחרת שלא נודע לנו מנהגם אוקמינן לה אדינא [...] וכמו שכן בעיר ג'רבא אין מגרשין אשה ראשונה [...] ובכן נראה לנו דאין כח להבעל הנ"ל לגרש אשתו הנז' שהיא אשתו ראשונה והם מילידי גאבס והנישואין נעשו שם וכיון שכן חייב במזונותיה כיון דאינו יכול לגרש וכמ"ש הרשב"ש סי' תי"א.

			בשל העובדה שלא אחת נשמעו דעות חלוקות איתגר בית הדין את בא כוחו של האיש וביקש ממנו להוכיח את טענתו, כי אכן בגאבס נוהגים לגרש באופן שרירותי את האישה הראשונה. "ואין ספק שהראיה המספקת בענין זה היא אם המצא ימצא משפט מהבית דין פה לפנים שגזרו אומר למנוע שכ"ו [שאר כסות ועונה] באשה ראשונה מגאבס המסרבת להתגרש כמו בתונס, מה שזה לא נמצא ולא ימצא וכמש"ל".497 משלא עלה בידי בא כוח האיש להוכיח את הטענה כי בגאבס נוהגים כמנהג תוניס, לא נותר לבית הדין בתוניס אלא לדחות את תביעת האיש לגירושין ולחייבו במזונות. 

			לסיום, יצוין כי מעורבותו של בית הדין הגדול בתוניס כעולה מן המקרים שהוזכרו בפרק זה ולאורכו של המאמר, נבעה מכך שהסמכות לתת פסקי דין בענייני גירושין נלקחה מהקהילות המקומיות והועברה לידי בית הדין הגדול בתוניס. כך עולה מעדותו של ר' מצליח בפסק הדין שהוזכר לעיל, "שהרי כבר בימי מהרפ"ע [= הרב פאריג'י עלוש] לא היה זה מסור בידי רבני העיירות הי"ו מטעם הממשלה יר"ה, רק בידי ב"ד [בית דין] תונס לבדם".498 אף ר' מצליח שכתב פסק דין מפורט זה נתן אותו בשבתו כדיין בבית הדין שבעיר תוניס ולא בעירו ג'רבה, רק שמתוניס הוא יצא להגן בנחרצות על מנהג ג'רבה שאסר לגרש אישה על כורחה.

			ח. סיכום

			הנושא של גירושין שרירותיים של האישה היה למוקד של דיונים ופולמוס בין חכמי תוניסיה במפנה המאה העשרים, לאחר השתלטותה של צרפת וחדירת תרבותה המודרנית לרשות הרבים היהודית. באותה עת נמצאו בתוניסיה שתי מסורות שונות בעניין גירושין שרירותיים של האישה: המסורת של קהילת תוניס שהתירה גירושין שרירותיים ללא שום עילה ולעומתה המסורת של קהילת ג'רבה שאסרה לגרש את האישה בניגוד לרצונה ללא עילה מוצדקת. מקור משפטי שהדריך את חכמי קהילת תוניס היה הספר משחא דרבוותא, שחיברו שלושת החכמים לבית אלפסי במחצית השנייה של המאה השמונה־עשרה. מקהילת ג'רבה לא הגיע לידינו חיבור מוקדם לתקופה המודרנית המתייחס לנושא.

			המסורת שהתגבשה בקהילת תוניס הולמת דפוסים של קהילות יהודיות שפעלו במרחב המוסלמי, אשר לא הטילו הגבלות על גירושי אישה בעל כורחה או הטילו רק במידה מצומצמת, זאת בדומה לאוכלוסייה המוסלמית שרווחה אצלה התופעה של גירושין שרירותיים של האישה. לעומת זאת, מסורת ג'רבה לא הולמת קהילה שהתגוררה דורות רבים במרחב מוסלמי, כי אם קהילה שחיה בסביבות נוצריות דוגמת המסורת האשכנזית או המסורת הספרדית, שמייצגה בדורות האחרונים היה רבה הספרדי של ישראל, הרב עוזיאל. נראה שכדי לתת פשר לתופעה זו יידרשו מחקרים נוספים בתחום של מעמד האישה בנישואין בסביבה התוניסאית שאינם מסתפקים בזירה המשפטית המצומצמת.

			במקורות ההלכתיים שבידינו אין ביטוי לכך שחכמי העיר תוניס נדרשו להגן על עמדת המסורת המקומית בזירה המשפטית שהתירה גירושין שרירותיים. הופעתה של שכבת אינטליגנציה יהודית חדשה שעברה תהליכים של תִרבוּת ואימצה ערכים צרפתיים מודרניים יצרה אמנם אתגר אידיאולוגי־ציבורי שאותו הציב מרדכי סמדג'ה, נכדו של הרב הראשי של תוניסיה מרדכי סמדג'ה. בחוברת שפרסם בשנת 1905 הוא מתח ביקורת נוקבת על הדין היהודי המתיר לאיש לגרש אישה באופן שרירותי, בצד דברי ביקורת על עניינים נוספים שפוגעים לדעתו במעמדה של האישה. ביקורת זו הופנתה כלפי מסורת תוניס שהתירה גירושין שרירותיים, ואולם לא מצאתי בפסיקת בתי הדין של תוניס התייחסות אליה ואף לא פקפוק בצדקת מסורתה קהילת תוניס. 

			אפשר שלחצם של הקבוצות המתמערבות דחקה בדייני קהילת תוניס שכיהנו בבית הדין הרבני המרכזי של המדינה לגלות מעורבות רבה בנושא של גירושי אישה בעל כורחה בקהילות אחרות בתוניסיה, ולא להניח להן לסטות ממסורת ג'רבה שאסרה גירושין שרירותיים. מאחר שהארגון הצרפתי של מערכת בתי הדין נתן לבית הדין בבירה תוניס תפקיד מרכזי וסמכויות רבות במקרים של סכסוכים בענייני המשפחה, יכלו דייני בית דין זה להכתיב את עמדתם ותפיסתם לבני קהילות אחרות דוגמת גאבס. עם זאת ניכר כי דייני תוניס לא ניסו להחדיר את מסורת קהילתם לקהילות אחרות; אדרבא, הם הגנו בתוקף רב על מסורת ג'רבה שהתנגדה בנחרצות לגירושי אישה על כורחה. דייני תוניס וראשי הרבנים בה אף תמכו בעמדת עמיתיהם מג'רבה, שביקשו להחיל את המסורת שלהם בנושא זה גם על בני קהילת גאבס. העובדה שכמה דיינים ממוצא ג'רבאי, וביניהם ר' דוד בן בארון ור' מצליח מאזוז, כיהנו בשלב מסוים בבית הדין הגדול בתוניס אפשרה להם להטמיע ביתר תוקף את המסורת שהתגבשה בג'רבה.

			אכן, דייני ג'רבה מצדם גילו פעלתנות רבה, משפטית ומוסדית, מול ניסיונות של גברים שביקשו להתיר להם לגרש את נשותיהם באופן שרירותי. ראשון החכמים היה ר' משה זקן ואתו חברי בית דינו. יותר מכלם פעל בתחום זה ר' משה כלפון הכהן, שכיהן עשרות שנים כראב"ד ג'רבה וכתב כמה פסקי דין מרכזיים בנושא, וכמו כן הרחיב את המסכת העיונית שגיבש בחיבורו אודות מנהגי ג'רבה. ר' כלפון גם הוסיף מסגרת פרוצדורלית שהקשתה על הגירושין החד־צדדיים, אף אם לא ניתן היה לחסום אותם בשל שיקולים של הדין המהותי. חותם העידן של האוטונומיה השיפוטית היהודית בתוניסיה היה ר' מצליח מאזוז, מחכמי ג'רבה שבשלב מסוים עבר לכהן בבית הדין של העיר תוניס. הוא הותיר אחריו פסק דין מקיף ורחב שניתח את הנושא של גירושי אישה על כורחה מזוויות ראייה שונות וסקר את השתלשלות הפסיקה העשירה בסביבה זו.

			יש לשער כי אף בג'רבה, שהייתה קהילה שמרנית מאוד, חלה התרופפות מסוימת במשמעת הפנימית מצד גורמים שנחשפו לתרבות הצרפתית, בד בבד עם השחיקה בהיקף סמכותו של בית הדין המקומי שהחלה עוד בתקופת הביי והתגברה בעידן הצרפתי. רבני ג'רבה נאבקו בכל כוחם לעמוד בפרץ והשקיעו אנרגיה אינטלקטואלית רבה בביסוס המסורת המקומית על שני אדנים: היסוד האחד היה המנהג שאותו חזקו והעצימו, והיסוד השני היה דין התלמוד. לגבי היסוד השני, נדרשו הדיינים לעיין במקורות התלמוד ובמקורות מאוחרים יותר בעיקר במסורת הספרדית ובראשם פסיקתו של ר' שלמה בן התשב"ץ וצאצאיו.

			חכמי ג'רבה אלו אף העשירו את הנושא בכך שפיתחו מסכת עיונית מקיפה של מצבים מיוחדים שבהם לכאורה ניתן היה להתיר לגרש את האישה בניגוד לרצונה. הם דנו בהרחבה באפיון מצב של "דבר ערווה" המתיר לגרש אישה ראשונה על כורחה. כמו כן תחמו את גבולות הביטוי "אישה רעה" וצמצמו אותו למקרים של התנהגות בלתי מוסרית בלבד. הוא הדין שהידקו מאוד את המושג "מאיס עלי", המאפשר לאישה להכריח את בעלה לגרשה לפי פוסקים מסוימים לפחות, ולא החילו אותו על תביעה מקבילה מצד האיש. 

			דייני ג'רבה לא הסתפקו בהגנה על מסורת קהילתם, אלא נאבקו על החלתה במקומות נוספים ובראשם גאבס. בולט מאוד ניסיונם של דיינים בגאבס במהלך כל המחצית הראשונה של המאה העשרים להשתחרר מעולה של ג'רבה ולאמץ בעירם את מסורת תוניס. בפרשת אריה כהן שהתנהלה בשנות הארבעים, תמך אביו ר' סוסו הכהן, שכיהן לימים בבית הדין הגדול בתוניס, בתביעת בנו לאפשר לו לגרש את אשתו בעל כורחה. מול עמדה זו נקטו רבני ג'רבה בעמדתם התקיפה לדחות ניסיונות של גברים לגרש את נשותיהם ללא עילה. פרשת אריה הכהן היוותה אסמכתא לפולמוס חריף נוסף שנדון בבית הדין הגדול בתוניס בעניינם של בני הזוג רחל וכמיס ילידי גאבס. את פסק הדין כתב הרב מצליח מאזוז, יליד ג'רבה, בשנת תשי"ח-1958, בעת הדמדומים של מערכת המשפט העברי בתוניס. 

			מה פשר מאבקם העיקש של חכמי ג'רבה בדרישתם של חכמים מגאבס להשתחרר ממנהג ג'רבה? אפשר שהדבר קשור בכך שהסמכות השיפוטית בנושאי משפחה הייתה נתונה בידי חכמי תוניס, ובתוניס עצמה רווח המנהג להתיר גירושין שרירותיים של האישה. חכמי ג'רבה חששו שאם תיענה הדרישה של בני גאבס, הרי שגם גברים בג'רבה יבקשו ללכת בעקבותיהם, בייחוד לאור העובדה שבתי הדין של ג'רבה הם אלה שעשו את הגיטין בפועל של בני גאבס המתגרשים. לפיכך ניסו דייני ג'רבה לעצור סחף פוטנציאלי לתוך קהילת ג'רבה במאבקם על מסורת גאבס. 

			ניכר כי במהלכה של כל התקופה נדרשו חכמי ג'רבה, ור' כלפון ביניהם, לחוות דעתם של חכמי קהילת תוניס בנושא גירושי אישה. נראה ששני גורמים פעלו כאן. הגורם הראשון, שהתקיים לכל אורך התקופה הוא התעצמות בית הדין בתוניס בעקבות הארגון מחדש שיזם השלטון הצרפתי שנתן לבית דין זה מעמד וכוח עדיפים על פני כל בתי הדין של הקהילות השונות. הגורם השני הוא מעמדם התורני הרם של חכמי תוניס במפנה המאה העשרים, בראשם ר' ישראל זיתון, שכיהן כראב"ד וכרב ראשי, מחליפו בתפקיד ר' משה שתרוג ור' נסים הירחי שכיהן אחריו. אלא שלקראת סוף שנות העשרים של המאה העשרים חלפו מן העולם זקני חכמי קהילת תוניס שנחשבו לגדולי התורה, ומשלב זה ואילך הפניות אל בית הדין בתוניס היו במסגרת הארגון המוסדי של מערכת בתי הדין, כמתחייב מההסדרים שעיצב השלטון הצרפתי. במאמר זה בחנתי עד כמה השפיעו שינויים אישיים ומוסדיים אלה על החתירה של חכמי גאבס לעצמאות לפחות בתחום זה של גירושין שרירותיים של האישה, שריתקה פסיקה רבה מצדם של דיינים בג'רבה ובתוניס.

			הנושא של גירושין שרירותיים של האישה היהודייה בתוניסיה לא נותר בג'רבה ברמה הגולמית של אסור / לא אסור. עד מהרה צפו דיונים לגבי מרכיבים שונים של הנורמה המשפטית והמקורות השונים בטקסטים שבתלמוד ושבכתבי הפוסקים בנושא זה. כך למשל הנחת המוצא הייתה כי איסור זה חל רק על אישה ראשונה, וזאת בהשראת ההיגד התלמודי "כל המגרש אשתו ראשונה אפילו מזבח מוריד עליו דמעות",499 ומכאן עלה הדיון מי היא אישה ראשונה. השראה אחרת עלתה מן ההיגד בתלמוד "אישה רעה מצווה לגרשה",500 שבעקבותיו התעורר הדיון מי היא אותה אישה רעה. בדומה לכך התעורר דיון בשאלה מיהי "האישה השנואה", שלדברי הסוגיה התלמודית מותר לגרשה אם מדובר בנישואין שניים.501 מאחר שהעוגן הטקסטואלי לאיסור גירושין שרירותיים נמצא במשנה בסוף מסכת גיטין,502 והכול הסכימו שהסמן הקיצוני הוא עמדת בית שמאי שם, המתירה גירושין בעל כורחה של האישה רק אם נמצא דבר ערווה, התעוררה השאלה מהי הגדרת דבר ערווה המצדיק גירושין בעל כורחה של האישה. עניינים נוספים שנכרכו בדיונים האלה היו האם איש שמורד בטענה שהאישה מאוסה עליו כמוהו כאישה שנואה, או שיש אפילו צידוק רב יותר לגרשה, בייחוד אם מדובר שאישה שחלתה וקשה לחיות אתה.

			לקראת נעילת השער של המשפט העברי בתוניסיה, שב הרב מצליח מאזוז בפסק הדין הנ"ל לאחר כמחצית המאה של פולמוסים וויכוחים ודן בעמקות במקורות השונים שעלו בכתביהם של דייני ג'רבה שנדרשו לנושא. הרב מצליח עיין במקורות התלמוד בכל הנוגע לגירושי אישה על כורחה והרחיב את הדיון בכתבי חכמים ספרדיים ובראשם ר' שלמה בן התשב"ץ שתשובתו בסימן תי"א, וגם החכמים לבית חזן, שהיו היתד המוצקה שעליו סמכו חכמי ג'רבה את עמדתם. אלא שפסק דין מקיף ויסודי זה של הרב מצליח שבא להגן על מסורת ג'רבה — לאחר שהרב שנרצח בידי מחבל — חותם ומסכם עידן ועדות על תקופת זוהר שחלפה ואיננה עוד.

			רשימת המקורות וקיצוריהם

			ספרות מקור

			בית שמואל = ר' שמואל ב"ר אורי שרגא פייביש, בית שמואל (נדפס ביחד עם השולחן ערוך)

			ברית כהונה = ר' כלפון משה הכהן, ברית כהונה, חלק או"ח ויו"ד, תש"א-1941; חלק אע"ז, תש"י-1950.

			גט פשוט = ר' משה בן חביב, גט פשוט, ירושלים תש"ם אברהם ד. שלם מהדיר.

			הלכות רב אלפס = ר' יצחק אלפסי, הלכות רב אלפס גיטין (מהדורת ניסן זק"ש, ירושלים 1969).

			חלקת מחוקק = ר' משה לימא, חלקת מחוקק (נדפס ביחד עם השולחן ערוך).

			יתר הבז = נהוראי ג'רמון, יתר הבז, ליוורנו תקמ"ז-1787.

			כנסת הגדולה = ר' חיים בנבנישתי, כנסת הגדולה, אבן העזר, ירושלים תשד"מ, סימן א הגהות בית יוסף.

			משחא דרבותא = מסעוד רפאל אלפסי, שלמה אלפסי, חיים אלפסי משחא דרבותא, בני־ברק תשנ"ב.

			ערך השולחן = יצחק טייב, ערך השולחן ירושלים תשס"ג.

			פרי חדש = ר' חזקיה די סילוה, פרי חדש, פראג תקמ"ה-1785. 

			שדי חמד = ר' יחזקיה מדיני, שדי חמד קונטרס הכללים, מערכת הגימל סעיף טז-יז, ורשא תרס"ג-1903; אסיפת דינים מערכת גירושין סימן א, ורשא 1896.

			שו"ת איש מצליח = ר' מציח מאזוז, שו"ת איש מצליח, חלק ג קונטרס משפט וצדק, בני ברק תשס"ה.

			שו"ת ברכת יוסף = ר' יוסף בוכריץ, שו"ת ברכת יוסף, מושב ברכיה תשס"ח.

			שו"ת זרע דוד, יורה דעה (ישראל, תשע"ט) סימנים ח-י.

			שו"ת ישיב משה = ר' משה שתרוג, שו"ת ישיב משה, ג'רבא תרצ"ב.

			שו"ת מהר"ם מרוטנבורג (דפוס פראג) = ר' מאיר מרוטנבורג, שו"ת מהר"ם מרוטנבורג (דפוס פראג).

			שו"ת משפט כתוב = ר' ישראל זיתון, שו"ת משפט כתוב, בני ברק תש"מ.

			שו"ת רשב"ש = ר' שלמה בן שמעון, שו"ת רשב"ש, מהדורת מכון ירושלים, ירושלים תשנ"ח, משה סובל עורך, סימן תי"א.

			שו"ת שואל ונשאל = ר' כלפון משה הכהן, שו"ת שואל ונשאל, חלק א, ג'רבא תשי"ב.

			שו"ת שואל ונשאל = ר' כלפון משה הכהן, שו"ת שואל ונשאל, חלק ג, בני ברק תשס"א.

			שו"ת שואל ונשאל = ר' כלפון משה הכהן, שו"ת שואל ונשאל, חלק ה. 

			שו"ת תשב"ץ = ר' שמעון ב"ר צמח, שו"ת תשב"ץ, חלק א, מהדורת מכון ירושלים. ירושלים תשנ"ח יואל קטן עורך, מבוא עמ' 22-20, סימנים. 

			ספרות מחקר

			אביטבול, תהליכי מודרניזציה = מיכאל אביטבול, תהליכי מודרניזציה והתפתחות בעת החדשה, בתוך: תולדות היהודים בארצות האיסלאם, חלק שני, מאמצע המאה התשע עשרה עד אמצע המאה העשרים, מאת מיכאל אביטבול, שלום בר־אשר, יעקב ברנאי, יוסף טובי, בעריכת שמואל אטינגר. 

			ברודי, הגאונים = י' ברודי, "כלום היו הגאונים מחוקקים", שנתון המשפט העברי יא-יב (תשמ"ד-תשמ"ו), עמ' 315-279. 

			הירשברג, תולדות = ח"ז הירשברג, תולדות היהודים באפריקה הצפונית, כרך שני מימי הכיבושים העות'מאניים ועד זמננו, ירושלים תשכ"ה. 

			הכהן, מלכי תרשיש = בנימין רפאל הכהן, מלכי תרשיש, נתיבות תשמ"ו.

			וסטרייך, ומעולם = אבישלום וסטרייך, "'ומעולם לא עלתה על דעת חכמי התלמוד כפייה זו לעולם' — על כפיית גט בהלכת המורדת במשנה ובתלמוד", מחקרי משפט כה (תש"ע), עמ' 591-563.

			וסטרייך, תמורות = אלימלך וסטרייך, תמורות במעמד האישה במשפט העברי — מסע בין מסורות, ירושלים תשס"ב. 

			וסטרייך, מעמד הנישואין = אלימלך וסטרייך, "הגנת מעמד הנישואין של האישה היהודיה בישראל — מפגש בין מסורות משפטיות של עדות שונות", פלילים ז (תשנ"ט), עמ' 347-273. 

			וסטרייך, הלכת המורדת = אלימלך וסטרייך, "עלייתה ושחיקתה של הלכת המורדת", שנתון המשפט העברי כא תשנ"ח-תש"ס, עמ' 145-134.

			וסטרייך, ריבוי נשים = אלימלך וסטרייך, "ריבוי נשים במשפט העברי בירושלים וסביבותיה במאה ה־19: הגמוניה ספרדית ומפגש בין מסורות", דיני ישראל, כרך לג (תש"פ), עמ' 182-174.

			וסטרייך, הרב עוזיאל = אלימלך וסטריך, זיקת הרב לפסקים אלימלך וסטרייך, "זיקת הרב עוזיאל לפסקים של חכמים בני משפחת חזן", בן ציון מאיר חי: הרב עוזיאל — הגות, הלכה והיסטוריה (צבי זוהר, עמיחי רדזינר, אלימלך וסטרייך עורכים), 2020.

			זוהר, מסורת ותמורה = צבי זוהר, מסורת ותמורה — התמודדות חכמי ישראל במצרים ובסוריה עם אתגרי מודרניזציה 1920-1880, ירושלים תשנ"ג.

			חרובי, האליטה התורנית = יובל חרובי, האליטה התורנית של העיר תוניס בעידן המודרני 1921-1873, חיבור לשם קבלת התואר ד"ר לפילוסופיה, אוניברסיטת תל אביב תשע"ג-2013.

			נגר, מסורת במבחן = רבקה נגר, מסורת במבחן — רבני ג'רבה בין שמרנות לתמורה (1914-1945) אשקלון תשע"א (2011).

			סג"ל, הסכמי קדם נישואין = אילת סג"ל, הסכמי קדם נישואין במשפט העברי — הסדרים להגנת האשה בתקופת הנישואין ולאחרי, חיבור לשם קבלת התואר ד"ר לפילוסופיה, הוגש לסנאט של אוניברסיטת בר אילן, אדר תש"ע, עמ' 179-132. 

			סעדון, תוניסיה = תוניסיה (עורך חיים סעדון), בתוך הסדרה קהילות ישראל במזרח במאות התשע עשרה והעשרים, ירושלים תשס"ה.

			סעדון וסבאג, יהודי צפון אפריקה = חיים סעדון ופול סבאג, יהודי צפון אפריקה בעת החדשה: שנות המפנה ממיעוט מודר למיעוט מועדף, תל אביב תשפ"א-2021, יחידה 2: תולדות יהודי תוניסיה, עמ' 378-245.

			עוזיאל, פסקי הדין של הרבנות הראשית = ב"צ עוזיאל, אוסף פסקי הדין של הרבנות הראשית לא"י (זרח ורהפטיג (עורך), ירושלים תש"י. 

			פנקס הקהילות תוניסיה = פנקס הקהילות: לוב, תוניסיה — אנציקלופדיה של היישובים היהודיים למן היווסדם ועד לאחר שואת מלחמת העולם השנייה, בעריכת עירית אברמסקי־בליי, ירושלים תשנ"ז.

			רפאל בן דוד בן שמעון, בת נעוות המרדות = רפאל בן דוד בן שמעון, בת נעוות המרדות, קהיר, תרע"ז.

			שוראקי, קורות = ח"ז הירשברג, תולדות היהודים באפריקה הצפונית, כרך שני מימי הכיבושים העות'מאניים ועד זמננו, ירושלים תשכ"ה [נתן א. שוראקי, קורות היהודים בצפון־אפריקה, תל אביב 1975].

			שרוטר ושטרית, הרפורמות = דניאל שרוטר ויוסף שטרית, "הרפורמות במוסדות היהודיים במרוקו בראשית השלטון הקולוניאלי: השיקולים, הכיוונים והנימוקים (1919-1912), מקדם ומים, כרך ו, הקהילות היהודיות בצפון אפריקה ובמזרח, פרקי חברה ותרבות 1995.

			Lewis, The Jews of Islam = B. Lewis, The Jews of Islam, Princeton: Princeton University Press, 1984, pp. 18-23.

			Westreich, Judicial Autonomy = Elimelech Westreich, “Jewish Judicial Autonomy in Nineteenth Century Jerusalem: Background, Jurisdiction, Structure”, Jewish Law Association Studies XXII, pp. 306-311.

			

			
				
					374.	מחקר זה נתמך בידי הקרן הלאומית למדע מס' 922/16. תודתי לעוזרת המחקר נכדתי נועה קראוס על הסיוע בעבודה על המאמר.

				

				
					375	על קהילות טוניסיה בעידן המודרני ומערכת המשפט העברית שלהן ראו בחיבורים הבאים שאזדקק להם במהלך המחקר ואסתמך עליהם (לעתים, מבלי להפנות במישרין) בקיצורים המפורטים: הירשברג, תולדות; שוראקי, קורות; אביטבול, תהליכי מודרניזציה; סעדון, תוניסיה; סעדון וסבאג, יהודי צפון אפריקה; הכהן, מלכי תרשיש.

				

				
					376	ראו: פנקס הקהילות תוניסיה, עמ' 272-205.

				

				
					377	אודות ההיסטוריה של קהילת ג'רבה ראו: פנקס הקהילות תוניסיה, עמ' 344-325; אודות קהילת ג'רבה בתקופה המודרנית ראו: רבקה נגר, מסורת במבחן.

				

				
					378	אודות קהילת גאבס ראו: פנקס הקהילות תוניסיה, עמ' 318-306.

				

				
					379	גיטין ט:י.

				

				
					380	בבלי גיטין, צ ע"ב.

				

				
					381	בבלי כתובות, יא ע"א.

				

				
					382	על חרם דרבנו גרשום ראו: גרוסמן, חכמי אשכנז הראשונים, עמ' 135-132; וסטרייך, תמורות.

				

				
					383	אודות שלושת הזרמים העיקריים במשפט העברי בנושא גירושי אישה על כורחה ראו: וסטרייך, מעמד הנישואין. 

				

				
					384	שוראקי, קורות, עמ' 188-183; סעדון, תוניסיה, עמ' 25-13.

				

				
					385	חרובי, האליטה התורנית, פרק ד.

				

				
					386	סעדון וסבאג, יהודי צפון אפריקה, עמ' 308-307. 

				

				
					387	רבקה נגר, קורות, עמ' 212-182.

				

				
					388	ראו: Lewis, The Jews of Islam, 18-23. לסקירה על האוטונומיה השיפוטית באימפריה העות'מאנית בהקשר של בית הדין הרבני בירושלים לפני העידן המודרני ראו: Westreich, Judicial Autonomy. סקירה זו משקפת גם את המציאות בתוניסיה, שהייתה חלק מן האימפריה העות'מאנית בעידן הטרום מודרני. 

				

				
					389	הירשברג, עמ' 167-164; חרובי, האליטה התורנית, עמ' 404-329.

				

				
					390	דוגמה למעבר ממבנה מסורתי למבנה מודרני במדינות מוסלמיות אחרות, מצרים וסוריה, שהיו לפחות חלק מן הזמן תחת שליטה עות'מאנית ראו בהרחבה אצל זוהר, מסורת ותמורה, פרקים שלישי ורביעי.

				

				
					391	זקן משה בן כמוס מעתוק, שערי משה, עמ' 254 הלכות דיינים סעיף א.

				

				
					392	להלן ליד הערה 119 ואילך בפסק הדין בפרשת רחל וכ'מייס, סעיף ז. 

				

				
					393	שרוטר ושטרית, הרפורמות, עמ' 99.

				

				
					394	שו"ת שואל ונשאל, חלק א, חושן משפט סימן י. בשנת תרפ"ג (1923) במקרה של אישה שתבעה איש בטענת אונס והוא סירב להישבע התחבט עדיין הרב כלפון "אם הממשלה מרשה בזה לעונשו שלא יעלה לס"ת [לספר תורה] ולא יהיה שליח צבור וכיוצא בזה" (שו"ת שואל ונשאל, חלק ה, אע"ז סימן ע). 

				

				
					395	פקודת החוק הפלילי (תיקון), מס׳ 1 לש׳ 1947, תוספת ראשונה עמ' 1 הוסיף את עברת הביגמיה על יהודים. המחוקק הישראלי הוסיף את סעיף 181 לחוק העונשין הקובע: "התיר איש את קשר הנישואין על כרחה של האשה, באין בשעת התרת הקשר פסק דין סופי של בית המשפט או של בית הדין המוסמך המחייב את האשה להתרה זו, דינו — מאסר חמש שנים".

				

				
					396	לעיל, הערה 5. 

				

				
					397	לעיל, הערה 6.

				

				
					398	לעיל, הערה 7.

				

				
					399	טור ושולחן ערוך, אבן העזר קנד.

				

				
					400	לעיל הערה 8.

				

				
					401	סג"ל, הסכמי קדם נישואין עמ' 179-132.

				

				
					402	ספר הלכות רב אלפס, גיטין, עמ' קצד מסכם: "שמע מינה דהיכא דלא מצא בה לא דבר ולא ערוה לכתחילה לא יגרש"; וקרוב לכך רמב"ם, גירושין א:2 "מלמד שאינו מגרש אלא ברצונו ואם נתגרשה שלא ברצונו אינה מגורשת אבל האשה מתגרשת ברצונה ושלא ברצונה", ולעומת זאת הוראתו המרסנת: "ולא יגרש אדם אשתו ראשונה אלא אם כן מצא בה ערות דבר [...] ואין ראוי לו למהר לשלח את אשתו ראשונה אבל שנייה אם שנאה ישלחה" (שם, י: 21) טור, אע"ז קיט "והלכה כבית הלל שאם פשעה נגדו יכול לגרשה אבל לא יגרשנה כדי ליקח אחרת נאה הימנה [...] במה דברים אמורים בזיווג שני אבל בזיווג ראשון אין למהר לגרשה [...] לפיכך אין לו לגרשה בשביל שפשעה נגדו [...] בין בזיווג ראשון בין בזיווג שני בכל ענין שעבר וגירשה אין כופין אותו להחזיר".

				

				
					403	המאמץ למעשה את עמדת הרמב"ם בסעיפים ג, ו.

				

				
					404	אך ראו עדותו של ר' חיים בנבנישתי בטורקיה במאה השבע־עשרה הכותב: "עינינו הרואות מקומות הרבה שלא קבלו עליהם חרם רגמ"ה שלא לישא אשה על אשתו וקבלו חרם רגמ"ה שלא לגרש אשה בעל כרחה" (כנסת הגדולה, אבן העזר, סימן א הגהות בית יוסף, ס"ק כג).

				

				
					405	שו"ת התשב"ץ, חלק א, מבוא 22-20. 

				

				
					406	שו"ת רשב"ש, מהדורת מכון ירושלים, ירושלים תשנ"ח, הרב משה סובל עורך, סימן תי"א. קיים קשר אפשרי בין הרשב"ש לר"נ. הר"נ היה רבו של ר' וידאל אפרים שהיה רבו של אביו של הרשב"ש הרב שמעון ב"ר צמח דוראן (הרשב"ץ). בהיותו עדיין במיורקה כתב הרשב"ץ בתשובה: "וכן הר"ן ז"ל רבם של רבותי ז"ל אשר מימיהם אנו שותים" (שו"ת התשב"ץ, ח"ב, רפג). אלא שבתשובת הרשב"ש להלן הוא איננו מתייחס לעמדתו של הר"נ.

				

				
					407	שו"ת יכין ובועז ח"א סי' קכ"ב, קכ"ח. 

				

				
					408	שו"ת חוט המשולש, טור א' סי' נ"ד.

				

				
					409	שדי חמד קונטרס הכללים, מערכת הגימל סעיף טז-יז, ורשא תרס"ג-1903; אסיפת דינים מערכת גירושין סימן א, ורשא 1896.

				

				
					410	סעדון וסבאג, יהודי צפון אפריקה, עמ' 256-252.

				

				
					411	ראו: סג"ל, הסכמי קדם נשואין, עמ' 149-147. 

				

				
					412	ליבורנו תקמ"ז-1787. מהדורה חדשה משוכללת נדפסה בני ברק, תשס"ח-2008 (עם מבוא לתולדות המחבר וטקסט מלווה בהערות מפורטות ומחכימות).

				

				
					413	גם הרב משה כלפון הבין שמחברי הספר נקטו שניתן לגרש אישה באופן שרירותי בתשובה העוסקת בנושא זה. 

				

				
					414	חלק נכבד של הדיון מוקדש לשאלה אם בתוניס פוסקים הלכה כמו הרמ"א אפילו היכן שחולקים עליו פוסקים אחרים. בעניין זה דן בהרחבה ר' משה זקן מאזוז בחיבורו שערי משה, חלק ויען משה, חו"מ הלכות דיינים סעיף ג (דף לא ע"ב). 

				

				
					415	משנה גיטין, ט:ט.

				

				
					416	ראו למשל: שולחן ערוך, אבן העזר, א:10. 

				

				
					417	חכמים נוספים היו הרב יוסף זרקא (נפ' תקנ"ח-1798), הרב יוסף הכהן שכיהן אחרי הרב מסעוד אלפסי בתור ראב"ד תוניס, הרב אברהם לומברזו (נפ' תקמ"ג-1783), הרב משה שלום (נפ' תקס"ו-1806).

				

				
					418	שו"ת שואל ונשאל, ח"ג, סימן תנז. בהמשך הדברים כתב הרב כלפון: "אמנם בעיר חדשה שאין ידוע מאיזה מקום באו ללכת אחר המקום שבאו משם כמו לקוטאי וכיוצא, הדבר צריך פנאי להכריע על פי הפוסקים איך ראוי לעשות לכתחילה, ועוד חזון למועד". לדברי ר' כלפון החיבור משחא דרוותא "חלק על דברי הרב חוט המשולש והוכיח מדברי מרן הבית יוסף ומשאר אחרונים הפך דבריו, אולם לא זכר שר מדברי הרשב"ש כלום, ולא מדברי הרי"ף והרא"ש והטור כלום".

				

				
					419	שו"ת איש מצליח ח"ג, משפט וצדק סימן סח סעיף ב.

				

				
					420	ראו: הכהן, מלכי תרשיש, עמ' שמא-שמד. ר' משה זקן כיהן תחילה כאב"ד בקהילת צגירא ורק בשנת 1910, לאחר מותו של הרב מרדכי גדישא, החל לכהן כאב"ד גם בחארא אלכביר.

				

				
					421	שו"ת בן פורת יוסף חלק ג, סימן סב.

				

				
					422	משנה כתובות, ז:ו.

				

				
					423	לעיל, הערה 47. 

				

				
					424	שו"ת שואל ונשאל, ח"ה, אע"ז סימן לב. ראו להלן דיון רחב בעניין זה.

				

				
					425	שו"ת שואל ונשאל, ח"ג, אע"ז סימן תמד. הרב ישראל זיתון נפטר בשנת 1921 (הכהן, מלכי תרשיש, עמ' קנז-קס) ומכאן שהמקרה התרחש קודם לכן.

				

				
					426	אתייחס למקרה זה להלן בדיון על ההגמוניה של ג'רבה בגאבס, וכן בדיון בדבר מעורבותם של חכמי תוניס בהתנהלות המשפטית בג'רבה.

				

				
					427	לעיל הערה 51.

				

				
					428	ראו לעיל ליד הערה 19, עדותו של המושל הצרפתי במרוקו גנרל ליוטה. 

				

				
					429	היכרות עם חיבוריהם ההלכתיים של חכמי ג'רבה בתקופה הנדונה כאן מלמדת על היכרות מקיפה ביותר עם הכתיבה ההלכתית שקדמה להם. לו היו דנים בנושא גירושין שרירותיים חכמים קודמים, יש להניח שהדבר היה מוצא את ביטויו בכתביהם של החכמים האחרונים הללו.

				

				
					430	גם חכם זה הסתמך בדבריו על תשובת הרשב"ש תי"א.

				

				
					431	בחיבורו שו"ת ישיב משה. כיוון שרובה של התשובה עוסק בתחולת מסורת ג'רבה על קהילת גאבס ומערכת היחסים בין שתי הקהילות, אדון בה להלן בפרק המיוחד לכך.

				

				
					432	שו"ת שואל ונשאל, ח"ה, אע"ז סימן טז.

				

				
					433	ברית כהונה, החלקים אורח חיים ויורה דעה נדפסו על ידי המחבר בשנת תש"א-1941. חלק אע"ז נדפס מאוחר יותר, בשנת תש"י-1950, ונוספו בו דברים שנתחדשו לרב לאחר הדפסת החלק הראשון. ראו למשל בערך דירה (מערכת ד' סעיף ב), העוסק בזכות המדור של האלמנה. שם מזכיר המחבר התכתבות שהייתה לו עם רבה של תוניס ר' דוד בן בארון בשנת תש"ז-1947.

				

				
					434	גיטין, ט:10.

				

				
					435	ראו את הסיכום המקיף של הרב עובדיה יוסף בסוגיה זו בתשובה שפרסם בחיבורו שו"ת יביע אומר. שו"ת ח"ה, אבן העזר סימן א; שם, ח"ט, אבן העזר סימן כד. וראו גישה מנוגדת שנקט בה הרב הראשי ב"צ עוזיאל, אוסף פסקי הדין של הרבנות הראשית, עמ' קי. 

				

				
					436	שו"ת רשב"ש, לעיל הערה 32.

				

				
					437	שו"ת יכין ובועז, לעיל הערה 33.

				

				
					438	שו"ת חוט המשולש, לעיל הערה 34.

				

				
					439	ראו גם: שו"ת שואל ונשאל ח"א, אע"ה סימן טו: "כדין נהגו וכידוע דכל ספק במנהג מוקמינן ליה אדינא. ועוד דמדברי ה' זרעו של אברהם הנדפס מחדש דף ע"ו ע"ב ד"ה ותו שכ' והדבר ידוע דפה מתא ואלגזאיר בדרך אחד ילכו". ר' אברהם חג'אג', רבה של תוניס, נפ' בתרמ"א-1880.

				

				
					440	אה"ע מע' א' אות א' ובמילואים שבראש הספר (שאחר המפתחות) [ובהוצאה חדשה במע' ד' אות א' ד"ה ואם].

				

				
					441	שו"ת איש מצליח ח"ג — משפט וצדק סימן סח סעיף ב.

				

				
					442	ובכלל זה תשובתו בשו"ת שואל ונשאל, ח"ג, סימן תנז. 

				

				
					443	שו"ת שואל ונשאל, ח"א, אע"ז, סימן מה.

				

				
					444	ראו לעיל הערה 58 (שו"ת שואל ונשאל, ח"ה, אע"ז סימן טז).

				

				
					445	בבלי יבמות, סג: ב. בתרגום לעברית: "כיצד הוא בדיוק דרכה של רישה רעה? אמר אביי מקשטת לו שולחן לאכול ומקשטת לו הפה [כלומר מחרפת ומגדפת אותו]. רבא אמר מקשטת לו השלחן ומפנה לו את גבה".

				

				
					446	לעיל הערה 68 (שו"ת שואל ונשאל, ח"ג סימן תנז).

				

				
					447	"וכן דעת רבני עירנו שלפנינו ושלפני פנינו וכמו שהעיד הרב אב בית דין מקודש מהר"ם מאזוז ז"ל הביא דבריו בספר מו"ר [שו"ת] בן פורת יוסף סי' ס"ב שכתב כי אנחנו מעכבים הדבר שלא לגרש אשה ראשונה בעל כרחה. וכן הרבנים מו"ר [= מורי ורבותי] מהרי"ב ומהרי"ך [= ר' יוסף ברבי ור' יעקב כהן] ז"ל".

				

				
					448	ראו לעיל ליד הערה 44.

				

				
					449	וכך כתב בפתיחת תשובתו: "ומזה זמן נשאלתי על כיוצא בזה מידי"ן מהר"י [ר' יוסף] בוכריץ נר"ו (ז"ל) והשבתי דלענ"ד אסור לגרשה ומחוייב במזונותיה. ושלחתי כל זה לראש רבני ועד בית דין בעוב"י תונס יע"א מהר"נ [ר' נסים] ירחי הי"ו (ז"ל) והסכים על זה וזה לשונו במכתבו אלינו זמנו כ"ח תמוז התרפ"ג".

				

				
					450	שו"ת שואל ונשאל, ח"ה, אע"ז סימן לב.

				

				
					451	שו"ת מהר"ם מרוטנבורג (דפוס פראג) סימן תתקמו.

				

				
					452	ראו את מאמרו המשכנע של אבישלום וסטרייך, ומעולם, הטוען כי אכן זו הייתה העמדה בתלמוד הבבלי גופו.

				

				
					453	ראו: ברודי, הגאונים, עמ' 279.

				

				
					454	רמב"ם, הלכות אישות פרק יד הלכה ח.

				

				
					455	רפאל בן דוד בן שמעון, בת נעוות המרדות, עמ' נז. ובלשונו: שכן "חלילה חלילה למשפטי תורתנו הקדושה והטהורה והרחמנית, אשר ימצא בתוכם משפט אכזרי וחק עקום כזה, לזרות מלח על פצעי לבב בנות ישראל המר מסיבת גורלם אשר נפלו באיש קשה ורע מעללים ועל כן מאסה בו".

				

				
					456	ראו: וסטרייך, הלכת המורדת.

				

				
					457	ראו להלן ליד הערה 95 ואילך. 

				

				
					458	שו"ת שואל ונשאל, ח"ה, אע"ז סימן כ.

				

				
					459	רמב"ם, הלכות אישות פרק יד הלכה יז.

			צבי זוהר

			תחיית שיטתו של הרב כלפון בהכשרת תלמידי חכמים לכתיבת שו"תים בעולם התורה בישראל

			מבוא

			כתיבת תשובה הלכתית כמענה לשאלה אקטואלית היא מאושיות היצירה התורנית משך הדורות. ניסוח תשובה הלכתית הוא מיומנות מורכבת, עבורה נדרשים שילוב מוצלח בין הבנה מעמיקה של מקורות תורניים מגוונים, דיון במעלות ובחסרונות של חלופות הלכתיות אפשריות, ובניית טיעון מסודר המוביל להעדפת אחת החלופות על פני האחרות. כל זאת, תוך שימוש במטבעות ובמוסכמות לשוניות המקובלות בכתיבה תורנית — בשפה אשר (על פי רוב) לא הייתה שפת־האם ושפת הדיבור של הכותב. למרות האמור, ב־1500 השנים האחרונות נכתבו מאות אלפי תשובות על ידי אלפי תלמידי חכמים שפעלו בקהילות יהודיות ברחבי העולם. כיצד הצליחו לרכוש מיומנות זאת? בפתח המאמר אסקור את המעט הידוע על כך. לאחר מכן אסכם בקצרה את יוזמתו ופועלו של הרב כלפון משה הכהן (ג'רבא, 1950-1874) שעיצב ומימש תוכנית להקניה מסודרת של מיומנות כתיבת התשובות לתלמידי חכמים צעירים. לשם כך אתבסס על מחקרים קיימים ובכללם על מאמרו המקיף ורב־העניין של הרב ד"ר לוי קופר, הרואה אור בקובץ הנוכחי. 

			בחלקים הבאים של המאמר אדון במעבר של שיטה זאת למדינת ישראל בראשית שנות השבעים של המאה העשרים, בעקבות הקמתה מחדש של ישיבת כסא רחמים בבני ברק בראשות הרב מאיר מאזוז. תחילה אעסוק בהתפתחויות שאירעו בין כותלי מוסדות הישיבה, ולאחר מכן יוצגו כמה ניסיונות לטפח את מיומנויות כתיבת התשובות ההלכתיות אצל תלמידים שלמדו במסגרות אחרות. לבסוף אתאר את הפעילות השיטתית הנרחבת בתחום זה, שהחלה בשנת 2008 ביוזמת חכם חיים כהן: הקמת קבוצות לימוד “שואל ומשיב" ברחבי הארץ לשם הקניית מיומנות כתיבת תשובות הלכתיות לתלמידי חכמים צעירים. תוך כדי עיון בהתפתחויות הללו, אתייחס גם למציאות התורנית והחברתית שבתוכה הן התרחשו. 

			כיצד נרכשה מיומנות כתיבת התשובות ההלכתיות עד  ליוזמתו של הרב כלפון503

			שילוב תלמידי חכמים בדיונים אודות המענה הראוי לשאלות הלכתיות העומדות על הפרק נהג כבר ב"ירחי כלה" שהתקיימו בבבל בתקופת הגאונים, כאשר ראש הישיבה (הגאון) היה מביא בפני בכירי המשתתפים את 

			כל השאלות שהגיעו אליו. ונותן להם רשות שישיבו תשובה עליהם. והם מכבדין אותו ואומרין לו “לא נשיב בפניך" עד שהוא תוקף בהם. ואז מדברים כל אחד ואחד לפי דעתו ולפי חכמתו. ומקשין ומפרקין ונושאין ונותנין בכל דבר ומעיינין יפה יפה, וראש הישיבה שומע את דבריהם ומבין כל מה שאומרין ומקשין זה לזה, ועומד ומעיין בדבריהם עד שיתברר לו האמת, ומיד יצוה לסופר להשיב ולכתוב, וכך היה מנהגם לעשות בכל יום ויום עד שמשיבין תשובת כל השאלות שבאו להם השנה מקהלות ישראל. ובתכלית החדש יקראו התשובות והשאלות במעמד כל החבורה כלה וחותם עליהם ראש ישיבה.504 

			כשם שברורה השתתפות החכמים בשלב הדיונים אודות השאלה, כך ברור שההחלטה על תוכן התשובה, כמו גם על ניסוחה, היו בידי הגאון בלבד. הווי אומר: שילוב החכמים בדיונים על הבעיה ההלכתית — יש כאן, אך שילובם בניסוח התשובה וכתיבתה — אין כאן. נראה שחלוקה זאת תואמת את אופי הסמכות שהגאונים ביקשו לטפח: ניתן להעלות סברות רבות, אך מענה מוסמך על שאלות כל קהילות ישראל בעולם יכול להינתן אך ורק על ידי “ראש ישיבת גאון יעקב". ממילא אין טעם לתרגל אחרים בכתיבת תשובה — הם מעולם לא יידרשו לכך! יוצא איפה, ששיתוף החכמים בדיון על השאלה לא היה על מנת לתרגל אותם במענה על שאלות, אלא על מנת לעזור לגאון לסדר את חשיבתו בנושא לקראת קבלת החלטה וניסוח התשובה.

			רבי נתן הבבלי חי ופעל במאה העשירית, וככל הנראה רק כשבע מאות שנה לאחר מכן אנו מוצאים עדות לפעולה שיטתית לתרגל את חכמי הישיבה ותלמידיה בכתיבה של תשובה הלכתית. הרב יעקב חגיז נולד בפאס, חי כמה שנים באיטליה, ובהמשך הגיע לירושלים ובשנת ה'תי"ח (1658) והקים בה ישיבה בראשותו. הרב רפאל מלכי, מחותנו של הרב חגיז, ניסח תוכנית לבית מדרש אידיאלי שהושפעה מן הסדרים אשר שררו בישיבת הרב חגיז, ובין השאר כתב:

			ובכל יום ששי [...] ילכו אל הרב הגדול, והרב נותן שאלה אחת לתלמידים, ושאלה אחת לכל החכמים. ובאותו יום כותבים תשובתו. וכדי שיהיה להם פנאי לעיין בה, היה הרב נותן השאלה מערב יום ה', ובלילה כל אחד מעיין בה עד מקום שידו מגעת. וביום השבת כלם מתכנסים, ונושאים ונותנים בתשובה. כל אחד ואחד מביאה כתובה בספר ככותב פסק אחד.505 

			לא ברור מן התיאור האם השאלה שאותה מציג ראש הישיבה היא שאלה שנשאל עליה או שאלה שהמציא. אבל ברור מאוד שמדובר בתרגול יזום שהתקיים בישיבת הרב חגיז על מנת להרגיל את המשתתפים בניסוח עצמאי ופרטני של תשובה הלכתית והעלאתה על הכתב. כמו כן, התשובה צריכה הייתה להיכתב תוך פחות מ־24 שעות מאז קבלת השאלה. תנאי המשימה דימו אפוא את מציאות החיים של רב קהילתי אשר בפניו מועלית שאלה הלכה למעשה: אין לו עם מי להתייעץ, עליו לאתר את המקורות לבדו ולהגיע למסקנה תוך זמן קצר יחסית, כי השואל צריך לדעת כיצד לפעול. הדיון בצוותא התקיים ביום השבת, בעוד שהתשובות חייבות היו להיכתב עד כניסת השבת. פעילות זו בישיבת הרב חגיז מאופיינת על ידי שמואל גליק כפעילות הראשונה הידועה לנו של לימוד כתיבת תשובות כמקצוע רשמי בישיבה.506 גליק מונה ישיבות נוספות שם כללו הלימודים הכשרה לכתיבת תשובות בהלכה, והאחרונה שבהן — באמצע המאה התשע־עשרה — בית המדרש להכשרת רבנים בפדובה בראשות הרב שמואל גירונדי.507 הצד השווה שבכל בתי המדרש שנזכרו לעיל — היותן מסגרות להכשרת רבנים של קהילות ספרדיות בארץ ישראל, איטליה ואמשטרדם. 

			בשנת תע"ה/1715 נדפסו שלושה גיליונות של מעין כתב־עת שבו ראו אור תשובות שאותן חיברו חכמי בית המדרש של פררה (Ferrara) במסגרת לימודיהם תחת שרביטו של הרב יצחק למפרונטי.508 בשנת 1728 נדפס באמשטרדם הגיליון הראשון של כתב העת התורני פרי עץ חיים מטעם התוכנית להכשרת רבנים במסגרת בית המדרש הגדול של עץ חיים של הקהילה הספרדית באמשטרדם. כתב העת יצא לאור מדי חודש בחודשו משך 80 שנה (1808-1728) ובכל גיליון הופיעה תשובה שנכתבה על ידי אחד מחכמי בית המדרש, וזאת לאחר שראש בית המדרש עיין בה ואישר אותה לפרסום.509 ישעיהו זנה שיער, שהוצאה לאור של פרי עטם של תלמידי בית המדרש נעשתה מתוך מודעות לקיומם של כתבי־עת של האקדמיות באיטליה, השערה המקובלת גם על ש' שפיגל.510 

			מלבד בירושלים, לא ידוע על קיום תוכנית להכשרת תלמידי חכמים לכתיבת תשובות בכל הישיבות שבארצות האסלאם, ולא ידוע על קיום תוכניות כאלה באירופה מלבד באיטליה ובאמשטרדם. אחרון התוכניות הללו התקיים בפדובה סביב שנת 1850. מפתיע אפוא להיווכח שבעשור השני למאה העשרים מוצעת תוכנית מעין זאת באי ג'רבא, הרחק בדרום תוניסיה — וככל הנראה בלא שיוזם התוכנית היה מודע לדבר מכל המתואר לעיל. 

			הנדבך העליון של למדנות תורנית אינו העיון אלא פסיקת הלכה511

			במרכז התורני בעיר תוניס התחיל התלמיד ברכישת היכולת לקרוא עברית, משם התקדם ללימוד מקרא, ומשם ללימוד גמרא. הדרגה הגבוהה ביותר הייתה יכולת ללמוד את הגמרא על פי שיטת “העיון התוניסאי". מי שסיגל לעצמו יכולת זאת נקרא “מעיין" ונחשב כמי שהגיע לפסגה ולתכלית של מסלול הלימודים התורני.512 במאה התשע־עשרה הגיעה שיטת העיון התוניסאי לג'רבא,513 והרב כלפון משה הכהן (1950-1874)514 העיד, שגם שם נחשב המעיין כמי שהגיע לדרגה הבכירה של עיסוק בתורה: “והיה כי ישיג [התלמיד] זאת, להיות מעיין ישר בש"ס, מדמה הוא או אביו כאילו בנו זה יחיד בדורו הוא, כי מה נשאר עוד לו לדעת ולא ידע?'515 

			כפי שמתאר הרב ד"ר לוי קופר במאמרו השיטתי ורב־העניין בקובץ הנוכחי, החל מאמצע העשור השני של המאה העשרים החלה להתגבש אצל הרב כלפון ביקורת נוקבת על התפיסה הרואה את ה"עיון" כפסגת הלמדנות התורנית. הוא החל לקרוא להוספת קומה להכשרה התורנית והיא הדרכה והכנה של תלמידי חכמים שכבר הגיעו לדרגת מעיין — לפסיקת הלכה ולניסוח שיטתי כתוב של תשובות הלכתיות. רק כך אפשר יהיה לתת מענה לצרכים המרכזיים של הקהילות היהודיות המשוועות לרבנים ולדיינים שיוכלו לפסוק לציבור בשאלות הממשיות העומדות על הפרק בכל אתר ואתר.516 הרב כלפון הוסיף, שבעבר ניתן היה להסתמך על כך שכמה תלמידי חכמים מוכשרים יגיעו למדרגת פוסק לאחר תהליך ארוך של ניסוי ותעייה, אך בהווה חובה ליצור תוכנית ממוקדת ויעילה.517 

			יושם לב כי ההכרה בפער שבין הכשרת המעיין לבין צורכי הקהילות איננה חייבת להוביל למסקנה בדבר שינוי מסלול הלימודים התורני. זאת מפני שניתן לטעון, כי הערך העליון הוא “תורה לשמה" במובן של עיסוק בתורה ללא כל תכלית תועלתית בעולם הזה. ואמנם, כך הייתה התפיסה המרכזית בעולם התורה של הישיבות הגבוהות במזרח אירופה במאות התשע־עשרה והעשרים: כל עוד שרוי התלמיד בין כותלי הישיבה, הוא לומד על מנת ללמוד ולא על מנת להכשיר עצמו לשירות הציבור. היציאה מן הישיבה לתפקיד רבני נתפסה אפוא לא כייעוד אלא ככורח.518 יוצא אפוא שקביעת הרב כלפון, שלפיה יש לתקן את מסלול הלימודים על מנת להכשיר את התלמידים לשרת כרבנים בקהילות, איננה טריוויאלית כלל. אדרבה, היא נסמכת על הנחה סמויה בעלת חשיבות מכרעת, ולפיה יש ערך גבוה יותר מן הערך של לימוד תורה לשמה והוא: שירות הציבור היהודי הרחב.519 

			הכשרת תלמידי חכמים לפסיקת הלכה על ידי הכשרתם  לכתיבת תשובות הלכתיות

			החידוש המרכזי של הרב כלפון היה, שהוא תפס את פסיקת הלכה כמיומנות מעשית — אוּמנוּת — שניתנת לרכישה דווקא בשיטת “למידה על ידי עשיה".520 היינו: על מנת לרכוש אותה יש להתנסות בה. והדרך העיקרית להתנסות בה היא כתיבה.521 רונאל עטיה מסכם את השלבים שבהם יוכשר “מעיין" להתקדם למדרגה של פוסק הלכה על פי משנת הרב כלפון. הוא יתחיל בכתיבת תשובות לשאלות הלכתיות אשר יוצגו לו על ידי רבו, כאשר הרב מספק לתלמיד גם רשימת מקורות שעליהם יוכל לבסס את תשובתו ואת פסיקתו. לאחר מכן יגיע שלב של העמקה, ניתוח ובקרה: התלמיד מעביר את טיוטת התשובה לרבו, אשר יעבור עליה באופן מדוקדק ויעיר את הערותיו. התלמיד נדרש גם לנסח בעל פה את שלבי הטיעון ההלכתי, וכך לחדד את צדדי התשובה שהובילו לפסיקתו. לאחר שהתנסה כמה וכמה פעמים בכך והצליח לבצע את המשימות ברמה הראויה, יועמד התלמיד בפני אתגר קשה יותר: כתיבת תשובה הלכתית בלא שקיבל מרבו רשימת מקורות. היינו, התלמיד יקבל מרבו שאלות הלכתיות ללא הפניה למקורות, ועליו תחילה לאתר את המקורות הרלוונטיים ולכתוב תשובה הלכתית מקיפה ומסודרת. עטיה מוסיף, כי מעבר לפיתוח יכולות אלו אצל תלמידיו, על הרב להנחות אותם להיות מתונים בדין, ולהמשיך בלימוד מתמיד באמצעות חליפת תכתובת תכופה בנושאים הלכתיים הן עם עמיתיהם הן עם רבנים בכירים מהם.522

			הרב כלפון עצמו היה מכנס מדי שבוע חבורת תלמידים בשנות העשרה לחייהם ומלמדם איך לפסוק הלכה ואיך לנסח תשובה הלכתית. הוא היה מעודד אותם לשלוח את פירות יצירתם לפרסום בכתבי עת תורניים, הן על מנת להרגילם לכתוב עבור ציבור קוראים, הן על מנת שייווצרו קשרים ביניהם ובין ציבור הקוראים שכלל גם תלמידי חכמים ותיקים יותר.523 ואמנם, משך השנים נעשו מאמצים בג'רבא להוציא לאור כתבי עת תורניים להגשמת מטרות אלו.524 

			המשך השיטה בג'רבא אצל הרב רחמים חי חויתה הכהן ותלמידיו

			חלק מתלמידיו של הרב כלפון הפכו בעצמם למורים. אחד הידועים שבהם היה הרב רחמים חי חויתה הכהן (ג'רבא 1901-ישראל [מושב ברכיה] 1959). הרב בנימין הכהן525 כתב אודות הרב חויתה בספרו מלכי תרשיש:526

			בשנת התרע"ו [1916] בהיותו בן 15 שנה כבר הצטרף לשעור הקבוע שהתקיים בביתו של אב"ד ג'רבה הגאון ר' משה כלפון הכהן מדי שבת בשבתו, בתורת פסק ההלכה וכללי הוראה. ולא עברה שנה לאחר מכן וכבר מוצאים אותו כותב פסקי הלכה ומתכתב עם גדולי הדור. אנו מוצאים שאלה ותשובה ממנו משנת התרע"ז [1917] להראב"ד תונס הגאון ר' משה שתרוג [1846 לערך-1927], ועליה תשובת ר' משה.527 

			בשנים שבהן עמד בראש בית מדרש, הרחיב הרב חויתה את הזמן המוקדש לרכישת היכולת לפסיקה הלכתית מעבר למפגשים חד־פעמיים בשבת.528 הוא הפך תחום זה לחלק אינטגרלי מתוכנית הלימודים עבור כל התלמידים המתקדמים שכבר הגיעו לדרגת “מעיין". כדברי הרב בנימין הכהן:

			רבינו עצמו [= הרב חויתה] שלמד אצל רבי כלפון בשיעור זה [= של כתיבת תשובות הלכתיות] במשך 4 שנים, אמץ לו שיטה זו, והרחיב אותה בכך שהכניס אותה למסגרת הלימודים הרגילה, וכמובן רק לתלמידים בוגרים שכבר קנו להם הבנה ועיון טוב בש"ס. ובכך קנו להם תלמידים רבים ידיעות רחבות בתחומי ההלכה השונים ובכללי ההוראה. כדי לעורר חשקם של התלמידים היה משתף את התלמידים המובחרים להתכתב עם רבנים או אברכים מהמקום או מחוצה לו, והיה מסייע בידם להשיב על דבריהם, עד שיתרגלו להשיב בכוחות עצמם.529 [ההדגשה שלי, צ"ז]

			הרב רפאל כ'דיר צבאן, שהיה מתלמידיו הבכירים של הרב חויתה, כותב על כך: “זוכר אני את שמחתנו העמוקה כשהיינו מקבלים בדואר נכנס מכתב תשובה על דברינו ממישהו מהחברים, במיוחד אם היה זה רב מפורסם שהתייחס לדברינו בתשומת לב רצינית וענה לנו על כל קוץ וקוץ תלי תלים של תשובות."530

			הכתיבה ההלכתית שימשה אפוא לכמה מטרות: הכשרת התלמידים במציאת מקורות רלוונטיים ובבניית טיעון הלכתי מסודר ובהיר; הרגל התלמידים להוצאה לאור של כתביהם ולהתכתבות עם רבנים בכירים; והגברת המוטיבציה ותחושת הסיפוק אצל התלמידים. וכך מעיד הרב בנימין הכהן: “ירחונים אלו המריצו ועוררו את התלמידים והחכמים ללמוד בעיון והעמקה, והיו התלמידים והחכמים נושאים ונותנים זה בדברי זה וע"י זה מחדדים זה את זה."531

			הרב חויתה הפסיק לעסוק בהוראה לילדים בשנת 1932, עת מונה כחבר בבית הדין שבראשו עמד הרב כלפון. לאחר פטירת הרב כלפון, מונה הרב חויתה לאב בית הדין (1950), תפקיד שנשא בו עד שעלה לישראל בשנת 1954. חמש שנים כיהן כרב של מושב ברכיה, עד שנפטר בשנת 1959 ממחלה קשה. 

			שני התלמידים הבולטים ביותר שהעמיד בשנות פעילותו כמחנך היו הרב רפאל כ'דיר צבאן והרב מצליח מאזוז. 

			הרב רפאל כ'דיר צבאן (ג'רבא 1909-ישראל [נתיבות] 1994)532 החליף את הרב חויתה כמרביץ תורה בג'רבא בשנים 1944-1932. בשנים 1956-1951 הוא כיהן כרבה של העיר מדנין שבתוניסיה. לאחר מכן עלה לישראל והתמנה לרבה של עיירת הפיתוח נתיבות שנוסדה סמוך לאותו זמן, תפקיד שמילא עד לפטירתו. הוא התמנה גם כחבר במועצת הרבנות הראשית לישראל. בכתיבתו הציג באופן מפורט את שיטת הרבנים כלפון וחויתה בהכשרת תלמידים לפסיקת הלכה ולכתיבת שו"תים.533 עם זאת, לא מצאתי ראיות לכך שמשך שנות פעילותו בארץ הוא פעל לשם הקניית דרך זאת לתלמידים צעירים.534 

			הוריו של הרב מצליח מאזוז (תונס 1971-1911) היו ילידי ג'רבא אך עברו לצפון תוניסיה והתגוררו בקרבת הבירה תוניס. על מנת לאפשר לבנם להתקדם בלימודים תורניים, הם חזרו עמו לג'רבא שם הפך לאחר כמה שנים לתלמיד מובהק של הרב חויתה. בשנת 1931 ביקשו חכמי תונס מהרב חויתה לבוא וללמד בישיבת חברת התלמוד שבעיר הבירה. הרב חויתה סרב אך שלח במקומו את תלמידו הרב מצליח, שלימד בישיבה עד שנת 1944. בשנת 1947 עבר את מבחני הדיינות והתקבל כדיין בבית הדין הרבני בתוניס, משרה שהייתה במימון ממלכתי. בית הדין נסגר בשנת 1958 ואז התקבל הרב מצליח כשופט בבית הדין המחוזי התוניסאי ושירת בתפקיד זה כמה שנים. בסיועו של הרב שמואל עידאן (ג'רבא 1924-בני ברק 1997),535 ששהה אז בתוניס בשליחות מטעם הסוכנות היהודית, יסד הרב מצליח בשנת 1963 בעיר תוניס ישיבה בשם כסא רחמים, על שם מורו הרב רחמים חי חויתה הכהן. בישיבה זאת לימד על פי שיטת רבותיו שבג'רבא, ובין תלמידיו היה גם בנו הרב מאיר מאזוז. בכ"א טבת תשל"א (18.1.1971) בשעת בוקר מוקדמת חזר מתפילת שחרית לכיוון ביתו ונרצח ברחוב על ידי מתנקש מוסלמי.536 

			ישיבת כסא רחמים בבני ברק

			לאחר שהרב מצליח מאזוז נרצח, החליט בנו הבכור מאיר (נולד ניסן תש"ה/מרץ 1945), שהיה אז בן 26, לעלות ארצה יחד עם אחיו הצעירים יותר. בעזרת הרב שמואל עידאן, שחזר לישראל בשנת 1965 והקים בפרדס כץ בית כנסת בשם בית רחמים, הקים הרב מאזוז בבני ברק ישיבה בשם כסא רחמים. ישיבה זאת נועדה להמשיך את דרכי הלימוד ואת הגישה התורנית שאפיינו את הישיבה המקורית בשם זה שאותה הקים אביו פחות מעשור לפני כן. במבט לאחור אפשר לומר, שבהקמת הישיבה מחדש בארץ יצר הרב מאיר מאזוז את התשתית להנחלת שיטתו של הרב כלפון להכשרת תלמידים לפסיקת הלכה ולכתיבת שאלות ותשובות בהלכה במדינת ישראל. 

			הרב חיים אמסלם — דוגמה להצלחת הרב מאזוז בהכשרת  תלמידי חכמים לכתיבה הלכתית

			בדף ויקיפדיה המוקדש לישיבת כסא רחמים, תחת הכותרת “מרבני הישיבה בעבר ובהווה", מופיעה רשימה ארוכה של רבנים שנשאו או נושאים תפקידים בישיבה. אולם תחת הכותרת “מבוגרי הישיבה" מופיעה רשימה של שני שמות בלבד: הרב משה לוי והרב חיים אמסלם.537 הרב משה לוי (2000-1961), שנפטר בדמי ימיו, היה לאחד מעמודי התווך של הישיבה ופעל בזיקה אליה מאז ראשית שנות השמונים ועד לפטירתו.538 בין השאר הדריך תלמידים בישיבה לכתוב שו"תים בדרכים התואמות לשיטת הרב כלפון.539 הרב אמסלם — ייבדל לחיים ארוכים — יצא מן הישיבה, ובזכות היכולות שרכש משך שנות לימודיו בה זכה לפתח מסלול חיים של פעילות תורנית עצמאית, באופן המביא לידי ביטוי יסודות מרכזיים בשיטת הרב כלפון. 

			הרב אמסלם נולד באלג'יריה בשנת 1959. סמוך לאחר מכן עברו הוריו לעיר ליון שבצרפת שם גדל עד 1970 עת עלה ארצה עם הוריו. בשנים 1981-1976 (מגיל 16 עד גיל 22) למד בישיבת כסא רחמים והיה מהבולטים שבתלמידיה. בראיון שקיימתי עמו ב־5.1.2020 סיפר, שהרב מאיר מאזוז היה מלמד את התלמידים לכתוב דברי הלכה: הוא היה נפגש עמם בשבת אחר הצהריים ומציע לפניהם שאלה ומראי מקום, והם היו דנים יחדיו בעניין זה. משך השבוע, כל אחד מן המשתתפים היה מחפש מקורות נוספים, כותב טיוטה של תשובה הלכתית, ומגיש אותה לרב. הרב מאזוז היה קורא מה שכתבו ומעיר להם הערות. למשל: “סיכמת מה שאמרו קודמיך — היכן התוספת שלך למה שקראת אצל אחרים?" או: “דברים אלו אינם נכונים, צריך לעיין עוד". או: “לא כך כותבים על חכם שאתה חולק עליו — יש לכתוב בצורה מכובדת ובענווה". וכך התרגלו התלמידים לכתוב ויצאו מהם מחברים חשובים. הרב אמסלם העיד שגם בישיבת כסא רחמים, כמו בג'רבא, עודדו את התלמידים לשלוח מפרי עטם לפרסום בבמה תורנית.540 כתב־העת התורני אור תורה היה במה מרכזית למטרה זאת. אור תורה נוסד בישראל בשנת 1968 על ידי חכם ישראל כהן שנולד וגדל בג'רבא, התחנך שם על פי שיטת רבי כלפון, ובעידודו של הרב שמואל עידאן החליט לייסד בארץ כתב־עת שימלא את אותם הייעודים שמילאו כתבי־עת תורניים שראו אור בג'רבא.541 וכך העיד הרב אמסלם: 

			לפעמים שואלים אותו [את ישראל כהן, עורך ‘אור תורה']: מדוע אתה מוציא לאור חידושי תורה וכתיבה של תלמידים? מדוע לא רק של רבנים חשובים? והוא עונה: אינני צריך את הרבנים. אני רוצה לעודד את התלמידים דוקא. ואמנם [אמר הרב אמסלם] כשהייתי לומד בישיבת כסא רחמים, היו אומרים למישהו שחידש חידוש יפה: מדוע לא תשלח ל"אור תורה"? אולי ידפיסו את זה! ואני התחלתי מפרסם ב"אור תורה" משנת תשל"ו. וכל שנה הייתי מפרסם שם 2 או 3 חידושים, תשובות וכדומה. והתמדתי בכך שנים רבות.542

			
				
					[image: ]
				

			

			שער הגיליון הראשון של אור תורה סיוון תשס"ח — 1968

			הרב אמסלם הצעיר הוסמך לרבנות בשנת 1980 ומשך שנתיים שימש כר"מ בישיבת כסא רחמים. הוא נקלט היטב בחוגים של יוצאי ג'רבא שהתרכזו סביב הישיבה, עד כדי כך שבשנת 1982 שודך לרעייתו חנה, שהיא דור חמישי לרב כלפון.543 באותה שנה נבחר לכהן כרב המושב שרשרת, שנוסד בשנת תש"ט על ידי עולים מג'רבא. חיבורו התורני הראשון דרכי העיון עסק במתודולוגיה של לימוד תורה והלכה, תוך התמקדות בשיטתם של חכמי ג'רבא — הרב כלפון, הרב חויתה, הרב צבאן והרב מאיר מאזוז.

			תוכן העניינים של “דרכי העיון"

			חיבורו השני, שאלות ותשובות מנחת חיים, ראה אור בשנת תשמ"ה בהיותו בן 26. ככל הנראה, זהו ספר השו"ת הראשון שחובר על ידי תלמיד חכם שהוכשר בישראל לפסיקת הלכה ולכתיבת שו"תים על פי שיטת הרב כלפון. בין המסכימים על הספר היה הרב רפאל כ'דיר צבאן אשר שיבח את המחבר באומרו: 

			הרב המחבר הי"ו בספרו זה מחפש חיפוש מחיפוש בספרי הפוסקים ראשונים ואחרונים, מעיין מתון, ומסיק שמעתתא אליבא דהלכתא, כדרכם של רבותינו המפורסמים ואשר לאורם הולכים בישיבת כסא רחמים מיום היווסדה ועד עתה.544 

			כאמור לעיל, הרב צבאן הוכשר בג'רבא לכתיבת הלכה על פי שיטת הרב כלפון. לאחר מכן הוא עמד בראש בית מדרש והכשיר תלמידים על פי שיטה זאת. בפיסקה שלעיל הוא מעיד, כי בישראל נמצא מוסד תורני הממשיך את דרכם של בתי המדרש בג'רבא — ישיבת כסא רחמים. כמו כן הוא מעיד, שההעתקה של השיטה לישראל הצליחה — שהרי הרב חיים אמסלם, שכף רגלו מעולם לא דרכה באי ג'רבא, חיבר ספר שו"ת שלם שמתוכנו ניכר שהוא שולט היטב בשיטה זאת. 

			נאמן לשיטה שרכש מהרב מאזוז, חש הרב אמסלם מחויבות לבטא את ממצאיו ההלכתיים אף אם לא תאמו עמדות של רבנים מפורסמים ובכירים. כדוגמה לכך אציין שהוא דן בשאלה האם מותר בשבת לערות מים מתוך מיחם על תבשיל המונח על הפלטה שהתייבש יתר על המידה.545 בעת כתיבת מנחת חיים היה הרב עובדיה יוסף בשיא גדלותו ועוצמתו: שנתיים לפני כן (1983) סיים כהונה של עשר שנים כרב הראשי הספרדי, וכמעט מיד נכנס לתפקיד ראש מועצת חכמי התורה של ש"ס. הרב עובדיה דן בשאלה זאת בתשובה שראתה אור בשנת תשמ"א (1981), ופסק שלמרות שבמרוקו נהגו להתיר לעשות כן, דעת הרב יוסף קארו היא שהדבר אסור, ועל כן ספרדים ובני עדות המזרח החיים בישראל חייבים לקבל את דעתו של הרב קארו ועבורם הדבר אסור בהחלט.546 הרב אמסלם הגיע למסקנה שהרב עובדיה פירש את עמדת הרב קארו באופן שגוי, ופסק שגם לדעת הרב קארו מותר לערות מים מהמיחם על התבשיל שבפלטה. לפיכך רשאים לעשות כן לא רק מרוקאים אלא כל הספרדים הנוהגים כמרן. אף על פי כן פנה הרב אמסלם לרב עובדיה על מנת לקבל הסכמה על ספרו החדש. לשבחו של הרב עובדיה ייאמר, שהוא ראה שהרב אמסלם חולק עליו, ציין שהוא אינו מקבל את פרשנות הרב אמסלם בדברי השו"ע ועומד על דעתו לאסור — ועם זאת לא נמנע מלכתוב הסכמה מאוד חיובית לספר. בין השאר כתב:

			עברתי בין בתרי אמרותיו וראיתי כי עמו עוז ותושיה בחריפות ובבקיאות, נושא ונותן באמונה בדברי רבותינו הפוסקים ראשונים ואחרונים חדשים גם ישנים, לאסוקי שמעתתא אליבא דהלכתא. איישר חיליה לאורייתא.547

			
				
					[image: ]
				

			

			הסכמת הרב עובדיה יוסף למנחת חיים

			במבוא למנחת חיים דן הרב אמסלם בחשיבות הכשרת תלמידי חכמים לכתיבה תורנית, וכותב: 

			ואם באתי לתאר את סדר הלימוד והכתיבה אשר הדריכנו בהם מורי ורבי ה' ישמרהו ויחייהו [= הרב מאיר מאזוז], אשר ינק את דרכי העיון והכתיבה מכת של קודמין, אחרוני חכמי תוניס אשר קטנם היתה עבה ממותנם של חכמי זמנינו, יִכלֶה הזמן והמה לא יכלו, ותורה מחזרת על אכסניא שלה.

			כלומר, לא רק הרב צבאן כמביט על סגנון הכתיבה של מנחת חיים אלא גם הרב אמסלם עצמו, באופן סובייקטיבי, רואה את שורשי גישתו התורנית בדרך הלימוד ובכתיבה הלכתית כיונקים ממסורת חכמי תוניס, המסורת שאותה הביא הרב מאיר מישיבת כסא רחמים המקורית בתוניס — ישיבה שבה לימד הרב מצליח מאזוז על פי דרכם של מוריו, חכמי האי ג'רבא.

			לקראת סוף שנות השמונים, בהיותו כבן שלושים, נתמנה הרב אמסלם כרב של אחת השכונות בנתיבות ולראש מוסדות משפחת אבוחצירא שבעיר. בין השאר, היה ממונה על כוללים שבהם למדו תלמידי חכמים צעירים, ובתוקף תפקידו זה יזם הוצאה לאור של קובץ תורני שנתי, שבו יראו אור חידושים תורניים של אברכי הכוללים. למרות שדרכי הלימוד בכוללים אלו לא היו על פי שיטת הרב כלפון, הוא קיווה שעצם הציפייה שיפרסמו חידושים בדפוס תביאם לכך שיורגלו להקדיש זמן לכתיבה תורנית נאותה. 

			הכרך הראשון של אור ישראל ראה אור לקראת חג השבועות תשמ"ח/1988, ושם כתב הרב אמסלם:

			חוברת זו היא תוצר של ילדי עשתונותיהם של האברכים היקרים המסתופפים בכוללים שלנו המפוזרים ברחבי הארץ מירוחם ודימונה שבדרום ועד לקרית שמונה ומעלות שבצפון. רבותינו עמדו והדגישו את החשיבות של כתיבת חדושי תורה, דבר המפרה ומגדיל את כוח היצירה וההעמקה של הלומד. אף אנו מעודדים את האברכים לשלוח יד בכתיבה תורנית למען קידומם.548 (ההדגשות שלי, צ"ז)

			ובהקדמתו לכרך השני הוא כותב:

			כללי הכתיבה הנכונה — הנסוח, הקצור, התמצות, הבהירות, ההכרעה והמסקנא וכדומה — הם תורה בפני עצמה, אשר מתוך משלוח יד בכתיבה אדם למד את יסודותיה. ואם אין גדיים אין תיישים. ועל כן חובה מוטלת על הרבנים רועי צאן קדשים ראשי הישיבות שיחיו, לעודד תחום יקר זה אשר לדאבונינו לא רבים יחכמו בו.549 (ההדגשות שלי, צ"ז)

			ניכר שהרב אמסלם רכש והפנים את דרכי היצירה והכתיבה ההלכתית ממורו הרב מאזוז, והכיר בחשיבות של הנחלת שיטה זאת של כתיבה הלכתית לתלמידי חכמים צעירים. עם זאת, אין סימן לכך שבכוללים שפעלו תחת המטרייה של מוסדות אור ישראל אבוחצירא, התקיימה הנחלה מסודרת ועקבית של שיטת הרב כלפון לרכישת מיומנות של פסיקת הלכה באמצעות תרגול כתיבת תשובות הלכתיות. הנחלה זאת נותרה שנים רבות נחלה בלעדית של ישיבת כסא רחמים ועל כן נחזור עתה לעיין במה שהתרחש שם. 

			ישיבת כסא רחמים — הקמת כולל ערב לאברכים לפיתוח  היכולת לכתיבת שו"תים (1997)

			ככל שחלפו השנים, נודעה ישיבת כסא רחמים בראשותו של הרב מאיר מאזוז כמתייחדת בכמה דרכים. האחת: כמסגרת תורנית שבה ניתן לרכוש כלים ללימוד ברוח העיון הספרדי/התוניסאי, כפי ששיטת לימוד זאת התפתחה בג'רבא במחצית הראשונה של המאה העשרים.550 השנייה: הרב מאזוז נטע בתלמידיו הכרה בחשיבות רכישת ידע מעמיק של דקדוק השפה העברית ושל המקרא. והשלישית, שבה אני מתמקד כאן: הישיבה הקנתה באופן שיטתי לתלמידים מתקדמים יכולות לפסיקת הלכה ולכתיבה הלכתית בהירה, בצורה של תשובה הלכתית. 

			במחצית השנייה של שנות התשעים אירעה התפתחות נוספת: במסגרת הישיבה הוקם בשנת 1997 כולל שו"ת ויען שמואל, על שם הרב שמואל עידאן.551 ראוי להזכיר, שלאחר המהפך של 1977, עת הוקמה לראשונה ממשלה בראשות מפלגת הליכוד, בוטלו המכסות על מספר תלמידי הישיבות ש"תורתם אמנותם" והתחיל גידול מתמיד במספרם, ולאחר מכן — במספר האברכים שביקשו להמשיך בלימודים אחרי הנישואין. בהמשך, עם עליית משקלם האלקטורלי של המפלגות החרדיות, ולאחר ייסודה של מפלגת ש"ס, הפכו מפלגות אלה למבוקשות כשותפות פוליטיות הן על ידי מפלגות הימין והן על ידי מפלגות השמאל. תמורת הסכמתן לתמוך באחד הצדדים, זכו המפלגות החרדיות בהגדלת המימון הממלכתי למוסדות תורניים.552 התפתחות זאת איפשרה להקים מסגרות לימוד ממומנות לא רק לתלמידים רווקים בישיבות הגבוהות אלא גם לאברכים נשואים ובכלל זה מימון הקמת “כולל ערב" של כסא רחמים. אולם, ההחלטה לייעד את הכולל למטרה ספציפית זו לא נבעה מאפשרות המימון, אלא ממדיניותה ומהשקפתה של הנהלת ישיבת כסא רחמים, שראתה ערך מרכזי בטיפוח היכולת לפסוק הלכה ולחבר תשובות הלכתיות. ואכן, כך נומקה ההחלטה להקים כולל למטרה זאת: 

			כבר נודעה החשיבות העצומה שיש בכתיבת חידושי תורה בכלל ושל שאלות ותשובות בהלכה בפרט. אשר ע"י כך מתלבנים ומתבארים הדברים. וגם, ע"י כך רוכש האברך את היכולת והכושר להגיע לידי אסוקי שמעתתא אליבא דהלכתא. וזו דרך רבותינו מדור דור ללמד את בני יהודה קסת,553 לחדש חידושים בכל חלקי התורה. וכך מלמדים בישיבתנו הקדושה להרגיל הנער מתחלת דרכו כשעודו לומד אצל רבותיו. וכדי שלא ילך ההרגל הזה לריק, הקימה הישיבה בס"ד כולל שו"ת לאברכים בשעות הערב להמשיך ללמוד מלאכת הכתיבה אשר צריכה לימוד רב.554 [ההדגשה שלי, צ"ז]

			בקטע זה מודגש, שהקניית מיומנויות של כתיבת חידושי תורה, ובפרט תשובות הלכתיות, התנהלה בישיבת כסא רחמים במשך כל שנות פעילותה. ההחלטה להקים “כולל שו"ת" עבור אברכים נשואים מוצגת כהמשך מתבקש למדיניות המקורית של הישיבה בתחום זה, שמטרתה לשמר אצל אברכי הכולל את היכולות שכבר רכשו בשנות לימודיהם בישיבה ולהביאם לכך שאף יעצימו ויעמיקו את מומחיותם ככותבי תשובות הלכתיות. 

			לאחר כשנה, החל להופיע מטעם כולל זה כרך שנתי ויען שמואל, שעיקר תכליתו הוצאה לאור של תשובות שכתבו אברכי הכולל.555 וכך נכתב במבוא לכרך הראשון:

			אנו תקוה כי חוברת זו תמצא חן בעיני אלקים ואדם. ועי"ז תרבה הדעת, וילמדו גם שאר האברכים לכתוב חידושי תורה ותשובות בשפה ברורה ובעיון זך וישר. והרינו שמחים לקבל הערות והארות ונמסרם בס"ד לרבנים הכותבים איש איש על שמו הטוב להגדיל תורה ולהאדירה.556

			ניכר הדמיון בין מטרות השנתון ובין המטרות של כתבי העת התורניים שראו אור בג'רבא עצמה, וכן המטרות של כתבי העת אור תורה ואור ישראל שנזכרו לעיל. החידוש בויען שמואל היה בכך, שהוא התמקד בעידוד כתיבה הלכתית דווקא וסונף למסגרת לימוד לאברכים נשואים, שתכליתה הקנייה שיטתית של יכולות ומיומנויות בתחום זה. 

			תוכן העניינים של הכרך הראשון של “ויען שמואל"

			עיון בתוכן העניינים של הכרך הראשון מלמד, במבט לאחור, שהקמת הכולל אכן קידמה את מימוש המטרה המבוקשת: בכרך זה נכללו תשובות הלכתיות של 12 אברכים תלמידי הכולל. מאז, שמונה מהם הוציאו לאור ספרים תורניים פרי עטם, כאשר ארבעה הוציאו לאור כרכי שאלות ותשובות ואחרים חיברו ספרים במקצועות תורניים אחרים:

			הרב יגאל כהן מוזמן להביא את שיטת כסא רחמים  לכולל בעיר חולון 

			באמצע שנות השמונים הגיע לשכונת תל גיבורים שבחולון הרב חיים רבי.557 הוא למד במוסדות תורניים חרדיים אשכנזים, אך בהשפעת הרב עובדיה יוסף והרב מאיר מאזוז אימץ זהות ספרדית־מזרחית מודגשת ופנה ל"זיכוי הרבים", היינו קירוב הציבור הרחב לעולם התורה והמצוות. אחד מבתי הכנסת הוותיקים בשכונה היה בית כנסת עטרת חכמים שנוסד על ידי עולים מעיראק, ובאותה עת נמנו עם מתפלליו בעיקר פנסיונרים מבוגרים. בהסכמת הגבאים, הקים הרב חיים רבי בבית הכנסת בית מדרש והחל להעביר שיעורים למגוון קהלים.558 זמן קצר לאחר מכן, בשנת תשנ"ג/1993, הוא הזמין את הרב יגאל כהן להיות ר"מ בבית מדרש זה, שתלמידיו היו אברכים חוזרים בתשובה. הרב יגאל כהן למד בישיבת כסא רחמים במחצית השנייה של שנות השמונים ובתחילת שנות התשעים. בכלל זה, למד את שיטת העיון התוניסאי וכן את שיטת כתיבת תשובות בהלכה.559 מורו המובהק בישיבה היה הרב משה לוי. הרב כהן מעיד כי “רוב תורתי למדתי ממנו".560 כאמור, הרב רבי לא למד בכסא רחמים אך העריך מאוד את הרב מאיר מאזוז. פנייתו לרב יגאל כהן נעשתה בשאיפה שממנו יזכו התלמידים ללמוד על פי שיטת כסא רחמים:

			בחודש אדר תשנ"ג באו אלי [= אל הרב יגאל כהן] ראשי ומנהלי בית המדרש עטרת חכמים בחולון ת"ו וענוותם תרבני561 לבקשני לשמש כר"מ בבית המדרש הנ"ל בדרך הלימוד הנ"ל. ולאחר שקיבלתי את ברכתם ועידודם של רבותי ובראשם מרן ראש הישיבה הנ"ל [= הרב מאיר מאזוז] החילותי בר"ח אייר תשנ"ג ללמוד עם חברים מקשיבים כמנין אברכים בעלי תשובה הי"ו [...] תהילות לאל יתברך עזרנו ה' והספקנו ללמוד בס"ד הלכות נדה שבת ומקצת מהלכות עירובין הנצרכים והלכות מליחה והכל בעיון נמרץ מן התלמוד ועד לטוש"ע ופסק הלכה למעשה. וגם למדנו בבקיאות רוב ככל מסכתות סדר מועד ומסכת חולין. והנה במשך השנים רבים מן האברכים הי"ו שלמדו את דרך הלימוד הנ"ל נתמנו בס"ד לרמי"ם בבית מדרשנו וחלק יצאו מן ביהמ"ד ללמד במקומות אחרים וכמעט שכל אחד מן האברכים הנ"ל מוסר שיעור בערב לבעלי בתים. ודבר זה יאמר לזכותו של ידי"ן הגאון ר' חיים רבי שליט"א ראש בית המדרש שעמד על כך שהאברכים יתנו שיעורים לבעלי בתים בשעות הערב זכרה לו אלקי לטובה.562

			מתיאור תוכנית הלימוד של הרב כהן עם תלמידיו עולה, שהם למדו גמרא בעיון, והמשיכו את המעקב אחר הנושאים ההלכתיים שנדונו במסכתות התלמוד תוך עיון בספרות ההלכתית, עד שהגיעו לשורה התחתונה של “הלכה למעשה". רכישת יכולת עיון זאת הקנתה לבוגרים כישורים הדרושים לשמש בהמשך דרכם כמורים בישיבת עטרת חכמים או במקומות אחרים. בנוסף, הם העבירו שיעורי ערב ל'בעלי בתים", היינו לאנשים שלאחר שעות העבודה הגיעו לבתי המדרש או לבתי הכנסת להשתתף בשיעורי תורה. 

			למרות האמור, ככל הנראה לא עסק הרב יגאל כהן בתרגול שוטף של התלמידים בכתיבת חידושי תורה וככל הנראה לא תרגל אותם באופן שיטתי כיצד לכתוב תשובות הלכתיות. לפיכך, כעבור שמונה שנים שבהם לימד בישיבה, החליט הרב כי צריך לזרז את תלמידיו לכתיבה, וכי הדרך לעשות היא על ידי ייסוד כתב־עת תורני פנימי של הישיבה, שזאת מטרתו: 

			בענין כתיבת חידושי ש"ס ופוסקים, אף שכפעם בפעם בתוך השיעורים דיברנו על מעלתם ועודדנו את האברכים לכתוב חידושי ש"ס ופוסקים, מ"מ עדיין אין הקומץ משביע [= התפוקה היתה דלה]. וראיתי שיש צורך לעשות מעשה אשר ימשוך את לב האברכים להעלות דבריהם על הכתב וללמד בני יהודה קס"ת. ואז עלה במחשבה בס"ד ליסד בל"ן [= בלי נדר] ירחון תורני פנימי בכל מקצועות התורה, ומידי חודש בחודשו יפרסמו אברכים מפרי עמלם. גם יהיו בו מדורים בנושאים חשובים כגון מעלת הכתיבה, חכמה ומוסר, וכיוצא, לפי הצורך והענין, שיהיה בהם תועלת מרובה לבית מדרשנו להגדיל תורה ולהאדירה.563 

			כבוגר שיטת ההכשרה התורנית בישיבת כסא רחמים, סבר הרב יגאל כהן שראוי שתלמידי ישיבה יעסקו בכתיבת חידושי תורה ופסקי הלכה. כאשר ראה שהם אינם נענים להטפותיו, הוא נקט בשיטה ג'רבאית: הקמת כתב־עת תורני שבו יפורסמו פירות הכתיבה של תלמידיו. כתב העת נשא את הכותרת וקנה לך חבר וכמה גיליונות ראו אור למשך כשלוש וחצי שנים.564 עיון בגיליונות כתב העת מלמד, שכתבו בו רבנים שלימדו בבית המדרש וכן אברכים מקרב תלמידי הכולל. יתר על כן, מדי פעם היווה כתב העת במה למשא ומתן בכתב בין המורים והתלמידים. כך למשל, הרב יגאל כהן נשאל:565 אם הבעל מחליט לקבל שבת מוקדם, האם החלטתו מחייבת את אשתו כך שגם היא צריכה להדליק נרות מוקדם יותר ולקבל עליה את השבת לפני המועד התקני? הוא כתב תשובה ארוכה, שמסקנתה כי אין החלטת הבעל לקבל את השבת מוקדם מן הרגיל מחייבת את אשתו. על תשובה זאת העיר יניב נתן, אחד מתלמידיו של הרב כהן, כי ראיה שהביא הרב כהן מדברי הראב"ן אינה ראיה תקפה, כי דברי הראב"ן מתפרשים היטב באופן אחר.566 להערה זאת השיב הרב יגאל כהן, שתלמידו אכן הצביע על חולשה בטיעונו וכי הראיה מן הראב"ן אכן מעורערת! אף על פי כן, כותב הרב כהן, המסקנה הכללית של התשובה במקומה עומדת, מכיוון שבתשובה הובאו סימוכין רבים אחרים לביסוס המסקנה, מלבד הראב"ן. 

			על אף שכתב העת הוגדר כפרסום פנימי של ישיבת עטרת חכמים עבור תלמידיו, עותקים ממנו הגיעו גם לקוראים מחוץ לישיבה. כך לדוגמה בחוברת שבט תשס"א של וקנה לך חבר הופיעה תשובה הלכתית של אחד מתלמידי הישיבה, איתן רומנו. בגיליון ניסן של אותה שנה הודפס מכתב ביקורת על תשובה זאת, פרי עטו של הקורא יהונתן קויתי מ"כולל תורת משה אמת שעל יד ישיבת כסא רחמים".567 

			מטרת כתב העת וקנה לך חבר לעודד תלמידים לכתיבה תורנית, מגוון הכותבים והמגיבים, והעובדה שהיא הפכה לבמה למשא־ומתן בין תלמידי ותיקים וצעירים ובין אנשי עטרת חכמים לאנשים שמחוץ לישיבה — מציבים כתב עת זה כממשיך המטרות והמאפיינים של כתבי העת שראו אור בג'רבא בעשורים האמצעיים של המאה העשרים. עם זאת, המידע שמסר הרב יגאל כהן אודות שיטת ההוראה שלו לתלמידי הכולל מתאר דווקא את דרכו בהנחלת לימוד על דרך העיון. הוא לא באר אם תרגול התלמידים בכתיבת תשובות הלכתיות היה חלק מתוכנית הלימודים בכולל, ואם כן, כיצד התבצע הדבר.568 

			הגם שאיננו יודעים אם (וכיצד) רכשו תלמידי כולל עטרת חכמים יכולות לכתיבת שו"תים, עצם העובדה שהרב חיים רבי הזמין את הרב יגאל כהן, בוגר ישיבת כסא רחמים להיות ר"מ בישיבת עטרת חכמים בחולון מלמדת, שדרך הלימוד של חכמי ג'רבא הפכה בראשית שנות התשעים של המאה העשרים לשם דבר ולמותג מבוקש גם מחוץ לחוגים של יוצאי ג'רבא וצאצאיהם. 

			הרחבת הוראת השיטה לכתיבת שו"תים לכל הארץ —  יוזמתו של הרב חיים כהן (תשס"ח)

			הגעת הרב כהן למלא תפקיד ר"מ בחולון משקפת תפוצה של שיטת חכמי ג'רבא על דרך ה־PULL, היינו, הרב יגאל כהן ישב ולמד בכסא רחמים, והרב חיים רבי “משך" אותו להגיע וללמד בחולון. בשנת 2008 חל שינוי דרמטי, כאשר חכם חיים כהן מבני ברק יזם הרחבה גדולה של הקניית מיומנות כתיבת השו"תים באמצעות נקיטה בדרך ה־PUSH.569 

			הרקע הביוגרפי של חיים כהן היה שונה מזה של רבים מן הסובבים את ישיבת כסא רחמים, ואולי יש בכך כדי להסביר את רוח היזמות שהניעה אותו להפיץ באופן אקטיבי את שיטת חכמי ג'רבא בדרך שמחוץ למוסד הישיבתי הקיים.570 הוא התחנך בסביבה של “כיפות סרוגות", למד במדרשיית נעם, בישיבת הכותל ובבר אילן. בהמשך התקרב לעולם הישיבות של “הכיפות השחורות" ולימד בכמה ישיבות, כולל ישיבת הדרום. מזה שנים הוא תלמיד חכם הנהנה מיגיע כפיו ומפרנס את משפחתו מעיסוקו בתחום המסחר. הרב כהן נתוודע לדרך הלימוד של חכמי תוניסיה בכלל ושל הרב כלפון בפרט בזכות התקרבותו ההדרגתית לישיבת כסא רחמים ולרב מאיר מאזוז. 

			בשנת תש"ע כתב חכם חיים כהן אודות ניסוי שערך מישהו ממשפחתו:

			מכיר אני קרוב משפחה שניסה שיטה זו [= של הכשרת תלמיד חכם צעיר לכתיבת שו"ת] עם בנו אשר למד באחת הישיבות המובילות אשר עיקר מעיינם היה בעיון הש"ס ובקושי בקושי בהלכה. והצליח מעל המשוער. ובתוך כשלוש שנים — ולמרות שכמעט את הכל למד בהחבא — הצליח [הבן] לכתוב עשרות רבות של שו"תים ובמקביל גם לעבור כמעט את כל בחינות ה‘יורה יורה' [= בחינות ההסמכה לרבנות] והוא כיום לאחר נישואיו כמעט מורה הוראה בסביבתו. וכל זה בזכות שיטה זו.

			כאשר נפגשתי עמו בשלהי 2019 הסביר לי הרב, שבחר בנוסח הנ"ל על מנת לא להבליט את הצלחתו האישית, אך למעשה — מדובר בבנו, אשר למד בישיבה חרדית אשכנזית באזור חיפה, שם דגלו בשיטת “תורה לשמה" ולא עודדו כלל לימודים שתכליתם פסיקת הלכה. הרב חיים כהן ביקש להקנות לבנו את היכולות של פסיקת הלכה על פי שיטת הרב כלפון הנלמדת בישיבת כסא רחמים. הוא היה שולח לבנו בפקס שאלה בהלכה עם מראי מקום לכמה ספרי פסק ושו"ת. בנו היה מכין טיוטה של תשובה ושולח בפקס לאבא. האבא היה מעיר הערות ומציע שיפורים. וכך במשך הזמן רכש בנו יכולת במענה על שאלות הלכתיות ומיומנות של כתיבת התשובה בכתב. בעת ששוחחנו מסר הרב חיים כי בנו מתגורר באזור נתניה ורבים פונים אליו בשאלות הלכתיות ונענים.571 

			בעקבות הצלחת הניסוי, התחזקה אצל הרב חיים כהן התחושה, שלא טוב הדבר ששיטת לימוד מוכחת ומעולה זאת נודעת רק בישיבת כסא רחמים ונלמדת רק שם. מתוך שכנוע פנימי עמוק הוא החליט להביא את בשורת שיטה זאת לתלמידי ישיבות ולאברכים ברחבי הארץ. הרב חיים כהן פנה לתלמיד חכם צעיר מישיבת כסא רחמים, הרב יוסף פרץ,572 אותו הכיר כמי שהינו בעל “ותק רב הן בכתיבת שו"תים והן בבדיקת שו"תים של תלמידים מכסא רחמים", והציע לו ללמד את השיטה לקבוצות מחוץ לישיבה. הרב חיים כהן קיבל על עצמו את האחריות לכיסוי כל העלויות (כולל תשלום לרב פרץ עבור ההוראה, הנסיעות וכל כיוצא בכך). הם תלו מודעות בישיבות בבני ברק, ופתחו את קבוצת הלימוד הראשונה בבית כנסת הסמוך למקום מגוריו של הרב חיים כהן. הקבוצה נפגשה פעם בשבוע, וכל פגישה עוצבה באופן דומה:

			השיעור מתחלק בדרך כלל לשני חלקים. בחלקו הראשון — כך היה במחצית השנה הראשונה של הקבוצה — [הרב פרץ] קרא ודיבר על חשיבות ותועלת הכתיבה מפי ספרים וסופרים; ואחר חצי שנה אומר הוא כללים בהלכה: כללי “ספק ברכות להקל", “ספק ספיקא", “פסיק רישא", ועוד. ובשאר השיעור מתקיים דיון על התשובה לשאלה שניתנה בשעורים הקודמים, כאשר תוך כדי השיעור ניתנת למשתתפי השיעור לשמוע דעות נוספות וכן להעיר את הערותיהם לפי העניין.573

			תיאור מפורט יותר של הפעילות במפגשים של קבוצות הלימוד נתן כעבור זמן אחד מן המשתתפים:

			בדרך פשוטה וקלה נוחלים בו [במפגש] את הדרך לכתיבת שו"ת, כאשר נמסרת למשתתפי השיעור שאלה עם מקורות לעיון. וכל אחד מעיין במקורות כפי כוחו ויליף חיפוש מחיפוש וכותב את אשר העלתה ידו בענין. ואח"כ שומע שיעור באותו הענין מאת מורנו הרב [יוסף פרץ] ורואה איך לגשת לשאלה הניצבת וכיצד לבנות את מהלך התשובה עד למסקנא ההלכתית. בנוסף לכך, לומדים כללים רבים וחשובים בהלכה בכללי הפוסקים והפסיקה, ובדיבוק חברים. ולאחר מכן עובר מוה"ר [= מורנו הרב] על התשובה של התלמיד, מעיר את הערותיו, מסדר ומתקן את התשובה הן בתוכן הדברים והן בסדרן, הן בצחות הלשון והן בדקדוק והן בכללי הכתיבה. וכך בשיטה זו יכול כל משתתף לקנות את תורת כתיבת שאלות ותשובות כדרך רבותינו גאוני הדורות.574

			בשנת תשס"ט כבר פעלו ארבע קבוצות לימוד במתכונת דומה, בעיקר באזור צפון־מערב הנגב, אזור שבו התגוררו רבים מעולי דרום תוניסיה מאז עלותם ארצה בעשור הראשון למדינה. עקב כך היה אזור זה נוח להקמת קבוצות לימוד לכתיבה הלכתית. על בסיס שתי שנות פעילות אלו יזם הרב חיים כהן, בשיתוף עם הרב יוסף פרץ, הוצאה של שנתון שכותרתו שואל ומשיב, שבו יראו אור תשובות הלכתיות פרי עטם של התלמידים. 

			עמוד השער של הכרך הראשון של שואל ומשיב

			בכרך הראשון (שנת תש"ע) ראו אור לא פחות מארבעים תשובות הלכתיות.575 כמעט כולן חוברו על ידי המשתתפים בקבוצות הלימוד מלבד שתיים: האחת מאת הרב יוסף פרץ והשנייה מאת הרב חיים כהן, שהשתתף בחוג הראשון לכתיבת שו"תים שאותו יזם, במקביל לעיסוקו במסחר. סמוך לתחילת השנתון מופיע מאמר פרי עטו של הרב כהן, בו הוא מציג בבהירות ובתמציתיות את שיטת הרב כלפון. כעדות ליעילות השיטה מציין הרב חיים כהן, כי אחת התשובות בקובץ נכתבה על משתתף באחד החוגים, שהינו דור חמישי לרב כלפון משה הכהן. הוא מוסיף כי תשובה זאת 

			היא דוגמא חיה של פירות שאפשר להשיג לאחר השתתפות של פחות משנה. ובפרט שאותו תלמיד אינו אברך מן השורה אלא עסוק לפרנסתו במשרה מלאה כך שהתוצאות הן הוכחה לנכונות רעיונותיו של מורנו ר' כלפון זצ"ל.576 

			גם כאן נמנע הרב חיים לציין, שהאדם ה"עסוק לפרנסתו במשרה מלאה" ולמרות זאת הגיע להישגים ממשיים בכתיבת תשובות הלכתיות, אינו אלא הוא עצמו.577 

			נעבור עתה למבט על תוכן העניינים של הכרך הראשון של שואל ומשיב. ברור שחלק ניכר מן התשובות נכתבו במסגרת תרגולת השיטה: ארבע תשובות עוסקות בנושא “האם מותר לומר תהילים בעל פה"? ארבע תשובות דנות ב"האם מי שנמצא באלוקי נצור מותר לו לענות ימלוך [בקדושה]"? שלוש תשובות עונות על השאלה “האם מותר להדיח את הרצפה בשבת בזמננו?", שתי תשובות מוקדשות לשאלה “מתי מותר להדליק נרות חנוכה בברכה?", ושלוש תשובות נכנסות לעובי הקורה של אופן “אזכרת ה' בלימוד ובדרשה". אולם, חלק אחר של התשובות עוסקות בשאלות שככל הנראה הזדמנו בפני מחבריהם באופן עצמאי, כגון: “האם מותר לצרוב דיסקים?", ו"האם מותר לחדש דברים [= חידושי תורה] בימי העומר ולברך שהחיינו?".

			בכרך השני של שואל ומשיב שראה אור בשנת תשע"א/2011, נוסף מדור חדש, סמוך לתחילת הכרך, ובו נכללו מכתבי שבח ועידוד לפרויקט. מקצת מכתבים אלו חוברו על ידי רבנים, ובכללם הרבנים צמח מאזוז ומיכאל סגרון מישיבת כסא רחמים. אולם חלק מן הרבנים אינם שייכים ל"עולם" הזה. אחד מהם הוא הרב מיכאל אסולין, ראש ישיבת יושיביה.578 רב אחר הוא הרב דוד פֶנדֶל, ראש ישיבת ההסדר אפיקי דעת בשדרות.579 לכל אחד ממוסדות אלו אופי שונה מזה של כסא רחמים: ישיבת יושיביה מגדירה עצמה ספרדית־ליטאית, היינו, מוסד חרדי לבעלי תשובה ומתחזקים, הפועל מתוך זיקה חזקה למסורת הלימוד הליטאית. הישיבה בשדרות, מעצם היותה ישיבת הסדר, איננה חרדית אלא ציונית. יתר על כן, הרב דוד פנדל כלל אינו ממשפחה ספרדית: הוא נולד בשנת 1961 וגדל ביישוב אמיד בארצות הברית, עלה לישראל בשנת 1978, ולאחר שנות לימודים במוסדות תורניים שירת כרב בחיל התותחנים. הכרת רבנים משני מוסדות אלו בערך השיטה של רבי כלפון הינה סימן דרך בהתרחבותה לחוגים תורניים בעלי מסורת אחרת מדרך הלימוד הג'רבאית. 

			שאר המכתבים שבתחילת הכרך השני חוברו על ידי אברכים שהשתתפו בקבוצות הלימוד לכתיבת שו"ת של שואל ומשיב. אברכים אלו נחלקים לשתי דרגות: מי שכבר הוסמך לרבנות מכונה “האברך הרב" ואילו האחרים מכונים “הבה"ח", היינו “הבחור החשוב". המכתבים משקפים את הרשמים והתחושות של המשתתפים, מדברים בשבח השיטה ומזמינים את הקוראים להצטרף למסגרת לימוד מעין זאת. כדוגמה אצטט מדברי “האברך הרב" אליהו רוזן580 מ"כולל עמוד השחר", המשקף את הבדלי הגישה הלימודית בין תלמידי חכמים מן האסכולה הישיבתית הרווחת בישראל, ובין אלו המשתתפים בקבוצות הלימוד שואל ומשיב:

			לעיתים, תלמידי חכמים רואים אותנו יושבים וכותבים, ושואלים אותנו במה אנו עוסקים? וכשאנחנו אומרים להם שעוסקים אנו בתשובה מסוימת, מיד הם שואלים באותו ענין, ורוצים לדעת “מה יצא לנו", ומפלפלים איתנו — כיון שכולם רוצים לדעת ההלכה על בוריה. וזה אפשר רק על ידי כתיבה; כשאתה כותב, אתה נזהר לדייק בהבנת הפוסקים ולשונם, שלא יצא טעות ח"ו תחת ידך. ופעמים, [כ]שאנחנו אומרים להם שגם הם יכתבו — מיד הם נרתעים מזה [ואומרים] שאין הם פוסקים ואין הם ראוים לכך וכדו'. וזו ענוה פסולה! ועל זה נאמר “והבל הביא גם הוא".581 וידוע שצועק כל הזמן מרן הרב עובדיה, שיש ראשי ישיבות שיודעים את כל הש"ס ישר והפוך — אבל בהלכה הם פחדנים: לא יודעים ‘מי נגד מי', מרחפים באויר. וברוך השם מו"ר הרה"ג יוסף פרץ מדריך אותנו, ו'אין אנו יתומים', יש לנו ‘בית אב', זכינו!582

			הרב אליהו רוזן מצביע תחילה על המשותף לכל לומדי התורה: “כולם רוצים לדעת ההלכה על בוריה". אולם דבריו משקפים בבירור תחושת הבדל ביניהם — תלמידי החכמים מן האסכולה הישיבתית הנפוצה — ו"בינינו" — האברכים משתתפי קבוצת הלימוד של שואל ומשיב בהנחיית הרב יוסף פרץ. תלמידי החכמים ה"רגילים" רוצים לדעת הלכה, אך נרתעים מן הפעילות היחידה העשויה לקדם אותם לידיעת הלכה על בוריה — כתיבה! זאת, מפני שהורגלו לראות את הכתיבה כעיסוק שרשאים לעסוק בו רק גדולי עולם, בעוד שלומדים מן השורה אינם ראויים לכך. חוסר שליטתם במיומנויות כתיבת ההלכה הופכת לא רק אותם, אלא אפילו ראשי ישיבות גדולים, לפחדנים וחסרי אונים בקבלת החלטות הלכתיות. לעומתם, האברכים הלומדים בקבוצת הלימוד שבהדרכתו של הרב פרץ אינם פחדנים, אלא חשים ביטחון בדרכם ובכתיבתם, בזכות טיפוחו האבהי.

			זמן לא רב לאחר התחלת הפרויקט שואל ומשיב, החלו כמה מן המשתתפים הוותיקים בקבוצות הלימוד לפתח את כישורי הכתיבה ויצירתם הצטברה ליבול נכבד. על מנת לעודדם ולאפשר להם להוציאה לאור, החל הרב חיים כהן לממן לא רק את ספר השנתון עם תשובות משתתפי קבוצות הלימוד של שואל ומשיב, אלא גם כרכים הכוללים יצירות ארוכות יותר שאותם חיברו משתתפיהם. כך, למשל, בשנת תשע"א ראה אור הכרך הראשון של סדרת החוט המשולש, שבו נכללו שלושה חיבורים תורניים שכתבו בוגרי קבוצות הלימוד, ועד שנת תשע"ט כבר ראו אור תשעה כרכים מעין אלה. 

			בשנת תשע"ט נכללו בכרך החוט המשולש חיבורים אלו:

			א.	חיבה יתירה מאת בנימין חגי, ובו ארבעים תשובות בהלכה בשלושה חלקי שו"ע (מלבד אבן־העזר).

			ב.	נורא תהילות מאת נאור שלום, ובו חמישים ואחת תשובות.

			ג.	אש דת מאת שמעון אסקאבה, ובו חמש־עשרה תשובות. 

			משנת תשע"ב ואילך החלו להופיע כרכים שכותרתם טובים השנים, כשבכל אחד מהם חיבורים של שני תלמידי חכמים. בשנת תשע"ט היו אלה: 

			א.	אדרת המלך מאת דוד נחמן לביא, ובו ארבעים ואחת תשובות.

			ב.	אשר לשלמה מאת שלמה עמאר, ובו שבע תשובות.

			משנת תשע"ד ואילך החלו להופיע כרכים שכותרתם בקנה אחד, אשר כל אחד מהם הוקדש במלואו ליצירה מקיפה של מחבר אחד. בכרך הראשון ראה אור ספר שאלות ותשובות חמדת לבבי מאת הרב אליהו רוזן, שדבריו משנת תשע"א בשבח המיומנויות שניתן לרכוש על ידי תרגול כתיבת שו"תים הובאו לעיל. חמדת לבבי כולל 453 עמודים, ובתחילתו הסכמות של הראשון לציון שלמה משה עמאר, הרב דוד (בן עובדיה) יוסף, הרב יעקב ישראל לוגסי ראש כולל כתר שלמה בירושלים, הרב מאיר מאזוז, הרב יצחק רצאבי, ראש מוסדות יד מהרי"ץ בני ברק, הרב יעקב מלול, ראש כולל אהל יעקב בבני ברק, והרב יוסף פרץ, שבוודאי היתה לו נחת רוח רבה מכך שתלמיד חכם צעיר, שרק לפני שנים מועטות החל בהדרכתו לכתוב שו"תים, מוציא לאור כרך שלם של תשובות עם הסכמות של רבנים בכירים. 

			נכון לשנת תשע"ט ראו אור עשרים ושבעה חיבורים קצרים במסגרת החוט המשולש, שישה־עשר חיבורים במסגרת טובים השנים, ושישה חיבורים במסגרת בקנה אחד. בסך הכול ראו אור ארבעים ותשעה חיבורים של תלמידי חכמים צעירים שרכשו את דרכי הניתוח ההלכתי במסגרת קבוצות הלימוד של שואל ומשיב, וזאת בנוסף ליותר מ־1000 תשובות שראו אור בעשרת הכרכים הראשונים של שואל ומשיב. 

			מובן הדבר מאליו, שתלמידי החכמים הצעירים שחיבוריהם ראו את אור הדפוס הומרצו על ידי כך לעסוק בכתיבה תורנית ביתר שאת, ובוודאי זכו בשבחים מצד משפחתם, עמיתיהם ורבניהם. אבל היו לכך גם השלכות ממשיות, כפי שמעיד מחבר שיצירתו ראתה אור באחד מכרכי החוט המשולש:

			שיחת הטלפון באותו ערב לא היתה צפויה כלל. הנני אברך טרי עול ימים העמל באהלה של תורה. על הקו נשמע קולו של תלמיד חכם חשוב, ובפיו הצעה: “המוכן אתה לשמש ראש כולל אצלינו?". נאלמתי דום. ברור היה לי כי טעות היא במספר. כשהזדהיתי, הוא חזר על הדברים. ההפתעה היתה מושלמת! את התמיהה לא הותרתי לעצמי, ושאלתי: “מדוע בחרתם בי? מי אני ומה חיי?" התשובה מעבר לקו הדהימה אותי: “ראינו ספר שלך בהלכה ‘חוט המשולש' — והתפעלנו! תלמיד חכם שמגיע לכתיבה ברמה גבוהה כזו, ראוי להיות כלי מפואר בכולל שלנו!"

			עם הזמן שמעתי על עוד ועוד אברכים צעירים, חבריי, שקבלו משרות חשובות — רמי"ם ומגידי שיעור — בגלל שזכו והגיעו ליבול כתיבה מפואר במסגרת שיעורי ‘שואל ומשיב'. הנני לברך בלב חם את ארגון שואל ומשיב, שהפך להיות בית היוצר לדור הבא של פוסקי ההלכה — תלמידי חכמים האוחזים בעט לשם ולתפארת.583 

			שער הכרך התשיעי של החוט המשולש

			אין ספק שתוכן מכתב זה מבשר הצלחה גדולה לאחת המטרות האסטרטגיות של היוזמה של הרב חיים כהן, ברוח חזונו של הרב כלפון: הכשרת צעירים לפסיקה ולכתיבת הלכה באופן שעם הזמן "גדיים ייהפכו לתיישים" ותיווצר התשתית לדור חדש של רבנים ומנהיגים תורניים. אולם הדפסת המכתב באחד מן העמודים הראשונים של כרך שואל ומשיב מבטאת פן נוסף ביוזמתו של הרב כהן, היונק מן הסתם גם מניסיונו המעשי בעולם המסחר: לא די בכך יש לך מוצר מעולה, עליך גם לדאוג לכך שהציבור יידע על קיום המוצר ועל איכותו. ובמילים אחרות: לא רק בעולם המסחר אלא גם בעולם התורה צריך לעבוד על שיווק. במקרה שאנו דנים בו, המוצר המעולה הוא שיטת הרב כלפון וממשיכי דרכו בהכשרת צעירים מוכשרים לכתיבת הלכה ולפסיקה. השיווק בא לידי ביטוי במגוון אופנים. כך, כל כרך של שואל ומשיב פותח במאמר של הרב יוסף פרץ על פרויקט קבוצות הלימוד לפסיקת הלכה, ואחריו מאמר של הרב חיים כהן אודות שיטת הרב כלפון. החל מהכרך השני באים מיד לאחר מכן מכתבי תמיכה של רבנים, וכן עדויות אישיות של אלו שלמדו (ולומדים) בקבוצות הלימוד אודות ההנאה, הסיפוק והיצירתיות אשר הינם מנת חלקם. מכתבים אלו מובאים גם בראש כל אחד מן הכרכים של החוט המשולש, טובים השנים ובקנה אחד. בנוסף, כל הכרכים בכל הסדרות מופיעים במתכונת מהודרת: כריכה קשה, עיטורים באדום ובזהב, נייר משובח, אותיות בגודל נוח לקריאה, על מנת שהמחברים ירוו נחת מפרי יצירתם, ועל מנת שהקוראים — והספרנים בישיבות ובמוסדות התורניים — ידעו שלפניהם חיבורים ראויים וחשובים. 

			דרך נוספת להבאת המפעל לידיעת הציבור התורני היא עריכת כנסים שנתיים: פעם בשנה מוזמנים כל המשתתפים בקבוצות הלימוד שברחבי הארץ להגיע לאולם במרכז הארץ, שם מועברים שיעורים על ידי הרב יוסף פרץ ועל ידי מגוון רבנים וכותבי תשובות.584 

			בימי חייו של הרב עובדיה יוסף הייתה נערכת מדי כמה חודשים הגרלה בין המשתתפים בקבוצות הלימוד, ששני הזוכים בה הוזמנו למפגש עם הרב עובדיה בדירתו וזכו לברכתו.

			במשך כל השנים שבהן פועלות קבוצות הלימוד של שואל ומשיב, ממשיכה ישיבת כסא רחמים בהוראת כתיבת שאלות ותשובות אם בישיבה עצמה אם במסגרת כולל ויען שמואל. נראה שעם הזמן חזרה הפעילות של שואל ומשיב והקרינה על עולם הישיבה והשפיעה עליו. כך, בשנת תשע"א/2011 החל לראות אור ביטאון צבעוני מושקע מאוד מבחינה גרפית ותוכנית שכותרתו כתר מלוכה — בטאון פנימי היוצא לאור על ידי איגוד בוגרי ישיבת כסא רחמים ספרדית תכב"ץ ומוסדותיה. כתר מלוכה מופץ בדפוס על נייר כרומו משובח וחלק מגיליונותיו נגיש גם באינטרנט.585 אחד המדורים הקבועים בפרסום תורני זה בשנותיו הראשונות היה “שאלת חכם". במדור זה נכללו בין השאר שאלות הלכתיות (ללא תשובה) עם מראי מקום מרוכזים לספרות ההלכה, וזאת על מנת לתרגל על פי שיטת הרב כלפון את המעוניינים בכך שכבר אינם בין כותלי הישיבה בכתיבת תשובה הלכתית. לא מן הנמנע שפעילות שואל ומשיב השפיעה על החלטת עורכי כתר מלוכה לכלול מדור מעין זה בביטאון המיועד לבוגרי הישיבה. דוגמה נוספת לזיקה שבין הישיבה ובין מפעל שואל ומשיב ניתן לראות בעובדה שהישיבה מפרסמת באתר האינטרנט שלה את הכנסים השנתיים שלו. כמו כן, חלק מן המשתתפים בקבוצות הלימוד של שואל ומשיב הם תלמידי ישיבת כסא רחמים. 

			פרסום כנס שואל ומשיב תשע"ט באתר ישיבת כסא רחמים

			תמונת מצב — ומבט לעתיד

			בשנת תשע"ט התקיימו לא פחות משלוש עשרה קבוצות לימוד של שואל ומשיב, כולם בהנחייתו של הרב יוסף פרץ, במרכז הארץ ובדרומה. 

			מן המפה ומתשומת לב לימים ולשעות שבהם מתקיימות קבוצות הלימוד, ניתן להתרשם עד כמה אינטנסיבית פעילותו של הרב יוסף פרץ בימים שני ושלישי, בהם נערכים כל השיעורים שאינם באזור בני ברק. כמו כן, ניתן להתרשם שהרב פרץ מתקשה להעמיס על עצמו העברה של עוד ועוד שיעורים. ייתכן שעובדה זאת היוותה רקע לכך שבשנת תשע"ז/2017 ראה אור ספר חדש פרי עטו של הרב יוסף פרץ: וְקָנֶה לך חבר — כללי כתיבה, ושבח מעלת הכתיבה. בספר יותר משש מאות עמודים, וחלקיו האחרונים — שהם רוב הספר — כוללים מאמרים של חכמים בני הדורות האחרונים ובני זמננו אודות החשיבות והמעלות של עיסוק בכתיבה תורנית, ובפרט בכתיבה הלכתית. לעומת זאת, החלק הראשון של הספר נושא אופי שונה: הוא כולל מדריך מפורט פרי עטו של הרב יוסף פרץ המסביר כיצד לחבר ולנסח תשובה הלכתית. כמו כן הוא כולל רשימה ארוכה של ביטויים ומטבעות לשון האופייניים לכתיבה הלכתית ספרדית שניתן לשלבם בטקסט של תשובה כדי לשקף את היותה המשך אורגני של כתיבה הלכתית מסורתית. בהמשך מובאת תשובה של רב צעיר (שמו אינו נזכר) שהרב עובדיה יוסף הגיה אותה בכתב ידו, והסבר של הרב יוסף פרץ מה ניתן ללמוד מן ההגהות והתיקונים שערך הרב עובדיה יוסף. לאחר מכן מובאות תשובות הלכתיות שנכתבו על ידי הרב חיים כהן תוך כדי לימודו בקבוצת הלימוד הראשונה של שואל ומשיב, עם הצבעה על האופנים שבהם תשובות אלו מדגימות את מימוש דרכי הכתיבה שהובאו קודם לכך. לבסוף, מובאות עשרות דוגמאות לתרגילים המעשיים שבעזרתם מלמד הרב פרץ על פי שיטת הרב כלפון: תחילה מופיעה שאלה הלכתית בקיצור נמרץ, ולאחר מכן רשימה של מראי מקומות לספרות הפוסקים והשו"ת שהעיון בהם יאפשר ביסוס למענה לשאלה. להלן שתי דוגמאות:

			1.	שאלה: בעלי חיים המאומנים לעשות חפצו של האדם על פי דיבורו בלבד [ראה מסכת ידים פ"א משנה ה': הכל כשרים לנטילת ידים אפילו חש"ו וכו' והקוף נוטל לידים ע"כ]. האם יש איסור לומר או לרמוז לבעלי חיים שיעשו מלאכה בשבת, כגון לומר לכלב להביא לו חפץ איסור, כמו שנאסרה אמירה לנכרי?

				מקורות: רמב"ם (פ"ו מהלכות שבת ה"א); הגהמ"י (פ"ו מה"ש אות ב'); ביצה יח; שדי חמד כללים (מערכת א' אות קע"ז); אור לציון (ח"א סי' כ"ג); מלכים אומניך (עמ' ל"ז); אבני נזר (או"ח סי' קצ"ו); רש"י שבת קנג ד"ה מחמר; ילקו"י שבת (כ"ד עמ' רמ"ה ורל"ה); ריטב"א יומא ט' פרתו של ר' יוחנן בן תורתא.586 

			2.	שאלה: האם בשעת הדחק וצורך גדול ניתן לסמוך להקל נגד מרן ז"ל? 

				מקורות: ב"י יו"ד רס"י ס"ט; ר"פ (ח"ב חיו"ד סי' ז'); יבי"א (ח"י עמ' של"ד); מנוחת אהבה (ח"א עמ' תקצ"ז); משנ"ב (סי' שי"ח סק"ז); הליכות עולם (ח"ג עמ' קע"ג ורי"ד).587

			פריסת קבוצות הלימוד בשנת תשע"ט

			דוגמאות אלו מלמדות, אגב אורחא, שבקבוצות הלימוד מתורגלים התלמידים הן במענה על שאלות אקטואליות, הן במענה על שאלות עקרוניות בתחום כללי הפסיקה. 

			ניתן לומר, שיש כאן מעבר לשלב חדש של הפצת שיטתו של הרב כלפון: הרי הרב כלפון כתב שאם אדם אינו נמצא בסביבה שבה יוכל לקבל הדרכה אישית ממורה ותיק כיצד לכתוב תשובות בהלכה, הוא יוכל לתרגל את עצמו ולהתקדם באופן עצמאי לרמה של משיב על שאלות הלכתיות. והנה, הרב יוסף פרץ מביא בפני הקורא באופן מרוכז את כל הדרוש לשם עשייה עצמאית מעין זאת: 

			
					מדריך לכתיבת תשובה הלכתית, הן מבחינת עיצוב מבנה הטיעון (לדון במקורות לפי הסדר הכרונולוגי של חיבורם) הן מבחינת היחס לרבנים בעלי דעות חלוקות (להתבטא בכבוד ובענווה אך לא לחשוש מהעמדת דעה עצמית החולקת עליהם) וכדומה. 

					לקסיקון של מטבעות הלשון האופייניות לכתיבה הלכתית ספרדית. 

					אוסף תרגילים מעשיים לתרגול עצמי. 

			

			האם בעקבות הופעת ספר זה תתפתח תופעה של תלמידי חכמים צעירים המכשירים את עצמם לכתיבת הלכה באופן בלתי תלוי בכסא רחמים ובקבוצות לימוד שואל ומשיב? ימים יגידו. בינתיים ניתן לומר שיוזמת שואל ומשיב היא פרויקט ייחודי ומרשים שזכה להצלחה רבה. הפרויקט מתקיים הודות לשיתוף פעולה יוצא דופן של שני אנשים: הרב יוסף פרץ, המעביר את כל השיעורים, והרב חיים כהן, יזם הפרויקט, אשר מאז תשס"ח/2008 מממן באופן אישי ולגמרי לשם שמים את כל הפעילות המגוונת של המפעל.588 

			סיכום ומבט־על

			במאמר זה ראינו כי השיטה להכשרת תלמידים לכתיבת תשובות בהלכה, שאותה המציא הרב כלפון משה הכהן לפני כמאה שנה באי ג'רבא, עברה בהצלחה למדינת ישראל, השתרשה היטב בישיבת כסא רחמים בבני ברק, ומאז 2008 מופצת באתרים רבים מחוץ לישיבה הודות ליוזמתו של הרב חיים כהן ולפעילות הבלתי נלאית של הרב יוסף פרץ. בזכות פעילויות אלו, הן בישיבה ובכולל ויען שמואל הן בקבוצות הלימוד שואל ומשיב, אנו עדים להתרחבות ניכרת במספר העוסקים בכתיבת תשובות הלכתיות ובפרסום כרכים של שו"תים. תוך כדי כך “הגדיים נהפכים לתיישים" ונוצר קאדר של תלמידי חכמים צעירים הנכנסים למגוון תפקידים רבניים בישיבות ובכוללים ברחבי הארץ. 

			מעל ומעבר להתפתחויות אלו, יש לתת את הדעת לכך שלשיטת הרב כלפון השלכות חתרניות: 

			1.	דה־מיסטיפיקציה של תהליך הפסיקה: לא רק גדולי הדור או זקני הדור מסוגלים לדון בשאלה הלכתית ולהחליט בה על פי רוח ייחודית או “דעת תורה" שאליה מגיעים רק יחידי סגולה, אלא פסיקת הלכה היא תהליך שיטתי ורציונלי מאוד. 

			2.	דמוקרטיזציה של הפסיקה: כל מי שהגיע ליכולת של “עיון" בתלמוד ובמפרשיו העיקריים, יכול לרכוש בהצלחה את המיומנויות הדרושות לפסיקת הלכה. אם עקב כך יהיו בעם ישראל במועד נתון מאות או אלפים של תלמידי חכמים פוסקי הלכה — אין בכך פגם כלשהו, בבחינת “מי יתן עם ה' כולם נביאים". 

			3.	חשיפת כל פסיקה לביקורת מנומקת: על פי שיטת הרב כלפון, התוקף של פסקי הלכה נובע מכך שהם בנויים על טיעונים המנוסחים באופן משכנע, והמסתמכים על מקורות כתובים הנגישים עקרונית לכל אדם. ממילא, תשובה של רב מפורסם — אם חי הוא בהווה ואם לפני מאות שנים — ניתנת לביקורת מצד תלמיד חכם צעיר בן זמננו, ככל שתלמיד צעיר זה יבסס את ביקורתו על טיעונים משכנעים. לעיל ראינו דוגמה לכך: הרב אמסלם הצעיר הפנים תוך כדי לימודיו אצל הרב מאזוז את התחושה שמותר לו — בכבוד הראוי ותוך ניתוח מפורט של המקורות — לבקר את הטיעון ואת המסקנות של תשובה הלכתית אותה חיבר גדול הדור, הרב עובדיה יוסף. ראינו שהרב עובדיה יוסף הכיר בכך שהרב אמסלם רשאי היה לעשות כן, הגם שלא הסכים לתוכן הביקורת של הרב אמסלם.

			4.	ייחוס סמכות לפסק הלכה על בסיס תוכנו המשכנע: הצד השני של מטבע זה הוא, שאם תלמיד חכם צעיר ינסח תשובה הלכתית עם טיעונים רציניים המעוגנים במקורות, כך שקורא המצוי בספרות ההלכתית ישתכנע שמסקנת התשובה תקפה — רשאי קורא זה להסתמך על מסקנת התשובה ולנהוג על פיה. כפי שכותב הרב יוסף פרץ במבוא לכל אחד מן הכרכים של שואל ומשיב: “כאן המקום להודיע שהתשובות נכתבו כדי להתלמד ובדרך שקלא וטריא. וכדי לסמוך על הדברים למעשה יש לעיין בהם ולראות אם אכן נראים הדברים, או לשאול מורה הוראה מוסמך".589 הווי אומר: ניתן לפנות ל'מורה הוראה מוסמך" אבל אין צורך בכך: מי שיעיין בתשובה שנכתבה על ידי תלמיד חכם צעיר “על מנת להתלמד", וימצא ש"אכן נראים הדברים" — היינו, שהם משכנעים — רשאי לסמוך על תשובה זאת הלכה למעשה. 

			כמאה שנה חלפו מאז שהרב כלפון משה הכהן פרסם את המניפסט המהפכני שלו, המתווה דרך חדשה בהכשרת תלמידי חכמים צעירים לפסיקת הלכה. כחמישים שנה חלפו מאז שהרב מאיר מאזוז הצעיר הקים מחדש בבני ברק את ישיבת כסא רחמים, ומיסד בה את שיטתו המהפכנית של רבי כלפון. כרבע מאה חלפה מאז שהוקם בישיבה כולל שו"ת ויען שמואל. רק לפני כעשור ומחצה יזם הרב חיים כהן את הפצת השיטה במרכזי תורה מחוץ לכסא רחמים באמצעות ארגון שואל ונשאל. איש אינו יודע מה צופן העתיד. אך כבר עתה ניתן לומר, ששיטת רבי כלפון העמיקה שורשים בישראל והשפעתה בעולם התורני הולכת וגוברת. קווים ראשוניים לשרטוט תמורה תרבותית־אינטלקטואלית זאת הועלו במאמר הנוכחי, ואין ספק שנשאר מקום רחב לחוקרים להתגדר בחִקרהּ, כפן חשוב בחקר התפתחות עולם התורה הספרדי בישראל בחמישים השנים האחרונות. 

			רשימת המקורות וקיצוריהם

			מקורות ראשוניים

			אמסלם, מנחת חיים א = הרב חיים אמסלם, שו"ת מנחת חיים, כרך א, תשמ"ה.

			אמסלם, אור ישראל א = הרב חיים אמסלם (עורך), קובץ אור ישראל, א, נתיבות, תשמ"ח. 

			אמסלם, אור ישראל ב = הרב חיים אמסלם (עורך), קובץ אור ישראל, ב, נתיבות, תשמ"ט.

			הכהן, פרחי כהונה = הרב רחמים חי חויתה כהן, שו"ת פרחי כהונה, א, ג'רבא, תשכ"א/1961. 

			המאסף = הרב בן־ציון קואינקא (עורך), המאסף, ירושלים, תשנ"ה-תרע"ה.

			ויען שמואל, כרך ראשון, בני ברק, תשנ"ח. 

			יוסף, שו"ת יחווה דעת ד = הרב עובדיה יוסף, שו"ת יחווה דעת, חלק רביעי, ירושלים, תשמ"א.

			יוסף, הסכמה = הרב עובדיה יוסף, הסכמה למנחת חיים, כרך א.

			יעקב יוסף, בן פורת יוסף = רבי יעקב יוסף מפולנאה, בן פורת יוסף, ירושלים, תשע"א.

			כהן, וקנה לך חבר = הרב יגאל כהן, וקנה לך חבר, חולון, תשס"ו.

			כהן (עורך), ויזרע יצחק = הרב יגאל כהן (עורך), ויזרע יצחק, בני ברק, תשס"ח.

			כלפון, עץ חיים = הרב כלפון משה הכהן, “עץ חיים: מאמר מהצעיר המשתדל הי"ו", בתוך: שתרוג, ישיב משה, א, עמ' 11-8.

			מאזוז, מאיר, השבעה = הרב מאיר מאזוז, “דרשה במלאת ימי השבעה לפטירת הרב עידאן", בתוך: ויען שמואל, כרך א, תשנ"ח, עמ' כא-לח. 

			מאזוז, מאיר, הקדמה = הרב מאיר מאזוז, הקדמה לקובץ זיו התורה, א, בני ברק, תשס"ד. 

			משואות — קובץ תורני לחידושי תורה בהלכה ובאגדה מאת חכמי ורבני הישיבה הגדולה מדרש פורת יוסף. שנתון, תש"כ-תשכ"ה.

			נתן הבבלי, סדר עולם זוטא = רבי נתן הבבלי, סדר עולם זוטא, נדפס בתוך: אברהם נויבואר, סדר החכמים וקורות הימים, כרך ב, אוקספורד תרנ"ג/1853.

			פרץ, וקנה לך חבר = הרב יוסף פרץ, וְקָנֶה לך חבר — כללי כתיבה, ושבח מעלת הכתיבה, בני ברק, תשע"ז.

			צבאן, הסכמה = הרב רפאל כ'דיר צבאן, הסכמה למנחת חיים, כרך א.

			צהלון, לקח טוב = יום טוב צהלון, לקח טוב, צפת, 1577.

			שואל ומשיב א = ספר שואל ומשיב חלק ראשון, בו יבואו ברינה תשובות בהלכה מלומדי השיעורים לכתיבת

			תשובות בהלכה כדרך שהנהיגו רבותינו זצ"ל בחו"ל, בני ברק, תש"ע.

			שואל ומשיב ב = ספר שואל ומשיב חלק שני, בו יבואו ברינה תשובות בהלכה מלומדי השיעורים לכתיבת תשובות בהלכה כדרך שהנהיגו רבותינו זצ"ל בחו"ל, בני ברק, תשע"א.

			שואל ומשיב ג = ספר שואל ומשיב חלק שלישי, בו יבואו ברינה תשובות בהלכה מלומדי השיעורים לכתיבת תשובות בהלכה כדרך שהנהיגו רבותינו זצ"ל בחו"ל, בני ברק, תשע"ב.

			שואל ומשיב ד = ספר שואל ומשיב חלק רביעי, בו יבואו ברינה תשובות בהלכה מלומדי השיעורים לכתיבת תשובות בהלכה כדרך שהנהיגו רבותינו זצ"ל בחו"ל, בני ברק, תשע"ג.

			שתרוג, ישיב משה א = הרב משה שתרוג, ישיב משה, כרך א, ג'רבא, תרפ"ד. בכרך זה נדפס כלפון, עץ חיים.

			שתרוג, ישיב משה ב = הרב משה שתרוג, ישיב משה, כרך ב, ג'רבא, תרצ"ב.

			מקורות משניים

			בן ששון, חיבור רב נתן הבבלי = מנחם בן ששון, “המבנה, המגמות והתוכן של חיבור רב נתן הבבלי", בתוך: ראובן בונפיל, מנחם בן־ששון, יוסף הקר (עורכים), תרבות וחברה בתולדות ישראל בימי־הביניים: קובץ מאמרים לזכרו של חיים הלל בן־ששון, ירושלים תשמ"ט, עמ' 196-137. 

			בניהו, בתי המדרש בירושלים במאה הי"ז = מאיר בניהו, “לתולדות בתי המדרש בירושלים במאה הי"ז", HUCA 21 (1948), pp. 1-20.

			גליק, אשנב לספרות התשובות = שמואל גליק, אשנב לספרות התשובות, ניו יורק וירושלים תשע"ב.

			זנה, היהודים באיטליה = ישעיהו זנה, “אבני בנין לקורות היהודים באיטליה", בתוך: חורב ו (תש"ב) עמ' 114-76.

			חדד, הוראת התלמוד בתוניס = יעקב חדד, שיטת הוראת התלמוד בבתי המדרש בתוניס במאות השמונה־עשרה והתשע־עשרה, עבודת מ.א., אוניברסיטת בר אילן, תשע"ו.

			חורי, המלאך רפאל = הרב שושן חורי, המלאך רפאל, בני ברק, תשנ"ז.

			חן, אור תורה = הרב עובדיה חן, “אור תורה מחייהו", תשע"ח (מקוון באתר ישיבת כסא רחמים https://www.ykr.org.il/article/331).

			חן, והאר עינינו = הרב עובדיה חן, והאר עינינו בתורתך, פרקי הדרכה בלימוד תורה מתוך משנתו של הרב לוי, בני ברק, תשע"א.

			חן, באמונתך = הרב עובדיה חן, ויחד לבבנו באמונתך, פרקי הדרכה באמונה מתוך משנתו של הרב לוי, בני ברק, תשע"ג. 

			חן, במצוותיך = הרב עובדיה חן, ודבק לבנו במצוותיך, פרקי הדרכה במצוות מתוך משנתו של הרב לוי, בני ברק תשע"ו.

			כהן, מלכי תרשיש א = הרב בנימין רפאל כהן, מלכי תרשיש, כרך א, תשמ"ו/1986. 

			כהן, מלכי תרשיש ב-ג = הרב בנימין רפאל כהן, מלכי תרשיש, כרכים ב-ג, תשע"ז/2017.

			כהן, מלכי תרשיש ד = כרך ד, תשפ"א/2021. 

			כהן, והאיש משה = הרב צבי כהן, והאיש משה, שני חלקים, ה'תשס"ח.

			כהן (עורך), ויזרע יצחק = הרב יגאל כהן (עורך), ויזרע יצחק, בני ברק, תשס"ו.

			לאם, תורה לשמה = הרב ד"ר נחום לאם, תורה לשמה: במשנת רבי חיים מוולוז'ין ובמחשבת הדור, ירושלים, תשל"ב.

			ליאון, דת וחילוניות = נסים ליאון, “דת וחילוניות", בתוך: עיונים בתקומת ישראל, כרך 16 (2006), עמ' 107-85.

			ליאון, תנועת התשובה = נסים ליאון, “מפעלי תנועת התשובה החרדית־מזרחית והתחדשות הרבנות הספרדית המקומית", בתוך: לבי במזרח א, תשע"ט, עמ' 195-128, בפרט עמ' 107-105.

			ליאון, זעזועים = Nissim Leon, “Aftershocks of the 1977 ‘Mahapach' (Upheaval) and Their Effect on Religious Politics in Israel", in: Israel Affairs, 2018, Vol. 24.6, pp. 944-957.

			ליאון, חרדיות רכה = נסים ליאון, חרדיות רכה: התחדשות דתית ביהדות המזרחית, ירושלים, תש"ע, ובפרט בפרק השישי “הדרישה לזיכוי הרבים בשיטת הרב עובדיה יוסף ומשמעויותיה", עמ' 196-172.

			מאמו, תהליכי הוראה = ראובן מאמו, “תהליכי הוראה־למידה במשנתו החינוכית של הרב משה כלפון הכהן זצ"ל", בתוך: שמעתין 174 (תשס"ט), עמ' 141-115.

			מילס, ישיבה במציאות חברתית משתנה = אסף מילס, "ישיבה במציאות חברתית משתנה: ישיבת פורת יוסף", 1967-1900, עבודת דוקטור, אוניברסיטת בר אילן, תשע"ט.

			סגל ובלונדהיים, כתב העת המאסף = זף סגל ומנחם בלונדהיים, “התפתחותה של רשת חברתית בין־לאומית: כתב העת “המאסף" (ירושלים 1896-1914), בתוך: קשר 50 (2017), עמ' 156-150.

			עטיה, חדשנות חינוכית = רונאל עטיה, "חדשנות חינוכית במשנתו של הרב כלפון משה הכהן מג'רבה", עבודת דוקטור, אוניברסיטת בר אילן, תשע"ח. 

			פרנסס, פרי עץ חיים = Daniel Frances, “Pri Ets Haim Responsa Revisited and Online”, in: STUDIA ROSENTHALIANA 47.2 (2021) pp. 196-219. 

			ריבלין (מהדיר), לקוטים א = אליעזר בה"ר בנימין ריבלין (מהדיר), לקוטים מפירוש על התורה של רבי רפאל מרדכי מלכי, א, ירושלים, תרפ"ג. 

			שפיגל, אקדמיות = יעקב ש' שפיגל, “על אקדמיות באיטליה ואם מותר ‘לעשות אקדמיאה ביום שבת': תשובת ר' יצחק ב"ר אשר פאציפיקו", בתוך: מכילתא: כתב עת לתורה ולחכמה, גיליון ג (תשפ"א), עמ' 124-79.

			שרף, כתבי־עת תורניים בג'רבה = שרף, מיכל, “כתבי־עת תורניים בג'רבה", בתוך: העתונות שלנו 11 (תשנ"ד), עמ' 55-45. 

			

			
				
					503	לצורך כתיבת מאמר זה נעזרתי במגוון מקורות ובפרט בספרו של שמואל גליק, אשנב לספרות התשובות ובמאמרו של יעקב ש' שפיגל, אקדמיות. אני מודה לפרופ' אדמיאל קוסמן שהפנה את תשומת לבי למאמר הנ"ל. 

				

				
					504	רבי נתן הבבלי, סדר עולם זוטא, עמ' 88. על חיבור זה ראו: בן ששון, חיבור רב נתן הבבלי.

				

				
					505	דברי הרב מלכי ראו אור בתוך: ריבלין (מהדיר): לקוטים א, עמ' 43. מאיר בניהו הוא שהראה כי סדרי הלימוד בישיבת הרב חגיז השפיעו על התוכנית שניסח הרב מלכי. ראו מאמרו: בניהו, בתי המדרש בירושלים במאה הי"ז. 

				

				
					506	גליק, אשנב לספרות התשובות, עמ' 185. 

				

				
					507	שם, עמ' 189.

				

				
					508	ראו: זנה, היהודים באיטליה, עמ' 114-76, ולענייננו בפרט עמ' 95-91. וכן: גליק, אשנב לספרות התשובות, עמ' 188.

				

				
					509	ראו: פרנסס, פרי עץ חיים. אני מודה לפרופ' דוד שקלאר שהפנה תשומת לבי למאמר זה. 

				

				
					510	זנה, אשנב לספרות התשובות, עמ' 92; שפיגל, אקדמיות. 

				

				
					511	על שיטתו החינוכית של הרב כלפון בכללה, ועל שיטתו בהכשרת תלמידים מתקדמים לפסיקת הלכה, ראו: רונאל עטיה, חדשנות חינוכית; מאמו, תהליכי הוראה; וכן מאמרו של לוי קופר בקובץ הנוכחי.

				

				
					512	על גלגול שיטת ה"עיון" מיסודו של הרב יצחק קנפנטון (ספרד, המאה החמש־עשרה) לתוניס כתור “העיון התוניסאי", ועל היותה נחשבת בתוניס כפסגת הלמדנות התורנית המסורתית, ראו: חדד, הוראת התלמוד בתוניס.

				

				
					513	ראו: עטיה, חדשנות חינוכית, עמ' 59. 

				

				
					514	דמותו, יצירתו ופעלו של הרב כלפון עומדים במוקד קובץ המאמרים הנוכחי, ועל כן לא אעסוק כאן בהצגת דמותו. מלבד המאמרים המופיעים כאן, ניתן למצוא רשימה עדכנית למדי של מחקרים העוסקים ברב כלפון ובמשנתו בביבליוגרפיה של הדוקטורט של עטיה, חדשנות חינוכית. 

				

				
					515	כלפון, עץ חיים, עמ' 12-9 (ללא ספרור). שם הקונטרס רומז לפסוק העוסק במעלות החכמה, היינו — על פי חז"ל — מעלות התורה: “עץ חיים היא למחזיקים בה, ותומכיה — מאושר" (משלי ג, יח). לעיל ראינו כי עץ חיים היה שם בית המדרש של הקהילה הספרדית־פורטוגזית באמשטרדם, שם התקיימה הכשרה שיטתית לפסיקת הלכה, אולם לא עלה בידי למצוא ראיה או רמז לכך שהרב כלפון היה מודע לבית מדרש זה ולשיטת הלימוד בו. מסתבר אפוא ששניהם שאבו את השם מן הפסוק במשלי. בקונטרס קצר זה, המחזיק ארבעה עמודים, מציג הרב כלפון את עיקרי תפיסתו אודות הכשרת תלמידי חכמים ראויים, והוא הרבה לעסוק בנושא זה גם בהמשך יצירתו ופועלו. סוגיה זאת עומדת במרכז מחקריהם של עטיה ושל קופר הנזכרים לעיל. 

				

				
					516	כלפון, עץ חיים, שם. 

				

				
					517	וכך הוא כותב (כלפון, עץ חיים): “הדרך [...] אשר היתה לפנים בימים הראשונים הטובים מאלה, אשר עול הפרנסה לא ידעו התלמידים. וכובד צרכי בני ביתם לא הכירו, לרוב הזול ומציאות רוחים הגונים בקלות. וגם היו שרים וסגנים רבים אדירי הכסף והזהב, תומכים ומחזיקים מאד ידי התלמידים בכל צרכיהם ומחסוריהם באופן נעלה טוב ומועיל. ולא היה התלמיד מכיר רק [= אלא] ישיבת בית רבו, לטייל ארוכות וקצרות בחידושי ש"ס ופוסקים ולפרקים גם באיזה דברי הוראה ומשפט. ולאט לאט ברבות הימים יוכשר גם לדון ולהורות, לרעות צאן קדשים שה פזורה ישראל. והיה כי יקשה ממנו דבר, אזי מציע לפני רבו הרב המורה, והוא מבאר לו כל סתום וחתום."

				

				
					518	תפיסה זו של “תורה לשמה" חודשה על ידי הרב חיים מוולוז'ין והפכה אבן יסוד בקרב ישיבות רבות במזרח אירופה. ראו: לאם, תורה לשמה.

				

				
					519	בעשורים האחרונים של המאה העשרים טיפח הרב עובדיה יוסף גישה דומה, שלפיה הקדשת החיים לעיסוק בתורה לשמה בישיבה או בכולל אינה מטרת לימוד התורה. אלא: התכלית היא “זיכוי הרבים". היינו, מי שלמד תורה יֵצא מן הישיבה ויעביר אותה הלאה לציבור הרחב, הן בשיעורי תורה הן במענה על שאלות הלכתיות ממשיות מחיי המעשה. ראו על כך ליאון, חרדיות רכה.

				

				
					520	ובאנגלית: learning by doing. שיטת הוראה מעין זו פותחה על ידי ג'ון דיואי.

				

				
					521	כפי שציינתי לעיל, שיטתו של הרב כלפון בהקניית יכולת כתיבה הלכתית נדונה במאמרו היסודי ורב העניין של הרב ד"ר לוי קופר בקובץ זה. 

				

				
					522	עטיה, חדשנות חינוכית, עמ' 80-79. 

				

				
					523	כתבי עת תורניים רבים נוסדו בעולם היהודי במאות התשע־עשרה והעשרים, ובכך יצרו קהילות שיח של רבנים שלא נפגשו פנים אל פנים. דוגמה מובהקת לכך הוא כתב העת המאסף שיסד בירושלים הרב בן־ציון קואינקא. כתב עת זה פעל בשנים תרנ"ה-תרע"ה והשתתפו בו רבנים מרחבי העולם היהודי, ובכללם רבנים מצפון אפריקה והמזרח התיכון. ראו: סגל ובלונדהיים, כתב העת המאסף. אולם כתבי עת אלו לא נועדו לטפח יצירה של תלמידים צעירים הנמצאים בשלבי הכשרה לכתיבה תורנית. לעיל הזכרתי קבצים תורניים שראו אור בישיבות איטליה ואמשטרדם, שנועדו להוציא לאור את כתביהם של תלמידים בתוכניות להכשרת רבנים, אך אלה לא נועדו ליצירת קהילת שיח עם רבנים בוגרים יותר. ככל הידוע לי, הפקת כתבי עת המשלבים עידוד תלמידים צעירים לכתיבה יחד עם יצירת קהילת שיח המשותפת להם ולרבנים בוגרים יותר — היא המצאה ג'רבאית מקורית. 

				

				
					524	על כך ראו: שרף, כתבי־עת תורניים בג'רבה. 

				

				
					525	הרב בנימין הכהן נולד בג'רבא בשנת 1928, שם גדל ולמד תורה. הוא נשא לאשה את בתו של הרב רחמים חי חויתה הכהן, ובשנת 1950 עלה לארץ עם משפחתו הגרעינית והתיישב במושב ברכיה, שם חי עד לפטירתו בשנת 2021.

				

				
					526	מלכי תרשיש הוא חיבור אקלקטי ומעין אנציקלופדי, המשלב כתיבה רבנית ומחקרית. 

				

				
					527	כהן, מלכי תרשיש א, עמ' שיח. לפי שעה, מצאתי בין תשובותיו של הרב שתרוג תשובה אחת לרב חויתה, משנת תרפ"ד/1924 (שטרוג, ישיב משה ב, סימן ו'). על התכתבות זאת עם הרב שתרוג דן קופר במאמרו שבקובץ הנוכחי. 

				

				
					528	בית מדרשו של הרב רחמים הכהן נחקר ונדון בעבודת מחקר לתואר שלישי שכותב כעת [2023] תלמידי יעקב חדד. 

				

				
					529	כהן, מלכי תרשיש א, עמ' שיח-שיט.

				

				
					530	הרב רפאל כ'דיר צבאן, הקדמה לכרך הראשון של הכהן, פרחי כהונה. 

				

				
					531	כהן, מלכי תרשיש א, עמ' עה-עו. וראו: מיכל שרף, שם. 

				

				
					532	אודות הרב צבאן נכתבה ביוגרפיה הגיוגרפית: חורי, המלאך רפאל. 

				

				
					533	ראו הקדמתו לכרך הראשון של הכהן, פרחי כהונה.

				

				
					534	גם יעקב חדד לא מצא עדות לכך. 

				

				
					535	על אודות הרב שמואל עידאן, תולדותיו ופעלו ראו: מאזוז, מאיר, השבעה.

				

				
					536	כהן, מלכי תרשיש א, עמ' שלח-שלט. 

				

				
					537	ראו עליו בויקיפדיה.

				

				
					538	על הרב משה לוי כתב רבו, הרב מאיר מאזוז: “הגאון הגדול ר' משה הלוי זצ"ל ר"מ בישיבה [כסא רחמים] פני משה כפני חמ"ה [= חכם משה הלוי]. חבל על שמש גדול שאבד מן העולם (סנהדרין נט) [...] הוא גברא רבא, רב רבנן, שיגע וטרח בתורה במשך ארבעים שנה [שבהן חי] מה שלא יגע תלמיד ותיק במשך ארבע מאות שנה" (מאזוז, מאיר, הקדמה). לביוגרפיה תורנית על הרב הלוי ראו: כהן, והאיש משה. הרב עובדיה חן הקדיש שלושה ספרים להצגת דרכו התורנית של הרב משה לוי: חן, בתורתך; חן, באמונתך; חן, במצוותיך. 

				

				
					539	ראו על כך חן, בתורתך, עמ' 512-511.

				

				
					540	בצדק העיר ידידי פרופ' נסים ליאון, שבישראל היו כתבי עת תורניים לא־מעטים אשר היוו במות חשובות ליצירתם של תלמידי חכמים. אחד מכתבי עת אלו היה קול סיני ששימש במה לגישות של תלמידי חכמים ספרדים מחוגי פורת יוסף, שמתוכם צמחה בהמשך החרדיות הספרדית בישראל. ראו על כך: ליאון, דת וחילוניות. עם זאת יש לזכור, כי (בשונה מאור תורה) כתבי עת אלו לא נועדו מלכתחילה להעניק במה לתלמידים צעירים בראשית דרכם ובכך להעניק להם כניסה לעולם השיח התורני. לאחר שכתבתי כל זאת התוודעתי לשנתון משואות — קובץ תורני לחידושי תורה בהלכה ובאגדה מאת חכמי ורבני הישיבה הגדולה מדרש פורת יוסף. שנתון זה ראה אור לסירוגין בשנים תש"כ-תשכ"ה. רוב המאמרים היו של רבני הישיבה אך מיעוטם נכתבו על ידי אברך או על ידי תלמיד. עם זאת, לא היה זה כתב עת אלא מעין שנתון, והוא נועד מראש רק כביטאון של ישיבת פורת יוסף ולא ככתב עת הפתוח למגוון כותבים רחב. 

				

				
					541	בשנת תשע"ח/2018, לרגל שנת החמישים של הופעת כתב העת, ראתה אור כתבה ארוכה אודות אור תורה ומייסדה חכם ישראל כהן, פרי עטו של הרב עובדיה חן, שכותרתה “אור תורה מחייהו". הכתבה מצויה במרשתת בקישורית https://www.ykr.org.il/article/331.

				

				
					542	מתוך ראיון שקיימתי עם הרב אמסלם בתאריך 5.1.2020. 

				

				
					543	סבהּ, הרב נסים הכהן אב"ד ג'רבא, היה נכדו של הרב כלפון מבנו אברהם.

				

				
					544	צבאן, הסכמה. ההסכמה נושאת תאריך ראש־חודש טבת תשמ"ה, היינו 25.12.1984 (ההדגשות שלי, צ"ז). הקטע המצוטט הוא מתוך ההסכמה של הרב כ'דיר צבאן למנחת חיים כרך א.

				

				
					545	אמסלם, מנחת חיים א, סימן ל.

				

				
					546	יוסף, שו"ת יחווה דעת ד, סימן כב.

				

				
					547	מתוך: יוסף, הסכמה. ההסכמה נושאת תאריך ה' שבט תשמ"ה (27.1.1985).

				

				
					548	אמסלם, אור ישראל א.

				

				
					549	אמסלם, אור ישראל ב, עמ' ה. 

				

				
					550	על שיטת ה"עיון הספרדי" בגלגולה כ"עיון תוניסאי" וקליטתה בג'רבה, ראו חדד, הוראת התלמוד בתוניס. גם ישיבת פורת יוסף נודעה כישיבה ספרדית מקורית שבראשיתה — בהנהגתו של הרב עזרא עטיה — טיפחה את לימוד הגמרא על פי שיטת העיון הספרדי, שאותה רכש הרב עטיה בצעירותו בעיר חלב. אולם כבר מראשיתה הושפעה גם מן השיטות הנהוגות בישיבות אשכנזיות שהיו קיימות בירושלים בעשרות השנים שלפני הקמתה (מילס, ישיבה במציאות חברתית משתנה). על הלימוד בשיטת העיון הספרדי ראו שם, עמ' 128 ואילך. על השפעת המודלים של הישיבות האשכנזיות על ישיבת פורת יוסף ראו שם, עמ' 131 ואילך. בהמשך הפכה שיטת הלימוד ליותר ויותר ליטאית, כפי שכותב מילס (עמ' 198): “משנות השישים, כשהרב עזרא עטיה כבר לא לימד בעצמו בישיבה, החלה פורת יוסף להתפתח גם לכיוון מסורת הלימוד הליטאי". וראו בהרחבה אצל מילס, בפרק “בין ישיבת פורת יוסף לאשכנזים" (עמ' 251 ואילך).

				

				
					551	כפי שצוין לעיל, היה זה הרב עידאן אשר עודד את הקמת ישיבת כסא רחמים בעיר תוניס בשנת 1963 בראשות הרב מצליח מאזוז, ובהמשך את הקמתה מחדש של הישיבה בבני ברק בשנת 1971 בראשות הרב מאיר מאזוז. משנת 1971 שימש הרב עידאן כמנהל הישיבה “לשם שמים" (= ללא תמורה כספית), עד פטירתו בשנת תשנ"ז/1997.

				

				
					552	ראו: ליאון, זעזועים. 

				

				
					553	מליצה רבנית־ספרדית ידועה, שהיא משחק מילים על דברי דוד מתוך קינתו על שאול ויהונתן: “ללמד בני יהודה קשת, הנה כתובה על ספר הישר" (שמואל ב א, יח). המופע המוקדם ביותר של מליצה זאת שמצאתי הוא בהקדמת הרב יום טוב צהלון (צפת, המאות השש־עשרה-שבע־עשרה) לספרו לקח טוב, שהיה הספר העברי הראשון שנדפס בארץ ישראל (צפת 1577). בהקדמתו מעודד הרב צהלון חכמים אחרים מארץ ישראל להדפיס אף הם את פירות כתיבתם: “ועתה קומו השרים משכו וקחו בשבט סופר, ללחום במלחמתה של תורה ללמד את בני יהודה קסת [...] לא מעבר לים היא לאמר מי יתן איפה ויכתבון מילי מי יתן בספר ויוחקו כי קרוב אליך הדבר עתה אתה המעיין אזור נא כגבר חלציך בקסת הסופר להשאיר ברכה אחריך בקרב הארץ יד ושם בחצרות בית ה'“ (צהלון, לקח טוב, הקדמה).

				

				
					554	ויען שמואל, כרך ראשון, בני ברק תשנ"ח. 

				

				
					555	בשנתון זה נכללים גם מאמרים הלכתיים פרי עטם של רבנים בכירים ותיקים, רובם מחוגי ישיבת כסא רחמים ומיעוטם מחוץ לישיבה. הכרך הראשון הופיע בשנת תשנ"ח והוא ממשיך מאז להופיע, מדי שנה.

				

				
					556	ויען שמואל (לעיל הע' 52). 

				

				
					557	בשנת תשס"ו/2006 כתב הרב יגאל כהן במבוא לספרו וקנה לך חבר, שהרב חיים רבי פועל בעיר חולון “למעלה מעשרים שנה". כמה שנים לאחר מכן, ראה אור ספר בשם זהה, פרי עטו של הרב יוסף פרץ (ראו להלן הערה 87).

				

				
					558	מהתחלה צנועה זאת בבית כנסת עטרת חכמים בראשית שנות התשעים, הצליח הרב חיים רבי להקים רשת גדולה של מוסדות ופעילויות תורניות המאוגדים תחת השם מוסדות עטרת חכמים. על פעילותו רבת ההצלחה ורבת ההשפעה של הרב חיים רבי בחולון ראו: ליאון, תנועת התשובה החרדית־מזרחית. 

				

				
					559	הרב יגאל כהן נולד בשנת תשל"ג/1973 בשכונת התקווה בתל אביב. הוא למד בישיבת כסא רחמים ולאחר מכן בכולל של הישיבה. לאחר שלימד בחולון, הקים בירושלים ישיבה בשם קדושת משה שבה למדו התלמידים על פי שיטת העיון התוניסאי. בשנת תשע"ב הקים בבני ברק מוסד תורני בשם יביע אומר. עם הזמן התרחבה מסגרת זאת לכדי מוסדות התורה יביע אומר. ראו אודותם: https://www.yabia-omer.co.il. על ישיבת קדושת משה ראו: “הקדמת העורך", בתוך: כהן (עורך), ויזרע יצחק, עמ' 14-11. על פעילות ארגון ענפים שייסד הרב כהן ראו: https://www.anafeam.co.il. הרב יגאל כהן ממשיך להיות קשור עם ישיבת כסא רחמים, ובאתר הישיבה ניתן לעיין במאמרים ובתשובות הלכתיות שחיבר, וכן בכמה שיעורים שלו שצולמו בווידאו (https://www.ykr.org.il/author/11/). 

				

				
					560	כהן, וקנה לך חבר, עמוד שביעי לאחר השער (ללא ספרור).

				

				
					561	על פי תהלים יח, לו.

				

				
					562	כהן, וקנה לך חבר, לעיל הערה 55. 

				

				
					563	מתוך דברי ההקדמה של הרב יגאל כהן לגיליון הראשון של כתב העת וקָנֶה לך חבר, שראה אור בשבט תשס"א/2001. הדברים מובאים כאן מתוך וקנה לך חבר שהרב כהן הוציא לאור בשנת תשס"ו, ובו כלל את תוכן כל הגיליונות של כתב העת. 

				

				
					564	מחודש שבט תשס"א (פברואר 2001) עד אלול תשס"ד (ספטמבר 2004).

				

				
					565	וקנה לך חבר, גיליון אב תשס"א, סימן סה (נדפס בתוך: כהן, וקנה לך חבר [לעיל הע' 61], עמ' רעז). 

				

				
					566	שם, עמ' רפא. 

				

				
					567	הערת יהונתן קויתי מופיעה שם, עמ' רפה. לימים הפך יהונתן קויתי לרב והתקבל כר"מ בישיבת כסא רחמים (ראו https://www.ykr.org.il/author/rabbi-yehonatan-koiti/).

				

				
					568	בהמשך דבריו מתרה הרב כהן את הקורא, שאין לסמוך על התשובות שבכתב העת (כולל על התשובות פרי עטו?) כי הן נכתבו אך ורק ‘כדי להתלמד' ועל כן אין לסמוך עליהן הלכה למעשה. לקראת סוף מאמר זה יוכל הקורא להתרשם מהפער שבין גישת הרב כהן כאן ובין גישת הרב יוסף פרץ. 

				

				
					569	אני מודה לרב חיים כהן שהסכים לחלוק עמי את המידע הכלול בפרק זה של המאמר, ומסר לידי ספרים וחוברות שראו אור במסגרת המפעל שיזם. הפגישה התקיימה בתאריך 30.12.2019 וארכה כמה שעות. כמו כן אני מודה לתלמידי יעקב חדד שיצר את הקשר ביני ובין הרב כהן. 

				

				
					570	התופעה של אדם המגיע מבחוץ לקבוצה קיימת והופך לדמות חשובה בהרחבתה ובתפוצת בשורתה — היא תופעה ידועה בהיסטוריה של קבוצת רעיוניות ודתיות (אני מודה לידידי פרופ' נסים ליאון על תובנה זאת). במסורת היהודית ניתן למשל להצביע על דמותו של הלל, שעלה מבבל והשפיע באופן דרמטי על היהדות של חז"ל. במסורת הנוצרית ניתן למשל להצביע על שאול התרסי (פאולוס), שלא היה שייך לקבוצת תלמידי ישו המקוריים אך השפיע באופן דרמטי על תפוצת הנצרות בעולם.

				

				
					571	בכנס “שואל ומשיב" תשע"ט אמר הרב יוסף פרץ, שניסוי זה החל כחמש־עשרה שנה לפני תשע"ט (היינו בסביבות תשס"ד), וכי המדובר ברב משה ישראל כהן (בנו של הרב חיים כהן). 

				

				
					572	באתר ישיבת כסא רחמים מופיע (ב־29.9.2020) מידע זה אודות הרב יוסף פרץ: “מתלמידיו של הגאון הגר"מ לוי זצ"ל, מוסר שיעורים בישיבה, ולומד בכולל לדיינות ‘דבר אבנר'. פרויקט ייחודי נטל על עצמו, ללמד את שיטת כתיבת שאלות ותשובות בהלכה, בקרב תלמידי הישיבות בארץ, כפי שמלמדים בישיבה וכפי שיטתו של מרן עמוד ההוראה רבי כלפון משה הכהן זצ"ל. כתב את פסקי ההלכות הנמצאים בסדרת מחזורי הישיבה ‘איש מצליח', וחיבר ספר יוסף לקח ב"ח, שו"ת ופסקים בהלכה. השתתף בעריכת משנה ברורה איש מצליח חלק ה', ונמנה על מורי הצדק בבית ההוראה שעל ידי הישיבה." כאשר פנה הרב חיים כהן לרב יוסף פרץ בשנת תשס"ח, הוא היה הרבה יותר צעיר וחסר ניסיון ומעמד. 

				

				
					573	שואל ומשיב א, עמ' ה'.

				

				
					574	דברי האברך משה זהבי, בתוך: שואל ומשיב ב, עמ' טו.

				

				
					575	בשנת תשע"ט יצא לאור הכרך העשירי בסדרה. תוכנו מעיד על ההתרחבות הגדולה של הפעילות וכן על המעמד שמפעל זה רכש עם הזמן. בכרך זה חמש תשובות שחוברו על ידי רבנים ראשי ישיבות וכוללים, ועוד 161 תשובות בהלכה פרי עטם של התלמידים והאברכים הלומדים בשלוש־עשרה קבוצות הלימוד הפזורות באזור המרכז והדרום. 

				

				
					576	שואל ומשיב א, עמ' ה. 

				

				
					577	ואגב אורחא אנו למדים שהרב חיים כהן הינו דור חמישי לרב כלפון והוא מייחס לכך חשיבות ניכרת. לא מן הנמנע שהתודעה כי הוא צאצא של הרב כלפון נטעה בו אמון ביכולתו להמשיך לסלול ולהרחיב את המסילה שהרב כלפון הניח את יסודותיה והתווה את כיוונה. 

				

				
					578	בכתבה במרשתת אודות “ישיבות לבעלי תשובה ומתחזקים" מופיע מידע על ישיבה זאת ששמה המלא הוא “ישיבת מאורות נתן — יושיביה" ומקומה במושב יושיביה הסמוך לנתיבות. בכתבה נמסר כי ראשי הישיבה הם הרב מיכאל אסולין והרב יורם בוגדרי. היא מאופיינת כ"ישיבה לבעלי תשובה ומתחזקים, בסגנון ספרדי־ליטאי. לבחורים הרוצים להעמיק ולהרחיב אופקים בתורה ובהשקפה. נמצאת במושב יושיביה, עם תנאי פנימייה טובים, יחס חם לכל תלמיד, רמת לימודים טובה ואיכותית." (ראו: https://www.hidabroot.org/article/210606 הכתבה אוחזרה ב־4.8.2023).

				

				
					579	על הרב דוד פנדל ועל ישיבת ההסדר אפיקי דעת ראו בויקיפדיה.

				

				
					580	שם המשפחה רוזן נדמה כאירופאי, אך במקורו היה “רוזה", היינו, הרב אליהו רוזן הוא ממשפחה ספרדית. בשנת תשע"ב ראתה אור (בסדרת הספרים טובים השנים — ראו על כך להלן) המהדורה הראשונה של חיבורו שו"ת חמדת לבבי. בהמשך ראתה אור מהדורה מורחבת של חיבור זה בסדרת בקנה האחד.

				

				
					581	על פי פרשנות זאת, הבל החשיב את עצמו כמעין ספיח לאחיו החשוב קין, וענוותנות זאת באה לידי ביטוי בנוסח הכתוב “הביא גם הוא", כלומר כנלווה אחרי קורבן קין שהוזכר בפסוק הקודם. אולם התבטלות מעין זאת לאדם אחר, ועשיית מעשה רק משום שמישהו עשה כך לפניך, היא ענווה פסולה. ככל שמצאתי, רעיון זה מופיע לראשונה אצל הרב יעקב יוסף מפולנאה, תלמידו של הבעש"ט, בספרו בן פורת יוסף, עמ' קצה. 

				

				
					582	שואל ומשיב ב, עמ' יד. 

				

				
					583	מכתב זה נדפס לראשונה בשואל ומשיב ד, עמ' 32. המחבר ציין את שמו בראשי תיבות בלבד — א"ר. ייתכן שהכותב הוא "האברך הרב אליהו רוזן" שדבריו הובאו לעיל בטקסט הסמוך להערה 79.

				

				
					584	סרטי וידיאו של מקצת מן המושבים של כנסים אלו הועלו לאתר ישיבת כסא רחמים. כך למשל ניתן לצפות במושב הראשון של כנס שואל ומשיב בשנת תשע"ט בקישורית https://www.ykr.org.il/video/6157.

				

				
					585	ראו: https://www.ykr.org.il/alonim/main/10.

				

				
					586	פרץ, וקנה לך חבר, עמ' קכט.

				

				
					587	שם, עמ' קלה.

				

				
					588	בראיון שקיימתי עמו בביתו בדצמבר 2019 הודה הרב חיים, שגוברת הכרתו בכך שלא יהיה מנוס מלנסות ולגייס מקורות מימון נוספים למפעל. אלא שמרוב עיסוק בניהול השוטף הוא טרם מצא אפשרות להקדיש זמן לעסוק בפיתוח מקורות מימון חדשים אלו. 

				

				
					589	נוסח זה מופיע בדברי ההקדמה של הרב פרץ לשואל ומשיב א, עמ' א, וכן בכל כרך וכרך בהמשך השנים. הקורא ישים לב להבדל הדרמטי בין נוסח זה ובין דברי הרב יגאל כהן בתוך: כהן, וקנה לך חבר (ראו לעיל, הערה 67).

				

			

		
	
			ירון זילברשטיין

			התלמוד הירושלמי בפרשנותו ובפסיקתו ההלכתית של הרב כלפון משה הכהן

			א. הקדמה

			הרב כלפון משה הכהן (1950-1874, להלן הכמ"ה), שהיה רבה הראשי של ג'רבה, נחשב לאחד מגדולי רבני תוניסיה.590 הכמ"ה היה מנהיג תורני בעל תפיסת עולם רחבה שכללה התייחסויות לתנועה הציונית ולהקמתה של מדינת ישראל,591 לשאלות של מוסר ביחסים בינלאומיים592 ועוד. יצירתו התורנית העשירה מקיפה תחומי הלכה, אמונה, מוסר, דרשות, מנהגים ועוד,593 ונחשבת ליצירה התורנית המרכזית בקרב יהדות תוניסיה.

			ככלל, הקהילה היהודית בתוניסיה היא אחת הקהילות העתיקות בעולם היהודי, ולתלמוד הירושלמי שורשים עמוקים בתוניסיה, וליתר דיוק בקירואן.594 כבר מאיגרתו הפולמוסית של פרקוי בן באבוי שנשלחה מבבל לקירואן במאה התשיעית, אנו למדים על פולמוס בין קבלת סמכותו של התלמוד הבבלי ובין קבלת סמכותו של התלמוד הירושלמי.595 במאה התשיעית גם התחבר בקירואן ספר מתיבות המשווה את שני התלמודים ורואה בהם מקורות שווים זה לזה.596 

			בתחילת המאה האחת־עשרה נפדה רבינו חושיאל בן אלחנן משביו בידי יהודי קירואן והתיישב בה.597 כעבור שנים אחדות הקים בה ישיבה שבה נלמדו לצד התלמוד הבבלי גם התלמוד הירושלמי. כך כותב מנחם בן־ששון: 

			חדירת התלמוד הירושלמי לבית המדרש בקירואן מצטיירת כצירוף של נסיבות שקדמו להופעת רב חושיאל, אך לא מומשו עד להופעתו: הפתיחות לשילוב התלמוד הירושלמי כרוכה בציטוטים שבתשובות רב שרירא ורב האיי; תלמידים שבאו מארץ־ישראל ומאיטליה ואשר גרמו לוויכוחים בעניני פרשנות, מנהג והלכה עשויים היו להביא את הספר לקירואן.598 

			בנו של רבינו חושיאל, רבינו חננאל (1055-965) למד ולימד אף הוא בישיבה זו. רבינו חננאל חיבר את הפירוש המקיף הראשון לתלמוד ושילב בו קטעים רבים מהתלמוד הירושלמי ועשה בו שימוש רב הן לפרשנות הבבלי והן כמקור עצמאי לפסיקת הלכה.599 סופה של הקהילה היהודית בקירואן בא בשנת 1270 עם האיסור שהוטל על לא־מוסלמים להתגורר במקום.

			במשך השנים קהילת יהודי ג'רבה הייתה מסוגרת בעולמה הדתי והתרבותי וכך שמרה על ייחודה ביחס לקהילות יהודיות אחרות בצפון אפריקה.600 הקהילה ראתה את עצמה כ"ירושלים דאפריקה", ובניה טענו לקשרים היסטוריים עמוקים לארץ ישראל ולתורתה.601 והיו אף שטענו, כי הלווים שישבו בג'רבה סירבו לשוב לארץ ישראל בימי עזרא ונחמיה.602 תפיסה עצמית זו באה לידי ביטוי בכתיבתו של הכמ"ה. כך למשל הוא כותב בהקדמתו לספרו ברית כהונה: 

			עירנו אי ג'רבה היא עתיקה מאוד וישוב אחינו בית ישראל בה להשערת מו"ק מהרש"ך הוא מחורבן בית ראשון ולהשערת מהרש"א אדאדי מחורבן בית שני, וכן כתוב בשם אחד מחכמי העמים דישוב אחינו בתוניסיה היה כשבעים שנה קודם ספירת הנוצרים, וא"כ אינם רחוקים השערות הרבנים הנזכרים כלל [...] היהודים באו לתוניס קודם בשלוש מאות שנה משנולד ישו הנוצרי ואח"כ בימי חורבן בית שני ר"ל שבעים שנה לחשבון הנוצרים, כשטיטוס החריב ביהמ"ק, היהודים נתפזרו וחלק מהם באו לאפריקא ובכלל לארץ תוניסה.603

			לאור שורשיו של לימוד התלמוד הירושלמי בקירואן לפני כאלף שנה, ולצד תפיסתם של יהודי ג'רבה את עצמם כבעלי זיקה היסטורית לארץ ישראל ולתורתה, עולה הצורך לבחון האם מצויות במשנתו של אחד מגדולי רבני ג'רבה — הכמ"ה — עדויות למסורות קדומות הקשורות לנוסחו ולפרשנותו של התלמוד הירושלמי, שיש בהן כדי לבסס את התפיסה העצמית של יהדות ג'רבה. כל זאת כחלק מהעיון המקיף בדמותו ובמשנתו ההלכתית, האמונית והציבורית.

			משנתו ההלכתית וההגותית של הכמ"ה מתייחדת בהיקפה ובגיוונה, אך במסגרת מאמר זה בחרתי להתמקד בבדיקת הדרך שבה עשה הכמ"ה שימוש בתלמוד הירושלמי בשו"ת שואל ונשאל. שו"ת זה, שהתפרסם בין השנים תשי"ב-תשכ"א, כולל יותר משלושת אלפים תשובות שהשיב הכמ"ה במהלך חייו בתחומים הלכתיים רבים ומגוונים.604 שאלות מרכזיות שעולות בהקשר זה הן מהם מאפייני פרשנותו לתלמוד הירושלמי, מהו יחסו לירושלמי כמקור לפסיקת הלכה, והאם ניתן לזהות בפירושיו קו פרשני ייחודי ליהדות תוניסיה.

			ב. עליונות הבבלי על הירושלמי

			שאלת מפתח באשר לדרך השימוש בתלמוד הירושלמי היא היחס בינו ובין התלמוד הבבלי. רב האי גאון קבע כי ככלל, התלמוד הבבלי עדיף על התלמוד הירושלמי, אך "דבר זה אינו מסויים", והוא מציג כמה אפשרויות להסתמכות על דברי הירושלמי.605 לצד זאת, קביעתו של הרי"ף שהתלמוד הבבלי הכיר את דברי התלמוד הירושלמי והתייחס אליו, ולכן יש לראותו כמוסמך ממנו,606 תפסה מקום מרכזי בספרות ההלכה, ועיקר המאמץ הפרשני וההלכתי הופנה לתלמוד הבבלי. עם זאת יש להדגיש כי גם לקביעתו של הרי"ף ניתנו פרשנויות שונות שיצרו מנעד רחב של התייחסויות למעמדו של הירושלמי ביחס למעמדו של הבבלי.607 מכל מקום, לימוד התלמוד הירושלמי והעיסוק בו תפסו מקום משני בהגותם של רוב חכמי ישראל לאורך השנים.608 

			אחת השאלות המעסיקות את עולם ההלכה בעידן המודרני היא שאלת היחס הראוי לאנשים בעלי מוגבלויות.609 בעבר, מוגבלויות פיזיות נתפסו כמשקפות מוגבלות קוגניטיבית; החרש, למשל, נחשב כאדם המוגבל גם ביכולותיו הקוגניטיביות. מציאות זו השתנתה בעקבות הישגי המדע המודרני, ומכאן עולים דיונים הלכתיים רבים הקשורים למעמדם ההלכתי של אנשים בעלי מוגבלויות פיזיות ונפשיות בתחומים הלכתיים שונים. 

			בשו"ת שואל ונשאל ח"ה (אבן העזר סי' ז) מובאת שאלת מעמדם של קידושין לאישה חרשת.610 המקרה המתואר הוא של אדם שנשא אישה חרשת אך בעלת יכולת דיבור, והכמ"ה מכריע כי קידושין אלה תקפים על פי ההלכה.

			אחד המקורות שמזכיר הכמ"ה בתשובתו הן המשנה בחגיגה (א, א): "הכל חייבין בראייה חוץ מחרש שוטה וקטן...", והמשנה בתרומות (א, ב): "חרש שדברו בו חכמים בכל מקום שאינו לא שומע ולא מדבר". השאלה העולה מהשוואת מקורות אלה היא האם יש לפרש את המשנה בחגיגה לאור הכלל שבמשנה תרומות, או לקבוע כי בכל מקרה אדם חרש פטור ממצוות ראיה כשוטה וכקטן. הירושלמי (חגיגה א, א) קובע כי יש לפרש את המשנה בחגיגה כעוסקת בכלל סוגי אנשים חרשים, ואילו הבבלי (ב ע"ב) מפרש את המשנה בחגיגה בהתאם לכלל המובא במסכת תרומות, ומכאן שלחרש בעל יכולת דיבור מעמד שונה מזה של חרש שאינו מדבר.

			כך כותב הכמ"ה: 

			ראיתי להרע"ב [= ר' עובדיה מברטנורא] ז"ל במסכת תרומות (פרק א') במשנה ב' הנז' כתב וז"ל. לאו כללא הוא דבריש חגיגה החרש גם המדבר ואינו שומע בכלל. ובפ' מצות חליצה לענין חליצה עכ"ל [= עד כאן לשונו]. ותמיהני טובא [= אני תמה על כך] ונראה דהרע"ב ז"ל נמשך אחר הירושלמי וס"ל דהכי נקיטנן בפירוש המשנה דחגיגה דחרש כולל הכל והגם דגמרתנו קתני חסורי מיחסרא [= למרות שבסוגיית הבבלי נטען שיש חיסרון בנונסח המשנה] וגו' כיון דבירושלמי מפרש לה בלא חסורי מחסרא הכי נקיטנן [= כך פוסקים]. וכן ההיא דיבמות. אבל לענ"ד נראה דהעיקר הוא כתלמודין דמדקאמר חסורי מיחסרא וגו' ש"מ [= שמע מינה, נלמד מכך] דא"א לפרש באופן אחר (וכ"כ ביד מלאכי דהיכא דפליגי תלמודין והירושלמי העיקר כתלמודין ע"ש). וכן נראה דעת הרמב"ם ז"ל במסכת תרומות ע"ש וכאמור.

			הכמ"ה מצביע על כך שלפנינו שתי דרכים שונות בפירוש המשנה: הירושלמי מפרש את המשנה כפשוטה ואילו הבבלי נוקט בדרך של "חסורי מחסרא והכי קתני", כלומר שקיים חיסרון בנוסח המשנה שיש להשלימו.611 אם משווים את שתי הדרכים זו לזו, הרי שנכון היה לנקוט בדרך פרשנית התואמת לפשוטה של משנה, בהתאם לנימוק שמנמק הכמ"ה את דבריו של רבי עובדיה מברטנורא. עם זאת, בשל העדיפות הניתנת בספרות ההלכה לתלמוד הבבלי, קובע הכמ"ה שיש לאמץ את פרשנותו גם במקרה שבו דרך הירושלמי אינה מציגה קשיים בנוסח המשנה. כמו כן יש לציין כי דבריו של הירושלמי מובאים כאן דרך פירושו של רע"ב ואינם נידונים כמקור עצמאי.

			הכמ"ה מתייחס למעמדו של הירושלמי ביחס למעמדו של הבבלי גם בהקשר לשאלה האם איסור יציאה מתחום של י"ב מיל הוא מדאורייתא או מדברי חכמים (שו"ת שואל ונשאל ח"ה, או"ח סי' מג). במהלך הבאת דברי הפוסקים השונים כותב הכמ"ה: "פשט דברי הש"ס דידן דתחומין דרבנן וחולק על הירושלמי ולא דיש ספק בדברי הש"ס דידן וא"כ נקטינן בלי ספק כתלמודא דידן".

			בשני המקרים שהובאו לעיל, הכמ"ה מקבל כפשוטו את עדיפותו של התלמוד הבבלי על התלמוד הירושלמי. זאת בהתאם לקו הפסיקה המקובל בספרות ההלכה. בסעיף הבא אבקש לבדוק האם ניתן לאתר גרסאות שונות שהשתמרו בג'רבה לתלמוד הירושלמי.

			ג. שימוש בספרות הראשונים להבאת דברי הירושלמי

			התלמוד הירושלמי הגיע לידינו בשתי דרכי מסירה עיקריות: כתבי יד וקטעי גניזה וציטוטים מתוכו בספרות הגאונים והראשונים. בספרות זו ניתן למצוא ציטוטים רבים של הירושלמי, עדויות לנוסחים נוספים של סוגיות, וכן פרשנות לסוגיות הירושלמי. ברור כי כל דיון בסוגיה בירושלמי אמור להביא לידי ביטוי היבטים אלה של נוסח ופרשנות. עם זאת, חלק מהראשונים שציטטו את דברי הירושלמי מתוך דברי קודמיהם, צירפו לסוגיות הירושלמי את סוגיות הבבלי612 והגדירו ספרות ארץ־ישראלית וכן פירושים שהוסיפו קודמיהם לירושלמי כ־"ירושלמי".613 מכאן החשיבות הרבה של שימוש מושכל בספרות הגאונים והראשונים לנוסח ולפרשנות הירושלמי. 

			בשו"ת שואל ונשאל (ח"ה, או"ח סי' כח) דן הכמ"ה במקרה של שותפות בין יהודי ונוכרי, והשאלה היא האם היהודי יכול להעסיק גוי שיעבוד במקומו בחנות.614 התלמוד הירושלמי (שבת א:ח, ד:א [לפי כתב יד ליידן Or. 4720]) דן בשאלה זו: 

			תני אומנין גוים שהיו עושין עם ישראל בתוך ביתו שליש' אסור ובתוך בתיהן מותר. אמ' ר' שמעון בן לעזר במ' דבר' אמ' בקיבולת אבל בשכר יום אסור. במ' דבר' אמ' בתלוש מן הקרקע. אבל במחובר לקרקע אסור. בעיר אחרת בין כך ובין כך מותר. מהו בין כך ובין כך בין בתלוש ובין במחובר בין בשכיר בין בקיבולת.

			במקרה המוצג כאן, יהודי יכול להעסיק גוי כקבלן (המקבל שכר כולל על עבודתו) בביתו של הגוי עצמו, ואילו במקרה שהגוי מצוי ביישוב אחר, כל צורת העסקה בינו ובין היהודי בשבת מותרת. מכאן עולה השאלה כיצד יש לראות מקרה שבו הגוי עובד בחנות השייכת ליהודי. כך כותב הכמ"ה:

			והנה להשכירו בכך וכך ליום לעשות בתוך ביתו בשבת אסור כדאיתא בירושלמי בפ"ק דע"ז אומנים נכרים שהיו עושים עם ישראל בתוך ביתו אסור בתוך בתיהם מותר. אמר רשב"א בד"א בקבולת אבל בשכיר יום אסור ע"ש. והביאו המרדכי בפ"ק דשבת וכתב דהלכה כרשב"א ע"ש. א"כ ש"מ דבשכיר יום גם בתוך בתיהם של הגוים אסור אבל בקבולת נראה דשרי. אבל בנ"ד שהחנות של ישראל אף על גב דהוי באופן דהוי קיבולת ע"ד שכתב המרדכי ופסקו מרן ז"ל בש"ע /או"ח/ סימן רמ"ד ע"ש נראה דאין להתיר כלל וא"כ נתברר מזה דכה"ג דנ"ד [= דכהאי גוונא בנידון דידן, באופן זה במקרה שלפנינו] אין שום היתר לנדונים הנז' כיון דהוי בחנותו של ישראל. וכ"מ מדברי מרן ז"ל שם בב"י בריש סימן רמ"ד ע"ש.

			לפי דברי הכמ"ה, רבי מרדכי בן הלל (מחבר ספר המרדכי) הביא אסמכתא מהירושלמי במסכת עבודה זרה, אך קטע ירושלמי זה עוסק בשאלה האם יהודי רשאי לעבוד בביתו של הגוי או בביתו שלו בזמן חגם של הגויים.615 נראה שההסבר לכך הוא שבמרדכי, כפי שהוא מצוי בדפוס שלפנינו, כתוב "כדגרסינן בירושלמי פ"ק דע"ז [הלכה א] אומנין נכרים וכו'" (שבת, פרק יציאות השבת רמז רמו), דהיינו: כגרסת הירושלמי. מכאן נראה שבמקרה זה הכמ"ה עושה שימוש בירושלמי בכלי שני, מתוך המרדכי, לרבות מראה המקום לירושלמי המובא בו. 

			מקרה נוסף הקשור ליחסי יהודים ונוכרים מובא בשו"ת שואל ונשאל (ח"א, יו"ד סי' קמו) לגבי לקיחת הלוואה בריבית משותפות שיצרו נוכרים, כאשר בשותפות מועסק עובד יהודי שכיר.616 

			כך מובא בירושלמי, בא מציעא (ה:ה, י:ג לפי כת"י ליידן):

			יש' שמינה גוי אפיטרופא או סנטר מותר ללוות ממנו בריבית, וגוי שמינה יש' אפיטרופא או סנטר אסור ללוות ממנו בריבית. מעות גוי שהיו מופקדין אצל יש' אסור ללוות בריבית. מעות יש' שהיו מופקדין ביד גוי מותר ללוות ממנו בריבית. זה (כ)[ה]כלל כל שהוא באחריות יש' אסור באחריות גוי מותר.

			לפי הנוסח שלפנינו בירושלמי (לפי כתבי יד ליידן ואיסקוריאל), ובדומה לכך גם במקבילה בתוספתא ב"מ (ה:20, עמ' 91, לפי כתב יד וינה), איסור הריבית מותנה בעובד המטפל בהלוואות.617 עם זאת, לפי כתב יד ערפורט של התוספתא איסור הריבית מותנה בזהות בעליו של הכסף.618 נוסח כתב יד ערפורט מובא גם ברמב"ן (שם, עא ע"ב וכן בראשונים נוספים) המגדיר את הנוסח בירושלמי שלפנינו במילים "וזה אי אפשר". שאול ליברמן דן בברייתא זו באריכות וקובע את גרסת כתב יד ערפורט לגרסה עיקרית, וטוען כי יש להפוך את הנוסח ולהגיה בירושלמי "ישראל שמינהו גוי [...] וגוי שמינהו ישראל".619 

			הכמ"ה מביא את דברי הירושלמי וכותב:

			שוב ראיתי להתו' ז"ל דף ע"א ע"ב ד"ה כגון שכתבו בשם הירושלמי ישראל שמינהו עכו"ם אפוטרופא או סנטר מותר ללות ממנו ברבית ועכו"ם שמינהו ישראל אפוטרפא או סנטר אסור ללות ממנו ברבית מעותיו של עכו"ם שמופקדין ביד ישראל אסור ללוות ממנו ברבית מעותיו של ישראל שמופקדין ביד העכו"ם מותר ללוות ממנו ברבית זהו הכלל כל שהוא באחריות ישראל אסור באחריות עכו"ם מותר ע"ש ונשמט האיסור מפני מראית העין בירושלמי [דכללא כייל דהכל תלוי באחריות] וכיון דבירושלמי תפס להתיר התירו ולא חששו להא דאסרו בתוספתא דס"ל דדברי תלמוד הירושלמי עיקר ואין ספק לע"ד דעל זה הדיבור כיונו התוס' שכתבו לפי מה שנביא ראיה וגו' וא"כ מכ"ש דמותר בנ"ד. 

			בעלי התוספות (ב"מ עא ע"ב, תוד"ה כגון שנשא) מביאים את דברי הירושלמי בנוסח דומה לנוסח שמביאים הרמב"ן וראשונים נוספים. הכמ"ה מביא את דברי הירושלמי מתוך דברי התוספות ומכריע כי ניתן ללוות בריבית מכסף השייך לגויים גם במקרה שבו מנהל הכספים הוא יהודי. גם במקרה זה דברי הירושלמי מובאים מכלי שני, מתוך דברי התוספות, ללא בדיקה והשוואה של נוסח הירושלמי בדפוסים לנוסח הירושלמי המובא אצל הראשונים.

			אחד הנושאים שבהם עסק הכמ"ה בכתיבתו היה הלכות צומות ותעניות, הן בהקשר של ארבע התעניות והן לגבי תעניות ציבור שנקבעו על ידי רבני הקהילה (שלוש תעניות ועוד שלוש־עשרה תעניות [משנה תענית א, ה-ו]). לצד תופעות של זלזול בג'רבה ביחס לארבע הצומות,620 נשים בכורות, גם שהיו מעוברות או מניקות היו מתענות בערב פסח וכן בתעניות נוספות.621 בשו"ת שואל ונשאל (ח"ה, או"ח סי' צה) עוסק הכמ"ה בשאלה כיצד על נשים מעוברות ומניקות לנהוג בשלושת התעניות הראשונות שמתענה הציבור על בצורת וכדומה. 

			כך כותב הרמב"ם (תעניות ג, ה):

			עברו אלו ולא נענו בית דין גוזרין שבע תעניות אחרות על הצבור שני וחמישי ושני וחמישי ושני וחמישי ושני, ובאלו השבע בלבד עוברות ומניקות מתענות אבל בשאר התעניות אין עוברות ומניקות מתענות, ואף על פי שאינן מתענות אין מענגות עצמן בתפנוקים אלא אוכלות ושותות כדי קיום הולד.

			הרמב"ם קובע כי בשלושת התענית הראשונות שגוזרים על הציבור בהקשר של בצורת וכדומה, על נשים מעוברות או מניקות לאכול בצמצום "כדי קיום הולד". הכמ"ה מביא את דברי הרמב"ם, ודן בשאלת מקור דבריו של הרמב"ם: 

			...ויותר מבואר זה בירושלמי מקור דין זה וז"ל אין מנהגות עצמן בתפנוקים אלא אוכלות ושותות לקיום הולד ע"ש. ותיבת מנהגות נראה שהיא ט"ס וצ"ל מענגות וכמו שנראה מדברי הרמב"ם ז"ל. באופן דנראה מהירושלמי דאוכלים ושותים כדרכם לקיום הולד שלא כתב אלא כדי קיום הולד והיינו דאין לשלול אלא התפנוקים והתענוגים אך כל שאוכל כדרכו ומזונו הרגיל שרי וא"ץ לחסר כלום. ושו"ר בתוספתא פ"ב דמסכת תענית הלכה י"ב שהיא כלשון הרמב"ם ז"ל. גם ראיתי להירושלמי דפוס אחר וכתוב בו כדי קיום הולד ע"ש. זהו הנראה לי כעת.

			בקטע זה משלב הכמ"ה שתי הערות נוסח לקטע הירושלמי.622 ההערה הראשונה נוגעת לנוסח הירושלמי "מנהגות" (הקיים בכתב יד ליידן וכן בדפוסים שלפנינו). לדעת הכמ"ה, יש להחליף את הנוסח "מנהגות" בירושלמי במילה "מענגות", בהתאם לדברי הרמב"ם. אך הנוסח "מנהגות" בווריאציות שונות מצוי בציטוטי הירושלמי אצל ר' אליעזר בן יואל הלוי — ראבי"ה (ח"ג סי' תתסד "מנהיגין"), באור זרוע (ח"ב סי' תטז "מתנהגות"), ברמב"ן (טו ע"א "מנהיגות") ובמאירי (יד ע"א "נוהגות"). הכמ"ה אינו מתייחס לנוסחים אלה. נוסף על כך, הרמב"ם שינה ועיבד את לשון מקורותיו ולכן לא ניתן להקיש מלשון הרמב"ם בהכרח על לשון מקורותיו.623

			ההערה השנייה מתייחסת לסיום המשפט בירושלמי — "לקיום הולד". במקרה זה הכמ"ה כותב כי בדפוס ירושלמי אחר הוא מצא את הנוסח "כדי קיום הולד". במקרה זה לא ברור לי מה היה הדפוס שבו השתמש הכמ"ה. בדפוס ונציה (רפ"ג), בדפוס קראקא (שס"ט) קראטאשין (תרכ"ו), זיטאמיר (תרכ"ו) בדפוס וילנא וכן בכל הראשונים שהביאו ירושלמי זה, הנוסח הוא "כדי קיום הולד". יודגש שלא ניתן להצביע על הבדל הלכתי בין אכילה בכמות של "לקיום הולד" או "כדי קיום הולד", ונראה שהדגש הוא על שלילת אכילה בכמות של פינוק ותענוג.

			ד. פירושים לירושלמי

			בשני מקומות ניתן לאתר פרשנויות שהעניק הכמ"ה לסוגיות בירושלמי. כפי שהזכרתי, המשנה (תענית א, ד-ז) פורסת מבנה מסודר שבו על יחידים וציבור להתענות במקרה של בצורת וכדומה. בשו"ת שואל ונשאל (חלק ה', או"ח סי' צג) דן הכמ"ה בשאלה האם יש להחמיר בתנאי תעניות ציבור שלא קדמה להם תענית יחידים, או שיש לשמור בכל מקרה על מאפייני התעניות שמתענה הציבור, בהתאם לדין שבמשנה תענית.

			בירושלמי תענית (א:ה, סד:ג [לפי כי"ל]) מובא הקטע הבא:

			אמ' ר' יוחנן כל תענית שבית דין גוזרין להפסיק אין עוברות ומיניקות מתענות בם. אמ' ר' שמואל בר רב יצחק נראין דברים כשגזרו כבר [שלא] להפסיק אבל אם גזרו מיד להפסיק עוברות ומיניקות מתענות בם. 

			במשנה תענית יש אבחנה בין שלוש התעניות הראשונות המתחילות מבוקר יום התענית (משנה תענית א, ה) ובין עשר התעניות הבאות המתחילות עוד בערב הקודם (שם, ו). המשנה אינה מתייחסת לחובה המוטלת על נשים מעוברות ומניקות בהקשר זה. לדעת רב יוחנן, גם בעשר התעניות הבאות נשים מעוברות ומניקות אינן צריכות לצום. 

			רבי שמואל בר רב יצחק מפרש שאם בית דין החמיר וקבע שגם שלוש התעניות הראשונות יתחילו בערב הקודם, הרי שבמקרה זה גם נשים מעוברות ומניקות יצומו בשלושת הצומות הראשונים. במקרה שבו בית הדין קבע שאין להפסיק, הרי שכלל סדר התעניות יתנהל בהתאם לסדר המובא במשנה, ונשים מעוברות ומניקות לא יתענו כלל. הדיון בסוגיית הירושלמי מתמקד בשאלת חיובן של נשים אלה בצומות, אך סדר התעניות במשנה והיכולת לשנות את מאפייניהם אינו עולה כלל לדיון.

			כך כותב הכמ"ה:

			ונראה לענ"ד בכוונתו שהוא על דרך זה במה דברים אמורים כשגזרו תחילה שלשה תעניות הראשונים שאין בהם הפסקה אזי אין צריך להחמיר באמצעיים ובאחרונות שיתענו עוברות ומניקות דכיון שהתענו אין להוסיף עוד כי יש חשש מזה פן יגרום זה חולשה גדולה לולד. אבל אם לא התענו התעניות הראשונות שלא בהפסקה כגון ששכחו הבית דין והצבור או טעו וכיוצא והגיע הזמן תענית של האמצעיים או האחרונות שאז צריכים הב"ד לגזור מיד תענית בהפסק אז מתענים ג"כ העוברות ומניקות ע"ש. וא"כ למדנו מזה דא"ץ כלל שיהיה סדר זה יחידים ואחריו תענית צבור בלתי הפסק ואחריו ג' בהפסקה ואחריו ז' דהעיקר תלוי רק בזמן ולפי הזמן יהיה הצורך. כנ"ל בכוונתו ולפ"ז נלמד כנז' וכאמור. 

			הכמ"ה מפרש את קביעת רבי שמואל בר רב יצחק כמתייחסת למצב שבו לא נקבעו כלל ג' תעניות ראשונות על הציבור, ובמקרה זה בתעניות הבאות על מעוברות ומניקות להתענות. הקושי העולה מפירוש זה הוא שהלשון "גזרו מיד" מתפרש בפשטות כסוג של צרה קשה על הציבור שמחייבת את הרחבת אופי התעניות גם בשלושת התעניות הראשונות המוטלות על הציבור. אין בלשון מימרתו של רבי שמואל בר רב יצחק רמז לכך שבית הדין טעה או שכח את סדר התעניות המובא במשנה. מכל מקום, הכמ"ה מסיק מירושלמי זה, על פי פירושו, כי ניתן לקבוע סדרי תענית שונים מאלה הנזכרים במשנה, בהתאם למצב המחייב את התקנתה של תענית הציבור.624 

			מקרה נוסף שבו דן הכמ"ה בפרשנות של הירושלמי הוא בהקשר של דיני מוקצה. בשו"ת שואל ונשאל (ח"ב, או"ח סי' יט) הכמ"ה דן בשאלה האם אדם שהתנה שיטלטל נר בשבת לאחר שיכבה יכול לטלטלו לצורך גופו ולצורך מקומו, או שמא גם לצורך השמירה על הכלי עצמו. 

			בירושלמי שבת (ג:ז, ו:ג [לפי כי"ל]) מובא: 

			תני אם התנה עליו יהא מותר [...] מאן אית כל המיוחד לאיסור אסור לא ר' מאיר, הוי מאן תנא אם התנה עליו מותר ר' שמעון, אבל כוס וקערה ועששית א'ע'פ' שכבו אסור (לישן) [ליגע] בהן.

			לפי הברייתא, ניתן להתנות על הזזת כלי המוגדר כמוקצה בשבת. לאור הקביעה כי השיטה "כל המיוחד לאיסור אסור" הינה לשיטת רבי מאיר,625 הרי שהשיטה המובאת בירושלמי (שם): "כל שייחדו לאיסור אסור", כלומר רק כלי ניטרלי שיוחד לשימוש אסור בשבת אסור בשימוש, מיוחסת לרבי שמעון.626 סיומו של הקטע שבירושלמי הוא חלק מברייתא המובאת גם בתוספתא שבת (ג:13).

			הכמ"ה מביא קטע זה בירושלמי וכותב:

			והנה בירושלמי איתא בפ' כירה מאן אית כל המיוחד לאיסור אסור אלא ר' מאיר הוי מאן תנא אם התנה עליו מותר ר' שמעון אבל כוס וקערה ועששית אף על פי שכבו אסור ליגע בהם וע' להרשב"ץ ח"א סי' קל"ז ולמהר"א בן טאוה שבס"ס התשב"ץ סי' ז' שמבואר שם להדיא דהרמב"ן ודעמיה [= חכמים נוספים הסוברים כמותו] המתירים ע"פ הירושלמי הנז' כשהתנה מע"ש לא התירוהו רק לצורך גופו ולצורך מקומו אבל לא שלא ישבר ולא יש מי שמתירו גם לשלא ישבר רק הראב"ד ומבואר בב"י דכהרמב"ן ודעמיה ראוי לפסוק וכיון דלהרמב"ן ודעמיה אין לו היתר אלא לצורך גופו ומקומו ודאי דכ"ד [= דכן דעת, שכך היא שיטת] מרן בש"ע ומזה אני מבין כונת ה' מאמר מרדכי שכ' דכל אלו ההיתרים אינם אלא לצורך גופו ומקומו ומשמע דגם על היתרו של נר בתנאי קאי [= היתר נר מותנה בתנאי] ומה שסתם מרן ז"ל משום דסמך על המעיין בב"י ושו"ר [= ושבתי וראיתי] לה' מט"י ז"ל ס"ק ו' דמסיק דמרן ז"ל אינו מתיר אם התנה רק לצורך גופו ומקומו וסיים שכן עיקר וששתי כעל כל הון שכיונתי לדעתו ז"ל. 

			במקרה זה הכמ"ה מכריע כפירושו של הרמב"ן לירושלמי, וכותב שהתנאי מועיל רק לצורך גופו ומקומו של הכלי אך לא לצורך שמירה על הכלי עצמו.627 גם כאן, כמו בדוגמה הקודמת, הכמ"ה אינו נשען בפרשנויותיו לירושלמי על מסורות עצמאיות אלא על דיוני הפוסקים המקובלים לירושלמי.

			ה. סיכום

			הקהילה היהודית בקירואן הייתה אחד ממרכזי התורה הבולטים במאות התשיעית-האחת־עשרה שבהם יושמה תורת ארץ ישראל, והתלמוד הירושלמי נלמד בה בהיקף נרחב. ניסיונו של פרקוי בן באבוי, תלמידו של רב יהודאי גאון לצמצם תופעה זו ולהשליט את מרותו של התלמוד הבבלי על התלמוד הירושלמי בקירואן לא צלח, ולימודו ופירושו של הירושלמי הכה בה שורשים עמוקים.

			לצד זאת, העיון בדרך שימושו של הכמ"ה בשו"ת שואל ונשאל בנוסחו ובפרשנותו של התלמוד הירושלמי, מלמדים כי לא ניתן לאתר רציפות פרשנית ולמדנית בין דברי הכמ"ה ובין תקופת של רבינו חושיאל ורבנו חננאל במאות התשיעית-האחת־עשרה. כך גם לא למסורות עתיקות קדומות יותר הקשורות לירושלמי שהשתמרו במשנתו של הכמ"ה. דרך שימושו של הכמ"ה בתלמוד הירושלמי דומה לזו של רוב פוסקי ההלכה באשכנז ובספרד בתקופתו. שימושם בירושלמי היה במקרים רבים מתוך ציטוטי הירושלמי בראשונים, והפירושים שניתנו לציטוטים אלה נועדו במקרים רבים ליצור התאמות בין הירושלמי ובין הבבלי וכן לספרות ההלכה המקובלת. 

			נוסף על כך, בספרות המחקר נסקרו פירושיהם לתלמוד של רבני ג'רבה הרב צמח כהן (1813-1739) והרב רחמים חורי (1822-1740). התמונה העולה בשני המקרים היא שימוש מזערי בתלמוד הירושלמי, ובמקרים שנעשה שימוש בחיבור זה הרי שהבאת הירושלמי נעשית מכלי שני ממקורות רבניים ידועים כגון בעלי התוספות.628 דומה כי העיון ביחסו של הכמ"ה לתלמוד הירושלמי בשו"ת שואל ונשאל מגלה תמונה דומה של שימוש בירושלמי בכלי שני בספרות הפוסקים המקובלת, אך לא ניתן לאתר נוסחים ייחודיים וכן פרשנות ייחודית לתלמוד הירושלמי כביטוי לעתיקותה של יהדות ג'רבה בפסיקתם של רבנים אלה. 

			רשימת המקורות וקיצוריהם

			אברמסון, הר"ח = שרגא אברמסון, פרוש רבנו חננאל לתלמוד, ירושלים תשנ"ה.

			אורבך, בעלי התוספות = אפרים אלימלך אורבך, בעלי התוספות: תולדותיהם, חיבוריהם, שיטתם, ירושלים 2020 (הדפסה תשיעית). 

			הרב אריאל, נישואי חרש = הרב יעקב אריאל, "נישואי חרש בימינו", תחומין לה (תשע"ה), עמ' 263-249.

			ארנד, הר"ח = אהרן ארנד, "'כסא רחמים' לרבי רחמים חורי", שנתון המשפט העברי כב (תשס"א-תשס"ד), עמ' 44-1.

			ארנד, רצ"כ = אהרן ארנד, "פרשנות ג'רבאית לתלמוד 'תרומת הדשן' לר' צמח כהן", סידרא כז-כח (תשע"ג), עמ' 25-7.

			בן־ששון, בני המגרב = מנחם בן־ששון, "בני המגרב וקשריהם לארץ־ישראל במאות ט'-י"א", שלם ה (תשמ"ז), עמ' 82-31.

			בן־ששון, קירואן = מנחם בן־ששון, צמיחת הקהילה היהודית בארצות האסלאם: קירואן, 1057-800, ירושלים תשנ"ז.

			ברודי, פולמוסים = Robert Brody, Polemics in the early Geonic period: Pirqoy Ben Baboy’s letter and its implications, Dialogue 3 (2012), pp. 93-104.

			בשן, הכמ"ה = אליעזר בשן, "ר' משה כלפון הכהן, אב"ד ג'רבה — קווים לדמותו", זכר דבר לעבדך: אסופת מאמרים לזכר דב רפל (בעריכת ש' גליק), ירושלים תשס"ז, עמ' 82-69.

			גינצבורג, פירושים וחידושים = לוי גינצבורג, פירושים וחידושים בירושלמי, א-ד, ניוארק תש"א-תשכ"א.

			גפני, פשוטה = חנן גפני, "פשוטה של משנה": עיונים בחקר ספרות חז"ל בעת החדשה, תל אביב תשע"א.

			דובאוויק, רבנו חננאל = יוסף מרדכי דובאוויק, "רבנו חננאל וגאוני בבל — דרכי הפרשנות ופסיקת ההלכה של רבנו חננאל", עבודת דוקטור, אוניברסיטת בר אילן, רמת גן תשע"ה.

			דנציג, בין א"י לבבל = נחמן דנציג, "בין ארץ ישראל לבבל: דפים חדשים מחיבור 'פירקוי בן באבוי'", שלם ח (תשס"ט), עמ' 32-1.

			הכהן, הירושלמי = אביעד הכהן, "התלמוד הירושלמי בתורת חכמי ספרד הראשונים", שנתון המשפט העברי יח-יט (תשנ"ב-תשנ"ד), עמ' 176-113.

			הכהן, כל איש = אביעד הכהן, "'כל איש אשר בו מום לא יקרב'? מעמדם של אנשים עם מוגבלות בעולמה של תורת ישראל", ספר עמדו"ת ב (תשע"א), עמ' 85-51. 

			זוהר, אשרור דתי = צבי זוהר, "אשרור דתית של הציונות כתנועה לאומית חילונית: פרק במשנת הרב כלפון משה הכהן", ישראל 2 (2002), עמ' 125-107.

			זוסמן, מבוא = יעקב זוסמן, מבוא לתלמוד ירושלמי, יוצא לאור על פי כתב יד סקליגר 3 שבספריית האוניברסיטה של ליידן, האקדמיה ללשון העברית, ירושלים תשס"א, עמ' ט-מ.

			זוסמן, מסורת לימוד = יעקב זוסמן, "מסורת לימוד ומסורת נוסח של התלמוד הירושלמי: לבירור נוסחאותיה של מסכת שקלים", מחקרים בספרות התלמודית, ירושלים תשמ"ג, עמ' 76-12.

			זוסמן, ספר ירושלמי = יעקב זוסמן, "ירושלמי כתב־יד אשכנזי ו'ספר ירושלמי'", תרביץ סה (תשנ"ו), עמ' 63-37.

			זילברשטיין, הרי"ד = Yaron Silverstein, Palestinian and Babylonian Traditions in Italy at the Outset of the Middle Ages: The Yerushalmi in the Writings of R. Isaiah of Trani (the Rid), The Jews in Italy: Their Contribution to the Development and Diffusion of Jewish Heritage (M. Perani & Y. Harel eds.), Massachustts 2019, Chapter 3, pp. 64-89. 

			טברסקי, משנה תורה = יצחק טברסקי, מבוא למשנה תורה לרמב"ם (תרגם מ"ב לרנר), מהדורה שנייה, ירושלים תשס"א. 

			ישראל־פליסהואור וחורב, גאולת האדם = עמוס ישראל פליסהואור ודפנה חורב, "גאולת האדם, העם והעולם: מנהיגות מקומית והגות בינלאומית של הרב כלפון משה הכהן מג'רבא", דיני ישראל כט (תשע"ג), עמ' 258-217.

			ליברמן, מחקרים = שאול ליברמן, "משהו על מפרשים קדמונים לירושלמי", מחקרים בתורת ארץ ישראל (בעריכת ד' רוזנטל), ירושלים תשנ"א.

			ליברמן, על הירושלמי = שאול ליברמן, על הירושלמי, ירושלים תרפ"ט.

			ליברמן, תוספתא פשוטה = שאול ליברמן, תוספתא כפשוטה — סדר נזיקין, ניוארק תשמ"ח. 

			מאמו, משנתו ההלכתית = שי מאמו, "משנתו ההלכתית של הרב משה כלפון הכהן מג'רבה כפי שהיא משתקפת בחיבוריו ההלכתיים "ברית כהונה" ושו"ת שואל ונשאל", עבודת דוקטור, אוניברסיטת פוטסדם, גרמניה 2020.

			נגר, ההנהגה = רבקה נגר, "ההנהגה הדתית בג'רבא ויחסה לתמורות הזמן (1945-1914)", עבודת דוקטור, אוניברסיטת בר אילן, רמת גן תשס"ח.

			נעים, בת יפתח = ירון נעים, "'בין כל ובין כך תאבד בת יפתח?' הרב כלפון משה הכהן מג'רבא ומעמד האישה", מחקרי ירושלים במחשבת ישראל כה (תשע"ח), עמ' 236-205.

			נעים, הכמ"ה = ירון נעים, "הרב כלפון משה הכהן מג'רבא (1950-1874): בין שמרנות למודרנה", עבודת דוקטור, אוניברסיטת בר אילן, רמת גן 2009.

			סעדון, הציונות = חיים סעדון, הציונות בתוניסיה: בין קולוניאליזם צרפתי ללאומיות מקומית, ירושלים תש"ף.

			עטיה, חדשנות חינוכית = רונאל עטיה, "חדשנות חינוכית במשנתו של הרב כלפון משה הכהן מג'רבה", עבודת דוקטור, אוניברסיטת בר אילן תשע"ח.

			פוזננסקי, עניינים = שמואל אברהם פוזננסקי, "ענינים שונים הנוגעים לתקופת הגאונים", נדפס בשנית אצל י' יודלוב וש"ז הבלין (עורכים), תורתן של גאונים ו, ירושלים תשנ"ב, עמ' 108-37. 

			קרצ'מר־רזיאל, מוקצה = יואל קרצ'מר־רזיאל, "הקטיגוריה "מוקצה" והתגבשותה בספרות האמוראית", עבודת דוקטור, אוניברסיטת בן־גוריון, באר שבע תשע"ה.

			תא־שמע, כנסת = ישראל תא־שמע, כנסת מחקרים: עיונים בספרות הרבנית בימי הביניים, א-ד, ירושלים תשס"ד-ת"ע.

			שפרבר, יוונית = דניאל שפרבר, יוונית לטינית בספרות התנאים והאמוראים: קובץ מחקרים, ירושלים תשמ"ב.

			

			
				
					590	לסקירה על דמותו ראו: בשן, כמ"ה; מאמו, משנתו ההלכתית, עמ' 15-12.

				

				
					591	ראו למשל: זוהר, אשרור דתי. לסקירה על מעמדה של התנועה הציונית בתוניסיה ראו: סעדון, הציונות, וראו גם: נגר, ההנהגה.

				

				
					592	ישראל־פליסהואור וחורב, גאולת האדם.

				

				
					593	ראו את הסקירה אצל נעים, הכמ"ה, עמ' 45-42; מאמו, משנתו ההלכתית, עמ' 27-24. לדיון במשנתו החינוכית ראו: עטיה, חדשנות חינוכית.

				

				
					594	לסקירה על קהילה זו ראו: בן־ששון, קירואן.

				

				
					595	ראו: דנציג, בין א"י לבבל; ברודי, פולמוסים.

				

				
					596	ראו: גינצבורג, פרושים וחידושים א, עמ' צ-צא. הספר שוחזר מתוך ספר העיטור, וכן נמצאו קטעים ממנו בגניזה הקהירית. הספר יצא במהדורה מדעית על ידי מ' מרגליות בשנת תרצ"ד.

				

				
					597	אברמסון, הר"ח, עמ' 21-15; תא־שמע, כנסת ג, עמ' 234. 

				

				
					598	בן־ששון, בני המגרב, עמ' 48. לסקירת פירושים של רה"ג שהתקבלו בקירואן ראו: בן־ששון, קירואן, עמ' 259-258, 269-264.

				

				
					599	תא־שמע, כנסת ד, עמ' 22, וראו גם: תא־שמע, כנסת ג, עמ' 69 וכן דובאוויק, רבנו חננאל. לסקירת הפרשנות הקדומה לירושלמי ראו למשל: ליברמן, מחקרים, עמ' 328-296.

				

				
					600	ראו סקירה אצל מאמו, משנתו ההלכתית, עמ' 40-38.

				

				
					601	על מסורות אלה ראו: מאמו, שם, עמ' 37. 

				

				
					602	כחלק מתפיסה זו יש להזכיר גם את הטענה שמוצאם של יהודי השכונה הגדולה בג'רבה משבט זבולון (נעים, הכמ"ה, עמ' 19).

				

				
					603	במקום נוסף (ברית כהונה, עמ' קסז) הוא כותב: "נוהגים פה בערב שבת לתקוע תשר"ת תש"ת תר"ת שני פעמים. פעם ראשונה כדי שימנעו הקהל מהמשא ומתן ולסגור החנויות ופעם שנית אחרי זה בשיעור מה להודיע לקהל להדליק נרות שבת [...] ומנהג זה יסודתו בהררי קודש הוא שכתב מרן (או"ח ס' רנ"ו ס' א') כשהיו ישראל בישובן היו תוקעים בע"ש ששה תקיעות כדי להבדיל את העם מן המלאכה ובמקומות בחוצה לארץ נתבטל מנהג זה מפני פחד הגויים ועתה שאין פחד זה כשנים עברו יכולים בכל עיר ועיר לעשות כתקנה קדומה ולכן פה אחארה אכבירה שכולה ישוב אחינו בית ישראל יש תקנה זו. ואינו רחוק (= ייתכן) אם הרבנים הקדמונים ז"ל בגלותם לפה אם מגלות בית ראשון אם מגלות בית שני המשיכו תקנה זו פה ולעת עתה היא נמשכת והולכת".

				

				
					604	לסקירה קצרה על מאפייניו של חיבור זה ראו: מאמו, משנתו ההלכתית, עמ' 34-33.

				

				
					605	ראו על כך בספר האשכול, הלכות ספר תורה (מהדורת אלבק, דף ס ע"ב): "רב האיי ז"ל שאנו מוצאין בתלמוד בבלי הלכות סתומות כגון שאלת חגי לכהנים תורה לענין רביעי וחמשי. ובתלמוד ארץ ישראל פרשו חשבונם. והא דגרסי' ודלמא במורכנין ובתלמוד ארץ ישראל נאמר ריכון בעקור, יש לנו לסמוך על פירוש תלמוד ארץ ישראל ולהחזיקו בידנו עקר, או נאמר שמא חולקין ויש לנו לבקש לתלמודינו טעם אחר. והשיב דבר זה אינו מסויים. מיהו כל מה שמצינו בתלמוד ארץ ישראל מפורש שאין חולק על דבר שיש בתלמודנו, או שמשמע בסתמא ונותן טעם, נאחזנו ונסמוך עליו, דלא גרע מפרושי ראשונים, אבל מה שמצינו שחולק על תלמודנו נעזבנו". קביעה זו אינה משקפת, כמובן, את יחסם של גאוני בבל לשימוש בתלמוד הירושלמי, וראו את הדיונים אצל פוזנסנקי, ענינים; זוסמן, מסורת לימוד, עמ' 19-18. 

					לדיון בשאלת היחס שבין מובאות הירושלמי בפירוש הר"ח (בלשון "תלמוד ארץ ישראל") ובין מקורותיהן אצל רב האי גאון, ראו: דובאוויק, רבנו חננאל, עמ' 15 הע' 76. יש לציין כי בעלי התוספות הלכו בעקבות כללו של רה"ג לגבי הירושלמי, ועם זאת ניסו פוסקים מאשכנז שלא להכריע כנגד הירושלמי בשל התפיסה שארץ ישראל היא מקור ההלכה הפסוקה. וראו את הדיון אצל אורבך, בעלי התוספות, עמ' 709-708. 

				

				
					606	ראו בפירושו לעירובין (לה ע"ב): "לא איכפת לן במאי דאסרי בגמרא דבני מערבא דעל גמרא דילן סמכינן דבתרא הוא ואינהו הוי בקיאי בגמ' דבני מערבא טפי מינן ואי לאו דקים להו דהאי מימרא דבני מערבא לאו דסמכא הוא לא קא שרו ליה אינהו". (תרגום: איננו מתחשבים במה שאסרו בתלמוד הירושלמי שאנו סומכים על התלמוד שלנו שהוא מאוחר [לתלמוד הירושלמי] וחכמיו היו בקיאים בתלמוד הירושלמי יותר מאיתנו, ואם היו יודעים שהלכה זו בירושלמי מוסמכת, לא היו מתירים זאת) לסקירת גישתם של הרי"ף והר"י מיגאש לשימוש בירושלמי ראו: הכהן, הירושלמי.

				

				
					607	קביעה זו מובאת אצל ראשונים רבים. כך למשל אצל הרא"ש (עירובין פ"י סי' כ), הריטב"א (שבת קז ע"ב, ד"ה הושיט), הר"ן (כתובות נד ע"א ד"ה תני). כלל זה מצוי גם אצל ראשונים שעשו שימוש נרחב בירושלמי. ראו למשל: בראבי"ה (ח"א סי' א ועוד), באו"ז (ח"א סי' ריא) ועוד. 

				

				
					608	וראו למשל את דבריו של יעקב זוסמן, הטוען כי "עצם העובדה שעד לשנת רפ"ג לא עלה על דעתו של איש להדפיס את הירושלמי, לא בספרד, לא בפורטוגל, לא בצפון אפריקה, תורכיה או איטליה, בזמן שכבר נדפסו עשרות חיבורים אחרים [...] מלמדת על העניין הדל שמצאו בחיבור זה" (זוסמן, מבוא, עמ' ט הע' 7). יש להזכיר בהקשר זה גם את הטיעון הרווח ולפיו "הירושלמי לא היה בידי הראשונים ז"ל בקביעות מפני העניות שלא היו כתבי יד מצויים הרבה ומפני שאר סיבות" (חזון איש, ב"ב, סנהדרין לקוטים לח א). טענה זו רווחת גם אצל חכמי ג'רבה (ארנד, רצ"כ, עמ' 18).

				

				
					609	לסקירה ראו: הכהן, כל איש.

				

				
					610	בסוגיה הלכתית זו דנו רבים. ראו למשל: אריאל, נישואי חרש. לסקירה כללית של דיני משפחה במשנתו ההלכתית של הכמ"ה ראו: נעים, בת יפתח, עמ' 235-228.

				

				
					611	ראו למשל את הדיון וספרות המחקר במתודה זו אצל גפני, פשוטה, עמ' 212-210.

				

				
					612	ראו את הסקירה אצל ליברמן, על הירושלמי, עמ' 38-36. נוסף לכך, נערכו מחקרים על דרכיהם של ראשונים בשימוש בירושלמי. כך למשל על בעלי התוספות (אורבך, בעלי התוספות, עמ' 168; 256-255; 393-305; 712-713), רבי ישעיה דיטרני (זילברשטיין, הרי"ד), הרמב"ן (יהלום, הרמב"ן), ועוד.

				

				
					613	ראו: זוסמן, ספר ירושלמי.

				

				
					614	זהו נוסח השאלה המלא: "שאלה. מי שנשתתף עם גוי אחד שיש לו רשיון מהממשלה יר"ה [= ירום הודה] למכור טאבאק /טבק/ ומלח וניירות הממשלה וגפרורים. וההשתתפות היא באופן זה. הישראל יתן מכיסו סך מה לקרן המספיק לקנות בו מן הממשלה הדברים הנז"ל וג"כ הוא הקונה והמוכר בחנות הנז' והגוי אינו עושה מאומה רק שיש לו הרשיון על שמו ואינו יושב שם. האם מותר לו להעמיד בשבתות וימים טובים גוי אחר במקומו ויקח לו חלק מהריוח איזה אחוזים. וכן לפעמים הישראל הנז' גם בימי החול נצרך לעסקיו מניח הגוי הנז' ומתנה עמו בסך מה ליום ובכלל יושב גם בשבתות וימים טובים. אי שפיר עביד. וכן יש לישראל הנז' בחנות הנז' איזה סחורות אחרים מלבד של הממשלה ומוכרם בחנות הנז' אי שפיר דמי למוכרם הגוי הנז' כשאר צרכי הממשלה". אדון בנושא זה רק בהקשר לשימוש הכמ"ה בירושלמי. 

				

				
					615	זו היא לשון הירושלמי שם: "אומנים ישראל שהיו עושין עם הנכרי באידן בתוך ביתו אסור בתוך בתיהן מותר. רבי שמעון בן אלעזר אומר במה דברים אמורים בתלוש מן הקרקע אבל במחובר לקרקע אסור. בעיר אחרת בין כך ובין כך מותר. מהו בין כך ובין כך מותר בין בתלוש בין במחובר בין בשכיר בין בקיבולת". 

				

				
					616	זה נוסח השאלה המלא: "שאלה נכרים שהשתתפו בכספם שזה נותן כך וזה נותן כך ונתנו את הסך הנקבץ ליד ישראל להלותו ברבית לגוים ולישראל והישראלי נוטל שכרו כו"ך לחדש בין שיהיה להם הנאה מועטת בין שיהיה להם הנאה מרובה בין שלא יהיה כל עיקר והאחריות היא על בעלי הכסף ואין לישראל הנז' אלא שכירותו והדבר זה ידוע וגלוי הוא שעשוי ע"י הממשלה יר"ה [ונקרא בנק] ולזה כמה תנאים וחקים כמו שידוע זה בהבנקים האם מותר לישראל להלות מאותו ישראל הסוכן או האפוטרפא של הגוים או לא". 

				

				
					617	באשר לסנטר, המונח salutarius ציין בראשיתו עבד שהיה ממונה על מדידת גבולות האחוזה, ובהמשך הפך למונח כללי לגובה חובות (שפרבר, יוונית, עמ' עא). וראו למשל: בבלי סנהדרין (צח ע"ב): "...אדם יוצא לשדה ופגע בו סנטר דומה כמי שפגע בו ארי". 

				

				
					618	כך הנוסח שם: "ישראל שנעשה לגוי אפיטרופוס או סַנטֵר מותר להלוות הימנו בריבית וגוי שנעשה לישר' אפיטרופוס או סנטר אסור ללוות הימנו בריבית".

				

				
					619	ליברמן, תוספתא פשוטה, עמ' 226-225.

				

				
					620	ראו למשל את ביקורתו של הכמ"ה על תופעה זו בספרו ברית כהונה (א"ח, מערכת ת, ערך לו).

				

				
					621	ראו למשל; בשן, הכמ"ה, עמ' 75. יש לציין בהקשר זה שבח"ג (סי' ה) נשאל הכמ"ה האם כלה בתוך שבעת ימי חופתה רשאית לצום וכתב "דאם בעלה החתן מרשה לה להתענות, רשאים הם בשלהם". בשאלת יחסו של הכמ"ה למעמד האישה פרסם ירון נעים מאמר ובו טען כי ניתן לאתר בפסיקותיו של הכמ"ה רצון ליחס שוויוני יותר למעמד האישה ולתפקידיה החברתיים (נעים, בת יפתח), אך דומה שקיימת הפרזה בהסקת מסקנה זו וראו את הדיון אצל מאמו, משנתו ההלכתית, עמ' 155-147.

				

				
					622	דיון נוסף בסוגיה זו בירושלמי יובא בסעיף הבא.

				

				
					623	על היבטיו הרבים של מאפיין זה עמדו רבים וראו למשל: טברסקי, משנה תורה, עמ' 266-260.

				

				
					624	השוו גם לסיכום של הרמב"ן (תענית טו ע"א) לסוגיה זו: "הנה זו הסוגיא כולה בפשיטות היא אומרת שב"ד גוזרין לפעמים במקצת התעניות להפסיק בראשונות מבעוד יום, ובגשמים ודאי לא עבדי אלא כדתנן בסדר תעניות, אלא בשאר צרות משכחת לה דכל היכא דתנן מתריעין מיד מפסיקין בהן ונוהגין בחומר שבאחרונות של גשמים".

				

				
					625	ראו: תוספתא שבת (ג:13, עמ' 14): "מטלטלין נר חדש אבל לא ישן דברי ר' יהודה ר' מאיר אומ' כל הנרות מטלטלין חוץ מן הנר שהדליקו באותה שבת ר' שמעון או' כל הנרות מטלטלין חוץ מן הנר הדולק בשבת כבה מותר לטלטלו אבל כוס וקערה ועששית שכבו לא יזיזם ממקומן". במשנה נזכרת דעת רבי יהודה בסתם לצד דעתו של רבי שמעון: "מטלטלין נר חדש אבל לא ישן ר"ש אומר כל הנרות מטלטלין חוץ מן הנר הדולק בשבת" (משנה שבת ג, ז).

				

				
					626	לדיון בסוגיה זו ראו: קרצ'מר־רזיאל, מוקצה, עמ' 136-135.

				

				
					627	יש לציין כי הרשב"ץ מסיים את תשובתו (ח"א סי' קלז) במילים: "[...] ולפ"ז נר שבת שכבה מותר לטלטלו כדין כלי שמלאכתו להיתר אפי' לצורך גופו כדי שלא ישבר אחר התנאי המוזכר בירוש' כמ"ש למעלה זה נ"ל בענינים אלו", ועוד צריך עיון.

				

				
					628	ארנד, הר"ח, עמ' 30; ארנד, רצ"כ, עמ' 18. 

				

			

		
	
			יובל חרובי

			מרמ"א למרן: התמורה במסורת הפסיקה של תוניסיה במאה השמונה־עשרה כמשתקף בספר "משכנות הרועים" לר' עוזיאל אלחאייך

			פתיחה

			התרבות התורנית בעיר תוניס זכתה במאה השמונה־עשרה לפריחה מרשימה. מאה זו נתפסת כפרק הזמן שבמהלכו התעצבה תוניס כמרכז תורני משגשג ששמו הולך לפניו. סדרה של חיבורים תורניים רחבי היקף מסוגים שונים נותרו ממאה זו, ודומה שתחום היצירה הבולט ביותר שהעסיק רבות את חכמי תוניס, הינו העיון התלמודי־אקדמי, ללא זיקה ישירה לפסיקת הלכה.629 לצד זאת, חוברו במהלך המאה השמונה־עשרה ובתחילת המאה התשע־עשרה כמה חיבורים הלכתיים שהניחו את היסודות להתגבשות מסורת הפסיקה של יהדות צפון תוניסיה בעת החדשה.630 אין ספק שאחד מן הבולטים בחיבורים הללו הינו משכנות הרועים מאת הרב עוזיאל אלחאייך,631 שנדפס בליוורנו בשנת תר"ך (1860-1859). בספר יותר מאלף וחמש מאות בירורים, חידושים וחקירות בענייני הלכה, כמו גם שאלות ותשובות. כל אלה מוצגים במתכונת של ערכים הלכתיים על פי סדר הא' ב' והדבר מקנה לחיבור אופי דמוי־אנציקלופדי.632 

			הרב אלחאייך נולד, כפי ששיער הרב בנימין רפאל כהן,633 סביב שנת 1740 לאביו מרדכי אלחאייך, שהיה מבכירי דייניה של תוניס,634 והלך לעולמו סביב השנים 1820-1818.635 הוא היה מתלמידיו של הרב נתן בורג'ל, מחבר הספר חק נתן על סדר קדשים. למן שנת 1781 בקירוב החל הרב אלחאייך לשמש בתפקידי דיינות רשמיים, אך רק בתחילת המאה התשע־עשרה הגיע, בדומה לאביו, למעמד של אחד מבכירי הדיינים בבית הדין הגדול בעיר תוניס, ששימש כמוסד השיפוטי הגבוה של יהדות תוניסיה על כל קהילותיה.636 בשנים 1774-1773 שהה בתוניס כשד"ר מטעם קהילת חברון הרב חיים יוסף דוד אזולאי — החיד"א — והעלה על כתב ביומן המסע שלו את רשמיו מהקהילה המקומית בכלל ומחכמיה בפרט.637 בין השאר הוא שיבח את הרב אלחאייך, בכותבו כי "ר' עוזיאל חאייך, אף שהיה מנגד לשלוחים, והוא חריף ויש לו זכירה, היה עושה לי כבוד גדול מאד".638 

			משכנות הרועים נחשב, כאמור, לאחד מספרי היסוד לפסיקת הלכה בקרב רבני תוניסיה,639 וזאת לצד שלושה ספרים הלכתיים פרי עטם של חכמי העיר תוניס בני המאות השמונה־עשרה והתשע־עשרה: ערך השלחן לר' יצחק טייב על ששת חלקיו, משחא דרבותא לר' מסעוד אלפאסי ובניו ושולחנו של אברהם לר' אברהם הכהן־יצחקי.640 נראה שמבין החיבורים ההלכתיים הללו רק למשכנות הרועים יצאו מוניטין שחרגו אף מחוץ לתוניסיה, שכן מצינו שני רבנים במרוקו, אבנר ישראל צרפתי ורפאל משה אלבז, אשר חיברו קיצורים לספר — ללמדנו ששימש אותם בפועל,641 וכיוצא בזה מצינו בלוב את ר' מרדכי הכהן, ששימש כטוען רבני בטריפולי ולאחר מכן נתמנה לדיין בבנגאזי, עושה אף הוא שימוש בחיבור זה.642 מעבר לכך, נודעת למשכנות הרועים חשיבות ראשונה במעלה כמקור היסטורי, מפני שבשאלות המופיעות בו אצור שפע של מידע על חיי היהודים בתוניסיה במאה השמונה־עשרה ובתחילת המאה שאחריה, על הקשרים ביניהם לבין החברה הסובבת, על סדרי הקהילה, על דרכי הפעילות של בית הדין הרבני ועוד ועוד. מלבד משכנות הרועים הותיר אחריו הרב אלחאייך גם ספר דרשות בשם חיים וחסד, וכמה חיבורים שעודם בכתב יד ואת קיומם חשף בשנים האחרונות הרב בנימין רפאל כהן.643 

			השימוש במונח "בית דין של כת הקודמין" בספר משכנות הרועים 

			מלבד שפע המידע ההיסטורי האצור במשכנות הרועים, מופיעים בחיבור באופן חוזר ונשנה כמה מונחי מפתח המספקים הזדמנות להתחקוּת היסטורית אחר תהליך גיבושה של מסורת הפסיקה בעיר תוניס במאה השמונה־עשרה, ולבחינת התמורה שחלה במסורת זו ושאלת מקורותיה. אחד מן המונחים הללו, "בית דין של כת הקודמין",644 הוא העומד במוקד הדיון במאמר זה. 

			המונח בית דין של כת הקודמין/ם, או מונחים קרובים לו,645 מופיע כשלושים פעם בספר משכנות הרועים. מקור המונח בספרות חז"ל,646 ולהלן אתייחס לכך ואנסה לברר מה מובנו המדויק בכתיבתו ההלכתית של הרב אלחאייך. ואולם תחילה יש לציין, כי במסגרת השימוש במונח דנן או במונחים דומים לו בספרות התורנית הבתר־תלמודית לגווניה, ניתן להבחין בין שני מונחים: האחד — "כת הקודמין" והשני — "בית דין של כת הקודמין". המונח הראשון המופיע רבות בספרות האמורה בא לציין, למשל, פירוש מסוים לפסוק מקראי שהיה נפוץ לפנים בקרב החכמים, או קושיה שהעלו במסגרת העיון התלמודי, וכן דעה הלכתית מסוימת שרווחה בעבר.647 שימוש במונח "כת הקודמין" במובן מעין זה עושה הרב אלחאייך בספרו משכנות הרועים פעמים בודדות בלבד,648 בעוד שברוב המכריע של המקרים הוא נוקט במונח "בית דין של כת הקודמין". מתברר, ככל שעלה בידי לבדוק, שמדובר במונח המופיע אך ורק בספר זה וניתן לפיכך לשער, בזהירות המתבקשת, שהרב אלחאייך הוא זה שטבע אותו. 

			אחד הרבנים הבודדים הנוספים שעושה שימוש במונח בית דין של כת הקודמין, אם כי פעמים אחדות בלבד, הוא הרב כלפון משה הכהן, אך זאת בעקבות בעל משכנות הרועים,649 וגם לכך אתייחס בהמשך. אין ספק שבדומה למונח הרווח יותר — "כת הקודמין" — מתייחס אף המונח הייחודי של הרב אלחאייך "בית דין של כת הקודמין" לעבר, אך אין מדובר בעבר במובנו הכללי אלא, כפי שנראה להלן, בזה הנוגע לבית הדין ולמסורת פסיקת ההלכה של העיר תוניס בלבד. 

			עדותו של הרב אלחאייך בדבר מחויבות בית הדין של  כת הקודמין לפסיקת רמ"א 

			מבין עשרות האיזכורים של המונח "בית דין של כת הקודמין" הפזורים במשכנות הרועים, איזכור אחד מעורר לדעתי עניין מיוחד, ואליו אתייחס להלן. 

			כחלק מהאופי הכמו־אנציקלופדי של משכנות הרועים, מופיע באות ג' תחת הערך "גביית חוב" דיון במקרה הנוגע ליהודי (ראובן) "שהיה עומד סרסור בבית א' מתגרי אדום [= סוחר נוצרי] הוא המכניס ומוציא כל הונו וממונו".650 כשראובן והסוחר הנוצרי עשו חשבון ביחס למצב העסקים שביניהם, התברר שראובן חייב לסוחר סכום כסף נכבד. בעקבות זאת הוסכם בין השניים שראובן ימשיך לשמש כסרסור אך מחצית מרווחיו יתן למעסיקו הנוצרי לצורך פירעון החוב, ואת שאר הרווחים יקח לעצמו לצורך מחייה.651 ההסכם הועלה על כתב וראובן מסר את שטר ההתחייבות למעסיקו. ראובן נפטר בטרם העביר לסוחר הנוצרי את מלוא סכום הכסף שחב לו, בעוד שסוחר זה ירד מנכסיו ולווה כסף מיהודי אחר (שמעון). לימים תבע שמעון מהנוצרי שישיב לו את ההלוואה, אולם לאחרון לא היה מניין לפרוע זולת אותו סכום כסף שראובן המנוח חב לו. בעטיין של נסיבות אלו, היקנה הנוצרי את שטר ההתחייבות הנ"ל לשמעון "בכתיבה ומסירה ע"י עדי ישראל כדבעי ליה למעבד",652 ובעקבות זאת תבע שמעון מיורשי ראובן שיפרעו את החוב מנכסי אביהם המנוח. כנראה שאף ליורשים לא היה מניין לפרוע את החוב, ולכן הגיע המקרה לשולחנם של הרב אלחאייך ועמיתיו דייני בית הדין. 

			מפאת העובדה ששמעון רכש את שטר החוב מהסוחר הנוצרי, הוא נחשב ל"ישראל הבא מחמת גוי". מדובר בכלל הלכתי המתייחס, בין השאר, למקרה שבו יש ליהודי התחייבות ממונית מסוימת כלפי גוי והאחרון היקנה את זכויותיו הנוגעות להתחייבות זו ליהודי אחר. מלכתחילה היה זה, אפוא, עניין בין יהודי לבין גוי שאמור להידון בערכאות של גויים. אך בדיעבד, לאחר שהגוי היקנה את זכויותיו ליהודי האחר, הפך המקרה לעניין שבין יהודי ליהודי ועל כן הוא עובר להידון בבית דין רבני. ההלכה קובעת שמקרים כאלה צריכים להידון בידי בית הדין הרבני בהתאם למשפט הנוהג בחברה הנוכרית הסובבת, שכן "ישראל הבא מחמת גוי הרי הוא כגוי".653 גדריו של כלל הלכתי זה שנויים במחלוקת בין הפוסקים. הרשב"א סבור שלישראל הבא מחמת גוי יש דין של גוי אך ורק "לגריעותא", כלומר רק כאשר הדבר הוא לרעתו של היהודי, בעוד שאם הוא לטובתו, דהיינו "למעליותא", אזי הכלל אינו חל והעניין צריך להידון בהתאם להלכה היהודית. מנגד, לפי דעת הרא"ש, חל הדין "בין לגריעותא בין למעליותא" ובכל מצב נתון; בין אם הוא מיטיב עם היהודי הבא מחמת גוי ובין אם מרע איתו, יש לדון בהתאם לדין הנוהג בחברה הנוכרית הסובבת. ר' יוסף קארו פסק לפי דעת הרשב"א שישראל הבא מחמת גוי הרי הוא כגוי לגריעותא בלבד, בעוד שר' משה איסרליש (רמ"א) הורה לנהוג על פי דעת הרא"ש שהדין חל הן לגריעותא והן למעליותא.654

			ניסיון להשליך מהמחלוקת האמורה בין מרן לרמ"א למקרה הנוכחי המעסיק את הרב אלחאייך, מוביל למסקנה שלפי מסורת הפסיקה האשכנזית יש להחיל על שמעון את דין "ישראל הבא מחמת גוי הרי הוא כגוי" למעליותא, וכפועל יוצא מכך לחייב את יורשי ראובן לפרוע לו את החוב. לעומת זאת, לפי מסורת הפסיקה הספרדית, שהדין חל לגריעותא בלבד יש לנהוג עם יורשי ראובן על פי ההלכה היהודית ולפטור אותם מחובת התשלום לשמעון.655 לכאורה ניתן היה לצפות שמחבר משכנות הרועים, כמי שמשמש דיין בתוניס, יפסוק כדעת מרן הבית יוסף ויפטור את היורשים הללו מחובה זו. ואולם מתברר שהרב אלחאייך הציג את המחלוקת בין שני הפוסקים והשליך ממנה לנדון דידיה בהאי לישנא: 

			ומרן בש"ע חו"מ [= בשולחן ערוך חושן משפט] סי' קנ"ד סי"ח פסק כמ"ד [= כמאן דאמר] דוקא לגריעותא ולא העלה על שולחנו דעת החולקים כלל, ומור"ם [= ומורנו ר' משה] בהגהה הביא דעת מוהר"ם והרא"ש וכ' שכן ראוי להורות ע"ש [= עיין שם]. וב"ד של כת הקודמין נו"ן ומנהג אבותיהם בידיהם לפסוק כמור"ם נגד מרן הש"ע כשהוא גוזר אומר שכן ראוי להורות.656 

			הרב אלחאייך מוסר אפוא, שדייני בית הדין של כת הקודמין בעיר תוניס היו אמונים על מסורת פסיקה קדומה ("מנהג אבותיהם בידיהם") שבמסגרתה פסקו הלכה למעשה כדעת רמ"א (= מור"ם) אף אם עמדה בניגוד לפסיקת ר' יוסף קארו. יודגש שמדיניות זו אינה אמורה ביחס לכל הפסיקות של הרמ"א אלא רק לגבי מקרים בהם הוא כותב בהגהותיו "וכן נראה לי להורות", או עושה שימש במטבעות לשון דומות כמודגש בציטטה.657 בהתאם למדיניות פסיקה זו הורה הרב אלחאייך כדעת הרמ"א, ואף העיד שהסכימו עמו בנדון דיינים נוספים, וקבע שיורשי ראובן מחויבים לפרוע את החוב לשמעון.658 

			מדיניות הפסיקה של בית הדין של כת הקודמין המבכרת את דעת הרמ"א על זו של מרן אינה גורפת; היא רלוונטית, כאמור, רק למקרים בהם עושה הפוסק האשכנזי שימוש במטבעות לשון כמו "וכן נראה לי להורות", אך עדיין מדובר בפסיקה בניגוד לדעת ר' יוסף קארו. על פניו הדברים מעוררים פליאה. הייתכן שיהודים בקהילה כמו תוניס, המרוחקת גיאוגרפית מהמרחב היהודי־אשכנזי, נהגו לפסוק כדעת הרמ"א ולא כדעת בעל השולחן ערוך? היכן מצינו שבני קהילה שאמורה להיות ספרדית דוחים את פסיקתו של מרן ויוצאים ביד רמ"א? אמנם גם בקרב פוסקים ספרדים התגבשה במהלך הדורות תפיסה המכירה בסמכות של פסיקת הרמ"א, אך רק בתנאי שדעתו אינה חלוקה על זו של ר' יוסף קארו.659 

			מדיניות הפסיקה של בית דין של כת הקודמין לעומת זו  הנוהגת בימיו של הרב אלחאייך 

			הדברים המצוטטים לעיל מהווים, לכאורה, עדות לכך שחכמי תוניס נהגו מימים ימימה לחרוג, לפחות במידה מסוימת, ממסורת הפסיקה הספרדית. עם זאת, יש לשים לב שהרב אלחאייך מתנסח בגוף שלישי רבים בכותבו ש"מנהג אבותיהם" של דייני בית הדין של כת הקודמין לפסוק כדעת הרמ"א, ונמנע מלקבוע כי "מנהג אבותינו בידינו" לפסוק כך. מתברר שבסימנים אחרים במשכנות הרועים אכן מעיד הרב אלחאייך שבמציאות בה הוא ובית דינו פועלים מוענקת לפסיקת ר' יוסף קארו סמכות מרבית ללא סייגים. כך, לדוגמה, הוא כותב בגוף ראשון "ואנן בדידן אין לנו אלא מה שפסק מרן בש"ע",660 ובאשר למעמד פסיקת הרמ"א בהווה הרב אלחאייך מתנסח לא אחת, שוב בגוף ראשון, באופנים כמו: "דאנן בדידן פה מתא יע"א מגדר בתריה דמרן הש"ע ז"ל, וכמור"ם היכא דלא פליג לסברת מרן".661 

			התנסחויות מעין אלו מלמדות שהרב אלחאייך לא ראה את עצמו ואת בית הדין שבו פעל מחויבים למדיניות הפסיקה המעדיפה את דעת הרמ"א על פני זו של מרן. מבחינה זו חל שינוי בתוניס ומדיניות הפסיקה קיבלה מאפיינים ספרדיים טיפוסיים יותר. עם זאת, פסיקתו של הרב אלחאייך בדין ישראל הבא מחמת גוי, עשויה ללמד שהמדיניות בנדון זה לא תמיד הייתה עקבית. לרוב ראה הרב אלחאייך את עצמו ואת בית דינו מחויבים לפסיקת מרן, אך במקביל גם מצינו אותו — כמו במקרה המתואר לעיל — דואג לשמר את מדיניות הפסיקה הישנה המעדיפה לעיתים את דעת הרמ"א על פני זו של מרן. מנגד, במקרים בהם מדיניות הפסיקה של בית הדין של כת הקודמין לא עמדה בניגוד לדעתו של בעל השולחן ערוך, התייחס הרב אלחאייך אליה, כפי שנראה להלן, כאל מקור סמכות הלכתית מחייב מן המעלה הראשונה.

			העדות בדבר המחויבות לפסיקת רמ"א בהקשרה ההיסטורי

			עדותו של מחבר משכנות הרועים על מסורת פסיקה קדומה שיש לה מאפיינים אשכנזיים, או דמוי־אשכנזיים, אשר רווחה בעבר בתוניס לא זכתה עד כה, ככל הידוע לי, לתשומת הלב המחקרית שהיא ראויה לה.662 מובן שבנדון זה מתבקשת השאלה האם זו הפעם היחידה בה אנו מוצאים בתוניס של המאה השמונה־עשרה עדות לקיומה של תופעה תרבותית־תורנית שאינה אופיינית לקהילה ספרדית. תשובה לכך עשויים אולי לספק דבריו של החיד"א, שכידוע שהה כשד"ר בתוניס בשנים 1774-1773 והעלה על כתב ביומן המסע שלו את רשמיו מהתרבות התורנית־למדנית המקומית. דבריו, בשונה מעדותו הנ"ל של הרב אלחאייך, כן הסבו את תשומת ליבם של חוקרים.663 בין השאר כתב החיד"א את הדברים הבאים: 

			ולפי מה ששמעתי היום יש קרוב לשלש מאות ת"ח בתוניס וגם ראיתי נערים בני י"ד שנה מעיינים וחריפים קולעים אל השערה. אך כל עסקם בש"ס ומהרש"א וחידושי ושיטות רבני אשכנז וקצת בלשונות הרמב"ם. אבל אינם בקיאים כל כך בפוסקים ובעלי תשובה ואין להם זכירה.664 

			לפנינו עדות היסטורית על מאפייניה של התרבות התורנית־למדנית בתוניס של אותה העת, תרבות שבמסגרתה התמקדו תלמידי החכמים בעיסוק בעיון תלמודי־אקדמי תוך התמקדות בכתביהם של מספר פרשני תלמוד אשכנזים (כמו המהרש"א) והימנעות מלימוד מרובה של ספרות הפסיקה. 

			במקום אחר מעיד החיד"א על עצמו, בהתייחסו לחכמים תוניסים שלמד יחד עמם תורה: "ואני מוכיחם שאינם לומדים בית יוסף ופוסקים וכל ימיהם הם בש"ס ומהרש"א".665 בגין מציאות תרבותית־תורנית זו הביע החכם הספרדי־ארצישראלי פליאה, ואף מתח עליה ביקורת. מדובר בתופעה שאינה אופיינית למסורת הלימוד הרווחת ביהדות הספרדית־מזרחית לתפוצותיה, מסורת המטפחת את האידיאל של "לאסוקי שמעתתא אליבא דהלכתא", כלומר עיסוק בתלמוד שאינו נושא אופי עיוני־תיאורטי בלבד, אלא מתוך זיקה לפסיקת הלכה.666 מכאן מובנת ביקורתו של החיד"א. לאמיתו של דבר נכתבו בתוניס במאה השמונה־עשרה, כמצוין לעיל, כמה חיבורים הלכתיים חשובים ביותר שמשכנות הרועים הוא אחד הבולטים שבהם,667 כך שהיו שם חכמים שעסקו בפסיקה והגיעו להישגים מרשימים. ואולם, בחינה כמותית של החיבורים התורניים של חכמי תוניס במאה השמונה־עשרה מובילה למסקנה שתחום היצירה הבולט ביותר שלהם אכן היה העיון התלמודי־אקדמי.

			החיד"א לא הסתפק ביומן המסע שלו במסירת מידע על עיסוקם המרובה של חכמי תוניס בעיון תלמודי־תיאורטי, תוך שימת דגש על כתביהם של כמה מחכמי אשכנז; הוא מסר גם עדות המתייחסת להתפתחויות שחלו בעיר זו עשרות שנים לפני שביקר בה, המבהירה שכתביהם של החכמים האשכנזים הללו עמדו כבר אז במוקד העיסוק של חכמי תוניס:

			ונחזור לעניין הרב אברהם טאייב שהוא היה גדול הדור ותלמיד הרבנים הרב אברהם הכהן, שקורין לו באבא רבי, והרב צמח צרפתי ועמהם למד הרב אברהם טייב. וקודם להם לא היו לומדים תוספות בתוניס, רק גמרא ורש"י לבד. והרבנים הנז' הפליאו עצה בעיון התוס' ומהרש"ל ומהרש"א בעיון נמרץ. ומאד היו מעמיקים בדברי מהרש"ל ומחבבים דבריו. [...] באופן שהרבנים הנז' הרביצו תורה וגדיים נעשו תיישים.668

			דברים אלה משקפים את ראשיתו של המפנה התרבותי־תורני שחל בתוניס בתחילת המאה השמונה־עשרה. הרבנים צמח צרפתי ואברהם הכהן ותלמידם הרב אברהם טייב, מוצגים כמי שחוללו תמורה של ממש.669 ביוזמתם חדלו מלהסתפק בלימוד בסיסי של גמרא עם פירוש רש"י בלבד, והחלו להנהיג שיטת לימוד חדשה ומעמיקה יותר, שבמסגרתה עיינו גם בדבריהם של בעלי התוספות ושל כמה מחשובי חכמי האשכנזים. כתוצאה מן השינוי המתואר קם בתוניס דור חדש של תלמידי חכמים אשר הצטיינו ברמת למדנות שטרם הייתה כמותה, וכך הונחו היסודות להפיכתה של העיר למרכז תורני משגשג בהמשך המאה השמונה־עשרה. 

			שלושת הרבנים הנזכרים לעיל נחשבים אפוא לאבות האליטה התורנית התוניסאית בעת החדשה, אולם אף אחד מהם לא הותיר אחריו יצירה תורנית מודפסת, למעט חידושים וביאורים בודדים מפרי עטם של הרבנים צרפתי וטייב המופיעים בספרים של רבנים תוניסים אחרים. רוב המידע על דמותם ותולדותיהם שאוב מחיבוריו של הרב חיד"א מעגל טוב ושם הגדולים, מסיפורים אודותיהם שרווחו בקרב יהודי תוניסיה, ומתקנות והסכמות שעליהן הם חתומים.670 

			עדותו של הרב אלחאייך על מסורת המחויבות של בית הדין של כת הקודמין לפסיקת הרמ"א, עשויה להשתלב יפה עם עדויותיו של החיד"א על מאפייני התרבות הלמדנית־תורנית בתוניס. הן החיד"א והן הרב אלחאייך מזכירים את גדולי חכמי פולין בני המאה השש־עשרה (מהרש"א, מהרש"ל ורמ"א) ואת המעמד המיוחד המוענק בתוניס לכתביהם התורניים בתחומי העיון התלמודי ופסיקת ההלכה. העדויות הללו עשויות להצביע על האפשרות שבתרבות התורנית של העיר תוניס במאה השמונה־עשרה על מרכיביה השונים, ניכרו סימנים להשפעה אשכנזית. אין ספק שלשאלת מקורותיה של השפעה אשכנזית זו, אם אכן הייתה קיימת, נודעת חשיבות מחקרית, היסטורית ותרבותית ראשונה במעלה. למיטב ידיעתי לפי שעה אין מענה לשאלה זו,671 ומובן שהנושא ראוי למחקר שיטתי ונרחב החורג בהרבה ממסגרת מאמר זה. 

			הקושי לספק תשובה לשאלה האמורה נובע, בין השאר, מהעובדה שכתבים הלכתיים פרי עטם של חכמים שפעלו בתוניסיה לפני המאה השמונה־עשרה, וגם כתבים תורניים מסוגות נוספות, לא השתמרו. מדובר בפרק זמן שניתן להגדירו, כפי שהציע הרב בנימין רפאל כהן, "התקופה העלומה"672 בתולדותיה התורניים של יהדות תוניסיה.673 משכנות הרועים, משחא דרבותא, וערך השלחן הם החיבורים ההלכתיים־תוניסיים המוקדמים ביותר שמצויים ברשותנו674 — ללמדנו שהפסיקה עצמה של דייני בית הדין של כת הקודמין לא השתמרה, אלא רק מידע אודותיה שהועלה על כתב לאחר זמן.675 אין ספק שמצב זה מציב בפנינו בעיה בבואנו לבחון מה היו המקורות של "מנהג אבותיהם" הקדום של הדיינים הללו לפסוק לעיתים כדעת רמ"א. 

			לשאלת מקורותיה של ההשפעה האשכנזית על מסורת הפסיקה הקדומה בעיר תוניס, אין אפוא לפי שעה מענה. אך מנגד ניתן אולי לספק תשובה, במידה זו או אחרת, לכמה שאלות חשובות נוספות הראויות להישאל, שלמקצתן כבר התייחסתי בדיון לעיל. בין השאלות הללו: מה טיבו המדויק של המונח "בית דין של כת הקודמין", האם אכן מדובר במונח המציין מוסד דייני/שיפוטי מוגדר שפעל בתוניס בעבר או או שיש לו גם מובנים נוספים; אם בבית דין ממש עסקינן, כמה זמן לפני תקופת חייו של הרב אלחאייך הוא פעל; מי היו הרבנים ששימשו בו כדיינים; האם זהותם של דיינים אלה מאפשרת להעלות השערות, על אף הקושי האמור, מדוע הם היו אמונים על מסורת פסיקה המחויבת לדעתו של הרמ"א; באיזה שלב חדלו דייני תוניס להיות מחויבים לפסיקת הרמ"א ומה היה טיב יחסו של מחבר משכנות הרועים עצמו לבית הדין של כת הקודמין.

			מובנו של המונח "כת הקודמין" בספרות חז"ל  ובספרות התורנית הבתר־תלמודית 

			על מנת לנסות לענות על חלק מהשאלות האמורות, עלינו להקדים ולברר מהו מובנו המקורי של המונח "כת הקודמין" כפי שהוא מופיע בספרות חז"ל ובספרות התורנית הבתר־תלמודית, ושימש עבור הרב אלחאייך מקור השראה כשטבע את המונח "בית דין של כת הקודמין". המונח מופיע בספרות חז"ל פעם אחת בלבד במשנה מסכת כלים. עניינה של משנה זו הוא כלי קיבול הנקרא "רובע וחצי רובע" שמורכב משני חלקים — הראשון יכול להכיל רובע (כחצי ליטר) והשני חצי רובע. בין שני החלקים הללו מפרידה דופן. המשנה מבהירה באלו אופנים מקבל, או לחלופין לא מקבל, כלי מורכב כזה טומאה: 

			הרובע וחצי הרובע: נטמא הרובע — לא נטמא חצי הרובע. נטמא חצי הרובע — לא נטמא הרובע. אמרו לפני ר' עקיבא: הואיל וחצי הרובע אחוריים לרובע, כלי שנטמא תוכו לא נטמאו אחוריו? אמר להן: של כת קודמין היא.676

			מדברים אלה עולה שר' עקיבא נשאל שאלה ביחס לדרכי קבלת הטומאה של הכלי האמור על ידי יותר מאדם אחד, שהרי כתוב "אמרו לפני ר' עקיבא", ועל כך הוא השיב: "של כת קודמין היא". ר' עובדיה מברטנורא מפרש את הדברים, בשם רבותיו, בהאי לישנא:

			לפי שכתות של תלמידים היו יושבים לפניו שורות. אמר להם: שאלה זו כבר שאלוה ממני הכת של תלמידים היושבת בשורה הקודמת, וכך השבתי להם.677 

			מתברר שהמונח "כת קודמין" קשור במקורו לאופן ישיבת התלמידים שורות שורות בבית מדרשו של ר' עקיבא, והוא מציין את קבוצת התלמידים היושבים בשורה הקודמת. הדבר עשוי ללמדנו שמדובר במונח שמשמעותו אינה בהכרח קבועה. כך, לדוגמה, שורת התלמידים השנייה היא כת קודמין עבור השורה השלישית, ואילו זו השלישית היא כת קודמין עבור השורה הרביעית. מביטוי יחידאי זה בספרות חז"ל התפתח, כאמור, שימוש נרחב למדי במונחים דומים בספרות התורנית הבתר־תלמודית לגווניה.678 לרוב מציין המונח "כת הקודמין" פירוש מסוים לפסוק מקראי שהוצע בעבר בידי חכם או כמה חכמים, או סברה שהעלו במסגרת העיון התלמודי, כמו גם דעה הלכתית מסוימת ואף תקנה שקבעו. ואולם, גם בנדון זה ניכרת יחסיותו של המונח. לעיתים מכונים חכמים שחיו לפני מאות שנים "כת הקודמין",679 ולעיתים מתייחס המונח לחכמים שחיו בדור הקודם.680 יש אף מקרים רבים בהם מצוין באופן אנונימי, שפירוש מסוים לפסוק או לדברי הגמרא, כמו גם פסיקה הלכתית מסוימת, הם של כת הקודמין, בלי לפרט את זהות החכמים שהחזיקו בפרשנות זו.681 במקרים לא מעטים אף מוזכר המונח בהתייחס לחכם שהעלה בכתביו סברה מסוימת בלי שהיה מודע לכך שחכמים אחרים העלו אותה לפניו.682 דומה שהשימוש באופנים המתוארים במונח זה בספרות הבתר־תלמודית מבליט ביתר שאת את היותו יחסי ונטול משמעות קבועה. הצד השווה היחיד במאות הפעמים בהן מופיע המונח הינו עצם איזכורו באופן זה או אחר בהתייחסות לפעילות תורנית של חכמים שחיו בעבר והם בגדר "כת הקודמין" בהשוואה לחכמים מאוחרים יותר. 

			השימוש הנרחב שנעשה במונח "כת הקודמין" בספרות הבתר־תלמודית הוא שהיווה, כאמור, מקור השראה לרב אלחאייך בטובעו את המונח הייחודי "בית דין של כת הקודמין". בדומה לספרות התורנית שקדמה למשכנות הרועים, עשוי המונח להופיע גם בכתיבתו של מחבר הספר דידן כיחסי וכנטול משמעות קבועה. כך לדוגמה המוסד השיפוטי שפעל בתוניס באמצע המאה השמונה־עשרה, עשוי להוות בית דין של כת הקודמין ביחס למוסד השיפוטי שפעל שם, נניח, בשנות השמונים של אותה מאה, וזה שפעל בשנות השמונים ביחס לבית הדין שפעל בתחילת המאה התשע־עשרה. העובדה האמורה, שלעיתים משמש המונח "כת הקודמין" בהקשר לחכמים שחיו לפני מאות שנים ולעיתים מתייחס לכאלה שחיו לפני זמן קצר למדי, מעוררת אף היא את השאלה האם בתודעתו של הרב אלחאייך פעל בית הדין של כת הקודמין בעברה הרחוק של תוניס או בעבר הקרוב יותר לימי חייו.

			פעילות בית הדין של כת הקודמין כגורם מעצב בחייו של הרב אלחאייך

			דומה שאופיו המתואר של המונח "בית דין של כת הקודמין" הופך אותו, כפי שנראה להלן, למושג חמקמק וקשה לזיהוי מדויק. אין להתפלא על כך שלא תמיד ניכרת עקביות באופן השימוש שעשה במונח מחבר ספר משכנות הרועים. פעמים אחדות הוא רואה בו מונח הקשור לעברה הרחוק של תוניס, ובמקרים אחרים נתפס המושג על ידו כמציין מוסד שיפוטי שפעל בעיר בעבר קרוב יותר. דומה שהשימוש במונח הקושר אותו לעבר הקרוב, הוא הרווח יותר, וניכר מדבריו של הרב אלחאייך שמדובר במונח שיש לו חשיבות מיוחדת לחייו האישיים. כך, לדוגמה, הוא מעיד לא אחת על עצמו שבהיותו צעיר הוא התוודע לפעילותו של בית הדין של כת הקודמין:

			נהירנא כד הוינא טליא [= זכור לי כשהייתי טלה]683 בבית הועד684 ב"ד של כת הקודמין נו"ן זיע"א [= נוחי נפש זכויותיהם יגנו עלינו אמן], אנא נפשאי יתוש קודמייהו,685 וכי יריבון אנשים קרבו ויאתיון לפני הב"ד ואחר סידור דברי ריבם פי צדיק יהגה.686 

			מן הראוי לשים לב לאופי האישי של עדות זו של בעל משכנות הרועים באשר לתפקיד המשמעותי שמילא בית הדין של כת הקודמין בחייו, כתוצאה מכך שבצעירותו נכח בדיונים שהתקיימו שם.687 האופי האישי של עדויותיו ניכר ביתר שאת בדבריו הבאים: "להאי דינא עיני ראו ולא זר דדבר זה נפתח בגדולים בב"ד של כת הקודמין ז"ל וכך היו דנין".688 לא בכדי העיד הרב אלחאייך לא פעם על עצמו, כפי שנראה בהמשך, שבצעירותו הוא "ינק" את מסורת הפסיקה של בית הדין של כת הקודמין, תוך שהוא עושה שימוש במטבע הלשון "מקובלני מבית דין של כת הקודמים".689 במקום אחר אף מתאר הרב אלחאייך כיצד ביקשוהו בצעירותו דייני בית הדין של כת הקודמין לחבר חוות דעת הלכתית לגבי מקרה מסוים שהגיע לשולחנם,690 ואתייחס לכך להלן ביתר הרחבה, ושבין המבקשים ממנו לעשות זאת נמנה אביו ר' מרדכי — ללמדנו שאף הוא נכלל בהרכב הדיינים. 

			בית הדין של כת הקודמין כמונח הקשור לעברה הרחוק של תוניס 

			לצד העדויות שמסר ר' עוזיאל, ושלפיהן מילא בית הדין של כת הקודמין תפקיד משמעותי בחייו האישיים, הוא מסר מידע ממנו מצטייר המוסד באור שונה. בסימנים קי"א-קי"ג באות ה' במשכנות הרועים מצוטטות, תחת הערכים "הסכמה" ו"הסכמות הקהל", סדרה של תקנות שנקבעו בעבר בידי דייני בית הדין הגדול בתוניס וגם תקנות של הדיינים בהווה שהונהגו על בסיס תקנות העבר. לקובץ זה של תעודות נודעת חשיבות היסטורית, והוא אף עורר עניין מסויים בקרב חוקרי תולדות יהודי צפון אפריקה.691 הרב אלחאייך דאג לנסח מעין פתיח לתעודות הללו בו הבהיר מדוע ראה לנכון להעתיקן ככתבן וכלשונן: 

			יען וביען כי כמה הסכמות של ב"ד הצדק של כת הקודמים זיע"א [= זכויותיהם יגנו עלינו אמן], וגם אנחנו אלה פה היום קמנו ונתעודד לחדש דבר מעתה איזה תקנות, ומהעדר השמירה נעו גם נדו ולא תזכרנה הראשונו' וח"ו מועלים באיזה דבר הפך המתוקן. אי לזאת תרתי בלבי להעתיק מאשר המצא ימצא ולהדפיסן למען יעמדו ימים רבים עד עת קץ ביאת משיחנו.692 

			הצורך לשמר את התקנות מהעבר ומההווה כאחד ולהבטיח שדורות העתיד לא יסטו מהן, הוא שהביא, אפוא, את הרב אלחאייך להעתיקן בחיבורו. הדבר החשוב לעניינו הינו הקביעה שתקנות העבר נקבעו בידי "ב"ד הצדק של כת הקודמים". עיון בתקנות הללו יוצר רושם שהפעם המונח אינו מכווון לימי צעירותו של ר' עוזיאל אלא לעבר רחוק יותר. בין השאר, מצוטטת תקנה קדומה של ר' צמח צרפתי משנת 1705, עשרות שנים בטרם נולד הרב אלחאייך. כיוצא בזה מצוטטת גם תקנה מחודש אב "שנת תתק"א ליצירה", והיות שזהו תיארוך בלתי אפשרי יתכן שהכוונה לשנת התק"א (1741), שאף בה טרם הייתה לר' עוזיאל, שנולד סביב 1740, כל מעורבות בפעילותו של בית הדין של כת הקודמין. מלבד זאת מצטט בעל משכנות הרועים תקנות מימים עברו בלי לנקוב בתאריך, תוך שימוש במונחים כמו "בתי דין קמאי וקמאי דקמאי".693

			למקרא הדברים המתוארים בקובץ התעודות האמור, עשוי להתקבל רושם שבשונה מהעדויות האישיות של הרב אלחאייך בדבר התוודעותו הבלתי אמצעית בצעירותו לעבודתם של דייני בית הדין של כת הקודמין, מדובר הפעם בעדויות מימים רחוקים יותר לגבי פעילותו של המוסד השיפוטי דנן. פעילות זו התקיימה בפרקי זמן שונים במהלך המאה השמונה־עשרה, לפני שר' עוזיאל נולד או היה לאיש בוגר. לא בכדי מוצגות העדויות במתכונת של קובץ תקנות מועתקות במלואן מבלי שבעל משכנות הרועים מציין לגביהן הערה כלשהי בעלת נימה אישית. זאת ועוד: העובדה שמדובר, כאמור, בתקנות מפרקי זמן שונים בעבר הרחוק, יוצרת ביתר שאת רושם שהמונח משמש הפעם במשמעות יחסית וחסרת מובן קבוע; מדובר במונח הבא לציין שביחס לבית הדין הפועל כעת בתוניס נחשבים בתי הדין שפעלו שם בשלבים שונים בעבר כבית דין של כת הקודמין. 

			שלב המעבר מהמחויבות לפסיקת רמ"א למסורת בעלת  מאפיינים ספרדיים מובהקים יותר

			כפי שצוין, על אף שהרב אלחאייך עושה שימוש במונח "בית דין של כת הקודמין" ביותר ממובן אחד, ניתן למיטב התרשמותי לקבוע שהמובן הדומיננטי הוא זה הקשור לחייו האישיים בעבר הקרוב יותר. בנדון זה יש חשיבות מיוחדת לסימן אחד במשכנות הרועים,694 שבו מעיד המחבר על עצמו שהתבקש לחוות את דעתו ההלכתית "כד הוינא זוטר לגבי רברבי", כלומר בימי צעירותו כאשר היה עדיין פוסק זוטר, אם לא מתלמד, בהשוואה לבכירי הדיינים דאז. כוונתו היא לאביו ר' מרדכי אלחאייך ולר' דוד נג'אר.695

			לשולחנם של שני הדיינים האמורים הגיעה שאלה הנוגעת למקרה בו יהודי שנפטר הותיר אחריו בת יחידה, הנחשבת לפי ההלכה ליורשת. כעבור זמן מה הלכה לעולמה גם הבת וכעת אביו של המנוח הפך להיות היורש. בעטיין של נסיבות אלו נדרשו שני הדיינים לשאלה כיצד יש לחלק את כספו של הנפטר בין האלמנה, לצורך פרעון כתובתה, לבין אביו בתור היורש היחיד והעבירו, כאמור, את הטיפול בליבון הסוגיה לר' עוזיאל. לאחר דיון הלכתי מפורט, המסתמך בעיקר על פסק הלכה במקרה דומה שחיבר הרא"ש, קבע הרב אלחאייך שיש לחלק את הכסף שווה בשווה בין אלמנת הנפטר לבין אביו. את פסק ההלכה הזה העביר ר' עוזיאל לעיונם של שני בכירי הדיינים, ובעקבות זאת הם נשאו ונתנו בסוגיה מספר פעמים, והחל משלב מסוים אף צירפו אליהם דיינים נוספים, וקיבלו בסופו של דבר את המסקנה ההלכתית המובעת בפסק. הרב אלחאייך מוסר שפסיקה זו נקבעה בשנת "אשרך ישראל לפ"ק" (תקכ"א 1761-1760), והוא מכנה את הרכב הדיינים דאז, אם כי בהקשר מעט בעייתי,696 "בית דין של כת הקודמין" ואף דואג לפרט מי ומי נכללו בו: 

			1.	ר' מרדכי אלחאייך

			2.	ר' דוד נג'אר

			3.	ר' יוסף הכהן

			4.	ר' מרדכי ברוך קאראבליו

			5.	ר' שמריה קאטריואס

			6.	ר' אברהם כייאט 

			7.	ר' דניאל לומברוזו697

			מלבד העובדה שר' עוזיאל מונה בראש הרכב דייני בית הדין של כת הקודמין את אביו, ר' מרדכי, יש גם לשים לב לכך שבהרכב זה נכללים רבנים משתי העדות שמהן הורכבה האוכלוסייה היהודית בעיר תוניס,698 הן רבנים המשתייכים לעדת התואנסה, כמו ר' דוד נג'אר, והן כאלה הנמנים עם עדת הגראנה, כמו ר' מרדכי ברוך קאראבליו. מלבדם נכלל ברשימה גם רב טברייני במקורו, ר' שמריה קאטריואס, שהגיע לתוניס כשד"ר והשתקע שם.699 אופייה ההטרוגני של רשימת דיינים זו עשוי ללמד כי אין לזהות בין מסורת המחויבות של בית הדין של כת הקודמין לפסיקת הרמ"א לבין המסורת ההלכתית הייחודית לעדת התואנסה או לעדת הגראנה. מתברר שמחויבות זו הייתה תופעה תרבותית־הלכתית חוצה עדות.700 

			מחבר משכנות הרועים מוסיף כי כעשרים וחמש שנים מאוחר יותר, בשנת תקמ"ו (1786-1785), דן קרובו ר' יצחק אלחאייך, ששימש באותה עת כאב בית הדין הגורני,701 במקרה דומה ופסק "הפך מה שדנו ב"ד של כת הקודמים", בקובעו כי יש להעביר את כל כספי הנפטר לאלמנתו לצורך פרעון כתובתה. פסק זה זכה להסכמתם של שניים מבכירי הדיינים התואנסים דאז, ר' נתן בורג'ל ור' שלמה אלפאסי — ללמדנו שגם הפעם ניכר גיוון עדתי תואנסי־גורני בקרב הדיינים המצדדים בפסיקה. בשלב נוסף, כנראה בתחילת המאה התשע־עשרה, בעת שהרב עוזיאל כבר נמנה עם בכירי הדיינים, שוב נדון מקרה דומה. הפעם הוחלט בשני בתי הדין, התואנסי והגורני, לשוב לפסק של "ב"ד קמא", דהיינו בית הדין של כת הקודמין, ולהורות על חלוקת כספי הירושה בין אבי הנפטר לבין אלמנתו שווה בשווה. מאחורי פסיקה חדשה־ישנה זו עמד, מלבד ר' עוזיאל, גם ר' יצחק טייב בעל ערך השלחן.702 

			עיון בסימן הנוכחי שבספר משכנות הרועים מלמד אפוא, שר' עוזיאל כינה את המוסד השיפוטי שפעל בתוניס בתחילת שנות השישים של המאה השמונה־עשרה "בית דין של כת הקודמין", בעוד שאת הדיינים שפעלו בשנות השמונים של אותה מאה לא כינה כך. ניתן אמנם לטעון כי גם הפעם מדובר בשימוש במונח במובנו היחסי, שנועד לבטא את העובדה שהמוסד השיפוטי בשנות השישים נחשב "בית דין של כת הקודמין" ביחס למוסד שפעל כעשרים וחמש שנים לאחר מכן. ואולם סבורני שמכלול הנתונים שברשותנו על קורותיו של הרב אלחאייך והתייחסותו למוסד השיפוטי דנן, מובילים למסקנה שמדובר במוסד שעדיין פעל בשנות השישים, ושעשור זה נחשב לשלהי תקופת פעילותו. ראיה לכך יכולה לשמש עדותו של מחבר משכנות הרועים שצוטטה לעיל, ולפיה בהיותו עול ימים ("כד הוינא טליא") הוא ישב בפני דייני בית הדין של כת הקודמין.

			ר' עוזיאל נולד, כזכור, סביב שנת 1740. לפי נתון זה אכן היה הלה בתחילת שנות השישים של המאה השמונה־עשרה אדם צעיר. זאת ועוד: הרב אלחאייך מעיד באופן חוזר ונשנה, כי בין תקופת פעילותו של בית הדין של כת הקודמין לבין התקופה שבה הוא עצמו שימש כאחד מבכירי הדיינים, כלומר למן שנותיה הראשונות של המאה התשע־עשרה ואילך, פעל בית דין נוסף, שאני מציע לכנותו "בית הדין האמצעי". כך, לדוגמה, כותב ר' עוזיאל: "והב"ד של כת הקודמים נו"ן והב"ד הבא אחריה' אשר היו לפנינו הם דני' כהסכמ' הרב"ח ואנחנו נעשינו סניפי' להם",703 ובמקום אחר הוא כותב: "ואנן בדידן לעולם כך דנין ב"ד הצדק של כת הקודמין זיע"א ושהיו לפנינו ז"ל ואנן יתמי דיתמי בתרייהו גרירי".704 נתון זה עשוי להשתלב עם הקביעה שבתודעתו של בעל משכנות הרועים פעל בית הדין של כת הקודמין בתחילת שנות השישים, שכן כרונולגית סביר שבמהלך כארבעים השנים שחלפו בין עשור זה לבין תחילת המאה התשע־עשרה פעל בתווך בית דין אמצעי. כיוצא בזה סביר לשער ששנות השמונים של המאה השמונה־עשרה, בהן קיבלו כאמור הדיינים פסיקה המנוגדת לזו שקיבלו דייני שנות השישים, הן הן פרק הזמן בו פעל בית הדין האמצעי שנחשב, בתודעתו של ר' עוזיאל, למעין שלב ביניים. 

			כמצוין לעיל, בית הדין האמצעי שפעל להערכתי בשנות השמונים של המאה השמונה־עשרה, לא הוגדר בידי ר' עוזיאל כ"בית דין של כת הקודמין". מנגד, שנות השישים של אותה מאה הן השלב המאוחר ביותר שלגביו הרב אלחאייך נוקב בכינוי זה כדי לתאר את פעילות המוסד השיפוטי הישן. לאור כל זאת, נמצאנו למדים שפרק הזמן שבין שנות השישים לבין שנות השמונים של המאה השמונה־עשרה הוא הוא השלב שחל בו שינוי במסורת ההלכתית של תוניס ממסורת המחויבת במידה מסוימת לפסיקת הרמ"א למסורת בעלת מאפיינים ספרדיים מובהקים יותר. בנדון זה יש כמובן לשאול מה היו ההתפתחויות בין שנות השישים לשנות השמונים שהביאו לשינוי המתואר במסורת הפסיקה. למיטב ידיעתי לפי שעה אין תשובה מוצקה לשאלה חשובה זו. יוזכר שוב שבעיצומו של פרק הזמן שבו חל השינוי המתואר, דהיינו בשנים 1874-1873, שהה החיד"א בתוניס כשד"ר והביע, כזכור, פליאה על מאפייניה של התרבות התורנית המקומית. כלום ניתן לקשור בין הדברים ולשער, בזהירות המתבקשת, שביקור בתוניס של אישיות תורנית כה מיוחדת הוא שהשפיע, במידה זו או אחרת, על השינוי במסורת הפסיקה המקומית? דומה שבהיעדר מידע בנדון זה מוטב להימנע מהעלאת השערות. יתרה מכך: הפליאה שהביע חיד"א ביומנו נגעה אך ורק לעובדה שכל החכמים התוניסים עמם התרועע במהלך שהותו בעיר נמנעו מעיסוק בפסיקת הלכה. מנגד, השד"ר הנודע לא התייחס כלל ועיקר, אף לא במרומז, לקיומה של מסורת פסיקתית־מקומית שיש לה מאפיינים החורגים ממסורת הפסיקה הספרדית, ומתקבל לפיכך הרושם שהוא לא התוודע לה כששהה בתוניס. 

			בית הדין של כת הקודמין כמונח המציין תקופה רבת שנים 

			על אף שר' עוזיאל מתייחס לרוב לבית דין של כת הקודמין כאל מוסד שפעל בימי צעירותו ובה בעת הוא רואה בו גם גוף שפעילותו קשורה לעברה הרחוק יותר של תוניס, אין לעניות דעתי הכרח להגיע למסקנה שהלה מגלה חוסר עקביות בשימושו במונח זה. באחד מסימני משכנות הרועים המוקדש לדיון בשאלת מעמדה ההלכתי של צוואה מסוימת, ראה הרב אלחאייך לנכון לתאר את סדרי הטקס הנוהג בתוניס מימים ימימה, כאשר הדיינים נאלצים להשביע את אחד מבעלי הדין:

			מה שנוהגים הב"ד של כת הקודמים אשר היו לפנינו לפנים ולפני לפנים אשר שמענו ונדעם זכר כלם לחיי עד, גם אנחנו צעירי הצאן צאן קדשים אוחזים מעשה ידיהם של צדיקים נו"ן, דמי שנתחייב שבועה דאורייתא פותחין לו את היכל הקדש ומניחין ידו על התיק שיש בו ס"ת ואומר.705

			ההתנסחות של ר' עוזיאל עשויה להעיד שהלה תפס את תקופת פעילותו של בית הדין של כת הקודמין כממושכת למדי, תקופה שהשתרעה הן על פני העבר הקרוב של תוניס והן על פני העבר הרחוק יותר.706 יתרה מכך: השימוש במילים "אשר שמענו ונדעם" עשוי ללמד שמדובר בתקופה שהרב אלחאייך עצמו אינו יכול לתחום ולמסור מתי החלה. לא בכדי נזכר, כפי שראינו לעיל, שמו של ר' צמח צרפתי בקשר לפעילותו של המוסד השיפוטי דנן. הרב צרפתי, אשר פעל כזכור בתוניס בתחילת המאה השמונה־עשרה, הוא אחד משני החכמים הקדומים ביותר שזכרם נחקק בתודעה הקולקטיבית של יהדות תוניסיה, בעוד שחכמים שקדמו להם נשכחו. סביר שאילו היה ידוע לבעל משכנות הרועים על דיינים קדומים יותר, הוא היה רואה גם בפועלם חלק ממסורת הפעילות של בית הדין של כת הקודמין, כפי שהתגבשה במרוצת הדורות. חכמים תוניסים שקדמו לרב צרפתי הם אישים "אשר לא שמענו ולא נדעם", ועל כן אין באפשרותו של הרב אלחאייך למסור מידע על פעילויותיהם ולשייכן למסורת הפעילות של בית הדין של כת הקודמין.707 לעומת זאת, בתור מי שהתוודע אישית בימי צעירותו לעבודתם של אחרוני דייני המוסד השיפוטי הישן, תחם ר' עוזיאל בנקל את סוף תקופת פעילותו של המוסד בקובעו שזו הסתיימה כאשר החל לפעול "בית הדין האמצעי" הנזכר לעיל, וכפי שכבר נטען ונומק הכוונה למוסד שפעל בשנות השמונים של המאה השמונה־עשרה. הרב אלחאייך מצטייר אפוא כמי שהבחין בין פרק הזמן הממושך בו פעל בית הדין של כת הקודמין לבין פרק הזמן שלאחר מכן, שהחל לפני מספר מועט יחסית של שנים.708 

			בין המשכיות לשינוי: מעמד בית הדין של כת הקודמין  בפסיקתו של הרב אלחאייך 

			ההבחנה שעשה, כאמור, הרב אלחאייך בין תקופת פעילותו הממושכת של בית הדין של כת הקודמין לבין פרק הזמן שלאחר מכן, נועדה לבטא לא רק את השינוי שחל במסורת הפסיקה של תוניס אלא גם, ואולי בעיקר, את ההכרה בפסיקותיהם של דייני המוסד לדורותיהם כמקור אוטוריטטיבי ממעלה ראשונה. על כן יש לדידו להוסיף ולדבוק בפסיקות אלו ככל שניתן. מבחינה זו מבטאת הבחנה זו את הצורך בהמשכיות. אין ספק שמדובר במציאות מורכבת, אם לא פרדוקסלית, ולהלן נקודות אחדות להבהרת העניין ולהמחשתו. 

			כמצוין בתחילת המאמר, הרב אלחאייך ראה על פי רוב את עצמו ואת בית דינו מחויבים ללא סייגים לפסיקת ר' יוסף קארו — ללמדנו שמבחינה זו הוא חרג ממסורת הפסיקה של בית הדין של כת הקודמין עליה היה אמון, בין השאר, אביו ר' מרדכי. ואולם, גם בנדון זה חלו מקרים יוצאים מן הכלל, והפסיקה על פי דעת הרמ"א שנדונה לעיל בסוגיית "ישראל הבא מחמת גוי" משמשת דוגמה לכך. כהונת אביו של ר' עוזיאל כדיין מרכזי בבית דין זה, כמו גם העובדה שלפעילותו של המוסד התוודע הבן בצעירותו, גרמה לאחרון לפתח יחס מיוחד כלפי פסיקתם של דייניו תוך שאיפה לשמר במידת האפשר את מעמדה כאוטוריטה הלכתית. לא בכדי אנו מוצאים שוב ושוב את הרב אלחאייך מתנסח באופנים כמו "שכך נהגו הב"ד של כת הקודמין נו"ן ואנן יתמי בתרייהו גרירי",709 או "וכך דנים ב"ד הצדק של כת הקודמים זיע"א וכך אנחנו צעירי הצאן דנין אחריהם".710 הדברים אמורים, בראש ובראשונה, לגבי מקרים בהם פסיקה זו אינה עומדת בסתירה לדעת ר' יוסף קארו, אך גישתו של בעל משכנות הרועים המצדדת במחויבות לפסיקת בית הדין של כת הקודמין, משתקפת במגוון אופנים נוספים לאורך חיבורו זה. 

			באחד מהסימנים במשכנות הרועים העוסקים בערך "משכונה",711 דן ר' עוזיאל בסדר הקדימויות החל לגבי פרעון חובותיו המרובים של אדם. חובות אלה אמורים היו להיגבות מקרקע בודדת המצויה בבעלותו של החייב, הממושכנת בו זמנית לכל בעלי החוב. השאלה שעלתה בנדון זה היא האם יש להעניק זכות קדימה לבעל החוב שהלווה את כספו בתאריך המוקדם ביותר, או שמא יש להעדיף את חלוקת הכסף בין כל המלווים. הדבר תלוי בשאלה באיזה סוג של קרקע מדובר, והאם יש לדונה כמקרקעין או כמיטלטלין. בהקשר זה העיד הרב אלחאייך שבכל הנוגע לקרקע כדוגמת זו הנדונה, יושמה בבית הדין של כת הקודמין אופציית החלוקה, "כדי שלא להוציא בעל חוב המאוחר בפחי נפש וידיים ריקניות".712 ואולם, הוא הוסיף והעיד שבית הדין בימיו כבר אינו דן על פי מדיניות זו, אלא מבכר על פניה את אופציית מתן זכות הקדימה לבעל החוב המוקדם. מדובר בעדות נוספת על ההתרחקות שחלה להערכתי למן שנות השמונים של המאה השמונה־עשרה, ממדיניות הפסיקה של בית הדין של כת הקודמין. על אף זאת, דאג ר' עוזיאל להצדיק את המדיניות הישנה המצדדת בחלוקת הכסף בין הנושים, תוך שהוא משתמש כתנא דמסייע בחיבורים כנסת הגדולה לר' חיים בנבנישתי ושמחת יום טוב לר' יום טוב אלגאזי, ואף העיד שלבית הדין בו הוא משמש כדיין הגיע מקרה דומה שלגביו נפסק בהתאם למדיניות זו.713 מדובר, אם כן, בעדות נוספת להשבתה על כנה של פסיקת בית הדין של כת הקודמין בבית דינו של הרב אלחאייך המצטרפת לעדות שנדונה לעיל בנוגע לפסיקה בשאלת אופן חלוקת כספי הירושה בין אלמנת המנוח לבין אביו. העובדה שמצינו לפחות פעמיים את ר' עוזיאל נוקט במהלך מעין זה מדברת לעניות דעתי בעד עצמה. 

			הרב אלחאייך אף מוסיף ומוסר פרטים על הדו־שיח ההלכתי שהתקיים בנדון בכתב בינו לבין ר' יצחק טייב. האחרון העלה הצעה מסוימת כיצד לקבוע את אופן חלוקת התשלום בין בעלי החוב, המהווה חלופה לאופן החלוקה שנהג בימי בית הדין של כת הקודמין, תוך שהוא ביסס את דבריו על הספר יד רמ"ה מאת החכם הספרדי בן המאה השלוש־עשרה ר' מאיר אבולעפיה. בתגובה, אישר הרב אלחאייך לרב טייב שהצעתו נשמעת אמנם הגיונית ואף יש לה בהחלט על מה שתסמוך בספרות הפסיקה, לרבות על דברי הטור והשלחן ערוך, "אלא שהדבר קשה לחלוק על ב"ד של כת הקודמין גאוני עולם תקיפי ארעא נינהו ז"ל"714 — ללמדנו על המעמד שמוסד שיפוטי זה תפס בתודעתו של בעל משכנות הרועים. 

			מלבד המקרה האחרון, מצינו מקרים נוספים בהם מעיד הרב אלחאייך שכעת לא נוהגים בתוניס כדעת בית הדין של כת הקודמין. כך, לדוגמה, במסגרת דיון בשאלה באלו תנאים רשאי בעל חוב לגבות את כספו לא רק מהקרקע המשועבדת לחוב אלא גם מהמיטלטלין שנשתעבדו אגב קרקע זו, מציין ר' עוזיאל שכעת פוסקים בבית הדין בתוניס שניתן לגבות מהמיטלטלין, שכן "אנן בדידן אין לנו אלא מה שפסק מרן בש"ע".715 פסיקה זו, כפי שמעיד הרב אלחאייך, עומדת בניגוד לפסיקת דייני בית הדין של כת הקודמין שהסתמכו על דעת הרשב"א לפיה לא חלה ביחס לשטרות חוב מציאות של שיעבוד מיטלטלין אגב קרקע. הבעיה בפסיקה של בית הדין של כת הקודמין נובעת מהעובדה שדעת הרשב"א הינה יחידאית, והרי כלל נקוט בידי הפוסקים "דאין לומר קים לי כסברת היחיד נגד רבים אלא היכא דאיכא תרתי". בשל כך דאג בעל משכנות הרועים לציין כי הוא מצא בספר מישרים לרבינו ירוחם את הדעה הזו של הרשב"א מובאת באופן אנונימי בשם "יש מי שכתב", ואחריה צוין "וכן הסכים הרשב"א". על אף שזהותו של החכם הנוסף המחזיק בדעה זהה לזו של הרשב"א אינה ידועה, טען ר' עוזיאל כי הדבר מוציא אותה מעמדה של דעה יחידאית, ולאור זאת כתב: "ואפשר דהב"ד של כת הקודמין [...] סמכו אסברת יש מי שכתב והרשב"א ז"ל".716 בדברים אלה מצטייר הרב אלחאייך כמי שרואה לנכון לעמוד על ההיגיון הגלום בפסיקת בית הדין של כת הקודמין, הנראית לכאורה כעומדת בניגוד לכללי הפסיקה המקובלים, וזאת על אף שבית הדין העכשווי בו הוא עצמו מכהן כדיין כבר אינו פוסק על פיה. 

			מחויבותו של ר' עוזיאל לפסיקת בית הדין של כת הקודמין באה לידי ביטוי גם במקרים שבהם חלק הרמ"א על דעת מרן, אף שהדבר הצריך אותו לעיתים להלך בין הטיפין במטרה להכיר, ככל שניתן, בסמכותה של המסורת ההלכתית המקומית שינק בצעירותו, ובה בעת להציב סייגים ולהתאים את המסורת המקומית לזו הכלל־ספרדית המחויבת לפסיקת ר' יוסף קארו. לא ייפלא שלנוכח הצורך להתמודד עם אתגר לא פשוט מעין זה, דאג הרב אלחאייך להבליט סיטואציות הלכתיות שבהן הייתה הלימה בין דעתם של דייני עירו לבין זו של מרן. כך, לדוגמה, בהתייחס לדין "הנושא ונותן באמונה אין לו דין הונאה",717 מתאר ר' עוזיאל הרמוניה בין עבר להווה: 

			אנן בדידן בתריה דמרן גרירי [= אנו בשלנו נמשכים אחר מרן] וכבר דן את הדין. [...] וגם מור"ם ז"ל לא הגיה עליו בדרכי משה ולא בהגהה הכי נקיטינן, ולעולם כך היו דנין הב"ד של כת הקודמין נו"ן ואני הייתי סניף להם, והנה בעת"ה אנן הדיוטות אנן כך עלתה הסכמתנו בועד אחי ורעי יושבי על מדין הי"ו.718 

			העובדה שבמקרה זה לא הגיה הרמ"א על דברי ר' יוסף קארו מאפשרת המשכיות בין מסורת הפסיקה המקומית הישנה לבין מדיניות הפסיקה החדשה המותאמת יותר למסורת הכלל־ספרדית. ראוי גם לשים לב כיצד משתקפת בדברים אלה העובדה שר' עוזיאל היה נטוע במסורת הישנה ("ואני הייתי סניף להם") ובה בעת גם מעורב בגיבושה של המדיניות החדשה, ועל כן מבטאת דרכו ההלכתית שאיפה להרמוניה בין שתי הדרכים.

			מובן שלאור האמור מתבקשת השאלה האם שאיפתו זו של הרב אלחאייך להרמוניה באה לידי ביטוי אפילו במקרים שבהם חלק הרמ"א בהגהותיו על דברי בעל השולחן ערוך תוך שימוש במטבעות לשון כמו "וכן נראה לי להורות". מדובר, לכאורה, במקרים בהם מרחב התמרון שעמד לרשותו של ר' עוזיאל היה מצומצם ביותר, והוא נדרש להכריע אם לדבוק הלכה למעשה, כפי שנהג בעת שדן בסוגיית "ישראל הבא מחמת גוי", במסורת הפסיקה המקומית והקדומה של תוניס, או לבכר על פניה את המסורת הכלל־ספרדית. דומה שעל אף היקפו העצום של החיבור משכנות הרועים, לא מצוי בו מידע רב המאפשר לספק תשובה מוצקה לשאלה זו.719 ואולם, כיוון מסויים לתשובה יכולים אולי לספק שני הדיונים של הרב אלחאייך בסוגיית "שותפים שלווה אחד מהם לצורך השותפות" (להלן: סוגיית השותפים). 

			סוגיית השותפים מתייחסת למקרה שבו אחד משני אנשים השותפים לעסק מסוים לווה כספים לצורך העסק. השאלה המתבקשת היא האם חובת פרעון כספי ההלוואה חלה על השותף השני, על אף שלא לווה בעצמו את הכספים, כפי שהיא חלה על השותף הראשון. בעל השולחן ערוך פסק שהחובה חלה על השותף השני למרות שלא נכח בעת לקיחת ההלוואה, ובלבד שהוא מודה שזו אכן נלקחה לצורך העסק המשותף או שהתברר הדבר בעדים. הרמ"א, לעומתו, פסק שאין בהודאת השותף השני די כדי לחייבו, וכי נדרשת לשם כך נוכחותו בעת ההלוואה. הרמ"א הוסיף וכתב, בסיום דבריו, "וכן נראה לי להורות".720 

			הפעם הראשונה בה מצא הרב אלחאייך את עצמו נדרש לסוגיית השותפים התייחסה לאדם שהפקיד סכומי כסף מסוימים אצל אחד משני שותפים שלא בנוכחות השותף השני וללא ידיעתו. לאחר מכן הלך מפקיד הכספים לעולמו, וכעת נתבע השותף השני בידי היורשים להשיב את הכספים על אף שלא הופקדו אצלו, בטענה ששותפו עשה בהם שימוש לצורך העסק המשותף ועל כן הם הפכו לכספי הלוואה. ר' עוזיאל פסק שיש לפטור את השותף השני מחובת החזר הכספים. לכאורה תואמת פסיקה זו את דעת הרמ"א הנוטה יותר, כאמור, לפטור שותף שני שלא נכח בעת ההלוואה. היות שהפוסק האשכנזי הוסיף וכתב, כאמור, "וכן נראה לי להורות", עשוי להתקבל רושם שגם הפעם, בדומה לפסיקה בסוגיית "ישראל הבא מחמת גוי", גברה מחויבותו של הרב אלחאייך למסורת הפסיקה המקומית על פני המחויבות לפסיקה הכלל־ספרדית. ואולם, ר' עוזיאל דאג מראש למנוע היווצרותו של רושם מעין זה, בהבהירו שאין בפסיקתו הכרעה בין דעת מרן לדעת הרמ"א:

			נראה דל"מ [= דלא מיבעי] למה שמקובלני מהב"ד של כת הקודמים דבכל דוכתא שכותב מור"ם ז"ל וכנ"ל להורות פסקינן כוותיה ומור"ם פסק [...] דאין השותף הב' משתעבד כל שלא היה שם בשעת הלואה, אלא אפילו לד' מרן בש"ע שאני הכא דשלא בתורת הלואה באו לידו.721

			העובדה שהכספים הגיעו לשותף הראשון לא כהלוואה אלא כפיקדון הביאה את הרב אלחאייך למסקנה שאין לחייב את השותף השני לא רק לפי דעת הרמ"א אלא גם אליבא דמרן. בהכרעה הלכתית זו אין אפוא משום מתן עדיפות למסורת פסיקה אחת על פני רעותה. 

			מהלך שונה בתכלית נקט הרב אלחאייך במקרה אחר שבו נדרש לסוגיית השותפים. הפעם מדובר היה בחנות משותפת לשניים. אחד מהשותפים קנה סחורות בהקפה לצורך מכירתן בחנות, ולאחר מכן עקר למקום מרוחק "שאין היד שולטת בו מהלכות מלכים ונמוסיהם".722 כעת מוכרי הסחורות דורשים מהשותף השני שיפרע את הכסף עבור הסחורות ששותפו קנה מהם בזמנו, בטענה שהוא נכח במקום בעת קניית סחורות אלו, בעוד שהנתבע, מצדו, מכחיש זאת. במקרה זה פסק הרב אלחאייך שיש לחייב את השותף השני לשלם עבור הסחורות, על אף שלטענתו לא נכח בעת קנייתן, וזאת בהתאם לדעת מרן שדי אם ברור שמדובר בהלוואה לצורך העסק המשותף כדי לחייב את השותף השני בפירעונה. 

			ר' עוזיאל אף הוסיף והזכיר את דעת הרמ"א בנדון זה, לפיה על מנת לחייב את השותף השני נדרשת נוכחותו בעת ההלוואה, ועבר לסקור את שתי הדעות העיקריות שהובעו בידי נושאי הכלים של השולחן ערוך ביחס לשאלה על מי מהחכמים שקדמו לו ביסס הרמ"א את דעתו זו. לפי דעה אחת מסתמכת דעתו של הרמ"א על זו של הרא"ש, בעוד שאליבא דדעה אחרת היא מושתתת על דעת ר' ישראל ברונא.723 על יסוד עיון במקורות נוספים מנסה הרב אלחאייך להראות שאם דעת הרמ"א מבוססת על זו של הרא"ש אזי ניתן להעמידה באופן התואם את דעתו של מרן בעניין זה. דיונו זה של הרב אלחאייך ביחס לטיב דעתו של הרמ"א, מצטייר כבעל אופי פלפולי־תיאורטי, ואולי גם כחסר תכלית מעשית, בהתחשב בעובדה שהפעם הוא בחר לפסוק כדעת מרן. ואולם מתברר שר' עוזיאל הבהיר לקראת סיום דבריו מה עומד מאחורי דיון ממושך וסבוך זה:

			ואתה דע לך שכל מה שהוצרכתי להאריך בענין זה, אע"ג דאנן בדידין724 בתריה דמרן ז"ל גרירנא ותסגי לן כשמתברר שהסחורה הלזו היא לצורך השותפות. [...] אלא שמקובלני מב"ד של כת הקודמים נו"ן שנהגו לפסוק כמור"ם ז"ל היכא שכותב וכן נ"ל להורות, בעבור זה ביררתי דיעות הפוסקים אפילו לס' מור"ם ז"ל. ואת"ל דאיכא מאן דפליג כמדובר, האיכא דעת מרן בב"י ובש"ע ומעתה קם דינא דמשתעבד השותף השני לב"ח.725 

			מתברר, אפוא, שמסורת הפסיקה המקומית הקדומה שעליה אמון הרב אלחאייך היא שגרמה לו להקדיש דיון בעל אופי תיאורטי לשאלת טיב דעתו של רמ"א במטרה לנסות להעמידה באופן התואם את דעת מרן. מממצאי דיון זה עלה שהמהלך המתואר אפשרי רק לפי דברי חלק מהפרשנים, בעוד שאליבא דאחרים אין הדבר אפשרי. כך או כך, הפעם פסק ר' עוזיאל כדעת מרן, ועל כן ביכר את מסורת הפסיקה הכלל־ספרדית על פני זו שרווחה בתוניס מקדמת דנא. ואולם, דומה שעל אף שהמסורת האחרונה נדחתה הפעם מפני רעותה, היא נכחה גם נכחה בדיונו ההלכתי של הרב אלחאייך — ללמדנו על החשיבות שייחס לה. 

			מחויבות נרחבת יותר לפסיקת רמ"א? — פרשת גירושי בתו  של ר' נהוראי ג'רמון 

			בטרם אעבור לאחרית הדבר אני מבקש להצביע בקיצור האפשרי, מטעמים שיתבהרו להלן, על נקודה נוספת. באחת מהציטטות שהובאו לעיל כותב הרב אלחאייך, ביחס לאחת מפסיקותיו של מרן, "וגם מור"ם ז"ל לא הגיה עליו בדרכי משה ולא בהגהה הכי נקיטינן".726 מכאן עשוי להשתמע שמסורת המחויבות לפסיקת רמ"א הרווחת בתוניס אמורה לא רק לגבי הגהותיו של הפוסק האשכנזי המופיעות בשולחן ערוך — ושבהן עשה לעיתים שימוש במטבעות לשון כמו "וכן נראה לי להורות" — אלא גם לגבי פסיקותיו המופיעות בחיבורו דרכי משה. יתרה מכך: ר' עוזיאל משתמש מספר פעמים לאורך משכנות הרועים במטבע הלשון "דייני קשישאי", ומדבריו ניכר שכוונתו לדיינים שפעלו לפנים בתוניס בעת שהיה צעיר ומהם הוא קיבל מסורות הלכתיות שונות. בחלק מהמקרים כוונתו אינה אלא לדייני בית הדין של כת הקודמין ובאחרים הכוונה לדיינים שפעלו זמן קצר לאחר מכן וקיבלו מהם את המסורות הללו.727 באחת מן הפעמים, בהתייחסו לכללי השימוש בטענת "קים לי", כתב הרב אלחאייך: "והכא דייני קשישי דמתא מחסיא העידו דלא נהיגי למימ' קים לי ושכן דעת מור"ם ז"ל",728 ומייד בהמשך הוא מפנה למקור בו הביע הפוסק האשכנזי את דעתו זו. מתברר שהדעה לא הובעה בהגהותיו של רמ"א לשולחן ערוך, ואף לא בדרכי משה, אלא בשו"ת הרמ"א. עדויות מעין אלו, גם אם הן בודדות, עשויות לעורר את השאלה האם מסורת הפסיקה הקדומה של תוניס היתה מחויבת לדעת הרמ"א באופן נרחב יותר, ולא רק כאשר כתב בהגהותיו לשולחן ערוך "וכן נראה לי להורות". 

			העדויות האמורות של ר' עוזיאל יכולות אולי להצטרף לעוד עדות, אף היא בודדת, הנוגעת לפרשת גירושי בתו של החכם והפייטן ר' נהוראי ג'רמון שחי בתוניס במאה השמונה־עשרה.729 מדובר בפרשה הראויה לדיון נרחב הלכתי והיסטורי כאחד שלא אוכל להיכנס אליו כעת.730 במסגרת הפרשה פסקו שני בתי הדין שבתוניס, התואנסי והגורני, שהבעל רשאי לגרש לאלתר את רעייתו, בתו של הרב ג'רמון, בעל כורחה, על אף שכעת אין ביכולתו לפרוע את מלוא הסכום הנקוב בכתובה, ושיתרת הסכום יישאר עליו בתורת חוב שייפרע בעתיד. הרב ג'רמון, מצידו, דרש מהדיינים שיבהירו על מה ביססו את פסיקתם זו ("הורוני מהיכן דנתוני"), ותשובתם הייתה שהפסיקה מסתמכת על הגהת הרמ"א בשולחן ערוך אבן העזר, לפיה רשאי האדם לגרש את אשתו בעל כורחה "ואפילו אין לו לשלם לה הכתובה ונדונייתה, אינה יכולה לעכב משום זה הגירושין, אלא תתגרש ותתבע אותו מה שחייב לה".731 בתגובה ניסה הרב ג'רמון להוכיח לדיינים שפסיקתם עומדת בניגוד לזו של שורת פוסקים נכבדים אחרים, כמו הרי"ף והרשב"א, ושגם דעת הרא"ש עליה ביסס הרמ"א את דבריו, אמורים לגבי אישה נכפית (סוג של מחלה) שהחיים עמה כרוכים בסכנה, אך לא ביחס לשאר הנשים המתגרשות. את תגובת הדיינים לטיעוניו אלה מתאר הרב ג'רמון בקיצור מירבי בכותבו: "והשיבו שהם נוהגים לפסוק כמור"ם בהגהה ומה גם שהרב ב"י בבדק הבית דחה תשובת הרי"ף שכתב דלאו בת סמכא היא יע"ש".732 פסיקתם זו של הדיינים יושמה בפועל ובתגובה חיבר הרב ג'רמון חוות דעת הלכתית מפורטת כדי להוכיח שמדובר בפסיקה שגויה.733 בעקבות זאת אף חוברו חמש חוות דעת הלכתיות נוספות בידי גדולי הרבנים התוניסים דאז וביניהם ר' יצחק טייב, המצדיקות כולן את עמדתו של הרב ג'רמון.734 

			פרשת גירושי בתו של הרב ג'רמון מספקת, אפוא, אף היא עדות למסורת המחויבות לפסיקת רמ"א אשר רווחה בתוניס מימים ימימה. יודגש שההגהה של הרמ"א שצוטטה לעיל, ואשר עליה ביססו הדיינים את פסיקתם, נוסחה על ידו ללא ציון המילים "וכן נראה לי להורות". דבריהם של הדיינים מעוררים, לפיכך, את השאלה האם אנו מתוודעים כאן לעדות נוספת בדבר מחויבות לפסיקת רמ"א שיש לה מאפיינים נרחבים יותר בהשוואה לעדויות האצורות במשכנות הרועים? זאת ועוד: אחד הצדדים השווים בחוות הדעת ההלכתיות הנזכרות לעיל הוא הימנעות מערעור על עצם הקביעה שבתוניס נוהגים לפסוק על פי דעת רמ"א בהגהה. תכליתן של כל חוות הדעת היא להוכיח שבמקרה הנוכחי פירשו דייני תוניס שלא כהלכה את הדעה שהביע הפוסק האשכנזי, אשר סבר לאמיתו של דבר כי אי תשלום הכתובה מעכב כמעט תמיד את הגירושין.735 

			ההתבססות על עדותם האמורה של דייני תוניס הינה, לפחות לפי שעה, בעייתית וזאת הן מחמת היותה בודדת והן מפני שנמסרה על ידי הרב ג'רמון שהיה צד הנוגע בדבר. הפסק עצמו, שבו הורו הדיינים הללו לנהוג הלכה למעשה על פי דעת רמ"א, לא השתמר למיטב ידיעתי. מובן אפוא שאין להסתמך על עדות בודדת זו, ומוטב להעדיף את מגוון העדויות האצורות במשכנות הרועים. עם זאת, ראוי לא להתעלם כליל מקיומה של העדות, ואף לא מהסימנים המרומזים האחדים המופיעים, כמתואר לעיל, במשכנות הרועים. לעת עתה יש להותיר את הנושא בצריך עיון.

			אחרית דבר: הדים למסורת הפסיקה של בית הדין של כת הקודמין בכתביהם של ר' כלפון משה הכהן וחכמי דורו 

			כדברי סיום אני מבקש לטעון שבמחצית הראשונה של המאה העשרים, למעלה ממאה שנה לאחר שבית הדין של כת הקודמין חדל לפעול, עדיין ניכרים הדי מסורת הפסיקה של דייניו בכתביהם של חכמי תוניסיה. לעיתים מדובר בהתייחסות מפורשת למסורת זו ולעיתים אין היא נזכרת מפורשות, אך בחינת תוכן הדברים שהועלו על כתב בשלב מאוחר זה עשויה להוביל למסקנה כי יש לקשור בין הדברים. את טיעוני זה אמחיש באמצעות התייחסות לדבריהם של שני חכמים תוניסאים שחיו במאה העשרים: ר' כלפון משה הכהן ובן דורו המבוגר ממנו בכעשרים וחמש שנה ר' ישראל זיתון. האחרון שימש בשני העשורים הראשונים של המאה העשרים כאב בית הדין הרבני הגדול של תוניסיה, ומ־1917 גם כרב הראשי של תוניסיה, ואף התכתב עם הרב ר' כלפון משה הכהן.736 אתייחס תחילה למבוגר מבין השניים.

			מעיון בכתבים שהותירו אחריהם הרב זיתון ועמיתיו דייני בית הדין הגדול, ניתן לזהות כמה מקורות סמכות עיקריים לפסיקתם ההלכתית, שאחד מהם הוא דעתו של הרמ"א.737 המחויבות למקור סמכות זה הותנתה בכך שדעת רמ"א אינה עומדת בסתירה לזו של מרן בעניין הספציפי המעסיק את הפוסק. מדובר אפוא במדיניות פסיקה דומה לזו שאומצה בתוניס למן שנות השמונים של המאה השמונה־עשרה, לאחר שבית הדין של כת הקודמין חדל לפעול שם, אך יש יסוד סביר להניח שמקורותיה נעוצים בתקופה הקדומה יותר שבה המוסד פעל עדיין. יתרה מכך: מהתנסחויות שונות של הרב זיתון ועמיתיו ניתן להתרשם כי הם ייחסו חשיבות מיוחדת לפסיקת הרמ"א. כך, לדוגמה, מצינו את הדיינים הללו מתנסחים באופנים כמו "נקטינן כמור"ם ז"ל היכא דלא גילה דעתו מרן",738 ואף מעידים כי הם "נוהגים לפסוק כמור"ם גם נגד כמה רבוואתא. [...] דכן המנהג פה מתא תונס יע"א".739 בהתאם למגמה זו קבעו הדיינים, כי במקרים בהם מרן לא גילה את דעתו בעוד שרמ"א הביע אותה, בעל־דין אינו רשאי לטעון קיים לי נגד דעת מור"ם.740 

			לצד גילויי המחויבות לפסיקת הרמ"א, מצויים בכתבי הרב זיתון ועמיתיו גם קביעות המציבות סייגים כלפיה, ולא רק מפני שמרן חולק על דעת הפוסק האשכנזי. כך, לדוגמה, מצינו את הקביעה לפיה "לא גרירי בתר מור"ם [= לא נמשכים אחר מור"ם] אלא בפסק הלכה ובס' המפה אבל בדרכי משה ובתשו' וגם בפי' דמילתא [= בפירוש עניין] לא מצינו מי שאמר דגרירן אבתריה [= שאנו נמשכים אחריו] גם בזה".741 כיוצא בזה נדחית דעת הרמ"א מפני דעתם של גדולי פוסקיה של תוניס מהמאות השמונה־עשרה והתשע־עשרה, דהיינו בעלי הספרים משכנות הרועים, משחא דרבותא, ערך השלחן ושלחנו של אברהם. מנגד, לא מצינו במסגרת הצבת הסייגים הזו כל קביעה המבחינה בין מעמד פסיקת הרמ"א כאשר השתמש בהגהותיו לשולחן ערוך במטבעות לשון כמו "וכן נראה לי להורות", לבין מעמד הפסיקה במקרים בהם לא התנסח כך.742 יתרה מזאת: לא מצינו התייחסות ישירה מצד הרב זיתון ועמיתיו למקור ממשכנות הרועים שבו ערך הרב אלחאייך את ההבחנה הלשונית המשמעותית האמורה, וזאת על אף שהתבססו בפסיקתם לא מעט על החיבור וראו בו, כאמור, מקור סמכות מחייב. 

			בשונה מכתביהם של הרב זיתון ועמיתיו, שלא נמצאה בהם התייחסות ישירה למקור בו עמד ר' עוזיאל על החשיבות שנודעת במסורת הפסיקה של תוניס לשימוש שעושה הרמ"א במטבעות לשון כמו "וכן נראה לי להורות", מצינו גם מצינו התייחסויות כאלה בכתבי הרב משה כלפון הכהן. ספרו של הרב הכהן ברית כהונה, בדומה למשכנות הרועים, הוא חיבור במתכונת כמו אנציקלופדית, שמופיעים בו ערכים על פי סדר הא' ב' שעניינם כללי הלכה, תקנות ומנהגים המיושמים הלכה למעשה בג'רבה. באות ו', תחת הערך "וכן נ"ל להורות", התייחס המחבר למקור בו עמד הרב אלחאייך על חשיבות מטבע הלשון האמורה של הרמ"א בהאי לישנא:

			כ' ה' משכנות הרועים ז"ל דנ"ה ע"א "וב"ד של כת הקודמין ומנהג אבותיהם בידיהם לפסוק כמור"ם נגד מרן הש"ע כשהוא גוזר אומר שכן ראוי להורות" ע"ש [...] גם בדשל"ז ע"א כ' "מקובלני מב"ד של כ' הקודמים נו"ן שנהגו לפסוק כמור"מ ז"ל היכא שכותב וכן נ"ל להורות" ע"ש [...] וע' להרב דברי יעקב ז"ל743 במע' ו' אות א' שכ' משם המשה"ר ז"ל דנהגו הדיינים הקודמים דהיכא דכותב מור"ם וכן עיקר פסקינן כוותיה ולא ציין באיזה מקום כ"כ המשה"ר [...] אך לע"ד כלל זה אינו מוסכם מחו"ר תונס עצמם וכמו שיראה הרואה בזרעו של יצחק744 בתשו' אחרונה דהב"ד אשר בעוב"י תונס כ' "דאנן בתריה דפסקיה דמרן ז"ל אזלינן וזכו מקבלי המתנה גם בחובות שיש לו על הנכרים", ושם מבואר דמור"מ סימן רנ"ג ס"כ חולק בזה על מרן וס"ל דלא קנה חובות הגויים וסיים שם וכנ"ל להורות. וע' במעב"ד745 סי' י"ג שם נדפסה תשו' זו בלתי חתימה ושם כתבתי בהגהתי דלע"ד תשו' זו מידי גאון עןזנו מהר"י בסיס ובית דינו [...] וא"כ גם גאון עוזנו מהרי"ב ובית דינו לא שמיע להו כלל זה [...] ודאי דעליהם יש לסמוך יותר כי הם האחרונים [...] ולכן נלע"ד עיקר דאין לסמוך על כלל זה לא כשכותב מור"מ וכן נ"ל עיקר ולא כשכותב וכן נ"ל להורות [...] ועוד נראה כיון דהמשה"ר אתי עלה מתורת מנהג שנהגו הם, א"כ לדידן פה אי ג'רבה, דלא שמענו ולא ראינו מעולם מנהג זה, ואדרבא מדברי רבני עירנו [...] מוכח דהוא דבר מחודש אצלם ולא ראו מנהג זה פה [...] לכן מוקמי' ליה אדינא דאנו אין לנו אלא דברי מרן [...] כי אין מנהגי ג'רבה כמנהגי תונס ומוקמי' לזה אדינא.746 

			מתברר, אפוא, שמסורת המחויבות לפסיקת רמ"א זרה הן לרב הכהן והן לרבנים ג'רבאיים נוספים האמונים על מסורת פסיקה נבדלת מזו של תוניס שהתגבשה באי במרוצת הדורות. הרב הכהן אף מצביע על העובדה ההיסטורית, שחכמי העיר תוניס עצמם זנחו זה מכבר את המסורת כפי שהיא מוצגת במשכנות הרועים, וביכרו מסורת פסיקה שיש לה מאפיינים ספרדיים מובהקים יותר. לשם כך הוא עושה שימוש בפסיקתו של ר' ישועה בסיס ששמו הולך לפניו, ולא בכדי, כאחד מגדולי רבני תוניס במאה התשע־עשרה.747 לעומת זאת, על עובדה היסטורית נוספת לא עומד הרב הכהן, והיא שר' עוזיאל עצמו, כמי ששימש דיין בבית הדין הגדול בתוניס לאחר שבית הדין של כת הקודמין חדל לפעול, אימץ אף הוא מדיניות פסיקה הנוטה להעניק את מלוא הסמכות לפסיקת מרן, לרבות מקרים בהם כתב הרמ"א בהגהותיו "וכן נראה לי להורות". מי שהשלים את התמונה ההסטורית הוא המהדיר של ברית כהונה, ר' שלמה מאזוז, אשר הוסיף על דברי הרב הכהן מספר הערות תחומות בסוגריים רבועים והפנה בהן, בין השאר, למקורות ממשכנות הרועים המלמדים שכך הם פני הדברים.748

			אין ספק שהשוואה בין המידע בכתבי הרב זיתון ועמיתיו לבין זה שבכתבי הרב הכהן מצביעה על ההבדל המהותי בין תוניס לבין ג'רבה. הרב זיתון ועמיתיו כיהנו כדיינים במוסד שיפוטי שלא היה אלא גלגול מאוחר של בית הדין של כת הקודמין. לא ייפלא, לפיכך, שמרכיבים מסוימים ממסורת הפסיקה המחויבת לדעת רמ"א השתמרו במדיניות הפסיקה שלהם. מנגד, הרב הכהן וחכמים ג'רבאיים נוספים היו אמונים, כאמור, על מסורת פסיקה שהתגבשה משך מאות בשנים בנפרד מזו של תוניס והיו לה מאפיינים עצמאיים משלה. מסיבה זו, הרב הכהן לא רק קובע שמסורת המחויבות לפסיקת הרמ"א אינה רלוונטית כלל ועיקר לג'רבה, אלא אף מביע פליאה בגין עצם קיומה של מסורת כזו, בכותבו "דלא שמענו ולא ראינו מעולם מנהג זה".

			הפליאה שמביע הרב הכהן עשויה להבליט ביתר שאת את חשיבותו וייחודיותו ההלכתית וההיסטורית של ספר משכנות הרועים. הרב אלחאייך — בתור חכם שפעילותו ההלכתית החלה בשלהי התקופה בה בית הדין של כת הקודמין עדיין פעל והגיעה לשיאה בתקופה שלאחר הנהגת השינוי במסורת הפסיקה בתוניס — נחשב לפוסק המייצג את שלב המעבר ממסורת פסיקה אחת לרעותה. מסיבה זו השתמר בספרו מידע רב חשיבות הנוגע לשני פרקי הזמן הללו גם יחד. מנגד, חיבורים הלכתיים חשובים אחרים שמקורם בתוניס של המאה השמונה־עשרה (משחא דרבותא מאת הרבנים לבית אלפאסי וערך השלחן לר' יצחק טייב) חוברו בידי חכמים שלא זכו להסתופף בצילם של אחרוני דייני המוסד השיפוטי הקדום, ועל כן משקפת דרכם בפסיקת הלכה אך ורק את השלב שלאחר הנהגת השינוי במסורת הפסיקה של תוניס. ממילא גם לא השתמר בשני החיבורים הללו מידע על מסורת הפסיקה של בית הדין של כת הקודמין. בהתחשב בעובדה שהמידע בו זיכה אותנו ר' עוזיאל הינו מפתיע ובלעדי כאחד, כלל לא יִפָּלֵא שהרב הכהן התפלא. 

			רשימת המקורות וקיצוריהם

			אבן דנאן, אשר לשלמה = אבן דנאן, ר' שלמה, אשר לשלמה, ירושלים תרס"ו. 

			אברהמי, פנקס הקהילה = אברהמי, יצחק, פנקס הקהילה היהודית הפורטוגזית בתוניס 1944-1710, לוד תשנ"ז.

			אזולאי, ברכי יוסף = אזולאי, ר' חיים יוסף דוד, ברכי יוסף, ירושלים תשס"א. 

			אזולאי, יוסף אומץ = אזולאי, ר' חיים יוסף דוד, יוסף אומץ, ירושלים תשכ"ד. 

			אזולאי, מעגל טוב = אזולאי, ר' חיים יוסף דוד, מעגל טוב השלם, מהדורת אהרן פריימן, ירושלים תשמ"ג.

			אזולאי, שם הגדולים = אזולאי, ר' חיים יוסף דוד, שם הגדולים, וילנה תרי"ג.

			אלחאייך, משכנות הרועים = אלחאייך, ר' עוזיאל, משכנות הרועים, ליוורנו תר"ך. 

			אלפאסי, משחא דרבותא = אלפאסי, ר' מסעוד שלמה וחיים, משחא דרבותא, ליוורנו תקס"ה.

			בנטוב, הספרות הרבנית = בנטוב, חיים, "הספרות הרבנית בצפון־אפריקה במאתיים וחמישים השנים האחרונות", פעמים 87-86 (חורף-אביב תשס"א), עמ' 232-214.

			בנטוב, קווים = בנטוב, חיים, "קווים אחדים בדרכי פסיקתם של חכמי הספרדים וחכמי מרוקו", בתוך: משה עמאר (עורך), קו לקו: מחקרים על יהדות המגרב לזכרו של שאול זיו (זיני) ז"ל, ירושלים תשמ"ג, עמ' 123-111.

			בנטוב, עיונים = בנטוב, חיים, "עיונים בספר 'משכנות הרועים' לר' עוזיאל אלחאייך, דיין בבית הדין של קהילת הפורטוגזים בתוניס", בתוך: אפרים חזן וחיים סעדון (עורכים), תרשיש ב — מחקרים נוספים ביהדות תוניסיה ומורשתה, תל אביב תשפ"ד, עמ' 107-99.

			בר־אשר, הספרות הרבנית = בר־אשר, שלום, "הספרות הרבנית בצפון־אפריקה, 1948-1700", פעמים 87-86 (חורף-אביב תשס"א), עמ' 233-257. 

			ג'רמון, יתר הבז = ג'רמון, ר' נהוראי, יתר הבז, ליוורנו תקמ"ז. 

			הירשברג, תולדות = הירשברג, חיים זאב, תולדות היהודים באפריקה הצפונית, כרך ב', ירושלים תשכ"ה.

			הכהן, ברית כהונה = הכהן, ר' כלפון משה, ברית כהונה: חושן משפט חלק א', ג'רבה תשי"א. 

			הכהן, הגיד מרדכי = הכהן, ר' מרדכי, הגיד מרדכי, מהדורת הרווי גולדברג, ירושלים תשל"ט. 

			הכהן, שואל ונשאל = הכהן, ר' כלפון משה, שואל ונשאל, חלק ב', ג'רבה תשט"ז. 

			הכהן, שער אפרים = הכהן, ר' אפרים, שער אפרים, ירושלים תשמ"א.

			הכהן־טנוג'י, ארץ יהודה = הכהן־טנוג'י, ר' יהודה, ארץ יהודה, ליוורנו תקנ"ז.

			הכהן־טנוג'י, תולדות חכמי תונס = הכהן־טנוג'י, ר' יוסף, תולדות חכמי תוניס, בני־ברק תשמ"ח.

			זיתון, זיתון וג'אוי, משפט כתוב = זיתון ר' ישראל זיתון ר' משה־חיים וג'אוי ר' דוד, משפט כתוב, בני־ברק תש"ם.

			חדד, מספרד לתוניס = חדד, יעקב, "מספרד לתוניס: מקורה של שיטת העיון התוניסי ודרכי התפשטותה בתוניס במאות השמונה־עשרה והתשע־עשרה", בתוך: אפרים חזן וחיים סעדון (עורכים), תרשיש ב — מחקרים נוספים ביהדות תוניסיה ומורשתה, תל אביב תשפ"ד, עמ' 323-293.

			חרובי, האליטה = חרובי, יובל, האליטה התורנית של העיר תוניס בעידן המודרני 1921-1873, עבודת דוקטור, אוניברסיטת תל אביב תשע"ג 2013. 

			חרובי, קובץ = חרובי, יובל, "קובץ 'מעשה בית דין': אספקלריה לפעילותו של בית הדין הגדול של תוניסיה במאה התשע־עשרה", בתוך: אפרים חזן וחיים סעדון (עורכים), תרשיש ב — מחקרים נוספים ביהדות תוניסיה ומורשתה, תל אביב תשפ"ד, עמ' 426-400.

			טולידאנו, דברי שלום ואמת = טולידאנו, ר' שלמה, דברי שלום ואמת, ירושלים תש"ס. 

			טייב, ערך השלחן = טייב, ר' יצחק, ערך השלחן, חלק א', ליוורנו תקנ"א; חלק ב', ליוורנו, תקנ"ח; חלק ג', ליוורנו, תקע"ה; חלק ד', ליוורנו, תר"ד; חלקים ה-ו, תוניס תרנ"א.

			כהן, מלכי תרשיש = כהן, ר' בנימין, מלכי תרשיש: תולדות רבני תוניסיה וחיבוריהם, נתיבות תשמ"ו.

			כהן, מלכי תרשיש ב = כהן, ר' בנימין, מלכי תרשיש חלק שני: תולדות רבני תוניסיה מהגאונים עד ימינו, ישראל תשע"ז. 

			כהן, מלכי תרשיש ג = כהן, ר' בנימין, מלכי תרשיש חלק שלישי: תולדות יהודי תוניסיה "תרשיש" עד הת"ק/1740, ישראל תשע"ז.

			כהן־יצחקי, שלחנו של אברהם = כהן־יצחקי, ר' אברהם, שלחנו של אברהם, ליוורנו תרכ"ה. 

			מגנזי חכמי תונס = [חכמי תוניס], מגנזי חכמי תונס, בני־ברק תשמ"ה.

			נדיבי, היחסים = נדיבי, אחיה, "היחסים בין הקהילות באי ג'רבה על פי הספר 'מעשה בית דין'", אוחזר מאתר "דעת: לימודי יהדות ורוח" של מכללת הרצוג. http://www.daat.ac.il/daat/history/kehilot/hayahasim-2.htm.

			עמאר, מרוקו = עמאר, משה, "הספרות הרבנית", בתוך: חיים סעדון (עורך), קהילות ישראל במזרח במאות התשע־עשרה והעשרים — מרוקו, ירושלים תשס"ד, עמ' 170-155. 

			עמאר, תוניסיה = עמאר, משה, "הספרות הרבנית", בתוך: חיים סעדון (עורך), קהילות ישראל במזרח במאות התשע־עשרה והעשרים — תוניסיה, ירושלים תשס"ה, עמ' 116-99.

			פלאג'י, אברהם אנכי = פלאג'י ר' אברהם, אברהם אנכי, חלק ב', איזמיר תרמ"ט. 

			פרי מגדים = תאומים, ר' יוסף, פרי מגדים — יורה דעה, לבוב תקפ"ח. 

			צור, יהדות תוניסיה = צור, ירון, "יהדות תוניסיה בשלהי התקופה הטרום־קולוניאלית", מקדם ומים ג (תש"ן), עמ' 113-77. 

			צור, La culture = Tsur, Yaron, “La culture religieuse à Tunis à la fin du XVIIIe d’après le récit de voyage de Haïm Yossef David Azoulay”, in: Denis Cohen-Tannoudji (éd.), Entre Orient et Occident: Juifs et Musulmans en Tunisie, Paris 2007, pp. 63-76.

			רדזינר, הרב עוזיאל = רדזינר, עמיחי, "הרב עוזיאל, רבנות תל אביב-יפו ובית־הדין הגדול לערעורים: מחזה בארבע מערכות", מחקרי משפט כא (תשס"ד), עמ' 243-129.

			שו"ת מוה"ר ישראל מברונא = מהר"י ברין, שו"ת מוה"ר ישראל מברונא, ירושלים תשמ"ז. 

			שילה, דינא דמלכותא = שילה, שמואל, דינא דמלכותא דינא, ירושלים תשל"ה. 

			שרף, נהוראי = שרף, מיכל, נהוראי: ר' נהוראי ג'רמון מתוניס ופיוטיו, תל אביב תשמ"ב. 

			שרף, צמידי הזהב = צמידי הזהב: סיפורים מופלאים על הרבנים המפורסמים ר' יצחק טייב לא מת ור' ישועה בסיס, לוד תשנ"ב.

			

			
				
					629	לדיון נרחב בהתגבשותו של המרכז התורני המשגשג בתוניס למן המאה השמונה־עשרה ואילך ראו: כהן, מלכי תרשיש, עמ' מא-עח. ראו גם: עמאר, תוניסיה, עמ' 102-100; חרובי, האליטה, עמ' 50-17.

				

				
					630	השימוש במונח "צפון תוניסיה" נובע מכך שבארץ זו התגבשו שתי מסורות פסיקה. האחת בעיר תוניס שבצפון הארץ והשנייה באי ג'רבה שבדרומה. לדיון בנושא ראו: מלכי תרשיש, עמ' סא-סג. עם זאת, בית הדין הגדול ששכן בתוניס הוכר בתור המוסד הדייני בעל הסמכות הגבוהה ביותר וכל הקהילות בתוניסיה, לרבות קהילות ג'רבה, היו כפופות לו. ראו בהקשר זה הערה 8 להלן. 

				

				
					631	לפרטים אודות תולדותיו של הרב אלאייך וחיבוריו ראו: שם, עמ' פ-פצ; כהן, מלכי תרשיש ב, עמ' פג; הכהן־טנוג'י תולדות חכמי תונס, עמ' רנז-רסב; מגנזי חכמי תונס, עמ' 32-25; עמאר, תוניסיה, עמ' 108-107; בנטוב, הספרות הרבנית, עמ' 222; בנטוב, עיונים, עמ' 102-99; בר־אשר, הספרות הרבנית, עמ' 236-235.

				

				
					632	לא בכדי הוגדר משכנות הרועים כ"אנציקלופדיה הלכתית למופת". ראו: בנטוב, הספרות הרבנית, עמ' 222.

				

				
					633	כהן, מלכי תרשיש, עמ' פה. 

				

				
					634	לפרטים אודות ר' מרדכי אלחאייך ראו: שם, עמ' פד-פה.

				

				
					635	שם, עמ' פז-פח. 

				

				
					636	באחת הציטטות שיובאו להלן נראה כיצד הרב אלחאייך מצמיד לבית הדין של כת הקודמין את התואר "בית הועד", מונח המציין במשפט העברי בית דין גדול, דהיינו מוסד שיפוטי בעל סמכות גבוהה יותר בהשוואה לבתי דין אחרים הפועלים באזור גיאוגרפי נתון. במקרה זה מדובר בבית הדין הגדול של תוניסיה החוסיינית (1881-1705). לפרטים על משמעויותיו ההיסטוריות של המונח "בית־דין גדול" ראו: רדזינר, הרב עוזיאל, עמ' 135-133. לפרטים על סמכויותיו של בית הדין הגדול של תוניסיה בקנה מידה כלל ארצי ראו: חרובי, האליטה, עמ' 58-52, 338-335, 349-344. 

				

				
					637	לניתוח היסטורי של רשמיו של החיד"א מהתרבות התורנית בתוניס ראו: צור, La culture.

				

				
					638	אזולאי, מעגל טוב, עמ' 60. למיטב ידיעתי הסיבה להתנגדותו של הרב אלחאייך לשד"רים אינה ברורה. העובדה שהחיד"א הגדירו כמי שניחן בחריפות ובזכירה גם יחד עשויה להתברר להלן כבעלת משמעות מיוחדת. 

				

				
					639	מסיבה זו נרשמו בידי חכמים תוניסים מפתחות למשכנות הרועים והמרכזי שבהם הוא זה שנרשם בידי ר' דוד כטורזא. המפתח פורסם בגרסה מתוקנת ומלאה יותר בידי ישיבת "כסא רחמים". ראו: מגנזי חכמי תונס, עמ' תיב-תפז. 

				

				
					640	לפרטים רבים ומרתקים אודות חכמים אלה ויצירתם התורנית ראו: כהן, מלכי תרשיש, עמ' צ-קב, קעב-קעה, קצג-קצז; כהן, מלכי תרשיש ב, עמ' פד-פה, קנד-קנז. 

				

				
					641	עמאר, תוניסיה, עמ' 108.

				

				
					642	הכהן, הגיד מרדכי, עמ' 256. 

				

				
					643	כהן, מלכי תרשיש ב, עמ' פג.

				

				
					644	במרבית המקרים מופיע "הקודמין" בלשון נקבה־רבים ובמיעוטם "הקודמים" בלשון זכר־רבים. השימוש להלן במונח הינו בלשון נקבה, אך בציטטות שיובאו ממשכנות הרועים יצוטט המונח בהתאם לאופן הופעתו. 

				

				
					645	כמו "בית דין הקודמין/ם" או "בית דין הצדק של כת הקודמין/ם". 

				

				
					646	משנה, כלים, כה ד. 

				

				
					647	לדוגמה אחת מני רבות מאוד לשימוש במונח במובן זה ראו: פלאג'י, אברהם אנכי, דף פ ע"ג. וראו להלן דיון נרחב יותר במשמעותו זו של המונח. 

				

				
					648	ראו לדוגמה: אלחאייך, משכנות הרועים, מערכת ב', סימן ה', דף מה ע"ד. 

				

				
					649	העניין עתיד להידון לקראת סוף המאמר ושם מופיעות הפניות. מלבד זאת עשה גם רבה של פאס, שלמה אבן דנאן, שימוש במונח בעקבות בעל משכנות הרועים. ראו: אבן דנאן, אשר לשלמה, סימן ל"ג, דף פא ע"ג. 

				

				
					650	אלחאייך, משכנות הרועים, מערכת ג', סימן ו', דף נד ע"ד. 

				

				
					651	בהקשר זה הגדיר הרב אלחאייך את הצעד שנקט הגוי כלפי היהודי כמעשה חסד. 

				

				
					652	אלחאייך, משכנות הרועים, מערכת ג', סימן ו', דף נד ע"ד. 

				

				
					653	בבלי, בבא־בתרא, לה ע"ב. לדיון בכלל הלכתי זה ראו: שילה, דינא דמלכותא, עמ' 9-7. 

				

				
					654	שולחן ערוך, חושן משפט, סימן קנ"ד, סעיף י"ח. 

				

				
					655	ההלכה קובעת שבמקרה כזה יש ליישם את הדין לפיו מי ש"הוציא עליו כתב ידו שהוא חייב לו" גובה את החוב, אך אם הלווה טוען פרעתי אזי הוא נאמן, נשבע היסת ונפטר מחובת התשלום. ואם "הוציא כתב יד הלווה על יורשיו. [...] אנו [= בית דין] טוענים להם שהוא פרוע ופטורים אף משבועת היורשים. אבל מחרימים סתם במעמד היורשים אם שום אדם יודע שאביהם לא פרעו". ראו: שולחן ערוך, חושן משפט, סימן ס"ט סעיפים ב'-ה'. מדברי הרב אלחאייך משתמע שדין זה אינו נוהג במשפט של החברה הנוכרית־תוניסאית הסובבת ולכן אין אדם נאמן לומר פרעתי את החוב.

				

				
					656	אלחאייך, משכנות הרועים, מערכת ג', סימן ו', דף נה ע"א (ההדגשה שלי, י.ח.).

				

				
					657	העובדה שהדברים אמורים רק לגבי מקרים אלה, משתקפת ביתר בהירות במקורות נוספים שיידונו בהמשך, בהם שב הרב אלחאייך ומזכיר את העניין בכותבו שיש מסורת "מב"ד של כת הקודמים נו"ן שנהגו לפסוק כמור"ם ז"ל היכא שכותב וכן נ"ל להורות". ראו לדוגמה: שם, מערכת ש', סימן ע"ו, דף של"ז ע"א. 

				

				
					658	שם, דף מערכת ג', סימן ו', דף נה ע"ג. הרב אלחאייך מוסיף ומציין "ועם כל זה פשרנו ביניהם, יען היורשים הנתבעים דחקא להו שעתא וזהו משפט שלום". 

				

				
					659	לפירוט עיקרי הכללים בפסיקה הספרדית, לרבות המעמד של דעת מרן מחד וזו של רמ"א מאידך, ראו: טולידאנו, דברי שלום ואמת, עמ' 132-125. 

				

				
					660	אלחאייך, משכנות הרועים, מערכת ש', סימן קל"ד, דף שנה ע"א. 

				

				
					661	דהיינו: שאנו בשלנו פה עיר (תוניס) יגן עליה אלוהים הולכים אחר מרן השולחן ערוך ז"ל וכדעת הרמ"א כאשר אינו חולק על דעת מרן. ראו: שם, מערכת מ', סימן רי"ז, דף רז ע"ד. 

				

				
					662	ההתייחסות מחקרית יחידה שמצאתי הינה של חיים זאב הירשברג, המזכיר את "כת הקודמים" כמונח המופיע במשכנות הרועים. מדבריו משתמע שהוא סבור כי זהו מוסד המשוייך לעדת התואנסה. ראו: הירשברג, תולדות, עמ' 344. להלן אשוב ואתייחס לשאלת הזהות העדתית של המוסד. זכורני במעומעם שראיתי לפני שנים באחד ממחקריו של יצחק אברהמי את ציטוט המקור בו מעיד הרב אלחאייך על קיומה בתוניס של מסורת פסיקה קדומה המחויבת לדעת הרמ"א. במסגרת כתיבת המאמר חיפשתי אחר הפרסום האמור אך ללא הצלחה. 

				

				
					663	ראו לדוגמה: צור, La culture.

				

				
					664	אזולאי, מעגל טוב, עמ' 57.

				

				
					665	שם עמ' 63. 

				

				
					666	על מסורת לימוד זו ראו: בנטוב, קווים, עמ' 113-111.

				

				
					667	בהקשר זה ראוי לשים לב להבדל בין ההתרשמות של חיד"א מר' עוזיאל לבין התרשמותו משאר החכמים התוניסים. לגבי האחרונים הוא קבע שהם מצטיינים בחריפות אך אין להם זכירה, ואילו ביחס לר' עוזיאל כתב, כזכור, שהוא מצטיין בשתי האיכויות גם יחד: "והוא חריף ויש לו זכירה" (אזולאי, מעגל טוב, עמ' 60). החריפות נחוצה לשם העיסוק בעיון התלמודי האקדמי, בעוד שהזכירה חיונית, בין היתר, לפוסקי הלכה הנדרשים לגלות שליטה מירבית בספרות הפסיקה. מדובר, למיטב ידיעתי, בפעם היחידה בה נמסר ביומנו של השד"ר על חכם תוניסי שעוסק בפסיקת הלכה, אם כי רק במרומז. 

				

				
					668	אזולאי, מעגל טוב, עמ' 57. 

				

				
					669	ראו בהקשר זה חדאד, מספרד לתוניס, עמ' 308-306. על הרבנים צרפתי והכהן ראו דיוננו לעיל. על הרב אברהם טייב ראו: כהן, מלכי תרשיש, עמ' קע-קעא, וראו להלן פרטים נוספים עליו שמסר הרב חיד"א. 

				

				
					670	אזולאי, שם הגדולים, מערכת גדולים, אות צ, דף עח ע"ד; שם, מערכת ספרים, אות ז דף כד ע"ג-ע"ד; אזולאי, מעגל טוב, עמ' 57-56; אלחאייך, משכנות הרועים, מערכת ה, סימן ק"י, דף קב ע"ב; סימן קי"ב, דף קג ע"א-קג ע"ב; מערכת ח, סימן ל"ג, דף קכג ע"א; מערכת מ, סימן רצ"ג, דך רכ ע"ד; מערכת ק, סימן ל"ט, דף רצט ע"ג. ראו בהקשר זה גם: שרף, צמידי הזהב, עמ' 46-43. 

				

				
					671	ראוי לציין שלגבי הרב צמח צרפתי הנזכר לעיל יש המשערים — בהתבססם על העובדה ששם משפחתו לא מצוי בקרב יהודי תוניסיה — כי הוא אינו יליד ארץ זו, אלא הגיע אליה ממרוקו בה נפוץ שם זה (ראו לדוגמה: שרף, צמידי הזהב, עמ' 53). למיטב ידיעתי אין לעת עתה אף מקור המאשר את ההשערה הזו. ואולם, מסורות הרווחות בקרב יהודי תוניסיה קובעות שהרב מסעוד אלפאסי הנזכר לעיל — אשר חי בעיר תוניס בשלב מעט מאוחר יותר במאה השמונה־עשרה ותרם רבות להפיכתה למרכז תורני — אכן הגיע אליה ממרוקו. למסורות אלו יש מעט אישורים רמוזים במקורות (ראו: כהן, מלכי תרשיש, עמ' צא). לאור זאת אפשר אולי להתייחס לראשית המפנה התרבותי־תורני בתוניס כאל התפתחות שחלה, בין היתר, בהשפעתם של חכמים שאינם מילידי העיר, אלא חדשים זה מקרוב באו (ראו: עמאר, תוניסיה, עמ' 101-100). אך גם אם ההשערה בדבר השפעה תורנית מרוקנית על תוניס במאה השמונה־עשרה נשמעת מתקבלת על הדעת, אין בכוחה לספק הסברים באשר למקורות ההשפעה האשכנזית שניכרה אולי במאפייניה של התרבות התורנית בעיר זו. לפסיקת הרמ"א במרוקו לא היה את המעמד לו היא זכתה בתוניס וחכמי מרוקו העדיפו את העיסוק בתלמוד מתוך זיקה לפסיקת הלכה על פני העיון התלמודי־תיאורטי. ראו בהקשרים אלה: טולידאנו, דברי שלום ואמת, עמ' 132-125; עמאר, מרוקו, עמ' 167. 

				

				
					672	מלכי תרשיש ג, עמ' 7. 

				

				
					673	בחלק השלישי של ספרו של הרב בנימין רפאל כהן, מלכי תרשיש, שפורסם לפני שנים אחדות, חושף המחבר לראשונה מידע היסטורי רב מגוון ומרתק הנוגע לדמויותיהם ולפועלם של רבנים שחיו בתוניסיה במשך כשש מאות השנים שקדמו למאה השמונה־עשרה. הודות לכך הופכת התקופה לעלומה הרבה פחות, ומכאן חשיבותו העצומה של ספר זה. ואולם, דומה שבכל הנוגע למידע בדבר יצירה הלכתית־מקורית פרי עטם של חכמי תוניסיה מלפני כן, התקופה נותרת עדיין עלומה למדי. 

				

				
					674	הדברים אמורים לגבי חיבורים שלמים אך נשתמרה, פה ושם, יצירה הלכתית בהיקף מצומצם שנדפסה כנספח לחיבורים תורניים אחרים. כך, לדוגמה, בסוף הספר ארץ יהודה לר' יהודה הכהן־טנוג'י מופיעות הגהות אחדות שכתב ר' צמח צרפתי לטור ולעוד מספר חיבורים הלכתיים. דברי הרמ"א נזכרים פעמים אחדות בהגהות הללו, אך באופן נקודתי אשר לא מאפשר, למיטב התרשמותי, לבחון את מעמד הפסיקה שלו בתפיסתו ההלכתית של הרב צרפתי. ראו: הכהן־טנוג'י, ארץ יהודה, דף כח ע"ב-ל ע"א. 

				

				
					675	זאת למעט מקרים יוצאים מן הכלל, כמו קובץ התקנות שיידון להלן. 

				

				
					676	משנה, כלים, כה ד. 

				

				
					677	שם, שם, בפירושו של ר' עובדיה מברטנורא. 

				

				
					678	חיפוש של המונחים "כת הקודמין", "כת קודמין", "כת הקודמים" ו"כת קודמים" בפרוייקט השו"ת המקוון (בהתייחס לספרות הבתר־תלמודית בלבד) הניב 378 תוצאות. הדוגמאות המובאות להלן מבוססות על חיפוש זה. 

				

				
					679	לדוגמה: החכם האשכנזי בן המאה השמונה־עשרה יוסף תאומים, בעל החיבור פרי מגדים על השולחן ערוך, משתמש במונח "כת הקודמין" בהתייחס לרמב"ן ולרשב"א. ראו: פרי מגדים לשו"ע יורה דעה, סימן ס"ג.

				

				
					680	לדוגמה: הרב חיד"א בשו"ת יוסף אומץ מגדיר את "רבני עה"ק ירושלים בדור שלפנינו" בתור כת הקודמין. ראו: אזולאי, יוסף אומץ, סימן צ"ט. 

				

				
					681	כך, למשל, כותב החכם האשכנזי־ליטאי בן המאה השבע־עשרה ר' אפרים הכהן: "הנה הקושיות הנז' המה של כת קודמין", מבלי לפרט באלו מחכמי העבר מדובר. ראו: הכהן, שער אפרים, סימן ב'. 

				

				
					682	לדוגמה: הרב חיד"א מציין שמורו ורבו הרב יונה נבון, מחבר הספר נחפה בכסף, פסק שאם ערב פסח חל להיות בשבת אזי מותר בערב שבת (י"ג בניסן) לעשות מלאכה כרגיל. ואולם הוא מוסיף ומציין, כי "נעלם ממורי הרב כי על דנא פתגם קדמו שרים ושל כת הקודמין היא, כי מהרי"ל בדרשותיו כתב כי...". ראו: אזולאי, ברכי יוסף, אורח חיים, סימן תס"ח. 

				

				
					683	כלומר בהיותי אדם צעיר. 

				

				
					684	כינוי לבית הדין הגדול. ראו בהקשר זה הערה 8 לעיל. 

				

				
					685	אני עצמי ישבתי לפניהם. כך מופיע במקור. סביר שצריך להיות "אנא נפשאי יתיבנא קדמיהו". 

				

				
					686	אלחאייך, משכנות הרועים, מערכת ז', סימן ט', דף קט ע"ג. 

				

				
					687	יתכן שאת נוכחותו של ר' עוזיאל בבית הדין הרבני יש להבין לאור המידע שמסר ר' יוסף הכהן טנוג'י, ולפיו הוא שימש כטוען רבני (ראו: הכהן־טנוג'י, תולדות חכמי תונס, עמ' רנז). להלן אביא עדות שממנה עולה האפשרות שהוא נכח שם כדי לסייע לבכירי הדיינים בליבון הסוגיות ההלכתיות. 

				

				
					688	אלחאייך, משכנות הרועים, מערכת מ', סימן רי"ז, דף רו ע"ג. 

				

				
					689	ראו לדוגמה: שם, מערכת ש', סימן ע"ו, דף שלז ע"א. 

				

				
					690	שם, מערכת כ', סימן ב', דף קמט ע"א. 

				

				
					691	ראו לדוגמה: אברהמי, פנקס הקהילה, עמ' 66-64.

				

				
					692	אלחאייך, משכנות הרועים, מערכת ה', סימן קי"א, דף קב ע"ב. 

				

				
					693	שם, שם, סימן קי"ג, דף קה ע"א. 

				

				
					694	שם, מערכת כ', סימן ב', דף קמט ע"א-קנ ע"ב. 

				

				
					695	לפרטים אודות הרב נג'אר ראו: כהן, מלכי תרשיש, עמ' ריב-ריג.

				

				
					696	ראו על כך להלן. 

				

				
					697	אלחאייך, משכנות הרועים, מערכת כ', סימן ב', דף קנ ע"א. לפרטים על הרבנים הללו ראו: כהן, מלכי תרשיש, בערך המוקדש לכל אחד ואחד מהם. 

				

				
					698	האוכלוסייה היהודית בעיר תוניס הורכבה משתי עדות: קהילת היהודים המקומיים (תואנסה) וקהילת היהודים הליוורנזים (גראנה, הקהילה הפורטוגזית). רוב היהודים הגורנים עברו במרוצת הדורות תהליכי התערות בתרבות המזרחית המקומית ודיברו ערבית־יהודית, ולפיכך נמנו עם המגזר המקומי־ילידי. לדיון בהרכבה החברתי־תרבותי של יהדות תוניסיה ראו: צור, יהדות תוניסיה, עמ' 84-78. 

				

				
					699	כהן, מלכי תרשיש, עמ' רלד-רלה; כהן, מלכי תרשיש ב, עמ' ר. 

				

				
					700	מסיבה זו סבורני שאין לקבל את דברי הירשברג לפיהם בית הדין של כת הקודמין היה מזוהה עם עדת התואנסה. ראו: הירשברג, תולדות, עמ' 344. 

				

				
					701	לפרטים על ר' יצחק אלחאייך ראו: כהן, מלכי תרשיש, עמ' רפב-רפה. טיבה המדויק של הקירבה המשפחתית בינו לבין ר' עוזיאל אינו ברור. 

				

				
					702	אלחאייך, משכנות הרועים, מערכת כ', סימן ב', דף קנ ע"ב.

				

				
					703	שם, מערכת נ', סימן א', דף רמא ע"ב (ההדגשה שלי, י.ח.).

				

				
					704	שם, מערכת ח', סימן ג', דף קיד ע"ד (ההדגשה שלי, י.ח.).

				

				
					705	שם, מערכת ש', סימן מ"א, דף שכג ע"ב.

				

				
					706	כיוצא בזה השימוש שעושה הרב אלחאייך במונח שהוזכר לעיל — "בתי דין קמאי וקמי דקמאי" — כדי לתאר את פעילות בית הדין של כת הקודמין בעבר הרחוק יחסית, ממחיש אף הוא כיצד תפס את טיב המוסד. ראו: שם, מערכת ה', סימן קי"ג, דף קה ע"א.

				

				
					707	בהקשר זה ראוי לשוב ולהזכיר את הספר מלכי תרשיש חלק ג' שראה אור בשנת תשמ"ז, ובו חשף לראשונה המחבר, הרב בנימין כהן, את שמותיהם של כמה דיינים תוניסים שקדמו לר' צמח צרפתי (ראו: כהן, מלכי תרשיש ג, עמ' רמז-רמח). דומה, אפוא, שבידיו של הרב כהן עלה לגלות כמה מדייני בית הדין של כת הקודמין "אשר לא שמענו ולא נדעם". 

				

				
					708	לאור העובדה שהרב אלחאייך תפס את פעילותו של "בית הדין של כת הקודמין" כמתפרסת על פני שנים כה רבות, למן תחילת קיומה של הקהילה בתוניס ועד לעבר הקרוב, מתבקשת השאלה הבאה: האם מונח זה מציין מוסד דייני מוגדר או שמא אין הכוונה למוסד כזה אלא לכלל מסורת הפסיקה שעליה היו אמונים דייני תוניס לדורותיהם. הטיעון לפיו אין הכוונה למוסד דייני מוגדר אלא לכלל מסורת הדין ולכלל דורות דייני העבר, הועלה בחוות דעת שכתב אחד משופטי המאמר ובהזדמנות זו אני מבקש להודות על הערותיו החשובות. על אף היותו מעניין ומאתגר, סבורני שאין לקבל את הטיעון. העדויות האישיות המובהקות שמוסר הרב אלחאייך באופן חוזר ונשנה לגבי בית הדין של כת הקודמין, בכותבו שהוא עצמו נכח שם בצעירותו, התרשם באופן בלתי אמצעי מפעילותם של דייניו, "ינק" מהם את המסורת ההלכתית שעליה היו אמונים, והבחין באופן ברור ביניהם לבין דייניו של המוסד המכונה לעיל "בית הדין האמצעי" שפעל לאחר מכן — כל אלה מובילים לעניות דעתי למסקנה שהרב אלחאייך תפס, בין השאר, את המונח דנן כגוף דייני מוגדר, והכוונה בראש ובראשונה לבית הדין הגדול של תוניסיה. לא בכדי כאשר ציין הרב אלאחייך את זכרונותיו האישיים מבית הדין של כת הקודמין הוא כינה את המקום "בית הועד" — מונח מוכר במשפט העברי שמשמעו, כזכור, בית דין גדול ביחידה גיאוגרפית מסוימת, וככזה הינו מוסד דייני מוגדר לכל דבר ועניין (ראו הערה 8 לעיל). לכל היותר ניתן לומר שבהתייחסו לעברה הרחוק יותר של תוניס השתמש הרב אלחאייך במונח זה במובן של כלל מסורת הפסיקה והדיינות. לעומת זאת, בכל הקשור לעבר הקרוב הכרוך בתולדות חייו האישיים, מתקבל הרושם שהוא תפס את בית הדין של כת הקודמין כגוף דייני מוגדר. 

				

				
					709	אלחאייך, משכנות הרועים, מערכת ק', סימן ט"ו, דף רצב ע"א.

				

				
					710	שם, מערכת ח', סימן ל"ז, דף קכג ע"ד.

				

				
					711	שם, מערכת מ', סימן רי"ז, דף רו ע"ג-ע"ד. 

				

				
					712	שם, שם, דף רו ע"ג. 

				

				
					713	שם, שם, שם.

				

				
					714	שם, שם, דף רו ע"ד. בהקשר זה טוען הרב אלחאייך שדברי הטור והשולחן ערוך לא בהכרח נשמטו מעיניהם של דייני בית הדין של כת הקודמין, תוך שהוא מנסה להסביר מדוע בכל זאת הם פסקו בשונה מהם. 

				

				
					715	שם, מערכת ש', סימן קל"ד, דף שנה ע"א.

				

				
					716	שם, שם, שם. 

				

				
					717	שולחן ערוך, חושן משפט, סימן רכ"ז, סעיף כ"ז. 

				

				
					718	אלחאייך, משכנות הרועים, מערכת א', סימן מ"ב, דף יח ע"ג. 

				

				
					719	על אף היקפו העצום של ספר משכנות הרועים מצינו, לפי שעה, רק שלושה סימנים בהם מתמודד ר' עוזיאל עם השאלה הזו ושלושתם נדונים במאמר. 

				

				
					720	שולחן ערוך, חושן משפט, סימן ע"ז סעיף ב'. 

				

				
					721	אלחאייך, משכנות הרועים, מערכת פ', סימן ס"ז, דף רעו ע"א. 

				

				
					722	שם, מערכת ש', סימן ע"ו, דף שלה ע"א. 

				

				
					723	מגדולי חכמי אשכנז במאה החמש־עשרה, פעל במוראביה. לפרטים על תולדות חייו ראו: שו"ת מוה"ר ישראל מברונא, בדברי המבוא. 

				

				
					724	כך במקור. 

				

				
					725	אלחאייך, משכנות הרועים, מערכת ש', סימן ע"ו, דף שלז ע"א. 

				

				
					726	שם, מערכת א', סימן מ"ב, דף יח ע"ג. 

				

				
					727	ראו לדוגמה: שם, מערכת מ', סימן רי"ז, דף רו ע"ג. 

				

				
					728	שם, מערכת א', סימן ס"ד, דף כו ע"ב. 

				

				
					729	לפרטים על חייו ופועלו של הרב ג'רמון ראו: כהן, מלכי תרשיש, עמ' קמה-קמז; כהן, מלכי תרשיש ב, עמ' קמא-קמב. ביתר הרחבה ראו: שרף, נהוראי. 

				

				
					730	הפרשה מתוארת בפרוטרוט בידי הרב ג'רמון עצמו בסוף ספרו. ראו: ג'רמון, יתר הבז, פסק הרב המחבר, עמוד ראשון. 

				

				
					731	שולחן ערוך, אבן העזר, סימן קי"ט, סעיף ו'.

				

				
					732	ג'רמון, יתר הבז, פסק הרב המחבר, עמוד ראשון (ההדגשה שלי, י.ח.). 

				

				
					733	שם, עמודים ראשון־שני. 

				

				
					734	שם, עמודים שני-שלישי. חוות דעת פרי עטו של הרב אלחאייך לא נכללה בסדרה זו. 

				

				
					735	מעניינת מבחינה זו היא חוות הדעת ההלכתית של ר' יוסף כהן־יצחקי (להלן: ר' יוסף). לטענתו אין לקבל את פסיקת הדיינים לא רק מפני שהם פירשו באופן שגוי את הדעה שהביע הרמ"א בהגהתו, אלא גם מפני שפסיקה זו לקויה מבחינה מוסרית, שכן "הניחו בנות ישראל כשבויות שבעליהן אכול אוכלי' כספיהם ומשלחים אותן לבתיהם ריקנין, הייטב בעיני האלהים?" (ראו: שם, עמוד שלישי). ר' יוסף נזכר במשכנות הרועים כמי שקיבל מסורות מדייני בית הדין של כת הקודמין (אלחאייך, משכנות הרועים, מערכת ש', סימן קלד, דף שנה ע"ב), ואילו במקור שנדון לעיל בקשר לפסיקה משנת תקכ"א, מונה אותו ר' עוזיאל בהרכב דייני המוסד באותה שנה. ר' יוסף אף מעיד על עצמו, בחוות הדעת שביתר הבז, כי בהיותו צעיר ("כד הוינא טליא") הוא נכח בבית הדין. מובן שהכוונה לבית הדין של כת הקודמין, אם כי הוא עצמו לא משתמש במונח זה היחודי לר' עוזיאל. לדברי ר' יוסף מעולם לא התגרשה אישה בעל כורחה בבית הדין הקדום. לפרטים אודותיו ראו: כהן, מלכי תרשיש, עמ' קצא-קצב. 

				

				
					736	לפרטים אודות חייו של הרב זיתון ופסיקותיו ההלכתיות ראו: כהן, מלכי תרשיש, עמ' קנז-קס; כהן, מלכי תרשיש ב עמ' קמה; חרובי, האליטה, עמ' 259-247, 404-329. 

				

				
					737	שלושת מקורות הסמכות הנוספים הם פסיקת ר' יוסף קארו, הספרות ההלכתית התוניסאית מהמאות השמונה־עשרה והתשע־עשרה ופסיקתם של חכמי אלג'יריה. לדיון בנושא ראו: חרובי, האליטה, עמ' 365-356. 

				

				
					738	זיתון, זיתון וג'אוי, משפט כתוב, אבן העזר, סימן ק"ד, דף קיג ע"א. 

				

				
					739	שם, חושן משפט, סימן מ"ז, דף קעב ע"א. 

				

				
					740	שם, חלק המערכות, מערכת ק', אות י"ח, דף רכד ע"ב. קביעה זו מושתתת על דברי בעל משכנות הרועים. 

				

				
					741	שם, חושן משפט, סימן מ"ז, דף קעד ע"א. 

				

				
					742	יתכן שהדבר שב ומעורר את השאלה שהוצגה בדיון לעיל: האם המחויבות לפסיקת רמ"א הייתה נרחבת מזו שהוצגה במשכנות הרועים?

				

				
					743	ר' יעקב כהן־גדישא, מגדולי חכמי ג'רבה במחצית השניה של המאה ה־19 ובתחילת המאה ה־20. לפרטים אודותיו ראו: מלכי תרשיש, עמ' רצד-רצז; מלכי תרשיש ב, עמ' ריט. 

				

				
					744	ר' יצחק צדיקה, חכם ג'רבאי חשוב, למד בתוניס והעביר לג'רבה את שיטת העיון התלמודי שרווחה בעיר זו ("העיון התוניסי"). לפרטים אודותיו ראו: כהן, מלכי תרשיש, עמ' שסא-שסב. 

				

				
					745	מעשה בית דין, קובץ פסקי דין שחוברו, בשלבים שונים של המאה התשע־עשרה בידי רבני בית הדין הגדול בתוניס ונשלחו לרבני ג'רבה. ראו על כך שם, עמ' שעט, וביתר הרחבה: נדיבי, היחסים; חרובי, קובץ.

				

				
					746	הכהן, ברית כהונה, מערכת ו', סימן א', דף יב ע"ב-יד ע"א (ההדגשות שלי: י.ח.). למקור נוסף בו מתייחס הרב הכהן ישירות לעדות במשכנות הרועים בדבר מסורת המחויבות לפסיקת רמ"א, ראו: הכהן, שואל ונשאל, חושן משפט, סימן ל"ח, דף קמט ע"א-ע"ב. 

				

				
					747	לפרטים אודות הרב בסיס ראו: כהן, מלכי תרשיש, עמ' קכט-קלב; כהן, מלכי תרשיש ב, עמ' קל-קלב; שרף, צמידי הזהב, עמ' 271-118.

				

				
					748	הכהן, ברית כהונה, מערכת ו', סימן א', דף יג ע"א, יד ע"א-ע"ב.

				

			

		
	
			יוסף יובל טובי

			הרב כלפון משה הכהן וחכמי ארץ ישראל הציונים

			א. מבוא

			הרב כלפון משה הכהן היה הדמות הרבנית החשובה ביותר בג'רבה ואולי בתוניסיה כולה במחצית הראשונה במאה העשרים, והאישיות המשפיעה ביותר על עיצוב דמותה של יהדות ג'רבה ויהדות דרום תוניסיה בכלל בתקופה זו. 

			הרב משה הכהן נולד בג'רבה בשנת תרל"ד (1874) ונפטר בה בשנת תש"י (1950).749 כל ימיו שאף לעלות לארץ ישראל. ניסיונו הראשון היה בשנת תרנ"ח והוא בן עשרים וארבע שנים, אך אביו ר' שלום הניאו מכך. יצוין שאביו עלה לארץ ישראל בשנת תרפ"ב (1922) והתיישב בטבריה, שם נפטר בשנת תרפ"ו (1926). מכתב ששלח אליו אדם בשם יוסף ח' כהן בשנת תרצ"ז (1937) והמאשר את קבלת הספר דרכי משה (ג'רבה תרצ"ה), שבו הרצה ר' כלפון משה הכהן את משנתו הציונית, עוסק בין היתר בעניין עלייתו של לארץ ישראל.750 ניסיון נוסף של הרב הכהן לעלות לארץ ישראל היה בשנת תש"ט, אך בשל מחלתו נפטר קודם שהגשים את חלומו. בשנת תשס"ה (2005) הועלו עצמותיו ארצה והוא נקבר בהר המנוחות בירושלים. רוב חכמי ג'רבה מן הדור שלאחריו, ובעיקר אלה שעלו ארצה לאחר קום המדינה, היו מתלמידיו. הוא נודע כתלמיד חכם מופלג שהותיר אחריו חיבורים רבים בהלכה ובתחומי המסורת האחרים.

			ב. הציונות ולימוד העברית החדשה

			יחסו החם של הרב הכהן לציונות הוא מן המפורסמות, עניין העולה באופן ברור מכתביו הרבים, וכבר נידון הדבר באופן נרחב ומפורט במחקר. את תמיכתו ברעיון הציוני וביישוב המתחדש בארץ ישראל הביע עוד בימי חייו של הרצל, שעליו כתב:751

			ומקרוב בימינו אלה הופיע בקרבנו איש רם המעלה זך השכל וחד הרעיון, בנימין זאב הרצל שמו. [...] המציא רעיון נכבד להיות כל איש הבא להסתופף בצל החברה הציונית בשם ציוני יקרא. [...] ודפק על פתחי מלכים ורוזנים לקחת מהם משפט כתוב גלוי להיות ארץ ישראל לנו כמלפנים וככתוב בתורה.

			כבר בשנת תרע"ט (1919) הגה הרב הכהן ברוחו תכנית לניהול המדינה היהודית.752 יחסו זה נבע מן המקום החשוב שתפסה ארץ ישראל בהגותו הרעיונית ובא לידי ביטוי גם באופן מעשי, כגון הפצת הידע של העברית,753 ודווקא ברובד החדש שלה — העברית המדוברת בארץ ישראל, כפי שהדגיש בהקדמה למילון הערבי־עברי שפתי כהן שחיבר כבר בראשית המאה העשרים:754

			ומה טוב אם המורי<ם> בבתי הספר וההורי<ם> יחנכו תלמידיהם בניהם ובנותיהם ומשפחתם בספר הזה למען יֵחָקֵק במוחם תמיד. ובטח במעט זמן יורגלו לדבר בשפתינו הקדושה.

			ובמקום אחר, בקונטרס גאולת משה, הוא משבח את אנשי התנועה הציונית ורומז למפעלו הלשוני של אליעזר בן־יהודה:755

			גם רָאו כי נחוץ לזה לשון מדוברת בין בית ישראל בפרט וקמו והתעודדו בכל עֹז להרחיב גבולי הלשון ככל האפשרות אשר ידם מגעת. ויוציאו לאורה מלים, שמות, פעלים, לכל דבר ולמדו ולימדו רבים מאחינו את לשונינו העברייה עד כי עתה יוכל הסופר לכתוב את כל אשר ירחש לבבו בשפתנו העברייה.

			וכן כתב בספרו דרכי משה:756

			שפתנו העברייה, אשר כמעט מיום שגלינו ועד עתה הייתה שכוחה ועזובה [...] ועתה הנה היא שפה חיה מדוברת בכל ארץ ישראל לגבולותיה סביב [...]. ונשמעים ניביה ומבטאיה גם לפני הממשלה ירום הודה ובה מדברים וכותבים גם סוכני הממשלה.

			על הקשר המהותי בין הדיבור בעברית לבין ארץ ישראל והציונות עמד הרב הכהן בבירור בדרוש לשבת כלה:757

			ומזה תוכחת מגולה לכל אחינו בית ישראל, להרגיל איש איש את בניו לדבר בלשון הקודש. [...] כי על ידי זה יוכלו לקבל מכתבים מארצנו ויוכלו לכתוב מכתבים לארצנו, יוכלו ללכת שם לטיול, יוכלו ללכת שם לשם דירה קבועה. [...] ולקנות ספרים שנתקנו מחדש מאחינו הציונים.

			ג. תמיכתו הכספית של הרב הכהן במוסדות בארץ ישראל  וקשריו עם הרבנים הראשיים

			עוד נשוב לעניין חשיבותו של לימוד העברית מבחינת אידאולוגית. על כל פנים, ראשית קשריו עם ארץ ישראל וחכמיה הייתה כבר בתחילת המאה העשרים, שכן מצינו בארכיונו של הרב הכהן, השמור בארכיון הציוני המרכזי, מכתב משנת תרס"ב (1901) מאת החכם באשי הרב יעקב שאול אלישר, ראש הרבנים לארץ ישראל, המאשר קבלת תרומה כספית.758 כמו כן שמורים בארכיון זה מכתבים רבים המלמדים על קשריו ההדוקים עם חכמי ארץ ישראל, ובכלל כך שבשנת 1905 נעשה מנוי על כתב העת הרבני המודרני המאסף הרלבנטי ליישוב ארץ ישראל שבעריכת הרב בן ציון קואינקה.759 

			חיזוק נוסף בזיקתו של הרב הכהן לישוב המתחדש בארץ ישראל כרוך בייסוד החברה הציונית עטרת ציון בג'רבה בשנת תרע"ט (1919) יחד עם כמה מרבני הקהילה. מן המכתבים השמורים בארכיון הציוני לתולדות ישראל עולה כי עוד לפני כן, לפחות משנת תרע"ח (1918), יצא כבר שמעו של הרב הכהן בארץ ישראל, וכמה מוסדות פנו אליו בבקשה להעלאת תרומות. כך מבית החולים משגב לדך נשלחה אליו בשנת תרע"ח (1918) בקשה לסייע בשיקום בית החולים לאחר מלחמת העולם הראשונה, ובשנית בשנת תר"ץ (1930) — לסייע לשליח בית החולים, פרופ' אסף חי כהן, באיסוף תרומות בשל הצורך הדחוף בשיקום בית החולים בעקבות פרעות תרפ"ט.760 פניות לסייע בהעלאת תרומות למען רכישת קרקעות בארץ ישראל נשלחו אליו מטעם הקרן הקיימת לישראל בשנת תרצ"א (1931) ובשנת תרצ"ט (1938).761 יש עניין מיוחד בשלושה מכתבים מהשנים תרצ"ה-תרצ"ז (1937-1935) שנשלחו אליו מישיבת "מרכז הרב, הישיבה המרכזית העולמית" בעניין סיוע כספי, ובחתימת ראשי הרבנים הציונים — הרב אברהם יצחק הכהן קוק, חתנו הרב שלום נתן רענן־קוק והרב יעקב משה חרל"פ.762 על קשריו עם הרבנים הציונים מלמדים גם "דברי הועד הלאומי לישוב ארץ ישראל ובתפוצות הגולה" משנת תרצ"ה (1935) שנמצאו בארכיונו, בעניין הכרזה מעל הר הצופים בירושלים על חודש לימוד תורת הרמב"ם, בחתימת הרבנים הראשיים לארץ ישראל — הרב קוק והרב יעקב מאיר.763

			הרב הכהן קשר אפוא קשרים לא רק עם הרבנים הספרדים לארץ ישראל אלא גם עם הרבנים האשכנזים, שהיו קשורים עם הרבנות הראשית לארץ ישראל. וכך, כשנודע לו בשלהי שנת תרצ"ה (1935) על פטירת הרב אברהם יצחק הכהן קוק, שכידוע היה מזוהה לחלוטין עם המפעל הציוני בארץ ישראל, שלח איגרת לבני קהילתו בג'רבה ולקהילות יהודיות אחרות בדרום תוניסיה, לערוך יום מספד על פטירתו. וזו לשון המכתב שנתגלה על ידי הרב בנימין רפאל הכהן, רבו של מושב ברכיה:764 

			לקול השמועה האיומה והנוראה כי עלה שמי שחק הגאון המפורסם כבוד מורנו הרב ר' אברהם יצחק הכהן קוק זצ"ל, ראש הרבנים ראש הגאונים בירושלים תובב"א, נמס כל לב ורפו כל ידיים. כי הוא היה עמוד גדול לתורה ולעבודה ולישוב ארץ ישראל על ברכי התורה, ולכן פה הסכמנו להיות ביום יו"ד אלול הספד בבית הכנסת הגדולה קינות ודרש על האבדה הגדולה ממחסור הנורא אשר חסרנו שכמעט הוא יחיד בדורו ואין לנו תמורתו. [...] ובכן בטח כי גם במחנה קודשכם כה תעשו לכבוד הגאון הנזכר ולכבוד התורה ולכבוד ירושלים תובב"א.

			ד. הכרת הרב כלפון משה הכהן בסמכותה ההלכתית של  הרבנות הראשית בארץ ישראל

			לא פירטתי את כל האמור לעיל אלא כדי לקשור את תפיסתו הציונית של הרב הכהן על כל צדדיה עם זיקתו האישית ומחויבותו ההלכתית והרעיונית לחכמי ארץ ישראל הציונים, זיקה שלא אפיינה את כל קהילות ישראל במזרח ובמערב במאות השנים האחרונות.765 מבחינתו — הסמכות ההלכתית לחכמי ארץ ישראל נתונה למוסד הרבני הרשמי בארץ ישראל, כלומר הרבנות הראשית, שאמנם הוקמה בשנת תרפ"א (1921) בחסות שלטונות המנדט הבריטי, אך הייתה אחד מסממני ההתחדשות של עם ישראל בארצו. אין פלא, אפוא, כי בעת שעמד בפני שאלות הלכתיות שהיה ספק בידו כיצד לפסוק בהן, פנה אל הרבנים הראשיים בארץ ישראל, הרב אברהם יצחק הכהן קוק והראשון לציון הרב יעקב מאיר. שתיים מן השאלות ההלכתיות שעליהן ביקש את דעת הרבנים הללו מובאות להלן.

			1. אכילת בשר תרנגולי הודו

			בשנת תרצ"א פנה הרב הכהן אל הרבנים אברהם יצחק הכהן קוק ויעקב מאיר בעניין התרת אכילתם של תרנגולי הודו, שאלה הלכתית שהייתה נתונה למחלוקת בקרב רבני תוניסיה מחמת הספק אם הם נחשבים עופות טורפים אם לאו.766 עשרים שנה לאחר מכן, כשנשאל על כך בשנת תש"א, פסק הרב הכהן להֶתרא — מבלי להתייחס לתשובת רבני ארץ ישראל — ונימוקו שעופות אלו אינם טורפים. בעניין זה הסתמך על כך שהאוסר מחכמי תוניסיה הוא פוסק יחיד בעוד שהמתירים מרבני תוניסיה הם רבים.767

			2. נישואי "ספק פצוע דכא"

			בשנת תרצ"ב התעוררה בקהילת ג'רבה שאלה הלכתית, אם אדם שהוא 'ספק פצוע דכא' רשאי לשאת אישה, או אינו מותר אלא בגיורת, בהתחשב באיסור המקראי (דברים כג, ב): "לא יבֹא פצוע דַכָּה וּכרוּת שָפכָה בקהל ה'". משבא אליו העניין, פסק הרב הכהן להֶתרא, אבל לא הסתפק בכך והפנה את השאלה עם פסק דינו אל הרב יעקב מאיר בארץ ישראל (יב סיון תרצ"ה/16.6.1932) כדי לקבל את הסכמתו. בשל עיסוקיו הרבים, הפנה הרב יעקב מאיר את השאלה אל הרב בן ציון קואינקה (1936-1886), חבר מועצת הרבנות הראשית לישראל, שכיהן אז בתפקיד אב בית הדין של עדת הספרדים בירושלים.768 בתשובתו הארוכה של הרב קואינקה, הכתובה במכונת כתיבה על פני שישה עמודים, ניכרת ההערכה הגדולה שהייתה לו כלפי הרב הכהן, כלשונו בראש התשובה מיום יז תמוז תרצ"ב (21.7.1932): "הנה הרב הפוסק החכם המופלא כלפון משה הכהן יצ"ו". מייד לאחר מכן אימץ הרב קואינקה את דעת הרב הכהן, שכדרכו בפסיקת ההלכה נטה לצד ההֶתר:

			הביא כמה סניפים וסניפי סניפים להתיר. ואמנם אי הפנאי וגם טרדות הזמן אין מרשים אותי להאריך בכל סניף וסניף, ובפרט כי יש כר נרחב לפנינו להתיר בשופי, כי יש להתיר מטעם ס<פק> ס<פקא> כאשר כתב כן הרב הפוסק.

			בשולי תשובתו של הרב קואינקה הוסיף הרב יעקב מאיר את הסכמתו, ובאותו תאריך צירף מכתב מיוחד לרב הכהן, הכתוב מתוך הערכה רבה.769

			ה. קשריו המיוחדים של הרב כלפון משה הכהן עם הראשון לציון  הרב בן־ציון מאיר חי עוזיאל

			דומה שמכל חכמי ארץ ישראל הציונים בשנות חייו האחרונות, החל בשנת תש"ד (1944), היו לרב הכהן יחסים קרובים במיוחד עם הראשון לציון הרב בן־ציון מאיר חי עוזיאל. רבים מספריו שהספיק להוציא לאור עוד בחייו,770 היה מקפיד לשלחם אל הרב עוזיאל, עוד לפני שהובאו לדפוס, כדי לקבל את הסכמותיו. כך בראש הספר ברית כהונה על חושן משפט חלק א, שראה אור רק לאחר מותו בשנת תשי"א, בא מכתב הברכה של הרב עוזיאל מיום כא אדר תש"ד (19.3.1944), שיש לו ערך גם כתעודה היסטורית.771 מכתב ברכה דומה, מיום כח שבט תש"ה (11.2.1945), שלח הרב עוזיאל כשקיבל מהרב הכהן את ספרו יד משה והוא עדיין בכתב יד. הספר ראה אור בשנת תש"י, זמן קצר לאחר פטירת המחבר, ובראשו מכתבו של הרב עוזיאל.772 ר' שושן הכהן, בנו של הרב הכהן,773 כשעמד להוציא לאור את החלק הראשון של ספר השו"ת שואל ונשאל של אביו, פנה אל הרב עוזיאל בבקשה שיכתוב הסכמה לספר. ואמנם הרב שלח את ההסכמה והיא נדפסה בראש הספר.774

			הקשרים של הרב הכהן עם הרב עוזיאל היו הרבה יותר משמעותיים בעניינים שמעבר ליחסים האישיים ביניהם:

			א. ייסוד החברה דַּבֵּר עברית. הוראת העברית כמקצוע לימודי בפני עצמו הוגשמה בג'רבה רק בשנת תש"ג (1943), עשרים וארבע שנים לאחר ייסוד חברת עטרת ציון, בעידודו הנמרץ של הרב הכהן, והוא שקבע את שמהּ. הוא גם עמד ללא חת למול ההתנגדות העזה מצד חוגים שמרניים בתוך הקהילה, שחששו כי הלשון העברית החדשה, שלימודה היה כרוך בהכרת התרבות המודרנית האירופית, תרחיק את הדור הצעיר מן המסורת היהודית.775 והנה הרב עוזיאל, ידידו של הרב הכהן, הביע את תמיכתו המלאה בחברת דבר עברית ובבית הספר המודרני שהקימה, בקול קורא ששלח ליהודי ג'רבה ובו עמד על החשיבות העצומה שבלימוד הלשון העברית לאחר שואת יהודי אירופה ועקירת קהילות היהודים בארצות האסלאם למדינת ישראל.776 

			הרב עוזיאל חזר והביע את תמיכתו בחברת דבר עברית במכתב ששלח לראשיה בג' תשרי תשי"א,777 ובקול קורא על חשיבות לימוד השפה העברית שנכתב לרגל הקונגרס העולמי הראשון ללשון ולתרבות עברית שנערך בירושלים בי'-י"ג באב תש"י.778 מכתב תמיכה נוסף של הרב עוזיאל נשלח לדבר עברית בי"ב אדר ב תשי"א, והפעם נלווה אליו גם מכתבו של הרב יצחק אייזיק הלוי הרצוג, הרב הראשי האשכנזי לישראל, מיום ז אייר תשי"א.779 על תמיכתו החשובה של הרב עוזיאל בחברת דבר עברית מעידים ראשי החברה במאמר שכתבו בבטאון החברה שפתנו, במלאת שנתיים לפטירתו (כד אלול תשי"ג/4.9.1953): "ואתנו היה בקשרים טובים ובמכתביו עודד אותנו וחזק את ידינו לפעול למען הנוער והפצת השפה העברית".780

			ב. עלייה לארץ ישראל. הרב עוזיאל ניצל ביקורו בתוניסיה של הרב פרופ' לוי יצחק רבינוביץ, שכיהן במשרת הרב הראשי של צבא ארה"ב, ושלח אתו איגרת לרב הכהן המבשרת על תקומת מדינת ישראל ומעוררת את בני קהילת ג'רבה לעלות לישראל. הרב הכהן קרא את האיגרת — במקורה העברי ובתרגומה ללהג הערבי המקומי — בפני ארבעת אלפים מיהודי הקהילה שהתכנסו באחד מבתי הכנסת. וכך תיאר הרב רבינוביץ את המעמד:781

			הרב הראשי [כלפון משה הכהן] התחיל לקרוא את המכתב בעברית, ובגמרו — תרגמו לערבית, וכשהגיע לברכת הרב עוזיאל עם בשורתו החמה על גאולת הארץ וברכתו שיעלו בני הגולה לעלות ארצה — זלגו עיניו של רבי משה דמעות. בהתגבר עליו צערו פרץ בבכייה עצומה כמו ילד, וכל הקהל הגדול פרצו גם הם בבכי ויללה, ועלתה צעקתם השמיימה, בכו והתחננו, בכו וצעקו — מי ייתן מציון ישועת ישראל.

			ג. יום העצמאות למדינת ישראל. כפי שנמסר במקורות שונים, ר' כלפון משה הכהן קבע לחגוג אירוע זה במשך שלושה ימים (ד-ו אייר). והנה תלמידו ר' רחמים חי חויתה הכהן, שכיהן אחריו כרב הראשי של קהילת ג'רבה, ושהיה אף הוא מתומכיה העיקריים של חברת דבר עברית,782 פנה אל הרב עוזיאל חדשים אחדים לאחר פטירת הרב הכהן וביקש ממנו לשלוח אליו את סדר היום של חג העצמאות לצורך התפילה החגיגית בבתי הכנסת.783 כידוע, הרב עוזיאל הוא מְחַבְּרָהּ של התפילה לשלום המדינה "אבינו שבשמים צור ישראל וגואלו".784 עוד אציין, כי בתשובה לפנייתה של חברת דבר עברית לקראת יום העצמאות בשנת תשי"ב, השיב הרב עוזיאל כי ראוי לבטל את התלמידים מלימודם ביום זה, כדי שישתתפו בתפילות ההודיה בבתי הכנסת.785

			ו. זיקתו של הרב כלפון משה הכהן לפעילות של התנועה הציונית  והציונית־הדתית בצפון אפריקה

			הרב הכהן, שהיה רבה הראשי של קהילת ג'רבה, נמנה עם מייסדיה וראשיה של חברת עטרת ציון בג'רבה בשנת תרע"ט (1919) ו"הרוח החיה בפעילות הציונית" בקהילה זו.786 הוא לא נמנה עם הציונות המודרנית שנושאיה היו הרבנים יוסף (וזיפה) הכהן יהונתן ומשה פרג'ון,787 בני דורו הצעירים ממנו, לאחר התפנית שחלה באופייה של הפעילות הציונית בג'רבה בעקבות מלחמת העולם השנייה. אחד הביטויים המובהקים לכך היא ההכשרה החלוצית־החקלאית שעלתה לראשונה על הקרקע בא' באדר תש"ה (14.3.1945) לא הרחק מ"חארה אלכבירה" — השכונה המרכזית של יהודי ג'רבה — והתקיימה במשך כשבע שנים עד העלייה ההמונית של יהודי דרום תוניסיה לישראל בשנת 1952. בכל התקופה הזו, ניהלה חברת עטרת ציון מערכת קשרים עם תנועת תורה ועבודה הציונית־הדתית, ועם ארגונים ציוניים אחרים ופעילים ציונים מארץ ישראל, כשברקע הרוחני עומדות לא רק התפיסות הלאומיות המסורתיות של הרב כלפון משה הכהן אלא גם פעולות מעשיות למימוש החזון הציוני מבית מדרשן של תנועות המזרחי והפועל המזרחי.788

			לסיכום: קשריו האמיצים של הרב כלפון משה הכהן — שהיה הגורם הדומיננטי בפתיחות לציונות המודרנית בתוניסיה789 — עם חכמי ארץ ישראל הציונים ועם מוסד הרבנות הראשית וקשריהם של אישים אחרים בני ג'רבה עם הארגונים הציוניים, הם שעמדו בבסיס היחלצותם של יהודי דרום תוניסיה — ובראשם בני קהילת ג'רבה — יחד עם רבניהם, תלמידיו וצאצאיו של הרב הכהן, לעלות ארצה בשנים הראשונות לאחר קום המדינה, ולאחר שתוניסיה קיבלה את עצמאותה בשנת 1956. בני הקהילות הללו הצטרפו לתנועה הדתית־הלאומית במדינת ישראל, כשהם משלבים — כשיטתו — את הרעיון הציוני והדיבור העברי עם מסורת היהדות.

			

			
				
					749* 	תודתי נתונה לשני הקוראים עלומי־השם על הערותיהם הנכוחות שעל פיהן תיקנתי את מאמרי.

					753	על יחסו לציונות ולחשיבות העברית בהקשר זה ראו זוהר, אשרור דתי; טובי, כתבים, עמ' 141-132; טובי, דת וציונות, עמ' 158-154; טובי, מצוות, עמ' 200-199; טובי, היחס לשפה, עמ' 291-287; טובי, הוראת העברית, עמ' 126-123; טובי, ספרי לימוד, עמ' 287-284; מאמו, יחסו לשפה.

				

				
					754	הכהן מ', שפתי כהן, הקדמה.

				

				
					755	הכהן מ', גאולת משה, בתוך: הכהן מ', זכות משה, עמ' לד.

				

				
					756	הכהן מ', דרכי משה, דרוש לפרשת נצבים, דף נז, א.

				

				
					757	הכהן מ', מטה כהן, בתוך: הכהן מ', זכות משה, עמ' כט-ל.

				

				
					758	ארכיון הרב משה הכהן, עמ' 3, מס' 32.

				

				
					759	שם, עמ' 3, מס' 34.

				

				
					760	שם, עמ' 1, מס' 1, 3.

				

				
					761	שם, עמ' 1, מס' 4; עמ' 2, מס' 5.

				

				
					762	שם, עמ' 2, מס' 14-12.

				

				
					763	שם, עמ' 2, מס' 11.

				

				
					764	המכתב נתפרסם באתר ערוץ 7, יום ו, ג אלול תשע"ד/29.9.2014.

				

				
					765	ראו: טובי, שורשי יחסה.

				

				
					766	ארכיון הרב משה הכהן, עמ' 4, מס' 55.

				

				
					767	הכהן מ', שואל ונשאל ב, סי' קסד, דף צו, א-ב.

				

				
					768	ראו עליו בערכו בויקיפדיה.

				

				
					769	לנוסח המלא של מכתב הרב יעקב מאיר ראו להלן, נספח א. 

				

				
					770	ראו רשימת הספרים הארוכה שהביא בנו ר' שושן הכהן לאחר תולדות חיי אביו (לעיל, הערה 1), ולשון בקשתו: “מי האיש החפץ חיים להוציא לאור א<חד> מספריו הקדושים או לעזור בהדפסה יבורך מפי עליון ברבות הטובה גם עד זקנה ושיבה אמן".

				

				
					771	לנוסח המלא של מכתב הרב עוזיאל ראו להלן, נספח ב.

				

				
					772	לנוסח המלא של מכתב הרב עוזיאל ראו להלן, נספח ג.

				

				
					773	יליד ג'רבה, כיהן כרב הראשי של ג'רבה לאחר פטירת ר' רחמים חי חויתה הכהן, עלה ארצה בשנת תשט"ז (1956), התיישב במושב איתן וכיהן כרבו הראשי עד פטירתו בשנת (1976); ראו עליו: כהן, מלכי תרשיש, עמ' שכט-של.

				

				
					774	לנוסח המלא של מכתב הרב עוזיאל ראו להלן, נספח ד.

				

				
					775	על חברה זו ועל השפעתה הלאומית החיובית על יהודי ג'רבה ראו פרג'ון־קדוש, בין הדלת, עמ' 84-77.

				

				
					776	הקול הקורא נדפס בבטאון שפתנו ג (תש"י), עמ' 12; הובא גם בטובי, הוראת העברית, עמ' 140; וראו שם, עמ' 143-139 על תמיכת הרב עוזיאל בחברת דבר עברית. 

				

				
					777	לנוסח המכתב ראו להלן, נספח ה. 

				

				
					778	נדפס בבטאון החברה שפתנו ה (תשי"א), עמ' 16-15.

				

				
					779	נדפס שם, ו-ז (תשי"א), עמ' 6-4.

				

				
					780	נדפס שם, יד-טו (תשט"ו), עמ' 8-6.

				

				
					781	על פי פרג'ון־קדוש, בין הדלת, עמ' 102; השוו ארנון, הציונות, עמ' 69. לנוסח האיגרת של הרב עוזיאל ראו להלן, נספח ו.

				

				
					782	יליד ג'רבה תרס"א (1901), עלה ארצה בשנת תשי"ד (1954) וכיהן עד שנת מותו כרב מושב ברכיה; ראו עליו: כהן, מלכי תרשיש, עמ' שיז-שכב.

				

				
					783	ראו: אלחרר, ענק התורה, עמ' 47; טובי, הוראת העברית, עמ' 141-140.

				

				
					784	יש מי שמטיל ספק בכך ומייחס את חיבור התפילה לרב א"י הלוי הרצוג או לסופר ש"י עגנון או לשיתוף פעולה ביניהם בעניין זה. אך אין מקום לטענות אלו. ראו דברי הרב משה אלחרר באתר www.bhol.co.il › forums › topic [נצפה ביום 21.9.2020]. דברים אלו מאוששים גם מהשוואת סגנון התפילה ולשונה לאיגרת הרב עוזיאל שנשלחה אל הרב כלפון משה הכהן (להלן, נספח ו).

				

				
					785	שפתנו י-יא (תשי"ב), עמ' 9-8; טובי, הוראת העברית, עמ' 142-141.

				

				
					786	כהגדרתו הקולעת של ארנון, הציונות, עמ' 69.

				

				
					787	ראו עליהם: אברמסקי־בליי, ההכשרה, עמ' 490-488.

				

				
					788	ראו: אברמסקי־בליי, ההכשרה, עמ' 491-490; השוו: ארנון, הציונות, עמ' 77-73.

				

				
					789	כלשונה של אברמסקי־בליי, ההכשרה, עמ' 493; וראו שם, עמ' 487, על הגושפנקה שנתנה האליטה הרוחנית הרבנית המסורתית בתוניסיה, ובראשה ר' כלפון משה הכהן, למעשה הציוני. 

				

			

		
	
			נספח א

			תשובת הרב יעקב מאיר לרב כלפון משה הכהן בעניין 'ספק פצוע דכא'790

			ירושלים טו"ב לחדש תמוז תרצ"ב

			לכבוד הרב הגדול, מעוז ומגדול, מר דיינא דנחית לעמקא דדינא, כקש"ת כלפון משה הכהן שליט"א, ראש הרבנים בעוב"י ג'ירבא יע"א.791

			רב וגדול בישראל, שלום וברכה.

			מכתבו הבהיר מיום י"ב סיון התרצ"ב, בצרוף אור תורה פס"ד אשר כוננו ידה"ק792 להיתירא לאיש שביציו אינן שוות בכמותן, כי הימנית גדולה כביצת תרנגלת והשמאלית אינה אלא כפרי אחד של שקדים בקליפתו, אם מותר לישא בת ישראל וכו'. והוד רבנותו, בחכמתו הנפלאה, שִׂכֵּל את ידיו, וכתב בקצרה עשרה טעמי להיתירא, ומכללם מטעם ס"ס.793 וצירף לזה העתקת תשובת הגאון דברי חיים,794 באיש שנִקַּב הגיד בעטרה ומטעם ס"ס התירו לבוא בקהל.

			ולרוב ענותנותיה, אותי דרש לחוות דעתי, ולתת את הסכמתי. מכיר אני חובתי, מהראוי היה תכף להשיב תשובה מאהבה, כי דבריו נאמנו מאד, כי כן הלכה. אלא מהיות טוב אמרתי, לעיין ולהשתעשע בדברי קדשו. אלא כי מפני רוב טרדותי את דברי קדשו מסרתי ליד מי שגדול, הרה"ג795 המפורסם, איזי796 וחביבי, איש אשר כלבבי, ראב"ד מִקֹּדֶשׁ,797 כמוהר"ר798 בן ציון קואינקה שליט"א, ובקשתיו לשום עין השגחתו, ולהודיעני החלטתו. ובו ביום נסע לתל־אביב ואחר עד עתה שהאיר וזרח תשובתו. והנה עיני צדיק יחזו אור בהיר, איך הגאון הנ"ל799 חשף זרוע קדשו, והאריך הרחיב בחכמתו הרמה, והעלה הלכה להתירא מכמה טעמים ומכללם טעם ס"ס, שרבים המה הגאונים, ראשונים ואחרונים, דפסקו כן להלכה. ומכללם הביא לנו דברי הגאון עט"ר מ"ו אענ"ח זצוק"ל800 בספרו הבהיר אוזן אהרן,801 שכתב, נתפשט המנהג לעשות ספיקא להתיר אפילו לכתחילה, ואפילו בפלוגתא דרבוותא.

			והנני שולח ליד מעכ"ת802 את דבריו הנפלאים והנחמדים. בטח ישתעשע כבודו בחכמתו ובבקיאותו, ויאמר: ירבו בישראל כמותו. ועיני צדיק יחזו את אשר כתבתי אנכי בשולי היריעה.803

			ושמח אנכי מאד מאד כי אנו הסכמנו לדברי קדשו. וצ"י י"מ804 אמן.

			כ"ד805 מוקירו.

			

			
				
					790	התשובה מובאת בדף האחרון בקונטרס בן שבעה דפים בממדים של דפי פוליו המודפסים במכונת כתיבה מצד אחד על נייר מכתבים של “בית חנוך יתומים הכללי לבני ישראל בארה"ק בעה"ק ירושלם תובב"א". נוסח זה מובא גם באנגלית. עוד נדפס בראש נייר המכתבים נוסח זה: Address: Jewish Orphanage BETH CHINUCH JETOMIM c/o Chief Rabbi of Palestine Rabbi JACOB MEIR, JERUSALEM, Palestine. בית יתומים זה, ששכן ברחוב יפו מס' 91 (מזרחית למרכז כלל בימינו), נוסד בשנת תרס"ב (1902) על ידי הרב יעקב מאיר ונועד לעדת הספרדים בירושלים, לאחר הקמת בתי היתומים האשכנזיים על ידי כולל הו"ד בשנת 1880 ועל ידי ה"פרושים" בשנת 1881 (בית היתומים דיסקין). הקונטרס כולל: א) נוסח השאלה כפי שהפנה אותה הרב יעקב מאיר לרב בן ציון קואינקה (דף 1); ב) תשובת הרב בן ציון קואינקה (דפים 6-1); ג) תגובת הרב יעקב מאיר לתשובה זו (דף 6); ד) תשובת הרב יעקב מאיר לרב משה כלפון הכהן. הקונטריס, המצוי כיום באוסף כתבי היד שלי, נרכש על ידי לפני שנים רבות מעזבונו של הרב משה כלפון הכהן. 

				

				
					791	כבוד קדושת שם תורתו [...] שיחיה לאורך ימים טובים אמן [...] בעיר ואם בישראל [...] יכוננה עליון אמן.

				

				
					792	פסק דין [...] ידיו הקדושות. לא מצאתי התייחסות לעניין זה, לא בספר המנהגים והתקנות ברית כהונה של הרב משה כלפון הכהן ולא בספר השו"ת שלו שואל ונשאל.

				

				
					793	ספק ספיקא.

				

				
					794	חיבורים רבניים רבים בשם זה ולא ידעתי לאיזה מהם כיוון הכותב.

				

				
					795	הרב הגאון.

				

				
					796	כינוי חיבה שמקורו בתלמוד (כגון כתובות דף עז, א).

				

				
					797	כלומר ראש אב בית דין של עדת הספרדים בירושלים עיר הקודש.

				

				
					798	ראש אב בית דין [...] כבוד מורנו הרב רבי.

				

				
					799	המכוון לרב בן ציון קואינקה.

				

				
					800	עטרת ראשנו מורנו ורבנו אהרן עזריאל [נוחו עדן?] זכר צדיק וקדוש לברכה.

				

				
					801	אזן אהרן: כללי הש"ס והפוסקים בסדר א"ב, ירושלים תרמ"ו.

				

				
					802	מעלת כבוד תורתו.

				

				
					803	המכוון לתגובתו לתשובת הרב קואינקה, בחלקו התחתון של דף 6.

				

				
					804	וצור ישראל יצילנו משגיאות.

				

				
					805	כה דברי.

				

			

		
	
			נספח ב

			מכתב ברכה מאת הרב בן־ציון מאיר חי עוזיאל לרב כלפון משה הכהן806

			מכתב ברכה

			מכתב מהרב הגאון הגדול ומפורסם, נר ישראל, ראש גולת אריאל, מרן בן ציון מאיר חי עוזיאל שליט"א ראש הרבנים במדינת ישראל ראשון לציון:

			בן ציון מאיר חי עוזיאל

			ראשון לציון, רב ראשי לארץ ישראל, ירושלים

			ב"ה ירושלים כ"א אדר תש"ד

			מציון ומהררי קֹדש יצו ה' את ברכתו לכבוד בחירו הרה"ג חו"ב, משנתו קב ונקי כמוהר"ר כלפון משה הכהן יצ"ו רב ומו"ץ בעי"ת ג'ירבא יע"א:807

			לשמחת לבבי קבלתי בימים האחרונים שני ספריו היקרים "ברית כהונה" או"ח ח"א ויו"ד ח"א808 מנהגי ותקנות עי"ת ג'ירבא יע"א מסודרים בסדר א"ב:

			בחפץ לב ובכוסף נפש עברתי על כל הלכותיו וברכתי ברכת הנהנין כפולה, מפני חשיבות הספר כשהוא לעצמו אוצר בלום דבר דבור על אפניו בלשון צחה והסברה נעימה ובמעט המחזיק את המרובה. ומפני חשיבות תקנות קהלת ישראל הקדושה והברוכה, זאת שהיתה תמיד עיר של חכמים וסופרים, רבנים גדולים ומפורסמים שירדו לעומקא דשמעתתא ואמיתה של הלכה:

			הנאה מיוחדת היתה לי בקוראי בספרים אלה תקנות הקהלה בעניני חסד וצדקה ועוד יותר בהחזקת לומדי תורה ודרך תלמוד תורה לעומקה והיקפה לתלמידים השוקדים באהלה של תורה. ואני מקוה שישיבות אלה תתקיימנה גם להבא ביתר שאת ויתר עז. כי לצערנו הרב, בדורות האחרונים פסק תלמוד תורה בכמה קהלות ישראל, ואחרון הכביד בעטיו של השמד האחרון809 נהרסו הקהלות וישיבותיהן, ושארית הפלטה צריכה חיזוק ועדוד רב:

			מתוך כך הנני שולח את ברכתי לרבנן ותלמידיהון דעסקין באורייתא במח"ק810 ולועד הקהלה וכל התומכים בישיבות אלה ולומדי תורה. ולכולם יחד אני אומר, חזקו ואמצו וה' שומר ישראל ומושיעו יצוה לכם את ברכתו מקודש באורך ימים וברוב אושר והצלחה.

			ברגשי כבוד ויקר

			בן ציון מאיר חי עוזיאל

			

			
				
					806	הכהן מ', ברית כהונה ג, ג'רבה תשי"א, דף 2א-ב.

				

				
					807	הרב הגאון חכם ובקי [...] כבוד מורנו הרב רבי [...] ישמרהו צורו ויוצרו [...] מורה צדק בעיר תהילה [...] יכוננה עליו אמן.

				

				
					808	אורח חיים חלק א ויורה דעה חלק א (הכהן מ', ברית כהונה א, ג'רבה תש"א; ברית כהונה ב, ג'רבה תש"ג).

				

				
					809	שואת יהודי אירופה.

				

				
					810	במחוז קדשו.

				

			

		
	
			נספח ג

			מכתב ברכה מאת הרב בן־ציון מאיר חי עוזיאל לרב כלפון משה הכהן811

			מכתב ברכה

			מכתב מאת רבינו הגאון הגדול המפורסם, נר ישראל ראש גולת אריאל, ראשון לציון וירושלים ונשיא הרבנות הראשית לישראל מוהר"ר בן ציון מאיר חי עוזיאל שליט"א אשר נמצא בין כתיה"ק812 להרה"ג המחבר זצ"ל:

			בן ציון מאיר חי עוזיאל

			ראשון לציון, רב ראשי לארץ ישראל, ירושלים

			ב"ה ירושלים כ"ח שבט תש"ה

			לכבוד הרב הגאון כמוהר"ר כלפון משה הכהן יצ"ו ראש אב בית דין מקודש בעי"ת ג'רבה יע"א.

			שלום וברכה,

			ר. מ. נ.813 יחד עם מכתבו היקר, קראתי בכל תשומת לבי את המבוא לספרו "יד משה", שהואיל כת"ר814 להמציא לי. והנני מחזק את ידיו שה' יהיה בעזרו להוציא לאור את הספר החשוב הזה שיהיה למאור עינים ולתועלת גדולה לכל אלה אשר יהגו ויעיינו בו. יישר חיליה לאורייתא ויפוצו מעינותיו חוצה.

			והנני בברכות רבות ונאמנות

			וברגשי כבוד ויקר

			בן ציון מאיר חי עוזיאל

			ראשון לציון, הרב הראשי לארץ ישראל 

			

			
				
					811	הכהן מ', יד משה, ג'רבה תש"י, דף 2א.

				

				
					812	כתבי יד הקדושים.

				

				
					813	רב מאוד נכבד.

				

				
					814	כבוד תורתו.

				

			

		
	
			נספח ד

			הסכמת הרב בן־ציון מאיר חי עוזיאל לס' שואל ונשאל חלק ראשון  מאת הרב כלפון משה הכהן815

			מכתב ברכה

			תעודת והסכמת רבינו הגדול ראשון לציון הגאון הגדול המפורסם מרן בן ציון מאיר חי עוזיאל שליט"א ראש רבני ישראל בעיה"ק ירושלים תובב"א:

			בן ציון מאיר חי עוזיאל

			ראשון לציון, הרב הראשי לישראל, ירושלים

			ב"ה ירושלים י"ב אדר ב' תשי"א

			לכבוד הרבנים הגדולים הנכבדים מאד כמוהר"ר רחמים חויתה הכהן יצ"ו ומשנהו כסף טהור מוהר"ר שלמה מאזוז יצ"ו ושלישי בקדש כמוהר"ר משה בכמהר"ש הכהן יצ"ו יחד כֻּלָּם, יהי שלום בחילם, ושלוה בארמנותם, ג'ירבה במדינת טוניסיה.

			שלום וברכה,

			מאז נודעתי על הסתלקותו של אותו צדיק חסידא ופרישא מר דיינא דתני ומתני, והוא שפט את ישראל והרביץ תורה בתלמידים בק"ק ג'רבא, דוה עלי לבי מאד דחסרא לן גברא רבה. והנני משתתף באבלכם הכבד על אשר נִטלה מכם הנזר והעטרה, מנורה טהורה, נברשתא דדהבא:

			והיום הזה בקבלי כתבכם נחמה פורתא היתה לי בדעתי שהנכם מתכוונים להוציא לאור תעלומה, כתבי גלילי ידי קדשו של גאון וחסיד אשר השאיר אחריו ברכה בהלכה ואגדה:

			והנני מברך אתכם מעומק לבי על פעולתכם החשובה זאת, שהיא חסד של אמת להגאון המנוח ז"ל שתהיינה שמעתותיו שגורות בבתי המדרש, אֹהָלִים לתורה. ויתקיים בו מאמר הכתוב [תהלים סא, ה] אגורה באהלך עולמים. ויש בה גם זכות הרבים שיהנו לאור תורתו ודברי מוסרו הטוב בדרושיו שהם נחמדים מזהב ומפז רב:

			ואני תפלה שחפץ ה' יצליח בידכם להוציא כל ספרי דבי רב. והנני קורא את כל נדיבי עם אלהי אברהם וחובבי התורה לתרום בעין יפה ויד רחבה להדפסת ספרים קדושים אלה עד גמירא. וכל העושים והמְעַשִּׂים ישלם ה' פעלם ותהיה משכורתם שלמה. ויתברכו ברוב טובה ובברכה המשולשת בתורה, ועיניהם תחזינה בבנין אפריון ואריאל:

			בכבוד רב,

			בן ציון מאיר חי עוזיאל

			ראשון לציון הרב הראשי לישראל

			

			
				
					815	הכהן מ', שואל ונשאל א, דף 2א. הספר עצמו היה ערוך כבר על ידי הרב הכהן בו' תמוז תרפ"ה (7.7.1925), כמצוין בשער הספר.

				

			

		
	
			נספח ה

			מכתב ברכה ועידוד מאת הרב בן־ציון מאיר חי עוזיאל לחברת דבר עברית816

			בן ציון מאיר חי עוזיאל

			ראשון לציון, הרב הראשי לארץ ישראל, ירושלים

			ב"ה ירושלים ג תשרי אשי"ת

			לכבוד ראשי ומנהלי חברת "דבר עברית" בק"ק ג'רבה, טוניס

			שלום וברכה,

			מאד שמח ויעלז לבי בהִוָּדעי על יסוד וקיום חברתכם הנכבדה והתרחבות פעולותיה בקרב הנֹער הישראלי בק"ק ג'רבה אשר הצטיינה תמיד ברבניה וחכמיה הגדולים ובקהלתה החשובה וברוכה, שכולם היו לומדי תורה ושומרי מצוה מתוך אהבה וחבה.

			והנה עתה בהגיע שעת הגאולה ואַיֶּלֶת שַׁחֲרָהּ בקעה אורה לעינינו ולעיני כל העמים בחסד ה' ונפלאותיו, התעוררתם אתם בניהם של קהלה קדושה זאת להחדיר ידיעת שפת קדשנו בפיהם של בנינו ובנותינו, שיהיו כולם למודי ה' ויודעי שפת תורתנו כַּמְצֻוָּה עלינו מפי תורת קדשינו: "ולמדתם אותם את בניכם" [דברים יא, יט] — שלא יהיה דבורכם אלא בה.

			מקרב לב הנני מביע לכם את הוקרתי הרבה על פעולתכם החשובה זאת, שיש בה גם משום הכשרת בנים ובנות קהלתכם לעלות ארצה ישראל והתאחזותם באדמה ודבורם בשפתה בבית וברחוב, בשדה העבודה ומחנות הצבא.

			ברוכים יהיו המורים והמורות העובדים באמונה בעבודת קדש זאת. וברוכים יהיו לה' ולעמם כל התלמידים והתלמידות לומדי שפת קדשנו ושואבים את אורה הגנוז ממקורה הנאמן לשמחת ותפארת הוריהם היקרים. יצו ה' לכם את ברכתו מקֹדש והיה שלום במחניכם ומהרה תעלו ציון ברנה ושמחת עולם על ראשיכם. ולשנה טובה ומבורכת תכתבו ותחתמו ברוב הטובה.

			בכבוד רב

			בן ציון מאיר חי עוזיאל

			נספח ו

			איגרת התעוררות לקהילת ג'רבה לעלייה ארצה מאת הרב בן־ציון מאיר חי עוזיאל817

			בן ציון מאיר חי עוזיאל, ראשון לציוןהרב הראשי לארץ ישראל

			ברכה מציון — עיר האלהים סלה

			שאו ברכה ממדינת ישראל אשר קמה ונתכוננה בחסד ה' ונפלאותיו עלינו, ברוחו הכבירה אשר נסכה על צבאות ישראל, והנחילם נצחון ותהלה מול חילות ערב העצומים שיצאו נגדם למלחמה.

			נודה לאלהי ציון על חסדיו עמנו שארית הפליטה לאחר אלפי שנות סבל ויסורים. אבותינו בצאתם ממצרים ראו בעיניהם את תבוסת חיל פרעה על הים, וכאן הראנו שוב את ידו החזקה בשוב אויבינו אחור, ובהכשלם בפני צבאותינו המנצחים.

			בחג הגאולה הזה הבא עלינו לטובה, חג הפסח המסמל את שחרורנו בימי קדם, ואת תקומת עצמאותנו בתור עם חפשי על אדמתו, המופיע על במת ההיסטוריא כאדון לעצמו ולגורלו, נזכור בהוקרה את כל אלה אשר בדמם הרותח הרוו את שממות ארצנו, סללו את הדרך החדשה של קוממיותנו הלאומית — דרך לעבור גולים. יהיה כל יחיד בישראל זוכר את פרשת יציאת מצרים, לקחהּ המאלף, וחוגג את החג הקדוש בשמחה.

			אין המונח 'השתא עבדי' מתאים כיום אל המציאות בארץ הקודש. הננו אזרחי ישראל ובני חורין, ברוח עצה ותבונה אשר נחה על מנהיגי המדינה, שריה וקציניה לכונן את שלטונם על יסודות צדק ומישרים. זכינו להכרתן בקיומה ובחוקיותה של ישראל מצד מעצמות גדולות וחזקות, וממשלת צרפת בכללן, וכל יתר ממלכות תבל. מדינתנו שקמה על חרבותיה והריסותיה של ממשלת הנאצים הפושעת משמשת עדות נאמנה ומוחשית על השגחתו המיוחדת של צור ישראל וגואלו, שהוא מפיר עצת רשעים, מכניע זדים ומשבר זרוע אנשי זדון, ובה בעת מקיים בריתו לעמו.

			בתקומתה של מדינת ישראל נהרסו מחסומי האש שהוקמו סביבה ונפתחו שערי אורה לכל אחינו בתפוצות הנכספ[ים] לעלות לגבולותיה ולהתישב בארץ נחלת אבות. מדינתנו העצמאית הסירה חרפת הגלות לא רק מישראל היושב בארצו, אלא גם מכל בני העם באשר הם. כי לא יֵאָמֵר עוד לישראל עם גולה נודד, מפוזר ומפורד בין העמים, אלא יִקָּרֵא מעתה 'עם ברוך ה', שוה זכויות עם כל העמים והממלכות ופועל בתבונתו ובכשרונותיו להרמת האדם בהשכלתו ולהשראת שלום אמת בין העמים והממלכות, כדברי נביא קדשנו בחזון אחרית הימים, "וכתתו חרבותם לאתים וחניתותיהם למזמרות, לא ישא גוי אל גוי חרב ולא ילמדו עוד מלחמה" (ישעיהו ב, ד].

			אחים יקרים וקהלות ישראל קדושות! שישו ושמחו בה' מושיענו אשר הציל אתכם מיד הצר הצורר שבימינו, אשר זמם לכלות את ישראל מתחת השמים. ובינתים, הגיע לאזנכם הידיעה המרנינה ע"ד תקומת מדינת ישראל וחרותו הלאומית. בשעת כושר התאזר בגבורה ויכונן את מדינתו ברוב תבונה ובהצלחה אשר הפליאו את עמי תבל. בזמן חירותנו התאוששו והתחזקו בתורת ה' ותחגו את חג הפסח בחדוַת אמת. השיבו את בניכם ובנותיכם אל חיק היהדות הצרופה, אל קיום התורה ומצוותיה, אל קדושת השבת והמועדים. כי במדה שאנו מקדשים אותם, הם יקדשונו וירוממונו בגופנו ונשמתנו. שובו ועלו בשמחה אל ארץ הנחלה לעבדה ולשמרה ולהפרותה, לגלות את אוצרות החמדה הגנוזים בה, בבקעה ובהר, למען יהיו לברכה ולתועלת לכל תושביה ואזרחיה. הושיטו יד ברכה לבנינה ולבצורה של מדינת ישראל, חזוק צבאותיה והגנת גבולותיה, ובקליטת אלפי עולים אחים והתאחזותם באדמת המולדת יגבר כחנו ויגדל כבודנו.

			יצטרף כל איש ישראל אל דגל העליה, יבא אל ארץ הקדש, היא בית חיינו מקור העדוד לעתידנו, ככתוב "כי שם צוה ה' את הברכה חיים עד העולם" [תהלים קלג, ג].

			כה לחי, ולשנה הבאה בירושלים הבנויה.

			אדר תש"ט מארץ 1949

			רשימת המקורות וקיצוריהם

			ספרות מקור

			ארכיון הרב משה הכהן = The Central Archives for the History of the Jewish People Jerusalem (CAHJP), ארכיון הרב משה כלפון הכהן cahjp.nli.org.il › webfm_send

			הכהן מ', ברית כהונה א = כלפון משה הכהן, אורח חיים, א, ג'רבה תש"א.

			הכהן מ', ברית כהונה ב = כלפון משה הכהן, יורה דעה, א, ג'רבה תש"ג.

			הכהן מ', ברית כהונה ג = כלפון משה הכהן, חושן משפט, א, ג'רבה תשי"א.

			הכהן מ', דרכי משה = כלפון משה הכהן, דרכי משה, ג'רבה תרצ"ה.

			הכהן מ', זכות משה = כלפון משה הכהן, זכות משה, ג'רבה תרע"ט [מהדורה שנייה, נתיבות תשל"ח].

			הכהן מ', שואל ונשאל א = כלפון משה הכהן, שואל ונשאל, חלק א, ג'רבה תשי"ב.

			הכהן מ', שואל ונשאל ב = כלפון משה הכהן, שואל ונשאל, חלק ב, ג'רבה תשט"ז.

			הכהן מ', שפתי כהן = כלפון משה הכהן, שפתי כהן, ג'רבה תשי"א (מהדורה ראשונה, ג'רבה תרס"ו).

			ספרות מחקר

			אברמסקי־בליי, ההכשרה = עירית אברמסקי־בליי, "ההכשרה הציונית בג'רבה", בתוך: זאב הרווי, גלית חזן־רוקם, חיים סעדון ואמנון שילוח (עורכים), ציון וציונות בקרב יהודי ספרד והמזרח, ירושלים תשס"ב, עמ' 493-475. 

			אלחרר, ענק התורה = משה אלחרר, ענק התורה ואוהב ציון הרב הגאון משה כלפון הכהן זיע"א, צפת חש"ד.

			ארנון, הציונות = ישי ארנון, ציונות דתית בארץ מבוא השמש: מ"אהבת ציון" בצפון אפריקה לאתוס של "תורה ועבודה" בישראל (1956-1943), תל אביב 2016.

			הכהן א', מלל אברהם = אברהם הכהן, מלל לאברהם, ג'רבה תש"ו. 

			זוהר, אשרור דתי = צבי זוהר, “אשרור דתי של הציונות כתנועה לאומית חילונית: פרק במשנתו של הרב כלפון משה הכהן", בתוך: ישראל (סדרה חדשה), כרך 2, המכון לחקר הציונות, עמ' 126-107, תל אביב תשס"ב-תשס"ג.

			טובי, דת וציונות = יוסף טובי, דת וציונות: יחס הקהילה היהודית בארצות המזרח לתנועה הציונית ולמפעל הציוני, בתוך: אבי שגיא ודב שוורץ (עורכים), מאה שנות ציונות דתית, כרך שני: היבטים היסטוריים, רמת גן תשס"ג, עמ' 166-131.

			טובי, הוראת העברית = יוסף יובל טובי, "הוראת העברית החדשה בהשקפת ההנהגה הרוחנית בג'רבה שבתוניסיה במחצית הראשונה של המאה העשרים", הגות בחינוך היהודי יא (תשע"ה), עמ' 153-118.

			טובי, היחס לשפה = יוסף טובי, "היחס לשפה העברית ולימודה בתוניסיה בשלהי המאה התשע עשרה והמאה העשרים", בתוך: אפרים חזן וחיים סעדון (עורכים), תרשיש: מחקרים ביהדות תוניסיה מורשתה, רמת גן תשס"ט, עמ' 310-269.

			טובי, יחסה = יוסף יובל טובי, "יחסה של יהדות המזרח אל התנועה הציונית", בתוך: שמואל אלמוג ואחרים (עורכים), תמורות בהיסטוריה היהודית החדשה: קובץ מאמרים שי לשמואל אטינגר, ירושלים תשמ"ח, עמ' 192-169.

			טובי, כתבים = יוסף טובי, "כתבים ציוניים של חכמי ג'רבה", מהות כה (תשס"ב), עמ' 124-105.

			טובי, מצוות = יוסף טובי, "מצוות יישוב ארץ ישראל בכתבי ההגות והפרשנות של חכמי צפון אפריקה", בתוך: אביעזר רביצקי (עורך), ארץ ישראל בהגות היהודית במאה העשרים, ירושלים תשס"ה, עמ' 209-184. 

			טובי, ספרי לימוד = יוסף יובל טובי, "ספרי לימוד להוראת העברית ומחבריהם בקהילות תוניסיה ואלג'יריה", בתוך: יאיר ברקאי ואחרים (עורכים), זְכֹר לאברהם: אסופת מאמרים ביהדות ובחינוך לזכר ד"ר אברהם זלקין, ירושלים תש"ף, עמ' 292-278.

			כהן, מלכי תרשיש = בנימין כהן, מלכי תרשיש: תולדות רבני תוניסיה וחיבוריהם מימי התלמוד עד ימינו, נתיבות תשמ"ו.

			מאמו, יחסו לשפה = ראובן מאמו, יחסו של הרב כלפון משה הכהן זצ"ל לשפה העברית: לנחיצותה, למעמדה, להוראתה ולהנהלתה בקרב בני קהילת יהודי ג'רבה, אורשת ב (תשע"א), עמ' 259-241.

			מאמו, תהילה = ראובן מאמו, תהילה למשה: פרקים במשנתו הציונית של הרב כלפון משה הכהן (הכמ"ה) זצ"ל, ירושלים תשס"ט.

			נעים, הרב כלפון = ירון נעים, "הרב כלפון משה הכהן: בין שמרנות למודרנה", עבודת דוקטור, אוניברסיטת בר אילן, רמת גן תשס"ט.

			פרג'ון־קדוש, בין הדלת = דינה פרג'ון־קדוש, בין הדלת למפתן: שינויים שחוללה תקומתה של מדינת ישראל בחינוך היהודי בג'רבה, נתיבות תשס"ט.

			שינובר וגולדברג, הציונות הדתית = צבי שינובר ויצחק גולדברג, הציונות הדתית: קורות ומקורות, מאה שנים לקונגרס הציוני הראשון, נחלים תשנ"ז.

			

			
				
					816	נדפס בבטאון החברה שפתנו ד (תשי"א), עמ' 7.

				

				
					817	נדפסה בבטאון הרבני של קהילת ג'רבה הירח ב, ט (תש"ט), על הצד הפנימי והצד החיצוני של העטיפה בסוף החוברת.

				

			

		
	
			לירון יצחקי

			הרקע לכתיבת החיבור שירי דוד  מאת רבי דוד הכהן מג'רבה

			הקדמה

			המאמר עוסק בספרו של החכם הג'רבאי רבי דוד “גישא" הכהן, שירי דוד, שראה אור בשנת 1882 (תרמ"ב) בליוורנו.818 שם החיבור, שירי דוד, אינו ייחודי; נכתבו כמה חיבורים בשם הזה. אולם חיבורו של רבי דוד הכהן הוא היחיד בהיקף כה נרחב העוסק בדקדוק מקראי הנלמד באמצעות שיר.819 

			בשורות הבאות אסקור את הרקע ללימוד הלשון בג'רבה ולספרי הלימוד, וניחשף לאישיותו של רבי דוד הכהן ולספרו הייחודי שירי דוד. תנותח שיטת הלימוד של הכהן להוראת דקדוק מקראי, ויוצג מבנה החיבור ותוכנו. כמו כן נתחקה אחר לשונו של הכהן בחיבור ומעמד הלשון העברית בתוניסיה במאה התשע־עשרה. ההקדמות הרבות שנכתבו לחיבור יסייעו להבין מדוע נכתב החיבור ומהי מטרת המחבר. בנוסף, יוצגו שני ספרי דקדוק שנכתבו בתוניסיה במחצית השנייה של המאה התשע־עשרה. לבסוף, אנסה להסביר כיצד הושפע רבי דוד הכהן מדוד המלך ואיך הדבר מובע בחיבור. 

			השירה הדידקטית

			מעבר להיותו שיר מדע מחורז, נתפס החיבור שירי דוד כשיר דידקטי. השירה הדידקטית מאפיינת, בין היתר, גם את ספרות ההלכה החל מלשון חז"ל ועד לשימוש בלשונו של מחבר שולחן ערוך רבי יוסף קארו. רבי משה אבן צור, שחי במאה השמונה־עשרה במרוקו,820 כותב באזהרותיו “נגיד ומצווה ורב יוסף נסתפק" — כלומר הפייטן מציג את הספקות של רבי יוסף קארו בפסיקתו ומציג אותם בשמו. מכאן אפשר להניח כי סגנון השירה הדידקטית אינו ייחודי לשירת ספרד ולמשוררי צפון אפריקה. אלא החל הרבה לפני כן. ואולם, יצירות הפייטנים הראשונים והאזהרות של רבי יצחק בן ראובן אלברג'לוני הברצלוני (המאה האחת־עשרה) השפיעו השפעה ניכרת על השירה הדידקטית בצפון אפריקה.821 החיבור שירי דוד דומה במבנהו לאזהרות רבי יצחק בן ראובן מברצלונה (1043-?) והוצאו לאור בליוורנו תקצ"ז (1837). הן בנויות טורים רחבים וכל מחרוזת נחתמת בשיבוץ מקראי או בשבר פסוק מקראי המשתלב בחריזה הכללית של הסטרופה. כאמור, כמו בשירי דוד אין קשר ישיר בין הפסוק לרעיון שבו עוסק הבית — על הקורא להסיק מדוע בחר הכהן בפסוק ובכך יתעמק בפסוק ויזכור את הנושא שבו דן הבית. 

			שירה דידקטית בתוניסיה ובג'רבה

			אפרים חזן, במאמרו על השירה והפיוט בתוניסיה, סוקר את התפתחותם בצפון אפריקה ובתוניסיה בפרט.822 הסקירה היא מרס"ג ומרבי יהודה אבן קוריש (מאות תשיעית ועשירית) עד אחרון המשוררים בצפון אפריקה — אשר מזרחי (המאה העשרים). חזן מציין שלושה כותבים החתומים על פיוטים דידקטיים: הרב משה עידאן, הרב אברהם הכהן ורבי דוד הכהן. הרב עידאן חיבר את הספר שעשוע מצוה ובו פיוטי אזהרות לחג השבועות על דרך השיר. הרב אברהם הכהן חיבר אף ספר אזהרות שיר חדש823 על פי מניין המצוות של הרמב"ם והוסיף בו ביאור משלו. הספר הדידקטי שבו נלמד דקדוק מקראי וסוד העיבור על דרך השיר הוא חיבורו של רבי דוד הכהן שירי דוד. מעניינת העובדה כי שלושת האישים המשוררים הם ילידי ג'רבה. מבין שלושת החיבורים חזן שופך מעט אור רק על שירי דוד. הוא סוקר את מבנה החיבור ומציין שישנן עדויות המלמדות כי נלמדו ממנו כללי דקדוק עברי ומקראי וכללי עיבור השנה. לטענתו, מבנה השיר אינו ייחודי מאחר שכבר רבי יצחק בן ראובן הברצלוני השתמש במבנה כזה, ופיוטי האזהרות שלו נאמרים בחג השבועות במנהגי צפון אפריקה. חזן מוסיף כי השיר חינני בזכות הטור האחרון במחרוזת שבו משובץ פסוק מקראי המתקשר לנושא הבית, ולעיתים יש פער בין הפירוש המקורי לכוונת הכהן. 

			לימוד הלשון וספרי הלימוד בג'רבה

			תשומת לב רבה הקדישו חכמי ג'רבה ללימוד הדקדוק ולספרי הלימוד בתחום זה. ספר הלימוד הנפוץ ביותר היה לחם הבִּכורים שחיבר רבי שאול הכהן (ליוורנו תר"ל, 1870). כל נער שהיה בעל כושר לימוד לדקדוק נחשף לספר זה. לחם הבכורים נחשב לספר המקובל ללימוד הדקדוק גם מחוץ לתחומי ג'רבה.824 

			השאלה העולה אפוא היא מדוע החליט רבי דוד הכהן לכתוב את שירי דוד, אם לחם הבכורים נחשב לספר כה רוֹוח בג'רבה ובצפון אפריקה? הרי ללחם הבכורים קשרו חכמי ג'רבה כתרים רבים. האם חשב הכהן להתחרות ברבי שאול הכהן? יתרה מכך, מחבר שירי דוד נשען לא אחת על חיבורו של רבי שאול הכהן. ובכן, מה רצה לחדש רבי דוד הכהן? כדי להשיב על השאלות הללו חשוב גם להביא בחשבון שהכהן חי בתקופה מודרנית ושאף להנחיל דקדוק מקראי בעזרת כללי דקדוק שנוסחו ברובם בידי מדקדקים מימי הביניים. שלוש התקופות הללו מתלכדות לידי חיבור אחד ויוצרות בו לעיתים מתח רב ומורכב. 

			בטרם נשיב על השאלות הללו כדאי לציין שבהקדמת לחם הבכורים כתב המחבר: 

			הא לכם לחם. לחם ומטעמים. אשר עשיתי לחמה של תורה בדרכי הדקדוק דברים נכוחים וברורים. נכוחים למבין ולמוצאי דעת ישרים. בהדרגה ובסדר הלימוד אמורים. ללמד את בני יהודה כיצד היא הקריאה הנכונה לקטנים ולזקנים ולנערים. ולא יצטרכו לחפש אנֶה ואנה בספרי המדקדקים הגדולים רחבי ידים ומקום נהרים יאורים [...] יסדתיו בעזרת בורא רוח ויוצר הרים. מפי סופרים ומפי ספרים. כפי מסת ידי יד כהה הם מקוצרים ומסודרים.825

			אפשר אפוא להסיק מהקדמת שירי דוד — שנתייחס אליה בהמשך — וגם מהקדמת לחם הבכורים כי הסיבות לחיבור דקדוקי זהות. הן רבי שאול הכהן והן רבי דוד הכהן כותבים כי מטרת החיבור היא ללמד דקדוק מקראי את ילדי ישראל, ככל הנראה בשל חוסר ידע בדקדוק מקראי בקרב נערי ג'רבה וילדיה.826 כמו כן, רבי שאול הכהן כותב: “בהדרגה ובסדר הלימוד", ורבי דוד הכהן כותב: “על כללי העבור המה סדורות".827 כלומר, שני החכמים מתכוונים להתחיל את חיבוריהם על לוח חלק ולהטמיעם בעיקר בקרב הדור הצעיר.

			ובכן, נראה שרבי דוד הכהן חיבר את שירי דוד בדרך ייחודית מאוד ואולי אף כדי לאתגר את לחם הבכורים. חיבורו של רבי שאול הכהן נחשב אמנם לאבן דרך בלימוד הדקדוק באי ג'רבה, ואולם נדמה שהוא נחל הצלחה בקרב מעט מאוד אנשים. מובן שאין סתירה בין הדברים; אפשר להעריך כי לחם הבכורים נחשב לספר מוצלח מאוד אבל רק בקרב מי שמצוי בנבכי הדקדוק המקראי. עם זאת, אולי הספר לא הגשים את ייעודו — להנחיל דקדוק מקראי לשאר יהודי ג'רבה ולקהילות נוספות בצפון אפריקה ובעולם. כלומר, הספר לא הרחיב את מעגל לומדי הדקדוק המקראי. ייתכן אפוא שרבי דוד הכהן כתב ספר המכוון ישירות לשיטת הלימוד הג'רבאית. 

			החוקרת קציעה כ"ץ כותבת: “ספר דקדוק נוסף שהיה בשימושם של בני ג'רבה הוא ספר שירי דוד לר' דוד הכהן, שאף הוא לקט קצר של הכללים הדקדוקיים המקובלים, והיו שהתחילו בו את לימודיהם בדקדוק".828 כ"ץ חקרה עולים רבים מג'רבה בטרם פרסמה חיבורה מסורת הקריאה של קהילת ג'רבה במקרא ובמשנה, ונחשפה גם לשיטת הלימוד של עדה זו. מדבריה ניכר כי היו שפסחו על לחם הבכורים והחלו ללמוד דקדוק היישר משירי דוד. אם כך, אפשר להניח כי הכהן חיבר את שירי דוד עבור מי שהיה לו רקע מסוים בדקדוק, ואילו מי שהיה צריך ללמוד את כללי הדקדוק מהבסיס הראשוני צריך היה להיעזר בלחם הבכורים. מחבר שירי דוד הבין כי לחם הבכורים הוא ספר לימוד מסובך לכל הרוצה להתחיל ללמוד דקדוק, על כן נקט שיטה של לימוד על ידי שיר ובו עשרים ושלושה בתים, בכל בית שבע שורות — שש שורות ובהן חריזה לסירוגין (בשורות הזוגיות) ולבסוף פסוק המשמש חרוז מבריח.829 פסוק זה טומן בחובו רעיון לזכירת כללי הדקדוק ואין קשר בין פירושו המקראי לבין משמעותו בשיר. כלומר, יש פער בין הפירושים. התבנית הזאת לקוחה מאזהרות חג השבועות. בג'רבה נהגו טרם תפילת מנחה של חג השבועות לקרוא את כל האזהרות בקול בבתי הכנסת. ואולי כך קיווה רבי דוד הכהן לחשוף את נערי ג'רבה וילדיה לדקדוק המקראי. 

			רבי דוד (גישא) הכהן

			רבי דוד (גישא) הכהן נולד בג'רבה ונפטר בשנת 1913.830 הוא נחשב לחכם גדול בנסתר ובנגלה831 שניכר גם ביצירתו שירי דוד. החיבור עוסק בחלקו הראשון בחכמת הדקדוק ובחלקו השני בחכמת סוד העיבור. בסופו כתב הכהן חיבור נוסף — דברי דוד — העוסק בחידושים על דרך הקבלה. שני הנושאים המרכזיים, דקדוק מקראי וסוד עיבור, מצריכים דיוק רב ובזה אולי מתבטאים כישוריו של הכהן. הכהן לימד בצעירותו תינוקות ונחשב לשקדן מאוד בתורה. הוא למד אצל רבי סאסי מעתוק יונתן הכהן שנחשב לאחד הרבנים החשובים בג'רבה במחצית השנייה של המאה התשע־עשרה ובראשית המאה העשרים.832 הכהן זכה להעמיד תלמידים רבים ובהם רבי חיים חורי — אישיות רבנית מפורסמת הידוע בזיקתו לציונות ולמדינת ישראל.833 לאחר שפסק ממלאכת לימוד התינוקות, הכהן נעשה דיין. בשנת תרמ"ב (1882) יצא לאור חיבורו המפורסם שירי דוד. הספר היה מבוקש מאוד באי ומהר מאוד אזל מן החנויות. במהדורה השנייה, כאמור, הסביר המו"ל את הסיבה להוצאה הבהולה וכתב כי הספר היה מבוקש מאוד בארץ ישראל ובמקומות נוספים ותוך זמן קצר “אזל מהמדפים".834 

			את החיבור שירי דוד כינה רבו של הכהן, רבי סאסי מעתוק כהן יונתן: “פרי כרם חמדת שעשועי, ספר תלמידי נטע ידי אור יקר אשר טיפחתי ורביתי נצר מטעי, ואהבת עולם אהבתיהו כמאן דתני אהבה רבה, לדוד שמחתי ששתי ויגל כבודי על האי גברא בגוברין ולו שם בגדולים, היום יום בשורה כי המוליד והמגדל שנים כאחד טובים".835 ניכר עד מאוד עד כמה אהב הכהן את חיבורו ואת המקום שבו נולד והתפרסם. הכהן היה ידוע גם כמקובל גדול באי ובפטירתו צוין הדבר: [לכהן יש] “מעלה יתרה בענין חכמת הקבלה שהיה מקובל אלוקי חכם הרזים, ובפטירתו לא הניח בעיר ג'רבה ממלא מקומו בחכמה זו".836 הכהן השתוקק לעלות לארץ ישראל, אך בערוב ימיו חלה במחלה קשה ונבצר ממנו מלעלות לארץ הקודש. ביום פטירתו בערב שבת לאחר חצות היום (כד837 בטבת תרע"ג) נערך לו כבוד רב, והוא הובא למנוחות בגאבס הקרובה לג'רבה שבה שהה בחודשים האחרונים לחייו.

			שירי דוד 

			את החיבור העוסק בכללי הדקדוק והעיבור כתב כאמור רבי דוד (גישא) הכהן שנולד בג'רבה ונפטר בגאבס.838 בסוף החיבור הוקדש פרק בשם דברי דוד לחידושים על דרך הקבלה. הספר זכה לביקוש רב באי, ועד מהרה אזל מן החנויות, כפי שכתב המו"ל במהדורה השנייה.839 החיבור ממשיך את מסורת הפיוט של פייטני צפון אפריקה ומשורריה שראשיתה ככל הנראה בספרד.840 אמנם הייתה בג'רבה יצירה ספרותית ענֵפה, אך ניכר שהכהן התרשם כי תחום הדקדוק המקראי לוקה בחסר. ייתכן שהתרשמותו נוצרה בבית הכנסת כששמע את חברי הקהילה קוראים תורה. לדברי הכהן בהקדמתו הספר נועד “כדי להיטב קריאת המקראות כתקנן והלכתן על פי הדקדוק במלעיל או מלרע או רפה כיוצא".841 לשם כך הוא שילב בבתי השיר פסוקים וחלקי פסוקים, מונחים דקדוקיים, כללים דקדוקיים וראשי תיבות. כל אלו נועדו לסייע לקורא לזכור את כללי הדקדוק וללומדם, כפי שעולה מההסבר שהכהן מוסיף לטקסט. 

			בבית הראשון מהבתים הדידקטיים ולאחר שבעת בתי ההקדמה, מופיעים למשל ראשי תיבות המקלים על הקורא לזכור מונחים דקדוקיים וכללי דקדוק.842

			אֲחַוְךָ שְׁמַע לִי.

			מִשְׁפְּטֵי דִקְדוּק הַמִּקְרָא וְדָתָם.

			אוֹתִיּוֹת שְׁנַיִם וְעֶשְׂרִים יִתְחַלְּקוּ לַחֲמֵשׁ מוֹצָאוֹת.

			מַנְצְפַּ"ךְ כְּפוּלִים בְּסוֹף הַתֵּיבָה תַחֲנוּתָם.

			בִּשְׁרָשִׁים אוֹתִיּוֹת טִקְצָ"ח גְזַ"ע סְפָרָ"ד

			שׁוֹרֶשׁ וְנוֹסָף לְשִׁמּוּשׁ בִּינָ"ה וְשֵׂכֶ"ל אִתָּם.

			וְאֶת מֵיתְרֵיהֶם וְאֶת כָּל כְּלֵי עֲבוֹדָתָם (במדבר ד).

			שיטת הלימוד של רבי דוד הכהן

			בבתי השיר הדידקטיים הכהן נוקט כאמור שיטה ייחודית לזכירה — שימוש בראשי תיבות. טִקְצָ"ח גֶזַ"ע843 סְפָרָ"ד844 הן אחת־עשרה אותיות שורשיות אשר שאינן אותיות שימוש. האותיות בִּינָ"ה וְשֵכֶ"ל אִתָּם הן אחת־עשרה אותיות נוספות היכולות להיות שורשיות וגם אותיות שימוש. שיטה נוספת הנפרשת לאורך חיבורו של הכהן היא שימוש במילים יחידאיות ובמילים שפרשני המקרא חלוקים על פירושן. בבית השלישי העוסק בענייני דגשים קלים לאחר אותיות אהו"י, משתמש הכהן במילה מָנוֹן. המילה מנון לקוחה ממשלי (כט, כא): “מְפַנֵּק מִנֹּעַר עַבְדּוֹ וְאַחֲרִיתוֹ יִהְיֶה מָנוֹן". פרשני המקרא חלוקים על פירוש מילה יחידאית זו וניכר כי הכהן חושף אותה בפני הקורא־הלומד כדי ליצור עניין ומתח. כבר כתב אפרים חזן על התופעה הזאת ולפיה משוררי צפון אפריקה ופייטניה משתמשים בצורות מקראיות יחידאיות ונדירות, והדבר מעיד על ביטחונם הרב בשימושם בלשון זאת.845 

			תוכן החיבור

			החיבור שירי דוד נתפס כייחודי מפני שהוא שיר מדע העוסק בשני נושאים מאתגרים במיוחד: חלקו הראשון עוסק בדקדוק וחלקו השני עוסק בסוד העיבור. מאמר זה מתמקד בחלק הדקדוקי. השיר הוא שיר מדע מחורז ותת־הסוגה היא שיר דידקטי־דקדוקי. החיבור הדידקטי הוא למעשה ספר לימוד המשמש כלי לשינון כללי הדקדוק המקראי.846 בחתימת כל בית משובץ פסוק. הפסוק אינו מופיע בהוראתו המקורית במקרא אלא תפקידו לרַמז על הרעיון המרכזי בבית.

			עובדת היותו שיר לימודי עלולה להביא לסיווגו כשירת חול. עם זאת, המחבר שאף להנחיל לקוראיו דקדוק מקראי, שיבץ בחתימת כל בית פסוקים ושברי פסוקים מן המקרא והרבה לשבח את האל ולייחל לישועה ולסיוע ממנו. זאת ועוד, יצירה זו בנויה מאזהרות כדוגמת האזהרות לחג השבועות. ייתכן ששיבוץ הקטעים המקראיים מעיד אף על רצון לנתב את הקורא למקרא כחלופה לפנייה לספרות ההשכלה שנפוצה בתקופה זו בתוניסיה. נוכחות המאפיינים האלה בטקסט עושים אותו מתאים יותר להיחשב שירת קודש. רבים מתושבי האי ומתוניסיה למדו מהחיבור דקדוק מקראי ואף את סוד העיבור.

			המבנה

			עשרים ושלושה בתים יש בחיבור (בחלק כללי הדקדוק): שבעה בתי הקדמה; ארבעה־עשר בתים דידקטיים; שני בתי סיכום העוסקים בתקווה, כמיהה, כיסופים וייחולים לגאולה. הכהן מקפיד לשבץ בכל שורה פותחת לאורך החיבור את אותיות האל"ף בי"ת על פי סדרן. החל מבתי הוראת הדקדוק, לאחר שבעת בתי ההקדמה, הכהן פותח את השורות האי זוגיות (דלת) בכל בית בסדר עוקב של א"ב. אין עקביות מסוימת, לעיתים אות פותחת שורה אחת בלבד ולעיתים שלוש שורות.847 תופעה מעניינת קורית בשבעת הבתים הראשונים אשר בנויים אקרוסטיכון, ואף המילה הראשונה בכל בית היא למעשה האקרוסטיכון. לדוגמה מהבית השישי — המילה חזק:

			חזק ונתחזק בחכמת הדקדוק והעיבור 

				 וצור ישראל יראנו נפלאות מתורתו 

			זכר לדבר יהיה בשתי סיבות 

				 סימנים יעשה ויהיו לעמתו

			קול ערב לשורר בו תמיד 

				 שגור יהיה בפיו ובלבו יקבע אותו 

				 להיות כל איש שורר בביתו (אסתר א')

			השורות האי־זוגיות נוטות ימינה והזוגיות שמאלה (סוגר). הפסוק החותם נמצא במרכז השורה ובו מצוין הפרק בלבד בלא הפסוק. אולי הכהן רצה כך לגרום לקורא “לסרוק" את הפרק עד שימצא את הפסוק.

			ניתוח הסכמות החיבור

			חקירת כל ההסכמות לחיבור והקדמותיו וכל מה שכתבו רבני ג'רבה על רבי דוד הכהן ושירי דוד גם לאחר פטירתו בשנת תרע"ג תשפוך אור נוסף על הסיבות לכתיבתו. 

			לחיבור עצמו (ליוורנו 1882) ישנן חמש הקדמות. בהקדמה הראשונה בהוצאת ליוורנו 1882 נכתב: “ואלקוטה נא ואספתי באומ'רים".848 הכהן פורש את שיטת מחקרו — ליקוטי דברים מפי כותבים אחרים ופיתוח אישי שלו. הכהן גם כותב את מבנה החיבור ומטרתו: “יושב בסדר בדרך שירה הן החילותי לשיר בשיר הילולי [...] לזיכרון קאתי לי ולנערי בני ישראל אשר כגילי".849 הכהן מוסיף ומגלה שהחיבור מיועד גם עבורו וגם עבור נערי בני ישראל — בני גילו. ואולי נתקשה הוא בראשית הדרך בלימוד הדקדוק המקראי, ולכן חיבר את שירי דוד. הכהן ממשיך ומפרט את מבנה שירי דוד ואת תוכנו. 

			כאמור, המבנה הוא בדרך אזהרות המיוחס לרבי יצחק בר ראובן (אלברג'לוני). מיד לאחר כללי הדקדוק וכללי העיבור מופיע שיר נאה לרבי דוד ויטל. השיר עוסק בכללי העיבור והכהן העתיק אותו והוסיף מעט הגהות. משקל השיר שתי יתדות ותנועה על משקל הפיוט לך אלי תשוקתי. הכהן מוסיף לחיבור סדרי לוחות לעשר שנים — חישוב הלוח העברי לעשר השנים הבאות תרמ"ב-תרנ"א. החלק האחרון הוא דברי דוד ובו חידושי תנ"ך. הכהן מצטנע וכותב: “בסוף הספר חידושי התנ"ך כפי מיעוט שכלי". 

			בהדפסה השנייה בג'רבה בשנת ת"ש (1940) הובאה הקדמה נוספת של המו"ל שניתן להפיק ממנה כמה תובנות. המו"ל מציין כי זה ההדפסה השנייה של החיבור “כבר נדפס בליוורנו יע"א". ואחרי כן הוא כותב: “בצאתו לאור נשא חן בעיני כל רואיו וקפצו עליו זביני.850 ובזמן קצר כלה מן השוק ואינו בנמצא. ורבים משתוקקים ליהנות מאורו. גם ארה"ק ושאר ארצות שואלים הלכו בו".

			קשה לקבוע אם המו"ל משמש כאן מקדם מכירות של הספר או אולי בשל הצלחת הספר בחר להדפיסו מחדש. הרי ידוע כי מבחינה כלכלית היה קשה בג'רבה להוציא לאור ספר, ורוב האוכלוסייה יכלה להרשות לעצמה לרכוש ספרים ועל אחת כמה וכמה ספר שהודפס בעברית ושאף ללמד דקדוק מקראי. אישור לכך אפשר להביא מהמשך הדברים: “ומצד יוקר ההדפסה בזה"ז (בזמן הזה) כידוע לא הדפסנו רק עצם ס' שירי דוד לבדו הכולל כללי דקדוק וכללי עיבור והנלוה אליהם". ואולם, המו"ל מעניק חשיבות רבה להקדמת הרבנים ולהסכמותיהם: “אך הקדמת מוה"ר המחבר והסכמת הרבנים הנז' הדפסנו במילואם ואשר ירמזו בדבריהם על הס' ‘סדרי לוחות' ו'דברי דוד' שמנו בין ב' חצאי לבנה". המו"ל מפרט מדוע נכללו במלואן בחיבור ההסכמות וההקדמות, וזאת מאחר שבהן יש הפניות ואִזכורים לספרים נוספים של רבי דוד הכהן. שני חצאי לבנה הוא ביטוי לסוגריים — כלומר יש חשיבות רבה להסכמות ולהקדמות, אך אין הן העיקר. לבסוף חותם המו"ל: “[...] זכות המחבר זצוק"ל יעמד לנו להוציא לאור תעלומה ספרי קודש מרז"ל לזכות הרבים ללמוד ללמד לשמור ולעשות". 

			ובכן, נראה כי המו"ל ראה בחיבור עצמו, המושתת על יסודות הדקדוק המקראי ועל סוד העיבור כמעין תעלומה (דברי חכמה בלומים), ועודד אנשים כמו רבי דוד הכהן שיוציאו לאור חיבורים כאלה. המו"ל מפנה את המבקשים לקנות את החיבור אל “מערכת בית הדפוס". התאריך חותם את ההקדמה: “...ביום ער"ח אלול המרוצה שנת רצי"ת ה' ארצך לפ"ק". תאריך ההדפסה הוא ככל הנראה ערב ראש חודש אלול שנת ת"ש. המו"ל מפרק את הגימטרייה לסכום שווה (תרצ"י, ת"ש=700).851 כיסופי הגאולה ניכרים אף הם: “רָצִיתָ יְהֹוָה אַרְצֶךָ שַׁבְתָּ שבות \{שְׁבִית\} יַעֲקֹב" (תהילים פה, ב). המו"ל מייחל לשיבת העם היהודי לארצו על ידי “משחק" בגימטריה וציטוט מתהילים. 

			הסכמות אחרות 

			בהסכמה לחיבור אחר של רבי דוד הכהן שלום דוד (חלק שני), כתב הרב אליהו זרח ששימש כרב ראשי לתוניסיה: 

			מה נכבד היום בהגלו'ת נגלו'ת [...] ורנן ונפשי תגיל בבוא לידי ספר יקר852 בעודו על משבח הדפוס ושמו נאה לו שלום דוד כתב איש רב"י גברא קא חזינא חכם חרשים בנש"ק החו"ש הדו"מ כמהר"ר דוד הכהן בהלו נר"ו דיין ומו"ץ באי ג'רבה יע"א וכבר יצא מוניטין שלו בספרו הנחמד שירי דוד כללי הדקדוק וכלל העיבור ואיזה חי' תורה וסמוכים לתורה.

			מאחר שהחלק השני של הספר הודפס כבר בג'רבה בדפוס רבי דוד עידאן והואיל והחלק הראשון הודפס בתוניס בשנת 1896, אפשר להניח כי בין הדפסת שירי דוד לשלום דוד חלפו ארבע־עשרה שנים. מהסכמת הרב זרח אפשר להבין כי בפרק הזמן האמור החיבור שירי דוד אכן היה מוצלח ונלמד לפחות בקרב יהודי ג'רבה ותוניסיה. הרב זרח אף משבח את הכהן במילים “וכבר יצא מוניטין שלו", לשון בלתי שגרתית לרב הכותב הסכמה לספר. המילה מוניטין מופיעה בלשון חז"ל (ספרות התלמודים והמדרשים העתיקים) ואף בגלגול הלשון הזה: יצא לו מוניטין בבראשית רבה נכתב הביטוי על ארבעה שיצאו להם מוניטין בעולם.853 

			הקדמת המחבר

			הקדמת הכהן לחיבור מלמדת אולי על הסיבה לכתיבת שירי דוד. המחבר מצטט בהקדמה את שבר הפסוק “כי גדל שלה"854 (בר' לח, יד) — “[...] אך זה ראיתי ואחזה. כי נתמעטו חכמות הדקדוק והעיבור בזמן הזה. וגם כי ראיתי כי גדל של'ה והשכחה גוברת. ע"כ כתבתי זה לי ולילדי ישראל למזכרת".855 כמו כן, נראה שהגרש בשל'ה מלמד על שינוי מהמשמעות המקורית הפסוק — כי גדלה ההזנחה, מעין “תכשיט לשוני". נראה שאנשים רבים ידעו הלכות ולא ידעו דקדוק. עניין ההזנחה יכול להתפרש מהעובדה שישנן ככל הנראה שאלות רבות בענייני דקדוק מאחר ששנים רבות הדקדוק הוזנח בג'רבה ולא נלמד. 

			גם השורות הללו, שנכתבו במבנה מחורז, מעידות על סגנונו של הכהן שכתב את חיבורו במבנה הבא: שבע שורות בכל בית והשורות הזוגיות (2, 4, 6) מתחרזות. השורה השביעית היא פסוק מקראי או שבר פסוק והמילה האחרונה בו מתחרזת אף היא בשורות הזוגיות. כלשונו של הכהן בהקדמה: “מי דוד כתיב. מי ברישא יתיב. אתיא תוך תוך שש הנה. חרוזים יעברו בחד קינא. והשביעית יצא קול הברה. לא פסיק סידרא ועל שפיים העמיד הלא זה דברי דוד". 

			אעמוד על המילים כי גדל שלה ואנסה להוכיח כי בחר במילים אלו להבעת ייאוש עקב אי ידיעת הדקדוק המקראי בקרב הנערים באי. ובכן, הכהן מחזיר אותנו לפרשת ירידתו של יהודה מאחיו לאחר מכירת יוסף ולאחר ששני בניו מתו. תמר, כלת בנו הראשון שמת ולאחר מכן נישאה לבנו השני, ציפתה להינשא בשלישית לבן שלה על פי מצוות הייבום. יהודה פונה אליה ומבקש שתמתין עד כי יגדל שלה:

			וַיֹּאמֶר יְהוּדָה לְתָמָר כַּלָּתוֹ שְׁבִי אַלְמָנָה בֵית אָבִיךְ עַד יִגְדַּל שֵׁלָה בְנִי כִּי אָמַר פֶּן יָמוּת גַּם הוּא כְּאֶחָיו וַתֵּלֶךְ תָּמָר וַתֵּשֶׁב בֵּית אָבִיהָ" (בר' לח, יא). ואולם תמר ממתינה ומבינה: “וַתָּסַר בִּגְדֵי אַלְמְנוּתָהּ מֵעָלֶיהָ וַתְּכַס בַּצָּעִיף וַתִּתְעַלָּף וַתֵּשֶׁב בְּפֶתַח עֵינַיִם אֲשֶׁר עַל דֶּרֶךְ תִּמְנָתָה כִּי רָאֲתָה כִּי גָדַל שֵׁלָה וְהִוא לֹא נִתְּנָה לוֹ לְאִשָּׁה.

			הפרשן המקראי משך חכמה856 מציג קטע מהתלמוד הבבלי (יבמות לד, ע"ב): 

			כל ששהתה אחר בעלה עשר שנים ונשאת — שוב אינה יולדת". ותמר שהתה אחרי בעלה עשר שנים, אולם דעתה היתה לנשא לשלה רק כי ראתה כי גדל שלה והיא לא ניתנה לו לאשה א"כ היאוש שלה מלהנשא היתה מעת כי גדל שלה ובזה הזמן לא היה עשר שנים.857

			לדעתו של הפרשן, נראה כי המילים “כי גדל שלה" מעידות על ייאוש מסוים של תמר הנובע מכך ששלה לא ניתן לה לבעל כמו שני אחיו הקודמים. אם אכן המילים “כי ראתה כי גדל שלה" מעידים על ייאוש, הרי שהכהן “מקשט" במקור הזה את חיבורו כדי להראות אולי שנכזב הוא ממעמד העברית באי. לפיכך הוא כותב את חיבורו כדי להילחם מצד אחד בייאוש ומצד אחר לנסות ולהנחיל את הדקדוק המקראי. נראה שהכהן רומז במילים כי גדל שלה לילדי האי ולדור הגדל שם שאינו נוהה אחר העברית, ועל כן חושש הכהן למעמד העברית ויוצר את חיבורו אף ברוח הדברים הללו. בחירתו של הכהן במילים יחידאיות וקשות מתוך המקרא מרמזות ככל הנראה על מגמתו הנוספת — לחשוף גם את התנ"ך באמצעותו. ניכר אפוא כי הכהן הכיר היטב את התנ"ך ואת פרשני המקרא, לכן כדי להבין את הפסוק החותם כדאי להיעזר בפרשני המקרא הקלסיים, השופכים לעיתים אור על כוונותיו.

			זווית נוספת לחקר שירי דוד 

			עשרים ושלושה הפסוקים בבתי השיר אינם משמשים בהוראתם המקורית המשתקפת במקרא. כאמור, בחירתו של הכהן בפסוקים אינה שרירותית ואקראית ואינה מיועדת רק להוראה דידקטית לשונית. יתרה מכך, הפסוקים לעיתים קרובות מוסיפים נופך נוסף לחיבור.858 חיבורו של הכהן עוסק גם בסוד העיבור — תחום נסתר ומדויק בעצמו שבו איני עוסק במאמר זה. 

			לשון 

			השתלשלות הלשון בתוניסיה ובג'רבה אינה יכולה להידון ללא התייחסות להתפתחות הלשון בצפון אפריקה. החוקר אהרן ממן מוכיח כיצד שפות רבות דוברו בחלק הצפוני של יבשת אפריקה החל מגירוש ספרד עד שנות העשרים של המאה העשרים.859 ממן עוסק במרבית השפות שדוברו בצפון אפריקה: ערבית, עברית, איטלקית, צרפתית, ספרדית, מוגרבית ועוד. לצורך מאמר זה אתמקד בתוניסיה, בג'רבה ובעברית. אל תוניסיה מקשר אותנו ממן החל מן המאה השבע־עשרה כאשר מהגרים יהודים־איטלקים מהעיר ליוורנו התיישבו בערי החוף של תוניסיה, אלג'יריה ולוב. בתוניס הם יסדו קהילה משלהם, הגראנה, והתבדלו מהאוכלוסייה המקומית — התואנסה.860 הבידול התקיים עד המאה העשרים. ממן מציין כי ערב גירוש ספרד בצפון אפריקה רווחה תופעת הדו־לשונית, כבבשאר הפזורות היהודיות ברחבי העולם; לצורכי התקשורת הבסיסית והיומית השיח היה בשפת המקום, ואילו לצורכי התרבות, היצירה והפרשנות היהודית השתמשו בשפת הקודש ולעיתים גם בארמית.861 מסקירתו של ממן לא נפקד כמובן הפרק הצרפתי. עוד בטרם נפתח בית הספר הראשון של כי"ח בתוניס (תרל"ח) ולפני החלת הפרוטקטורט הצרפתי על תוניסיה כולה לרבות ג'רבה (תרמ"א), השפה הצרפתית דוברה במדינה לצד מרוקו ואלג'יריה. גורם חשוב ומובהק בהתפתחות הצרפתית בחלק הצפוני של אפריקה היה ארגון אליאנס־כי"ח. בית הספר הראשון של כי"ח שבו נלמדה הצרפתית היה בעיר טיטואן במרוקו ומשם התפשטה השפה ברחבי צפון אפריקה כולה.862 

			לשון המשכילים 

			ממן סוקר רשימה של עיתונים יהודים שנקראו בין היתר גם בתוניסיה: הצפירה, המגיד, החבצלת והלבנון הם חלק מכתבי העת שהפציעו בשלהי המאה התשע־עשרה. גם כתבי משכילים נקראו, כמו למשל אהבת ציון של מאפו שתורגם לערבית־יהודית.863 בשלהי המאה התשע־עשרה היה בתוניסיה ניסיון להיפתח להשכלה ולעברית של המשכילים. בג'רבה השמרנית, לעומת זאת, חומות ההגנה של רבני האי החלו לדחות ניסיונות להיפתח לעולם ההשכלה. 

			הלשון בג'רבה ובתוניסיה 

			חכמת הלשון ולימוד הדקדוק, שהיו בסיס משנתם של חכמי תוניסיה וג'רבה כמעט לא נחקרו. ספר הדקדוק החשוב ביותר אולי שנכתב בצפון אפריקה לחם הבכורים864 עדיין לא נחקר לעומק. המחקר המקיף והכוללני ביותר הוא של קציעה כ"ץ, מסורת הקריאה של קהילת יהודי ג'רבה במקרא ובמשנה.865 את אחד המאמרים החשובים שנכתבו על השפה העברית בתוניסיה חיבר יצחק אברהמי.866 אף שהמאמר מתאר את התפתחות לימודי העברית המודרנית ותחיית הלשון העברית והקשר לציונות, אין המאמר עוסק בתורת הלשון אצל חכמי תוניסיה. ואולם בתקופה הזאת הסתמן פיצול בין ג'רבה לתוניסיה: ג'רבה נעשית אדוקה יותר ולפיכך אולי פונה ללשון המקרא, לדקדוקהּ וללשון הרבנית, ואילו תוניסיה המושפעת מתרבות המערב נוטה יותר להשכלה ולעברית של ההשכלה. משכילים כמו שלום פלאח ואברהם שמאלה מאששים את ההנחה הזאת. החוקר יוסף שטרית קושר קשר ישיר בין צמיחת ההשכלה בתוניסיה לבין העיתונות העברית בה. אחת המגמות המרכזיות של המשכילים העבריים הייתה תחיית הלשון העברית ולצידה הוראת העברית וחיבור ספרים ללימוד עברית.867 שני ספרי הוראת הדקדוק והשפה העברית הידועים לנו יצאו לאור לאחר פתיחת בית הספר הראשון של כי"ח בשנת תרל"ח ולאחר החלת הפרוטקטורט הצרפתי שלוש שנים לאחר מכן, והם: שירי דוד המוכר לנו מכבר, ומקרא מפורש פרי עטו של שלום פלאח. הראשון עוסק בדקדוק מקראי, והשני הוראת השפה העברית ברוח ההשכלה העברית. מתוכן הספרים אפשר להבין מהי כוונת המחברים ולמי נמענו הספרים.

			לשונו של החיבור שירי דוד

			המילים בשירי דוד (בבתי השיר ולא בפירוש) ברובן מילים מקראיות המורכבות מפסוקים ומשִברי פסוקים, ואולם מדי פעם הכהן בוחר להשתמש במילים מתקופות אחרות הלקוחות מלשון חז"ל — ספרות תלמודים ומדרשים עתיקים — ומלשון ימי הביניים. לעברית החדשה אין כל אזכור.868 מניתוח מקיף וכוללני של שבעת בתי ההקדמה ניכרת עדיפות ברורה ללשון המקרא. המגמה ברורה — אם אכן הכהן שואף ללמד דקדוק מקראי, ברור שרוב המילים המשובצות בחיבורו תהיינה מקראיות. לעיתים הכהן בוחר במונחי לשון שבהם השתמשו מדקדקי ימי הביניים. למשל:

			מילים שאינן מקראיות וצירופים שאינם מקראיים: דקדוק המקרא, ליטול, משה רועה נאמן,869 לימות המשיח, הדיוט, קול רינה וששון, עיבור, סימנים (רובד לשון חכמים); דקדוק הלשון,870 רשות, לימין ישראל, שפעת רביבים,871 ונזכה ונחיה,872 בן פרץ, חֶרֶץ, כליון וחרץ,873 חכמת הדקדוק,874 חכמת העיבור (רובד לשון ימי הביניים); נועם זמירות — ביטוי חריג הנמצא במחזור ספרד לחג הפסח.875 וכאשר בוחנים לעומק את העברית בשבעת בתי ההקדמה בלי לכלול את פסוקי המקרא החותמים כל בית — עולה כי מבין 222 מילים יש רוב ניכר ללשון המקרא. 8 מילים וצירופים מלשון החכמים; 11 מילים וצירופים מלשון ימי הביניים. ומעניין שרובד ימי הביניים “גובר" על רובד לשון חכמים, וכן שלושה צירופים דקדוקים הם מלשון ימי הביניים לעומת צירוף אחד כזה מלשון חכמים. 

			כתבי היד, ניקוד החיבור, עימוד הספר ועיצובו

			החיבור הגיע לידינו היישר מן הדפוס (בליוורנו ובג'רבה), וככל הידוע לנו אין כתבי יד של החיבור. ישיבת “כסא רחמים" וראש הישיבה הרב מאיר מזוז שמוצא משפחתו מג'רבה הוציאו לאור מהדורה נוספת של שירי דוד (תשמ"ג).876 הרב מאיר מזוז הוסיף הקדמה לחיבור, הארות ותיקונים קלים בגוף החיבור. מילות החיבור עצמו (בתי השיר) מופיעות באותיות דפוס עבות. המילים מנוקדות ולעיתים רבות יש תוספת יו"ד או ו"ו לניקוד עצמו — מעין השלמה של החיריק החסר, הקובוץ והחולם החסר. בתחתית כל בית מובאת פרשנות של המחבר בכתב רש"י צפוף וברווח שווה משולי הדף. הפרשנות יכולה להימשך גם לעמוד הבא — אין אחידות בדבר מיקום בתי השיר והבית יכול להופיע בכל מקום בדף.877 הכהן או המו"ל מִספרו את החיבור באותיות דפוס עבריות הסדורות כמו דף תלמוד בבלי ובלי כל סימון לעמוד השני של הדף. בראש הדף מופיעות מילות שם החיבור מיושרים לימין ולשמאל וברווח שנוצר מופיע הצירוף כללי הדקדוק. בחלק הבא של הספר תוחלף המילה דקדוק בעִבור. ההקדמות לחיבור והסכמותיו אף הן כתובות בכתב רש"י צפוף וברווח שווה משולי הדף.

			הניקוד 

			סביר מאוד להניח כי המחבר ניקד את חיבורו, העוסק בענייני לשון ובנוי במתכונת האזהרות. השילוב בין כתיב מלא לניקוד אינו חדש. מקובל היום בחקר הפיוט לשמור על הכתיב ולהוסיף ניקוד למה שיש בכתב היד. סימני הטעמים נראים כמין “תווים", והוראות נעימה לקורא. הכהן מעדיף לנקד את חיבורו על דרך לשון המקרא, אם כי לעיתים קרובות הוא נאלץ להתפשר בין היתר בשל שיקולי חריזה. לדוגמה בבית הרביעי (בבתי ההקדמה) נכתב: 

			משה נאמן ועניו מכל האדם 

			לימין ישראל עומד בַּפֶרֶץ

			שפעת רביבים יוריד לנו האל בעבורו 

			ונזכה ונחיה לימות המשיח בן פֶּרֶץ

			הנני מפיל תחנתי לפני המלך 

			יהיה בעזרת ויצלני מכליון וחֶרֶץ

			עזרי מעם ה' עושה שמיים וְאָרֶץ

			ברור כי הכהן מנסה ליצור חריזה בשורות האי־זוגיות־סוגר. בהנחה שכל סטרופה מבחינתו היא פסוק,878 נשאלת השאלה מדוע הכהן אינו משמש בצורת ההפסק, פָּרֶץ? הרי בבראשית (לח, יט) המילה מופיעה בשני הניקודים ובגלל צורת ההפסק: “וַיְהִי כְּמֵשִׁיב יָדוֹ וְהִנֵּה יָצָא אָחִיו וַתֹּאמֶר מַה פָּרַצְתָּ עָלֶיךָ פָּרֶץ וַיִּקְרָא שְׁמוֹ פָּרֶץ". נקשה על כך ונוסיף, כי בפסוק המילה וְאָרֶץ מופיעה בצורת ההפסק, מדוע אפוא בחר הכהן בצורת שאינן צורות ההפסק? ובכן נראה כי הכהן הנדמה כמכיר את התנ"ך על בוריו ידע כי המילה חֶרֶץ אינה מקראית,879 ולכן הוא העדיף להותירה בניקוד סגולי מלעילי, לפחות כך בבתי השיר מבלי להתחשב בפסוק החריזה תישמר. וכמו כן אפשר להקשות מדוע לא בחר הכהן בפסוק שבו צורת ההפסק רֶץ הייתה מתחרזת בשורות האי זוגיות?! כאמור, הכהן הטיב להכיר את פסוקי המקרא ואף את פרשני המקרא לעומק. אם כן, נראה שבחירתו את הפסוק מתהילים מרמזת על רעיון מסוים. 

			ננתח את הפסוק בהקשרו בפרק. לאחר שפירשנו את מידת הכיליון והחרץ, אפשר להבין ממה מנסה להימנע המחבר וממי הוא מבקש סיוע. בפסוק בתהילים (קכא, א) שואל המחבר “מאין יבוא עזרי"? ובפסוק הבא הוא משיב: “עזרי מעם ה' עושה שמים וארץ". למעשה בשני הפסוקים הראשונים של הפרק ישנה תקבולת. מחבר תהילים מדמה את עצמו לאדם היוצא בדרך ומנסה להימנע מפורעניות המזדמנות לעוברי דרכים. בהרים מביט המשורר לשמים ונושא עיניו אל בוראו. כך גם הכהן המדמה את עצמו בראשית החיבור לאדם היוצא לדרך — לענייננו מדובר בראשית החיבור — ומבקש מהבורא להיות לו לעזר, לסייע לו להימנע מטעויות ומהמורות בעת כתיבת החיבור. לפיכך, סביר מאוד להניח כי הכהן העדיף להתפשר בעניין החריזה שבין צורת ההפסק לצורה הרגילה (פֶּרֶץ־אָרֶץ) ובלבד שמשמעות הפסוק המצטיירת מהמקרא ומפרשני המקרא תשרת את מטרתו — והיא בקשה לסיוע מהאל בראשית המסע — כתיבת החיבור. כמו כן אַל לנו להתעלם ממקור הפסוק; הכהן בוחר בפסוק מתהילים המיוחס לדוד המלך המופיע לעיתים רבות בחיבור ובעיקר בפתיחה לחיבור. 

			מבט על ארון הספרים בתוניסיה במאה התשע־עשרה

			מאמרו של הרב פרופ' משה עמאר העוסק בספריית הישיבה “עץ החיים" יכול להעניק נופך נוסף על אודות סיבות חיבורו של שירי דוד.880 במאמר סוקר המחבר את הספרים שנמצאו בישיבה “עץ החיים" בעיר תוניס. מרשימת הספרים אפשר להסיק כי עולמם הרוחני של חכמי תוניס התנקז בעיקר לספרי הפרשנות התלמודית של חכמי אשכנז וספרד.881 במניין ספרי הדקדוק וההיסטוריה נמצאו שמונה ספרים בלבד ושניים מהם מסתמנים בוודאות כספרי דקדוק: ספר השורשים לרד"ק וחֻקי חיים שחיבר רבי יעקב חיים כץ.882 

			בשנת 1774 יצא הרב חיים יוסף דוד אזולאי (החיד"א) למסע כשד"ר מטעם קהילת חברון. במסע הזה הוא ביקר במצרים, בתוניסיה, באיטליה ובעוד כמה ארצות אירופאיות. במסעו הזדמן לו לשהות כשמונה חודשים בתוניסיה.883 רשמיו של החיד"א וביקורתו כלפי האליטה התורנית המקומית אינם מועילים במישרין לענייננו, ואולם אפשר להפיק מהם תובנה מרכזית בעניין חיבורו של שירי דוד. ובכן, לצד התשבחות הרבות לתלמידי החכמים של תוניס בגין עומק העיון התלמודי ושנינותם, החיד"א מותח ביקורת על דרכם של חכמי תוניסיה בלימוד ובחינוך. הוא אף קובל על כך שחכמי תוניסיה מתמקדים בעיקר בלימוד מעמיק ובפלפול בתלמוד ובנושאי כליו ומתמקדים פחות ופחות בפסיקה ובהלכה, ובעיקר נמנעים לדבריו מלימוד בית יוסף, אחד מספרי הפסיקה הגדול המרכזיים בעולם הספרדי.884

			לענייננו העובדה החשובה אינה במה עוסקים חכמי תוניסיה אלא במה הם נמנעים מלעסוק.885 מבין כל הספרים — ביקורתו של החיד"א וסקירת המאמר של עמאר — ניכר כי אחד התחומים שנזנחו היה התנ"ך ומפרשיו.886 בספריית “עץ החיים" אפשר אולי להבין מדוע חיבר הכהן את חיבורו. פחיתות הדור שאינו בקיא בדקדוק מקראי הייתה לצנינים בעיניו, ולפיכך אפשר להבין מדוע שירי דוד הושתת על פסוקי מקרא ושברי פסוקים ממנו. הכהן יכול היה לבחור בלימוד דקדוק מקראי ולחבר בתי שיר אשר אינם בהכרח מבוססים תדיר על המקרא. ואולם, ניכר כי בכל מאודו רצה הכהן להדגיש את התנ"ך ומפרשיו. 

			אציין שוב את העובדה שבסוף כל בית מופיע ציטוט מקראי ובו רק הפרק ובלא כל אזכור לפסוק. נראה שהכהן רצה לחשוף בפני הקורא את הפרק כולו בטרם יגיע אל הפסוק. אם כן, נדמה כי מטרתו של הכהן היה “להגיש" לקורא את כל הפרק ולא רק את הפסוק הנקודתי. בחירתו במילים, בשברי פסוקים ובפסוקים עצמם מעוררת אף היא תהייה. ביחס לחלק ניכר מהפסוקים ומהמילים שהכהן מצטט מסתמנת מחלוקת בקרב פרשני המקרא. לא אחת אנו נתקלים בפירושים שונים למילים ולפסוקים בשירי דוד. נראה שהכהן בחר את הפסוקים והמילים הללו כדי לעורר את המתח אצל הקורא ולחשוף אותו לאוצר המילים של המקרא. עניין נוסף הוא המילים היחידאיות והמילים שפירושן קשה להבנה, בפרט במאה התשע־העשרה ובוודאי שבלי סיוע מאת פרשני המקרא. אם כן, אפשר אולי לזהות כאן סיבה נוספת, מלבד הרצון ללמד דקדוק מקראי, לכתיבתו של הכהן את חיבורו שירי דוד: חשיפת התנ"ך ומפרשיו לקורא־הלומד דקדוק מקראי.887

			מקרא מפורש, לחם הבכורים ושירי דוד 

			החוקר יוסף טוֹבי מעריך כי הספר “מקרא מפורש" שחיבר שלום פלאח למעשה בא למלא את מקומו של לחם הבכורים לרבי שאול הכהן.888 שלום פלאח היה מראשוני המשכילים בקרב יהודי תוניסיה. בשנותיו האחרונות הוא כיהן כרבהּ של קהילת סוסה בצפון תוניסיה. פלאח הקדיש את רוב שנותיו להוראה בכלל ולהוראת השפה העברית בפרט. בשנת תרנ"ב (1892) עשר שנים לאחר הוצאתו לאור של שירי דוד, יצא לאור ספרו החשוב של פלאח — מקרא מפורש. מדובר בספר ללימוד עברית שככל הנראה היה הספר הראשון שנדפס בידי יהודי תוניסיה. ובכן, בזאת ניכר ההבדל העצום בין ג'רבה לתוניסיה. בעניין השקפתו של טובי ולפיה מקרא מפורש בא למלא את מקומו של לחם הבכורים, נראה כי שירי דוד הקדים את מקרא מפורש. לעניות דעתי, אל החלל הגדול שיצר לחם הבכורים רצה רבי דוד הכהן להיכנס ובד בבד להמשיך מורשת לימוד דקדוק עתיקת יומין. 

			בהקשר זה חשוב לתאר את הרקע ההיסטורי בשנת תרנ"ב. תוניסיה כבר נמצאת עמוק תחת שלטון הפרוטקטורט הצרפתי (החל מתרמ"א, 1881) ורוחות ההשכלה מנשבות בה בעוצמה רבה, ואילו בג'רבה נאבקים הרבנים למנוע את חדירת כי"ח לקהילה. בין הרבנים המתנגדים נמצאים רבי יעקב כהן מחבר הספר מעיל יעקב889 וחברו של רבי דוד הכהן ללימוד ורבי סאסי יהונתן הכהן, רבם של שני האחרונים, הנתפס כמתנגד מובהק להשכלה עד כדי עימות מרתק עם רבי ישראל זיתון, אב בית הדין בעיר תוניס ולימים רבהּ הראשי של תוניסיה.890 בעניין תוכן הספרים גם כאן קשה לקבוע כי מקרא מפורש מתיימר להחליף את לחם הבכורים. רבי שאול הכהן השתמש בחיבורו בכללים מקראיים ובעברית של לשון המקרא בדרך כלל. כמעט כל ההוראה הדקדוקית נשאבת מלשון המקרא ומיועדת עבור קורא־לומד המתמצא היטב בלשון המקרא. כמו כן, חשוב להדגיש כי אמנם לחם הבכורים הודפס בשנת תר"ל (1870), לאחר מותו של רבי שאול הכהן שנפטר בשנת תר"ח (1848), אך הוא נכתב שנים רבות לפני שהודפס — ככל הנראה בראשית המאה התשע־עשרה. ניכר מעל לכל ספק כי יש הבדל בין קהל היעד של לחם הבכורים לעומת קהל היעד של מקרא מפורש — הן בתיקוף השנים והן במרחב הגיאוגרפי והתרבותי של הנמענים. ואם אכן יש ספר היכול להציע חלופה ראויה ללחם הבכורים, הרי הוא ספר שירי דוד. קציעה כ"ץ כותבת כי שירי דוד נלמד בג'רבה גם בקרב מי שהכיר כללי דקדוק ורצה לשפר את הידע שלו בעברית.891 ניכר כי רבי דוד הכהן חָפץ אף הוא בכך, ולכן חיבר את שירי דוד בדרך האזהרות הכֹה מוכרות בג'רבה ובדרך של שיר דידקטי־דקדוקי המשלב תכופות פסוקי ושברי פסוקים וראשי תיבות. אלה נועדו מצד אחד לאפשר לקורא היכרות עם התנ"ך ומצד אחר לזכור את כללי הדקדוק. כמו כן, אפשר להניח כי מחבר שירי דוד לא התיימר למלא את מקומו של לחם הבכורים וזאת על פי הדוגמאות הרבות המצויות בשני הספרים. למעשה, רבי דוד הכהן ממשיך את מורשת לימוד בדקדוק באי ג'רבה ובסביבותיה. הוא מצטט פעמים רבות דוגמאות המצויות בלחם הבכורים. אפשר להקשות ולשאול מה הוא מחדש? ובכן, מחבר שירי דוד הבין כנראה כי לחם הבכורים הוא ספר ארוך וככל הנראה קשה מאוד ללימוד. מספר השערים הרב שלו (ל"ד) העוסקים בנושאים מגוונים מן הדקדוק המקראי עלול להרתיע את הקורא הלומד. לכן בשירי דוד נכתבו בתי שיר חינניים השלובים בביטויים מקראיים ובפסוקים מקראים היוצרים עניין אצל הקורא. לא לחינם בחר הכהן לשלב דוגמאות מקראיות מתוך לחם הבכורים; הוא העריך כנראה שרבי שאול הכהן בחר בדוגמאות מרשימות מתוך המקרא, ולכן הוא שילבן בפירוש לבתי השיר.

			רבי דוד הכהן ודוד המלך 

			דוד המלך, משורר תהילים ואחת הדמויות הנודעות בתנ"ך, מופיע בתדירות רבה בחיבור שירי דוד.892 על פניו אפשר להבין את הכהן ששמו הפרטי הוא כשם דוד המלך וכמו דוד המקראי גם הוא משורר. המחבר אמנם מבקש להצטנע ולא להיות מוּשווה לדוד המלך: “וזה שסיים וידבר דוד הוא רמז על שמי דוד הוא הקטן המשורר שירים אלו לשמו יתברך". ואולם כאמור קשה שלא להבחין בדמיון ובקשר שבין דוד המלך לדוד הכהן.

			הקשר שבין דוד המלך לבין הלווים המשוררים (בני השבט של רבי דוד הכהן) נמצא כבר בשירת ספרד אצ"ל רבי יהודה הלוי. ריה"ל הדגיש כי בני לוי יזכו לשרת לעתיד לבוא בבית המקדש ולהיות שותפים בבנייתו ושם יובע כישרון השירה שלהם: “יַעֲטוּ גִיל וְיִשְׂאוּ פֶרִי / יִשְׂאוּ קוֹל בְּצִלְצְלֵי שִׁיר".893 דמות נוספת משירת ספרד הרואה עצמה נצר למשוררים ולאבותיו, בני שבט הלוי, הוא שמואל הנגיד. הנגיד, מצביא צבא גרנדה, החשיב עצמו לגדול משוררי הדור וכישרון השירה הוענק כאמור מאבותיו. הדבר מובע בשיר “שְׁעֵה מִנִּי עֲמִיתִי וַחֲבֵרִי / וְהַט אֹזֶן וְלֵב אֶל מַאֲמָרִי".894 לקראת סוף השיר הנגיד חושף בדו־שיח בינו ובין חברו את הדברים:

			וְאוֹמֵר לִי: הֲתוּכַל אַתְּ לְהַלֵּל? / הֲשִׁיבוֹתִיו: אֲנִי דָוִד בְּדוֹרִי!895

			וְעָנָנִי: הֲשָׁאוּל בַּנְּבִיאִים?896 — / עֲנִיתִיהוּ: יְרֻשָּׁה מִמְּרָרִי897

			הקשר הנוסף בין שמואל הנגיד לדוד המלך מלבד היותם מצביאים הוא, כאמור, כישרון השירה. ואולם, יש לציין גם כי שמואל הנגיד התעלה בכישורים נוספים: תלמוד, הלכה פרשנות המקרא ואף לשון ודקדוק — תחום משותף לו ולמשורר נוסף הלוא הוא רבי דוד הכהן.

			על אף שדוד המלך במקרא וקורותיו סופגים עונשים כבדים בשל חטאו במעשה בת־שבע (שמואל ב יא, ב-יב), רפיסותו כלפי בניו (שמואל ב יג, כא-כז ועוד) וחטאו במִפקד העם והעונש הכבד המושת על ישראל (שמואל ב כד, א-יז), המסורת מתייחסת לדוד המלך כאל מלך מופתי. חז"ל כבר מנקים אותו מעונש אחד: “אמר רבי שמואל בר נחמני: אמר רבי יונתן: כל האומר דוד חטא אינו אלא טועה, שנאמר: ‘וַיְהִי דָוִד לְכָל דְּרָכָיו מַשְׂכִּיל וַה' עִמּוֹ' (שמואל א יח, יד) אפשר חטא בא לידו ושכינה עמו?!"...898 נראה שהכהן נקשר לדוד המלך גם בגלל הבטחה של נתן הנביא ולפיה האל יקים לו שושלת המבטיחה את המשך שלטון על בית ישראל (מלכים א ט, ד-ה). הכהן בחיבורו אף מרבה לציין את הגאולה ובית המקדש,899 והדבר מתכתב עם הכתוב בספר דברי הימים א (כב, א-ט). על פי הכתוב תכנן דוד המלך את תבנית בית המקדש וסדר העבודה, המשרתים בו והנדרש לבנייתו. יותר מכול נראה שהקשר ההדוק יותר בין דוד המלך לרבי דוד הכהן ניכר בשירה. כבר במקרא נזכר שדוד המלך ניגן בכינור ועל פי זאת הוא הוצג כמשורר וכמנגן.900 מזמורים רבים במקרא פותחים במילה לדוד ומיוחסים לדוד המלך. וכאמור, הכהן נוטה רבות לשבץ פסוקים ושברי פסוקים מתהילים בשירי דוד.

			סיכום

			במאמר זה סקרתי את השתלשלות הלשון בתוניסיה ובג'רבה ואף הצגתי כמה סיבות לכתיבת שירי דוד. ניתחנו את הקדמות החיבור והסכמותיו. נחשפנו לרבי דוד הכהן, לחיבורו ולשיטתו הדקדוקית הייחודית ואת הצורך להדגישם טוב יותר בסביבתו התרבותית. הצגנו שלושה ספרי דקדוק שהוצאו לאור בשלושת העשורים האחרונים של המאה התשע־עשרה, והראיתי את השתלשלות לימוד דקדוק בתוניסיה ובג'רבה וחשיבות ספרי דקדוק במקומות אלו. נעדרים ממאמר זה נתונים על אודות ההשכלה בתוניסיה בתקופה שבה טרם נכתב שירי דוד. מידע זה עתיד לשפוך אור נוסף על משנתו הדקדוקית של רבי דוד הכהן ועל הדרך שבה ניסה בעזרת חיבורו להתגונן מפני מגמות חדשניות בתוניסיה ובג'רבה במחצית השנייה של המאה התשע־עשרה.

			רשימת המקורות וקיצוריהם

			אברהמי, תחיית השפה = יצחק אברהמי, תחיית השפה העברית בתוניס. בתוך: מחקרי משגב ירושלים בספרויות עם ישראל תשמ"ז, עמ' 24-9.

			ביתן־כהן, לשיר = רות ביתן־כהן, לשיר את הגמרא כדי לזכור אותה — על פיוטים לסיום מסכת שחיבר ר' עמרם עמאר, כעת: כתב עת לענייני חינוך, חברה ומורשת, ג, תלפיות המכללה האקדמית לחינוך בחולון תשע"ח, עמ' 131-143.

			החיד"א, מעגל טוב = החיד"א, מעגל טוב, דפוס מקיצי נרדמים, תרפ"א-תרצ"ד. 

			הכהן, מלכי תרשיש = בנימין רפאל הכהן, אנציקלופדיה וספר מלכי תרשיש חלק שני: תולדות רבני תוניסיה מהגאונים ועד ימינו; חלק שלישי: תולדות יהודי תוניסיה מ"תרשיש" ועד הת"ק 1740, נתיבות תשע"ו.

			חזן, השירה = חזן, אפרים. השירה העברית בצפון אפריקה, ירושלים תשנ"ה.

			חזן, השירה והפיוט = חזן, אפרים. “השירה והפיוט." בתוך: תוניסיה, בעריכת חיים סעדון, ירושלים תשס"ה, עמ' 240-129.

			חזן, מספרד לשלוחותיה = אפרים חזן, “מספרד לשלוחותיה — מורשת השירה בגלגוליה", פעמים 26 (תשמ"ו), עמ' 46-52.

			חרובי, האליטה = יובל חרובי, "האליטה התורנית של העיר תוניס בעידן המודרני 1921-1873", עבודת דוקטור, אוניברסיטת תל אביב תשע"ג.

			טובי, היחס לשפה = יוסף טובי, “היחס לשפה העברית ולימודה בתוניסיה בשלהי המאה התשע־עשרה ובמאה העשרים." בתוך: תרשיש: מחקרים ביהדות תוניסיה ומורשתה, בעריכת אפרים חזן וחיים סעדון, רמת גן: אוניברסיטת בר אילן תשס"ט.

			יהודה הלוי, שירי הקודש = יהודה הלוי, שירי הקודש לרבי יהודה הלוי, מהדורת ד' ירדן, א-ד, ירושלים תשל"ח-תשמ"ו.

			לחם הבכורים = רבי שאול הכהן, לחם הבכורים, ליוורנו, תר"ל.

			כ"ץ, מסורת הקריאה = קציעה כ"ץ, מסורת הקריאה של קהילת ג'רבה במקרא ובמשנה, ירושלים תשנ"ח.

			ממן, לשונות = אהרון ממן, מרקם לשונות היהודים בצפון אפריקה, ירושלים תשע"ד.

			עמאר, ספריית “עץ חיים" = משה עמאר, “ספריית הישיבה ‘עץ חיים': אספקלריא לעולמם הרוחני של החכמים בתוניס בשלהי המאה התשע־עשרה", בתוך: אפרים חזן וחיים סעדון (עורכים), תרשיש — מחקרים ביהדות תוניסיה ובמורשתה, רמת־גן תשס"ט, עמ' 146-109.

			שטרית, מודרניות לאומית = שטרית, יוסף. “מודרניות לאומית עברית מול מודרניות צרפתית: ההשכלה העברית בצפון אפריקה בסוף המאה הי"ט." מקדם ומים ג (1990): עמ' 76-11.

			שירי דוד, הוצאה שנייה = שירי דוד, הוצאה שנייה, ג'רבה ת"ש.

			שירי דוד, מכון מצליח = שירי דוד, מכון הרב מצליח, בני ברק תשמ"ג.

			שמואל הנגיד = שמואל הנגיד, דיואן שמואל הנגיד: בן תהילים, מהדורת ד' ירדן, ירושלים תשכ"ו.

			

			
				
					818*	המאמר הוא פרק מעבודת דוקטור בהנחייתם של פרופ' חביבה פדיה ופרופ' יוסף יובל טובי מאוניברסיטת בן גוריון. תודתי על ההערות נתונה להם. שם העבודה: חיבורו הלשוני של רבי דוד הכהן מג'רבה על רקע אתגר ההשכלה (בכתיבה). 

						שלוש פעמים הודפס שירי דוד והוצא לאור: ליוורנו תרמ"ב; ג'רבה ת"ש; בני־ברק (ישיבת כסא רחמים) תשמ"ג. הדבר מעיד ככל הנראה על התהודה הרבה שעורר החיבור ועל הביקוש הרב שלו. סימוכין לתפוצתו הרבה אפשר לראות בדברי המו"ל להוצאה השנייה (ג'רבה ת"ש) בעמודים הראשונים תחת הכותרת: “ותיכף בצאתו לאור נשא חן בעיני כל רואיו וקפצו עליו זביני. ובזמן קצר כלה מן השוק ואינו בנמצא ורבים משתוקקים ליהנות מאורו". בעניין הפריסה הגיאוגרפית, נראה שהיה מבוקש גם מעבר ל"חומות ג'רבה", וכך המשיך לכתוב המוציא לאור: “גם מאה"ק [= ארץ הקודש] ושאר ארצות שואלים הלכו בו. ועתה תהיל"ת [= תודה לה' יתברך] אשר עוררנו להדפיסו עוד הפעם ביתר בשאת על ניר יפה ואותיות מבהיקות". המו"ל חותם את דברו ומציין היכן אפשר לרכוש את הספר כעת (ת"ש, 1940): “כל מבקש הסה"ק [= הספר הקדוש] הזה או ספה"ק היוצאים לאורה מבית דפוסינו יפנה אל מערכת בית הדפוס וישיג מבוקשו".

				

				
					819	הצירוף שירי דוד מיוחס למשורר תהילים דוד המלך הידוע גם בשמו נעים זמירות ישראל. הצירוף “ובשירי דוד עבדך" מופיע בתפילת שחרית הנאמרת בכל יום בקטע הפותח את פסוקי דזמרה — מזמורי תהילים הנאמרים טרם היוצרות (ברכת יוצר אור) וקריאת שמע. אם כך, ברור הקשר בין משורר תהילים לברכת ברוך שאמר. הצירוף שירי דוד מופיע אף בתפילת עמידה של מוסף בכל ראש חודש עברי בברכה הראשונה לאחר הברכות הקבועות (מגן אבות והאל הקדוש). הצירוף נמצא בברכה הפותחת ב"ראשי חודשים לעמך נתת...", ובהמשך נכתב בה: “ושירי דוד עבדך נשמע בעירך האמורים לפני מזבחך". נראה כי כוונת המשורר בתפילה הייתה לקשור בין עבודת הקורבנות לשירת הלוויים הנאמרת בבית המקדש. 

				

				
					820	חזן, השירה, עמ' 272-269.

				

				
					821	שם עמ' 99-98.

				

				
					822	חזן, השירה והפיוט, עמ' 140-129. 

				

				
					823	הרב אברהם הכהן קרא לספר שיר חדש על שם שלושת בניו שנפטרו: חי, דוד ושמואל. 

				

				
					824	כ"ץ, מסורת הקריאה, עמ' כב.

				

				
					825	לחם הבכורים, ליוורנו, תר"ל, עמ' 2. 

				

				
					826	ראוי לעמוד על ההבדל הדק בעניין נמעני החיבורים. רבי שאול הכהן מזכיר גם ילדים, זקנים ונערים, ואילו רבי דוד הכהן מכוון בעיקר לדור הצעיר: “וגם ראיתי כי גדל שלה והשכחה גוברת ע"כ כתבתי זה לי ולילדי ישראל למזכרת", מתוך ההקדמה לחיבורו. 

				

				
					827	גם רבי שאול הכהן חיבר ספר העוסק בסוד העיבור — בינה לעִתים. שני המחברים עסקו אפוא באותם תחומים — דקדוק ועיבור.

				

				
					828	כ"ץ, מסורת הקריאה, עמ' כב-כג.

				

				
					829	נראה שהמבנה מקביל לשירת ספרד — דלת וסוגר. הדלת נוטה ימינה (שורה אי זוגית) ואילו הסוגר נוטה שמאלה (השורה הזוגית). הפסוק המקראי נחתם בחרוז מבריח המתחרז בשורות אי זוגיות. הנה דוגמה מהבית הדידקטי השניים־עשר (עמ' כב, מהדורת ג'רבה ת"ש): 

						קוֹל טַעֲמֵי הַמִּקְרָא תִּשְׁעָה עָשָׂר מְלָכִים 

						וְשִׁבְעָה מְשָׁרְתִים וַחֲמִשָּׁה עֲבָדִים אֶחָד וּשְׁלוֹשִׁים כֻּלָּם 

						קְרִיאַת טַעַם הַמַּאֲרִיךְ לְהַאֲרִיךְ

						לְשׁוֹן הַקֹּדֶשׁ נִבְנָה עַל שָׂפָם בְּמִשְׁקָלָם 

						קַו הַמַּקָּף וְדִין טַרְחָא שֶׁל אֱמֶת

						אֱוִי אִמּוֹת הַדִּבּוּר רָפוֹת וְנָחוֹת נִרְאֶה וְנֶעֱלָם

						אֵין אוֹמֶר וְאֵין דְּבָרִים בְּלִי נִשְׁמָע קוֹלָם (תהלים יט).

				

				
					830	שנת לידתו של רבי דוד הכהן איננה ידועה. כך נאמר לי בראיון שערכתי בפברואר 2020 עם מחבר הספר מלכי תרשיש הרב רפאל בנימין הכהן יליד ג'רבה ורבהּ של מושב ברכיה.

				

				
					831	הכהן, מלכי תרשיש, עמ' רפב; הקדמת הרב מזוז לשירי דוד.

				

				
					832	הרב סאסי מעתוק יהונתן הכהן התנגד נחרצות להחדרת מפעלה החינוכי של חברת כי"ח לג'רבה. מכתב ששלח לרב זיתון בשנת תרס"ד (1904), ראש בית הדין הגדול בתוניס ולימים הרב הראשי לתוניסיה, הדוחה את הפצרותיו בעניין קבלת כי"ח לג'רבה, מעיד על השקפת עולמו. להרחבה ראו הערה 74. 

				

				
					833	הרב חיים חורי נחשב אף הוא למתנגד מובהק להשכלה ולכי"ח. ראו: הכהן, מלכי תרשיש, כרך ראשון, עמ' רסט-רע. 

				

				
					834	שירי דוד, הוצאה שנייה; אנציקלופדיה מלכי תרשיש, כרך ראשון, עמ' רפב. 

				

				
					835	שירי דוד, הקדמה, הסכמת הרב סאסי מעתוק הכהן יונתן. 

				

				
					836	הרב שלום הכהן בדרוש שנשא למנוחתו של הכהן, מלכי תרשיש, כרך ראשון, עמ' רפד. 

				

				
					837	בג'רבה ייחסו חשיבות רבה לתאריכים ולמספרים, כך גם לגבי תאריך פטירתו של רבי דוד הכהן — כד בטבת. כד הן אותיות כהן דוד ומספר המסמל את עשרים וארבעה ספרי התנ"ך שבהם היה הכהן בקיא מאוד. לחודש טבת מצורפת האמרה בג'רבה ש"לפי המקובלים טבת הוא חודש פטירת הצדיקים" (הכהן, מלכי תרשיש, כרך ראשון, עמ' רפד), כמו למשל תאריך פטירתו של רבי כלפון משה הכהן, יח בטבת תש"י. 

				

				
					838	רבי דוד הכהן, שסבל מבעיות בריאות, הגיע בערוב ימיו לטיפול רפואי לאל־חמא ליד העיר גאבס, אתר ידוע במעיינותיו החמים ובסגולותיו הבריאותיות. ביום שישי כ"ד בטבת תרע"ג נפטר הכהן בגאבס ולאחר חצות היום הובא למנוחת עולמים בבית העלמין בעיר. 

				

				
					839	הכהן, שירי דוד; הכהן דוד, אנציקלופדיה מלכי תרשיש, עמ' רפב.

				

				
					840	שירת צפון־אפריקה ממשיכה את מסורת השירה העברית בספרד, והיא אחת משלוחותיה לאחר הגירוש מספרד, אולי המרכזית שבהן. להרחבה ראו: ביתן־כהן, לשיר; חזן, מספרד לשלוחותיה.

				

				
					841	הקדמת המחבר לחיבור.

				

				
					842	למשל: מנצפ"ך (סופיות); טקצ"ח גז"ע ספר"ד (שורשיות); בינ"ה ושכ"ל את"ם (שורשיות ואותיות שימוש — מש"ה וכל"ב, בכל"ם, אית"ן). 

				

				
					843	במהדורת ליוורנו. האות ג' משום מה אינה דגושה דגש קל. 

				

				
					844	המילה ספרד (עובדיה א, כ) מופיעה בשירי דוד שלא כניקודה במקרא — רי"ש בקמץ ולא כמו במקרא בפת"ח. מעניין לראות את הפסוק המלא: “וְגָלֻת הַחֵל הַזֶּה לִבְנֵי יִשְׂרָאֵל אֲשֶׁר כְּנַעֲנִים עַד צָרְפַת וְגָלֻת יְרוּשָׁלִַם אֲשֶׁר בִּסְפָרַד יִרְשׁוּ אֵת עָרֵי הַנֶּגֶב". אולי רצה הכהן לרמוז על ההשפעה הצרפתית על תוניסיה.

				

				
					845	חזן, השירה, עמ' 139.

				

				
					846	שם, עמ' 98-99.

				

				
					847	זהו סדר האותיות בשורות הנוטות ימינה בבתים הדידקטיים ועד סוף החיבור: אא, ב, גג, ד, ההה, ווו, זז, ח, טט, י, ככ, ל, ממ, נ, סס, ע, פפפ, צצצ, קקק, ררר, ששש, תתת.

				

				
					848	“ואלקטה נא ואספתי בא'ומרים" הוא “תכשיט לשוני" המבוסס על הפסוק ממגילת רות (ב, ז): “וַתֹּאמֶר אֲלַקֳּטָה־נָּא וְאָסַפְתִּי בָעֳמָרִים אַחֲרֵי הַקּוֹצְרִים וַתָּבוֹא וַתַּעֲמוֹד מֵאָז הַבֹּקֶר וְעַד־עַתָּה זֶה שִׁבְתָּהּ הַבַּיִת מְעָט". החילוף ביו אומרים לעומרים היא תופעה מוכרת בכתיבה רבנית בכלל ובהקדמה לשירי דוד. מעבר לתופעה הלשונית שקורית בפסוק (האות קו"ף במילה אלקטה מנוקדת בחטף קמץ ורש"י דן על ההגייה), נראה שהכהן מרמז כאן על שיטת עבודתו בחיבור. הוא ליקט את האומרים שלו (פרשני המקרא ודקדקנים), ונקט שיטה קצרה — ראשי תיבות (אחרי הקוצרים).

				

				
					849	כבר נכתב כי שנת לידתו של הכהן אינה ידועה, ואולם בעת כתיבת החיבור הכהן מעיד על עצמו שהוא נער. לפיכך, אם נחסיר את גיל הנעורים (פחות מעשרים ככל הנראה) משנת הפרסום תרמ"ב נוכל לשער כי הכהן נולד בתחילת שנות השישים של המאה התשע־עשרה.

				

				
					850	רוכשים בארמית.

				

				
					851	כידוע, המעבר בין לוח השנה היהודי ללוח הנוצרי מצריך תוספת של 1240 (ה' אלפים לספירה). (ת"ש) 700+1240=1940.

				

				
					852	איוב כט, ג.

				

				
					853	רבי ברכיה בשם ר' חלבו אמר שיצא מוניטין שלו בעולם. ארבעה הם שיצא להם מוניטין בעולם (בראשית רבה לט, יא): “[...] דוד — (דה"א כה, יז): “ויצא שם דוד בכל הארצות" יצא לו מוניטין בעולם ומה היה מוניטין שלו מקל ותרמיל מיכן ומגדל מיכן ע"ש (שיר ד, ד): “כמגדל דויד צוארך [...]". הקשר בין דוד המלך לבין רבי דוד הכהן מופיע שם. במדרש הזה דוד המלך הרי אחד הוא מארבעה (שלושת האחרים: אברהם, יהושע, מרדכי) שיצא להם מוניטין בעולם. 

				

				
					854	הפסוק המלא: “וַתָּסַר בִּגְדֵי אַלְמְנוּתָהּ מֵעָלֶיהָ וַתְּכַס בַּצָּעִיף וַתִּתְעַלָּף וַתֵּשֶׁב בְּפֶתַח עֵינַיִם אֲשֶׁר עַל דֶּרֶךְ תִּמְנָתָה כִּי רָאֲתָה כִּי גָדַל שֵׁלָה וְהִוא לֹא נִתְּנָה לוֹ לְאִשָּׁה", בראשית לח, יד.

				

				
					855	למילה שלה יש כמה פירושים: היא יכולה להתקשר לשדה הסמנטי של שִלהי והיא אף יכולה יכולה להתבסס על הכתיב המקראי של המילה שאלה על פי שמואל א א, יז: “וַיַּעַן עֵלִי וַיֹּאמֶר לְכִי לְשָׁלוֹם וֵאלֹהֵי יִשְׂרָאֵל יִתֵּן אֶת שֵׁלָתֵךְ אֲשֶׁר שָׁאַלְתְּ מֵעִמּוֹ". לפי הפירוש האחרון אפשר להעריך בעניין "כי גדל שלה" — כי הכהן נשאל שאלות רבות בדקדוק מקראי. 

				

				
					856	רבי מאיר שמחה הכהן מדווינסק (1926-1843), מגדולי רבני מזרח אירופה לפני השואה.

				

				
					857	אין לדעת בוודאות אם הכהן הכיר את הפרשן, ואולם פירושו יכול לסייע קמעה בהבנת הקדמת שירי דוד. 

				

				
					858	לדוגמה בבית הדידקטי הראשון (והשמיני בסך הכול) הכהן מצטט פסוק מספר במדבר (ד, כו): “וְאֶת מַיתְרֵיהֶם וְאֶת כָּל כְּלֵי עֲבוֹדָתָם". פשט הדברים הוא תפקידי שבט לוי האמונים על נשיאת כלי המשכן במדבר. ואולם לכהן יש מגמה נוספת. הוא אינו מצטט את כל הפסוק אלא חלק קטן ממנו, וכותב כי המילה מיתריהם היא מלשון יתרון המלמדת על האותיות המיותרות שאינן שייכות לאותיות השורש. כלומר לאחר שנסיר את שלוש אותיות השורש יוותרו אותיות השימוש שאותן המחבר מכנה כלי עבודה. הכהן קושר בין שורש המילה מיתר ל־ייתור. במקרא המילה מופיעה רק ברבים: “ואת המסך לשער החצר את מיתריו ויתֹדתיה" (שמות לה, יח). פרשני המקרא מפרשים את המילה כחוט או חבל שנמתח. ולעתים חוט הנמתח על קצות הקשת שבהשאלה הוא עונש הקב"ה לרשעים. אבן שושן אכן מציין כי שורש המילה הוא ית"ר, אך ככל הנראה אין פרשן או מילונאי הקושר בין המילה מיותר למיתר. נראה כי הכהן מכוון לכך שיש חוט מתוח — מבחינה מטפורית — בין שלוש אותיות השורש וזהו כמובן המיתר. על פי שמות (ג, כו) המיתרים הם שהחזיקו את מסך שער החצר, ולאחר מכן (בפסוק לב) המיתרים חיברו בין העמודים ליתדות. בין האותיות שאינן שורשיות — כלי העבודה — אין חוט מתוח־מיתר, ולכן הן מיותרות. גם רבי אברהם אבן עזרא כותב כי כלי עבודתם הם שולחנות, יתדות ומדרגות ונראה שהמחבר נעזר גם בו בפירושו המטפורי למיתר. מעניין לקרוא את פירוש המלבי"ם הגורס שמדובר בכלי השיר. ולפי פירוש זה שבט לוי, שאליו משתייך הכהן, נושא את כלי השיר. שוב נגלה אלינו הקשר שבין הלווים לשירה בחיבורו של הכהן. 

				

				
					859	ממן, לשונות, עמ' 3-4.

				

				
					860	שם, עמ' 4-5.

				

				
					861	ממרחק של כארבע מאות שנים מחבר שירי דוד אינו שונה אפוא מתיאורו של ממן. חיבורו כתוב בשפת הקודש (בשיבוץ פסוקים ושברי פסוקים) ולעיתים רבות זאת “מתובלת" גם בארמית. סביר להניח לצורכי התקשורת היומיומית הכהן ורבנים אחרים תקשרו בערבית־יהודית. 

				

				
					862	ממן, לשונות, עמ' 5. 

				

				
					863	שם, עמ' 16. 

				

				
					864	לחם הבכורים, ליוורנו, תר"ל. 

				

				
					865	כ"ץ, מסורת הקריאה. 

				

				
					866	אברהמי, תחיית השפה, עמ' 9-24.

				

				
					867	שטרית, מודרניות לאומית. 

				

				
					868	הכוונה היא לחלק הדקדוקי של שירי דוד, מאחר שבחלק השני, חכמת העיבור, ישנם מטבע הדברים מונחים הלקוחים גם משפות אחרות. הכהן משווה בין לוח השנה של היהדות, הנצרות והאסלאם ומציין מונחים כלליים ומקצועיים. 

				

				
					869	זוהר, שמות, כרך ב, פרשת שמות.

				

				
					870	המילה דקדוק כאן מתייחסת לדקדוק הלשון, מונח ימי ביניימי. 

				

				
					871	פיוטו של רבי שלמה אבן גבירול הנקרא בשם זה. 

				

				
					872	על פי פרויקט השו"ת (אוניברסיטת בר אילן), צירוף זה מופיע לראשונה בסדר רב עמרם גאון (ערך גרשום הרפנס, תשנ"ד), נפילת אפים וקדושא דסידרא. רב עמרם גאון (875-810) חי בתקופת הגאונים והיה גם ראש ישיבת סורא.

				

				
					873	צירוף מימי הביניים של רבי יונה גירוני (1263-1210) המכונה רבנו יונה. הצירוף מופיע בפירושו לפסוק ממשלי (ב, יז): “הָפוֹךְ רְשָׁעִים וְאֵינָם וּבֵית צַדִּיקִים יַעֲמֹד". וכך כותב רבנו יונה: “כאשר אמר ‘תחבולות רשעים מרמה' ו'דברי רשעים ארב דם' ואחרי כל זאת הלא לך לדעת כי יהפך השי"ת את הרשעים ואינם עוד, כי יכלו כליון וחרץ". שירי דוד, מכון מצליח, עמ' ב'.

				

				
					874	הצירוף חכמת דקדוק (בלא יידוע) הוזכר לראשונה בספר הצבא. מדובר בספר שחיבר רז"ה — רבי זרחיה לוי מגירונה. הרז"ה חי במאה השתיים־עשרה והוא נחשב לאחד מחכמי פרובנס. ספר הצבא הוא השלמה לספר מפורסם וחשוב שלו ספר המאור העוסק בהשגות על הרי"ף מגדולי פרשני התלמוד. וכך היא לשונו בספר הצבא: “בסכת בסכת בסכות (סוכה ז' א'). יראה יראה (חגיגה ב' א'). ורבים כמוהם. ויש נמצא במסורת חסרון מן הענין. ולפי מנהג לשון הקדש שמחסרין פעם השמות ופעם הפעולות כפי שמסור בידינו מפי בעלי חכמת דקדוק לשון הקדש".

				

				
					875	דוגמה מהמחזור — חזן: נוֹעַם זְמִירוֹת בִּיטָה לְךָ לְהַזּוֹת. יִחַד וְשָׁר אֶת הַשִּׁירָה הַזֹּאת: קהל: מִכְלַל יוֹפִי עַל מִשְׁפָּטוֹ יְחֻדָּשׁ. וִיעוּד נָוְךָ בּוֹ כְּקֶדֶם יִתְחַדָּשׁ.

				

				
					876	שירי דוד, מכון מצליח.

				

				
					877	ובכל זאת, חשוב לציין כי יש הבדל במיקום בתי השיר בדף בין מהדורת ליוורנו תרמ"ב למהדורת ג'רבה ת"ש.

				

				
					878	אפשר להניח הנחה כזאת מבדיקה בבתי השיר ולפיה בג"ד כפ"ת המופיעות לאחר אהו"י ופותחות סטרופה חדשה מקבלות דגש קל אצל הכהן. בדרך כלל אצל הכהן כאשר אותיות בג"ד כפ"ת מופיעות לאחר אהו"י הן נעדרות דגש קל. 

				

				
					879	המילה חֶרֶץ אינה מקראית והיא מרובד העברית של ימי הביניים: “דָרך קשתו וכִלה בַּחֶרֶץ" כפי שכתב הקליר. הקליר, איכה תפארתי, לט' באב (מילון אבן שושן מחודש ומעודכן לשנות האלפיים, כרך שני, הערך חֶרֶץ, עמ' 613).

				

				
					880	עמאר, ספריית עץ החיים.

				

				
					881	שם, עמ' 121.

				

				
					882	שם, עמ' 125-146.

				

				
					883	החיד"א, מעגל טוב, עמ' ג-ד; על המסע ורשמיו ראו גם: חרובי, האליטה התורנית, עמ' 18-25.

				

				
					884	שם, עמ' 22.

				

				
					885	חרובי אף טוען כי מבחינה כמותית ניכרת עדיפות ברורה לעיון התלמודי, שם, עמ' 25. 

				

				
					886	עמאר, ספריית עץ החיים, עמ' 122.

				

				
					887	אישוש לטענה שהצגתי אפשר להסיק גם מתוניסיה בשנות התשעים של המאה התשע־עשרה. שלום פלאח מוציא לאור ספר מקרא מפורש ומבקר בחריפות רבה את שיטת ההוראה של כי"ח. ניכר כי הוא חש חסר בלימוד מעמיק של תנ"ך ודקדוק. מי שצידד בפלאח הוא הרב טנוג'י כהן שביקש אף הוא לטפח לימוד דקדוק ותנ"ך. להרחבה ראו: חרובי, האליטה התורנית, עמ' 280-285.

				

				
					888	טובי, היחס לשפה, עמ' 277.

				

				
					889	מדובר בספר הראשון שהודפס בדפוס עידאן בג'רבה בשנת 1912.

				

				
					890	על ההתכתבות בין הרב סאסי יהונתן הכהן לרב הראשי של תוניסיה, רבי ישראל זיתון, ראו: הכהן, מלכי תרשיש, חלק ראשון, עמ' קנח-קס. המכתב עצמו נמצא בעמ' שלו-שלז.

				

				
					891	כ"ץ, מסורת הקריאה, עמ' כב-כג.

				

				
					892	הפסוק הפותח את החיבור הוא מתהילים (יז, ו): "אֲנִי קְרָאתִיךָ כִי תַעֲנֵנִי אֵל הַט אָזְנְךָ לִי שְׁמַע אִמְרָתִי". הבית השני למשל פותח בצירוף דוד נעים זמירות ישראל, מורכב מאקרוסטיכון דוד, נשען על זכותו של דוד המלך וחותם בפסוק הקושר בין דוד לשירה: "וידבר דוד לה' את דברי השירה" (שמואל ב כב, א). אפשר לטעון כי הבית השני בחיבור כולו מושתת על דוד המלך ורבי דוד הכהן. מבין עשרים ושלושה הפסוקים החותמים את בתי החיבור חמישה מתהילים (קכא, ב; נט, יב; עה, ח; יט, ד; קז, מג) ואחד כאמור משמואל ב הקשור במישרין לדוד המלך.

				

				
					893	שירי הקדש לרבי יהודה הלוי, ד, עמ' 1026-1027.

				

				
					894	דיואן שמואל הנגיד, עמ' 31-34.

				

				
					895	שמואל הנגיד דווקא משווה עצמו לדוד המלך בניגוד לרבי דוד הכהן המבקש להימנע מהשוואה זו.

				

				
					896	על פי שמואל א י, יא.

				

				
					897	מררי כאמור הוא בן לוי בן יעקב אבינו.

				

				
					898	בבלי, שבת, נו ע"א.

				

				
					899	הדבר ניכר בשני הבתים החותמים את החיבור, שירי דוד, עמ' כה (ע"ב)-כו.

				

				
					900	שמואל א טז, יד-כג.

				

			

		
	
			רונאל עטיה

			מכל מלמדיי השכלתי — בין רבותיו לתפיסותיו  של הרב כלפון משה הכהן

			הרב כלפון משה הכהן (1874-1950), בן למשפחת רבנים פעילים באי ג'רבה, שימש בתפקידי הנהגת הקהילה הג'רבאית בראשית המאה העשרים.901 התקופה מאופיינת כרוויה בשינויים תרבותיים המשפיעים על הקהילות היהודיות בתוניסיה ומאתגרת את הקהילה היהודית בג'רבה ואת העומדים בראשה. הרב כלפון פעל בכמה מישורים על מנת לשמר את אופיה המסורתי של קהילתו. בכלל זאת הוא עסק בתפקידי ההנהגה הרבנית ובהתאמתה לתנועת המודרנה,902 בכינון מערכת חינוכית מוסדרת ורלוונטית ובעידוד הכשרת דיינים ומנהיגים רבניים.903 בנוסף לפעולות שבהם נקט בתוך קהילתו, הוא עודד את בני קהילתו להיות חלק מתנועת הציונות שפעלה בתקופתו לקראת כינונה של מדינת ישראל.904 

			הרב כלפון יועד לגדולות בקהילתו עוד מגיל צעיר. כבר כשהיה בן עשרים וחמש הוא התבקש לקבל על עצמו את משרת החבר בבית הדין של ג'רבה. בתחילה הוא דחה את ההצעה בטענה שאינו רוצה ליהנות מן הציבור, זאת על אף ניסיונותיו הרבים של רבו רבי משה זקן מאזוז (1915-1851)905 לשכנעו לקבל עליו את עול הרבנות, ניסיונות שאף כללו איומים על כך שייענש מן השמיים על סירובו.906 לאורך השנים המשיכו לזרום אליו הצעות לשמש בתפקידים רבניים שונים הן בקהילתו והן מחוצה לה, לעתים גם בצירוף הבטחה לתגמול גדול ומכובד, אך הוא עמד בסירובו.907 בשנת 1917, בהיותו בן 43, הוא התמנה לבסוף לחבר בית הדין בג'רבה לצד הרב ציון כהן יהונתן (1931-1872)908 והרב מרדכי אמייס כהן (1974-1886),909 בן דודו מצד אביו, זאת רק למספר שעות ביום ובתנאי שלא יכהן בתור ראש בית הדין אלא רק כשלישי בדין. בפועל התנאים לא התקיימו, וכל היום הוא עסק במשרתו הרבנית, כאשר כמעט כל עול בית הדין של הקהילה היהודית בג'רבה מוטל על כתפיו. פעמים מספר הוא אף שקל להתפטר עקב מצבו הבריאותי ומפאת הקושי לעמוד בעומס העבודה.910 בשנת תשצ"ה (1935), לאחר פטירת אב בית הדין ורבנים נוספים, קיבל על עצמו הרב כלפון את תפקיד אב בית הדין ובו שימש עד יום מותו. פועלו ניכר בתקנות שתיקן בכדי לשמר את אופיה הדתי של הקהילה בג'רבה.

			התקופה שבה שימש הרב כלפון בתפקידי ההנהגה הרבנית מאופיינת בשינויים תרבותיים רבים. עוד מראשית דרכו הרבנית הוא היה ער לנעשה בסביבתו, ובשנת 1915 הוא פרסם "קריאה" לאנשי הקהילה בג'רבה שבה התריע על מותם של חכמי הדור הקודם ועל החובה להעמיד תלמידי חכמים שימלאו את מקומם כדי לשמר את דרכה של הקהילה. יש לשים לב להקשר דבריו תחת הערך "לימוד", שבהמשכם הוא פרט את דרכי הלימוד הנכונים לפיתוח מנהיגות רבנית. אפשר להניח שהוא פרסם קריאתו דווקא בהקשר לתהליכי הלימוד, לאור החשיבות שראה בנושא זה. הנחה זו מתעצמת במיוחד לאור העיתוי שבו פורסמו דבריו — בסמוך לשנות כהונתו הראשונות כחבר בבית הדין בג'רבה ולאחר פטירת השדרה הרבנית שהנהיגה את הקהילה הג'רבאית עד לשנים אלו:911

			יבין המבין וישכיל המשכיל כי בימינו אלה תורתנו הקדושה ירדה פלאים עשר מעלות אחורנית אין דורש ואין מבקש ואין מחזיק בידה מכל בנים ילדה. רבותינו הראשונים אשר בית ישראל נשען אליהם נלקטים אחד אחד בהגיע תור ימי חייהם ואין איש שם על לב למלאות את המחסור להגדיל תורה ומהגדיים יהיו תיישים. ובעת הצטרך העיר או המדינה לבעל הוראה יחפשוהו כמטמונים ולא ימצאוהו אחרי כי הוא לא הוכן לזה והם לא עזרו לו להכינו. שלושה המה מטיבי צעד חכמים מחוכמים היו פה אי ג'רבה יע"א ובעוונות הרבים משנת תר"ע לפרט גדול עד שנת תרע"ה לפרט קטן912 ספו תמו ואינם כי לקח אותם אלוהים. איה ואיפוא הרב המופלא וכבוד ה' מלא סיני ועוקר הרים, מרביץ תורה משיב מלחמה שערה החה"ש הדו"מ והכולל כמוה"ר רבי יעקב הכהן זצוק"ל וזיע"א (הרב מעיל יעקב). אנה ואיה רבין חסידא, כלילא דורדא סבא קדישא, חסידה ופרישה, הרב המובהק ואח לברק סובר הרזים החה"ש הדו"מ והכולל כמוה"ר רבי דוד הכהן זצוק"ל וזיע"א. איפוא ואיה איש שהכל בו ראש אב בית דין מקודש הרב הגאון מבצר עוז ומגדול נר ישראל עמוד הימיני פטיש חזק כמוה"ר רבי משה זקן מאזוז זצוק"ל וזיע"א. הלא כולם נסעו אל בית מועד לכל חי ומה היה האם הושם לב להגדיל תורה ולהיות מהגדיים תיישים? לא! לא! ואין כל פלא על שאר עמא דארעא כי לא ידעו איך ובמה לתקן וחושבין כי כן דרך העולם דור הולך ודור בא.

			הרב כלפון מזכיר בדבריו שלושה חכמים ששימשו כשדרה הרבנית המשמעותית בקהילה הג'רבאית: הרב יעקב הכהן (1910-1852), הרב דוד הכהן (-1913?) ורבי משה זקן מאזוז (1915-1851). על פי דבריו, שלושת הרבנים הללו עסקו עד לתקופה זו בעיקר בעיצוב דרכה של הקהילה היהודית בג'רבה בהתמודדותה עם אתגרי התקופה. כפי הנראה מהקשר הדברים שכתב, משהחל את צעדיו הראשונים בתפקידי ההנהגה הרבנית בג'רבה, ביקש הרב כלפון להמשיך את הדרך שהתוו. בהתאם לכך, ניתוח תפיסות העולם ופועלם של שלושת הרבנים שהוא מזכיר בדבריו, יכול להאיר את העקרונות שעליהם גדל ושעליהם הוא התבסס לביצוע הפעולות בקהילתו. על ידי חילוץ העקרונות שהדגישו הרבנים בני הדור הקודם לו, נוכל לעמוד על התפיסות שביקש הרב כלפון להמשיך ולשמר בקהילתו כמנהיג רבני. יתר על כן, בהתאם לכך נוכל גם להצביע על העקרונות החדשים שקידם בתפקידו כמנהיג הקהילה. ביטויים אלו יש בהם מן התפיסות הערכיות האותנטיות של הרב כלפון. הניתוח ייעשה באמצעות התחקות אחר דמויותיהם של שלושת הרבנים שהרב כלפון הזכיר. המקורות שבהם אעשה שימוש מתבססים על אזכורים הבאים לידי ביטוי בעיקר אצל הרב כלפון. אציג ביטויים בולטים מפועלם ומהשפעתם במרחב הציבורי, ואת הקשר שהיה לכל אחד מהם עם הרב כלפון. והשפעתם כגורם מעצב של התפיסות שהוביל בקהילתו. 

			הרב משה זקן מאזוז

			הרב משה זקן מאזוז (1915-1851) שימש כדיין בבית הדין בדיג'ת913 יחד עם הרב רחמים בוכריץ (-1913?)914 והרב דוד הכהן (-1913?).915 בסוף ימיו אף שימש כרב הראשי של ג'רבה במשך כעשר שנים. הרב משה היה דמות בולטת מאוד בעולם התורה בג'רבה, פסק הלכות והורה הוראות רבות, ועל הוראותיו ופסקיו סמכו בג'רבה גם בדורות שאחריו. לאחר מותו חיבר הרב כלפון שני דרושים שבהם כתב, שעל רבי משה יש לומר נוסח התפילה "אנשי אמונה אבדו", שכן הוא היה מגדולי החכמים ובפטירתו אין לנו תמורה. 

			הרב משה זקן מאזוז כתב כמה ספרים916 ובהם תכתובות עם רבנים מג'רבה ותוניס בנושאים הלכתיים רבים. הוא מתואר כלמדן ובקיא בש"ס ובפוסקים. תיאור לדמותו אנו מוצאים בתיעוד משנת 1906 לאור מפגש של פרופ' נחום סלושץ עם הרב מאזוז במסגרת ביקורו באי ג'רבה:917

			בעזרה מצאתי כמה מחכמי העיר ונכבדיה מסובים אל שלחן ערוך שהתקינו לכבוד האורח, כלם קמו על רגליהם בברכת ברוך הבא [...] הרהיבני מאוד קיבוץ זה של עשרות ת"ח, אנשי לבב ובינה יתרה, בפינה נדחת כזאת. למעשה כפר עני של שאלף וחמש מאות תושבים, מושב המכובדים הזה [...] תהיתי על קנקנם של היושבים, לימיני ישב רב העדה, רבי משה מאזוז, שנודע בשם ר' זקן סתם, והוא לא היה כהן, אלא סתם ישראל מילידי העיר הכבירה, אשר נתמנה לרב בעיר הכהנים [...] רבי זקן זכה להיות ראש לאריות גם משום יחוס עצמו וגם בזכות גדלותו בתורה ובמדות מצוינות. אף רשומו החיצוני אומר כבוד, קומתו גבוהה, מעיניו האפורות הכהות מאירה ארשת של תום ופקחות כאחד, מצחו מתולם קמטים קלים וממללים של איש הספר, ושלות צדיק נסוכה על פניו הנאצלים. הוא היה בשנות החמישים, הוא היה למדן בקי ופוסק בעל סברא ישרה ושכל טוב, על הפוסקים האשכנזים האחרונים היה אומר: "רבותנו הם ומפיהם אנחנו חיים". בעל לב יהודי רגיש נאמן ללשון הקדש ומסור לציון ומקראיה. הרבה תלמידים העמיד, ומהם נפוצו רבנים ומורים בערי היבשה.

			נחום סלושץ מתאר את הרב מאזוז כגדול בתורה ובעל ידע. אולם בנוסף לבקיאותו הרב מאזוז מתואר כמי שעסק באופן פעיל בלימוד ילדי הקהילה בג'רבה. על תכונות אלו עמד גם הרב כלפון בהספד שכתב לזכרו, ובו תאר אותו כדיין מומחה המשלב בקיאות לצד נעימות בולטת. הרב מאזוז מתואר כמי שהעמיד תלמידים רבים, שעל אף בקיאותו העצומה הוא ראה ערך דווקא בלימוד תלמידים קטנים — מה שמסייע למלמד ללמוד את הדברים הנלמדים באופן יותר טוב ומחזק את רמתם הרוחנית וגודר אותם מנפילות.918 

			הרב כלפון העריך את הרב מאזוז, ששימש כאב בית הדין וראש הקהילה בתקופה שבה עשה את צעדיו הראשונים בהנהגה הרבנית. ביטוי לכך הוא פנייתו של הרב כלפון אל הרב מאזוז כדי להתייעץ עמו אם להיעתר להצעה שקיבל מהקהילה בטריפולי לשמש בה דיין. בסופו של דבר הורה לו הרב מאזוז להישאר בג'רבה ולשמש בתפקיד זה בקהילתו.919 ביטוי נוסף להערכתו של הרב מאזוז את הרב כלפון ניכר בכך שיום לפני פטירתו הוא מסר לרב כלפון את כתב היד לקונטרס ביד משה920 וביקש ממנו להדפיסו לאחר מותו.921 לאחר פטירתו פרסם הרב כלפון קונטרס בשם אבל משה922 ובו תיאור מפורט של סדר ההלוויה, ההספדים ותיאור דמותו של הרב מאזוז. 

			הרב יעקב הכהן 

			החכם השני שמוזכר בדברי הרב כלפון הוא הרב יעקב הכהן גדישא (1910-1852). הרב כהן מילא תפקידים ציבוריים רבים ובסוף ימיו כיהן כרב ראשי באלחארא לכבירה כאשר באלחארא הצג'ירה923 כיהן הרב משה זקן מאזוז כרב ראשי. הרב יעקב היה אחד מתלמידיו הבולטים של הרב סאסי הכהן (1905-1831).924 הוא מתואר כדמות מרכזית, כמתואר במקרה שעליו מספר הרב כלפון, לפיו הרב יעקב נבחר לייצג את כל צורפי השוק היהודי אל מול "גדולי העיר ונשיאיה אילי הכסף והזהב הלוקחים מהממשלה את המס".925 פעולה זו נדרשה בעקבות מחלוקת שפרצה בין צורפי הקהילה היהודית לנציגי הרשויות שאחריה גזרו נציגי הרשויות על סגירת כל בתי המלאכה ברובע היהודי, שנמנעה בשל התערבותו. סוגיה נוספת שבה מילא תפקיד מרכזי היא במאבק כנגד כניסת רשת כי"ח לג'רבה, כשהוא ועוד כמה רבנים גזרו חרם על כל מי שיסייע לפתיחת בית ספר של כי"ח.926 נושא זה היה בדמו ממש, כעולה מעדותו של נחום סלושץ, המתאר את מפגשו עם הרב יעקב כהן בשנת 1906:927

			סוף סוף הגענו לביתו של הרב הראשי ר' יעקב כהן [...] איש אמיץ רוח, קטן קומה, גופו רזה, מזגו רוגש, מעיניו החודרות נשקפו זיקי בינה, הוא קבל את פני בנימוס, וכאשר נוכח מדברי כי רחוק אני מענייני פתיחת בית הספר (כי"ח), נחה דעתו ודיבר עמי ארוכות. הוא ישב בישיבה על מעין ספה נמוכה ומסביב לו תלמידי חכמים זקנים וגם צעירים. 

			הרב יעקב מוזכר כמי שעוד בצעירותו הוכר כבעל יכולות לימודיות גבוהות. אלו באו לידי ביטוי בחיבוריו הרבים928 ובמיוחד בחיבורו מעיל יעקב929 — חיבור ארוך ומקיף למסכת מעילה. מלבד תפקידיו הרבניים הוא שימש כדיין בבית הדין יחד עם רבו — ר' סאסי כהן יהונתן והרב יוסף ברבי (1919-1852).930 בנוסף לכל תפקידי ההנהגה הרבניים שמילא, הוא שימש כמלמד תלמידים. בדרוש שדרש הרב כלפון לאחר מותו,931 הוא מתאר שהוא ועוד מספר תלמידים ישבו לפניו ולמדו ממנו סוגיות ממסכת שבת ובנוסף הוא מכנהו "מורי ורבי". עוד הוא מוסיף בדבריו "כי הרבה תורה למדתי ממנו לפנים והאיר את עיני בלימוד הש"ס וחידושיו"932 הרב יעקב היה מבן החותמים על הקמת חברת תלמוד תורה שמטרתה לתמוך בתלמידים הזקוקים לסיוע בכדי שיוכלו להמשיך ולהתמיד בלימודיהם ואף היה מבין הפעילים המרכזיים שדאגו לתרומות מעשירי הקהילה למטרה זו.933

			הרב דוד הכהן

			החכם השלישי הוא הרב דוד גישא הכהן שנפטר בשנת תרע"ג (1913).934 הרב דוד, גם הוא תלמיד בולט של הרב סאסי כהן יהונתן, חיבר את הספרים: שירי דוד, דברי דוד, שלום דוד935 ושימש בסוף ימיו כדיין בדיג'ת יחד עם הרב רחמים בוכריץ והרב משה זקן מאזוז. הרב דוד נודע כמורה ומלמד תינוקות. בהספידו את הרב דוד, תאר הרב כלפון את אופן הלימוד שייחד אותו:

			ודרך לימודו לתלמידים היה בחשק ורשפי שלהבת יה מלמד להם את הדבר ההוא בביאור מספיק ועוד חוזר ושונה את הדבר לתלמידיו כמה וכמה פעמים עם כל אחד עד אשר יבינו [...] והיה מלמד להם ברוב העיתים גמרא ובעיתים ידועות לפעמים חכמת הדקדוק ולפעמים חכמת העיבור ולפעמים דברי הדרשנים ומורה להם את הדרך לחדש חידושים בתנ"ך ובגמרא. ומלמד אותם דרכי ונתיבות כתיבת החידושים ואיך האופן לדרוש ברבים ולהוכיח את העם בשער [...] ואם יאמרו לפניו תלמידיו איזה דבר מחידושיהן כקטון כגדול היה מראה להם פנים צהובות להלהיב לבבם ולהביאם אל השלמות. גם היה קובע להם עיתים ללמוד בספרי המוסר היראה ואהבה ליראה את ה' וללכת בדרכיו כי זהו היסוד והעיקר.936

			בהמשך ההספד מתאר הרב כלפון את סדר הלימוד שהנהיג:

			והנה כל העם מקצה מקטון ועד גדול יעידון יגידון כי עם שהיה מתעסק בלימוד התינוקות מתחילה תנ"ך וגמרא ואחר כך בלימוד הגמרא לבד וגם היה דן בין אדם לחברו וגם היה מורה.937 

			הרב דוד היה אחד המורים הבולטים שלימדו בג'רבה. הוא נפטר ללא ילדים והשקיע את מירב זמנו וכוחו בחינוך. עבודתו נעשתה במסירות רבה והתאפיינה בנעימות שהשרה על תלמידיו וביכולתו ליצור אצלם סקרנות ורצון להצטיין. הרב דוד פעל להנגיש את הלימוד לכלל התלמידים על ידי כך שדאג לתרומות עבור משפחות תלמידים חסרי אמצעים ולרכישת ספרי הלימוד עבורם.938 הוא מתואר כמי שהשאיר אחריו בוגרים רבים שלמדו ממנו תורה ועסקו בתפקידי הנהגה רבנית, ובכלל אלה דיינים, מורים ומרביצי תורה.939 

			לצד לעבודתו החינוכית הענפה שימש הרב דוד כדיין ופוסק ומותו הותיר ככל הנראה חלל גדול. חסרונו השפיע ככל הנראה על איכות הכשרת התלמידים ועל הצורך בהסדרת תכנית מוגדרת ושיטתית בהתאם לעקרונות שהנהיג. הרב כלפון, בהספידו את הרב דוד, הצביע על השיטתיות שאפיינה את אופן הלימוד שהוביל רבי דוד, ועל מבנה מוגדר בהתאמת תכני הלימוד לגיל הלומדים. סדר הלימוד היה מודולרי, החל מלימוד תנ"ך בגילאים הצעירים, שילוב לימוד גמרא בשלבים מאוחרים יותר והתמקדות והעמקה בכיתות הגבוהות. הרב כלפון חשף את "נושאי ההעשרה" שנלמדו בנוסף ללימוד הגמרא, החל מלימוד דקדוק, דרך לימוד מוסר וחוכמת העיבור. נוסף על כך הציג הרב כלפון את אופן הלימוד של הרב דוד המקדם פיתוח סברה עצמאית, חידוש חידושים מתוך העמקה בשילוב כתיבה והרצאה.

			דמותו של הרב דוד מצטיירת כמרכזית במיוחד בקהילה היהודית בג'רבה. ביטוי לכך אנו מוצאים בקריאתו של הרב כלפון להוציא ספר קונטרס שיעסוק ב"תרומת מדותיו ותולדות חייו בשם בני דוד".940 משאלתו של הרב כלפון התממשה באופן שונה מעט בספר חסד ואמת,941 שבו רוכזו ההספדים הרבים שנאמרו לאחר מותו של הרב דוד. הרב דוד והרב יעקב היו דמויות מפתח בקהילה הג'רבאית ככלל ובחייו של הרב כלפון בפרט. שניהם שימשו כמלמדים ומורי הוראה מובילים, הטמיעו שיטת לימוד והיו פעילים מאוד בקהילה. אפשר לעמוד על הקשר בין שני הרבנים, שהתחנכו בבית מדרשו של הרב סאסי הכהן יהונתן ולהניח שתפיסת עולמם הושפעה רבות מדמותו של רבם. 

			להלן אדון בדמותו של הרב כהן יהונתן סאסי מעתוק על מנת לעמוד על הרקע שבו התחנכו שיוכל לשפוך אור על שיטת הלימוד שהוביל הרב כלפון בתקופה מאוחרת יותר.

			הרב כהן יהונתן סאסי מעתוק

			הרב סאסי הכהן נולד בשנת 1831, וכבר בילדותו ניכרו יכולותיו הלימודיות הגבוהות. והוא למד בישיבה המצוינת של רבי יצחק חורי (-1868?),942 ראש הישיבה, רבי יצחק, היה עשיר ועזר לתלמידים ולחכמים נצרכים. בראותו את יכולותיו הלמדניות של הרב סאסי, הוא סייע לו מבחינה כלכלית ואף השיא לו לאישה את בתו. הרב סאסי חיבר ספרים רבים,943 רובם חידושים בש"ס, שו"ע ושו"ת, ועל כך כתב הרב כלפון בהקדמה לספרו של הרב סאסי: 

			הנה הרב הגדול זצ"ל כמעט לא קבע זמן ללמוד דרושים, כי רק אל ש"ס ופוסקים תמיד פניו נועדות ובהם הרחיב והאריך והנם כתובים, ועל כל פנים לפעמים ופרקים בעברו בין בתרי הדרושים ראה לו איזה דבר חדש רשמו על גליון.944 

			הרב סאסי עסק רבות במלאכת ההוראה. תחילה לימד תינוקות של בית רבן ולאחר מכן לימד במשך כארבעים שנה תלמוד בדגש על סדר הלימוד על פי הגפ"ת (גמרא, פירוש רש"י, תוספות) בבית הספר. בהסכמה לספרו זרע דוד כתבו עליו רבני ג'רבה: 

			כארבעים שנה היה מרביץ תורה בישראל פה אי ג'רבה וכמעט כל הרבנים והחכמים יצקו מים על ידו מהם עמדו בחייו ואחריו לשרת בקודש רבנים ומורים ומהם היו תחתיו מרביצי תורה בישראל ובצדק על כל כיוצא בזה יאמר כי כל העיר מקצה וכן כל כפריה וגלילותיה, הנם תלמידיו ותלמידי תלמידיו.945 

			בשנת 1868 התמנה הרב סאסי לדיין ובשנותיו האחרונות שימש כראש אב בית דין בג'רבה עד מותו בשנת 1905. הרב סאסי היה אחד המטמיעים הראשונים של שיטת הלימוד המכונה העיון התוניסי במוסדות הלימוד בג'רבה, ועל כך כותב רבי שושן מאזוז:946

			וברובע הגדול הנקרא חארה כבירה הרב שהקים את דגל התורה והרביץ תורה בישראל ולימד חכמת ה"עיון התוניסי" הוא מוז"ק947 סבא דמשפטים כמה"ר רבי סאסי הכהן יהונתן ז"ל [...] והוא למד תורה אצל מוה"ר הרה"ג רבי כליפה עידאן [...] ואחר כך למד עוד חכמת ה"עיון התוניסי" אצל רבי יצחק צדיקה [...] שהוא למד חכמת העיון בתונס אצל בנו של מוה"ר הגאון הגדול כמה"ר ר' יצחק טייב ז"ל [...] וגם למד בתונס בעת שנסע לשם עם ידידו מוז"ק מוה"ר הרה"ג רבי מנחם מאזוז ז"ל ולמד חכמת ה"עיון התוניסי" הנזכר ולימד התלמידים דרך העיון הנזכר והיו לו הרבה תלמידים. ומגדולי תלמידיו מוה"ר הרה"ג מעוז ומגדול סיני ועוקר הרים כמוה"ר ר' יעקב בן אברהם הכהן ז"ל.

			מהמקור שלפנינו אנו רואים ששיטת הלימוד המכונה "העיון התוניסי" התבססה בג'רבה בהדרגה רק במאה התשע־עשרה, בעקבות מגעים של לחכמי האי עם חכמי תוניס או עם חכמים שלמדו קודם לכן בתונס. חכמי ג'רבה והרב סאסי בראשם אימצו את שיטת הלימוד, הטמיעו אותה והחלו ללמדה ולהפיצה. הרב סאסי שימש כמלמד במשך ארבעים שנה באינטנסיביות רבה עד שבג'רבה מעידים שכל חכמי ג'רבה למדו בצורה זו או אחרת ממנו. 

			התנגדות למוסד לימוד של כי"ח

			הרב סאסי נודע בהתנגדותו החריפה לפתיחת בית ספר של רשת כי"ח בג'רבה. הרב סאסי, יחד עם רבנים נוספים בג'רבה, תיקן בשנת 1904 תקנת חרם על כל מי שיעזור לפתיחת מוסד של רשת כי"ח. בנימוקיו העלה את חששו מפני התבוללות של התלמידים שילמדו בבתי החינוך של רשת כי"ח ומההתרופפות בקיום תורה ומצוות בעקבות הלימוד במוסדות אלו, וציין את החשיבות שבהמשך לימוד מסורתי ואת העובדה שהחינוך הג'רבאי המסורתי הצליח להעמיד בוגרים המשמשים במשרות הוראה, חזנות ושחיטה בקהילות רבות בתוניס ובטריפולי, מגמה שעליה ביקשו חכמי ג'רבה והרב כלפון לשמור. 

			בשנת 1905 פנה רבה הראשי של תוניסיה, הרב ישראל זיתון, אל רבני ג'רבה בניסיון לשכנעם לפתוח בית ספר של רשת כי"ח, משלושה טעמים:

			א.	השפה הצרפתית היא האמצעי העיקרי להשתלבות בתהליכי המודרניזציה ולקידום חברתי וכלכלי.

			ב.	כי"ח תוכל לעזור להם בעת צרה בתחום המדיני בשל קשריה עם השלטון הקולוניאלי.

			ג.	הקמת בית ספר צרפתי בג›רבה, מהלך שלדעתו, הרבנים לא יוכלו למנוע, תהיה סכנה גדולה יותר ליהדות ג'רבה מאשר הקמת בית ספר מטעם כי"ח.948

			הרב זיתון המליץ בפני רבני הקהילה הג'רבאית לשתף פעולה עם חברת כי"ח ולקדם פתיחת בית ספר מודרני באי ג'רבה. התגובה שזכה לה מרבני הקהילה בג'רבה מלמדת רבות על התפיסות החברתיות שרווחו באותה עת בקהילה היהודית. בתשובתו מכ"ח באלול תרס"ד, 8.9.1904, כותב רבי סאסי מעתוק הכהן יהונתן כך:949

			ידידנו הרב הכולל והמופלא [...] רבי ישראל זיתון נרו יאיר כאור שבעת הימים. רב מובהק!... מצב עירנו הנוכחית יאלצנו מאוד לבלתי נטות אחרי זה [...] יען מאז ומכבר וגם עתה מטרתנו ומטרת כל העירה העי"א רק להדריך בניהם על ברכי התורה הכתובה והמסורה ומידי יום עת רגלי אחדים מפה יעמדו מקיר העיר וחוצה להתהלך באשר יתהלכו נפשם תשקע ממש בתהומי יגון ומצר על החדשות בארץ אשר כמה מוסרות נותקו והרבה עבותות הושלכו, אם חוסר לימוד התורה המסורה מדור לדור אשר באמת לולא היא עמדו קרסולינו חלילה מני נתיב ודרך מזה אלפי שנים ולא עמדנו עד כה מובדלים מכל העמים אשר על פני האדמה [...] כי רק היא שעמדה לאבותינו ולנו [...] עין רואה ואזן שומעת כל דורש כל מבקש רק ללמוד הלשונות והמדעים או עוד גם כתובי תנ"ך ומעט משפתינו העברייה, אם חילול שבת קדש [...] ורק בימינו אלה נעשה הדבר בהיתר חלילה לכמה וכמה אשר לא גדלו על ברכי התורה והמצווה, אם תגלחת הזקן בתער אשר בעוונותינו הנזהר בזה לפני דורשי חדשות לאיש חסיד שוטה יחשב, אם התבוללות בעמים אשר עד כה איש איש לבית אבותינו היינו בכל ארבע כנפות הארץ [...] ויקחו נשים מכל אשר בחרו... יש אשר הרימו יד אם חיבוק חיק נכריה ושתיית יין האסור [...] ובכן אחינו וידידינו איך לא תלהט נפשי גחלים ולבבי לא יקוד כיקוד אש על אלה והדומה ואיך חלילה אתן יד ואוזן קשבת אני או העדה הי"ו [...] וגם לדורות ולימים יבואו צר לנו פן לא ישקיפו אל אשר השקפנו ותהייה התורה חס ושלום שכוחה נטושה דורש אין לה. לכן קמנו והתעודדנו בשם ה' צבאות וגזרנו בגזירת עירין [...] בכח חרם חמור לבלתי היות במחננו [...] שום אשכולה בשום צד ואופן למען יהיה זה גדר וסייג לתורתנו הקדושה והמסורה לבלתי יחסרו ולבלתי יבטל מהם דבר חלילה. מה גם כי עין רואה כי תהילה לאל יתברך מדי שנה בשנה פה העירה גדיים נעשים תיישים ראו ב"המאסף" ו"תורה מציון" ועוד ספרים בדפוס ויותר ויותר מהנה בכתבי היד מאנשי העיר: מוריה, שופטיה, מסדרי גיטיה וחליצותיה, שוחטיה חזניה מלבד כהנה וכהנה בכמה עיירות וכפרים, הקרובים והרחוקים, העיר הגדולה טריפולי — הראב"ד לה כמה עשיריות שנים היה מילידי פה, כמוה"ר רבי חיים כהן זצ"ל, גפצה רבי חי כהן דיין הי"ו, זרזיס רבי שלום כהן דין, בן גרדאן רבי ניסים עידאן דין אשר כל אלה ילידי עירנו וכמותם כמה עשיריות פעמים מלמדי תינוקות, חזנים, שוחטים וכדומה נפוצים בהרבה כפרים ועיירות. האם בהכולג' נמצאים כאלה?! [...] איה נא הוא המורה או החכם אשר רק על ברכי הכולג' דרך? [...] על כל אלה אני אומר כעת: נצח! סלה! לא תהייה כזאת בישראל פה. 

			התגובה החריפה והחד־משמעית של רבי יהונתן לפתיחת בית ספר מודרני בג'רבה הופנתה כאמור אל הרב זיתון. בין הסיבות להתנגדותו הוא מציין את הסכנות הכרוכות בפתיחת בית ספר מודרני באי ואת ההשלכות של מעשה זה על כלל הקהילה היהודית בג'רבה. אפשר לחלק את דבריו לשני חלקים עיקריים:

			בחלקו הראשון של המכתב מפרט רבי יהונתן את הסכנות האורבות לקהילה היהודית בג'רבה מבחינה דתית. חששו נובע בין היתר מהמציאות הקשה ששררה בקהילה היהודית בתוניס ובקהילות יהודיות נוספות לאחר פתיחת מערכת חינוך מודרנית בהן. בדבריו הוא מציין את הבערות התורנית שנגרמה מכך שתוכנית הלימודים בבתי הספר המודרניים שמה דגש על לימוד שפות הזרות ומדעים, וכתוצאה מכך רק זמן מועט מושקע בלימוד מקצועות קודש, שמסתכם בלימוד פרקי תנ"ך ומעט עברית. מציאות זו גורמת לחוסר ידיעה בהלכה ופרטיה ולאי הקפדה על מצוות. בין היתר מזכיר הרב יהונתן חילול שבת, גילוח בתער, קרבה אסורה לנשים נידות ואף לנשים לא יהודיות ועוד. הנימוק העיקרי של רבי יהונתן בחלק זה של מכתבו הוא שבעקבות ההשלכות השליליות של בתי ספר מודרניים בקהילות שונות, חשוב לקבוע גדרות וסייגים כדי שהמצב הרוחני של הקהילה היהודית בג'רבה לא ייפגע גם הוא.

			בחלקו השני של המכתב מציין רבי יהונתן את כוחה של הקהילה היהודית בג'רבה ואת האיכות התורנית של בוגרי מערכת החינוך שלה. כתוצאה ממערכת החינוך הטובה צמחו בג'רבה דמויות תורניות רבות: רבנים, שוחטים, חזנים ועוד — "גדיים שנעשים תיישים", בני הקהילה חיברו חיבורים תורניים רבים ותשובות הלכתיות, וספרים רבים הודפסו ועתידים להיות מודפסים. נוסף על כך, רבי יהונתן מציג לרב זיתון את ייעודה התרבותי, החברתי והחינוכי של הקהילה היהודית בג'רבה ואת יכולתה להעמיד תלמידי חכמים שימלאו משרות רבנות וינהיגו גם בקהילות יהודיות אחרות. לטענתו האינטרס של הרב זיתון צריך להיות זהה לזה של מנהיגי הקהילה היהודית בג'רבה, שכן שמירה על מערכת חינוך מסורתית בג'רבה ומניעת כניסת גורמים חיצוניים אליה תשרת את כלל האוכלוסייה היהודית בתוניסיה ובסביבותיה.

			הרבנים שהצגנו לעיל שימשו כדמויות מרכזיות בעיצוב התפיסות בקהילה היהודית בג'רבה, ולא מן הנמנע שפועלם הרב השפיע על עיצוב דעותיו של הרב כלפון. היותו סמוך על ברכיהם כתלמיד הוסיפה למידת החשיבות שראה בפועלם הציבורי. אולם לא רק בכך מסתכם הקשר של הרב כלפון עם הרבנים: שניים מבין הרבנים עמדו בקשר הדוק מאוד עם אביו של הרב כלפון, ש שהחזיק אותם ואפשר להם ללמוד תורה ללא דאגות כלכליות. בתמורה לתשלום שהעביר אביו של הרב כלפון לשני הרבנים, הם השקיעו בחינוך בנו. 

			מחזיקי ומרביצי תורה

			בהספד על אביו מזכיר הרב כלפון שהרב דוד הכהן והרב יעקב הכהן שימשו כרבותיו ולימדוהו, וניתן להניח שהשפיעו רבות על עיצוב אישיותו ותפיסותיו של הרב כלפון:950

			ובימי עושרו (של אביו) היו לו שני מחזיקים (שני תלמידים שבהם תמך כלכלית) רבנים גדולים שהרביצו תורה בישראל והם רבי יעקב הכהן זצ"ל אשר רבים וכן שלמים הוא רק אשר האיר את עיניהם בנתיבי העיון וחיבר כמה חיבורים המאירים עיני התלמידים בעיון מהם נדפס ספר מעיל יעקב וזולתו ורבים עודם בכתב יד [...] והשני הרב רבי דוד הכהן זצ"ל אשר הרביץ תורה בישראל להרבה תלמידים ולהרבה בעלי בתים וחיבר כמה חיבורים. ושניהם זכו להיות דיינים ומורי הוראה בישראל.

			התמיכה הכלכלית שקיבלו הרב יעקב והרב דוד מרבי שלום כהן, אביו של הרב כלפון, שופכת אור על הקשר ההדוק שהיה לשני הרבנים עם משפחת הרב כלפון. שיטות הלימוד שאותן קידמו, התפיסות החינוכיות שבהן דגלו והתפיסות החברתיות שבהן צידדו, מעידות על תפיסת העולם החינוכית והחברתית שעליה גדל הרב כלפון בביתו וככל הנראה השפיעו רבות על החלטותיו ועל המדיניות שהחיל על הקהילה הג'רבאית בנושאי החינוך השונים בעת ששימש כראש הקהילה. 

			ומתלמידי יותר מכולם — בין תפיסות הרב כלפון לתפיסות רבותיו

			הפירוט ביחס לדמויות הרבנים שהזכיר הרב כלפון בדבריו, שופך אור על התפיסות והעקרונות שעליהן גדל, ושניתן להניח שהיו עבורו משמעותיות בגיבוש תפיסת עולמו ובבחירת הפעולות שבהם נקט בהתמודדויותיו במסגרת תפקידי ההנהגה הרבנית שבהם הוא שימש בקהילה בג'רבה. העקרונות שעליהם התחנך הרב כלפון על ידי רבותיו אף מאפשרים לעמוד על אלה שהרב כלפון פיתח. להלן יוצגו העקרונות הללו ויובלטו החלקים שהגה הרב כלפון בעצמו.

			א.	התבססות שיטת לימוד בקהילה היהודית בג'רבה: הביטוי הבולט ביותר המשותף לכל הדמויות הרבניות שהוצגו לעיל הוא בנושא הטמעת שיטת הלימוד. חשיבות של הטמעת שיטת הלימוד והערך הרב שראו בשיתוף כל ילדי הקהילה בלימוד מוצא מקום מרכזי בפועלם, הגם שעסקו במקביל בתפקידי הנהגה רבנית, פסיקה ודיינות. נראה שהדמות הבולטת ביותר בהקשר לכך היא דמותו של הרב סאסי כהן יהונתן, שככל הנראה פעל באופן חלוצי להטמעת שיטת העיון בלימוד הגמרא. הרב סאסי נפטר בשנת 1905, אולם תלמידיו, הרב יעקב הכהן ש"חיבר כמה חיבורים המאירים עיני התלמידים בעיון",951 והרב דוד הכהן ששימש שנים רבות כמלמד כמובא לעיל, המשיכו את פועלו. ולאחר מותם בין השנים 1915-1910, יצא הרב כלפון בקריאה לקהילה בג'רבה להמשיך בהטמעת הלימוד בקרב ילדיה. 

			ב.	חיזוק מסגרות הלימוד והנגשתם לכלל הציבור: כהמשך לפעולות שנקטו הרבנים דוד הכהן ויעקב הכהן, ש שפעלו רבות למציאת מימון עבור תלמידים עניים, פעל גם הרב כלפון. הוא יסד קופה שתממן את לימודיהם של ילדי עניים — "ללימוד ילדי עניים כל היום".952 אמנם הרב כלפון אינו מרחיב בכתביו על התהליך של פתיחת הקופה, אך בהקדמה לספרו של רבי חי חויתה הכהן כתב על כך הרב כאדיר צבאן כך:953

			בשנת התרנ"ד כאשר ישבו רבניה הראשיים ביניהם הרה"ג הגדול הראב"ד כמוהר"ר ר' סאסי הכהן זצוק"ל [...] וראשי העדה על המדוכה איך אפשר להבטיח קיום והמשך שרשרת של חכמים וסופרים ולא תפסק חלילה תורה מישראל [...] יגעו ומצאו ליסד [...] בשם 'תלמוד תורה', לפי הצעתו של מו"ר ועט"ר הרה"ג הגדול מפו כמוהר"ר ר' כלפון משה הכהן זצוק"ל.

			קופה זו הוקמה במטרה לאפשר לכלל ילדי הקהילה הג'רבאית, לרבות ילדים ממשפחות עניות, ללמוד במסגרות החינוך התורניות, לאחר שקודם לכן לא יכלו לעמוד בתשלומים עבור המורים המלמדים. שאיפת המנהיגות הרבנית הייתה לשלב את כל ילדי הקהילה במסגרות הלימוד באופן קבוע. הרב כלפון המשיך במדיניות הזו ובהתאם לכך מיסד את קופת אור תורה. 

			ג.	כניסת גורמים חינוכיים חיצוניים: תחילת כהונתו של הרב כלפון כראש הקהילה היהודית, מעלה תמונה של גישה המתנגדת לכניסת גורמים חינוכיים חדשים לאי. הדמויות הרבניות שאת דרכן הרב כלפון ביקש להמשיך היו דומיננטיות בהתנגדותן לכניסת גורמי חינוך חיצוניים. השדרה הרבנית בקהילה היהודית בג'רבה בחרה בגישה זו, על אף שראשי הקהילה היהודית בתוניס פעלו באופן שונה ואף ניסו להשפיע על הרבנים בג'רבה לנהוג כמותם. לאור תהליכים אלו התחיל הרב כלפון לשמש כמנהיג הקהילה בג'רבה ומתוך הקשרים אלו הוא התווה את המסגרת החינוכית עליה מוסבים דברי. 

			הצגת הפעילות של המנהיגים הרבניים קודם כניסתו של הרב כלפון לתפקידי ההנהגה הרבנית בקהילה, אפשרת לאפיין את הפעולות שבהם נקט כהמשך ישיר להלך הרוח שהיה נהוג בה. ניתוח זה גם מדגיש את הפעולות שהרב כלפון קידם בקהילתו באופן ראשוני. להלן אציג שני תחומים עיקריים שבהם פעל.

			א.	פיתוח תכנית לימודים סדורה: פיתוח המצוינות הלימודית בקרב כלל התלמידים בג'רבה תפס מקום נכבד עוד בתקופה שקדמה לרב כלפון. הרבנים שהוזכרו לעיל עסקו במלוא מרצם בלימוד ילדי הקהילה בג'רבה, תוך שהם מקדישים לכך שעות רבות. הם מתוארים בריבוי התלמידים שלמדו אצלם, אולם מנגד נראה שפעולותיהם לא נעשו באופן ממוסד. בהקשר לכך נראה שעיקר חידושו של הרב כלפון הוא מיסוד והסדרת תהליך הלמידה לכדי תכנית לימודים שיטתית ומובנית המחולקת לרמות ויעדים. מטרתו הייתה ככל הנראה ליצור אחידות בין המורים שלימדו בקהילה היהודית בג'רבה ולהרחיב ככל שניתן את מעגל הלומדים בשיטות אילו.954 

			ב.	קומה להכשרת פוסקים ודיינים: בנוסף להגדרת התהליכים הלימודיים המצופים הן מהמורים, הן מהתלמידים ואף מההורים, פעל הרב כלפון להסדרת תהליך פיתוח המנהיגות הרבנית. לאור זאת הוא הגה קומת לימוד חדשה להכשרת פוסקי הלכה, המבוססת על סדרי הלימוד שהיו קיימים בקהילה. קומת הכשרת פוסקי ההלכה בתכניתו של הרב כלפון הייתה חדשנית הן ביחס לסדרי הלימוד שהיו נהוגים קודם זמנו והן בשיטות הלימוד המיושמות בה. קומת לימוד זו הייתה אמנם מיועדת לאליטה הלמדנית ונועדה לפתח עתודה רבנית של פוסקי הלכה ומורי הוראה בקהילה הג'רבאית ואף מחוצה לה, אולם היא הדגישה את החשיבות שראה בהכשרת מנהיגות רבנית באופן מוסדר ושיטתי. 

			ג.	התנועה הציונית: גישתו של הרב כלפון בנושא התנועה הציונית היא חדשנית ומקורית. תקופת כהונתו התאפיינה במעבר מחברה מסורתית לחברה מודרנית שניצניו החלו להגיע לג'רבה, מעוז השמרנות, והאידיאולוגיה החברתית והדתית שלו הושפעה מהתמורות חברתיות והמדיניות שהתרחשו בתקופתו בחיי עם ישראל וארץ ישראל. תמורות אלו לא השפיעו על תמיכתו של הרב כלפון בתנועה הציונית, הגם שהיא הובלה על ידי אנשים שאינם דתיים. הרב כלפון ראה בציונות חלק מתהליך של גאולה בדרך הטבע, הוא היה חבר פעיל באגודה הציונית וכתב רבות בענייני המדינה היהודית בארץ ישראל. התייחסויותיו של הרב כלפון מעוררת סקרנות, שכן על אף שהוא שימש כמנהיג קהילה שמרנית, הוא לא חשש להביע את תמיכתו בתנועה שראשיה אינם שומרי מצוות. בהקשר לכך אפשר להניח שלרב כלפון הייתה אוטונומיה רבה בעיצוב תפיסת העולם בנושא התנועה הציונית, תפיסה שלא הושפעה ממה שהיה מקובל קודם לכן.

			סיכום

			דמותו ופועלו של הרב כלפון נחקרה בשנים האחרונות. הרב כלפון מאופיין בפעלתנות רבה בנושאים שבהם עסק במסגרת תפקידי ההנהגה שמילא בקהילה היהודית בג'רבה. תפיסת העולם של המנהיגות הרבנית שקדמה לרב כלפון, בדגש על מוריו הישירים, מבליטה את המגמות שקידם כהמשך אלהם ואת העמדות והפעולות שההגה בעצמו. 

			רשימת המקורות וקיצוריהם

			ספרות מקור

			הכהן, דרש משה = כלפון משה הכהן, דרש משה, דרושים לשבת זכור, ירושלים תשל"ז.

			הכהן, שואל ונשאל = כלפון משה הכהן, שואל ונשאל, בני ברק, מכון הרב מצליח, תשנ"ט-תשס"א.

			הכהן, פקד משה = פקד משה, נתיבות תשל"ח. 

			הכהן, ברית כהונה = ברית כהונה, בני ברק תש"ן, הוצאת מכון הרב מצליח.

			הכהן, תורה וחיים = תורה וחיים, נתיבות תשמ"ד, הוצאת אשר חדאד.

			הכהן, ברית כהונה = ברית כהונה, בני ברק תש"ן, הוצאת מכון הרב מצליח.

			ספרות מחקר

			בשן, קווים לדמותו = אליעזר בשן, ר' כלפון משה הכהן אב"ד ג'רבה, קווים לדמותו. בתוך: ש' גליק (עורך), זכר דבר לעבדך: אסופת מאמרים לזכר דב רפל, ירושלים תשס"ז, עמ' 82-69.

			דשן, חכמי טוניסיה בישראל = שלמה דשן, כתבי חכמי טוניסיה בישראל, מגמות כא, תשל"ה, עמ' 167-157.

			דשן, עירנו אי־ג'רבה = שלמה דשן, "עירנו אי־ג'רבה": התמודדותם של הרב כלפון משה הכהן ובני דורו עם ניצני המודרנה, אפרים חזן וחיים סעדון (עורכים), תרשיש: מחקרים ביהדות תוניסיה ומורשתה, רמת גן תשס"ט, עמ' 382-361. 

			הכהן, מלכי תרשיש = בנימין רפאל הרב כהן, מלכי תרשיש — תולדות רבני תוניסיה וחיבוריהם. נתיבות תשמ"ו, הוצאת המחבר.

			הכהן, מנחת כהן = חי חויתה הרב הכהן, מנחת כהן, ירושלים 1971.

			זוהר, אשרור דתי = צבי זוהר, אשרור דתי של הציונות כתנועה לאומית חילונית: פרק במשנתו של הרב כלפון משה הכהן. ישראל 2 (סדרה חדשה) (בעריכת מ' חזן). רמת־גן, המכון לחקר הציונות, אוניברסיטת בר אילן תשס"ב-תשס"ג, כרך ב', עמ' 125-107.

			חורי, יגדיל תורה = שלמה הרב חורי, יגדיל תורה. בתוך ספרו: חשק שלמה, תל אביב תשל"ח. 

			חרובי, האליטה התורנית = יובל חרובי, האליטה התורנית של העיר תוניס בעידן המודרני 1921-1873, חיבור לשם קבלת תואר דוקטור, אוניברסיטת תל אביב, תשע"ג.

			מאזוז, אנשי השם = שלום מאזוז, אנשי השם, נהריה תשמ"ב.

			מאמו, עיון = ראובן מאמו, עיון במחשבה הפדגוגית של הרב משה כלפון הכהן זצ"ל. מים מדליו, תשנ"ד, עמ' 170-145.

			מאמו, קווים מנחים = ראובן מאמו, קווים מנחים לתהליך הכשרת מורי הוראה במשנתו החינוכית של הרב משה כלפון הכהן זצ"ל. המאיר לארץ 65, תשס"ו, עמ' 469-459.

			מאמו, תהילה למשה = ראובן מאמו, תהילה למשה, פרקים במשנתו הציונית של הרב כלפון משה הכהן, ירושלים תשס"ט. 

			מאמו, משנתו ההלכתית = שי מאמו, משנתו ההלכתית של הרב משה כלפון הכהן מג'רבה כפי שהיא משתקפת בחיבוריו ההלכתיים "ברית כהונה" ושו"ת "שואל ונשאל", חיבור לשם קבלת תואר דוקטור, אוניברסיטת פוטסדם, גרמניה.

			נגר, ההנהגה = רבקה נגר, ההנהגה הדתית בג'רבה ויחסה לתמורות הזמן 1945-1915. חיבור לשם קבלת דוקטור לפילוסופיה. רמת גן, המחחלקה לתולדות ישראל, אוניברסיטת בר אילן, תשס"ח.

			נעים, הרב כלפון = ירון נעים, הרב כלפון משה הכהן מג'רבא בין שמרנות למודרנה. חיבור לשם קבלת דוקטור לפילוסופיה. רמת גן, המחלקה לתולדות ישראל, אוניברסיטת בר אילן, תשס"ט.

			נעים, רבני ג'רבא = ירון נעים, "רבני ג'רבא — האמנם יהדות חרדית בארצות האסלאם", מדעי היהדות 50 (תשע"ה), עמ' 113-83.

			סעדון, המאבק = חיים סעדון, המאבק על דמות החינוך היהודי בתוניסיה, בתוך: חינוך והיסטוריה הקשרים תרבותיים ופוליטיים, ירושלים: מרכז זלמן שזר לתולדות ישראל, 1999, עמ' 328-305.

			עטיה, חדשנות = רונאל עטיה, חדשנות חינוכית במשנתו של הרב כלפון משה הכהן מג'רבה. חיבור לשם קבלת דוקטור, רמת גן: אוניברסיטת בר אילן, תשע"ח.

			עטיה, מדוע = רונאל עטיה, "בין ציונות לגאולה — מדוע ויתר הרב כלפון משה הכהן מג'רבה על הזדמנות לעלות לארץ ישראל?", ציונות דתית ז (תשפ"ב), עמ' 218-207.

			פרג'ון־קדוש, בין הדלת למפתן = דינה פרג'ון־קדוש, בין הדלת למפתן — שינויים שחוללה תקומתה של מדינת ישראל בחינוך יהודי ג'רבה. נתיבות, מכללת חמדת הדרום, תשס"ט.

					901	על דמותו של רבי כלפון משה הכהן ועל הנהגתו נכתבו שתי עבודות דוקטור: נגר, ההנהגה; נעים, הרב כלפון; למשנתו ההלכתית ראו מאמו, משנתו ההלכתית. מהמאמרים שנכתבו עליו ראו למשל: בשן, קווים לדמותו; דשן, עירנו אי־ג'רבה; זוהר, אשרור דתי; נעים, רבני ג'רבא.

				

				
					902	ראו: נגר, ההנהגה; נעים, הרב כלפון.

				

				
					903	ראו: דשן, עירנו אי־ג'רבה; שוקד ודשן, דור התמורה; מסינג, החינוך; Ringel, A Third Way; עטיה, חדשנות חינוכית; פרג'ון־קדוש, בין הדלת למפתן; מאמו, עיון; Cooper, Skill-Based Program; Cooper, Goalsco.

				

				
					904	ראו בעניין: זוהר, אשרור דתי; מאמו, תהילה למשה.

				

				
					905	פירוט לדמותו יובא להלן בגוף המאמר.

				

				
					906	ראו: הכהן, שואל ונשאל, א', עמוד יב, הערה 6 וכן: עטיה, מדוע.

				

				
					907	בשנת 1917 קיבל הצעה מקהילת טריפולי ללמד תלמידים חצי יום ובחצי השני לשמש כדיין בבית הדין. הרב כלפון התנה את הסכמתו בכך שתמצא עבורו מלאכה כלשהי לפרנסתו ועל כן הדבר לא יצא לפועל. באותה שנה התמנה לחבר בית הדין בג'רבה. עוד בנושא ראו לעיל, הערה 19.

				

				
					908	שימש כדיין וראב"ד בבית הדין בג'רבה. הרב כלפון משה הכהן מתאר אותו בספרו (פקד משה, דרוש כ"ו) כענותן, אוהב שלום ולמדן בולט. בנוסף לתפקידו כדיין, נודע כדרשן מחונן. 

				

				
					909	מתלמידיו של הרב יוסף ברבי, שאצלו הוא למד, בין היתר, יחד עם הרב משה כלפון הכהן. שימש כאחד משני ראשי הרבנים הראשיים בג'רבה. 

				

				
					910	הכהן, שואל ונשאל, בהקדמה (ללא ציון מספרי עמודים).

				

				
					911	הכהן, תורה וחיים, א, מערכת למ"ד ערך לימוד, עמ' קעג.

				

				
					912	1909. פרט גדול מציין את השנים העבריות ללא ציון האלפים, פרט קטן מציין גם את מניין האלפים.

				

				
					913	כינוי לרובע הקטן בג'רבה.

				

				
					914	שימש כדיין בקהילה היהודית בג'רבה עד לעלייתו לארץ ישראל. נפטר בירושלים בשנת 1913.

				

				
					915	ראו הרחבה לדמותו להלן.

				

				
					916	להלן רשימה מחיבוריו: שערי משה — פסקי הלכה ושו"ת. מחולק לארבעה קונטרסים: ויאמר משה, קול משה, וידבר משה ויען משה, ג'רבה תרע"ג; שערי תורה — חידושים על הש"ס, ג'רבה תרע"ג; ויקהל משה — דרושים לשבתות השנה, ג'רבה תרע"ו; שפתי צדיק — דיני שבת ויו"ט; פי צדיק — דיני שאר ימים טובים; עיני צדיק — דיני שחיטה וטרפות, ג'רבה תרע"ו; צדיק ונשגב — שיטה על מסכת ביצה; ביד משה — חידושי הלכות, אגדות ודרשות, ג'רבה תר"ע. 

				

				
					917	סלושץ, האי פליא, עמ' 89-88.

				

				
					918	ראו: הכהן, פקד משה, דרוש ד'.

				

				
					919	"בשנת התרע"ג, בהשפעת ידידו ר' ניסים נחום הנ"ל שבא לטריפולי מא"י לרגל עסקיו נתבקש רבנו לבוא לקהילת טריפולי להרביץ בה תורה לתלמידים ולשמש כחבר בבי"ד. רבנו סירב אולם הם הפצירו בו מאוד ובקשו שלפחות יבוא לשם לניסיון ואם לא יסכים יחזור למקומו. רבינו לא יכל לסרב וברוב ענוונותו פנה להגאון ראב"ד ג'רבה ר' משה זקן מאזוז לדרוש בעצתו האם הגיע למידה זו שהוא ראוי להורות ואם יקבל משרה זו [...] ר' זקן השיבו במכתב שהוא מצטער מאוד על סירובו לקבל משרת הרבנות במשכורת בעירו ג'רבא ולדעתו מי שהרבים צריכים אליו כגון רבנו חייב לקבל עליו משרת הרבנות". עוד רמז לו הרב מאזוז שאם וילך לדון במקום אחר (טריפולי), לא מן הנמנע שלא יצליח "להפיק רצונו של עם הקהל הקדוש". ראו: הכהן, ברית כהונה, תש"ן, בהקדמה לתולדות המחבר (ללא ציון מספרי עמודים), וכן: הכהן, דרש משה, עמ' 37-35.

				

				
					920	ג'רבה תר"ע.

				

				
					921	הכהן, מלכי תרשיש, עמ' שמג.

				

				
					922	בתוך: מעשה בית דין — פסקי דין מחכמי ורבני תונס, ג'רבה תרע"ה. 

				

				
					923	החארא הכבירה — הרובע הגדול, החארא הצגירה — הרובע קטן.

				

				
					924	כהן יהונתן ר' סאסי מעתוק — מגדולי רבני ג'רבה, בסוך ימיו אף כהראב"ד ג'רבה. בהמשך תובא הרחבה נוספת בגוף המאמר.

				

				
					925	ראו: הכהן, פקד משה, דרוש ג'.

				

				
					926	הכהן, מלכי תרשיש, תשמ"ו, עמ' רצה.

				

				
					927	סלושץ, האי פליא, עמ' 80-79.

				

				
					928	להלן רשימה חלקית של ספריו: מעיל יעקב — חיבור על מסכת מעילה; בכור יעקב — דרושים ודינים; גן יעקב — חידושים על פסוקי תורה ומאמרי חז"ל; דברי יעקב — הוראות ופסקים על אורח חיים ויורה דעה; הליכות יעקב — הוראות ופסקים על אבן העזר וחושן משפט. נוסף לאלו ישנה רשימה של ספרים בכתב יד המופיעה בהקדמה לספרו מעיל יעקב: ויחי יעקב — חידושים על סדר מועד וזרעים; זכות יעקב — כללי הש"ס וחידושי אגדות הש"ס; חיי יעקב — חידושים לסדר נשים ונזיקין; טוב יעקב — לשונות בארוכה בפלפול בהלכות הש"ס רש"י ותוספות; ידי יעקב — חידושים לסדר קדשים וטהרות; כוכב יעקב — שיטה למסכת תענית; לקט יעקב — תוספות והגהות. 

				

				
					929	ג'רבה, תרע"ב.

				

				
					930	היה דיין בג'רבה יחד עם הרב הרב יעקב גדישא ורבו הרב סאסי כהן יהונתן. נודע במיוחד בריבוי תלמידיו ובהצלחתם בתפקידי ההנהגה הרבנית בקהילה היהודית בג'רבה. בין תלמידיו הבולטים: הרב משה כלפון הכהן והרב מרדכי אמייס הכהן. 

				

				
					931	הכהן, פקד משה, דרוש ג'.

				

				
					932	מובא בתוך: הכהן, מלכי תרשיש, עמ' רצז.

				

				
					933	ראו: חורי, יגדיל תורה א' ב'.

				

				
					934	על דמותו של הרב דוד גישא נכתבת בימים אילו עבודת דוקטור. 

				

				
					935	שירי דוד — עוסק בחכמת העיבור והדקדוק, ליוורנו תרמ"ב; דברי דוד — חידושי תנ"ך בדרך פשט, רמז, דרש וסוד, ג'רבה, ת"ש; שלום דוד — פירושים למקראות ומאמרי חז"ל, ג'רבה תרע"ו. 

				

				
					936	הכהן, פקד משה, דרוש ב' להספד עמ' קיד. 

				

				
					937	שם עמ' קטו.

				

				
					938	ראו בתוך: חורי, חסד ואמת, עמ' ה ע"א-י ע"א. 

				

				
					939	הכהן, פקד משה, דרוש ב' להספד, עמ' קיד.

				

				
					940	שם עמוד קיא.

				

				
					941	חורי, חסד ואמת, תרע"ו.

				

				
					942	שימש כדיין בקהילה היהודית בג'רבה ולאחר מכן גם בעיר זאויה שבלוב.

				

				
					943	בין היתר הספרים: זכות יצחק, ב' חלקים — חידושים על מסכת גיטין, ג'רבה תרפח; זרע דוד, ב' חלקים — שו"ת על ארבעת חלקי השו"ע, ג'רבה ת"ש. 

				

				
					944	זרע דוד, חלק א' שבסוף הספר ברכת ה' לברכות.

				

				
					945	זרע דוד, חלק ב', הוצאת דוד סעדון, ג'רבה.

				

				
					946	מאזוז, אנשי השם, דף ו' עמוד ב. הספר נכתב כעדות אישית. 

				

				
					947	מר זקננו.

				

				
					948	ניתוח מכתבו של הרב זיתון מתבבס על העובדות המופיעות אצל חרובי, האליטה התורנית, עמ' 251-249.

				

				
					949	הכהן, מלכי תרשיש, עמ' שלו-שלז.

				

				
					950	הכהן, פקד משה, דרוש יא, עמ' קסה.

				

				
					951	הכהן, פקד משה, דרוש ב' להספד, עמ' קל-קלב. 

				

				
					952	חורי, חסד ואמת, דף א, ע"ב-דף ב, ע"א.

				

				
					953	הכהן, מנחת כהן. 

				

				
					954	הרחבה בנושא ראו עטיה, חדשנות חינוכית.

				

			

		
	
			לוי יצחק קופר

			הכשרת פוסקי הלכה בג'רבה:  פרק מתוך משנתו החינוכית של  הרב כלפון משה הכהן

			מה היה תהליך ההכשרה של פוסקי הלכה ודיינים, אלו שעתידים היו לשבת על כס המשפט, להשיב הלכה לפונים, או לכתוב תשובות לשאלות שנשאלו ממרחקים — כיצד למדו לעשות את מלאכתם נאמנה? מה הייתה תכנית הלימודים? מלבד החינוך המסורתי בלימוד התלמוד ואולי גם ההלכה, האם פוסקים לעתיד עברו הכשרה בטרם ישבו על מדין? ספרות השאלות והתשובות — השו"ת — היא הזירה המרכזית של התפתחות ההלכה במשך הדורות. האם הייתה מתווה להכשרת המשיבים?

			במאמרי אבקש להציג את תכניות הלימוד וההכשרה שהגה והנהיג הרב כלפון משה הכהן מג'רבה (1950-1874). תכניות חינוכיות אלו נועדו להכשיר חכמים שיהיו מסוגלים לפסוק הלכה, כאשר אחד מהדגשים היה היכולת לחבר תשובות לשאלות שהגיעו לפתחם. מוהרמ"ך — כפי שר' כלפון משה הכהן מכונה בכתבי רבני ג'רבה — היה מגדולי רבני ג'רבה שבתוניסיה.955 הוא כיהן בבית הדין באי, כתב ספרי הלכה ופירושים, פרסם מסמכי בית דין חשובים, דרש רבות בשבח המפעל הציוני, והקדיש מחשבה ומילים לעניינים שונים שהיו על סדר היום העולמי.956 מחשבתו החינוכית של מוהרמ"ך זכתה לתשומת לב מחקרית.957 בין השאר, התייחסו מלומדים לתכנית ההכשרה שהתווה, במיוחד כפי שתכנית חינוכית זו באה לידי ביטוי בפרסום משנת 1924.958 מאמר זה סוקר את התכניות השונות שהציע וממצב אותן בהקשר של התפתחות מחשבתו החינוכית, מחיבורו הראשון בשנת 1904 ועד לכתבים שנותרו בכתב יד והתפרסמו לאחר מותו. המעקב אחר פרסומיו מאפשר להיוודע לשורשי רעיונותיו, למרכזיות הנושא בהגותו, ולשינויים ושכלולים במתווה החינוכי שהציע לאורך חייו. אצביע על אופן יישום התכנית בג'רבה ועל תוצריה, ואתאר את ההדים שהשמיעו בארץ ישראל תלמידיו וממשיכי דרכו.959 

			א. ניצני המתווה החינוכי

			בכתבים המוקדמים של מוהרמ"ך לא ניתן לזהות שיטה חינוכית או תכנית לימודים מסודרת. עם זאת, כבר בכתבים אלו אפשר להבחין בניצנים של מה שעתיד להיות נושאים מרכזיים במשנתו החינוכית של מוהרמ"ך: דגש על לימוד הלכה והכשרת מורי הוראה, חשיבות של מעשה הכתיבה כחלק מהכשרה זו, ושרטוט מתווה מסודר ללימוד. עם השנים, מוהרמ"ך שכלל נקודות ציון אלו לכדי תכניות חינוך מובנות.

			ביקורת על תכנית הלימודים (1904)

			את חיבורו הראשון, ברית אבות, סיים מוהרמ"ך בהיותו בן 30 שנה. חיבור זה, שהוא פירוש למסכת אבות, נחתם בשנת 1904 ונדפס בירושלים. בפסקה אחת ציין מוהרמ"ך את תלונת אבותיו על הרגלי הלמידה בדרום תוניסיה: 

			על איזה חכמים הלומדים כל ימיהם רק בש"ס לבד ואין לומדים על דברי הש"ס דברי הפוסקי[ם] עמודי ההוראה הרי"ף והרמב"ם והרא"ש או לפחות דבריהם המובאים בטור וב"י כי עיקר תלמוד תורה לשמור ולעשות, ואם לא ידע האדם האסור והמותר והחיוב והפיטור להלכה לא יוכל לשמור.960

			מוהרמ"ך מיתן את עמדת אבותיו, והגן במעט על לימוד התלמוד תוך כדי הכרת הצורך בלימוד הלכה:

			והנה באמת האיש אשר לא ילמוד ג"כ בעיון הש"ס הדק היטב לא יוכל להבין היטב דברי הפוסקים ולבוא עד תכלית עומק ההלכה. ולכן הנכון כי יחלק אדם זמנו לעיון הש"ס וגם לפוסקים. [...] כי מי שאינו מעיין הדק היטב אינו יכול לבוא לאמתת ההוראה. 

			מוהרמ"ך יחזור על הביקורת שהשמיעו אבותיו ועל האתגר שבחלוקה נכונה של הזמן המוקדש ללימוד — נושא שהעסיק הוגים יהודים מימי חז"ל ואילך.961 כאן, בחיבורו הראשון, עמד על הבעיה, אך מלבד תביעה כללית לאיזון נאות בחלוקת הזמן, הוא לא הוסיף הצעות כדי להביא את התלמידים "לאמתת ההוראה". דבריו כוונו בעיקר ללימוד המביא לקיום ההלכה, "כי עיקר הלימוד הוא לשמור". בשלב זה של חייו, המשימה של הכשרת פוסקי הלכה טרם עמדה לנגד עיניו. 

			כתיבה והדפסה (1912)

			מוהרמ"ך היה מעורב בהוצאת כתבים וספרים של חכמים אחרים. פעילותו בהכנת ספרים של אחרים ובהדפסתם ראויה לדיון נרחב שאין כאן מקומו. בשנת 1912 הוא נטל חלק בהוצאת מעיל יעקב — פירוש למסכת מעילה מאת הרב יעקב כהן גדישא (1909-1852), שבשנותיו האחרונות כיהן כרבה של חארה כבירה [הרובע הגדול] בג'רבה.962 מעיל יעקב היה בין הספרים הראשונים שנדפסו בבית הדפוס "הציוני" של דוד עידאן (1954-1837), שותפו של מוהרמ"ך בפירוש למסכת אבות הנזכר.963 מעיל יעקב זכה להסכמות של רבני דרום תוניסיה וביניהם אביו של מוהרמ"ך, הרב שלום הכהן (1925-1853).964 בהסכמתו לספר כתב ר' שלום הכהן: "מצוה רבה וחובה על כל איש חכם בישראל לכתוב חידושי רעיוניו ילדי עשתונותיו בתורת ה' על ספר רשום להופיע אור חכמתו לדורות עולם, כי לו לבדו ניתנו ואין זולתו יכול לחדש אותם".965

			הכתיבה, אם כן, נועדה לשמר את תורתו של החכם, תורה שהיא נחלתו הבלעדית. באותו כרך, מוהרמ"ך — אשר כאמור נטל חלק בהוצאת הספר966 — התייחס גם לכתיבה והדגיש היבט שונה: 

			כל אשר מן השמים גילו לו רזי תורה חלקי נפשו רוחו ונשמתו — אם פשטי[ם], אם רמזי[ם], אם דרשות, אם סודות התור[ה] ורזיה, אם חי[דושי] ש"ס ופוסקי[ם] — עליו החוב והמצו[ה] להביאו בספר רשום ספר הזכרון, ובכל עת מצוא זמן ושעה מוכשרת יעבור נא בין בתריו לסלקם, לבררם, לסדרם, ולהכינם כפי אשר ידו מגעת, כי ימי[ם] ידברו ועוד חזון למועד והרחיב ה' את גבולו או כי יעיר ה' רוח אוהבי התור[ה] ושוקדי דלתיה להוציאם לאורה, כאשר הנסיון והמוחש הוכיחו.967

			כאן הדגיש מוהרמ"ך את מה שניתן לכנות "כתיבה בהמשכים", אשר כעבור זמן ומאמץ תתגבש לכדי ספר. דברים אלה מתכתבים עם דברי הספד שנשא על ר' יעקב כהן גדישא שלוש שנים לפני כן בשלהי 1909:

			וכל פרי תבונותיו בלי כל איחור, ידו כותבת על ספר הזכרון. וכל רעיוני לבב הטהור שיפת על גליון או ספר רשום.968

			למעיל יעקב הוסיף מוהרמ"ך קובץ קצר המצביע על מרכזיות מלאכת הדפוס בעיניו — שלוש עשרה הלכות בעברית ובערבית־יהודית תחת הכותרת "ברכה ונדבה: דיני מדפיסי ספרים והמשתדלים והעוזרים — אשר לקטתי בעה"ו ע"ה המ"ך ס"ט [= בעזרת האל וישועתו עבד ה' הקטן משה כהן סיפיה טב]".969 

			סדר הלימוד (1919)

			במכתב לאחד מתלמידיו התווה מוהרמ"ך את "סדר הלימוד הראוי לו", דהיינו לאותו תלמיד.970 הנמען — הרב מרדכי סגרון (1969-1893) — למד אז בג'רבה, וכשנתיים לאחר מכן עבר למדנין (Medenine) בדרום תוניסיה, לא הרחק מג'רבה, וכיהן שם ברבנות.971 מוהרמ"ך הציע לתלמידו לחלק את ימות השבוע כך: בימים ראשון ושני — גמרא; שלישי ורביעי — שולחן ערוך; חמישי — הכנה לשיעור בהלכה שיתקיים בשבת; שישי — פרשת השבוע; שבת — ספרי מוסר. מלבד החלוקה לימים, חזר מוהרמ"ך על שני ההיבטים שכבר הזכרתי: לימוד הלכה וכתיבה. 

			אשר ללימוד הלכה, מוהרמ"ך פתח את העצות בכותבו: "לא יבטל בשום אופן ארבע אמות הלכה ביום ובלילה" וקבע כי יש להקדיש שלושת רבעי שעה פעמיים ביום ללימוד הלכה. לימוד יומי זה היה בנוסף לשלושת הימים שהיו מוקדשים ללימוד הלכה: שולחן ערוך בימים שלישי רביעי והכנה לשיעור הלכה ביום חמישי. 

			אשר לכתיבה, מוהרמ"ך דרש מהתלמיד הלומד גמרא "לכתוב ככל העולה על לבבו ובלבד שטרם יכתוב יברר וינתח הדברים במוחו ובשפתיו ואחר כך יכתוב המתברר". כך גם בימים שלמד שולחן ערוך: "אם נתחדש לו איזה דבר אל יעזבהו, ויכתבהו לזכרון". למרות שמטרת לימוד שולחן ערוך הייתה ידיעת ההלכה ולא חידושי הלכה, יעץ מוהרמ"ך לתלמיד לקבוע את חידושיו בכתב. גם כאשר התכונן לשיעור בהלכה שהתקיים בשבת, נדרש התלמיד לעיין "ויכתוב המתברר לו". ביום שישי למד התלמיד פרשת השבוע "ואם נתחדש לו איזה קושיה או תירוץ יכתבם".

			***

			דברי מוהרמ"ך ואביו ר' שלום הכהן משנת 1912 על החשיבות של כתיבה לא נרשמו כחלק מתכנית לימודים מסודרת. אף הדגש על כתיבה במכתב האישי משנת 1919 אינו עולה לכדי שיטה חינוכית, ואין כאן אמירה באשר למקום של כתיבה בתהליך ההכשרה. לאמיתו של דבר, אין בדבריו אלו חידוש של ממש, ואפשר למצוא אמירות דומות בכתבי חכמים אחרים מפזורות שונות ומזמנים שונים. כך לגבי השאלה של חלוקת הזמן בין לימוד התלמוד לבין לימוד הלכה, שקיבלה התייחסות בפירוש למסכת אבות — גם שאלה זו לא נדונה כחלק ממסגרת מקיפה, וגם שאלה זו העסיקה חכמים אחרים מדורות שונים ומפזורות שונות. זאת ועוד: ההנחיות לחלוקת ימות השבוע נכתבו כהנחיה לתלמיד מסוים ולא נדפסו במהלך חייו כמתווה לכלל התלמידים. מכל מקום, כתבים מוקדמים אלו מבשרים את מוקדי החשיבה החינוכית של מוהרמ"ך: לימוד הלכה, מעשה הכתיבה ומתווה לימוד מסודר.

			ב. הצעה ראשונה למתווה (1915) 

			בשנת 1904, כאמור, ציין מוהרמ"ך את הביקורת של אבותיו על תכנית הלימודים שהדגישה את לימוד התלמוד ומיתן אותה. כעבור עשור שינה את טעמו ואימץ את טרוניית אבותיו, כאשר עמד על התוצאה של העדפת לימוד התלמוד על חשבון לימוד ההלכה. בשנת 1915 חיבר מוהרמ"ך מתווה להכשרת רבנים שככל הידוע לא יצא לפועל. מתווה זה משקף שלב נוסף בהתפתחות מחשבתו החינוכית: המתווה היה מדורג, ביכר את לימוד ההלכה, הדגיש את הערך של כתיבה, והפקיד את האחריות על ביצוע התכנית בידי התלמיד. מתווה זה התפרסם בדברי המבוא שכתב מוהרמ"ך לספר שלום דוד — אוסף של קבצים שונים מאת הרב דוד הכהן (1870-1825) וחכמים אחרים, שנדפס בג'רבה בשנת תרע"ו (1915). מוהרמ"ך עמד על מה שהיה בעיניו בעיה חמורה — מחסור ברבנים המסוגלים לפסוק הלכה למעשה: 

			ובעת הצטרך העיר או המדינה לבעל הוראה יחפשוהו כמטמונים ולא ימצאוהו אחרי כי הוא לא הוכן לזה. והם לא עזרו לו להכינו.972 

			המחסור התברר לאחר פטירת שורה של רבנים בזה אחר זה. במבט ראשון, קינת מוהרמ"ך נשמעת כמו דברי הספד על אובדן גדולי הדור שהותיר דור יתום ממנהיגיו, אך לא לכך התכוון. כפי שרמז במילים "והם לא עזרו לו להכינו" וכפי שעולה מהמשך דבריו — זהו כתב אישום חריף. תחילה האשים מוהרמ"ך את מנהיגי הקהילה שמתוך אדישות לא השכילו להכשיר את הדור הבא:

			האם הושם לב להגדיל תורה ולהיות מהגדיים תיישים?973 לא! לא! ואין כל פלא על שאר עמא דארעא כי לא ידעו איך ובמה לתקן וחושבים כי כן דרך העולם דור הולך ודור בא.

			ואולם אליכם אצילי בני ישראל יושבי כסאות למשפט אשר בידכם כח הרעיון והמחשב. יודעים ומכירים את המחסורים הנוראים האלה אשים דברתי. איך לא תשימו לילות כימים להחזיק ידים רפות וברכים כושלות לאמץ ולא תהיה עדת ה' כצאן בלתי רועה.

			לדעת מוהרמ"ך, יש ללמד תלמידים רבים ככל האפשר, "להרבות חכמים בדור", כדי שניתן יהיה לאתר את מי שראוי "לנהל את הצאן" ולהנהיג את העדה. בדברים אלה הדהד מוהרמ"ך את דברי חז"ל: "בנוהג שבעולם, אלף בני אדם נכנסין למקרא — יוצא מהן מאה, מאה למשנה — יוצאין מהן עשרה, עשרה לתלמוד — יוצא מהן אחד" — דהיינו יוצא אחד להוראה.974 מכאן ביקר מוהרמ"ך את חכמי הדור: 

			ולא נכון להעלים עין ובבוא עת פקודת האדם כה יאמר: הנה הנשאר בעיר או בעולם יראה וידע איך לעשות. כי אם כה יהיה הלא בלי תפונ[ה]975 תבחר לה העד[ה] מאשר תמצא מוכן ומזומן, יהיה איך שיהיה, כי מה היה לה לעשות הלא לא מצא[ה] זולתו ומי יהיה נדרש על זה האם הק"ק [= הקהל קדוש]? 

			לדעתו "אין ההמון בעלי לב והכרה לדברים רוחניים כאלה". בדלית ברירה, יבחר הקהל את מי שיבחר. חכמי הדור יידרשו לתת את הדין על התרשלות בתפקידם להכשיר את הדור הבא של מנהיגים.

			בעקבות האשמות אלו — שאינן מתאימות לדברי הספד — פנה מוהרמ"ך לתלמידים והתווה תכנית מדורגת בת עשר "מעלות". הנה עשרת השלבים בלשונו של מוהרמ"ך:

			א.	"לדעת איך לקרוא בתורה נביאים וכתובים קריאה נכונה בלתי משגה ושגיאה." 

			ב.	"לדעת ביאור דברי התנ"ך והענינים הנזכרים במו." 

			ג.	"להבין ולדעת באיזה מקומות בגמרא ומדרשים וספרי המוסר והדרשנים."

			ד.	"להבין היטיב דברי התנ"ך ומאז"ל [= ומאמריהם זכרונם לברכה] ולבארם אם בדרך פשטיי אם בדרך דרושיי עפ"י הקדמות צודקות נובעות ממקור נאמן אבותינו ורז"ל חכמי הש"ס ובכלל זה להיות מחונך ועטו עט סופר מהיר ולשונו תדבר מישרים לשפות עלי גליון וספר רשום את אשר ישים ה' בפיו יום יום."

			ה.	"להבין ולדעת דברי הגמ' פרש"י ותוספות ושאר המפז"ל [= המפרשים זכרונם לברכה] הבנה אמתית וישרה פשטן של דברים ושטחיותן כפי הנראה אשר כה היתה כונת בעל המאמר."

			ו.	"לרדת אל עמקי ים התלמוד להבין דבר מתוך דבר למשקל ולמטרי להקשות ולתרץ לשאול ולהשיב בכל דבר סתום ואיננו מבואר ובכלל זה להיות מורגל לקבץ ולאסוף נדחי רעיוניו אל ספר רשום כפי אשר קבלה נשמתו מהר סיני."

			ז.	"להבין דברי הפוסקי[ם] דרכיה[ם] ונתיבותיה[ם] והמקום אשר ממנו שאבו את מימיהם הבנה אמתית אמתת כונ' [כוונת] הפוסק ורעיונו הטהור."

			ח.	"להעמיק בדברי הפוסקים והמקורים [המקורות] אשר ממנו שאבו את פסקיהם ותשובותיהם למען השב לכל שואל דבר ה' איך ובמה ולברר כל סתום ונעלם ולהכריע במחלוקת הפוסקים על פי כללי ההוראה."

			ט.	"להתמיד במצוי הדין ועומק ההלכה עדי היותו אוצר מלא וגדוש להשיב כל שואל על דבריו קל חיש ומהרה בלי חפוש וטורח כי מכבר הוא מוכן מזומן לזה ודומהו."

			י.	"להעמיק בבירור הספיקות אחרי רוב הבקיאות וכחו יפה להתוכח ולערוך מלחמה שערה עם האיתנים ומוסדי ארץ רבותינו האחרונים והכרעתו מכרעת בראיות ברורות ממקורן של דברים רבותינו חכמי הגמרא ורבותינו הגאונים הראשונים ולכתוב את אשר ישים ה' בפיו בספר רשום אם פסקים ותשובות אם ביאורי הש"ע [= השולחן ערוך] ופוסקים למען דעת מה יעשה ישראל. והסימן היותר מובהק לזה הוא בראות האדם את עצמו מתכוין כפעם בפעם אל האמת וראיותיו והכרעותיו בד בבד יהיו עם דברי הפוסקים המפורסמים כי אז בראותו כזאת יבחן וידע את ערכו."

			יש לשים לב לשלושה יסודות העולים מהמתווה: התכנית המדורגת, הצפייה מהתלמיד והדגש על כתיבה מסוגים שונים.

			תכנית חינוכית מדורגת

			מתווה ההכשרה היה בנוי כך שהתלמיד יתקדם משלב לשלב. הרעיון של תכנית מדורגת אינו חידוש לכשעצמו, הרי חז"ל כבר לימדו "בן חמש שנים למקרא, בן עשר למשנה [...], בן חמש עשרה לתלמוד".976 בכתבים אחרים מוהרמ"ך גם מסר על החינוך המדורג שהתקיים כבר בג'רבה: תלמידי בית ספר לא היו מחולקים לפי גילאים, אלא התקדמו בלימוד בהתאם לקצב הלימוד שלהם.977 עם זאת, מוהרמ"ך לא ציין מקור לאותן "המעלות" שהוא התווה, ודומה שהשלבים השונים הם פרי מחשבתו.

			אחריות התלמיד

			האחריות על יישום התכנית הופקדה בידי התלמיד, תוך כדי הדגשת המסלול העצמאי והאישי של כל תלמיד. מהפנייה האישית בהמשך דבריו של מוהרמ"ך עולה כי אכן דבריו כוונו לעבר התלמידים: 

			ומעת[ה] אחי וריעי הביטו וראו באיזו מעל[ה] אתם עומדי[ם] ושקדו והשתדלו לעלות ממעל[ה] למעל[ה]. מדרג[ה] אחר מדרג[ה]. עד בואכם אל השלימות.

			מכאן המשיך מוהרמ"ך עם עצות נוספות ואזהרות לתלמיד הבא להשתלם על פי התכנית. בתור אבות טיפוס ללימוד עצמאי ציין מוהרמ"ך כי גדולי הדור שהלכו לעולם אף הם לא למדו בצורה מסודרת אצל מורה. רק בשלבים הראשונים של חינוכם למדו מפי מורה, ואילו המשך דרכם היה מופקד בידיהם.

			הפקדת אחריות בידי תלמיד הופיעה בהקשרים חינוכיים אחרים במשנת מוהרמ"ך. כך, לדוגמה, באשר ללימוד עברית — נושא מרכזי במשנתו שנדון רבות במחקר: 

			ראוי לקבוע עת ללמוד בו הנערים שפת קדשנו [...]. ואם הרב לא שם לב לזה ראוי לכל אב להשתדל בזה. ואם גם האב לא שם לב לזה התלמיד עצמו ישים לב על עצמו.978

			לצד העמדה החינוכית העקרונית, ייתכן שהפנייה לתלמיד והדגש על אחריותו משקפים את תסכולו של מוהרמ"ך. הרי מוהרמ"ך האשים את שדרת המנהיגים בכשל שזיהה במערכת החינוך המסורתית בג'רבה. משום כך לא פנה עתה למנהיגים. במקום זה, הפקיד את הפתרונות בידי התלמידים, ללא דרישה של הנחייה או תמיכה מאת הרבנים המלמדים. 

			כתיבה והתכתבות

			הכתיבה מוזכרת בשלושה שלבים בתכנית: בשלב הרביעי נדרש התלמיד להתמחות בכתיבה בהירה, בשלב השישי עליו לרשום את רעיונותיו, ובשלב העשירי מצופה שיכתוב את חידושיו בהלכה. הכתיבה היא בתוך "ספר רשום" — לא על פיסות נייר מזדמנות אלא בתוך מחברת מסודרת שיכולה להשתמר.979 

			לא רק שהכתיבה מופיעה שלוש פעמים במתווה, אלא שבהמשך דבריו שב מוהרמ"ך לעניין הכתיבה מזווית נוספת שכבר ראינו בדבריו חמש שנים לפני כן, בשנת 1912 — כתיבה בהמשכים: 

			להיות קובצי[ם] על יד על יד כאשר יאמר משל הקדמוני מנטפי מים מתקבצים נהרות.980 וכן בהיות קובצים על יד וכל פעם אשר ישים ה' בפיכם דבר בחי[דושי] תנ"ך או ש"ס תאספוהו אל ספר שלם הנה אז במעט ימים תראו עד כמה נקבץ לכם. כי אם לא יכתוב אדם רק דיבור א[חד] בכל כ"ד שעות ראה עד כמה עולה לו לשנה ועשר שנים וכיוצא.

			מוהרמ"ך היה ער לתלמידים שטענו "כי אין לנו מורה דרך ומנהל אשר יעלה אותנו מעלה מעלה יורנו מדרכיו ונלכה באורחותיו". טענה זו הדהדה את הביקורת של מוהרמ"ך והוא השיב: "הנני מציב לפניכם שלשה מורים מובהקים", הרי הם החשק, הכתיבה והשקידה. כאן מדובר בסוג כתיבה נוסף שלא הוזכר עד כה — התכתבות עם חכמים: 

			ע"י חליפות מכתבי[ם] עם חו"ר [= חכמים ורבנים] וגדולי הדור הי"ו [= ה' ישמרם ויצילם] יכולים אתם לשקול במאזני[ם] את דרכם והליכותיהם בקדש ומהם תראו וכן תעשו וכל אשר יקשה מכם תגישון אליהם ושמעיהו עד בואכם אל השלימות.

			מכתב משלהי 1918, כמה שנים לאחר פרסום המתווה, מלמד כיצד רעיון זה יושם. שלושה מתלמידי מוהרמ"ך — בנו הרב אברהם מגוץ הכהן (1931-1897), הרב רחמים חי חויתה הכהן (1959-1901), והרב מרדכי סגרון שנזכר לעיל — כל אחד כתב את דעתו בשאלה שעלתה: נגזרה תענית על עצירת גשמים, וביום התענית החלו לרדת גשמים — האם חייבים להשלים את התענית? חוות הדעת של שלושת תלמידיו נשלחו לתוניס אל הרב משה שִׂתְּרוּג (נפטר 1927).981 למכתב המקדים צירף מוהרמ"ך הסבר: 

			והנני להודיע רומנ"י [= רום מעלתו נרו יאיר] כי הת"ח הנז' [= התלמידי־חכמים הנזכרים] תורתם אומנותם וכפעם בפעם לומדים איזה הלכות להתחנך בדרכי ההוראה, ובכן למצוה רבה תחשב לרומנ"י להחזיק בידם על ידי זה, כי בהיות להם דברי תורה ומציעים אותם לפני רומנ"י ישיבם דבר. כי בזה יהיה להם התלהבות להחזיק במעון לימודם.

			מוהרמ"ך הדגיש את ההיבט החינוכי שמשלוח כתיבה הלכתית אל רב בכיר וקבלת מענה ממנו. מוהרמ"ך גם הוסיף דברים אודות הזנחת לימוד תורה בכלל ולימוד הלכה בפרט: 

			ולא נעלם כי בעונות הרבים חסרו לומדי התורה מאד, והמעט אשר לומדים אין באים לידי מטרה להשתעשע בדברי הפוסקים להלכה, רק לומדים תמיד כמעט רק למשקל ולמטרי. וחוששני פן תשכח תורה מישראל ממיעוט המשגיחים עליה ולא יביטו אל הנולד בימים יבואו.

			הצעתו להתכתב עם "חכמים ורבנים וגדולי הדור" דרשה שיתוף פעולה מצד המכותבים. מוהרמ"ך הבין כי כאשר עודד את תלמידיו לכתוב לר' משה שתרוג הוא הטיל משימה על שכמו של הנמען. על כך כתב לר' משה שתרוג: 

			אך כל דברי אלה אם ימצא רומנ"י פנאי, אך אם אין לו פנאי, אין ספק כי משרתו קודמת. ואנכי מפה כפעם בפעם אני מזהירם לבלתי יטריחו על רומנ"י רק לאיזה פרקים פעם או שתים בשנה ושכמ"ה [= ושכרו כפול מן השמים].

			***

			בעת כתיבת המתווה הראשון בשנת 1915 מוהרמ"ך היה בן 41 וטרם נשא במשרת הנהגה רבנית. ככל הידוע לנו, התכנית המתוארת לא הכתה גלים. כמו ביחס לתכניות רבות שהציע — תכניות חינוכיות, ציוניות, כלכליות, חברתיות ועוד982 — אין לנו עדות על יישום המתווה בפועל. עם זאת, ראינו כי תלמידיו כן יישמו לפחות פרט אחד מהתכנית: התכתבות הלכתית עם חכמים גדולים. זאת ועוד: היבטים שהיו ביסוד תכנית זו קיבלו ביטוי בתכנית חינוכית נוספת שהגה מוהרמ"ך בשנת 1924. 

			ג. הצעה שנייה למתווה (1924)

			כעשור לאחר שהציע את המתווה לתכנית הכשרה מדורגת שב מוהרמ"ך לנושא ובשנת 1924 פרסם תכנית חלופית. חלק מן הדגשים שהופיעו בהצעה הראשונה משנת 1915 הופיעו בשינויים גם בהצעתו השנייה. כך, לדוגמה, המשיך מוהרמ"ך להדגיש את ערך הכתיבה ואת הכתיבה בהמשכים, אך הוסיף כתיבה מסוג אחר — "כתיבה למגירה", דהיינו העלאת דברי הלכה על הכתב, הגם שטרם התגבשה מטרה מוגדרת של הכתיבה. רעיונות אחרים קיבלו תפנית. כך, לדוגמה, המשיך מוהרמ"ך לפנות לתלמיד ולייעץ לו, אך הפעם הוא צידד במעורבות הרב המלמד בתהליך וכיוון את דבריו לעברו. היבטים אחרים נתחדשו בהצעה השנייה, ובראשם תרגול כתיבת תשובות.

			כתיבה בהמשכים וכתיבה למגירה

			בשנת 1924 הוציא מוהרמ"ך קובץ תשובות של הרב משה שִׂתְּרוּג (נפטר 1927) תחת הכותר ישיב משה. ר' משה שתרוג התמנה לראש רבני תוניסיה בתוניס שלוש שנים לפני כן, בשנת 1921, וקובץ תשובותיו נדפס בג'רבה. כפי שהסביר ר' משה שתרוג בהקדמתו, הספר נוצר אט אט במהלך השנים, כדרכם של קבצי שו"ת: 

			וכל דברים בספר נכתבים לזכרון ולמשמרת, ואחרי שנות מספר יהיו לספר רשום לזכות את הרבים להבין ולדעת את כל דבר סתום. ובדרך אבותינו הקדושים הלכתי, ונשענתי על רחמיו ברוך הוא להשיב שוחרי ודופקי דלתותי יום יום פעם בפה ופעם בכתב, ומהם הנחתי אצלי העתקתם למשמרת, ובראותי כי נקבצו בידי סכום הגון תשובות לכל חלקי ארבע טורי הש"ע א"ח יו"ד אה"ע ח"מ אמרתי לסדרם ולהדפיסם ולהפיצם בישראל.983

			ר' משה שתרוג שמר רק על חלק מתשובותיו בכתב, ולכן הספר נפתח עם פנייה לקהל הקוראים להמציא תשובות שהתקבלו ממנו לקראת הכנת כרך נוסף.984 אכן, חלק שני נדפס בג'רבה לאחר פטירתו בשנת 1932. מוהרמ"ך עמד מאחורי מאמץ ההדפסה של שני הכרכים. בהקדמתו הקצרה לכרך הראשון הדגיש מוהרמ"ך את המרכזיות ואת החשיבות של ספרי פסקים וקבצי תשובות,985 ותאר כיצד נוצרו ספרי הלכה:

			ולמען לא יהיה כ"כ בכל פעם עמל וטורח רב לחפש ולעיין בכל נדון הבא להם עומקא ורומא, לכן רשמו להם לזכרון אותו הבירור והביאור להוציא דין אמת לאמתו אשר כבר הונף והורם להיות להם לזכרון ולמשמרת בבוא עוד נדון כמוהו. ונמשך מזה עוד תועלת מרובה לכל הבא למלאת את ידו לדעת את חקי התורה ובבא נדון מה לפניו יהיה קל לו מאד לבא אל תכליתו לחקרו ולדרשו. ויש אשר זכו גם להוציאם לאור עולם להדפיסם ולהפיצם בישראל. 

			לפי הבנה זו, ספרי פסקים וקבצי שו"ת נוצרו לאורך זמן ולא כפרויקט שהמחבר תכנן מראש בצורה מסודרת ומחושבת.986 דרך עבודה זו העלתה חשש פן המחבר לא יוציא לאור את כתביו שהצטברו: "ויש אשר בעוה"ר [= בעוונותינו הרבים] נשארו חבושים בטמון תחת ידיהם ולפי מספר השנים וחליפות הזמנים יאבדו הנה והנה סס ועש יאכלם.987 אבק ורקב יבלם." חשש זה עמד מאחורי החלטתו של מוהרמ"ך להדפיס את תשובותיו של ר' משה שתרוג, "למען יעמדו ימים רבים וכמעט כל ימי עולם. כי מהמודפס נקל להדפיס עוד זולתו וכן הלאה לעולם".988 מוהרמ"ך היה מודע לעובדה שהקובץ הכיל תשובות שלא היה בהן חידוש והוא העלה בדעתו לא להדפיסן אך חזר בו, "כי ראיתי שעל הרוב גם מזה נמשך תועליות לקורא אם להכריע במחלוקת הפוסקים בביאורם של דברים. אם בידיעת המנהג של העיר ההיא וכיוצא בזה". מוהרמ"ך הוסיף כי זו תופעה ידועה בקבצי שו"ת. 

			בדברי מוהרמ"ך יש דגש על שני היבטים של מעשה הכתיבה: כתיבה בהמשכים וסוג של כתיבה למגירה — "כתיבה ביניימית" שערכה המלא טרם התברר. כתיבה זו לא הגיעה לבשלות של ספר, אך בבוא העת עשויה להיות חלק מחיבור או להיחשב בתור טיוטה. כפי שנראה, שלב זה של הכתיבה היה בעל משמעות בעיני מוהרמ"ך.

			הניסיון מוכיח

			לפי החלוקה של מוהרמ"ך, ישיב משה הכיל 345 סימנים — בגימטריה מש"ה989 — אשר נכתבו בידי ר' משה שתרוג, לעתים יחד עם עמיתיו לבית הדין בתוניס. במניין זה מוהרמ"ך לא ספר תשובה נוספת — מעשה ידיו — שנכללה בראש הקובץ תחת הכותרת "עץ חיים: מאמר מהצעיר המשתדל הי"ו".990 התשובה נדפסה פעמים נוספות במחצית השנייה של המאה העשרים, נזכרה על ידי מחברים שונים, והיבטים של התשובה נדונו במחקר.991 זו לשון השאלה:

			נשאלתי ממרביץ תורה בישראל ירא וחרד על דבר ה' לחות את דיעי לפניו בכתב אודות אשר בזמננו זה חסרו מאד בגלילותינו מורי הוראות בישראל לדון ולהורות אם מצד חסרון המלמדים למטרה זו. אם מצד התלמידים אשר רובם ככלם רובצים תחת משאם משא לעיפה992 על המחיה ועל הכלכלה ומפני זה התלמידים ככלם ישיגו רק זאת "העיון התלמודי" ובהצטרך איזה קהלות הקדש לאיש משרת ומכהן משרה צבורית לדין ולהוראה כל התלמידים או רובם נשמטים באמרם לא נוכל ללכת באלה כי לא נסינו. ותשאר עדת ה' כצאן בלי רועה או תצטרך לקחת משרת צבורי פשוט בעוה"ר [= בעוונותינו הרבים]. ובכן דורש הוא ומבקש לדעת דרך ישרה שיבור לו האדם למען הביא את תלמידיו למטרה רוממה כזו. באופן מספיק ובבלתי אריכות זמן ימים ושנים. וכן מי שלא מצא לו מלמד לזה איך יתנהג הוא לבדו עד אשר יגיע להוראה. עכת"ד הי"ו [= עד כאן תורף דבריו ה' ישמרהו ויחייהו].

			השאלה מהדהדת את הבעיה שמוהרמ"ך זיהה בעת כתיבת המתווה הראשון בשנת 1915: מחסור בעתודה של רבנים המסוגלים לפסוק הלכה עבור קהילותיהם. 

			לדברי מוהרמ"ך, תשובתו לא הייתה מבוססת על חכמה ולא על מקורות קדומים, אלא על "נסיון ובחינה [...] שאין כאן אלא עדות". גם בהמשך התשובה, לאחר שהציג את תכנית ההכשרה, הוא חזר וטען כי המתווה מבוסס על ניסיון מוכח: 

			והנני עד ראיה ומגיד בצדק כי עיני ראו לאיש ת"ח [= תלמיד חכם] פשוט אשר התהלך בדרך זו עם איזה תלמידים וראה ראינו בחוש ממש כי בעה"ו [= בעזרת האל וישועתו] בימים מועטים מאד קבלו תועלת מרובה בדרכי ההוראה. מהם כבר יכולים לדון ולהורות, ומהם אשר כבר הוכשרו ובעוד ימים אחדים גם הם ישיגו זה, עם כי רוב לימודם בזה ככלו איננו רק מיום שבת קדש ליום שבת קדש. וממילא מובן כי המלמד בכל ימי השבוע ישיג כהנה וכהנה לפי מספר הימים. 

			כך גם בסוף דבריו הציע מוהרמ"ך לקוראיו להתנסות בהצעתו: "והממאן לקבל זה יבחן וינסה, והנסיון היומי הוא עֵד לעצמו ונאמנים דבריו כב' [כשני] עדים כשרי[ם] המעידים על אמתתו של דבר". 

			עבודה מעשית

			מה הייתה תכניתו המוצעת של מוהרמ"ך? את הכשרתו של הפוסק הוא המשיל להכשרתו של האומן, ובלשון ציורית תיאר שתי דרכים שבהן האומן מלמד שוליה. הדרך הראשונה היא לימוד תיאורטי, כאשר היישום של הידע הנרכש נדחה לזמן מאוחר יותר. הדרך השנייה היא לימוד באמצעות עבודה מעשית, התנסות, ניסוי וטעייה. לדעתו הדרך השנייה יעילה יותר, שהרי "בין הכח והפועל יש מרחק והבדל רב". כשם שהוראה באמצעות התנסות מעשית עדיפה בהכשרת שוליה, כך בהכשרת רבנים העתידים לשמש כפוסקי הלכה. 

			אולם, לדעת מוהרמ"ך חכמים מדורות קודמים לא נקטו בגישה זו בבואם להכשיר את תלמידיהם לתפקידים של מנהיגות רבנית. נהפוך הוא: הם העדיפו את הדרך הראשונה. מוהרמ"ך הציע אבחנה: תנאי החיים בימי קדם אפשרו הכשרה בדרך הארוכה, ואילו במאה העשרים לא היה מנוס מאימוץ הדרך הקצרה והיעילה.993 ספק אם אבחנה זו מעוגנת במציאות, אך אין ספק שהיא נטועה בחשיבה משפטית החותרת להציע נורמה חדשה ונמנעת מלדרוס ברגל גסה את מסורת העבר. יש לציין כי היו מקורות קדומים שתיארו שיטות הכשרה מעשית דומות יותר ודומות פחות. מוהרמ"ך לא ציטט אותם — אולי מפני שלא הכירן ושמא מפני שהוא הבין כי שיטות אלה לא התקבלו כחלק ממסורת ההכשרה של רבנים.994

			מכאן ניגש מוהרמ"ך לפרט ארבעה שלבים של ההכשרה של מי ששואף להיות פוסק:

			א.	תלמוד — שלב זה כולל הבנת התלמוד, זכירה, והבעה בעל פה של הנלמד. את השלב הזה כינה מוהרמ"ך "העיון התוניסי". אין צורך להרחיב על שיטת לימוד זו, כפי שמוהרמ"ך עצמו לא הרחיב — לא כאן ולא במקום אחר בכתביו.995 

			ב.	הלכה — העדפה של לימוד "הדינים השכיחים ומצויים תמיד", דהיינו הלכות מתחום אורח חיים ויורה דעה, ובהמשך "הלכות הקלות השכיחים" מתחום אבן העזר וחושן משפט. סדר הלימוד הוא מהמקורות המאוחרים, החל משולחן ערוך וחזרה למקורות המוקדמים יותר: טור ובית יוסף, ולעתים גם תלמוד וראשונים. שלב זה גם כולל בחנים: "ינסם לקרוא לפניו דברי הש"ע [= השולחן־ערוך] ויגידו ג"כ בעל פה מקורם של דברים ובירורם". 

			עיקר החידוש במתווה זה הוא בשני השלבים הבאים, שלא היו כמותם בתכניתו הקודמת משנת 1915: 

			ג.	הצעת שאלה עם מראה מקורות — השאלה נבחרה "מאיזה ספר של רב ועצום", וההפניות למקורות אף הם מאותו ספר. התלמידים עיינו במקורות ונדרשו "לערוך עלי גליון בכתב ידם נוסח תשובה על זה כפי מה שתקיף ידיעתם מאותם המקורות". את התשובה שניסחו הביאו התלמידים לרב, ואז הם התבקשו להציג את תשובתם בעל פה. הרב בחן שני דברים: התאמת ההצגה בעל פה למה שנכתב על ידי התלמיד, והתאמת תשובתו של התלמיד לתשובה המקורית. שלב זה התקיים מספר פעמים — תחילה עם הלכות שכיחות מאורח חיים ויורה דעה, ובהמשך עם הלכות שכיחות מאבן העזר וחושן משפט, תוך העלאה בדרגת הקושי של שאלה.996 

			"ובראותו כי כבר קבלו כשרון ההוראה", התקדמו לשלב הרביעי: 

			ד.	הצעת שאלה ללא מראה מקורות — השאלה עדיין נבחרה מספרות השו"ת, אך הרב לא סיפק הפניות למקורות. התלמידים נדרשו לאתר מקורות מתאימים מתוך הספרות ההלכתית הענפה. כמו בשלב הקודם, נדרשו התלמידים להכין תשובה ולהגישה לרב.

			עד כאן תיאר מוהרמ"ך את ארבעת השלבים של תכנית ההכשרה לפסיקת הלכה. בשונה מההצעה הראשונה שלו משנת 1915, שלבי הלימוד כוונו לרב והוצאתם לפועל הופקדה בידיו.997 בכך לא תמו עצותיו; הוא פנה גם אל התלמיד ויעץ לו. 

			כתיבה נוספת

			מעשה הכתיבה היה מרכזי לתכניתו של מוהרמ"ך, ובדבריו אל התלמיד הוא התמקד בכתיבה שאמורה להתבצע ביוזמת התלמידים ובעידודו של הרב:

			להיות לכל אחד מהם ספר רשום ולהקציע בו בספר איזה דפים לרשום בהם בקיצור נמרץ כל הספיקות והשאלות אשר תראינה עיניהם ואזניהם תשמענה ע"פ סימנים למען יוכלו לקבוע להם זמן ולבררם אח"ך לאט לאט. ובשאר מרחבי הספר יכתבו כל ספק מהנז[כר] עם בירורו בארוכה ע"פ סימנים. 

			מלבד המחברת האישית של התלמיד, הנחה מוהרמ"ך את התלמידים לדון בענייני הלכה בעל־פה ובכתב: "ויעיר אזנם למען ישאו ויתנו בהלכה פנים אל פנים אחרי העיון והמסקנא, וכן בחליפות מכתבים זה עם זה, ועמו [דהיינו, עם הרב המלמד], ועם הרבנים המורים ויושבי כסאות למשפט." מה שתלמידי מוהרמ"ך עשו בשלהי 1918 כאשר שלחו את תשובותיהם אל ר' משה שתרוג, מופיע כאן בניסוח של הנחיה כללית. 

			לטובת התכתבויות אלו, פנה מוהרמ"ך למלמדים וציווה עליהם ללמד דקדוק ולהכשיר את תלמידיהם בהבעה בכתב: "ויורה להם את חקי הלשון הכתב והמכתב ובאופן כזה ילכו לבטח דרכם". מוהרמ"ך גם ציין כי המלמד עצמו עשוי להרוויח ולהשתלם כאשר יבקש להכשיר את תלמידיו בדרך זו: "ובלי תפונה כי גם הרב עצמו המלמדם עם כי איננו מורה הוראות אם ילך בדרך זו עמהם ישיג גם הוא דרכי הדין וההוראה. גם לעת זקנה ושיבה". גם מדברים אלה משתמע המחסור בפוסקי הלכה, שהרי ברגיל שוליה הבא ללמוד מתמחה אצל אומן מיומן ולא אצל מי שמתלמד בעצמו. 

			השאלה שעמדה לנגד עיניו של מוהרמ"ך העלתה אפשרות שהתלמיד לא ימצא מי שידריך אותו. מצב זה נדון גם בהצעתו הראשונה משנת 1915, ואז הציע תחליפים למורה — החשק, הכתיבה והשקידה. תכנית ההכשרה המתוארת כאן מתאימה בעיני מוהרמ"ך גם למי שלומד לבדו:

			וכן אם התלמיד אין לו רב ומורה אם ישית לב על עצמו ויבין ויראה כי כבר השיג "העיון התלמודי" כראוי בנקל יוכל לנסות את כחו כפעם בפעם בנסיונות ובחינות אלו ובימים לא כבירים יהיה למורה הוראה בישראל בלתי עזרת כל רב ומורה דרך לזה. 

			אין הבדל מהותי בין שתי ההצעות באשר לתלמיד שאין לו מדריך. ההבדל הוא ברמת הפירוט והשכלול: בעוד ההצעה הראשונה דיברה במונחים כללים של חשק, כתיבה ושקידה, ההצעה השנייה פרטה מה על התלמיד לעשות בפועל בתהליך הלמידה העצמית. 

			מידות טובות, דרשות, קופת צדקה

			מוהרמ"ך התייחס לעניינים נוספים שעל אף חשיבותם אינם מענייננו עתה. כך הוא הקדיש מספר שורות לחינוך למידות טובות. כמו כן הוא פנה להכשרה לשאת דרשות ונאומים ברבים לאור הצורך לדבר בפני הקהל. גם כאן הדגיש את שלב הכתיבה: "וכל אשר יהגה לבבם יכתבו עלי ספר גם כן". הכתיבה נועדה ללוות את הדיבור ולקדם בהירות ואולי גם להיות כתיבה למגירה.

			לעתים קרובות הצלחתה של תכנית חינוכית תלויה במימון, ועובדה זו לא נעלמה מעיני מוהרמ"ך.998 משום כך סיים את התשובה בהצעה להקים קופת צדקה בשם "עץ חיים" — שהוא, כזכור, כותרת המאמר — כדי לתמוך בתכניות הלימוד המתוארות. גם במתווה הראשון קידם מוהרמ"ך קופת צדקה — "קרן דוד" — שנועדה להדפסת ספרים ולא לתמיכה בהכשרת תלמידים להיות פוסקי הלכה. קופת "קרן דוד" אכן הצליחה להוציא ספרים לאור.999 לא מצאתי עדות על פעילותה של קופת "עץ חיים". קופה ייעודית זו היא אחת מיני רבות שהציע מוהרמ"ך להקים (שלא בהכרח יצאו לפועל).1000

			היבטים אישיים סמויים

			בהגיוגרפיה סביב מורשתו של מוהרמ"ך נטען כי בתשובותיו היו היבטים אוטוביוגרפיים. כך עולה משתי הערות שנכתבו לאחר פטירתו ונזכרו שוב על ידי מחברים נוספים. בשנת 1958 הדפיס הרב משה מימון (2002-1924) את תשובת מוהרמ"ך, ובהקשר של ההדרכה עבור "מי שלא מצא לו מורה" הוסיף כי אלו דברים שכתב מוהרמ"ך על עצמו. ר' משה מימון שמע על כך מתלמידו של מוהרמ"ך, הרב רחמים חי חויתה הכהן (1959-1901), שבאותה עת כיהן כרבה של מושב בֶּרֶכְיָה.1001

			בדומה, מי ששקד על הכנת כתבי מוהרמ"ך לדפוס והוצאתם לאור בישראל — הרב אשר חדאד (נולד 1940) — הדפיס את התשובה בשנת 1980, וגם הוא הוסיף הערה ביוגרפית לתשובת מוהרמ"ך. כאשר מוהרמ"ך העיד כי "עינַי ראו לאיש תלמיד חכם פשוט" שהצליח ליישם את תכנית ההכשרה, ציין ר"א חדאד כי כאן התייחס מוהרמ"ך לעצמו ולהרגליו בשנים תרס"ה-תרצ"א.1002 גם אחרים הלכו בדרך זו.1003 לא ברור איזה משקל יש לייחס לשתי הערות אלו. 

			עם זאת, יש היבט אישי אחר בתשובת מוהרמ"ך. הוא פתח את התשובה במילים אלו: "נשאלתי ממרביץ תורה בישראל ירא וחרד על דבר ה'" — מיהו אותו מרביץ תורה בישראל? שמירת פרטי הזיהוי של השואל היא החלטה הנתונה בידי המביא לבית הדפוס, ברצותו מוחק וברצותו משמר ומפרסם. לכאורה בחר מוהרמ"ך להצניע את הפרטים המזהים ולא לחשוף את זהותו של השואל. אלא שאין זו דרכו, ובפרט בקובץ ישיב משה. כפי שציין במפורש בהקדמה, הכיר מוהרמ"ך בחשיבות של העתקת שמות השואלים ומקום מושבם: "ובראשית כל מכתב הזכרתי שם החכם והרב השואל ושם עירו ומספר השנה [...] כי הרבה ריוח נמשך מזה לדינא ולמנהגא".1004 אך בתשובה הנידונה הבאה מיד לאחר ההקדמה, פרטים אלו לא נשתמרו! 

			ככל הנראה אין בפנינו תשובה לשואל, אלא כפי שכותרת המשנה מלמדת: "מאמר מהצעיר המשתדל הי"ו".1005 זוהי מסה המנוסחת כתשובה לשאלה — תופעה מוכרת בספרות השו"ת. אכן במקרים אחרים השתמש מוהרמ"ך בתבנית הספרותית של שאלות ותשובות לכתיבה הלכתית יזומה.1006 לפי זה, בפנינו כתיבה המוצגת בתבנית של שו"ת הגם שאין שואל — מלבד מוהרמ"ך עצמו — ומשום כך "שם החכם והרב השואל ושם עירו ומספר השנה" אינם מופיעים. 

			ד. נאה דורש ונאה מקיים

			מוהרמ"ך חיבר יותר מ־3,000 תשובות שהתפרסמו בשמונה כרכי שואל ונשאל לאחר מותו: שלושה כרכים נדפסו בג'רבה בשנים 1961-1952, כרך רביעי בירושלים, וארבעה כרכים נוספים בנתיבות.1007 בהתכתבויות אלו עם תלמידיו, נתן מוהרמ"ך ביטוי לרעיונות שהופיעו בצורה מסודרת במתווה ההכשרה שפרסם בשנת 1924: העדפת העיסוק בהלכה וחשיבות הכתיבה וההתכתבות. כך בתשובותיו, כך בכתביו האחרים, וכך גם בסיפורת אודותיו.1008 הנה כמה דוגמאות מתוך תשובותיו.

			בתשובה שכתב לקבוצת בחורים, נדונה התענית של חתן שחופתו נערכת בתענית אסתר. מוהרמ"ך פתח את התשובה בדברי שבח על שהמכותבים עסקו בענייני הלכה: 

			מאד שמח לבי ויגל כבודי כי הוא וחבריו הי"ו [= ה' ישמרם ויחיים] שוקדים על לימודם בלימוד דרכי ההלכה והפסק כי זה כל פרי הלימוד להבין ולדעת חקי האלהים ותורותיו ועם כי ודאי נחוץ להם לאחוז בזה עיון הש"ס התוניסי וגם מזה אל יניחו ידיהם מללמוד בפוסקים ושו"ת וכיוצא עכ"ז אני הרואה כי בעוה"ר [= בעוונותינו הרבים] חדלו לומדי הלכה ופוסקים כמעט לגמרי ולכן בראותי שאתם שמים לב לזה ששתי כעל כל הון יקר ועתיק.1009

			דברים אלו נכתבו בשנת 1923 — שנה אחת לפני שמוהרמ"ך פרסם את תכנית ההכשרה — וגם כאן אנו שומעים את התסכול שלו על מחסור בעתודה של פוסקי הלכה. מוהרמ"ך המשיך עם דברי עידוד וחיזוק לנמענים שעסקו בהלכה: "והנני אומר לכם לכו נא בכחכם זה אל תיראו ואל תחתו אל תרפו ואל תתרשלו וה' יהיה בעזרנו ובעזרכם עד בואם אל המטרה הרוממה להבין ולהורות אמן". ואף הוסיף עצת כתיבה:

			ולדעתי כה תעשו — כל אחד יקבע לו פנקס, ובו ירשום בדפים אשר יקציע בסופו, כל ספק שישמע או שיראה לו בקיצור נמרץ בלא תשובה. ובראשו יושם השאלות והתשובות והמכתבים במילואם. ובזה לע"ד [= לעניות דעתי] יגדל חשקם ומרצם וידיעותיהם. ובפרט אם הב"ד שבמח"ק [= הבית־דין שבמחנה קדשם] יעסיקו אותם בבירורי ספיקות.

			האחריות להתקדם מופקדת בידי התלמידים, ובכל זאת ראה מוהרמ"ך אפשרות שבעלי הלכה מקומיים ייטלו חלק בקידום הכשרת התלמידים. מוהרמ"ך גם התייחס לשאלה אחרת של אותם מכותבים שלא השיב עליה, ובכך שרטט את גבולות הגזרה להתכתבות ההלכתית שביקש לעודד: 

			והסיבה אשר לא השיבותיו לפנים על מכתב אחד בדיני ממונות הוא מצד כי שמעתי כי הדבר נוגע אליו ואין משיבין מצד אחד. אך בלא זה הנני לחוות את דיעי לכל דורש דבר ה' אם רק אמצא כשרון לזה מצד הזמן ומצד הבריאות בעה"ו [= בעזרת האל וישועתו] ודי בזה כעת. 

			בשנת 1931 כתב מוהרמ"ך עצות בדרכי הלימוד לרב חיים חורי (1957-1885), יליד ג'רבה, שכיהן באותה עת כרבה של גאבס. בין השאר פירט כיצד התלמיד צריך לארגן את פנקסיו:

			יעשה שני פנקסים אחד גדול ואחד קטן, ובקטן ירשום כל השאלות הבאים אליו אם שנשאל אם שנסתפק אם שברצונו ללמוד, בלתי תשובה על זה. ועל כל אחת מהם יתן אות א — ב — ג וכו'. ובגדול יכתוב מה שבירר ולמד בזה ובו יתן השאלה והתשובה ובזה גם כן יתן על כל תשובה אות. ואחרי גמרו זה יתן סימן על הקונטריס השאלות לאמר שספק זה כבר ביררו ולמדו, והסימן בזה הוא האות אשר הושמה בזה בקונטריס התשובות.1010

			עצותיו של מוהרמ"ך נכתבו על בסיס "אשר ידעתי דרך נסיון ובחינה (בדרכי הלימוד)", כפי שנכתב במתווה משנת 1924. מתשובה זו דומה שמוהרמ"ך שדרג את השימוש החינוכי בפנקסים.

			ככלל, מוהרמ"ך שמח כאשר תלמידיו התכתבו איתו בענייני הלכה. כך, לדוגמה, פתח תשובה בעניין התנהגותו של דיין: 

			לידידינו החה"ש והכו' כמה"ר ר' [= החכם השלם והכולל כבוד מורנו הרב רבי] בנציון הכהן הי"ו [= ה' ישמרהו ויחייהו], אודיעהו כי עברתי בין בתרי תשובתו וששתי כעל כל הון בראותי אותו שוקד על לימודו ורמי ומקשה לברר השאלה, והתענגתי מאד מזה. ובמעט ימים בעה"ו [= בעזרת האל וישועתו] יתקדם בלימודו, ולשונו תדבר צחות, ומשנתו תהיה קב ונקי.1011

			תלמיד אחד ממאטר (Mateur) שבצפון תוניסיה פנה למוהרמ"ך בעניין של דיני טריפות. מוהרמ"ך פתח את תשובתו בדברי עידוד: 

			שמחתי על כי הוא שם לבבו ללמוד בספיקות הבאים אליו, ולכתוב את דעתו. ובטוח אני בעה"ו [= בעזרת האל וישועתו] שכאשר יתמיד בדרך זו יבוא למטרה רוממה להבין ולהורות, ובלבד שיתן לבבו לחפש ולפשפש אחרי כל ספק לבררו ולכתוב בפנקס מיוחד הנדון ומה שנר[אה] לו בבירורו. ואם ראשיתו מצער אחריתו ישגא, כי כך היא דרכה של תורה מראשית כל נדמה לאדם כמשוטט בים הגדול וסוף סוף ימצא מהלכים ודרכים לברר רוב ספיקותיו.1012

			רק לאחר פתיח זה ניגש מוהרמ"ך לגוף השאלה. כך גם בתשובה לתלמיד ממדנין בעניין הלכות חמץ:

			שמחתי מאד על שקידתו בדבר הלכה, ובטוח אני בעה"ו [= בעזרת האל וישועתו] כי בלכתו בדרך ישרה זו ישיג המטרה בימים לא כבירים להיות מורה הוראות בישראל. והעיקר כי יקציע פנקס לספיקותיו ותשובותיו בסימנים בעה"ו.1013

			תכנית ההכשרה התמקדה בתרגול חיבור תשובות לשאלות בהלכה, ואת תלמידיו הוא עודד ללמוד הלכה ולכתוב.1014 מפריסת הנושאים בתשובות שהבאתי עולה כי התביעה לכתוב לא הייתה קשורה לתחום מסוים של ההלכה. כתיבה כחלק מתהליך ההכשרה של רבנים ופוסקי הלכה מתכתבת עם הדגש על כתיבה בהקשרים אחרים במשנתו של מוהרמ"ך. בעשרות מקומות בכתביו — אלו שפרסם במהלך חייו ואלו שהתפרסמו לאחר מותו — מסר מוהרמ"ך על תכניות הכתיבה שלו, המליץ לשומעי לקחו לכתוב, ודיבר בשבח מעשה הכתיבה בכלל, הגם שמדובר בכתיבה מסוגים שונים, וכתיבה לשם תיעוד ושקיפות אינה דומה לכתיבה לשם תרגול והכשרה. מכל מקום, יש במקורות אלו מן המשותף: העלאה על נס את ערך הכתיבה. 

			הנה דוגמאות מגוונות מתוך דרכי משה, חיבור צנום של מוהרמ"ך הכולל דרשה אחת לכל אחת מפרשיות התורה. ספר זה נדפס בג'רבה בשנת תרצ"ה (1935) והיה יקר ביותר בעיני מחברו.1015 ברמה הציבורית, עמד מוהרמ"ך על החשיבות של רישום פרוטוקולים של דיוני בית הדין, ולכן מלבד מינוי דיינים יש למנות "סופר כותב דברי בעלי הריב. וכל מי שיש לו תביעה תכתב ע"י הסופר במעמד הב"ד [= הבית־דין] וכן שכנגדו ישיב לפני הב"ד והסופר כותב דבריו [...] ואחרי גמר דברי כל הנתבעים יתנו הב"ד לב לברר ראשון ראשון ולכתוב את הבירור ע"י הסופר".1016 יש לזכור כי בהלכה אין חובה לנהל פרוטוקולים של דיוני בית הדין, אין חובה להגיש טענות בכתב, ואף לא לפרסם החלטות של בית הדין בכתב. 

			בעיני מוהרמ"ך, מערכת בתי דין שתוקם בירושלים לא תעסוק "בעסקי העיר" רק "להיות נדרשים לכל הבא לשאול את דבר ה' בכתב אם מאנשי העיר אם מאנשי שארית הגולה להשיבם ההוראה המתבררת להם בזה".1017 גם טובי העיר הנאספים כדי לקבל החלטות אודות ניהול הקהילה "יהיו כותבים על ספר את כל דברי ההסכמה אשר תכריע אליה דעתם אם ע"פ הכל או ע"פ הרוב".1018 ניהול תקין מחייב שקיפות, ולשם כך "יהיו נזהרים מאד להיות נקיים מה' ומישראל להיות כל עסקיהם בחשבון ובכתב באופן שאם יהיה מבקר עניניהם עד סוף עמקן של דברים עיניו תחזינה כי דרכם דרך ישרה".1019

			חיבור ספרים מתאימים עשוי לסייע לאתגר החינוך. מוהרמ"ך הדגיש את החינוך המוסרי ליושר וצדק, "וזה יהיה ע"י היות ספר מיוחד משבח ומראה פנים להתדבק בהאמת ולהזהר מכל שקר ועוְלה".1020

			מוהרמ"ך גם ייחד המלצות כתיבה ליחיד: "ומה טוב ומה נעים כי ירגיל כל אדם את עצמו במדה יקרה זו לכתוב על ספר רשום איזה אזהרות והוכחות לבניו כי גם בהיותו בחיים דבריו אלה עושים רושם גדול. וכ"ש אחרי מותו".1021 בנוסף לצוואה מוסרית עבור ילדיו, יעץ מוהרמ"ך לקוראיו לרשום יומן המתעד את הדיבורים היוצאים מפיהם, כחלק ממאבק נגד נטיות לקלל:

			והאיש המכלכל דבריו במשפט וכותב לזכרון מספר הקללות היוצאות מפיו לו לעצמו או לבניו וצאצאיו או לקרוביו ושאר ישראל. ומעיין היטב בשעת הישוב אח"ך האם ראויים המקבלים הקללה ההיא לאותה קללה או לא — אין ספק ואין תפונה כי עיניו יראו ועפעפיו יבחנו כי אין מקום לקללותיו ומתחרט הוא עצמו על כל היוצא מפיו.1022

			הרישום הוא לא רק עבור דברים שליליים: 

			וכן אם כה ישים לב האדם הנלבב ומזכיר בכתב מספר הברכות וטובת עין אשר נהג במקבל ברכתו. אין ספק כי יכיר וידע כי לא הפסיד מכיסו מאומה וכאשר יצאו דבריו אל הפועל מרויח הוא כמה וכמה אוהבים וכן כמה ברכות ושלומות לראשו. מלבד שכרו הטוב בעולם שכולו טוב אשר גרם להועיל לאחד מישראל על פי דבריו וברכותיו. ואשר הגדיל לעשות להרבות שלום בישראל.1023

			בפנקס אחר ירשום את נדרי הצדקה אשר נדר ולאחר שישלם את נדרו "יכתוב בצדו ששילם אותו" — כל זאת "מפני שכמעט אין מי שיכול לומר נקי אנכי מהנדרים" והרישום נועד לסייע בקיום הנדרים.1024 מצד האחראים על קופות הצדקה — התנהלות של הקופה גם צריכה להיות מלווה ברישום, לרבות מכתבים לתורמים.1025 

			ובכלל זה ג"כ להיות כל הנדבה נרשמת בפנקס קבוע באר היטב המוֹבָא והמוֹצָא [= ההכנסות וההוצאות] באופן שכל אחד מהנדיבים אם ירצה להתחקות על כל דבר ודבר לדעת מוצאו ומובאו יתחקה בנקל כי זה גורם גדול להיות להם לב לתת עוד פעם אחרת איש איש כנדבתו בראותם ובידעם כי הכל הולך בדרך היושר והאמת ואין בו שום חשש ח"ו.1026

			כך מסלקים כל חשד ולזות שפתים, הגם שאין ספק שגבאי צדקה עושים את מלאכתם נאמנה. לשם כך יש לשכור סופר, על אף ההוצאה הכרוכה בכך.

			תכניות ועצות נוספות הקשורות לכתיבה פזורות בכתביו של מוהרמ"ך. החינוך לכתיבת שו"ת מצטרף לשורה של פסקאות שבהן עסק בענייני כתיבה, הן תכניות כתיבה של עצמו, הן תביעות מקהל שומעיו וקוראיו לכתוב.1027 מוהרמ"ך ראה אפוא ערך במעשה הכתיבה, והדגש על כתיבה במתווה להכשרת פוסקי הלכה הוא ביטוי לתפיסה רחבה זו.

			ה. כתבים מאוחרים: ברית כהונה

			מוהרמ"ך נקרא תדיר על שם ספרו המפורסם "הרב ברית כהונה". הוא הספיק להוציא שלושה כרכים של ברית כהונה בעשור האחרון לחייו — על אורח חיים (1941), על יורה דעה (1943), ועל אבן העזר (1948). כרך נוסף על חושן משפט נדפס לאחר פטירתו (1951). לפי בנו של מוהרמ"ך, הרב שושן הכהן (1976-1906), חלק זה לא היה מוכן לדפוס בעת פטירת מוהרמ"ך.1028 

			ברית כהונה כולל תיעוד נרחב של מנהגי ג'רבה. החיבור אינו עוסק רק בהיבטים ריטואליים של החיים היהודיים; יש בו גם התייחסויות רבות למערכת המשפט היהודית בג'רבה וכן עיסוק נכבד במערך הצדקה והחסד באי. כרכים אלו הם בין החיבורים החשובים שיצאו מג'רבה הן מבחינת ההלכה והמנהג והן מבחינת התיעוד ההיסטורי של סדרי הקהילה. 

			הכרכים נתחברו בצורה תוספתית (אינקרמנטלית), כך שיש בהם ערבוב של ידיעות מוקדמות עם ידיעות מאוחרות, ותיעוד של שינויים שהתרחשו במהלך חייו של מוהרמ"ך. אופי הכתיבה הזה הופך את תיארוך הפסקאות השונות בחיבור למשימה בלתי אפשרית: מלבד שנת הדפוס, אין לנו אלא לשער מתי נכתבו הדברים. מכל מקום, שלושת הכרכים הראשונים היו לנגד עיניו של מוהרמ"ך, וסביר להניח שברצונו היה יכול לבחור ולברור מה יעלה על מכבש הדפוס. מכאן שיש עניין לבחון מה ראה לנכון לפרסם כעשרים שנה לאחר שפרסם את המתווה, ולאחר שזכה להעמיד תלמידים הרבה. 

			במהלך המחצית השנייה של המאה העשרים יצאו מהדורות עם הוספות ותיקונים, תחילה בג'רבה ובהמשך בישראל.1029 גם במהדורות אלו ישנן התייחסויות להכשרת פוסקי הלכה, אך קשה להעריך את ערכם של פסקאות אלו: האם מדובר בדברים שהחליט מוהרמ"ך לא לפרסם, או יש בפנינו מהדורה מאוחרת שקיווה לפרסם. לשלמות העניין אסקור גם את הכרכים האלו, הגם שמשקלם אינו ברור.

			ברית כהונה (1943-1941)

			בשנת 1944 שלח הראשון לציון הרב בן ציון מאיר חי עֻזיאל (1953-1880) מכתב ברכה למוהרמ"ך. במכתב זה התייחס הרב הראשי לשני הכרכים הראשונים של ברית כהונה וציין: 

			הנאה מיוחדת היתה לי בקוראי בספרים אלה תקנות הקהלה בעניני חסד וצדקה ועוד יותר בהחזקת לומדי תורה ודרך תלמוד תורה לעומקה והיקפה לתלמידים השוקדים באהלה של תורה. ואני מקווה שישיבות אלה תתקיימנה גם להבא ביתר שאת ויתר עז.1030

			אכן בכרכי ברית כהונה שהוציא מוהרמ"ך יש התייחסות להיבטים שונים של לימוד תורה, כגון קביעת עתים לתורה, שיטת החלוקה לכיתות לימוד, חובת המלמד להכין את השיעור מראש, משכורת המלמד, מספר התלמידים לכל מלמד (תוך התחשבות במשכורתו), ימי חופש מלימודים ועוד.1031 נוסף לכך, מוהרמ"ך המשיך להשמיע ביקורת על העדפת לימוד התלמוד על פני עיסוק בהלכה:

			השלמת לימוד התורה אינו מספיק להיות רק מעיין בגמרא לבד ואין לו יד בהוראה שאם לא תהיה לו ידיעה בדרכי הפסק לברר כל ספק אזי תקשה עליו מאד אח"כ ההוראה אפילו בדבר קל שבקלים כי אינו יודע איך למצוא מקום הדין בפוסקים לברר משם אותו הספק הבא אליו, וכן יקשה עליו דרכי ההכרעה במה שתלוי בפלוגתא בכל חלקי ארבע השולחנות.1032

			בהמשך דבריו הציע מוהרמ"ך תמצית של תכנית ההכשרה שהופיעה בתשובה משנת 1924, תוך שהוא פותח את דבריו בקביעה כי "נהגו רבים מהרבנים הי"ו בימינו אלה" ליישם את המתווה. מוהרמ"ך גם התייחס לתלמיד שלא מצא רב המוכן או מסוגל להדריך אותו על פי התכנית המוצעת. כמו בכתביו האחרים, הנחה מוהרמ"ך את התלמיד להפעיל את התכנית בעצמו. בפסקאות הבאות פנה מוהרמ"ך למלמדים ועודדם להרגיל את התלמידים בכתיבה וללמדם דקדוק.1033 מכאן שעד שנת 1941 — השנה שבה נדפסה הכרך הראשון של ברית כהונה — מוהרמ"ך עדיין זיהה בעיה של עיסוק יתר בתלמוד, אך הוא יכול היה להעיד על התקבלות תכנית ההכשרה שהתווה.

			השלמות בג'רבה (1962, 1967)

			בשנות השישים למאה העשרים נדפסו הוספות לברית כהונה על ידי אחד מנכדי מוהרמ"ך, הרב נסים הכהן (2008-1919). ההוספה הראשונה יצאה לאור בג'רבה בשנת תשכ"ב (1962) תחת הכותר ברית כהונה ח"ב. לפי הנכד, מוהרמ"ך התחיל לחבר את החלק השני, "יש מהם ענינים שלמים ויש מהם רק מזכרות בעלמא בקצרה", אך "לא הספיק להשלים לסדר ספרו זה כחפצו ורצונו". הנכד הכין את הקובץ תוך שהצהיר "והרבה השתדלתי שלא לשנות מלשון מז"ק הרה"ג [= מורי זקני הרב הגאון] המחבר".1034 חמש שנים לאחר הדפסת ברית כהונה ח"ב, חזר הנכד והוציא מהדורה נוספת אשר שילבה בין דברי מוהרמ"ך שנדפסו בברית כהונה המקורית ובין הדברים שנדפסו בשנת 1962.1035

			קובץ זה כולל שלוש התייחסויות נוספות של מוהרמ"ך לעניין לימוד. פסקה אחת עסקה בהכאת תלמידים, ומוהרמ"ך הזהיר "שלא יתנהג הרב בהכאות בלי חמלה רק ישתדל להתנהג עמהם בהגערה לבד וההכאות יהיו רק לזמנים רחוקות".1036 פסקה נוספת היא תשובה שכתב לאחיינו בשאלה "אם יכול ללמוד חכמת הקבלה גם שהוא פנוי". אין מקומה של התשובה בברית כהונה, והנכד הוא זה שהחליט להדפיס את התשובה במסגרת זו.1037 פסקה אחת בכרך זה כן קשור לנידון דידן.

			מוהרמ"ך שרטט שתי דרכים ללימוד ספרי הפוסקים. דרך אחת היא ללמוד שולחן ערוך לפי הסדר, והדרך השנייה ללמוד ספרי הלכה היא "לקבוע הלימוד בספיקו[ת] הבאים אליו".1038 מוהרמ"ך לא ביכר דרך אחת על פני השנייה, אלא מיקד את עצתו בהיבט הכתיבה:

			דצריך לאדם ב' פנקסים באחד יכתוב הספיקות הבאים אליו ובירורם ובשני יכתוב על סדר מרן מה שחידשו הפוסקים ומה שמצדד או שמכריע הוא. [...] ובדרך כלל מה שלומד אדם על הס[דר] הבא אליו יכתבהו על ס[ימן] הש"ע ושם ג"כ יביא בקצרה מה שכבר כתב בתשו[בה] לרמוז ולציין אליהם כמו 'אם יהיה כו"כ עמ"ש [= כך וכך עיינו מה שכתבתי] בתשו[בה] סי[מן] פלוני. 

			מוהרמ"ך חזר על הנחייתו להשתמש בתשובות קיימות מספרי שו"ת כדי לחדד את כישרון הלומד בחיבור תשובות. פסקה זו מכוונת לתלמיד ולא לרב, ולכן "ילמוד השאלה שבספר בלתי תשובה". מוהרמ"ך גם הוסיף המלצה לשלושה קבצי שו"ת עבור התרגיל: שו"ת בית יהודה לרב יהודה עייאש מאלג'יריה (1760-1688), חיים שאל לרב חיים יוסף דוד אזולאי (החיד"א, 1806-1724), וספר שכבר הוזכר לעיל ישיב משה לרב משה שתרוג.1039 בסוף הפסקה הפנה מוהרמ"ך למתווה שחיבר בשנת 1924. דומה שיש בפנינו פסקה מאוחרת המוסיפה המלצה שלא הופיעה בתכנית ההכשרה המקורית.

			השלמות בנתיבות (1979)

			הרב אשר חדאד (נולד 1940) — יליד ג'רבה שעלה לישראל בשנת 1969 וקבע את מקום מגוריו בנתיבות — שקד על כתבי היד של מוהרמ"ך, אסף אותם, חילקם לספרים שונים, ערך אותם והוציאם לאור. אין זו הגזמה לומר כי לולא מסירותו, רבים מכתבי מוהרמ"ך לא היו מגיעים אלינו.1040 

			בשנת תשל"ט (1979) הוציא ר"א חדאד ספר הכולל שבעה קונטרסים של מוהרמ"ך — חלקם כבר ראו אור כמו הפירוש לאבות משנת 1904 וחלקם טרם נדפסו כמו פירוש נוסף למסכת אבות, וכן גם מה שר"א חדאד כינה ברית כהונה חלק שלישי.1041 כך הצהיר ר"א חדאד אודות מלאכתו:

			לידיעת הקורא: כי הספר ברית אבות חלק שני לא הכינו רבינו ז"ל להדפסה ורק פנקס קטן היה מלא מחידושי מסכת אבות ורובו ככולו ליקטתי מבין כתבי ידו והכנסתים בכרך אחד. [...] כמו כן ספר ברית כהונה ח"ג לא סודר מידי רבינו המחבר ז"ל.1042

			מדברי ר"א חדאד לא ברור מה היה המצב של כתב[י] היד והאם עלה על דעתו של מוהרמ"ך להוציא חלק נוסף של ברית כהונה. 

			ברית כהונה ח"ג כולל שלוש התייחסויות לענייני לימוד. פסקה אחת עוסקת בלימוד עברית — נושא שיש לו ביטוי נרחב וייחודי בכתבי מוהרמ"ך.1043 פסקה נוספת משווה בצורה ביקורתית בין דרך הלימוד בתוניס לבין דרך הלימוד בג'רבה.1044 הפסקה השלישית מהדהדת את טרוניית מוהרמ"ך על הזנחת לימוד הלכה:

			עוד ראיתי פה שכמעט לימודם כולו רק בש"ס ואין לומדים כלל דרכי הדין וההוראה וגם מי שהוא מעיין נפלא מתמיד כמעט כל ימיו רק בש"ס לשם מצות לימוד ולא לשם הפרי הנדרש לפסוק הדין ולברר איזה ספק [...] ומזה בעונות הרבים חסרה התורה וההוראה והרבה עיירות וכפרים משתוקקים לרב ומורה צדק ולא ימצאו ואם היו קובעים איזה זמן לזה ואיזה זמן לזה היה עולה בידם זה וזה. כי העיקר בלימוד ללמוד וללמד לשמור ולעשות. ובלתי ידיעת דרכי ההוראה אין בידו רק שכר לימוד. וכן שמעתי בשם מר זקני מהרי"ך [= הרב יעקב הכהן] זצ"ל שהיה מצטער מאד מזה וכפעם בפעם היה מעורר חכמי דורו על זה.1045

			ר"א חדאד הוסיף הפניה לברית כהונה המקורי משנת 1941 וציין "ששם מבואר ששוב הותקן דבר זה על בוריו". מדבריו משמע כי ייתכן שפסקה זו היא מוקדמת לברית כהונה, ואם כן השמטתה מהנדפס הייתה מכוונת. לחילופין, מדובר בפסקה שנכתבה לאחר שנדפס ברית כהונה בשנת 1941, ולפי זה הבעיה של העדפת התלמוד על פני ההלכה והמחסור ברבנים המשיכו להטריד את מוהרמ"ך גם בעשור האחרון לחייו. 

			יש להצטער על כך שמהדורת בני ברק תש"נ (1990), המכונה ברית כהונה השלם, וההדפסות החוזרות של מהדורה זו, הציגו את שלושת חלקים השונים כחיבור אחד מעשה ידי מוהרמ"ך, ללא אבחנה בין השכבות השונות.1046

			תורה וחיים (1984)

			חומר נוסף הצטבר בידי ר"א חדאד, ובשנת תשמ"ד (1984) הוא הוציא לאור קטעים שנקבצו מתוך כתבי מוהרמ"ך — חלקם שנותרו בכתב יד וחלקם שכבר הופיעו בדפוס. החיבור יצא תחת הכותר תורה וחיים — שם מטעה לאור העובדה שעשרים שנה לפני הוצאת תורה וחיים על ידי ר"א חדאד, הדפיס הנכד ר' נסים הכהן ספר אחר ממשנת מוהרמ"ך עם אותו כותר.1047 למרות הביקורת על השם, יש לומר שגם כאן הציל ר"א חדאד את כתבי מוהרמ"ך מתהום הנשייה.

			תורה וחיים של ר"א חדאד כולל את דברי מוהרמ"ך בעניין לימוד, ולא ברור על בסיס מה בחר ר"א חדאד לכלול פסקאות בתוך ברית כהונה ח"ג לעומת תורה וחיים שלו. כך, לדוגמה, בפסקה מתוארכת אחת משנת 1911 כתב מוהרמ"ך כי "על ידי המשא ומתן של הלכה נשאר מה בדעת ושכל האדם" ומשום כך יש ערך ללימוד בדרך דיון תלמודי ואין להזניח את הגמרא.1048 דברי מוהרמ"ך נכתבו כתגובה לעמדת הרמב"ם שקידם התמקדות בהלכה במקום הקדשת זמן ללימוד תלמוד.1049 דבריו אלו — משנת 1911 כאמור — מזכירים את עמדתו בראשית דרכו כאשר עוד צידד בלימוד גמרא. 

			***

			עיון בכתבי מוהרמ"ך שנדפסו לאחר מותו דורש ניפוי זהיר. ראוי להבחין בין מה שבחר לפרסם לבין מה שנותר בכתב יד — במכוון או שמא מפני שלא הספיק להדפיס עלי ספר. רק כך ניתן לעקוב אחר שינויים והתפתחויות במחשבתו, וכך גם ניתן לשער מה הייתה מידת הצלחתו בהטמעת התכנית החינוכית והעמדת רבנים פוסקי הלכה.

			המקורות המאוחרים — מהעשור האחרון של חיי מוהרמ"ך — מלמדים כי הוא לא חזר בו מתכנית הלימודים שרקם בשנת 1924, ואף לא נסוג מביקורות שהשמיע שנים לפני כן. מוהרמ"ך דבק בעקרונות שהתווה בתכנית ההכשרה: הפקדת אחריות בידי התלמיד, שימוש בספרות השו"ת בתהליך הכשרת הפוסק ודגש על כתיבה. 

			ו. עדויות (1943)

			סקירת תשובות נבחרות של מוהרמ"ך הצביעה על העצמת התלמיד, העדפה של לימוד הלכה והדגשת ערך הכתיבה. אולם בתשובות אלה אין אזכור של תכנית ההכשרה. האם התכנית יושמה בפועל בג'רבה? להיבטים מסוימים של המתווה ישנן עדויות מאלפות של שני רבנים צבאיים — כתוארם דאז — ששרתו בצבא הבריטי. שניהם ביקרו בג'רבה במהלך מלחמת העולם השנייה, כעשרים שנה לאחר כתיבת התשובה המקורית בידי מוהרמ"ך, ותיעדו את מה שראו.

			הרב אפרים אלימלך אורבך (1991-1912) הגיע לג'רבה לרגל חגיגת ל"ג בעומר תש"ג (23 במאי 1943), כעשרה ימים לאחר סיום המערכה בצפון אפריקה, וכך רשם ביומנו:

			הם נוהגים בחארה כבירה [הרובע הגדול בג'רבה] להתאסף כל שבת בישיבה. הוא [הרב רחמים חי חויתה הכהן, 1959-1901] מציע שאלה אשר נשאלה במשך השבוע מבית הדין. הצעירים המתכוננים להיות רבנים חייבים במשך השבוע לברר את ההלכה ולהביא בכתב את ההכרעה. אחר כך משווים את הפתקים ומבררים את ההלכה למעשה. ככה נוהגים מדי שבת בשבתו.1050

			דברים אלו נרשמו כעשרה ימים לאחר שהרב הצבאי צפה במעמד בג'רבה. רב צבאי אחרי, הרב לואיס (לוי) יצחק רבינוביץ (1984-1906), שנכח במעמד רשם את זיכרונותיו כעבור שנתיים וחצי. ר' רבינוביץ שרת כרב הצבאי הראשי של היהודים בארמיה השמינית של הצבא הבריטי במלחמת העולם השנייה. בתום המלחמה עבר ליוהנסבורג וכיהן כרב קהילה וכפרופסור לעברית. ר' רבינוביץ פרסם את רשמיו בסדרת מאמרים שראו אור בתוך ברקאי — ירחון לספרות שיצא לאור ביוהנסבורג על ידי אגודת הסופרים העברים באפריקה.1051 כך תיאר ר' רבינוביץ את אשר ראה בג'רבה באותה שבת:

			בשבת של ביקורי נוכחתי בישיבה העליונה, קבוצה של כעשרה אנשים שהגיעו לשיא המרום של הלימוד והשיא, כאמור, הוא ההלכה. וראיתי מראה מעניין. [...] הם מאמינים גדולים ב"תורה שבכתב", ז"א שהם אוהבים לכתוב את התורה שלהם [...]. והעשרה האנשים האלה הוציאו כל אחד ואחד מחברת קטנה מכיסו, והתחיל לקרא מתוך הכתב. ואחר גמר קריאתו התחיל ויכוח חם ונלהב בין "התלמידים", ואחריו בא סיכום מהרב. ומיד התחיל השני לקרא מתוך כתב־ידו, ועד הפעם ויכוח ועוד הפעם סיכום, וחוזר חלילה.1052

			ר' רבינוביץ זכר את פרטי השאלה שנדונה באותה שבת: 

			ומה היה בתוך הכתב, ומה ענין הויכוח? פשוט מאד. לפני כחדש הגרמנים עזבו את העיר מעדענין [מדנין] שמצודת דזערבא [ג'רבה] פרוסה עליה [...] וגנבו ובזזו ושדדו. והנה ערבי אחד קנה אחדים מן החפצים השדודים מן הגרמנים, ואחרי שחרור העיר יהודי אחד קנה אותם מהערבי. ובעל החפצים הכיר בהם ותבע אותם מהיהודי הקונה. וכשהגיע הדבר לאי־דזערבא, מסר הרב את הבעיה לתלמידיו, בתור שאלה שהם מוכרחים לדון עליה במשך כל השבוע, לכתוב תשובה לשאלה ולהביא את התשובה לישיבה הבאה. האם הבעל הראשון חייב לשלם ליהודי שקנה מאת הערבי את מחיר הדברים? 

			ר' רבינוביץ גם זכר את הנושא שהוצג בפני התלמידים עבור השבוע העוקב:

			ובגמר השיעור הזה מסר להם עוד שאלה ג"כ מביזת העיר מעדענין ושצריכים הם לדון עליה בשבוע הבא ולכתוב תשובה: הגרמנים קרעו ספרי־תורה לחתיכות, ונשארו גליונות שלמים מספרי־תורה שונים. האם מותר לאַחד אותם, ומה לעשות עם הגוף המחולל, וכו' וכו', שורה שלמה של שאלות. 

			ר' רבינוביץ התפעל משיטה זו — "זוהי באמת הלכה למעשה!" הוא כתב — והבהיר כי מדובר במעמד המתקיים מידי שבת בשבתו:

			וכך דרך הלימוד בישיבה הגבוהה ההיא, בכל שבת ושבת מוסר הרב לתלמידים שאלה דוקא מענינא דיומא, וכל השבוע הם דנים בשאלה ומוסרים את התשובה בכתב, ואחרי שקלא וטריא בענין, ולפני התפטרותם מוסר להם שאלה חדשה.

			עדות זו מתאימה לדברי מוהרמ"ך משנת 1924 כאשר התייחס לאלו היכולים להקדיש זמן ללימוד תורה "רק מיום שבת קדש ליום שבת קדש".

			כעשרים שנה לאחר שר' רבינוביץ ביקר בג'רבה, בשנת תשכ"ד (1964), הוא שב והדפיס תמצית של זיכרונותיו במאמר קצר. בין השאר, חזר על היבטי החינוך בג'רבה:

			הם התרכזו יותר על הפוסקים, ובפרט על השולחן ערוך של המחבר מאשר על הגמרא. אבל בזה עשו גדולות. אני הייתי עד ראיה לשיטה מעניינת של לימוד בשבת אצל המבוגרים.1053 

			ר' רבינוביץ המשיך ובמילים ספורות תיאר את סדר הלימוד הייחודי שראה. הרושם מהביקור באותה שבת בשנת 1943 נותר.

			הרבנים הצבאיים תיעדו רק את מה שראו ולא התייחסו לכל שלבי תהליך ההכשרה של מוהרמ"ך. מכל מקום, יש לשים לב לדומה ולשונה בין רשמי היומנים לבין תכנית ההכשרה. מחד, יש כאן עדות להתנסות בכתיבת תשובות על ידי התלמידים, ותשובות אלו הובאו בפני הרב. ר' רבינוביץ גם העיר על חשיבות הכתיבה, ושם לב כי כל אחד מהתלמידים החזיק מחברת. מאידך, השאלות שהובאו בפני התלמידים היו "דוקא מענינא דיומא" (כדברי ר' רבינוביץ), או "שאלה אשר נשאלה במשך השבוע מבית הדין" (כדברי ר' אורבך), ולא "שאלה מאיזה ספר של רב ועצום" (כדברי מוהרמ"ך). ממילא לא הייתה הקפדה להתחיל עם שאלות קלות ושכיחות, וכן לא להתקדם מאורח חיים ויורה דעה אל אבן העזר וחושן משפט. ואולם ייתכן שכך נהגו באותה שבת שבה נכחו הרבנים הצבאיים כאשר שאלות מעניינות שהזמן גרמן עמדו על הפרק, ואילו לרוב נצמדו לתכנית.

			הבדל נוסף עולה מדברי הרב חזקיהו בן מעתוק חדאד (2006-1922), מתלמידי ר' רחמים חי חויתה הכהן בג'רבה.1054 בהקדמה לספר השו"ת שלו, התייחס ר' חזקיהו חדאד לתהליך הלמידה והכתיבה שהיה נהוג בג'רבה, ודבריו תואמים את רשימותיהם של הרבנים אורבך ורבינוביץ. ר' חזקיהו חדאד הוסיף תיאור קצר של חלקו של ראש הישיבה ר' רחמים חי חויתה הכהן:

			וביום שבת קדש היינו באים אצלו לביתו והוא בודק לכל אחד מה שכתב ולפעמים מעיר לנו איזה הערות, אבל בגלל הזמן שלא היה מספיק לבדוק כל התשובות שכתבו התלמידים היה עובר על הדברים העברה קלה וכל מטרתו היתה רק להדריך אותנו איך כותבים פסקי הלכות.

			עקב לחץ הזמן לא התבצעה בדיקה יסודית של תשובת התלמיד ולא התקיים דיון כפי שהתווה מוהרמ"ך, אלא הרב "היה עובר על הדברים העברה קלה" בלבד. 

			ר' חזקיהו חדאד נכח בישיבה באותה שבת שבה ביקרו הרבנים אורבך ורבינוביץ. כעלם צעיר, הכין חזקיהו חדאד תשובה לשאלת הבעלות על רכוש של יהודים שנגנב במדנין על ידי מי שאינו יהודי ונמכר ליהודי: "והיהודים שברחו ראשונים ראו והכירו אצל הבורחים האחרונים איזה מכליהם אצלם, ובאו לדין אם חייבים להחזיר להם או אמרינן כבר נתיאשו הבעלים?" תשובה זו שערך התלמיד חזקיהו חדאד לקראת אותה שבת בשנת 1943, ראתה אור בקובץ תשובותיו שהתפרסם כעבור כמעט חמישים שנה.

			ז. תוצרי התכנית

			התשובה של ר' חזקיהו חדאד אודות הרכוש שנבזז מלמדת על יישום חלקי של המתווה החינוכי של מוהרמ"ך. עם זאת, התשובה מעלה שאלה משפטית־הלכתית: כיצד יש לסווג תשובות שנכתבו כתרגילים בתכנית ההכשרה? האם תשובות אלו יכולות להיות מקורות משפטיים להלכה?1055 הכוונה היא לא רק לתשובה המסוימת אודות הביזה במדנין, אלא לקובץ כולו, שהרי ר' חזקיהו חדאד לא כיהן ברבנות ולא נשאל שאלות הלכה למעשה. קובץ השו"ת שלו הוא תוצר של תכנית הלימודים שהתווה מוהרמ"ך: "מה שכתבתי בספרי זה שאני מגיש לפניכם היום הוא רק מה שהגו רעיוני בכמה שו"ת שלמדתי וכתבתי בבחרותי כשהייתי לומד לפני [...] הרב רחמים חי חויתה הכהן [...]".

			קובץ השו"ת של ר' חזקיהו חדאד — מכתב לחזקיהו — הוא יקר המציאות: הוא לא נמצא בספריות ציבוריות בישראל ולא במאגרים ממוחשבים. משום כך, השאלה המשפטית היא יותר תיאורטית מאשר מעשית. אולם מכתב לחזקיהו אינו הספר היחיד שהוא תוצר של התכנית החינוכית של מוהרמ"ך.

			ר' בועז חדאד (1998-1909) ניהל בית דפוס עברי בג'רבה בשם "בית האוצר העברי". הוא עלה לירושלים וניהל חנות ספרים ותשמישי קדושה בשם "אוצר העברי". ר"ב חדאד פרסם חוברות חינוך בג'רבה ומשעלה לישראל חיבר ספרים אודות ג'רבה. יבולו הספרותי כלל גם שלושה כרכים של תורתו תחת הכותר ויאמר בועז.1056 הכרך הראשון הוקדש לדיני תערובות, ור"ב חדאד זקף את חיבור הספר לזכותו של הרב אברהם מגוץ הכהן, בנו הבכור של מוהרמ"ך:

			אשר הוא היה סיבה וגרמא לי לחבר את החיבור הזה כי בשנת התר"ץ [1931] היה מו"ר ועט"ר הנזכר זצוק"ל [= מורנו ורבנו ועטרת ראשנו הנזכר זכר צדיק וקדוש לברכה; דהיינו ר' אברהם מגוץ הכהן] נאנח ומתמרמר על חסרון לימוד פסקי הלכה אשר אזלא ומדלדלא. ובמוסריו העיר אותי ואת איזה חברים עמי לקבוע ארבע אמות הלכה בדיני תערובת ללמוד אצלו. [...] ופקד עלינו שכל אחד מהתלמידים יחדש ויכתוב במה שאנו לומדים וכל אחד ממנו יכתוב לילה אחת וכן חוזר חלילה ויביא כל אחד מה שחידש וכתב כדי ללמוד אותם לפניו והוא יודיענו דעתו עליהם אם לקרב או לרחק ואחר.1057 

			דברי ר' אברהם מגוץ הכהן ממשיכים את הדגש על כתיבה ואת הצער על הזנחת לימוד הלכה של אביו. ר' אברהם מגוץ הכהן נפטר בראשית 1931, "ומני אז הלימוד הנז' נסוג לאחור הלוך וחסור ולא נתקיים רק איזה שבועיים ונפרדה החבילה", מכל מקום המשיך ר"ב חדאד לבדו.1058 החיבור על דיני תערובות היה תוצר של התהליך החינוכי שהחל בהנחיית ר' אברהם מגוץ הכהן ונמשך באופן עצמאי על ידי התלמיד ר"ב חדאד.

			הכרך השלישי של סדרת ויאמר בועז כלל מאה שאלות ותשובות, ור"ב חדאד הסביר את נסיבות חיבורן:

			חלק ג' הוא הס' הנכחי שו"ת וקצת חי' ש"ע [= חידושי שלחן ערוך] רובם ככלם אשר למדתי אצל [...] ר' משה כֿלפֿון הכהן [...] ביום ש"ק עם חברים מקשיבים אשר דרכו בקדש היה למסור לנו שאלה בענין הלכה ובתוך השבוע נלמוד בזה ונחפש בספרי הפו[סקים] וביום השבת הביא לפניו בכתב את אשר הגו רעיוננו והוא היה מעיר לנו מה שיש להעיר על דברינו.1059

			ספר נוסף שנתחבר בדרך דומה הוא שמו אברהם לרב אברהם ביתאן (1903 לערך-2000). בהקדמתו הסביר המחבר שהשו"ת שנכללו בכרך "רובם מזמן שהיינו לומדים מדי שבת בשבתו אצל רבינו הגדול מוהרמ"ך".1060 הספר גם כלל מספר עמודים שהם חידושיו של הרב מרדכי אמייס הכהן (1886 לערך-1974) על התלמוד "שנתחדשו לו בעת לימודנו אצלו, והוא בטובו אמר לי לכתבם כדי שאתרגל בכתיבת חי[דושי] הגמ[רא]".1061 

			חיבורים אלו מעידים על יישום התכנית, וכי הכתיבה נשתמרה על ידי התלמידים המחברים ואף נדפסה עלי ספר כעבור זמן. שאלת התוקף המשפטי של חיבורים אלו היא נושא רחב החורג ממסגרת הדיון הנוכחי. יש לציין כי סוגת השו"ת מתייחדת בכך שהשואל מאציל סמכות למשיב מרצון ומסמיך אותו להשיב. היבט זה נעדר בשו"ת שנוצר כחלק מתכנית הלימודים.1062

			מוהרמ"ך התייחס לשאלה דומה בתשובה שכתב בשנת תרצ"א (1931). השאלה שהוצגה בפניו הייתה בעניין שאינו מענייננו עתה: "בתענית צבור של ד' צומות אם לא נמצא עשרה מתענים רק רוב מנין אם אומר הש"ץ עֲנֵנוּ בחזרה קודם רְפָאֵנוּ בברכה. וכן אם מעלין ס"ת לקרות וַיְחַל". בתשובתו הביא מוהרמ"ך את דברי הרב משה בן חביב (1696-1654) ודן בהם באריכות תוך כדי דחייתם. בסיום התשובה רשם מוהרמ"ך סיבה נוספת מדוע יש לדחות את דברי מהר"ם 'ן חביב: "ועוד דמתוך התשובה עצמה יש להוכיח דלא נחית רק לזכרון ולמשקל ולמטרי".1063 

			במקום אחר בכתביו ציין מוהרמ"ך שהרב יכול להיעזר בתלמידיו בהכנת פסקי הלכה — כפי שככל הנראה נעשה לאחר ביזת מדנין. אולם כתבים אלו לא יכולים לשמש כמקורות משפטיים של ההלכה: 

			דהגם שיהיה הרב טרוד הרבה הנה הוא יכול לתת לתלמידים לעיין גם כן וממילא יהיה קל לו החיפוש בבירור הדין. "ועשו סייג לתורה" הכוונה שיהיה סייג ממנו להוראה שגם שיעיינו לא יורו ההלכה רק יחשפו ויכתבו ויַראו לו מה שנראה להם.1064

			כך גם בהסכמה לכרך הראשון של ויאמר בועז הנזכר, שנחתמה בידי הרב יוסף בוכריץ (1949-1885), הרב רחמים חי חויתה הכהן ומוהרמ"ך: 

			הבא להורות מספרו זה אם הוא בר הכי יצרף הכרעתו עם מה שכתוב בספר ואם אינו בר הכי ונסתפק לו איזה דבר יציע דבריו לפני מי שראוי לזה.1065

			בעיני מוהרמ"ך יש פחות משקל הלכתי לפסקים שנכתבו שלא בהקשר של פסיקה הלכה למעשה, בוודאי כאשר הדברים נכתבו על ידי תלמידים המתרגלים כתיבת שו"ת.

			ח. איש חינוך (1950)

			תכנית ההכשרה לכתיבת שו"ת קשורה להיבט רוחבי נוסף במשנת מוהרמ"ך, מלבד הדגש על כתיבה והעדפת לימוד ההלכה ששרטטתי לעיל: מוהרמ"ך כאיש חינוך. אכן רעיונות חינוכיים יצירתיים פזורים בכתביו הרבים, וחוקרים עסקו בצדדים שונים של מחשבתו החינוכית.1066 כאן ברצוני להאיר על חיבור אחד — מיוחד במינו — שנועד כולו למטרה חינוכית, אם כי ברבות הימים דומה שכוונתו המקורית של מוהרמ"ך נשתכחה. 

			מוהרמ"ך הכין שני חיבורים על התורה — הראשון, דרכי משה, יצא לאור בחייו בג'רבה בשנת תרצ"ה (1935), והבאתי דברים מתוך כרך זה לעיל. החיבור השני על התורה הוא יד משה, שנדפס סמוך לאחר פטירתו בשנת תש"י (1950). יד משה הוא פירוש על ספר בראשית בלבד. בראש החיבור רשם מוהרמ"ך מה הן "תועליות ספרי זה", וביניהן: 

			לתלמידים הנעתקים מלימוד הפרשה ותרגומה בערבית אל לימוד הגמרא כי יהיה להם ספרי זה כעין חינוך והתחלה להקל להם לימוד הגמרא ע"י הרגלם להבין ולדעת מה זו קושיא ומה זה תירוץ. ומה זו שאלה ומה זו תשובה. וכן ע"י הרגלם בלימוד התיבות בלתי ניקוד ובלימוד האותיות שהם בכתב רש"י וע"י הרגלם בכמה וכמה תיבות הנזכרים בלשון הגמרא ואין להם דוגמא בלשון המקרא ונזכרו בספרי זה כפעם בפעם בעה"ו [= בעזרת האל וישועתו].

			התלמידים בג'רבה לא למדו משנה על הסדר, אלא לאחר לימוד מקרא עם תרגום לערבית המשיכו ללימוד גמרא.1067 פירושו של מוהרמ"ך נועד לשמש גשר בין לימוד המקרא לבין לימוד התלמוד. לשם כך, הפירוש נכתב בסגנון תלמודי של קושיות ותירוצים, נדפס ללא ניקוד ובגופן המכונה "כתב רש"י", ועם מטבעות לשון השגורים בתלמוד. מוהרמ"ך פנה לעמיתיו והציע להתנסות בספרו למשך שלושה חודשים — דהיינו במהלך ספר בראשית משלהי תשרי עד תחילת חודש טבת — ולבחון האם הוא מסייע לתלמידים במעבר מהמקרא לתלמוד. גם כאן — כמו בתכנית להכשרת פוסקים — זיהה מוהרמ"ך פער בחינוך והבחין בצורך לבנות תכנית מדורגת שתסייע לתלמיד להתקדם משלב לשלב בלימודיו. מהזווית הזאת, המתווה להכשרת פוסקי הלכה ומחברי שו"ת אופייני לחשיבה החינוכית של מוהרמ"ך.

			ברבות הימים דומה שנשתכחה כוונתו המקורית של המחבר בחיבור יד משה, כאשר בשנת תשמ"א (1981) הוציא ר' אשר חדאד מהדורה מורחבת הספר. כאמור, ר"א חדאד היה הגואל והמושיע של תורת מוהרמ"ך, וכרך זה היה חלק ממאמציו הכבירים. אולם לא הרי יד משה המקורי כהרי יד משה שהדפיס ר"א חדאד. יד משה המקורי היה ספר תרגול שנועד להצעיד תלמידים צעירים לעבר לימוד התלמוד. לעומת זאת, יד משה של ר"א חדאד הוא ניסיון להציע פירוש על התורה. לשם כך, גיבב ר"א חדאד פירושים של מוהרמ"ך מתוך כתביו בדפוס ובכתב יד, והוציא כרך עבה אשר כלל פירוש על כל התורה, לרבות תוספות לספר בראשית. התכנית החינוכית בת שלושה חודשים כבר אינה נראית, ובפנינו ספר אחר. מהדורת ר"א חדאד נדפסת באותיות מרובעות במקום כתב רש"י, ובכך נמחק אחד ממטרות מוהרמ"ך בהכנת הספר — לסייע לתלמיד להתרגל לגופן זה. יש לומר, כי ר"א חדאד הדפיס את "תועליות" הספר של מוהרמ"ך כך שאין לומר שהמהדיר ביקש להסתיר את המטרה המקורית של הספר.1068 סביר להניח שהחלטותיו ועבודתו הנגישו — ואולי אף הצילו — את דברי מוהרמ"ך. אולם ההיבט החינוכי הייחודי של יד משה כבר נעדר.

			ט. הדים (1958)

			המתווה של מוהרמ"ך לטיפוח פוסקי הלכה והדגש על הכשרה לכתיבת שו"ת לא היכה שורשים בקרב ציבור הלומדים הרחב. כמו רבים מתכניותיו והצעותיו של מוהרמ"ך, תכנית זו אינה מוכרת היטב. אולם בניגוד לתכניות האחרות שנותרו כהצעות בלבד, המתווה להכשרת פוסקים היה נהוג בג'רבה כפי שראינו. זאת ועוד, הדים של התכנית נשמעו בארץ הודות לעולים שהגיעו מדרום תוניסיה. בהקשר זה אפרוס דוגמה אחת.1069

			הרב משה מימון (2002-1924), יליד גאבס, כיהן במשרות רבניות בתוניסיה ובלוב עד שעלה לישראל לאחר קום המדינה והתיישב בטבריה. בשנת 1951, מונה ר' משה מימון לרב של מושב בית השקמה. כמה חודשים לאחר מכן התמנה לרבה הספרדי של עיר יזרעאל עפולה. בשנת תשי"ח (1957/8) עבר ר' משה מימון לכהן כרבה של כפר אתא (משנת 1965: קריית אתא).1070

			ר' משה מימון פרסם שלושה ספרים: ברכת אליהו — חידושי תורה; הלכה למשה — שו"ת (אשר נשא את הסכמתו הראשונה של הרב עובדיה יוסף); לב טוב — על מצוות שבין אדם לחברו. פועלו הספרותי כלל הדפסת מהדורות צילום של ספרי חכמי תוניסיה, וגם חיבורים קצרים שצירף לספרים שהיה מעורב בהוצאתם לאור.1071 

			את ספר השו"ת שלו, שיצא לאור בשנת 1958, פתח ר' משה מימון בדיון על "ידיעת ההוראה ופסק ההלכה".1072 ר' משה מימון הדגיש את הצורך ללמוד את אומנות הפסק, השונה מלימוד התלמוד, "והיא חכמה בפני עצמה". יש בדבריו ממד של ביקורת עדינה על המתמסרים ללימוד התלמוד בלבד. בסוף הכרך חזר ר' משה מימון לנושא של הכשרה להוראה עם שלוש תוספות לספרו. תחילה, הדפיס ר' משה מימון "מחברת כללי הוראה" בתחומים אבן העזר וחושן משפט.1073 לאחר מכן הוא הביא תשובה בעילום שם המחבר הכוללת "הדרכה לתלמיד לזכות בידיעת דרכי ההוראה ופסק ההלכה בארבעת חלקי השו"ע".1074 השואל הביע קושי באיתור מקורות כדי לחבר תשובה: "ואשר אמרת בזמן שיש לך שאלה. אתה מתקשה למצוא לה מקורות ראיות לתשובה. ומתקשה לחפש לה איפוא ראיה לפתור אותה".1075 המשיב התווה "איזה דרכים המנוסים אצלי", והדרך הראשונה הייתה קשורה להרגלי כתיבה:

			יקציע פנקס מיוחד למערכות ע"ס [= על סדר] א"ב. וכאשר יבוא לידך דרך אגב או דרך עראי איזה כלל בכללי הפוסקים או איזה סברא חדשה או איזה חידוש חדש בספרי הפוסקים ירשום אותו אצלו בקצרה. ע"ס א"ב. למשל ענין כו"ך [= כך וכך]. עיין בספר פלוני. וס' פ' [= וספר פלוני] בסימן פ' [פלוני] וכו'. כי באמת לפעמים יבוא לידו בדרך אגב (שלומד ענין אחר) או בדרך מקרה איזה סברא חדשה שאינו צריך לה אז. ושוב במשך הזמן יצטרך לה וישכח איזה מקום כבודה. ויצטער מזה. ובאופן כזה אז ימצאנה ערוכה לפניו בנקל. 

			מהלשון והתוכן ברור שהמשיב היה מחוגו של מוהרמ"ך. ואכן מתברר כי המחבר הוא ר' רחמים חי חויתה הכהן.1076 בהמשך דבריו, חזר המשיב ליצירת קטלוגים של מראה מקומות:

			וכן כאשר יבוא לידך ספר שו"ת חדש. תראה ותעיין במפתחות שלו. ותקלוט את נדון התשובות ותרשום אותם גם בלי הבנה למזכרת ענין פלוני בספר פלוני סימן פלוני. וזה יעזור לך הרבה לעת אשר תצטרך לו אח"כ ללמוד באותו ענין. [...]

			ודע. דקונטרס זה של הציונים כשהוא לעצמו יש לו ערך חשוב ולא רק לעצמו אלא גם לאחרים. והרבה ספרים נתחברו בכיוצא בזה מערכות על סדר א"ב. ציון ומראה מקום בעלמא. [...]

			לפי ר' רחמים חי חויתה הכהן, יש יתרון נוסף למעשה הכתיבה: "גם כאשר יכתוב אותה תתרשם במוחו ולא ישכחנה".1077 הוא גם המליץ על תרגול כתיבה לפני שניגשים לחבר תשובה: 

			והתלמיד שיש לו רצון לסדר ולערוך תשובה בה' [= בהלכות] גיטין. נחוץ לו תחילה ללמוד בקביעות כמה חודשים בעיון נמרץ [...] וישתדל לכתוב איזה שקו"ט ע"ד מרן והמפי' ז"ל [= שקלא וטריא על דברי מרן והמפרשים זכרונם לברכה]. ואז אח"כ יתחיל לנסות את עצמו לערוך תשובה בזה.

			לאחר דברים אלו, הביא ר' משה מימון את תשובתו של מוהרמ"ך כפי שהוא נדפס בשנת 1924 בג'רבה.1078 ר' משה מימון הוסיף פסקה אישית שחתמה את ספרו: 

			ואנו נסינו בהם ונתאמתו אצלינו לנכון. וראינו ברכה רבה בדרכו — דרכינו זאת. ואשרי התלמיד והרב השומע. ומתנהג לפי כל הדברים והדרכים שכתבתי מריש ועד סוף. ודאי יזכה להיות מורי הוראות בישראל וילך לבטח דרכו. וזכות הרבים יהיה תלוי בו. וכל הדן דין לאמתו נעשה שותף להקב"ה כמאמר רז"ל.1079

			סיכום

			המשימה להכשיר את הדור הבא של רבנים פוסקי הלכה ליוותה את מוהרמ"ך משחר פעילותו הספרותית עד לסוף חייו. הנושא נדון בסוגות ספרותיות שונות: פירוש למסכת אבות, מבואות לספרים מחכמי ג'רבה, תשובה שנדפסה בראש קובץ שו"ת של חכם אחר, תשובות שכתב לתלמידיו, ליקוט של מנהגי ג'רבה, ועוד. רשימותיו שנותרו בכתב יד והתפרסמו לאחר מותו מלמדות כי משימה זו המשיכה להעסיק אותו. 

			העיסוק בנושא נושק לשני צירים מרכזיים במשנתו של מוהרמ"ך: הציר הראשון הוא דגש על כתיבה. הציר השני הוא חשיבה חינוכית והצעת תכניות לשיפור ושכלול מערכת החינוך. החשיבה החינוכית הדגישה בניית גשרים בין שלבים שונים של תהליך הלמידה: גשר בין לימוד המקרא לבין לימוד התלמוד, וגשר בין לימוד התלמוד והלכה לבין פסיקה וכתיבת תשובות. 

			יש מקום להשוות בין המתווה של מוהרמ"ך לבין מתווים אחרים; בין אופן מימון התכנית באמצעות הקמת קרן לבין דרכי מימון אחרות; בין הדרך להורות הלכה לבין דרכים חלופיות כגון לימוד מסודר של ספר הלכה מקיף.1080 אפיקים השוואתיים אלה חורגים ממסגרת הדיון הנוכחי. מוהרמ"ך לא התייחס לתכניות חינוכיות של הוגים שקדמו לו. הוראה מדורגת, דגש על כתיבה, ביכור של לימוד ההלכה, מימון התכנית, כתיבת שו"ת כחלק מתכנית הלימודים ועוד — כל אלה מופיעים ללא הפניות לחכמים אחרים שעסקו בנושאים אלה ודומיהם. לפי זה נדמה שרעיונותיו והצעותיו של מוהרמ"ך אינם אלה פרי מחשבתו היצירתית, והשראתו הייתה הניסיון שצבר בטיפוח הגדיים כדי שיזכו להיות תיישים. 

			העדויות של הרבנים ששירתו בצבא הבריטי וביקרו בג'רבה בשבת אחת בשנת 1943, יחד עם הרשימות ששרדו מאחד מהתלמידים שנכח באותה שבת — מלמדות כי היבטים מסוימים של התכנית יושמו הלכה למעשה. שני חיבורים נוספים מבית מדרשו של מוהרמ"ך מראים את פירות התכנית. עם עליית יהודי דרום תוניסיה לארץ, הדהודים של התכנית נשמעו גם מחוץ לג'רבה. אכן בזיכרון הקולקטיבי הג'רבאי, מוהרמ"ך חולל מהפכה בהכשרת פוסקי הלכה.1081

			ספרות השו"ת היא סוגה ספרותית עשירה ומעניינת — הן מבחינה משפטית, הן מבחינת תולדות ההלכה, ואף מבחינת קורות היהודים באשר הם שם. תכנית ההכשרה היצירתית של הרב כלפון משה הכהן מג'רבה פותחת צוהר לדרך אחת, מיוחדת וייחודית, להכשרת מחברי השו"ת וליצירת ספרות השו"ת.

			רשימת המקורות וקיצוריהם

			כתבי מוהרמ"ך

			ברית אבות = כלפון משה הכהן, ברית אבות, בתוך: זכות אבות, ירושלים תרס"ה; דפוס צילום בתוך: ברית משה.

			ברית אבות ח"ב = כלפון משה הכהן, ברית אבות חלק שני, בעריכת אשר חדאד, בתוך: ברית משה, עמ' פא-רטו.

			ברית כהונה הוצאה שנייה = כלפון משה הכהן, ברית כהונה הוצאה שנייה, בעריכת נסים הכהן, ג'רבה תשכ"ז.

			ברית כהונה השלם = כלפון משה הכהן, ברית כהונה השלם [בני ברק תש"נ]; מהדורה שנייה, בני ברק תשנ"ח, ב' כרכים.

			ברית כהונה ח"ב = כלפון משה הכהן, ברית כהונה ח"ב, בעריכת נסים הכהן, ג'רבה תשכ"ב.

			ברית כהונה ח"ג = כלפון משה הכהן, ברית כהונה חלק שלישי, בעריכת אשר חדאד, בתוך: ברית משה, עמ' רכז-שכו.

			ברית כהונה, א"ח ח"א = כלפון משה הכהן, ברית כהונה, אורח חיים, חלק א, ג'רבה תש"א.

			ברית כהונה, אה"ע ח"א = כלפון משה הכהן, ברית כהונה, אבן העזר, חלק א, ג'רבה תש"ח.

			ברית כהונה, חו"מ ח"א = כלפון משה הכהן, ברית כהונה, חושן משפט, חלק א, ג'רבה תשי"א.

			ברית כהונה, יו"ד ח"א = כלפון משה הכהן, ברית כהונה, יורה דעה, חלק א, ג'רבא תש"ג.

			ברית משה = כלפון משה הכהן, ברית משה, בעריכת אשר חדאד, נתיבות תשל"ט.

			דרכי משה = כלפון משה הכהן, דרכי משה, ג'רבה תרצ"ה; דפוס צילום ירושלם תשל"ו; מהדורה חדשה בתוך: תורת משה, עמ' סז-קפו; מהדורה חדשה, בני ברק תשס"ה; דפוס צילום של מהדורת בני ברק, צור הדסה תשע"ט (ההפניות בהערות הן למהדורה הראשונה).

			דרכי משה ח"ב = כלפון משה הכהן, דרכי משה חלק שני, בתוך: תורת משה, עמ' קפז-ש; מהדורה שנייה, בעריכת נאמ"ן ס"ט [מאיר מאזוז], בני ברק תשע"ב.

			דרש משה = כלפון משה הכהן, דרש משה: דרושים לשבת זכור; אגרת הפורים; חידושי מגילת אסתר, בעריכת אשר חדאד, ירושלים תשל"ז.

			זכות משה = כלפון משה הכהן, זכות משה, בעריכת אשר חדאד, נתיבות תשל"ח; דפוס צילום צור הדסה תשע"ט.

			יד משה (תש"י) = כלפון משה הכהן, יד משה, ג'רבה תש"י.

			מטה משה = כלפון משה הכהן, "מטה משה: דרושים", בתוך: זכות משה, עמ' א-קז.

			משה ידבר = כלפון משה הכהן, "משה ידבר: חידושי נביאים וכתובים", בתוך: זכות משה, עמ' רעח-תלב.

			פקד משה = כלפון משה הכהן, "פקד משה: דרושים להספד", בתוך: זכות משה, עמ' קח-[רפא].

			קול משה = כלפון משה הכהן, קול משה, ג'רבה תשי"ט.

			קונטריס אמת ואמונה = כלפון משה הכהן, "קונטריס אמת ואמונה" בתוך: זכות משה, עמ' תלג-תמז.

			שואל ונשאל = כלפון משה הכהן, שואל ונשאל, ג'רבה, ירושלים ונתיבות, תשי"ב-תשנ"א, ח' כרכים.

			תורה וחיים (תשכ"ד) = כלפון משה הכהן, תורה וחיים, ג'רבה תשכ"ד.

			תורה וחיים (תשמ"ד) = כלפון משה הכהן, תורה וחיים, בעריכת אשר חדאד, [נתיבות] תשמ"ה.

			תורת משה = כלפון משה הכהן, תורת משה, בעריכת אשר חדאד, נתיבות תשנ"ג.

			רשימת ספרות

			אורבך, רשימות = אפרים אלימלך אורבך, רשימות בימי מלחמה: יומנו של רב ארץ־ישראלי בצבא הבריטי תש"ב-תש"ד/1944-1942, בעריכת חנה אורבך ורחל קרן (אורבך), ירושלים תשס"ח.

			איגרות הרמב"ם = איגרות הרמב"ם, מהדורת יצחק שילת, ירושלים תשנ"ה, ב' כרכים.

			אלון, המשפט העברי = מנחם אלון, המשפט העברי: תולדותיו, מקורותיו, עקרונותיו, מהדורה שלישית, ירושלים תשמ"ח.

			אמסלם, קובץ = חיים אמסלם (עורך), קובץ דרכי העיון: מאמרים מדברי רבותינו [...] על דרכי העיון ונתיבותיו, שרשרת תשמ"ד.

			ארנד, פרשנות ג'רבאית = אהרן ארנד, "פרשנות ג'רבאית לתלמוד: 'כסא רחמים' לר' רחמים חורי", שנתון המשפט העברי, כב (תשס"א-תשס"ד), עמ' 44-1.

			בוכ'בזא, ספר תהלים = יצחק חי בוכ'בזא, ספר תהלים: עם פירוש ברכה ותהילה, ג'רבה תש"י. 

			בן אברהם = אברהם אבוקארא, בן אברהם: חלק בית הספק, ליוורנו תרמ"ב; ד"צ נהריה תשמ"ח.

			בנטוב, הספרות = חיים בנטוב, "הספרות הרבנית בצפון אפריקה", פעמים, 87-86 (תשס"א), עמ' 232-214.

			ברכת אליהו = משה מימון, ברכת אליהו, עיר יזרעאל עפולה, תשי"ב.

			בשן, הורים וילדים = אליעזר בשן, הורים וילדים בהגותם של חכמי צפון אפריקה, תל אביב תשס"ו.

			בשן, קווים לדמותו = אליעזר בשן, "ר' משה כלפון הכהן, אב"ד ג'רבה — קווים לדמותו", בתוך: זכר דבר לעבדך: אסופת מאמרים לזכר דב רפל, בעריכת שמואל גליק, ירושלים תשס"ז, עמ' 82-69.

			גדולת מרדכי = מרדכי אמייס הכהן, גדולת מרדכי, ירושלים תשל"ו-תשס"ב, ג' כרכים.

			גליק, אשנב = שמואל גליק, אשנב לספרות התשובות, ניו יורק תשע"ב.

			גליק, החינוך = שמואל גליק, החינוך בראי החוק וההלכה: להתפתחותם של דינים ותקנות בחינוך במדינת ישראל בהשוואה לספרות ההלכה, ירושלים תשנ"ט-תש"ס, ב' כרכים.

			גליק, מקורות = שמואל גליק, מקורות לתולדות החינוך בישראל: כרך ד — שאלות ותשובות מארצות האסלאם והאימפריה העות'מאנית מהמאה הט"ו ועד ראשית המאה הכ', ניו יורק תשס"ו. 

			גליק, קונטרס = שמואל גליק, קונטרס התשובות החדש, ירושלים תשס"ו-תש"ע, ד' כרכים.

			דבר המשפט = חיים כהן מטריפולי, דבר המשפט, ג'רבה תרפ"ח.

			דמות הכסא = דמות הכסא: [...] לזכרו של [...] רבנו מצליח מאזוז [...], בני ברק תשנ"ז, ב' כרכים.

			דפ'יסה מחיים = חיים כהן מטריפולי, "קונטריס דפ'יסה מחיים" בתוך: חיים כהן מטריפולי, לב שומע, ליוורנו תרמ"ה, ספירה ראשונה, דף ב ע"ב-ה ע"ב = "קונטרס דפיסה מחיים", בתוך: לב שומע, מהדורה חדשה, ירושלים תשנ"ה, עמ' 71-59.

			שמעוני, גנזי שלום = שלום שמעוני, גנזי שלום, ארץ נושבת וקונטרסים אחרים, תוניס תרע"ו; מהדורה שנייה, ירושלים תשכ"ח.

			דשן, יהדות = Shlomo Deshen, “Southern Tunisian Jewry in the early twentieth century: Elements of French, Arab and Jewish culture,” Journal of North African Studies 10, no. 2 (June 2005): 183-199.

			דשן, כתבי = שלמה דשן, "כתבי חכמי טוניסיה בישראל", מגמות, כא (תשל"ה), עמ' 167-157; נדפס מחדש בשינויים בתוך: משה שוקד ושלמה דשן, דור התמורה: שינוי והמשכיות בעולמם של יוצאי צפון אפריקה, ירושלים תשל"ז; מהדורה מורחבת, ירושלים תשנ"ט, עמ' 137-124. 

			דשן, עדתיות = שלמה דשן, "עדתיות ואזרחות בבית כנסת של יוצאי טוניסיה בישראל", מגמות, יח (תשל"ב), עמ' 206-196.

			דשן, עירנו = שלמה דשן, "'עירנו אי־ג'רבה': התמודדותם של רבי כלפון משה הכהן ובני דורו עם ניצני המודרנה", בתוך: תרשיש: מחקרים ביהדות תוניסיה ומורשתה, בעריכת אפרים חזן וחיים סעדון, רמת גן תשס"ט, עמ' 382-361.

			דשן ויגר, מנהיגות = שלמה דשן ודיק יגר, "מנהיגות מודרנית בכפר מסורתי", בתפוצות הגולה, שנה ח חוברת ו (36) (תשכ"ו), עמ' 115-108; נדפס מחדש בשינויים בתוך: מושבי עולים בישראל: התפתחותן ובעיותיהן של קהילות כפריות חדשות, בעריכת עובדיה שפירא, ירושלים תשל"ב, עמ' 98-89.

			הטל, ג'רבה = Robert Attal, “Djerba, centre de diffusion du livre hébraïque,” in Communautés juives des marges sahariennes du Maghreb, édité par Michel Abitbol, Jérusalem: Institut Ben-Zvi, 1982, pp. 469-478.

			הטל, הדפוס = אברהם הטל, "על הדפוס העברי במגרב", ממזרח וממערב: קובץ מחקרים בתולדות היהודים במערב ובמגרב ב (תש"ם), עמ' 129-121.

			הכהן, אב הרחמים = אדיר הכהן, אב הרחמים: [...] רבי רחמים חי חויתה הכהן [...], מושב ברכיה תשע"א, ב' כרכים.

			הכהן, מלכי תרשיש = בנימין רפאל הכהן, מלכי תרשיש, נתיבות תשמ"ו-תשע"ז, ד' חלקים.

			הכהן, מעיל יעקב = יעקב הכהן, מעיל יעקב, ג'רבה תער"ב; מהדורה שנייה, ירושלים תשנ"ה.

			הכהן, פרח שושן = שושן הכהן, פרח שושן: חידושי תנ"ך. הגדה של פסח. מאמרים, חידושי פרקי אבות, ירושלים תשל"ז.

			וונדר, עיניך רואות = מאיר וונדר, עיניך רואות: ארבעים שנות ביוגרפיה תורנית, תשכ"ז-תשס"ז, ירושלים תשס"ט.

			ויאמר בועז = בועז חדאד, ויאמר בועז, ג'רבה תש"ח-תשט"ו, ג' כרכים.

			ויחי יעקב = יעקב הכהן, ויחי יעקב [חלק ראשון], ירושלים תשמ"ח.

			וישב אברהם = אברהם מגוץ הכהן, וַיָּשֶׁב אברהם, [חסר מקום] תשמ"ט.

			וישב מרדכי = מרדכי סגרון, וישב מרדכי, בעריכת אשר חדאד, ירושלים תשל"ד.

			וקנה לך חבר = יוסף פרץ, וקנה לך חבר: כללי כתיבה ושבח מעלת הכתיבה, בני ברק תשע"ז.

			זוהר, אשרור = צבי זוהר, "אשרור דתי של הציונות כתנועה לאומית חילונית: פרק במשנתו של הרב כלפון משה הכהן", ישראל 2 (תשס"ג), עמ' 125-107.

			זוהר, המשכיות = צבי זוהר, "המשכיות והתחדשות: הרב משה מימון בין גאבס ו'עיר יזרעאל — עפולה'", ההיסטוריה הארוכה של המזרחים: כיוונים חדשים בחקר יהודי ארצות האסלאם, בעריכת אביעד מורנו, נח גרבר, אסתר מאיר־גליצנשטיין ועופר שיף, שדה בוקר תשפ"א, עמ' 326-301.

			זוהר, תכנון = צבי זוהר, "מדינת ישראל העתידית: בין תכנון לחזון (פרק במשנתו של הרב כלפון משה הכהן)", מחקרי מזרח ומערב: אסופת מחקרים מוגשת לפרופ' הרב משה עמאר, בעריכת משה בר אשר, אלימלך וסטרייך ושמעון שרביט, אשקלון 2018, עמ' 354-328.

			זכרי כהונה = רחמים חי חויתה הכהן, זכרי כהונה, ירושלים תשס"א.

			זרע יעקב = רפאל כדיר צבאן, זרע יעקב [ג'רבה תשט"ז]; דפוס צילום נתיבות תשמ"ו.

			חדד, ג'רבה היהודית = בועז חדד, ג'רבה היהודית, ירושלים תשל"ט.

			חדאד, דבר עברית = בועז חדאד, דבר עברית, ג'רבה [תש"ח]; מהדורה שנייה תשי"א.

			חדאד, אשר אחון = אשר חדאד, אשר אחון: דרושים וחידושי גמ' וש"ע, נתיבות תשנ"ה.

			חדאד, זכרון = שלום חדאד, "זכרון להולכים", אור תורה, שנה יט חוברת ו (רכח) (אדר תשמ"ז), עמ' תנט-תסז.

			חדאד, מאשר לבניו = אשר חדאד, מאשר לבניו: דרושים על חמשה חומשי תורה, נתיבות תשמ"א.

			חדאד, יהודה יעלה = יששכר חדאד, יהודה יעלה, ירושלים תש"ס.

			חדאד, חנוך הילדים = בועז חדאד, חנוך הילדים: לתעלים הצנאר לאלף בית ואלנקודות [...], ג'רבה תש"ב.

			חדאד, ילקוט זכרונות = בועז חדאד, ילקוט זכרונות: מאורעות וספורים מיהדות ג'רבה (תוניסיה) ולוב, לוד תשמ"ז.

			חדאד, מכתב לחזקיהו = חזקיהו חדאד, מכתב לחזקיהו, טבריה [תש"נ?].

			חורי, חיי־חיים = שושן חורי, חיי־חיים: חייו ופעלו של רבנו חיים חורי, באר שבע תשמ"ו.

			חיי אריכי = חיים כהן מטריפולי, חיי אריכי: חידושי מסכת קידושין; דבר המשפט: שו"ת ודרושים, אשקלון תשמ"ט.

			חיים שאל = חיים יוסף דוד אזולאי, חיים שאל, ליוורנו תקנ"ב-תקנ"ה.

			חכמי ישראל בג'רבא ובתוניס = בועז חדאד, חכמי ישראל בג'רבא ובתוניס: [...] סיפורים ומעשיות, בעריכת מאיר מאזוז, ירושלים תשמ"ב.

			חן, עמוד ההוראה = עובדיה חן, עמוד ההוראה: פרקי הוד ממסכת חייו [...] של [...] רבי כלפון משה הכהן [...], בני ברק תשס"ח.

			חקת משה = נסים הכהן, "חקת משה", בתוך: קול משה, ספירה שנייה, דף א ע"א–ט ע"ב.

			טובי, הוראת העברית = יוסף יובל טובי, "הוראת העברית החדשה בהשקפת ההנהגה הרוחנית בג'רבה שבתוניסיה במחצית הראשונה של המאה העשרים", הגות: מחקרים בהגות החינוך היהודי, יא (תשע"ה), עמ' 153-118.

			טייב, הרה"ג משה מימון = אברהם טייב, "הרה"ג משה מימון שליט"א", קול סיני, יא (מנחם אב תשכ"ג), עמ' 286-284.

			יהדות לוב = יהדות לוב: מאמרים ורשימות על חיי היהודים בלוב [...] יוצא לאור לרגל מלאות עשר שנים לעלית יהודי לוב לארץ ישראל (תש"ט-תשי"ט), בעריכת פריג'א זוארץ, עמישדי גויטע, צוריאל שקד, גבריאל ארביב, ופריג'א תייר, תל אביב תש"ך.

			ישראל, בדרכי משה = אביחי ישראל, "בדרכי משה: דרכו והגותו של הרב משה כלפון הכהן בספרו 'דרכי משה'", נתיבה ג (תשפ"א), עמ' 351-323.

			ישראל־פליסהואור וחורב־בצלאל = עמוס ישראל־פליסהואור ודנה חורב־בצלאל, "מנהיגות מקומית והגות בינלאומית של הרב כלפון משה הכהן מג'רבא", דיני ישראל, כט (תשע"ג), עמ' 258-217.

			כהן, החינוך = אורה כהן, "החינוך היהודי בתוניסיה", הגות עברית בארצות האיסלאם, בעריכת מנחם זהרי, אריה טרטקובר, מיכל זנד ואברהם חיים, ירושלים תשמ"ב, עמ' 393-367.

			כהן, לדמותו = חזי כהן, "לדמותו של משה רבנו: על אחריות לאומית ישראלית ורגישות מוסרית כלל־אנושית", מעגלים, ט (תשע"ז), עמ' 68-61.

			מאזוז, דרכי העיון = נאמ"ן ס"ט [מאיר מאזוז], דרכי העיון, מהדורה שנייה, בני ברק תשע"ב.

			מאמו, בפי תהילתך = ראובן מאמו, בפי תהילתך: פרקים בחינוך המודרני בראי המקורות, קרית גת 2004.

			מאמו, יחסו = ראובן מאמו, "יחסו של הרב כלפון משה הכהן זצ"ל לשפה העברית: לנחיצותה, למעמדה, ולהוראתה ולהנחלתה בקרב בני קהילת יהודי ג'רבה", אורשת, ב (תשע"א), עמ' 259-241.

			מאמו, לקט = ראובן מאמו, "לקט מדברי ר' משה כלפון הכהן זצ"ל על יחסו ללשון הקודש: היבטים חינוכיים־לאומיים־ציוניים", מים מדליו, תשנ"ה, עמ' 210-207.

			מאמו, משנתו = שי מאמו, "משנתו ההלכתית של הרב משה כלפון הכהן מג'רבה כפי שהיא משתקפת בחיבוריו ההלכתיים 'ברית כהונה' ושו"ת 'שואל ונשאל'", עבודת דוקטור, אוניברסיטת פוטסדם, תש"פ.

			מאמו, עיון = ראובן מאמו, "עיון במחשבה הפדגוגית של רבי משה כלפון", מים מדליו, תשנ"ד, עמ' 170-145.

			מאמו, קווים מנחים = ראובן מאמו, "קווים מנחים לתהליך הכשרת מורי הוראה במשנתו החינוכית של הרב משה כלפון הכהן זצ"ל", המאיר לארץ, 65 (תשס"ו), עמ' 459-469.

			מאמו, שלושה עשר = ראובן מאמו, "שלושה עשר ניצוצי גאולה במשנתו של רבי משה כלפון הכהן זצ"ל", שמעתין, 163 (תשס"ו), עמ' 175-168.

			מאמו, תהילה למשה = ראובן מאמו, תהילה למשה: פרקים במשנתו הציונית הרב כלפון משה הכהן (הכמ"ה) זצ"ל, ירושלים תשס"ט.

			מאמו, תהליכי הוראה = ראובן מאמו, "תהליכי הוראה למידה במשנתו החינוכית של הרב משה כלפון הכהן זצ"ל", שמעתין, 174 (תשס"ט), עמ' 141-115.

			מימון, הלכה למשה = משה מימון, הלכה למשה, ירושלים תשי"ח.

			מימון, זכרון להולכים = יורם מימון, "זכרון להולכים", אור תורה, תכז (אייר תשס"ב), עמ' תק-תקג.

			מימון, לב טוב = משה מימון, לב טוב, קרית אתא תשל"ו.

			מימון, מתנת משה = יורם מימון, מתנת משה: על הלכות שבת, ירושלים [תשס"ג], ב' כרכים.

			מעארק, חכמי הספרדים = אליהו מעארק, מעשיהם של חכמי הספרדים, ירושלים תשס"ב.

			נגר, מסורת במבחן = רבקה נגר, מסורת במבחן: רבני ג'רבה בין שמרנות לתמורה (1945-1014), אשקלון תשע"א.

			נעים, בין שמרנות למודרנה = ירון נעים, "הרב כלפון משה הכהן מג'רבא: בין שמרנות למודרנה", עבודת דוקטור, אוניברסיטת בר אילן, תשס"ט.

			נעים, מעמד האישה = ירון נעים, "'בין כך ובין כך תאבד בת יפתח?!' הרב כלפון משה הכהן מג'רבא ומעמד האישה", מחקרי ירושלים במחשבת ישראל, כה (תשע"ח), עמ' 236-205.

			סלושץ, האי פליא = נחום סלושץ, האי פליא [האי ג'רבה], תל אביב תשי"ח.

			סלמונד, חוק = John W. Salmond, Jurisprudence, or the Theory of the Law, London: Stevens and Haynes, 1902.

			סעדון, קדושת משה = בוגיד חנינה סעדון, קדושת משה: [...] כלפון משה הכהן [...], בני ברק תשמ"ח.

			עטיה, חדשנות = רונאל עטיה, "חדשנות חינוכית במשנתו של הרב כלפון משה הכהן מג'רבה", עבודת דוקטור, אוניברסיטת בר אילן, תשע"ח.

			עידאן, משכיל לדוד = דוד עידאן, משכיל לדוד, ג'רבה תשי"ד-תשכ"א, ב' כרכים.

			עלוש, אוהב משפט = פראג'י עלוש, אוהב משפט, חלק אבן העזר, ירושלים תש"ל.

			עמוס, נשיא קהילת ג'רבה = רועי עמוס, "אחרי 62 שנה: נשיא קהילת ג'רבה הובא לקבורה בארץ", ישראל היום, 8.12.2017, עמ' 27.

			פניני אור החיים = פניני אור החיים הקדוש, בעריכת משה מימון, קרית אתא תשנ"ד.

			פרג'ון קדוש, שינויים = דינה פרג'ון קדוש, בין הדלת למפתן: שינויים שחוללה תקומתה של מדינת ישראל בחינוך יהודי ג'רבה, נתיבות תשס"ט.

			פרנקל, ג'רבה = Jacqueline Fraenkel, “L’imprimerie hébraïque à Djerba (Étude bibliographique),” Thèse de troisième cycle, Paris: Université Paris III, 1982, 2 vols.

			קדושים, החינוך = דוד קדושים, "החינוך העברי בגרב'ה", שבילי החנוך, 26 (תשכ"ו), 63-59.

			קופר, ביוגרפיה = Levi Cooper, “Towards a Judicial Biography of Rabbi Shneur Zalman of Liady,” Journal of Law and Religion 30, no. 1 (February 2015): 107-135.

			קופר, לחלק = Levi Cooper, “Divide and Learn,” Jewish Educational Leadership 12, no. 1 (2013): pp. 59-63.

			קופר, מאגרי שו"ת = לוי יצחק קופר, "מאגרי שו"ת מקוונים: העם יקליד את דברו", מעשי משפט, יב (2021), עמ' 421-377.

			קופר, מטרות = Levi Cooper, “Goals of Assessment in Traditional Jewish Educational Institutions,” Jewish Educational Leadership 10, no. 1 (2011): pp. 48-55.

			קופר, פרטקסט = Levi Cooper, “Mysteries of the Paratext: Why did Rabbi Shneur Zalman of Liady Never Publish his Code of Law?” Diné Israel 31 (2017): pp. 43-84.

			קופר, ציונות = לוי יצחק קופר, "ציונות מעומק המסורת הג'רבאית: דרשתו של ר' כלפון משה הכהן, השילוח, 19 (ניסן תש"פ / אפריל 2020), עמ' 192-182.

			קופר, תכנית = Levi Cooper, “A Tunisian Skill-Based Program,” Jewish Educational Leadership 12, no. 2 (2014): pp. 57-63.

			קופר, תקנות = Levi Cooper, “Legislation for Education: Rabbi Tsevi Elimelekh of Dynów's Regulations for the Support of Torah in Munkács,” Polin: Studies in Polish Jewry 30 (2018): pp. 43-72.

			קטן, נאמנים לישן = מיכאל קטן, "נאמנים לישן, פתוחים לחדש", מקור ראשון, כ"ו חשון תשפ"א, 13.11.2020, עמ' 7-6.

			קראוס, השנתון = נפתלי קראוס, השנתון הדתי האנציקלופדי, תל אביב תשכ"ב.

			רבינוביץ, דרכי הלמוד (1945) = ל' רבינוביץ, "דרכי הלמוד באי־דזערבּא (המשך)", ברקאי, שנה יג, גליון קו (טבת תש"ו / דצמבר 1945), עמ' 7-6. 

			רבינוביץ, דרכי הלמוד (1946) = ל' רבינוביץ, "דרכי הלמוד באי־ג'רבּא (המשך)", ברקאי, שנה יג, גליון קז (שבט תש"ו / ינואר 1946), עמ' 11-10. 

			רבינוביץ, יהודי אי־דזערבא = ל' רבינוביץ, "יהודי אי־דזערבא (חלק ב')", ברקאי, שנה יג, גליון קה (כסלו תש"ו / נובמבר 1945), עמ' 6-4. 

			רבינוביץ, יהודי האי ג'רבה = לוי יצחק רבינוביץ, "יהודי האי ג'רבה", מחניים, צג-צד (מנחם אב תשכ"ד), עמ' 101-100; נגיש גם באתר דעת http://www.daat.ac.il/daat/history/nidhey/rabinovitsh.htm

			רבינוביץ, ספר פלאי צדיקים = ל' רבינוביץ, "ספר 'פלאי הצדיקים' (המשך)", ברקאי, שנה יג, גליון קח (אדר א' תש"ו / פברואר 1946), עמ' 7-6. 

			רוונה, שיטת העיון = גבריאל יצחק רוונה, "שיטת העיון 'הספרדית' כמכשיר לאהבת התורה", שנה בשנה, מג (תשס"ג), עמ' 201-189.

			רות, מדברים = אברהם נפתלי צבי רות, "מדברים שנתקשה בהם מרן רבי משה סופר זצ"ל: רבנות ורבנים", שרידים: בטאון רבני אירופה, יב (תמוז תשנ"א), עמ' טו-לח.

			רינגל, דרך שלישית = Joseph Ringel, “A Third Way: Iyyun Tunisai as a Traditional Critical Method of Talmud Study,” Tradition 46, no. 3 (Fall 2013), pp. 1-22.

			שו"ת בית יהודה = יהודה עייאש, שו"ת בית יהודה, ליוורנו תק"ו.

			שו"ת במראה הבזק = שו"ת במראה הבזק, ירושלים תשנ"א-תשע"ד, ט' כרכים.

			שו"ת מהר"ם בן חביב = משה בן חביב, שו"ת מהר"ם בן חביב, ירושלים תש"ס, ב' כרכים. 

			שו"ת קול גדול = משה בן חביב, שו"ת קול גדול, ירושלים תרס"ז; מהדורה חדשה, ירושלים תשנ"ח.

			שוקד ודשן, התמורה = משה שוקד ושלמה דשן, דור התמורה: שינוי והמשכיות בעולמם של יוצאי צפון אפריקה, ירושלים תשל"ז.

			שיירי כהונה החדש = רחמים חי חויתה הכהן, שיירי כהונה החדש, בני ברק תשע"ד.

			שלום דוד ח"ב = דוד הכהן, שלום דוד, חלק ב, ג'רבה תרע"ו.

			שם משמעון = שמעון מימון, שם משמעון: חלק ב — חי"ת ומוסרים [...], ירושלים תשמ"ט.

			שמו אברהם = אברהם ביתאן, שמו אברהם [...] והוכיח אברהם [...] מעשה נסים, ירושלים תשל"ו.

			שפיגל, עמודים = יעקב שמואל שפיגל, עמודים בתולדות הספר העברי, רמת גן ופתח תקווה, תשס"ה-תש"פ, ה' כרכים.

			שתרוג, ישיב משה = משה שתרוג, ישיב משה, ג'רבה תרפ"ד.

			שתרוג, ישיב משה (תש"מ) = משה שתרוג, ישיב משה, תל אביב תש"מ.

			שתרוג, ישיב משה ח"ב = משה שתרוג, ישיב משה, חלק ב, ג'רבה תרצ"ד.

			

			
				
					955*	מוקדש בהערכה ללומדים וללומדות בקהילת הצור והצֹהר, צור הדסה. בשנים תשע"ח-תשע"ט בחרנו להגות בכתבי הרב כלפון משה הכהן מג'רבה וזכינו לראות ברכה מרובה מהלימוד הקהילתי. זכיתי לקבל את הספרים דרש משה וברית משה (המוזכרים במאמר) מעיזבונו של יצחק נגר. תשואות חן חן לילדיו, ויהיו דברים אלו לעילוי נשמת אביהם. תודתי למלומדים ולמלומדות שליבנו את הרעיונות עמי, קראו והעירו על גרסאות קודמות של מאמר זה.

						על מוהרמ"ך ראו: בשן, קווים לדמותו. לתיאורי המקום ראו: חכמי ישראל בג'רבא ובתוניס, עמ' 87-86; סעדון, קדושת משה; חן, עמוד ההוראה, עמ' 79 ואילך. על שמו וכינויו ראו: דרש משה, עמ' 30; נעים, בין שמרנות למודרנה, עמ' 28; נעים, מעמד האישה, עמ' 205, הערה 1; ישראל, בדרכי משה, עמ' 324-323, הערה 2. על הקהילה היהודית בג'רבה בתקופה הנידונה כאן ראו: דשן, עירנו. 

				

				
					956	על המשפט הבינלאומי בהגות מוהרמ"ך ראו למשל: ישראל־פליסהואור וחורב־בצלאל.

				

				
					957	רבינוביץ, דרכי הלמוד (1945); מאמו, עיון; מאמו, לקט; בשן, קווים לדמותו, עמ' 82-75; קופר, מטרות; קופר, תכנית; עטיה, חדשנות. אודות החינוך היהודי בג'רבה בכלל ראו: קדושים, החינוך; כהן, החינוך; בשן, הורים וילדים, עמ' 244-237; טובי, הוראת העברית. למקורות ראשוניים ראו: גליק, מקורות, עמ' 250-249, 264-253.

				

				
					958	מאמו, קווים מנחים; מאמו, תהליכי הוראה; בשן, קווים לדמותו, עמ' 82-81; נגר, מסורת במבחן, עמ' 39-37; קופר, מטרות; קופר, תכנית; גליק, קונטרס, ח"א, עמ' לח-מא; גליק, אשנב, עמ' 193-185; שפיגל, עמודים, כרך בשערי הדפוס, עמ' 84; עטיה, חדשנות, עמ' 64 ואילך; קטן, נאמנים לישן. בספרו ההגיוגרפי סוקר הרב עובדיה חן חלק מהמקורות שיובאו כאן (חן, עמוד ההוראה, עמ' 308-290). במאמרי אני מבקש לתקן שגיאות, הצגות חלקיות, ערבובי דברים והשמטות שנפלו במחקרים אלו (לרבות במאמרַי). על התכנית בנוסח שהתפרסם בשנת 1924 ראו להלן ליד הערה 37. 

				

				
					959	על יישומים של המתווה בישראל, ראו: מעארק, חכמי הספרדים, עמ' 227-226 (בלי לציין את מוהרמ"ך); חן, עמוד ההוראה, עמ' 302-299. בכנס שהתקיים באוניברסיטת בר אילן בינואר 2020, הציג פרופ' צבי זוהר ממצאים אודות "תחיית שיטת הרב כלפון בהכשרת תלמידי חכמים לכתיבת שו"תים בבני ברק של שנות האלפיים".

				

				
					960	ברית אבות, פרק ג, משנה יז, ד"ה אם אין קמח, דף כב ע"ב-כג ע"א. על הספר חתומים שניים: "משה כהן המכונה כלפון הכהן" (הרי הוא מוהרמ"ך) ודוד עידאן. שמו של עידאן נמחק בדפוס הצילום של אשר חדאד משנת תשל"ט. על דוד עידאן ראו בהמשך. על הזיקה בין ג'רבה לבין דרום תוניסיה ראו: דשן, כתבי, עמ' 157 הערה 1. זיקה זו באה לידי ביטוי בגוף המייצג בישראל: ארגון עולי ג'רבה ודרום תוניסיה. מכל מקום, היו הבדלים בין הקהילות השונות בדרום תוניסיה ואף בתוך ג'רבה, ראו: דשן ויגר, מנהיגות; דשן, עדתיות.

				

				
					961	ראו לדוגמה: רמב"ם, משנה תורה, הלכות תלמוד תורה א, יא-יב.

				

				
					962	על ר' יעקב כהן גדישא ראו: הכהן, מלכי תרשיש, ח"א, עמ' רצד-רצז.

				

				
					963	"הציוני" היה בית הדפוס העברי הראשון שנוסד בג'רבה. להודעה בעברית ובערבית־יהודית על פתיחתו ראו: הכהן, מעיל יעקב [עמ' 3]. לתשובת מוהרמ"ך לדוד עידאן באשר למלאכת הגהה בבית הדפוס ראו: שואל ונשאל, ח"ג, סימן קנה. ראו עוד בוגיד חנינא סעדון, "מבוא הספר מהרב המשתדל שליט"א", בתוך: ויחי יעקב, עמ' 7; הכהן, מעיל יעקב, מהדורה שנייה, עמ' 2, אות יד. על דוד עידאן ראו: סלושץ, האי פליא, עמ' 200-199; הכהן, מלכי תרשיש, ח"א, עמ' שמט-שנ. לדמות דיוקנו ראו: רבינוביץ, דרכי הלמוד (1946), עמ' 10. ארונו של דוד עידאן הועלה לישראל בשנת 2017 והוא נטמן בטבריה. ראו: עמוס, נשיא קהילת ג'רבה. על הדפוס העברי בג'רבה ראו: רבינוביץ, דרכי הלמוד (1946), עמ' 11; פרנקל, ג'רבה; הטל, ג'רבה; הטל, הדפוס, עמ' 126-125.

				

				
					964	הרב שלום דניאל יהודה הכהן — ראשי תיבות שד"י — נולד בג'רבה ובשנת תרנ"ב (1891/2). הוא התמנה לרבנות בזרזיס, כחמישים ק"מ דרומית לג'רבה. בשנת תרפ"ד (1924) עלה ר' שלום הכהן לישראל והתיישב בטבריה. על ר' שלום הכהן ראו: הכהן, מלכי תרשיש, ח"א, עמ' שכג-שכה; חן, עמוד ההוראה, עמ' 76-61. על מתן שמות רבים בעת הברית ובחירת אחד מהם בהמשך, ראו: ברית כהונה ח"ג, אה"ע, מערכת שי"ן, אות ח, עמ' שטז. 

				

				
					965	שלום הכהן, "הקדמת והסכמת [...]", בתוך: הכהן, מעיל יעקב [עמ' 7]; מהדורה שנייה, עמ' 5. ר' שלום הכהן היה "מחזיק" — דהיינו, מימן את הלימודים — של ר' יעקב כהן גדישא (עד שירד מנכסיו). על "מחזיקים" ראו: ברית כהונה, יו"ד ח"א, מערכת למ"ד, אות ו, דף מ ע"ב-מא ע"א. 

				

				
					966	בדברי ההספד שנשא מוהרמ"ך על ר' יעקב כהן גדישא בשלהי 1909 הוא אמר: "ואתם ידעתם כי למאד נכספה כלתה נפשו להוציא חבוריו לאורה [...] ובכן נא אחי ורעי חוסו על יגיעו ועמלו ובואו נא ונגמלהו טובה רוחנית להדפיס כתבי הקדש וכל אחד שלם ישלם את אשר ידבנו לבו ונחיל בעה"ו [= בעזרת האל וישועתו] להדפיס את אשר ביכלתנו" (פקד משה, דרוש ג, עמ' קלג).

				

				
					967	[כלפון] משה כהן, "מבוא ממני הצעיר המנהל הי"ו", בתוך: הכהן, מעיל יעקב [עמ' 26]; מהדורה שנייה, עמ' 7-6.

				

				
					968	פקד משה, דרוש ב, עמ' קלא. 

				

				
					969	הכהן, מעיל יעקב [עמ' 10-8]; מהדורה שנייה, עמ' 10 (עברית בלבד). ההלכות לקוחות מתוך דפ'יסה מחיים, חיבור שיצא לאור בשנת 1885.

				

				
					970	דרש משה, עמ' 55-54, מיום י"ד אייר תרע"ט (14 במאי 1919). המכתב נדפס רק בשנת 1977.

				

				
					971	במלחמת העולם השנייה נמלט ר' מרדכי סגרון ממדנין וחזר לג'רבה. בשנת 1943 הוא התמנה לרבנות תיטאוין (Tataouine), אף היא בדרום תוניסיה. בשנת 1955 עלה לישראל והתיישב בנתיבות, וב־1957 התמנה לרב מושב זִמְרָת עם היווסדו. עליו ראו: הכהן, מלכי תרשיש, ח"א, עמ' שמז-שמח; גליק, קונטרס, ח"א, עמ' 301.

				

				
					972	[כלפון] משה הכהן, "מבוא", בתוך: שלום דוד ח"ב. המבוא נחתם "ביום ב' לחדש טבת משנתינו העתר"ו אל ה' ויעתר לנו ה' אמן לפ"ג" (9 בדצמבר 1915). המבוא נדפס בשינויים ללא ציון המקור בתוך: תורה וחיים (תשמ"ד), ח"א, מערכת למ"ד, אות יג, עמ' קעג-קעח; וקנה לך לחבר, עמ' ריח-רכז. על ר' דוד הכהן ראו הכהן, מלכי תרשיש, ח"א, עמ' רפא-רפב.

				

				
					973	"ולהיות מהגדיים תיישים" — ביטוי המופיע תדיר בצורות שונות בכתבי מוהרמ"ך ובכתבים אחרים מסביבתו. מקור הביטוי בדברי חז"ל: בראשית רבה מב; ויקרא רבה יא, ז; בבלי, ברכות סג ע"א; ירושלמי, סנהדרין פ"י ה"ב. כתבי מוהרמ"ך ראו: דרכי משה, פ' תצוה, דף כד ע"א; פ' צו, דף כט ע"א; פ' האזינו, דף ס ע"ב; ברית כהונה, א"ח ח"א, מערכת למ"ד, אות טו, דף מד ע"א; מערכת תי"ו, אות כו, דף צד ע"ב; פקד משה, דרוש לז, עמ' רלח; משה ידבר, שיר השירים, אות ב, עמ' תיג; תורה וחיים (תשמ"ד), ח"א, מערכת יו"ד, אות ח, עמ' קנח; תורת משה, עמ' מז. 

						מסביבתו של מוהרמ"ך ראו לדוגמה: שתרוג, ישיב משה, "הקדמה" [עמ' 3]; דבר המשפט [עמ' 4]; שתרוג, ישיב משה ח"ב, "הקדמת [צגייר עשוש]" [עמ' 5]; נסים הכהן, "דברי המגיה והמשתדל נכד הרה"ג המחבר זיע"א", בתוך: קול משה [עמ' 2]; מימון, הלכה למשה, "הקדמת הצעיר המחבר בחסדי ה' מדבר" [עמ' 9]; מרדכי אמייס הכהן, "הסכמה", בתוך: עידאן, משכיל לדוד, ח"ב [עמ' 5]; שמו אברהם, עמ' 6; שם, ספירה שנייה, עמ' נב-נד; הכהן, מלכי תרשיש, ח"א, עמ' שלו (מכתב מאת ר' סאסי מעתוק כהן יהונתן, רבה של חארה כבירה, משנת 1904); מימון, הלכה למשה [עמ' 9]; חן, עמוד ההוראה, עמ' 310.

				

				
					974	ויקרא רבה ב, א (ומקבילות); רש"י, קהלת ז, כח. השוו: ילקוט שמעוני, קהלת, רמז תתקעז — יוצא אחד לתלמוד.

				

				
					975	"בלי תפונה", דהיינו בלי ספק. צירוף זה מופיע תדיר בכתבי מוהרמ"ך אך אינו שכיח בספרות הרבנית. מקורו אולי בתהילים פח, טז: "עָנִי אֲנִי וְגֹוֵעַ מִנֹּעַר נָשָׂאתִי אֵמֶיךָ אָפוּנָה", וכלשון הרד"ק: "מענין פן אני מפחד תמיד ואומר פן יקרני כך וכך, ונבנה אפונה ממלת פן, ואפונה בלע״ז דובי״טי [= לחשוש]". ראו עוד: רות, מדברים, עמ' כג והערה 12א.

				

				
					976	משנה, אבות ה, כא.

				

				
					977	ברית כהונה, א"ח ח"א, מערכת למ"ד, אות יג, דף מב ע"א-ע"ב. פסקה זו בשינויים קלים נדפסה בתוך ספר שהוציא ר' נסים הכהן נכדו של מוהרמ"ך: חקת משה, מערכת למ"ד, אות לג, בתוך: קול משה, דף ה ע"א-ע"ב.

				

				
					978	ברית כהונה ח"ג, או"ח, מערכת למ"ד, אות א, עמ' רמה. בעניין עברית במשנת מוהרמ"ך, ראו סלושץ, האי פליא, עמ' 207; מאמו, לקט; מאמו, תהילה למשה, עמ' 245-219; מאמו, יחסו; נעים, בין שמרנות למודרנה, עמ' 210-206; נגר, מסורת במבחן, עמ' 174-172; טובי, הוראת העברית, עמ' 126-123, 135-134; זוהר, תכנון, עמ' 346-344.

				

				
					979	חלק מכתבי מוהרמ"ך השתמרו בפנקסים שלא תמיד היו מסודרים ונדרשה מלאכת עריכה וסידור. כך, לדוגמה, כתב נכדו בשנת תשי"ט (1958) בקשר לפירוש מוהרמ"ך למסכת ביצה: "והרי הם כתובים מפוזרים ומפורדים באיזה פנקסים אנה ואנה ולפעמים מה שכתוב בזה כתוב בזה בשנוי קצת, ולכן טרחתי והשתדלתי לסדרם ולבררם ולהתאימם זה עם זה כפי קוצר ידיעתי" (נסים הכהן, "דברי המגיה והמשתדל נכד הרה"ג המחבר זיע"א", בתוך: קול משה [עמ' 2]). כתב יד של פנקס הספר ברית כהונה (על ספר זה ראו בהמשך) משנת ת"ש 1940 שמור במכון בן צבי (כתב יד 872), וסריקה נגישה באתר הספרייה הלאומית של ישראל.

				

				
					980	משל זה שימש את מוהרמ"ך בעת שנשא הספד על ר' יעקב כהן גדישא בשלהי 1909 והפציר בנוכחים לתרום להוצאת ספרי הנפטר: "ואנכי ידעתי כי תלאות רבות יסובבונו כי דרוש לזה כסף למכביר. אך אל נא נתיאש מן הרחמים ומנטפי גשמים נהרות תשטופנה מים" (פקד משה, דרוש ג, עמ' קלג). משל זה גם שימש את ר' אשר חדאד כדי לתאר כיצד קיבץ כסף להוצאת אחד מספרי מוהרמ"ך: אשר חדאד, "הקדמת המשתדל והמעתיק והמביא לדפוס", בתוך: ברית משה, עמ' 7. 

				

				
					981	תורת משה, עמ' נ, מיום כ"ג כסלו תרע"ט (27 בנובמבר 1918). תשובותיהם של התלמידים נדפסו בתוך ספריהם: וישב אברהם, או"ח, סימן עא, עמ' פב-פד; זכרי כהונה, שיירי שמחה, סימן ו, עמ' רפ-רפא; וישב מרדכי, או"ח, סימן כג, עמ' כד-כו. תשובת ר' משה שתרוג למוהרמ"ך נדפסה בספרו ישיב משה, ח"א, סימן ק, דף לב ע"א-ע"ב (על ספרו ראו בהמשך); וישב אברהם, או"ח, סימן עא, נספח בעמ' פד-פה. ר' אברהם מגוץ הכהן נפטר על פני אביו ביום כ' טבת תרצ"א (9 בינואר 1931). עליו ראו: נסים הכהן, "תולדות הגאון המחבר" ומאיר מאזוז, "שבחי הגאון המחבר", בראש וישב אברהם [ללא מספור]; הכהן, מלכי תרשיש, ח"א, עמ' רעח-רפ; גליק, קונטרס, ח"א, עמ' 300. על ר' רחמים חי חויתה הכהן ראו: חכמי ישראל בג'רבא ובתוניס, עמ' 91-90; הכהן, מלכי תרשיש, ח"א, עמ' שיז-שכב; ח"ג, עמ' 34-33; הכהן, אב הרחמים. על ר' משה שתרוג ראו: חכמי ישראל בג'רבא ובתוניס, עמ' 43; הכהן, מלכי תרשיש, ח"א, עמ' רמג-רמד; גליק, קונטרס, ח"א, עמ' 462-460. להספד של מוהרמ"ך על ר' משה שתרוג ראו: פקד משה, דרוש כד, עמ' רד-רח. ארונו של ר' משה שתרוג הועלה לישראל בשנת 2008 ונטמן בלוד.

				

				
					982	הנה רשימה חלקית של תכניותיו והצעותיו: 

						תכניות חינוכיות — "סניף בניין" ליד בית הכנסת כחדר לימוד: דרכי משה, פ' תצוה, דף כד ע"א. הכשרת מנקרים: שם, פ' צו, דף כט ע"א. הכשרת מוהלים: שם, פ' תזריע, דף לא ע"א; שואל ונשאל, ח"ג, סימן שג; תורה וחיים (תשכ"ד) [עמ' 6-5]. הכשרת מנהיגים: דרכי משה, פ' פנחס, דף מה ע"א-מו ע"א.

						תכניות ציוניות — מערכת בתי דין: שם, פ' וארא, דף יז ע"א. רכישת קרקעות: שם, פ' שלח, דף מב ע"א. חשבון חסכון עבור ארץ ישראל: שם, פ' ראה, דף נב ע"ב-נג ע"א; דרכי משה ח"ב, פ' חיי שרה. ראו עוד: זוהר, תכנון.

						תכניות כלכליות — בית משפט בינלאומי: דרכי משה, פ' לך לך, דף ד ע"ב. שיטת המיסוי: שם, דף ד ע"ב-ה ע"א.

						תכניות חברתיות — מערך צדקה: שם, פ' תרומה, דף כב ע"א-כג ע"א; שם, פ' ויקהל, דף כו ע"א. קרן הלוואות לזוגות צעירים: שם, פ' קדושים, דף לד ע"ב.

				

				
					983	שתרוג, ישיב משה, "הקדמה" [עמ' 3]. 

				

				
					984	שם [עמ' 2].

				

				
					985	כלפון משה הכהן, "הקדמת הצעיר המשתדל הי"ו", בתוך: שתרוג, ישיב משה [עמ' 7-6]: "שבכל דור ודור השרידים אשר ה' קורא קובעים רוב לימודם רק בהלכות פוסקים ובעלי תשובות. ומה גם אם ממונים הם ונושאים משרה צבוריית לדון ולהורות אשר ישחרום יום יום דורשי דבר ה' להודיעם חקי האלהים ותורותיו". לכאורה התכוון מוהרמ"ך לחכמים ("שרידים אשר ה' קורא") ולא לתלמידים.

				

				
					986	במקום אחר כתב מוהרמ"ך: "לעולם אל יתייאש אדם מן הרחמים לומר כי אין בי יכולת להוציאם לאורה, אלא ישתדל במה שבכחו לכתוב ולברר ולנקות ולטהר ולזכך את כל חדושיו כיאות ורחמי שמים גדולים אם להרחיב את גבולו ולהדפיסם מכיסו או לעורר רוח איזה נדיב להוציאם לאורה על חשבונו" (תורת משה, עמ' כ, אות חי). ראו עוד דברי הרב מאיר מאזוז על ספרו של הרב יצחק רחמין בוחניך (1975-1915), ויאמר יצחק, ג'רבה תשכ"ה, בתוך: בית נאמן, גליון 101 (ב' אדר תשע"ח / 17 בפברואר 2018), עמ' 3, אות ט.

				

				
					987	ישעיהו נא, ח: "כִּי כַבֶּגֶד יֹאכְלֵם עָשׁ וְכַצֶּמֶר יֹאכְלֵם סָס וְצִדְקָתִי לְעוֹלָם תִּהְיֶה וִישׁוּעָתִי לְדוֹר דּוֹרִים".

				

				
					988	דברי מוהרמ"ך התגשמו: בשנת 1980 הוציא ארגון עולי ג'רבה ודרום תוניסיה בישראל מהדורת צילום עם תוספות.

				

				
					989	עוד על הגימטריה מש"ה במשנת מוהרמ"ך, ראו יד משה (תשמ"א), פ' בא, אות ל, בעמ' שלט.

				

				
					990	כלפון משה הכהן, "עץ חיים: מאמר מהצעיר המשתדל הי"ו", בתוך: שתרוג, ישיב משה [עמ' 11-8]. על הכותרת של התשובה ראו להלן. התשובה נחתמה ביום י"ז אדר ב' תרפ"ד (23 במרץ 1924) — באותו יום שבו נחתמה הקדמת מוהרמ"ך לספר ישיב משה. זו אולי הסיבה לכך שהתשובה נכללה בקובץ מיד לאחר ההקדמה. מבחינת התוכן, בהקדמות לספר יש דגש על כתיבה בהמשכים וכתיבה למגירה. כפי שנראה, תשובת מוהרמ"ך עוסקת בשלב מקדמי של התהליך — הכשרה לכתיבה — אשר תוצרי השלב הזה עשויים להיכלל בקבצים שיצאו לאור בעתיד. תהליך זה אכן קרה עם תלמידיו, כפי שנראה בהמשך.

				

				
					991	הדפסות נוספות: הלכה למשה, עמ' קיד-קטז; שואל ונשאל, ח"ה, יו"ד, סימן קיט, בעמ' קמז-קמח; שתרוג, ישיב משה (תש"מ) [עמ' 11-8]; דמות הכסא, ח"א, עמ' עד-עז; גליק, מקורות, עמ' 264-260; וקנה לך חבר, עמ' ריג-ריז. אזכורים: חכמי ישראל בג'רבא ובתוניס, עמ' 87; מאיר מאזוז, "הקדמת [...]", בתוך: שמו אברהם, עמ' 5; [מאיר מאזוז], "הקדמת הרב המחבר שליט"א למהדורה השניה", בתוך: זרע יעקב [עמ' 14-11] (זיהוי המחבר על פי מאזוז, דרכי העיון, עמ' קנו, הערה 1); נדפס שוב בחלקו בתוך: מאזוז, דרכי העיון, עמ' קנח-קס; אפרים הכהן, "הקדמת העורך", בתוך: ברית כהונה השלם, ח"א [עמ' 11]. לספרות מחקר, ראו לעיל, הערה 4.

				

				
					992	ישעיהו מו, א: "כָּרַע בֵּל קֹרֵס נְבוֹ הָיוּ עֲצַבֵּיהֶם לַחַיָּה וְלַבְּהֵמָה נְשֻׂאֹתֵיכֶם עֲמוּסוֹת מַשָּׂא לַעֲיֵפָה".

				

				
					993	אבחנות דומות שימשו את מוהרמ"ך בעניינים אחרים הקשורים לחינוך. בקשר לגודל הכיתה ראו לדוגמה: ברית כהונה, יו"ד ח"א, מערכת למ"ד, אות ב. ראו עוד: מאמו, תהליכי הוראה, עמ' 132-131; מאמו, בפי תהילתך, עמ' 281-269.

				

				
					994	הגם שהשיטות לא התקבלו, בכל זאת ישנם חריגים. כך, לדוגמה, בימינו ראשי כולל ארץ חמדה ציינו כי מיזם השו"ת בפקס (כיום במרשתת) הוא חלק מתהליך ההכשרה של הדיינים: "פן נוסף למפעל זה, הינו תהליך ניתוח השאלות והכנת התשובות, המהווה חלק חשוב בהכשרתם הרוחנית של פרחי הדיינים לקראת תפקידם בעתיד" (משה ארנרייך ויוסף כרמל, "הקדמה" בתוך: שו"ת במראה הבזק, ח"א, עמ' 13).

				

				
					995	בהקדמתו שיבח ר' משה שתרוג את השיטה, ראו: שתרוג, ישיב משה [עמ' 3]. על השיטה במשנת מוהרמ"ך ראו: ברית כהונה, א"ח ח"א, מערכת למ"ד, אות יד, דף מג ע"ב; שואל ונשאל, ח"ב, או"ח, סי' נא, דף כג ע"א. על שיטת לימוד זו ראו: דשן, כתבי; שוקד ודשן, התמורה; מאזוז, דרכי העיון; אמסלם, קובץ; ארנד, פרשנות ג'רבאית; בנטוב, הספרות, עמ' 221-220; רוונה, שיטת העיון; פרג'ון קדוש, שינויים; רינגל, דרך שלישית.

				

				
					996	יש מקום להשוות בין שלב זה של התכנית לבין מתודת ההוראה הנהוגה בבתי ספר למשפטים בימינו, כאשר מוצגת בפני הסטודנטים והסטודנטיות מסכת עובדות היפותטית המעלה שאלות משפטיות. במבט ראשון יש דמיון רב בין השיטות: הצעת מקרה, ניפוי מסיחים, מקורות ידועים שעל בסיסם יש להציע פתרון, וביקורת על הפתרון. בכל זאת ישנם הבדלים: מעשה שהיה לעומת מסכת עובדות בדויה; דגש על כתיבה וניסוח לאחר ניתוח לעומת ניתוח שנועד לחדד חשיבה משפטית; שיטה מדורגת לעומת תבנית מקובלת ועוד. אפשר שמתודת ההוראה של מוהרמ"ך יכולה לתרום לחשיבה מחודשת אודות החינוך המשפטי הנהוג היום.

				

				
					997	גם במקומות אחרים בכתבי מוהרמ"ך נשתמרו הנחיות שכוונו למלמדים. לעתים קרובות לא ברור מתי הדברים נכתבו ובאיזו הקשר. ראו לדוגמה: דרש משה, עמ' 54.

				

				
					998	ראו לדוגמה: קופר, תקנות.

				

				
					999	שלום דוד [עמ' 6]. לקופה דומה בישראל בשם "קרן לדוד" ראו: גדולת מרדכי, ח"ב [עמ' 30].

				

				
					1000	קופות וקרנות נוספות שהציע מוהרמ"ך להקים: קרן לקיים מצוות לאחר המוות: דרכי משה, פ' וירא, דף ה ע"ב-ו ע"א. קופה להלוואות גישור: דרכי משה, פ' במדבר, דף לט ע"א-ע"ב. "קופת אור תורה" למימון חינוך תורני: ברית כהונה, א"ח ח"א, מערכת תי"ו, אות כו, דף צד ע"א-צה ע"ב; ברית כהונה, יו"ד ח"א, מערכת למ"ד, אות א, דף לט ע"א; פקד משה, דרוש לז, עמ' רלט-רמד, ועוד. על קופת אור תורה ראו: קדושים, החינוך, עמ' 60; סעדון, קדושת משה, עמ' קז-קכא.

				

				
					1001	מימון, הלכה למשה, עמ' קיד. על ר' משה מימון והדפסה זו ראו להלן. 

				

				
					1002	שואל ונשאל, ח"ה, עמ' קמח. אינני יודע מניין לו לר' אשר חדאד שנים אלו. תרס"ה — כאמור לעיל — שנת ההוצאה לאור של חיבורו הראשון (חיבור שהוציא ר' אשר חדאד בדפוס צילום בשנת תשל"ט). על ר' אשר חדאד ומפעלו ראו להלן.

				

				
					1003	חן, עמוד ההוראה, עמ' 295: "מבין ריסי עיניו, ניכר, וכן ידוע מפי השמועה, כי אותו איש תלמיד חכם 'פשוט', אינו אלא רבנו בכבודו ובעצמו, שלפי רוב הענוה חפץ היה להסתיר עצמו".

				

				
					1004	כלפון משה הכהן, "הקדמת הצעיר המשתדל הי"ו", בתוך: שתרוג, ישיב משה [עמ' 7].

				

				
					1005	כך מרומז בהפניה של מוהרמ"ך משנת 1941 ל"תשובה" זו: "וכבר כתבתי בזה בארוכה במאמרי עץ חיים אשר בראש ספר ישיב משה" (ברית כהונה, א"ח ח"א, מערכת למ"ד, אות טו, דף מג ע"ב-מד ע"ב). ביתר בהירות, ברשימותיו שהתפרסמו בשנת 1962 הפנה מוהרמ"ך ל"התשובה" המדוברת כך: "וכבר כתבתי בר"ס [בראש ספר] ישיב משה מאמר בשם עץ חיים כעין שו"ת" (ברית כהונה ח"ב, או"ח, מערכת למ"ד, אות ב, דף ט ע"ב. דברים אלו נכתבו לאחר הוצאת החלק הראשון של ברית כהונה בשנת 1941, והתפרסמו בידי נכדו. על כך בהמשך).

				

				
					1006	ראו: קונטריס אמת ואמונה.

				

				
					1007	עוד על שואל ונשאל ראו: גליק, קונטרס, ח"ג, עמ' 1182; מאמו, משנתו, עמ' 35-33.

				

				
					1008	ראו לדוגמה, הסכמה מאת מוהרמ"ך ודייני ג'רבה האחרים משנת 1928 לספר דבר המשפט [עמ' 5-3]. אילולי החתימות של חמישה דיינים על ההסכמה, הייתי אומר כי מוהרמ"ך הוא זה שכתב את ההסכמה הן מפאת התוכן והן מפאת החזרה על מטבעות לשון המופיעים גם בהסמכה זו וגם בכתבי מוהרמ"ך. ר' משה מימון העתיק חלקים מתוך הסכמה זו. ראו: זוהר, המשכיות, עמ' 323, הערה 69. על המחבר ר' חיים כהן מטריפולי (1830 לערך-1905), ראו: יהדות לוב, עמ' 77-76; הכהן, מלכי תרשיש, ח"א, עמ' רפח-רצ; מאיר מאזוז, "תולדות חייו של רבנו המחבר זצוק"ל", בתוך: חיי אריכי, עמ' 22-7; גליק, קונטרס, ח"א, עמ' 185. דוגמה של סיפורת אודותיו ראו: חדאד, זכרון, עמ' תסו-תסז. בהמשך אביא פרטים מתוך כתביו המאוחרים של מוהרמ"ך. 

				

				
					1009	שואל ונשאל, ח"ב, סימן נא, מיום כ"ו אדר תרפ"ג (14 במרץ 1923).

				

				
					1010	שואל ונשאל, ח"ו, יו"ד, סימן קסה, אות א. ר' חיים חורי עלה לישראל בשנת 1954 והתיישב בבאר שבע. לדמות דיוקנו מהתקופה הזאת, ראו: רבינוביץ, יהודי אי־דזערבא, עמ' 4; אודותיו ראו: חכמי ישראל בג'רבא ובתוניס, עמ' 90-88; חורי, חיי־חיים; הכהן, מלכי תרשיש, ח"א, עמ' רסט-רע.

				

				
					1011	שואל ונשאל, ח"ג, סימן תקי.

				

				
					1012	שם, ח"א, יו"ד, סימן צא. איוב ח, ז: "וְהָיָה רֵאשִׁיתְךָ מִצְעָר וְאַחֲרִיתְךָ יִשְׂגֶּה מְאֹד".

				

				
					1013	שואל ונשאל, ח"ג, סימן קעז.

				

				
					1014	ראו עוד המכתב שנדפס בתוך: חן, עמוד ההוראה, עמ' 307.

				

				
					1015	על חשיבות הספר בעיני מחברו ראו: רבינוביץ, יהודי אי־דזערבא, עמ' 6-5. אודות הספר ראו: זוהר, אשרור; מאמו, שלושה עשר; כהן, לדמותו; קופר, ציונות; ישראל, בדרכי משה. בדברים הבאים לא הבאתי ציטוטים מתוך דרכי משה ח"ב, כי טיבו של חיבור זה אינו ברור. לפי המהדיר, מוהרמ"ך כתב "רק כעשר פרשיות" (תורת משה, עמ' יא). המהדיר לא זיהה אלו פרשיות כתב מוהרמ"ך ולא פירט את מקורן של הפרשיות האחרות.

				

				
					1016	דרכי משה, פ' יתרו, דף כ ע"א. ראו עוד: חן, עמוד ההוראה, עמ' 113-112.

				

				
					1017	דרכי משה, פ' וארא, דף יז ע"א.

				

				
					1018	שם, פ' יתרו, דף כ ע"ב.

				

				
					1019	שם, דף כא ע"א.

				

				
					1020	שם, פ' נח, דף ג ע"א.

				

				
					1021	שם, פ' וירא, דף ה ע"א.

				

				
					1022	שם, פ' תולדות, דף ח ע"א.

				

				
					1023	שם.

				

				
					1024	שם, פ' מטות, דף מו ע"ב. ראו עוד שם, פ' ויקהל, דף כו ע"א.

				

				
					1025	שם, פ' במדבר, דף לט ע"א-ע"ב.

				

				
					1026	שם, פ' ויקהל, דף כו ע"א. ראו עוד: מטה משה, דרוש יב, עמ' פב-צו.

				

				
					1027	מגילת זכויות: דרכי משה ח"ב, פ' בראשית. חיבור העוסק במידת יישוב הנפש: דרכי משה ח"ב, פ' פקודי. פנקס עם רישום אישי של מידות הדורשות תיקון: שם. חיבור על השלום: שם, פ' נשא. חיבור על מעמד האישה ביהדות: שם, פ' מטות. חידושי תורה של תלמידים: שם, פ' דברים. חיבור על תרי"ג מצוות: שם, פ' ואתחנן. לרשימה ארוכה של ספרים שרשם מוהרמ"ך "לעצמו כדי לחבר אותם" ראו: תורת משה, עמ' מב-מז. ראו עוד: נעים, בין שמרנות למודרנה, עמ' 49-41.

				

				
					1028	ברית כהונה, חו"מ ח"א [עמ' 8], מיום ר"ח אלול תשי"א (2 בספטמבר 1951): "והנני להעיר את אזן הקורא כי החלק הזה היה כתוב רק מזכרות ולא נעשה בו מהדורא בתרא מאמו"ר זצוק"ל ונמסר לידידינו [...] ר' שלמה מאזוז הי"ו לעבור עליו העברה קלה ובאיזה מקומות רשם איזה הערות בקצרה". ר' שושן דוד יום טוב הכהן כיהן כרבה של חארה כבירה, עלה לארץ בשנת תשט"ז (1955/56) וכיהן כרב של מושב איתן. על ר' שושן הכהן, ראו שלום הכהן, "תולדות הרב המחבר", בתוך: הכהן, פרח שושן, עמ' 12-8; הכהן, מלכי תרשיש, ח"א, עמ' שכט-של.

				

				
					1029	ג'רבה תשכ"ב; ג'רבה תשכ"ז; פרדס כץ תשכ"ט (דפוס צילום של אורח חיים ויורה דעה לפי מהדורת ג'רבה תש"א-תש"ג); בני ברק תש"נ; בני ברק תשנ"ח (דפוס צילום של מהדורת תש"נ). עוד על ברית כהונה, ראו מאמו, משנתו, עמ' 33-28. על כתב יד של הספר ראו לעיל, הערה 25.

				

				
					1030	ברית כהונה, חו"מ ח"א [עמ' 4], מיום כ"א אדר תש"ד (16 במרץ 1944). המכתב קדם להוצאת שני הכרכים הבאים של ברית כהונה. מכל מקום, בשני הכרכים הבאים אין התייחסות לתכנית הלימוד.

				

				
					1031	קביעת עתים לתורה: ברית כהונה, א"ח ח"א, מערכת למ"ד, אותיות ח-יא, דף מא ע"א-מב ע"א; ברית כהונה, יו"ד ח"א, מערכת למ"ד, אות ו, דף מ ע"ב-מא ע"א.

						סיום מסכת: ברית כהונה, א"ח ח"א, מערכת למ"ד, אות יב, דף מב ע"א; ברית כהונה, יו"ד ח"א, מערכת למ"ד, אות ט, דף מא ע"ב.

						שיטת החלוקה לכיתות לימוד: ההפניות הובאו לעיל, הערה 23.

						חובת המלמד להכין את השיעור מראש: ברית כהונה, א"ח ח"א, מערכת למ"ד, אות יד, דף מג ע"א-ע"ב.

						משכורת: ברית כהונה, יו"ד ח"א, מערכת למ"ד, אות א, דף לט ע"א; שם, אות ה, דף מ ע"א-ע"ב; שם, אותיות ז-ח, דף מ ע"א-ע"ב.

						מספר התלמידים: שם, אות ב, דף לט ע"ב-מ ע"א.

						ימי חופש: שם, אות ד, דף מ ע"א.

						מימון לימוד של אחרים: שם, אות ו, דף מ ע"ב-מא ע"א.

				

				
					1032	ברית כהונה, א"ח ח"א, מערכת למ"ד, אות טו, דף מג ע"ב-מד ע"ב. נדפס ללא ציון המקור, בתוך: תורה וחיים (תשמ"ד), ח"א, מערכת למ"ד, אות ט, עמ' קעא-קעג.

				

				
					1033	כתיבה: "בכל הרבצת התורה נהגו רבים וכן שלמים להרגיל התלמידים הראויים לזה לכתוב חידושי תורתם על ספר — אם חידושי תורה, אם חידושי הש"ס [...]. ומה טוב ומה נעים אם ירגילום הרבנים מרביצי התורה ג"כ לסדר דרוש בשלימותו ולכתבו ולאמרו בע"פ" (ברית כהונה, א"ח ח"א, מערכת למ"ד, אות טז, דף מד ע"ב-מה ע"א). 

						דקדוק: "ומה טוב אם יהיה ג"כ להם קביעות בספר הנז' עם התלמידי' בכללי הדקדוק [...] כי אז יהיה נקל להם לכתוב ולדבר בלשון הקדש צח ונקי בעה"ו" (שם, אות יז, דף מה ע"א).

						כאמור, לא ידוע מתי נכתבו פסקאות אלו, אם לפני או לאחר תיאור תכנית ההכשרה. לדברים דומים, ראו דרכי משה ח"ב, פ' דברים, אות ד: "ידריכם ממדרגה למדרגה לכתוב חידושי תורה בש"ס ובפוסקים וכיוצא מה שחידש הוא [הרב], או מה שחידשו המפרשים. ואחרי שיורגלו בזה, אם באו לידי מדרגה זו לחדש הם, ירגילם לכתוב בפנקס מה שנתחדש להם על הסדר, ולפקח על התחדשותם, ולשונם, וסדרם ונקיונם, וידיעת האותיות".

				

				
					1034	ברית כהונה ח"ב [עמ' 8]. ר' נסים הכהן היה בן בנו הגדול של מוהרמ"ך, ר' אברהם מגוץ הכהן, אשר נפטר על פני אביו.

				

				
					1035	ברית כהונה הוצאה שנייה, מערכת למ"ד, אותיות ז-יח, דף כה ע"ב-כח ע"א. מהדורת תשכ"ז לא כללה את התשובה בעניין קבלה (ראו בהמשך).

				

				
					1036	ברית כהונה ח"ב, מערכת למ"ד, אות ג, דף ט ע"ב-י ע"א.

				

				
					1037	שם, אות ד, דף י ע"א-י ע"ב. הנכד הסביר את הכללת התשובה: "רציתי להעתיק פה שו"ת בענין מוסרי ללימוד".

				

				
					1038	שם, אות ב, דף ח ע"ב-ט ע"ב. עוד על שתי דרכים אלו, ראו: שואל ונשאל, ח"ו, יו"ד, סימן קסה. ראו עוד בהמשך עדותו של ר' רבינוביץ כי הלימוד מידי שבת היה "שאלה דוקא מענינא דיומא".

				

				
					1039	על שו"ת בית יהודה ראו: גליק, קונטרס, ח"א, עמ' 120. על חיים שאל ראו שם, עמ' 373.

				

				
					1040	על ר' אשר חדאד ראו: חדאד, מאשר לבניו, עמ' ז-יב; חן, עמוד ההוראה, עמ' 328. שמו המלא: אשר מצליח גבריאל פראג'י בוגיד חדאד.

				

				
					1041	ברית אבות ח"ב; ברית כהונה ח"ג. 

				

				
					1042	אשר חדאד, "הקדמת המשתדל והמעתיק והמביא לדפוס", בתוך: ברית משה, עמ' 7, הדגשה במקור.

				

				
					1043	ברית כהונה ח"ג, או"ח, מערכת למ"ד, אות א, עמ' רמה. למקורות נרחבים ראו לעיל, הערה 24.

				

				
					1044	ברית כהונה ח"ג, או"ח, מערכת למ"ד, אות ב, עמ' רמה-רמו. עוד על ההבדל בין תוניס לבין ג'רבה ראו: שואל ונשאל, ח"ו, יו"ד, סימן קסה; ברית אבות ח"ב, פרק א, משנה א, אות ח, עמ' פט.

				

				
					1045	ברית כהונה ח"ג, או"ח, מערכת למ"ד, אות ג, עמ' רמו. 

				

				
					1046	נאמן ס"ט [מאיר מאזוז], "הקדמה", בתוך: ברית כהונה השלם, עמ' 1; אפרים הכהן, "הקדמת העורך", בתוך: ברית כהונה השלם, עמ' 15-11.

				

				
					1047	תורה וחיים (תשכ"ד). 

				

				
					1048	תורה וחיים (תשמ"ד), ח"א, מערכת למ"ד, אות ה, עמ' קסט, מיום י"ג ניסן תרע"א (11 באפריל 1911).

				

				
					1049	איגרות הרמב"ם, ח"ב, עמ' תלח-תלט.

				

				
					1050	אורבך, רשימות, עמ' 168, מיום כ"ו אייר תש"ג, 31 במאי 1943. על חגיגת ל"ג בעומר בג'רבה, ראו: דשן, יהדות, עמ' 191-190; דשן, עירנו, עמ' 380-379. ראו עוד "תקנות בענין ההלולא של אלג'ריבה", בתוך: תורת משה, עמ' לט-מ.

				

				
					1051	דומה שזה גם המקור לדיוקן המפורסם של מוהרמ"ך. ראו רבינוביץ, יהודי אי־דזערבא, עמ' 5. רבינוביץ פרסם תשעה מאמרים עם תצלומים מביקורו בג'רבה. הירחון ברקאי הוא יקר המציאות. למיטב ידיעתי יש רק עותק שלם אחד בספריות הציבוריות בישראל. מאמרים אלו נדפסו ללא התצלומים, בהשמטת קטעים ובהערות בתוך: חדאד, יהודה יעלה, עמ' תרז-תרמה (על ספר זה ראו: גליק, קונטרס, ח"א, עמ' 434-433). 

				

				
					1052	רבינוביץ, דרכי הלמוד (1945), עמ' 7. האירוע המתואר התרחש ביום שבת, י"ז אייר תש"ג, 22 במאי 1943. מלבד תיאור האירוע, יש חפיפה בפרטים אחרים בכתבים של שני הרבנים הצבאיים. אורבך ציין שרבינוביץ הגיע לג'רבה לפניו, ושניהם הפליגו מג'רבה יחד. באחד ממאמריו פרסם רבינוביץ תצלום של אורבך בג'רבה. ראו: רבינוביץ, ספר פלאי הצדיקים, עמ' 6.

				

				
					1053	רבינוביץ, יהודי האי ג'רבה.

				

				
					1054	חדאד, מכתב לחזקיהו, הקדמה; חו"מ, סי' יב. מדובר בספר יקר המציאות שטרם הצלחתי לאתר. הציטוטים מובאים מתוך: גליק, קונטרס, ח"ב, עמ' 597-596; גליק, אשנב, עמ' 192-191. לא מדובר בספר אחר ממורשת ג'רבה עם כותר זהה: חזקיה פרץ, מכתב לחזקיהו, נתיבות תשס"ד. 

				

				
					1055	למובן של הצמד "מקורות משפטיים", ראו: סלמונד, חוק, עמ' 111-99; אלון, המשפט העברי, עמ' 836-831. 

				

				
					1056	ספרי חינוך: חדאד, חנוך הילדים ("ללמד את הילדים אלף בית והניקוד ועוד עמו מעט מן התפילות [...] ברכות הנהנין", ערבית באותיות עבריות); חדאד, דבר עברית ("לימוד הקריאה הכתיבה והדבור העברי"). אודות ג'רבה: חדאד, ג'רבה היהודית; חכמי ישראל בג'רבא ובתוניס; ילקוט זכרונות. על ר' בועז חדאד ראו: ילקוט זכרונות, עמ' 30-29; הכהן, מלכי תרשיש, ח"א, עמ' שע; גליק, קונטרס, ח"א, עמ' 289.

				

				
					1057	ויאמר בועז, ח"א [עמ' 6-5].

				

				
					1058	העדות של הרבנים הצבאיים משנת 1943 ודברי ר' חזקיהו חדאד מלמדים כי המסגרת החינוכית שהתקיימה מידי שבת בג'רבה עד 1931, המשיכה בפיקודו של ר' רחמים חי חויתה הכהן.

				

				
					1059	ויאמר בועז, ח"ג [עמ' 4].

				

				
					1060	שמו אברהם, עמ' 6. ראו עוד: נאמ"ן ס"ט [מאיר מאזוז], "הקדמת [...]", בתוך: שמו אברהם, עמ' 5. על ר' אברהם ביתאן ראו: גליק, קונטרס, ח"ג, עמ' 1228-1227. באוספי הספרייה הלאומית של ישראל ישנן ארבע כתובות מהשנים 1929, 1933, 1944 ו־1948 עם חתימת ר' אברהם ביתאן בתור עד. ר' אברהם ביתאן עלה לישראל עם משפחתו בשנת 1958. לאחר שהתגורר במעברה ליד רחובות, התיישב בנתיבות. הוא נפטר בכ"ה חשון תשס"א (23 בנובמבר 2000) ונטמן בנתיבות. הקינה החקוקה על מצבתו מציינת ש"זכה לשנות הגבורות תשעים ושבע שנות".

				

				
					1061	שמו אברהם, עמ' קב-קו, הציטוט בעמ' קב. על ר' מרדכי אמייס הכהן ראו: סלושץ, האי פליא, עמ' 206-204; גדולת מרדכי, ח"א [עמ' 16-11]; ח"ב, עמ' 28-4; חכמי ישראל בג'רבא ובתוניס, עמ' 100-98; הכהן, מלכי תרשיש, ח"א, עמ' שא-שד; גליק, קונטרס, ח"א, עמ' 175. ראו עוד תשובות מוהרמ"ך העוסקות ככל הנראה בכהונתו של ר' מרדכי אמייס: שואל ונשאל, ח"ה, חו"מ סימנים ג-ו; זכות משה, עמ' 53-51. 

				

				
					1062	על השואל כמסמיך את המשיב ומעניק לו סמכות, ראו: קופר, מאגרי שו"ת. ההיבט של הסמכת המשיב נעדר גם משו"ת פיקטיבי, דהיינו כתיבה הלכתית המוצגת כאילו יש שואל שפנה למשיב. במקרים אלו השו"ת משמש כתבנית ספרותית בלבד, אך לאמיתו של דבר מדובר בכתיבה הלכתית מסוג אחר. 

				

				
					1063	שואל ונשאל, ח"ב, או"ח, סימן לא, דף יז ע"ב. תשובת ר' משה בן חביב: שו"ת קול גדול, סימן יד, דף ו ע"ג-ז ע"ד; מהדורת תשנ"ח, עמ' כב-כו; שו"ת מהר"ם בן חביב, סימן עג, ח"א, דף צה ע"א-צז ע"א.

				

				
					1064	ברית אבות ח"ב, פרק א, משנה א, אות ח, עמ' פט.

				

				
					1065	ויאמר בועז, ח"א [עמ' 3], מיום ג' שבט תש"ח (14 בינואר 1948). ר' יוסף בוכריץ כיהן כדיין באלחארה אלצגירה [הרובע הקטן] שבג'רבה, ובהמשך עבר לכהן בזרזיס (לאחר שר' שלום הכהן, אביו של מוהרמ"ך, עלה לישראל). ארונו הועלה ארצה בשנת 1979 והוא נטמן בהר הזיתים. על ר' יוסף בוכריץ ראו: הכהן, מלכי תרשיש, ח"א, עמ' רמח-רמט; גליק, קונטרס, ח"א, עמ' 325. ר' בועז חדאד כתב דברים דומים בהקדמתו לכרך השלישי, אלא שאין להסיק מכך שהרי דרכם של מחברים להצטנע ולומר שאין לפסוק על פיהם.

				

				
					1066	להפניות ראו לעיל, הערה 3.

				

				
					1067	ברית כהונה א"ח ח"א, מערכת למ"ד, אות יג: "הילדים הבאים ללמוד האותיות והמקרא ופתרון המקרא בערב'י (הנקרא שרח) ואח"כ מלמד אותם הגמרא [...] אך באיזה עיירות חדשים מקרוב באו רצו להתחכם למנות רב אחד לאותיות ורב שני למקרא ורב שלישי לגמרא". 

						באחת מרשימותיו, שנדפסה רק בשנת 1981, תיעד מוהרמ"ך כיצד נהגו לתרגם את דברי המיילדות במצרים על הנשים העבריות — כִּי חָיוֹת הֵנָּה (שמות א, יט): "רגילים אנחנו מידי היותנו בבית הספר אצל הרב לתרגם זה בערבי'ת 'לאין חדדאק הומאן' [כי זריזות המה]." מכאן המשיך מוהרמ"ך להסביר את הקשר בין חיות לבין זריזות. ראו: יד משה (תשמ"א), עמ' שג.

				

				
					1068	שם, עמ' ח. בתחתית העמוד הוסיף המהדיר הערה: "רבינו המחבר זצוק"ל, סידר דבריו אלה בהדפסת ספרו 'יד משה ח"א' בעירנו אי ג'רבה שנדפס באותיות רש"י".

				

				
					1069	לביטויים אחרים של התכנית בישראל, ראו לעיל, הערה 5.

				

				
					1070	על ר' משה מימון, ראו: ברכת אליהו [עמ' ד-ה]; קראוס, השנתון, עמ' 18; טייב, הרה"ג משה מימון; מימון, לב טוב, בסוף הספר; מימון, זכרון להולכים; מימון, מתנת משה, ח"א, עמ' ט-יד; וונדר, עיניך רואות, עמ' 222; גליק, קונטרס, ח"א, עמ' 260; זוהר, המשכיות. כתב המינוי לרבנות בית שקמה מיום י"ב אדר ב' תשי"א (20 במרץ 1951) מאת הרבנות הראשית לישראל נדפס בתוך ברכת אליהו [עמ' ד], ושם המושב מצוין בשם "מושב עובדים בית שקמה (אלג'ואה ב')", דהיינו הכפר Al-Jiyya. מברק מהרב בן ציון מאיר חי עוזיאל מיום 4 ביוני 1951 אודות מינויו לרבנות עפולה נדפס שם [עמ' ה]. תעודת הסמכה מרבני גאבס מיום ה' תמוז תש"י (20 ביוני 1950) נדפסה שם [עמ' ה].

				

				
					1071	על מעורבות בהוצאת ספרי חכמי תוניסיה ראו: מימון, מתנת משה, ח"א, עמ' י. לרשימה זו יש להוסיף: שמעוני, גנזי שלום; בן אברהם; שם משמעון. חיבורים נוספים: משה מימון, "הקדמת המשתדל", בתוך: בוכ'בזא, ספר תהלים [עמ' 19-9]; "תולדות ה' המחבר זצוק"ל", שם [עמ' 39-20], בערבית־יהודית; "תפלה למשה אני עני שהכנתי לעצמי מאז קודם לימוד התורה", שם, עמוד האחרון. בכרך זה חתם ר' משה מימון בשם "חויתה משה מימון". משה מימון, "תולדותיהם של צדיקים: תולדות רבינו המחבר [...]", בתוך: עלוש, אוהב משפט [עמ' 6-3]; פניני אור החיים.

				

				
					1072	משה מימון, "הקדמת הצעיר המחבר בחסדי ה' מדבר" בתוך: הלכה למשה [עמ' 11-9].

				

				
					1073	הלכה למשה, עמ' צט-קח.

				

				
					1074	שם, עמ' קט-קיד. 

				

				
					1075	שם, עמ' קי-קיא.

				

				
					1076	כך הציג ר' משה מימון את התשובה: "ראיתי לנכון ולתועלת הרבה. להדפיס פה דברי הדרכה לידיעת דרכי ההוראה ופסק ההלכה בד' חלקי השו"ע כפי אשר יש לנו כבר נסיון בהם. מחו"ל ובארץ. וכאן בעיקר הדברים באו ונאמרו מרב גדול א' בדורינו שליט"א. (אשר שמי בקרבו) יה"ר הקב"ה ישלח לו רפואה שלמה. ויפקדנו בבנים זכרים של קיימא. וזכות הרבים יעמוד לנו" (שם, עמ' קט). זיהוי המחבר על פי "דובב שפתי ישנים", אור תורה, שנה כג, חוברת ה (רעו) (שבט תשנ"א), עמ' רצא; דמות הכסא, ח"ב, עמ' ז; שיירי כהונה החדש, יו"ד סימן צ; וקנה לך חבר, עמ' רלא. לפי זה הרמז "אשר שמי בקרבו" מכוון לשמו המלא "חויתה משה מימון" (לעיל, הערה 117). לפי גליק, "זו היא תשובה שכתב המחבר לבקשת אחד מתלמידיו, אשר ביקש ללמוד כיצד עורכים 'תשובה'" (גליק, קונטרס, ח"א, עמ' 260). הנחה זאת אינה סבירה שהרי המשיב מנה את "כל חלקי המשנה ברורה" ברשימת "ספרי פוסקים הצריכים לפסק הלכה" (הלכה למשה, עמ' קיד; השוו שיירי כהונה החדש, עמ' קנב — המילים "כל חלקי המשנה ברורה" נמחקו). אך בתגובה להסכמת ר' עובדיה יוסף, כתב ר' משה מימון: "ואפי' הספר של מרן החפץ חיים ז"ל 'משנה ברורה' עוד לא זכיתי בו" (שם, עמ' 6). 

				

				
					1077	בסוגריים הוסיף המחבר: "וסימן לדבר כי נעים כ'י ת'שמרים ב'טניך ר"ת כתב"; משלי כב, יח: "כִּי נָעִים כִּי תִשְׁמְרֵם בְּבִטְנֶךָ יִכֹּנוּ יַחְדָּו עַל שְׂפָתֶיךָ". דברים אשר מזכירים את אמרתו של עמנואל קאנט: The hand is the window on to the mind.

				

				
					1078	הלכה למשה, עמ' קיד-קטז.

				

				
					1079	שם, עמ' קטז.

				

				
					1080	מימון — ראו לדוגמה: גליק, החינוך, ח"א, עמ' 231-195; קופר, תקנות.

						לימוד הלכה — ראו לדוגמה: קופר, לחלק; קופר, ביוגרפיה, עמ' 121-119; קופר, פרטקסט, עמ' 72.

				

				
					1081	חדאד, אשר אחון, עמ' מח; עטיה, חדשנות; זוהר, המשכיות, עמ' 320-318.

